
PRAEFATIO, 


Altero hoc tomo continentur tres partes Benedicti de Spi- 

noza operum posthumorum, et quidem 
I. 

Tractatus de intellectus emendatione et de via qua optime in 
veram rerum cognitionem dirigitur, in edit. princ. a. 1677. pag. 
355 — 392., aureus libellus, qui est praeter e£Aicaz fons philo- 
sophiae Benedicti gravissimus. — Complectitur enim eius philoso- 
phiam fundamentalem sive cognoscendi artem; et eo magis dolen- 
dum est, quod non nisi eius fragmentum confecerat, quum diem 
obiret supremum. In hoc tractatu quibusdam de vero et summo 
bono expositis persequitur divini Platonis de ideis doctrinam et 
explicat viam ac rationem, qua perveniamus ad veram sive» 
obiecti naturae adaequatam cognitionem i. e. qua ideas 
verassive veritates aeternas sensim sensimque magis perscrutemur 
secludendo imaginationes i. e. ideas fictas, falsas, dubias.!) Quam 
viam magis etiam excoluit et perfecit summus nostri saeculi philo- 
sophus, Frid. Hegelius , qui hereditatem luculentissimam et effer- 
tissimam suis tradidit ,, veritatis absolutae obiectivae adipiscendae 
methodum**, quam monstravit illo processu qui dicitur diale- 
ctíco.?) Per longius tempus Spinoza huic tractatui conscribendo 
operam navaverat, quin ad finem perduceret. Anno enim 1663. 
ab Henrico Oldenburgio, ut publici iuris faceret ,„ tractatum de 

1) Conf. etiam ethic. II. prop. 40 — 47. 

2) Vid. quae egregie, uti solet, exposuit S. V. Phil. Marheinekius in: 
„Einleitung in die d isi! Cus Vorlesungen über die Bedeutung der 
Megelschen Philosophie in der christlichen Theologie.** Berl. 1842. 8. 
p.30. sqq. ,, Für das Princip der Hegelschen Philosophie kann man nur 
die Methode ansehen, deren Entdeckung das unsterbliche Verdienst He- 
gels ist. et p. 16. „Das Ringen nach einer wahrhaft objectiven, mit 


der Abstraction vom Subject verknüpften Erkenntniss ist im innersten 
Geiste der Hegelschen Philosophie gegründet. 


* 

rerum primordio earumque dependentia a prima causa, ut et de 
intellectus nostri emendatione**, provocatus est; idemque repetiit 
anno 1675. Ludovicus Meyerus. Vid. epist. 8. et 03. Ceterum 
huc pertinent Spinozae epist. 42. et 03. De aliis legenda est editoris 
operum posthumorum praefatio, quam cum indice brevi adieci. 
Multis in locis ubi accuratius censet formandas esse sententias le- 
ctores in notis relegat ad philosophiam, opus grandius, quod quo 
minus scriberet, morte est impeditus. 

Lectu dignissimi sunt praeterea : 

Ioh. God. Herder, Gott. Einige Gespräche über Spinoza's 
System; in: Herder's Werke sur Philosophie und Geschichte. 
t. VIII. p. 123. sqq. Tübing. 1808. 8. 

Christoph. Theoph. de Murr, Benedicti de Spinoza adno- 
tationesad tractatum theolog.-politicum. Hagae Com. 1802. 4.p. 18. 

Car. Thomas, Spinoza als Metaphysiker. Hónigsb.1840. 8. 
p. 13. et p. 22. sq. 

Simul cum editione Latina interpretatio Belgica prodiit au- 
ctore larrig Iellis anno 1677.: „De nagelate Schriften van B. 
d. 5. . . . Verbetering van't Verstant** p. 405 — 446.; Germanica 
saeculo praeterlapso interprete S. Herm. Ewaldo: ,,Benedikt 
von Spinoza zwei Abhandlungen iiber die Kultur des mensch- 
lichen Ferstandes und über die Aristokratie und Democratie. 
Leipz. 1785.“ 8. et recentissima B. 4uerbachii, Spinoxa's 
sámmtliche Werke. Stuttg. 1841. 8.5; Gallica hoc anno ab 4e- 
milio Saisset confecta ,, Oeuvres de Spinoza traduites** 2 vol. 
12. Paris. 1843. 

II. 

Tractatus politicus, in ed. princ. pag. 203 — 354., ad philoso- 
phiam practicam pertinet, et ostendit, quam sagaciter iam Spi- 
noza de praestantia regni apta rerum publicarum constitutione fir- 
mati legibusque stabiliti senserit. GConf. cap. 0, 3. sqq. Quae 
de bello, de militibus, de imperii divisione, de tormentis in reos 
al. disputavit diversis in locis, lectu digna sunt. 

Sed morte impeditus est auctor, quo minus hunc quoque libel- 
lum conficeret. Ex epistola ad amicum scripta, quae praefationi 
adiuncta est?), cognosci potest, quid ulterius persequi sibi pro- 
posuerat, si ei licitum fuisset. Ad tractatum politicum spectat 
etiam Spinozae epistola 50., ubi discrimen quoddam, quod inter 
suam ipsius et Thomae Hobbesii intercedat sententiam +), expli- 
cat. Ceterum ut omnia clarius perspicerentur, non solum plenum 
singularum sectionum indicem, sed permultas quoque de rebus 
et historicis et literariis addidi notas. 

Iidem qui tractatum de intellectus emendatione interpretati 
sunt, verterunt et hunc: in linguam Belgicam Tarrig Iellzs: 
,, De nagelate Schriften van B. d. S. .. Staatkunde'* p. 301—403. ; 
in linguam vernaculam S. H. Ewaldus et B. 4uerbachius; et 
nuper in Gallicam Aem. Saisset. 

Conf. etiam H. C. JV. Siegwart, Fergleichung der Rechts- 
undStaatstheorie des B. Spinoza und des Th. Hobbes. Tüb. 1842.8. 

JF. T. Krug, Spinozae de iure naturae sententia denuo exa- 
minata. Lips. 1825. 4. 


Hr. 
Tertia denique pars „Epistolae doctorum quorundam 


virorum ad B. d. S. et auctoris responsiones. Numerus 
earum in operum posthumorum et sequentibus editionibus huc- 
usque fuit LXXIV (excepta quae praefationis loco tráctatui po- 
litico 3) praemitti solet), quarum XLI sunt ipso Spinoza auctore, 
XXXII ab viris doctis ad Spinozam scriptae, una (ep. 48.) ab alio 
ad Spinozae amicum et ab hoc ad Spinozam missa, ut criminatio- 
nes factas refutaret. Benedictum praeter has unam et quadra- 
ginta multas scripsisse epistolas, et ex ipsis epistolis?) adparet 
et ex vitae descriptione praefationi tom. I. addita.$) 


3) Vid. huius tomi pag. 45. 
4) Thom. Hobbesius in libris „de cive** Lond. 1642. et ,,Leviathan'' 
Lond. 1651. est defensor summae absolutae principum potestatis. 
5) V. c. in ep. 18. ab Oldenburgio Spinozae epistola d. 5. Iul. data 
memoratur, quae in epistolarum corpore desideratur. 
, 6) lam Herderus doluit tam paucas exstare Spinozae epistolas. Vid. 
eius lib. Gott p. 133. in: W'erke zur Philos, und Geschichte t. VIIL 


Vi PRAEFAT!0. 


Itaque inter opera deperdita aut certe nunquam typis expressa 
retulimus etiam epistolas, et sperandum esse diximus, foreut non- 
nullae adhue in bibliothecis Belgicis supersint. Vid. t. I. p. XIV. 
praef. Neque spes nos fefellit. Dum haec ipsa verba conscribe- 
bamus, egregia V. S. V., Nic. Christiani Kistii, professoris 
theol. in universitate literarum Lugdunensi meritissimi, quem per 
literas adieramus, benevolentia nobis missa est una certe epistola, 
nuper a H. W. Tydemano in publica librorum auctione emta et 
edita, quam nostrae editioni iam addi posse ex animo laeta- 
mur. Libellus privatim editus hic est: ,, Brief van Benedict de 
Spinoza aan Dr. Lambert van Feldhuysen, medegedeeld door 
Prof. H. W. Tydeman. Met fac-simile.“ 12. pagg. 33., ubi 
pag. 1. sq. Spinozae epistola, p. 3. sqq. interpretatio Belgica; 
p. ô. sqq. sequuntur notae I. de Spinoza eiusque doctrina, II. de 
Velthusio, III. de epistola ipsa, quam, quum loci et temporis 
notatio desit, inter partem anni 1674, alteram et annum 1675. 
scriptam esse editor censet. Pertinet vero ad tractatum theologico- 
politicum , quem auctor notis illustrare et cum Velthusii respon- 
sione denuo edere constituerat. — Itaque certe initium faetum est, 
epistolas Spinozae adhuc deperditas e loco obscuro in lucem de- 
promendi. 

Sed redeundum est ad ceteras, quarum plurima pars, quin- 
quaginta una, Latine sunt scriptae; reliquae, viginti quatuor, 
nempe ep. 30 — 41. 43 — 47. 50. et 55 — 60. Belgice, quas 
operum posthumorum editor, Ludovicus Meyerus, in Latinum 
vertit, quo ab omnium terrarum viris doctis melius legi possent. 
Eandem interpretationem denuo typis describendam curavimus 
(raro tantum singula emendavimus), quamquam initio sermonem 
originalem addere nobis propositum erat. In locis dubiis editio- 
nem Belgicam contulimus: ,,De nagelate Schriften van B. d. S. 
. .. Brieven en Antwoorden.** p. 447. sqq. 

Epistolae omnes secundum seriem suam ia tres partes possunt 
dividi, quarum prima pertinet ad Henr. Oldenburgium ep. 1—25.; 


PRAEFATIO. VII 


altera ep. 26 — 54. ad homines diversos, qui partim non 
nisi literis initialibus indicantur (exceptis quatuor epist. 39. 40. 
41. et 50. ad anonymos); 


tertia ep. 55 — 72. ad duos viros anonymos, quibus ac- 
cedunt ep. 73. 74. ad Alb. Burghium, et nunc ep. 75. ad Lamb. 
Velthusium. Omnes Spinozae, quod est honorificentissimum, 
responsiones sunt ad virorum doctorum epistolas, excepta una re- 
cens inventa. 


Index est duplex, quem adieci epistola 75. mihi nondum co- 
gnita. Prioris feci sectiones sedecim (quarum decima quinta ea- 
dem est cum tertia); nam ad tot viros diversos datae sunt Spinozae 
epistolae. Alier index est chronologicus, ex quo intelligi potest, 
scriptas esse inter ann. 1662. et 1676. omnes. Epistola 75. in- 
serenda est ann. 1674. vel 1675. signo interrogationis addito. 
Argumentum cuique est praepositum, simulque temporis et loci 
indicium aut ex editione Belgica aut ex ipsis epistolis sequentibus 
arcessitum, quum subscriptio saepissime deesset. Notis a me 
additis loci baud pauci illustrati suut. 


Restat ut de singulis viris, ad quos aut a quibus scriptae 
sunt epistolae, pauca dicamus. 


À. 

Ac primum quidem de eis, qui nominibus plenis indi- 
cantur. 

1. Primus est Henricus Oldenburgius, ad quem pertinent 
epistolae 25 priores, quarum ipse scripsit 15, reliquas 10 Spinoza; 
una Oldenburgii deperdita memoratur epist. 17. Gente fuit Ger- 
manus, Bremae natus, sub Cromwellio circuli Saxonici inferioris 
Londini legatus, idemque sub Carolo II. rege, qui ei ita favit, ut 
societatis regiae ab illo a. 1662. constitutae) sodalis eligeretur et 
a secretis esset, uti docent epist. 7. 8. (S. 16.) et 10. Etiam 


1) Vid. Dav. Hume, history of Great-Britain under the houses of 
Plantagenet, Tudor et Stuart. Lond. 1754. sqq. vol. VI. p. 435. sq. 

Roberto Boylio 8) erat amicissimus. Vid. epist. 1. 3. 5. 7. 8. 10. 
11. 12. 14. Inde ab anno 1664 — 1677. societatis ,, transactiones 
philosophicas ** edidit. Postea Oxonium secessit et obiit mense 
Aug. a. 1078. Spinozam praesentem cognoverat Rhenoburgi anno 
1661., vid. ep. 1., eumque amore sincero amplexus est. In epi- 
stolis de variis rebus et philosophicis et physicis simul Boylii no- 
mine cum amico communicavit. Ab anno 1665. per longius tem- 
pus ,, commercium literarium ** interruptum fuit, et demum a. 
1675. restitutum. Vid. ep. 17. et 18. 9) 

2. Simon de Vries, natus Traiecti ad Rhenum, iuvenis 
philosophus, tune Amstelodamensis, Spinozae amicissimus. 
Quanti eum aestimaverit ex facto quodam, quod oh. Colerus 
vie de Spinosa p. 75. sq. nobiscum communicavit, constat: 
»,Simon de Vries d'Amsterdam lui fit un jour présent d'une somme 
de deux mille florins, pour le mettre en état de vivre un peu 
plus à son aise. Mais Spinosa en présence de son hôte s'ex- 
cusa civilement de recevoir cet argent, sous prétexte qu'il n'avait 
besoin de rien, et que tant d'argent, s'il le recevait, le détourne- 
rait infailliblement de ses études et de ses occupations. Le méme 
Simon de Vries approchant de sa fin, et se voyant sans femme et 
sans enfans, voulait faire son testament et l'instituer héritier de 
tous ses biens. Mais Spinosa n'y voulut jamais consentir, et re- 
montra à son ami, qu'il ne devait songer à laisser ses biens à 
d'autres qw’ à son frère, qui demeurait à Schiedam, puisqu'il] était 
le plus proche de ses parens et devait étre naturellement son héri- 
tier. Ceci fut exécuté comme il l'avait proposé; cependant, ce 
fut à condition que le frére et héritier de Simon de Vries ferait à 
Spinosa une pension viagère, qui suffirait pour sa subsistance; et 
cette clause fut aussi fidélement exécutée. Maisce qu'il y a de par- 
ticulier, c'est qu'en consequence on offrit à Spinosa une pension de 

8) Nat. a. 1627. in Hibernia, mort. a. 1691. 

9) Erravit C. Thomas, Spinoza als Metaphysiker p. 19., epist. 17. 


Hugo. velerem veram esse opinatus. Sed conf. notam meam p. 
. Sq. 

500 florins, qu'il n'aecepta pas, parce qu'il la trouvait trop con- 
siderable, de sorte qu'il la réduisit à 300. Cette pension lui fut 
payée régulièrement pendant sa vie; et aprés sa mort le méme de 
Vries de Schiedam eut soin de faire encore payer au sieur van der 
Spyck ce qui pouvait Iui être dà par Spinosa, comme il parait par 
la lettre de Iean Rieuwertz, imprimeur de la ville d'Amsterdam, 
employé dans cette commission. Elle est datée du 6. Mars 1678, et 
adressée à van der Spyck méme.*'* — Referendaesuntad eum ternae 
literae (26—28.) de philosophia logica, quarum prima est Simonis, 
cui respondet altera Spinozae; Vriesii alterain ep. 28. commemo- 
rata in hac collectione non reperitur. 


3. Guilielmus de Blyenbergh??), mercator et patricius 
Dordracenus , homo bonae indolis ! 1), qui etiam literis operam de- 
dit et cum Spinoza de principiis philosophiae Cartesianae anno 
1603. editis egit. Mense Martio a. 1665. Spinozam Voorburszi 
viderat. Philosophiae quum minus gnarus esset et Spinozae sen- 
tentiam non satis intelligeret, benigne, uti solebat, ut abstineret 
a scribendis epistolis, petiit ab eo philosophus. Spectanthuc epist. 
31—38. Belgice scriptae, quatuor Blyenberghii, totidem Spinozae. 
Serius exstitit idem Spinozae adversarius in hisce libris: ,, Wed- 
derleginge van het boek genoemt: tractatus theologico-politicus. 
Leid. 1674.** et: ,, Wedderleginge van de Zeedekonst van B. d. S. 
Leid. 1682.'* 4. Abrah. Iac. Cuffeler Y. U. D. in: ,, Specimen 
artis ratiocinandi naturalis et artificialis ad pansophiae principia 
manuducens. Hamb. 1684.“ P. I.p. 119. 125. 222. 230. Bly- 
enberghium adversarii mentem non adsecutum esse satis ostendit. 

4. DeGodofredo Guilielmo Leibnitio (nat. Lipsiae a. 
1646., mort. Hannov. a. 1716.) non est quod dicam. "Unam ad 
Spinozam scripsit epistolam (51.), quum a. 1671. Francofurti 


10) Jócher, allgemeines Gelehrten-Lezicon. Lips. 1150. 4. exhibuit 
Blyenburg. 11) Conf. ep. 33. inprimis $. 37. sqq. Summis laudibus 
eum extulit Colerus vie ae Spinosa apud Paul. Spin. opp. t. Il, p. 
639, 649, Conf. Bruckeri histor. philos. t. IV. part. 2. pag. 691. 

ad Moenum versaretur, quae agit de re optica. Anno 1676. quum 
e Gallia per Angliam Belgiumque reverteretur, ipse vidit Spinozam 
Hagae Comitum, de quo serius in scriptis suis satis acerbe iudica- 
vit. Conf. Lezbnitii otium Hannover. ed. II. a. 1737. 8. p. 82. 
177. 221. et de conformitate fidei cum ratione $ 371. sqq. Spino- 
zae responsionem (ep. 52.), quam vir nobilissimus, Chr. Theoph. 
de Murr , in bibliotheca regia Hannoverana inventam denuo con- 
tulerat et primus omnium integram cum viris doctis communica- 
verat! ?), integram et ipse typis describendam curavi. Binae li- 
terae exstant etiam in Leibnitii operibus ed. Ludov. Dutens. 
Genev. 1768. 4. tom. III. p. 11. sqq. 

5. Ioh. Ludovicus Fabritius, doctor et professor theol. 
Heidelbergensis (natus Schafbusii a. 1632., mort. a. 1697., cuius 
opera theologici et historici argumenti collecta cum vita auctoris 
referente Ioh. Henr. Heidegger prodiere Turici 1698. 4.) non sua 
causa, sed iussu Caroli Ludovici electoris Palatini, filii illius 
infelicis Friderici V. regis Bohemiae et Palatini, Spinozae a. 10673. 
Scripsit, eumque ad munus honorificentissimum professoris philo- 
sophiae in universitate literarum Heidelbergensi suscipiendum in- 
vitavit. Princeps enim benevolus, ab a. 1648. usque ad a. 1080. 
regno politus, solo literarum amore permotus et de aliorum do- 
gmatis leniter sentiens! 3), Benedictum quoque arcessere cupiit. 
Modeste philosophus id renuit. Vid. epist. 53. 54. 

6. Albertus Burgh, iuvenis, uti ep. 73. ab eo scripta do- 
cet, ante literarum studiosus in universitate Lugdunensi et Spino- 
zae fuerat discipulus, Florentiae vero ecclesiae Romano-Catholicae 
socius factus. Luculenter misera illius argumenta philosophus 
refutat, simulque quanti aestimaverit Christianam religionem et 
inprimis ecclesiam evangelicam testatur. ,,Solo Christi, inquit, 
spiritu duci possumus in amorem iustitiae et caritatis**, Conf. 

12) Conf. de Murr Ben. de Spinoza adnotat. ad tract. theol.-polit. p. 
26.sq. Eius AQUI ut chirographi specimen fine libri exhibuit. 


13) Vid. Mannert, die Geschichte Bayerns, tom. II. p. 415. sqq. 
Lips. 1826 8. Conf. Ghevraeana tom. 1I. p. 99. 

eiusdem professionem ep. 23. „maxime Deum se per Christum 
manifestasse **, et Oldenburgii de eodem iudicium ep. 22. 14) 

7. Petrus Ballingius Benedicto amicus fuit, uli ex epi- 
stola (XXX.) de ominibus a Spinoza ei scripta liquet. Ipsius Bal- 
lingii epistola non amplius restat. 

8. Accedit huic nunc Lambertus van Velthuysen s. 
Velthusius, nat. Traiecti ad Rhenum a. 1622., mort. 1685., me- 
dicinae doctor et scabinus, qui et de theologia et de philosophia 
Sscripsit.!5) Eius opera 2 voll. Roterod. 1680. 4. prodierunt. Procul 
dubio idem est, qui epist. 48. ad I. O. de tractatu theol.-politico 
scripsit. Quum philosophiae Cartesianae fautor esset, contra 
ipsum Spinozam serius disputavit in libro: ,,Lamb. Pelthusii 
Ultraiectensis tractatus moralis de naturali pudore et de dignitate 
hominis. Traiect. 1676, ** 


B. 


Quinque qui non nisi literis initialibus notantur. 

1. L.M.i. e. Ludovicus Meyerus, medicinae philoso- 
phiaeque doctor, Iudaeus Amstelodamensis et Spinozae amicissi- 
mus, quo medico usus est et qui solus philosopho moribundo ad- 
fuit.!9) Studiorum philosophicorum erat amantissimus; neque 
solum praefatlonis ,, principiorum philosophiae Cartesianae a Spi- 
noza editorum** est auctor!?), et ,,operum posthumorum '' 
editor, interpres praefationis et epistolarum primum Belgice seri- 
ptarum ! 5), sed etiam scriptor libelli: ,, Philosophia sacrae scri- 
pturae interpres. Amstel. 1666.** quem Io. Sal. Semler denuo 
edidit Hal. 1776. 8. Quidam ei etiam tribuebant librum hunc: 
Lucii Antistii Constantis de iure ecclesiasticorum liber singularis. 
Alethop. 1665.** Vid. tom. I. praef. p. XV. sq. Ad binas eius lite- 


14) Utraque ep. 73. 74. versa legitur in: W. Fels, Spinoza, der 
grosse Philosoph, als er rümisch-katholisch werden solite. Leipz. 1829. 8. 

15) Vid. Nouveau dictionnaire historique s. Velthuysen et Car. Bur- 
manni Traiectum eruditum s. h. v. 16) Colerus la vie de Spinosa apud 
Paul. Spin. opp. t. II. p. 688. sqq. — 11) Vid. t. I. p.3. sqq. — 18) Vid. 
tom. H. p. XXIV. 

ras perditas respondet Spinoza ep. 20. Sed ad eundem referendas 
esse epistolas 61.—72.: Viro doctissimo et experlissimo ***** 
inde apparet, quod hic illic ad epist. 29. delegatur. Conf. ep. 
69. et 70. Epistolae sex (61. 63. 65. 07. 69. 71.) sunt ipsius 
Meyeri, qui vulgo videtur Amstelodami, per quoddam vero tem- 
pus et Parisiis et Londini versatus esse, uti docent epist. 05. 67.71. 

2. I.B. ep. 42. quidam referunt ad Iohannem Breden- 
burgium, civem Roterodamensem. Idem a. 1675. prodire iussit 
librum ,,Enervatio tractatus theol. politici una cum demonstratione 
ordine geometrico disposita, naturam non esse Deum , cuius effati 
contrario praedictus tractatus unice nititur,‘ quem initio Belgice 
conscriptum in Latinum vertendum curaverat.  Leibnitius de con- 
formitate fidei cum ratione $ 372. et Colerus vie de Spinosa 1.1. p. 
648. eum vehementer collaudant. Sed de Murr 1.1. pag. 22. Breden- 
burgii hic mentionem fieri prorsus negat, et forsan illum I. B. me- 
dicinae doctorem significari censet, qui editioni principiorum 
philosophiae Cartesianae versus quosdam praefixit a me tom. I. 
praef. p. XXIII. adlatos. Et profecto hunc I. B. Spinozae fami- 
liarissimum medicumque fuisse et argumentum docet et episto- 
lae inscriptio: ,,doctissimo expertissimoque viro“, quae haud 
quadraret in Bredenburgium. 

3. L v. M. vir ornatissimus, cui Spinoza ep. 43. explicat 
quaestionem arithmeticam , quis fuerit ignoratur. 

4. I.I. vir humanissimus atque prudentissimus, ad quem 
quatuor missae sunt epistolae 44. 45. 46. 47., est fortasse Iarrig 
Iellis, mercator Amstelodamensis et Mennonita.!9?) Ex ami- 
cis fuit Spinozae, cuius opera posthuma in linguam Belgicam 
transtulit et edidit anno 1677. Eum praefationis quoque aucto- 
rem esse contendunt Petr. Bayle epist. ad Theod. I. ab Almelo- 
veen de scriptis adespotis in Oeuvres diverses t. IV. p. 164. 
et de Murr l. l. pag. 14. Idem quum in suspicionem pra- 


19) Vid. P«ulus Spin. opp. tom. 1. praef. p. XIX. Gfroerer opp. 
Spin. praef. p. XVII. ^ Jm b S f EE 

vitatis haereticae venisset, fidei confessionem scripsit et edidit 
Belg. a. 1684. Inscriptionem eius Gallice exhibuit Petr. Baylius 
Dictionnaire historique et critique tom. IV. s. Spinoza art. Y.: 
,, Confession de la foi Catholique et Chrétienne contenue dans une 
lettre à N. N. par Iarig Iellis.** 

5. I. O. doctissimus atque ornatissimus vir putatur fuisse 
Isaacus Orobio Hispanus2?), ob quasdam opiniones in quae- 
stionis carceribus cruciatus, tum profugus Amstelodami ad 
sacra Iudaica transgressus, medicinae doctor, mort. a. 1687., 
qui quum de V. T. libris quaedam scripsit, tum ,, certamen philo- 
sophicum propugnatae veritatis divinae ac naturalis adversus Ioh. 
Bredenburgii principia Amstelod. 1684.'* edidit, Hic non ipse 
Spinozae literas scripsit, sed epistolam L. v. V. i. e. Lamberti 
van Velthuysen de tractatu theol.-politico misit, ut auctor se 
defenderet, quod peregit epist. 49. Manuscriptum, quod Spi- 
noza in epistola recens edita memoravit, idem esse cum epi- 
stola 48., vix credibile est. Omnino rationes, quae intercedunt 
inter epist. 48. 49. et 75., haud facile consentiunt. 

C. 

Accedunt anonymi quatuor: 

1. De, viri doctissimi atque expertissimi, nobilissuni ac do- 
clissimi** epistolis 61—72. iam sermo fuit. Sunt Ludovici Mey- 
eri, uti videtur. Conf. epp. 69. et 70. cum ep. 29. 

2. Alter, auctor epistolarum 53. 57. 59., cui respondent 
Spinozae epp. 56. 58. 60. „amplissimo prudentissimoque viro * 
Relgice scriptae, est gravissimus spectrorum et lemurum de- 
fensor. Quis hic et duo seqq. fuerint nescitur. 

3. Tertius quum epistolas quasdam non amplius repertas 
ante scripsisset, responsiones a Spinoza accepit epp. 39— 41. 
„viro amplissimo ac prudentissimo **. 

4. Denique quarto ,, viro humanissimo atque prudentissimo** 
data est epistola 50. a. 1674. 


20) Conf. de Murr ]. 1. p. 23. Gfroerer opp. Spin. praef. p. XVII. 

Omnes has epistolas esse magnae gravitatis cuivis qui eas le- 
gerit manifestum est, et, uti iam vetus inscriptio ait, ,, ad aliorum 
Spinozae operum elucidationem non parum faciunt.** 

Omnes fere eius libri editi epistolis illustrantur: 

a) Principia philosophiae Cartesianae et cogitata metaphysica 
epp. 1. 9. 10. 16. 29. 31. 32. 33. 34. 35. 36. 37. 39. 40. 41. 45. 50. 
58. 61. 62. 69. 70.; 

b) Tractatus theologico- politicus epp. 14. 17. 19. 20. 21. 22. 
23. 24. 25. AT. 48. 49. 50. 72. 713. 74. 75.; 

€) Ethica epp. 2. 3. 4. 18. 26. 27. 29. 62. 63. 64. 05. 60. 07. 
68. 69. 70. 71.; 

d) De intellectus emendatione tractatus epp. 8. 42. 63. 64.; 

e) Tractatus politicus ep. 50. et ep. ipsi tractatui praemissa. 

Quaedam non nisi ex epistolis nobis cognita sunt, e. c. philo- 
sophi sententia de servatore et religione Christiana epist. 21. 23. 
25.et 74., de motu ep. 15., de ominibus ep. 30., de rebus phy- 
sicis, opticis et mathematicis ep. 13. 43. 44—46. 52., de lemuri- 
bus et spectris ep. 56. 58. 60. 

Praeterea Spinozae vitae et operum historia dilucidior reddi- 
tur. Conf. ep. 1. 9. 30. 75. al. 

Sed, quod gravius est, ex eis omnium optime et verissime Be- 
nedicti mores vitaeque habitus cognoscuntur, summa modestia, 
et comitas, animi candor, pectoris sinceritas, amicitiae probitas, 
ita ut non solum propter summum ingenii acumen, sed etiam 
omnibus vitae virtutibus ornatus virorum optimorum benevolentia, 
amicitia, laude fuerit dignissimus. 

Hunc vero secundum operum tomum omni diligentia ac labore 
edilum atque a vitiis innumeris purgatum esse, omnes qui eo 
usuri sunt facile perspicient. Itaque ut eodem favore, quo primum 
a multis iam exceptum esse comperimus, excipiatur, et ad studia 
praestantissimi saeculi XVII. philosophi excitandum et promoven- 
dum conferat et speramus et optamus. 

Scribebam Lipsiae d. 29. m. Decembr. a. D. MDCCCXLIII. 

ET DE VIA QUA OPTIME IN VERAM RERUM COGNITIONEM 
DIRIGITUR. 

EX 
PRAEFATIONE EDITORIS 


D. D. S. OPERUM POSTHUMORUM. 


"Tractatus de emendatione. intellectus est ex prioribus nostri 
philosophi operibus, testibus et stylo et conceptibus iam multos 
ante annos conscriptus. Rei, quam in eo tractat, dignitas et 
magna, quam in eo sibi scopum praefixit, utilitas, nempe in- 
tellectui viam sternere facillimam atque planissimam ad veram re- 
rum cognilionem, calear ipsi semper eum ad umbilicum per- 
ducendi fuere. At operis pondus profundaeque meditationes et 
vasta rerum scienlia, quae ad eius perfectionem requirebantur, 
lento gradu eum promoverunt, ut et in causa fuerunt, quod non 
fuerit absolutus, quodque hic illic aliquid desideretur. Nam auctor 
in annotationibus, quas ipse addidit, saepius monet id, quod tra- 
ctat, accuratius demonstrandum vel latius explicandum, sive in 
sua philosophia sive alibi. Quia vero res praestantissimas nec non 
utilissimas continet, in veritatis studioso studium excitabunt sum- 
mum, nec parum adiuvabunt in ea indaganda; ideo eum simul 
cum aliis edere visum fuit. Tractat in eo primo de bono appa- 
rente, quod homines plerumque appetunt, nempe de divitiis, 
libidine et honore; etde vero bono, et quomodo id sit acquiren- 
dum. Praescribit secundo quasdam vivendi regulas; indeque ad 
intellectus emendationem transit. Ut autem haec emen- 
datio melius procedat, quatuor diversos percipiendi modos enume- 
rat, quos deinceps prolixius paulo enucleat et ex iis, qui optime 
Scopo inserviunt, eligit. Porro ut horum usum nosceremus, agit 
de intellectus instrumentis, videlicet de veris ideis, et 

i * 


4 PRAEFATIO. 


eadem opera de recta ad ducendum intellectum via et methode 
eiusque partibus. Prima pars tradit, quomodo verae ideae ab 
aliis discernantur, et prospiciatur, ne falsae, fictae et dubiae ideae 
cum veris confundantur: et hac occasione prolixe de veris, falsis, 
fictis et dubiis ideis agit, quibus denique aliquid de memoria et 
oblivione annectit. Secunda pars regulas dat, quibus ex notis 
ignotum recte educatar intelligaturque. Ut autem hoc rite fiat, 
perceptionem duobis modis fieri statuit, vel per solam essentiam 
vel per causam proximam. Quoniam vero utrumque non nisi ex 
vera rei definitione elicitur, leges definitionis rerum tum creata- 
rum, tum increatarum proponit. Praeterea ut nostri conceptus 
concatenentur, media, quibus res particulares aeternae cogno- 
scantur, praescribit. Etuthaec omnia melius perficiantur, agit 
de viribus intellectus eiusque enumerat proprietates. Et 
hic finitur tractatus de emendatione intellectus. — In 
animo semper habuit auctor, eum perficere. At aliis negotiis 
praepeditus et tandem morte abreptus ad optatum finem perducere 
non potuit. Quum vero, uti iam dictum est, multa praeclara at- 
que utilia contineat, quae veritatis sincero indagatori non parum 
e re futura esse haudquaquam dubitamus, te iis privare noluimus, 
benevole lector; et ut etiam multa obscura, rudia adhuc et im- 
polita, quae in eo hinc inde occurrunt, condonare non graveris, 
horum ne inscius esses, admonitum te quoque esse voluimus. 
Vale. 

De bonis quae homines plerumque appetunt. $. 1. sqq. 
De bono vero et summo.  $. 11. sqq. 

Quaedam vivendi regulae. $. 17. 

De diversis percipiendi modis. 6. 18. sqq. 

De optimo modo percipiendi. $.25. sqq. 

De intellectus instrumentis, veris ideis. $. 30. sqq. 

De recta methodo cognoscendi. $.36. sqq. 

Methodi pars prima. Deidea ficta. $. 50. sqq. 

De idea falsa. $. 60. sqq. 

De idea dubia. $. 77. sqq. 

De memoria et oblivione. Conclusio. $.81. sqq. 
Methodi pars secunda. De duplici perceptione. $. 91. sqq. 
De conditionibus definitionis. $. 95. sqq. 

De mediis quibus res aeternae cognoscuntur. §. 99. sqq. 
De viribus intellectus eiusque proprietatibus. $. 105. sqq. 

I. De bonis quae homines plerumque appetunt. 


Postquam me expertentia docuit, omnia, quae in communi 
vita frequenter occurrunt, vana et futilia esse; quum viderem 
omnia, a quibus et quae timebam, nihil neque boni neque mali in se 
liabere, nisi quatenus ab iis animus movebatur: constitui tandein 
inquirere, an aliquid daretur, quod verum bonum et sui commu- 
nicabile esset, et a quo solo reiectis ceteris omnibus animus affi- 
ceretur; imo an aliquid daretur, quo invento et acquisito con- 
tinua ae summa in aeternum fruerer laetitia. 2. Dico 
me tandem constituisse. Primo enim intuitu inconsultum vide- 
batur, propter rem tunc incertam certa amittere velle. Videbam 
nimirum commoda, quae ex honore ac divitiis acquiruntur, et 
quod ab iis quaerendis cogebar abstinere, si seriam rei alii et 
novae operam dare vellem, etsi forte summa felicitas in iis esset 
sila, perspiciebam me ea debere carere; si vero in iis non esset 
sita eisque tantum darem operam, Lum etiam summa carerem fe- 
licitate. 3. Volvebam igitur animo, an forte esset possibile ad no- 
vum institutum , aut saltem ad ipsius certitudinem pervenire, licet 
ordo et commune vitae meae institutum non mutaretur, quod 
saepe frustra tentavi. Nam quae plerumque in vita occurrunt, et 
apud homines, ut ex eorum operibus colligere licet, tanquam 
summum bonum aestimantur, ad haec tria rediguntur: divitias 
scilicet, honorem atque libidinem. His tribus adeo distrahitur 
mens, ut minime possit de alio aliquo bono cogitare. 4. Nam 
quod ad libidinem attinet, ea adeo suspenditur animus, ac si 
in aliquo bono quiesceret; quo maxime impeditur, ne de alio co~ 
gitet. Sed post illius fruitionem summa sequitur tristitia, quae 
si non suspendit mentem, tamen perturbat et hebetat. Honores 
ac divitias prosequendo non parum etiam distrahitur mens, 

praesertim ubi hae non nisi propter se quaeruntur*), quia tum 
supponuntur summum esse bonum. 5. Honore vero multo ad- 
hue magis mens distrahitur; supponitur enim semper bonum esse 
per se et tanquam finis ultimus, ad quem omnia diriguntur. Deinde 
in his non datur, sicut in libidine, poenitentia, sed quo plus utri- 
usque possidetur, eo magis augetur laetitia, et consequenter magis 
ac magis incitamur ad utrumque augendum; si autem spe in ali- 
quo easu frustremur, tum summa oritur tristitia. Est denique 
honor magno impedimento co, quod, ut ipsum assequamur, vita 
necessario ad captum hominum est dirigenda, fugiendo scilicet 
quod vulgo fugiunt, et quaerendo quod vulgo quaerunt ho- 
mines. 

6. Quum itaque viderem, haec omnia adeo obstare, quo 
minus operam novo alicui instituto darem, imo adeo esse opposita, 
ut ab uno aut altero necessario esset abstinendum, cogcbar in- 
quirere, quid mihi esset utilius; nempe, ut dixi, videbar bonum 
certum pro incerto amittere velle. Sed postquam aliquantulum 
huic rei incubueram, inveni primo, si hisce omissis ad novum in- 
stitutum acecingerer, me bonum sua natura incertum , ut clare ex 
dictis possumus colligere, omissurum pro incerto, non quidem 
sua natura (fixum enim bonum quaerebam), sed tantum quoad 
ipsius consecutionem. 7. Assidua autem meditatione eo perveni, 
ut viderem, quod tum, modo possim penitus deliberare, mala 
certa pro bono certo omitterem. "Videbam enim me in summo 
versari periculo , et me cogi, remedium, quamvis incertum, sum- 
mis viribus quaerere; veluti aeger letali morbo laborans, qui ubi 
mortem certam praevidet, ni adhibeatur remedium, illud ipsum, 
quamvis incertum, summis viribus cogitur quaerere; nempe in eo 
tota eius spes est sita. Illa autem omnia, quae vulgus sequitur, non 
tantum nullum conferunt remedium ad nostrum esse conservan- 
dum, sed etiam id impediunt, et frequenter sunt causa interitus 


*) Poltuissent haec latius el distinctius explicari, distinguendo scilicet 
divitias, quae quaeruntur vel propter se vel propter honorem vel propter 
libidinem vel propter valetudinem et augmentum scientiarum et artium. 
Sed hoc ad suum locum reservatur, quia huius loci non est, baec adeo 
accurate inquirere. Sp. 

eorum, qui ea possident, et semper causa interitus corum, qui 
ab iis possidentur. *) 

8. Permulta enim exstant exempla eorum, qui perseculionem 
ad necem usque passi sunt propter ipsorum divitias, et etiam 
eorum, qui, ut opes compararent, tot periculis sese exposuerunt, 
ut tandem vita poenam luerent suae stultitiae. Neque eorum 
pauciora sunt exempla, qui, ut honorem assequerentur aut de- 
fenderent, miserrime passi sunt. Innumeranda denique exstant 
exempla eorum, qui prae nimia libidine mortem sibi accelera- 
verunt. 9. Videbantur porro ex co haec orta esse mala, quod tota 
felicitas aut infelicitas in hoc solo sita est; videlicet in qualitate 
obiecti, cui adhaeremus amore. Nam propter illud, quod non 
amatur, nunquam orientur lites, nulla erit tristitia, si pereat, 
nulla invidia, si ab alio possideatur, nullus timor, nullum odium, 
et, ut verbo dicam, nullae commotiones animi; quae quidem 
omnia contingunt in amore eorum, quae perire possunt, uli haec 
omnia, de quibus modo locuti sumus. 10. Sed amor erga rem 
aeternam et infinitam sola laetitia pascit animum, ipsaque omnis 
tristitiae est expers; quod valde est desiderandum totisque viribus 
quaerendum. Verum non absque ratione usus sum his verbis : 
modo possim serio deliberare. Nam quamvis haec mente adeo 
clare perciperem, non poteram tamen ideo omnem avaritiam, 
libidinem atque gloriam deponere. 


ll. De bono vero et summo. 


11. Hoc unum videbam, quod, quam diu mens circa has co- 
gitationes versabatur, tam diu illa aversabatur et serio de novo co- 
gitabat instituto; quod magno mihi fuit solatio. Nam videbam 
illa mala non esse talis conditionis, ut remediis nollent cedere. 
Et quamvis in initio haec intervalla essent rara et per admodum 
exiguum temporis spatium durarent, postquam tamen verum 
bonum magis ac magis mihi innotuit, intervalla ista frequentiora 
et longiora fuerunt; praesertim postquam vidi nummorum acqui- 
sitionem aut libidinem et gloriam tam diu obesse, quam diu pro- 
pter se, et non tanquam media ad alia quaeruntur. Si vero tan- 


?) Haec accuratius sunt demonstranda. Sp. 

quam media quaeruntur, modum tunc habebunt, et minime obe- 
runt, sed contra ad finem, propter quem quaeruntur, multum 
conducent, ut suo loco ostendemus. 

12. Hic tantum breviter dicam, quid per verum bonum 
intelligam, et simul quid sit summum bonum. Quod ut recte 
intelligatur, notandum est, quod bonum et malum non nisi 
respective dicantur; adco ut una eademque res possit dici bona et 
mala secundum diversos respectus, eodem modo ac perfectum et 
imperfectum.!) Nihil enim in sua natura spectatum perfectum 
dicetur vel imperfectum; praeserlim postquam noverimus, 
omnia, quae fiunt, secundum aeternum ordinem et secundum 
certas naturae leges fieri. 13. Quum autem humana inibecillitas il- 
Jum ordinem cogitatione sua non assequatur, et interim homo con- 
cipiat naturam aliquam humanam sua multo firmiorem, et simul 
nihil obstare videat, quo minus talem naturam acquirat, incitalur 
ad media quaerendum, quae ipsum ad talem ducant perfectionem ; 
et omne illud, quod potest esse medium, ut eo perveniat, voca- 
tur verum bonum. Summum autem bonum est eo pervenire, 
ut ille cum aliis individuis, si fieri potest, tali natura fruatur. 
Quaenam autem illa sit natura ostendemus suo loco, nimirum esse 
cognitionem unionis, quam mens cum tota natura habet. 2) 
14. Hic est itaque finis, ad quem tendo, talem scilicet naturam 
acquirere, et ut multi mecum eam acquirant conari, hoc est, de 
mea felicitate etiam est operam dare, ut alii multi idem atque ego 
intelligant, ut eorum intellectus et cupiditas prorsus cum meo 
intellectu et cupiditate conveniant; utque hoc fiat, necesse est 
tantum de natura intelligere, quantum sufficit ad talem naturam 
acquirendam 3) ; deinde formare talem societatem, qualis est de- 
sideranda, ut quam plurimi quam facillime ct secure eo perveniant. 
15. Porro danda est opera morali philosophiae, ut et doctrinae de 
puerorum educatione; et quia valetudo non parvum est medium 
ad hunc finem assequendum, concinnanda est integra medicina; 
et quia arte multa, quae difficilia sunt, facilia redduntur, mul- 


1) Conf. Spinoz. ethic. part. IV. praefat. 

2) Haec fusius suo loco explicantur. Sp. 

3) Nota, quod hic tantum curo enumerare scientias ad nostrum 
scopum necessarias, licet ad earum seriem non attendam. Sp. 

tumque temporis et commoditatis in viia ea lucrari possumus, ideo 
mechanica nullo modo est contemnenda. 16. Sed ante omnia 
excogitandus est modus medendi intellectus, ipsumque, 
quantum initio licet, expurgandi, ut feliciter res absque errore et 
quam optime intelligat. Unde quisque iam poterit videre, me 
omnes scientias ad unum finem") et scopum velle dirigere, scilicet 
ut ad summam humanam , quam diximus, perfectionem pervenia- 
tur; et sic omne illud, quod in scientiis nihil ad finem nostrum 
nos promovet, tanquam inutile eril reiiciendum, hocest, ut uno 
verbo dicam, omnes nostrae operationes simul et cogitationes ad 
hunc sunt dirigendae finem. 


HI. Quaedam vivendi regulae. 


17. Sed quia, dum curamus eum consequi et operam damus, 
ut intellectum in rectam viam redigamus, necesse est vivere, pro- 
pterea ante omnia cogimur quasdam vivendi regulas tan- 
quam bonas supponere; has scilicet: 

1. Ad captum vulgi loqui, et illa omnia operari, quae nihil 
impedimenti adferunt, quo minus nostrum scopum attingamus. 
Nam non parum emolumenti ab eo possumus acquirere, modo 
ipsius captui, quantum fieri potest, concedamus. Adde, quod 
tali modo amicas praebebunt aures ad veritatem audiendam. 

1I. Deliciis in tantum frui, in quantum ad tuendam valetudi- 
nem sufficit. 

IH. Denique tantum nummorum aut cuiuscumque alterius rei 
quaerere, quantum sufficit ad vitam et valetudinem sustentandam 
et ad mores civitatis, qui nostrum scopum non oppugnant, imi- 
tandos. 


IV. De quatuor percipiendi modis. 


18. Hisce sic posilis ad primum, quod ante omnia faciendum 
est, me accingam, ad emendandum scilicet intellectum, 
eumque aptum reddendum ad res tali modo intelligendas, quo opus 
est, ut nostrum finem assequamur. Quod ut fiat, exigit ordo, 


*) Finis in scientiis est unicus, ad quem omnes sunt dirigendae. Sp. 

quem naturaliter habemus, ut hic resumam omnes modos per- 
cipiendi, quos hucusque habui ad aliquid indubie affirmandum 
vel negandum, quo omnium optimum eligam, et simul meas 
vires cL naturam, quam perficere cupio, noscere incipiam. 

19. Si accurate attendo, possunt omnes ad quatuor potissi- 
mum reduci. 

I. Est perceptio, quam ex auditu aut ex aliquo signo, quod 
vocant ad placitum, habemus. 

U. Est perceptio, quam habemus ab experientia vaga, hoc 
est, ab experientia, quae non determinatur ab intellectu, sed 
tantum idea dicitur, quia casu sic occurrit, et nullum aliud habe- 
mus experimentum , quod hoc oppugnat, et ideo tanquam incon- 
cussum apud nos manet. 

Ilf. Est perceptio, ubi essentia rei ex alia re concluditur, 
sed non adaequate; quod fit, quum vel ab aliquo effectu causam 
colligimus, vel quum concluditur ab aliquo universali, quod sem- 
per aliqua proprietas concomitatur. *) 

IV. Denique perceptio est, ubi res percipitur per solam suam 
essentiam vel per cognitionem suae proximae causae. 

20. Quae omnia exemplis illustrabo. Ex auditu tantum 
seio meum natalem diem, et quod tales parentes habui, et simi- 
lia; de quibus nunquam dubitavi. Per experientiam vagam scio, 
me moriturum; hoc enim ideo affirmo, quia vidi alios mei similes 
obiisse mortem, quamvis neque omnes per idem temporis spatium 
vixerint, neque ex eodem morbo obierint. Deinde per experien- 
tiam vagam eliam scio, quod oleum sit aptum alimentum ad 
nutriendam flammam, quodque aqua ad eam exstinguendam apta 
sit; scio etiam, quod canis sit animal latrans, et homo animal 
rationale, et sic fere omnia novi, quae ad usum vitae faciunt. 


*) Hoc quum fit, nihil de causa intelligimus propter id, quod in ef- 
feciu consideramus. Quod satis apparet ex eo, quod tum causa non nisi 
generalissimis terminis explicetur, nempe his: ergo datur aliquid; ergo 
datur aliqua potentia ete.: vel ctiam ex eo, quod ipsam negative ex- 
primant: ergo non est hoc vel illud ete. 1n secundo casu aliquid causae 
tribuitur propter effectum, quod clare concipitur, ut in exemplo osten- 
genes: verum nihil praeter propria; non vero rei essentia particula- 
ris. Sp. 

21. Ex alia vero re hoc modo concludimus: postquam clare 
percipimus, nos tale corpus sentire et nullum aliud, inde, inquam, 
clare concludimus animam unitam esse corpori, quae unio est 
causa talis sensationis!); sed quaenam sit illa sensatio et unio, 
non absolute inde possumus intelligere.?) Vel postquam novi na- 
turam visus, etsimul, eum habere talem proprietatem, ut unam 
eandemque rem ad magnam distantiam minorem videamus, quam 
si eam cominus intueamur; inde coneludimus solem maiorem 
esse, quam apparet, etalia hissimilia. 22. Per solam denique 
rei essenliam res percipitur; quando ex eo, quod aliquid novi, 
scio, quid hoc sit aliquid nosse, vel ex eo, quod novi essentiam 
animae, scio eam corpori esse unitam. Eadem cognitione novi- 
mus duo et tria esse quinque, et si dentur duae lineae uni tertiae 
paralleiae, eas etiam inter sese parallelas etc. Ea tamen, quae 
bucusque tali cognitione potui intelligere, perpauca fuerunt. 

23. Ut autem haec omnia melius intelligantur, unico tantum 
utar exemplo, hoc scilicet. Dantur tres numeri; quaerit quis 
(quartum, qui sit ad tertium, ut secundus ad primum. Dicunt 
hic passim mercatores, se scire, quid sit agendum, ut quartus 
inveniatur, quia nempe cam operationem nondum oblivioni tra- 
diderunt, quam nudam sine demonstratione a suis magistris audi- 
verunt. Alii vero ab experientia simplicium faciunt axioma uni- 
versale, scilicet ubi quartus numerus per se patet, ut in his 2, 4, 
3, ô, ubi experiuntur, quod dacto secundo in tertium, et pro- 
ducto deinde per primum diviso fiat quotiens 6; et quum vident 
eundem numerum produci, quem sine hac operatione noverant 


1) Ex hoc exemplo clare videre id est, quod modo notavi. Nam per 
illam unionem nihil intelligimus praeter sensationem ipsam, effectus 
scilicel, ex quo causam , de qua nihil intelligimus, concludebamus. Sp. 


2) Talis conclusio quamvis certa sit, non tamen satis tuta est, nisi 
maxime cavenlibus. Nam nisi optime caveant sibi, in errores statim 
incident. Ubi enim res ita abstracte concipiunt, non aulem per veram 
essentiam, statim ab imaginatione confunduntur. Nam id, quod in se 
unum est, multiplex esse imaginantur homines. Nam iis, quae abs- 
tracte, seorsim et confuse concipiunt, nomina imponunt, quae ab ipsis 
ad alia magis familiaria significandum usurpantur; quo fit, ut baec 
imaginentur eodem modo ac eas res imaginari solent, quibus primum 
baec nomina imposuerunt. Sp. 

esse proportionalem, inde concludunt operationem esse bonam 
ad quartum numerum proportionalem semper inveniendum. 
24. Sed mathematici vi demonstrationis prop. 19. libr. 7. element. 
Euclidis sciunt, quales numeri inter se sint proportionales, scilicet 
ex natura proportionis eiusque proprietate, quod nempe numerus, 
qui fit ex primo et quarto, aequalis sit numero, qui fit ex secundo 
ct tertio. Attamen adaequatam proportionalitatem datorum nu- 
merorum non vident; etsi videant, non vident eam vi illius pro- 
positionis, sed intuitive, nullam operationem facientes. 


V. De optimo modo percipiendi. 


25. Ut autem ex his optimus eligatur modus percipiendi, 
requiritur, ut breviter enumeremus, quae sint necessaria media, 
ut nostrum finem assequamur; haec scilicet: 

I. Nostram naturam, quam cupimus perficere, exacte nosse, 
et simul tantum de rerum natura, quantum sit necesse. 

JI. Ut inde rerum differentias, convenientias et oppugnan- 
tias recte colligamus. 

III. Ut recte concipiatur, quid possint pati, quid non. 

IV. Ut hoc conferatur cum natura et potentia hominis. Etex 
istis facile apparebit summa, ad quam homo potest per- 
venire, perfectio. 

26. His sic consideratis videamus, quis modus percipiendi 
nobis sit eligendus. 

Quod ad primum attinet, perse patet, quod ex auditu, prae- 
terquam quod sit res admodum incerta, nullam percipiamus es- 
sentiam rei, sicuti ex nostro exemplo apparet; et quum singularis 
existentia alicuius rei non noscatur nisi cognita essentia (uti postea 
videbitur), hinc clare concludimus omnem certitudinem , quam 
ex auditu habemus, a scientiis esse secludendam. Nam a sim- 
plici auditu, ubi non praecessit proprius intellectus, nunquam 
quis poterit affici. 

27. Quoad secundum; nullus etiam dicendus est, quod habeat 
ideam illius proportionis, quam quaerit.*) Praeterquam quod 


*) Hic aliquando prolixius agam de experientia, et empiricorum et 
recentium philosophorum procedendi methodum examinabo. Sp. 


TRACTATUS. V. VI. 15 


sit res admodum incería et sine fine, nihil tamen unquam tali modo 
quis in rebus naturalibus pereipiet praeter accidentia, quae 
nunquam clare intelliguntur, nisi praecognitis essentiis. Unde 
etiam et ille sechudendus est. 


28. De tertio autem aliquo modo dicendum, quod habeamus 
ideam rei, deinde quod etiam absque periculo erroris concluda- 
mus; sed tamen per se non erit medium, ut nostram perfeclionem 
acquiramus. 


29. Solus quartus modus comprehendit essentiam rei adae- 
quatam , eL absque erroris periculo; ideoque maxime erit usur- 
pandus. Quomodo ergo sit adhibendus, ut res incognitae tali 
cognitione a nobis intelligantur, simulque ut hoc quam compen- 
diose fiat, curabimus explicare. 


VI. De intellectus instrumentis, ideis veris. 


30. Postquam novimus, quaenam cognitio nobis sit neces- 
saria, tradenda est via et methodus, qua res, quae sunt 
cognoscendae, tali cognitione cognoscamus. Quod ut fiat, venit 
prius considerandum, quod hic non dabitur inquisitio in infini- 
tum: seilicet ut inveniatur optima methodus verum investigandi, 
non opus est alia methodo, ut methodus veri investigandi investi- 
getur; et ut secunda methodus investigetur, non opus est alia 
tertia, et sic in infinitum. "Tali enim modo nunquam ad veri co- 
gnitionem, imo ad nullam cognitionem perveniretur. Hoc vero 
eodem modo se habet, ac se habent instrumenta corporea, ubi 
eodem modo liceret argumentari. Nam ut ferrum cudatur, malleo 
opus est, et ut malleus habeatur, eum fieri necessum est; ad 
quod alio malleo, aliisque instrumentis opus est, quae etiam ut 
habeantur, aliis opus erit instrumentis, et sic in infinitum: et 
hoc modo frustra aliquis probare conaretur, homines nullam ha- 
bere potestatem ferrum cudendi. 31. Sed quemadmodum homi- 
nes initio innatis instrumentis quaedam facillima, quamvis labo- 
riose et imperfecte , facere quiverunt, iisque confectis alia diffici- 
liora minori labore et perfectius confecerunt, et sic gradatim ab 
operibus simplicissimis ad instrumenta, et ab instrumentis ad alia 
opera et instrumenta pergendo eo pervenerunt, ut tot et tam diffi- 

cilia parvo labore perficiant: sic ctiam intellectus vi sua nativa !) 
facit sibi instrumenta intellectualia, quibus alias vires ac- 
quirit ad alia opera ?) intellectualia, et ex iis operibus alia instru- 
menla scu potestatem ulterius investigandi; et sic gradatim pergit, 
donec sapientiae culmen attingat. 32. Quod autem intellectus 
ita sese habeat, facile erit videre, modo intelligatur, quid sit 
methodus verum investigandi, et quaenam sint illa innata instru- 
menta, quibus tantum eget ad alia ex iis instrumenta conficienda, 
ut ulterius procedat. Ad quod ostendendum sic procedo.3) 

33. Idea vera (habemus enim ideam veram) est diversum 
quid a suo ideato. Nam aliud est circulus, aliud idea circuli; 
ídea enim circuli non est aliquid habens peripheriam et centrum, 
uti circulus, nec idca corporis est ipsum corpus. Et quum sit quid 
diversum a suo idealo, erit etiam per se aliquid intelligibile, hoc est, 
idea quoad suam essentiam formalem potest esse obiectum alterius 
essentiae obiectivae, ct rursus haec altera essentia obiectiva erit 
etiam in se spectata quid reale et intelligibile, et sic indefinite. 
34. Petrus ex. gr. est quid reale; vera autem idea Petri est essen- 
tia Petri obiectiva, et in se quid reale, et omnino diversum ab ipso 
Petro. Quum itaque idea Petri sit quid reale habens suam essen- 
tiam peculiarem, erit etiam quid intelligibile, id est, obiectum 
alterius ideae, quae idea habebit in se obiective omne id, quod 
idea Petri habet formaliter, et rursus idea, quae est ideae Petri, 
habet iterum suam essentiam, quae ctiam potest esse obiectum 
alterius ideae, et sic indefinite. Quod quisque potest experiri, 
dum videt se scire, quid sit Potrus, et etiam scire se scire, et 
rursus scit se scire, quod scit etc. Unde constat, quod, utin- 
telligatur essentia Petri, non sit necesse, ipsam ideam Petri in- 
telligere, et multo minus ideam ideae Petri; quod idem est, ac 
si dicerem, non esse opus, ut sciam, quod sciam me scire, el 


1) Per vim nativam intelligo illad, quod in nobis a causis externis 
non causatur, quodque postea in mea philosophia explicabimus. Sp. 

Site vocantur opera; in mea philosophia quid sint explicabi- 
tur. Sp. 

3) Nota, quod hic non lantum curabimus ostendere id, quod modo 
dixi, sed etiam nos hucusque recte processisse, et simul alia scitu 
valde necessaria. Sp. 

multo minus esse opus scire, quod sciam me scire; non magis, 
quam ad intelligendam essentiam trianguli opus sit essentiam 
circuli intelligere. 1) Sed contrarium datur in his ideis. Nam ut 
sciam me scire, necessario debeo prius scire. 35. Hinc patet, 
quod certitudo nihil sit praeter ipsam essentiam obiectivam ; id est, 
modus, quo sentimus essentiam formalem, est ipsa certitudo. 
Unde iterum patet, quod ad certitudinem veritatis nullo alio signo 
sit opus, quam veram habere ideam; nam, uti ostendimus, non 
opus est, ut sciam, quod sciam me scire. Ex quibus rursum 
patet, neminem posse scire, quid sit summa certitudo, nisi qui 
habet adaequatam ideam aut essentiam obiectivam alicuius rei; 
nimirum quia idem est certitudo et essentia obiectiva. 


VIL De recta methodo cognoscendi. 


36. Quum itaque veritas nullo egeat signo, sed sufficiat habere 
essentias rerum obiectivas, aut, quod idem est, ideas, ut omne 
tollatur dubium; hine sequitur, quod vera non est methodus 
signum veritalis quaerere post acquisitionem idearum, sed quod 
vera methodus est via, ut ipsa veritas aut essentiae obiectivae re- 
rum aut ideae (omnia illa idem significant) debito ordine quaeran- 
iur.2) 37. Rursus methodus necessario debet loqui de ratiocina- 
tione aut de intellectione; id est, methodus non est ipsum ratio- 
cinari ad intelligendum causas rerum, et multo minus est ro intel- 
ligere causas rerum, sed est intelligere, quid sit vera idea, eam a 
celeris perceptionibus distinguendo eiusque naturam investigando, 
ut inde nostram intelligendi potentiam noscamus, et mentem ita 
cohibeamus , ut ad illam normam omnia intelligat, quae sunt in- 
telligenda, tradendo tanquam auxilia certas regulas, et etiam 
faciendo, ne mens inutilibus defatigetur. 38. Unde colligitur, 
methodum nihil aliud esse, nisi cognitionem reflexivam aut ideam 
ideae; et quia non datur idea ideae, nisi prius detur idea, ergo 


1) Nota, quod hic non inquirimus, quomodo prima essentia ob- 
ieetiva nobis innata sit. Nam id pertinet ad investigationem naturae, ubi 
haee fusius explicantur, et simul ostenditur, quod praeler ideam nulla 
datur affirmatio, neque negatio, neque ulla voluntas. Sp. 

2) Quid quaerere in anima sit, explicatur in mea philosophia, Sp. 

Spinoza I. Z 

methodus non dabitur, nisi prius detur idea. Unde illa bona erit 
methodus, quae ostendit, quomodo mens dirigenda sit ad datae 
verae ideae normam. Porro quum ratio, quae est inter duas ideas, 
sit eadem cum ratione, quae est inter essenlias formales idearum 
illarum, inde sequitur, quod cognitio reflexiva, quae est ideae 
entis perfeetissimi, praestantior erit cognitione reflexiva ceterarum 
idearum; hoc est, perfectissima ca crit methodus, quae ad 
datae ideae entis perfectissimi normam ostendit, quomodo mens 
sit dirigenda. 39. Ex his facile intelligitur, quomodo mens plura 
intelligendo alia simul acquirat instrumenta, quibus facilius pergat 
intelligere. Nam, ut ex dictis licet colligere, debet ante omnia 
in nobis existere vera idea tanquam innatum instrumentum, qua 
intellecta intelligatur simul differentia, quae est inter talem per- 
ceptionem et ceteras omnes. Qua in re consistit una methodi 
pars. Et quum per se clarum sit, mentem co melius se intelli- 
gere, quo plura de natura intelligit, inde constat, hanc methodi 
partem eo perfectiorem fore, quo mens plura intelligit, et tum 
fore perfectissimam, quum mens ad cognitionem entis perfectis- 
simi attendit sive reflectit. 40. Deinde, quo plura mens novit, 
co melius et suas vires et ordinem naturae intelligit; quo autem 
melius suas vires intelligit, eo facilius potest se ipsam dirigere et 
regulas sibi proponere; et quo melius ordinem naturae intelligit, 
eo facilius potest se ab inutilibus cohibere: in quibus tota consistit 
methodus, uti diximus. 4]. Adde quod idea eodem modo se 
habet obiective, ac ipsius ideatum se habet realiter. Si ergo 
daretur aliquid in natura nihil commercii habens cum aliis rebus, 
eius eliam si datur essentia obiectiva, quae convenire omnino de- 
beret cum formali, nihil etiam commercii haberet cum aliis ideis*), 
id est, nihil de ipsa poterimus concludere; etcontra, quae habent 
commercium cum aliis rebus, uti sunt omnia quae in natura 
existunt, intelligentur et ipsorum etiam essentiae obiectivae 
idem habebunt commercium, id est, aliae ideae ex eis deducentur, 
quae iterum habebunt commercium cum aliis, et sic instrumenta 
ad procedendum ulterius crescent. Quod conabamur demonstrare. 


. *) Commercium habere cum aliis rebus cst produci ab aliis aut 
alia producere. Sp, 

42. Porro ex hoc ultimo, quod diximus, scilicet quod idea omnino 
cum sua essentia formali debeat convenire, patet iterum, ex eo 
quod, ut mens nostra omnino referat naturae exemplar, debeat 
omnes suas ideas producere ab ea, quae refert originem et fontem 
totius naturae, ut ipsa etiam sit fons ceterarum idearum. 

43. Hic forte aliquis mirabitur, quod nos, ubi diximus, bonam 
methodum eam esse, quae ostendit, quomodo mens sit dirigenda 
ad datae verae ideae normam, hoc ratiocinando probemus; id quod 
ostendere videtur, hoc per se non esse notum: atque adeo quaeri 
potest, utrum nos bene ratiocinemur. Si bene ratiocinamur, 
debemus incipere a data idea, et quum incipere a data idea egeat 
demonstratione, deberemus iterum nostrum ratiocinium probare, 
et tum iterum illud alterum, et sic in infinitum. 44. Sed ad hoc 
respondeo : quod si quis fato quodam sic processisset naturam in- 
vestigando, scilicet ad datae verae ideae normam alias acquirendo 
ideas debito ordine, nunquam de sua veritate dubitasset*), eo quod 
veritas, uti ostendimus, se ipsam patefacit, et ctiam sponte 
omnia ipsi affluxissent. Sed quia hoc nunquam aut raro contingit, 
ideo coactus fui illa sic ponere, ut illud, quod non possumus fato, 
praemeditato tamen consilio acquiramus, et simul ut appareret, 
ad probandam veritatem et bonum ratiocinium nullis nos egere in- 
Strumentis, nisi ipsa veritate et bono ratiocinio. Nam bonum ra- 
tiocinium bene ratiocinando comprobavi, et adhuc probare conor. 
49. Adde, quod etiam hoe modo homines assuefiant meditationi- 
bussuisinternis. Ratio autem , cur in naturae inquisitione raro 
contingat, ut debito ordine ea investigetur, est propter praeiudicia, 
quorum causas postea in nostra philosophia explicabimus; deiude 
quia opus est magna et accurata distinctione, sicut postea osten- 
demus (id quod valde est laboriosum); denique propter statum 
rerum humanarum, qui, utiam ostensum est, prorsus est mu- 
tabilis. Sunt adhuc aliae rationes, quas non inquirimus. 

46. Si quis forte quaerat, cur non ipse statim ante omnia 
veritates naturae isto ordine ostenderim (nam veritasse ipsam pate- 
facit): ei respondeo simulque moneo, ne propter paradoxa, quae 
forte passim occurrent, ea velit tanquam falsa reiicere, sed prius 


*) Sicut etiam hic non dubitamus de nostra veritate. Sp. 
! at 

dignetur ordinem considerare, quo ea probemus, et tum certus 
evadet, nos verum assequutos fuisse. Et haec fuit causa, cur haec 
praemiserim. 

AT. Si postea forte quis scepticus et de ipsa prima veritate et de 
omnibus, quas ad normam primae deducemus, dubius adhuc 
maneret, ille profecto aut contra conscientiam loquetur, aut nos 
fatebimur, dari homines penitus etiam animo obcaecatos a nativi- 
tate aut a praeiudiciorum causa, id est, aliquo externo casu. 
Nam neque se ipsos sentiunt. Si aliquid affirmant vel dubitant, 
nesciunt se dubitare aut affirmare; dicunt se nihil scire, et hoc 
ipsum, quod nihil sciunt, dicunt se ignorare; neque hoc ab- 
solute dieuut; nam metuunt fateri, se existere, quam diu nihil 
sciunt, adeo ut tandem debeant obmutescere, ne forte aliquid sup- 
ponant, quod veritatem redoleat. 48. Denique cum ipsis non 
est loquendum de scientiis; nam quod ad vitae et societatis usum 
atlinet, necessitas eos coégit, ut supponerent se esse, et ut suum 
utile quaererent, et iureiurando multa affirmarent et negarent. 
Nam si aliquid ipsis probetur, nesciunt, an probet aut deficiat 
argumentatio. Si negant, concedunt aut opponunt, nesciunt se 
negare, concedere aut opponere; adeoque habendi sunt tanquam 
automata, quae mente omnino carent. 

49. Resumamus iam nostrum propositum. Habuimus hucus- 
que primo finem, ad quem omnes nostras cogitationes dirigere 
studemus.  Cognovimus secundo, quaenam sit optima perceptio, 
cuius ope ad nostram perfectionem pervenire possimus. Cogno- 
vimus fertio, quaenam sit prima via, cui mens insistere debeat, 
ut bene incipiat; quae est, ut ad normam datae cuiuscumque 
verae ideae pergat certis legibus inquirere. Quod ut recte fiat, 
haec debet methodus praestare: primo veram ideam a ceteris 
omnibus perceptionibus distinguere, et mentem a ceteris perce- 
ptionibus cohibere; secundo tradere regulas, ut res incognitae ad 
talem normam percipiantur; £eriio ordinem constituere, ne inu- 
tilibus defatigemur. Postquam hanc methodum novimus, vidimus 
quarto hanc methodum perfectissimam futuram, ubi habuerimus 
ideam entis perfectissimi. Unde initio illud erit maxime obser- 
vandum, ut quanto ocius ad cognitionem talis entis pervenia- 
mus, 

VII. Methodi pars prima. De idea ficta. 


50. Incipiamus itaque a prima parte methodi, quae est, 
uti diximus, distinguere et separare ideam veram a ceteris per- 
ceptionibus, et cohibere mentem, ne falsas, fictas et dubias cum 
veris confundat. Quod utcumque fuse hic explicare animus est, 
ut lectores detineam in cogitatione rei adeo necessariae, et eliam 
quia multi sunt, qui vel de veris dubitaet ex eo, quod non atten- 
derunt ad distinctionem, quae est inter veram perceptionem et 
alias omnes; adeo ut sint veluti homines, qui quum vigilarent, 
non dubitabantse vigilare, sed postquam semel in somniis, ut saepe 
fit, putarunt se certo vigilare, quod postea falsum esse reperiebant, 
eliam de suis vigiliis dubitarunt: quod contingit, quia nunquam 
distiuxerunt inter somnum et vigiliam. 51. Interim monco, me 
hic essentiam uniuscuiusque perceptionis, eamque per proximam 
suam causam non explicaturum, quia hoc ad philosophiam pertinet ; 
sed tantum traditurum id, quod methodus postulat, id est, circa 
quae perceptio ficta, falsa et dubia versetur, et quomodo ab una- 
quaque liberabimur. Sit itaque prima inquisitio circa ideam 
fictam. 

52. Quum omnis perceptio sit vel rei tanquam existentis con~ 
sideratae, vel solius essentiae, et frequentiores fictiones con- 
tingant circa res tanquam existentes consideratas, ideo prius de hac 
loquar; scilicet ubi sola existentia fingitur, et res, quae in tali 
actu fingitur, intelligitur sive supponitur intelligi. Ex. gr. fingo 
Petrum, quem novi ire domum, eum me invisere, ct similia.") 
Hic quaero, circa quae talis idea versetur? Video eam tantuin 
versari circa possibilia, non vero circa necessaria, neque circa im- 
possibilia. 53. Rem impossibilem voco, cuius natura implicat 
contradictionem, ut ea existat; necessariam, cuius natura im- 
plicat contradictionem, ut ea non existat; possibilem, cuius 
quidem existentia ipsa sua natura non implicat contradictionem, 
ut existat aut non existat, sed cuius existentiae necessitas aut im- 
possibilitas pendet a causis nobis ignotis, quam diu ipsius existen- 


*) Vide ulterius id, quod de hypothesibus notabimus, quaea nobis 
clare intelliguntur ; sed i in eo est fictio, quod dicamus, eas tales in cor- 
poribus coelestibus existere, Wi l 

liam fingimus; ideoque si ipsius necessitas aut impossibilitas, 
quae a causis externis pendet, nobis esset nota, nihil etiam de ea 
potuissemus fingere. 54. Unde sequitur, si detur aliquis Deus 
aut omniscium quid, nihil prorsus nos posse fingere. Nam quod 
ad nos attinet, postquam novi me existere, non possum fingere 
me existere aul non existere !); nec etjam possum fingere elephan- 
tem, qui transeat per acus foramen; nec possum, postquam na- 
turam Dei novi, fingere eum existentem aut non existentem.?) 
ldem intelligendum est de chimaera, cuius natura existere im- 
plicat. Ex quibus patet id, quod dixi, scilicet quod fictio, de 
qua hic loquimur, non contingit circa aeternas veritates. 3) 
$5. Sed antequam ulterius pergam, hic obiter notandum est, 
quod illa differentia, quao est inter essentiam unius rei et essen- 
tiam alterius, ea ipsa sit inter actualitatem aut existentiam eiusdem 
rei, et inter actualitatem aut existentiam alterius rei; adeo ut si 
existentiam ex. gr. Adami tantum per generalem existentiam con- 
cipere velimus, idem futurum sit, ac si ad concipiendam ipsius 
essentiam ad naturam entis attendamus, ut tandem definiomus, 
Adamum esse ens. Itaque quo existentia generalius concipitur, 
eo etiam confusius concipitur faciliusque unicuique rei potest af- 
fingi: e contra, ubi particularius concipitur, clarius tum intelli- 
gitur, et difficilius alicui nisi rei ipsi, ubi non attendimus ad 
naturae ordinem, affingitur. Quod notatu dignum est. 

56. Veniunt iam hic ea consideranda, quae vulgo dicuntur 
fingi, quamvis clare intelligamus, rem ita sese non habere, uti 


1) Quia res, modo ea intelligatur, se ipsam manifestat, ideo tan- 
tum egemus exemplo sine alia demonstratione. Idemque erit huius con- 
tradictoria, quae ut appareal esse falsa, tantum opus est recenseri, 
uti statim apparebit, quum de fictione cirea essentiam loquemur. Sp. 

2) Nota, quamvis multi dicant se dubitare, an Deus existat, illos 
tamen nihil praeter nomen habere, vel aliquid fingere, quod Deum vo- 
cant: id quod cum Dei natura non convenit, ut postea suo loco osten- 
dam. Sp. 

3) Statim etiam ostendam , quod nulla fictio versetur circa aeternas 
veritates. Per aeternam veritatem talem intelligo, quae, si est affir- 
mativa, nunquam poterit esse negauva. Sic prima et aeterna verilas 
est, Deum esse, non aulem est aelerna veritas, Adamum cogitare. 
Chimaerum non esse est aeterna veritas, non aulem Adamum non 
cogitare. Sp. 

eam fingimus. Ex. gr. quamvis sciam terram esse rotundam, 
nihil tamen vetat, quo minus alicui dicam terram medium globum 
esse et tanquam medium pomum auriacum in scutella , aut solem 
circum terram moveri, et similia. Ad haec si attendamus, nihil 
videbimus, quod non cohaereat cum iam dictis, modo prius ad- 
vertamus , nos aliquando potuisse errare, et iam errorum nostro- 
rum esse conscios; deinde quod possumus fingere, aut ad mini- 
mum putare, alios homines in eodem esse errore, aulin eum, ut 
nos antehac, posse incidere. Hoc, inquam, fingere possumus, 
quam diu nullam videmus impossibilitatem. Quando itaque alicui 
dico, terram non esse rotundam etc., nihil aliud ago, quam in 
memoriam reyoco errorem, quem forte habui aut in quem labi 
potui, et postea fingo aut puto eum, cui hoc dico, adhuc esse, 
aut posse labi in eundem errorem. Quod, ut dixi, fingo, quam 
diu nullam video impossibilitatem nullamque necessitatem ; hanc 
vero si intellexissem, nihil prorsus fingere potuissem, et tantum 
dicendum fuisset, me aliquid operatum esse. 

57. Superest iam, ut ea etiam notemus, quae in quaestionibus 
suppdnuntur; id quod passim etiam contingit circa impossibilia. 
Ex. gr. quum dicimus: supponamus hanc candelam ardentem iam 
non ardere, aut supponamus eam ardere in aliquo spatio imagina- 
rio, sive ubi nulla dantur corpora. Quorum similia passim sup- 
ponuntur, quamvis hoc ultimum clare intelligatur impossibile 
esse. Sed quando hoc fit, nil prorsus fingitur. Nam primo nihil 
aliud egi, quam quod in memoriam revocavi*) aliam candelam 
uon ardentem (aut hanc eandem concepi sine flamma), et quod co- 
gito de ea candela, id ipsum de hac intelligo, quam diu ad flam- 
mam non attendo. In secundo nihil aliud fit, quam abstrahere 
cogitationes a corporibus circumiacentibus, ut mens se convertat 


*) Postea cum de fictione, quae versatur circa essentias, loque- 
mur, clare apparebit, quod fictio nunquam aliquid novi facit aut menti 
praebet; sed quod tantum ea, quae sunt in cerebro aut in imaginatione, 
revocantur ad memoriam, et quod confuse ad omnia simul mens attendit, 
Hevocantur ex. gr. in memoriam loquela et arbor; et quum mens con- 
fuse attendit sine distinctione, putat arborem loqui. Idem de existentia 
intelligitur, praesertim, uti diximus, quum adeo generaliter, ac ens 
concipitur; quia tum facile applicatur omnibus, quae simul in memoria 
occurrunt Quod notatu valde dignum est. Sp. 

ad solam candelae in se sola spectatae contemplationem; ut postea 
concludat, candelam nullam habere causam ad sui ipsius destru- 
ctionem, adeo ut si nulla essent corpora circumiacentia, candela 
haec ac etiam flamma manerent immutabiles, aut similia. Nulla 
igitur datur hic fictio, sed verae ac merae assertiones.! ) 

58. Transeamus iam ad fictiones, quae versantur circa essen- 
tias solas, vel cum aliqua actualitate sive existentia simul. Circa 
quas hoc maxime venit considerandum, quod, quo mens minus in- 
telligit, et tamen plura percipit, eo maiorem habeat potentiam 
fiagendi , et quo plura intelligit, eo magis illa potentia diminuatur. 
Eodem ex. gr. modo, quo supra vidimus, nos non posse fingere, 
quam diu cogitamus, nos cogitare et non cogitare, sic etiam, post- 
quam novimus naturam corporis, non possumus fingere muscam 
infinitam; sive postquam novimus naturam animae?), non pos- 
sumus fingere eam esse quadratam, quamvisomnia verbis possimus 
effari. Sed, uti diximus, quo minus homines norunt naturam, 
eo facilius multa possunt fingere; veluti, arbores loqui, homines 
in momento mutari in lapides, in fontes, apparere in speculis 
spectra, nihil fieri aliquid, etiam deos in bestias et homines mu- 
tari, ac infinita eius generis alia. 

$09. Aliquis forte putabit, quod fictio fictionem terminat, sed 
non intellectio; hoc est, postquam finxi aliquid , et quadam liber- 
late volui assentiri, id sic in rerum natura existere, hoc efficit, ut 
postea non possimus id alio modo cogitare. Ex. gr. postquam 
finxi (ut cum iis loquar) naturam corporis talem, mihique ex mea 
libertate persuadere volui, eam sic realiter existere, non amplius 


1) Idem etiam de hypothesibus intelligendum, quac fiunt ad certos 
motus explicandum, qui conveniunt cum coelorum phaenomenis, nisi 
quod ex iis, si motibus coelestibus applicentur, naiuram coelorum con- 
cludant, quae tamen alia potest esse, praesertim quum ad explicandum 
tales motus multae aliae causae possint concipi. Sp. 


2) Saepe contingit, hominem hunc vocem anima ad suam memo- 
riam revocare, et simul aliquam corpoream imaginem formare. Quum 
vero haec duo simul repraesentantur, facile putat se imaginari et fingere 
animam corpoream; quia nomen a re ipsa non dislinguit. Hic postulo, 
ut lectores non sint praecipites ad hoc refutandum, quod, ut spero, 
non facient, modo ad exempla quam accurate attendant, et simul ad ea 
quae sequuntur. Sp. 

licet muscam v. g. infinitam fingere; et postquam finxi essentiam 
animae, eam quadrare non possum etc. 60. Sed hoc examinan- 
dum. Primo vel negant vel concedunt nos aliquid posse intelligere. 
Si concedunt, necessario id ipsum, quod de fictione dicunt, etiam 
de intellectione dicendum erit. Si vero hoc negant, videamus 
nos, qui scimus, nos aliquid scire, quid dicant. Hoc scilicet 
dicunt, animam posse sentire et multis modis percipere non se 
ipsam, neque res quae existunt, sed tantum ea, quae nec in se, 
nec ullibi sunt, hoc est, animam posse sola sua vi creare sensa- 
tiones aut ideas, quae non sunt rerum; adeo ut ex parte cam tan- 
quam Deum considerent. Porro dicunt, nos aut animam nostram 
talem habere libertatem, ut nosmet, aut se, imo suam ipsam liber- 
tatem cogat. Nam postquam ea aliquid finxit et assensum ei 
praebuit, non potest id alio modo cogitare aut fingere, et etiam 
ea fietione cogitur, ut etiam tali modo cogitentur, ut prima fictio 
non oppugnetur; sicut hie etiam coguntur absurda, quae hic re- 
censeo, admittere propter suam fictionem; ad quae explodenda 
non defatigabimur ullis demonstrationibus.") 61. Sed eos in suis 
deliriis linquendo curabimus, ut ex verbis, quae cum ipsis fecimus, 
aliquid veri ad nostram rem hauriamus, nempe hoc: Mens quum 
ad rem fietam et sua natura falsam attendit, ut eam pensitet et in- 
telligat, bonoque ordine ex ea deducat quae sunt deducenda, facile 
falsitatem patefaciet; et si res ficta sua natura sit vera, quum 
mens ad eam attendit, ut eam intelligat, et ex ea bono ordine in- 
cipit deducere, quae inde sequuntur, feliciter perget sine ulla in- 
terruptione, sicut vidimus, quod ex falsa fictione modo allata 
statim ad ostendendam eius absurditatem et alias inde deductas 
praebuit se intellectus. 

62. Nullo ergo modo timendum erit, nos aliquid fingere, si 
modo clare et distincte rem percipiamus. Nam si forte dicamus, 


*) Quamvis hoc experientia videar concludere (et quis dicat id nil 
essc), quia deficit demonstratio, eam, si quis desiderat, sic habeat. 
Quum in natura nihil possit dari, quod eius leges oppugnet, sed quum 
omnia secundum certas eius leges fiant, ut certos certis legibus suos 
producant effectus irrelragabili cone alione, hine sequitur, quod 
anima, ubi rem vere concipit, 2 x! ye eosdem effectus formare, 
Vide infra, ubi de idea falsa lo, 

homines in momento mutari in bestias, id valde generaliter dicitur, 
adeo ut nullus detur conceptus, id est, idea sive cohaerentia sub- 
iecti et praedicati in mente; si enim daretur, simul videret me- 
dium et causas, quo et cur tale quid factum sit. Deinde nec ad 
naturam subiecti et praedicati attenditur. 63. Porro, modo prima 
idea non sit ficta et ex ea ceterae omnes ideae deducantur, pau- 
latim praecipitantia fingendi evanescet. Deinde quum idea ficta 
non possit esse clara et distincta, sed solummodo confusa, et omnis 
confusio inde procedat, quod mens rem integram aut ex multis 
compositam tantum ex parte noscat, et notum ab ignoto non 
distinguat; praeterea quod ad multa, quae continentur in una- 
quaque re, simul attendat sine ulla distinctione; inde sequitur 
primo, quod, si idea sit alicuius re: simplicissimae, ea non nisi 
clara et distincta poterit esse. Nam res illa non ex parte, sed tota 
aut nihil eius innotescere debebit. 64. Sequitur secundo, quod 
si res, quae componitur ex multis, in partes omnes simplicissi- 
mas cogitalione dividatur, et ad unamquamque seorsim attendatur, 
omnis tum confusio evanescet. Sequitur tertio, quod fictio non 
possit esse simplex, sed quod fiat ex compositione diversarum idea- 
ram confusarum , quae sunt diversarum rerum atque actionum in 
natura existentium, vel melius ex attentione simul sine assensu ad 
tales diversas ideas.") Nam si esset simplex, esset clara et distin- 
cta, et per consequens vera. Si ex compositione idearum distin- 
ctarum, esset etiam earum compositio clara et distincta, ac proinde 
vera. Ex. gr. postquam novimus naturam circuli ac etiam natu- 
ram quadrati, iam non possum ea duo componere, et circulum 
facere quadratum, aut animam quadratam, etsimilia. 65. Con- 
cludamus iterum breviter, et videamus, quomodo fictio nullo 
modo sit timenda, ut ea cum veris ideis confundatur. Nam quoad 
primam, de qua prius locuti sumus, ubi scilicet res clare con- 
cipitur, vidimus, quod si ea res, quae clare concipitur, etetiam 


*) NB. Quod fictio in se spectata non multum differat a somnio, nisi 
quod in somniis non offerantur causae, quae vigilantibus ope sensuum 
offeruntur: ex quibus colligunt illa repraesentamina illo tempore non 
repraesentari a rebus extra se constitutis. Error autem, ut statim ap- 
parebit, est vigilando somniare, el si sit admodum manifestus, de- 
lirium vocatur. Sp. 

ipsius existentia sit per se aeterna veritas, nihil circa talem rem po- 
terimus fingere ; sed si existentia rei conceptae non sit aeterna veri- 
tas, tantum est curandum, ut existentia rei cum eius essentia con- 
feratur, et simul ad ordinem naturae attendatur. Quoad secundam 
fictionem, quam diximus esse simul attentionem sine assensu ad 
diversas ideas confusas, quae sunt diversarum rerum atque actio- 
num in natura existentium, vidimus etiam rem simplicissimam non 
posse fingi, sed intelligi, et sic etiam rem compositam, modo ad 
partes simplicissimas, ex quibus componitur, attendamus; imo 
nec ex ipsis ullas actiones, quae verae non sunt, nos posse fingere. 
Nam simul cogemur contemplari, quomodo et cur tale quid fiat. 


IX. De idea falsa. 


60. His sic intellectis transeamus iam ad inquisitionem 
ideae falsae, ut videamus, circa quae versetur, et quomodo 
nobis possimus cavere, ne in falsas perceptiones incidamus. Quod 
utrumque non erit nobis iam difficile post inquisitionem ideae 
fictae. Nam inter ipsas nulla alia datur differentia, nisi quod haec 
supponat assensum, hoc est (uti iam notavimus) quod nullae of- 
feruntur causae, dum repraesentamina ipsi offeruntur, quibus, 
sicut fingens, possit colligere, ea non oriri a rebus extra se, et 
quod fere nihil aliud sit, quam oculis apertis , sive dum vigilamus, 
somniare. Versatur itaque idea falsa, vel (ut melius loquar) re- 
fertur ad existentiam rei, cuius essentia cognoscitur, sive circa 
essentiam eodem modo ac idea ficta. 67. Quae ad existentiam re- 
fertur, emendatur eodem modo ac idea ficta. Quae ad essentiam 
refertur, emendatur eodem modo ac fictio. Nam si natura rei 
notae supponat existentiam necessariam, impossibile est, ut circa 
existentiam illius rei fallamur; sed si existentia rei non sit aeterna 
veritas, uti est eius essentia, sed quod necessitas aut impossibi- 
litas existendi pendeat a causis externis, tum cape omnia eodem 
modo, quo diximus, quum de fictione sermo esset; nam eodem 
modo emendatur. 68. Quod attinet ad alteram, quae ad essen- 
tias refertur, vel etiam ad actiones, tales perceptiones necessario 
semper sunt confusae, compositae ex diversis confusis perceptio- 
nibus rerum in natura existentium, ut quum , hominibus per- 

suadelur, in silvis, in imaginibus, in brutis et ceteris adesse 
numina; dari corpora, ex quorum sola compositione fiat intelle- 
clus; cadavera ratiocinari, ambulare, loqui; Deum decipi, et 
similia. Sed ideae, quae sunt clarae et distinctae, nunquam 
possunt esse falsae. Nam ideae rerum, quae clare et distincte 
concipiuntur, sunt vel simplicissimae, vel composilae ex ideis 
simplicissimis, id est, a simplicissimis ideis deductae. Quod 
vero idea simplicissima non queat esse falsa, poterit unusquisque 
videre, modo sciat, quid sit verum sive intellectus, ct simul quid 
falsum. 

69. Nam quod id spectat, quod formam veri constituit, certum 
est, cogitationem veram a falsa non tantum per denominationem 
extrinsecam , sed maxime per intrinsecam distingui. Nam si quis 
faber ordine concepit fabricam aliquam, quamvis talis fabrica 
nunquam exstiterit, nec etiam unquam exstitura sit, eius nihilo 
minus cogitatio vera est, et cogitatio eadem est, sive fabrica existat, 
sive minus; et contra si aliquis dicit, Petrum ex. gr. existere, nec 
lamen scit, Petrum existere, illa cogitatio respectu illius falsa 
est, vel si mavis, non est vera; quamvis Petrus revera existat. 
Nec haec enunciatio: Petrus existit, vera est, nisi respectu illius, 
qui certo scit, Petrum existere. 70. Unde sequitur in ideis dari 
aliquid reale, per quod verae a falsis distinguuntur; quod quidem 
iam inyestigandum erit, ut optimam veritatis normam habeamus 
(ex data enim verae ideae norma nos nostras cogitationes debere 
determinare diximus, methodumque cognitionem esse reflexivam), 
et proprietates intellectus noscamus: nec dicendum hanc differen- 
tiam ex co oriri, quod cogitatio vera est res cognoscere per primas 
suas causas, in quo quidem a falsa valde differret, prout eandem 
supra explicui. Cogitatio enim vera etiam dicitur, quae essen- 
tiam alicuius principii obiective involvit, quod causam non habet, 
ct per se etin se cognoscitur. 71. Quare forma verae cogitationis 
in eadem ipsa cogitatione sine relatione ad alias debet esse sita; 
nec obiectum tanquam causam agnoscit, sed ab ipsa intellectus 
potentia et natura pendere debet. Nam si supponamus, intelle- 
ctum ens aliquod novum percepisse, quod nunquam exstitit, sicut 
aliqui Dei intellectum concipiunt, antequam res crearet (quae sane 
perceptio a nullo obiecto oriri potuit), et ex tali perceptione alias 

legitime deduceret, omnes illae cogitationes verae essent, et a 
nullo obiecto externo determinatae, sed a sola intellectus potentia 
et natura dependerent. Quare id, quod formam verae cogitationis 
constituit, in ipsa eadem cogitatione est quaerendum, et ab in- 
tellectus natura deducendum. — 72. Hoc igitur ut investigetur, 
ideam aliquam veraz ob oculos ponamus, cuius obiectum ma- 
xime certo scimus a vi nostra cogitandi pendere, nec obiectum 
aliquod in natura habere: in tali enim idea, ut ex iam dictis patet, 
facilius id, quod volumus, investigare poterimus. Ex. gr. ad 
formandum conceptum globi fingo ad libitum causam, nempe se- 
micirculum circa centrum rotari, et ex rotatione globum quasi 
oriri. Haec sane idea vera est, et quamvis sciamus nullum in 
natura globum sic unquam ortum fuisse , est haec tamen vera per- 
ceptio et facillimus modus formandi globi conceptum. Fam no- 
landum, hane perceptionem affirmare semicirculum rotari, quae 
affirmatio falsa esset, si non esset iuncta conceptui globi vel 
causae talem motum determinantis, sive absolute, si haec aflirmatio 
nuda esset. Nam tum mens tantum tenderet ad affirmandum 
solum semicirculi motum, qui nec in semicirculi conceptu con- 
linetur, nec ex conceptu causae motum determinantis oritur. 
Quare falsitas in hoc solo consistit, quod aliquid de aliqua re 
affirmetur, quod in ipsius quem formavimus conceptu non con- 
linetur; ut motus vel quies de semicirculo. Unde sequitur sim- 
plices cogitationes non posse non esse veras; ut simplex semi- 
circuli, motus, quantitatis etc. idea. Quicquid hae alfirmationis 
continent, earum adaequat conceptum, nec ultra se extendit. 
Quare nobis licet ad libitum sine ullo erroris scrupulo ideas sim- 
plices formare. 73. Superest igitur tantum quaerere, qua po- 
tentia mens nostra eas formare possit, et quousque ea potentia se 
extendat: hoc enim invento facile videbimus summam, ad quam 
possumus pervenire, cognitionem. Certum enim est, hane eius 
potentiam se non extendere in infinitum. Nam quum aliquid de 
aliqua re affirmamus, quod in conceptu, quem de ea formamus, 
non continetur, id defectum nostrae perceptionis indicat, sive 
quod mutilatas quasi et truncatas habemus cogitationes sive ideas. 
Motum enim semicirculi falsum esse vidimus, ubi nudus in 
mente est, eum ipsum autem verum, si conceptui globi iungatur, 

vel conceptui alicuius causae talem motum determinantis. Quod 
si de natura entis cogitantis sit, uti prima fronte videtur, cogita- 
tiones veras sive adaequatas formare, certum est, ideas inadae- 
qualas ex eo tantum in nobis oriri, quod pars sumus alicuius 
enlis cogitantis, cuius quaedam cogitationes ex toto, quaedam 
ex parte tantum nostram mentem constituunt. 

74. Sed quod adhuc venit considerandum, et quod circa 
fictionem non fuit operae pretium notare, et ubi maxima datur 
deceptio, est, quando contingit, ut quaedam, quae in imagina- 
lione offeruntur, sint etiam in intellectu, hoc est, quod clare et 
distincte concipiantur, quod tum, quam diu distinctum a con- 
fuso non distinguitur, certitudo, hoc est, idea vera cum non 
distinctis commiscetur. Ex. gr. quidam Stoicorum forte audive- 
runt nomen animae, et etiam quod sit immortalis, quae tantum 
confuse imaginabantur; imaginabantur etiam, et simul intelli- 
gebant corpora subtilissima cetera omnia penetrare, et a nullis 
penetrari. Quum haec omnia simul imaginabantur, concomitante 
certitudine huius axiomatis, statim certi reddebantur, mentem 
esse subtilissima illa corpora, et subtilissima illa corpora non di- 
vidi ete. 75. Sed ab hoc etiam liberamur, dum conamur ad 
normam datae verae ideae omnes nostras perceptiones examinare. 
Cavendum, uti initio diximus, abiis, quas ex auditu aut ab ex- 
perientia vaga habemus. Adde quod talis deceptio ex co oritur, 
quod res nimis abstracte concipiunt; nam per se satis clarum est, 
me illud, quod in suo vero obiecto concipio, alteri non posse ap- 
plicare. Oritur denique etiam ex eo, quod prima elementa totius 
naturae non intelligunt; unde sine ordine procedendo, et naturam 
cum abstractis, quamvis sint vera axiomata, confundendo, se 
ipsos confundunt ordinemque naturae pervertunt. Nobis autem, 
si quam minime abstracte procedamus, et a primis elementis, 
hoc est, a fonte et origine naturae, quam primum ficri potest, 
incipiamus, nullo modo talis deceptio erit metuenda. 76. Quod 
autem attinet ad cognitionem originis naturae, minime est timen- 
dum, ne eam cum abstractis confundamus. Nam quum aliquid 
abstracte concipitur, uti sunt omnia universalia, semper latius 
comprehenduntur in intellectu, quam revera in natura existere 
possunt eorum particularia. Deinde quum in natura dentur multa, 

quorum differentia adeo est exigua, ut fere intellectum effugiat, 
tum facile (si abstracte concipiantur) potest contingere, ut con- 
fundantur. At quum origo naturae, ut postea videbimus, nec 
abstracte sive universaliter concipi possit, nec latius possit extendi 
in intellectu, quam revera est, nec ullam habeat similitudinem 
tum mutabilibus, nulla circa eius ideam metuenda est confusio, 
modo normam veritatis (quam jam ostendimus) habeamus. Est 
nimirum hoc ens unicum , infinitum?) , hoc est, est omne esse, 
et praeter quod nullum datur esse. ?) 


X. De idea dubia. 


77. Hucusque de idea falsa. Superest, ut de idea dubia 
inquiramus, hoc est, ut inquiramus, quaenam sint ea, quae 
nos possunt in dubium pertrahere, et simul quomodo dubitatio 
tollatur. Loquor de vera dubitatione in mente, et non de ea, 
quam passim videmus contingere, ubi scilicet verbis, quamvis 
animus non dubitet, dicit quis se dubitare. Non est enim me- 
thodi hoc emendare, sed potius pertinet ad inquisitionem per- 
tinaciae et eius emendationem. 78. Dubitatio itaque in anima 
nulla datur per rem ipsam, de qua dubitatur; hoc est, si tantum 
unica sit idea in anima, sive ca sit vera sive falsa, nulla dabitur 
dubitatio, neque eliam certitudo, sed tantum talis sensatio. 
Est enim in se nihil aliud nisi talis sensatio; sed dabitur per aliam 
ideam, quae non adeo clara ac distincta est, ut possimus ex ea 
aliquid certi circa rem, de qua dubitatur, concludere, hoc est, 
idea, quae nos in dubium coniicit, non est clara et distincta. 
Ex. gr. si quis nunquam cogitaverit de sensuum fallacia, sive cx- 
perientia sive quomodocumque sit, nunquam dubitabit, an sol 
maior aut minor sit, quam apparet. Inde rustici passim miran- 
tur, quum audiunt solem multo maiorem esse, quam globum 
terrae. Sed cogitando de fallacia sensuum oritur dubitatio?), et 


1) Haec non sunt attributa Dei, quae ostendunt ipsius essentiam, 
ut in philosophia ostendam. Sp. 

2) Hoc supra iam demonsiratum est. Si enim tale ens non existeret, 
nunquam posset produci; adeoque mens plus posset intelligere, quam 
natura praestare, quod supra falsum esse constitit. Sp. 

3) Id est, scit sensus aliquando se decepisse. Sed hoc tantum con- 
fuse scit; nam nescit quomodo sensus fallant. Sp. 

si quis post dubitationem acquisiverit veram cognitionem sensuum, 
et quomodo per eorum instrumenta res ad distantiam repraesen- 
tentur, tum dubitatio iterum tollitur. 79. Unde sequitur, nos 
non posse veras ideas in dubium vocare ex eo, quod forte aliquis 
Deus deceptor existat, qui vel in maxime certis nos fallit, nisi 
quam diu nullam habemus claram et distinctam ideam, hoc est, 
si attendamus ad cognitionem, quam de origine omnium rerum 
habemus, et nihil inveniamus, quod nos doceat, eum non esse 
deceptorem eadem illa cognitione, qua, quum attendimus ad na- 
turam trianguli, invenimus eius tres angulos aequales esse duobus 
rectis. Sed si talem cognitionem Dei habemus, qualem habemus 
trianguli, tum omnis dubitatio tollitur. Et eodem modo, quo 
possumus pervenire ad talem coguitionem trianguli, quamvis non 
certo sciamus, an aliquis summus deceptor nos fallat, eodem 
etiam modo possumus pervenire ad talem Dei cognitionem, quam- 
vis non certo sciamus, an detur quis summus deceptor, et, modo 
eam habeamus, sufficiet ad tollendam, uti dixi, omnem dubita- 
tionem, quam de ideis claris et distinctis habere possumus. 
80. Porro si quis recte procedat investigando quae prius sunt 
investiganda, nulla interrupta concatenatione rerum, et sciat, 
quomodo quaestiones sint determinandae, antequam ad earum 
cognitionem accingamur , nunquam nisi certissimas ideas, id est, 
claras et distinctas habebit. Nam dubitatio nihil aliud est, quam 
suspensio animi circa aliquam affirmationem aut negationem, 
quam affirmaret aut negaret, nisi occurreret aliquid, quo ignoto 
cognitio eius rei debet esse imperfecta. Unde colligitur, quod 
dubitatio semper oritur ex eo, quod res absque ordine investi- 
gentur. 


XL De memoria et oblivione. Conclusio. 


81. Haec sunt, quae promisi tradere in hac prima parteme- 
thodi. Sed ut nihil omittam eorum, quae ad cognitionem in- 
telleetus et eius vires possunt conducere, tradam etiam pauca de 
memoria et oblivione; ubi hoc maxime venit considerandum, 
quod memoria corroboretur ope intellectus, et etiam absque ope 
intellectus. Nam quoad primum , quo res magis est intelligibilis, 
eo facilius retinetur, et contra, quo minus, eo facilius eam obli- 

viscimur. Ex. gr. si tradam alicui copiam verborum solutorum, 
ea multo difficilius retinebit, quam si eadem verba in forma nar- 
rationis tradam. 82. Corroboratur etiam absque ope intellectus, 
scilicet a vi, qua imaginatio aut sensus, quem vocant communem, 
afficitur ab aliqua re singulari corporea. Dico singularem; ima- 
ginatio enim tantum a singularibus afficitur. Nam si quis legerit 
ex. gr. unam tantum fabulam amatoriam, eam optime retinebit, 
quam diu non legerit plures alias eius generis, quia tum sola viget 
in imaginatione. Sed si plures sint eiusdem generis, simul 
omnes imaginamur, et facile confundimur. Dico etiam corpo- 
ream; nam a solis corporibus afficitur imaginatio. Quum itaque 
memoria ab intellectu corroboretur, et etiam sine intellectu, inde 
concluditur, eam quid diversum esse ab intellectu, et circa in- 
tellectum in se spectatum nullam dari memoriam, neque oblivio- 
nem. 83. Quid ergo erit memoria? Nihil aliud, quam sensatio 
impressionum cerebri simul cum cogitatione ad determinatam du- 
rationem") sensationis; quod etiam ostendit reminiscentia. Nam 
ibi anima cogitat de illa sensatione; sed non sub continua dura- 
tione; et sic idea istius sensationis non est ipsa duratio sensationis, 
idest, ipsa memoria. An vero ideae ipsae aliquam patiantur cor- 
ruptionem, videbimus in philosophia. Et si hoc alicui valde ab- 
surdum videatur, sufficiet ad nostrum propositum, ut cogitet, 
quod, quo res est singularior, eo facilius retineatur, sicut ex ex- 
emplo comoediae modo allato patet. Porro quo res intelligibilior, 
co etiam facilius retinetur. Unde maxime singularem et tantum- 
modo intelligibilem non poterimus non retinere. 


84. Sic itaque distinximus inter ideam veram et ceteras per- 
ceptiones, ostendimusque, quod ideae fictae, falsae et ceterae 
habeant suam originem ab imaginatione, hoc est, a quibusdam 
sensationibus fortuitis (ut sic loquar) atque solutis, quae non 


*) Si vero duraüo sit indeterminata, memoria eius rei est imper- 
fecta, quod quisque etiam videtur a natura didicisse. Saepe enim, ut 
alicui melius credamus in eo. quod dieit. rogamus, quando et ubi id 
contigerit. Quamvis etiam ideae ipsae suam habeant durationem in 
mente, tamen quum assueti simus durationem determinare ope alicuius 
mensurae motus, quod etiam ope imaginationis fit, ideo nullam adhuc 
memoriam observamus , gnag gU purae menlis. Sp. 

oriuntur ab ipsa mentis potentia, sed a causis externis, prout 
corpus sive somniando sive vigilando varios accipit motus. Vel 
si placet, hic per imaginationem quicquid velis cape, modo sit 
quid diversum ab intellectu, et unde anima habeat rationem pa- 
tientis. Perinde enim est quicquid capias, postquam novimus 
eandem quid vagum esse, et a quo anima patitur, et simul etiam 
novimus, quomodo ope intellectus ab eadem liberamur. Quare 
etiam nemo miretur, me hic nondum probare, dari corpus et alia 
necessaria, et tamen loqui de imaginatione, de corpore et eius 
constitutione. Nempe, utdixi, est perinde quid capiam, post- 
quam novi, esse quid vagum etc. 

85. At ideam veram simplicem esse ostendimus aut ex sim- 
plicibus compositam, et quae ostendit, quomodo et cur aliquid 
sit aut factum sit, et quod ipsius effectus obiectivi in anima pro- 
cedunt ad rationem formalitatis ipsius obiecti; id quod idem est, 
ac veteres dixerunt, nempe veram scientiam procedere a causa ad 
effectus; nisi quod nunquam, quod sciam, conceperunt, uti nos 
hic, animam secundum certas leges agentem et quasi aliquod 
automatum spirituale. 86. Unde, quantum in initio licuit, acqui- 
sivimus notitiam nostri intellectus, et talem normam verae ideae, 
ut iam non vereamur, ne vera cum falsis aut fictis confundamus ; 
nec etíam mirabimur, cur quaedam intelligamus, quae nullo modo 
sub imaginationem cadunt, et alia sint in imaginatione, quae 
prorsus oppugnant intellectum; alia denique cum intellectu con- 
veniant. Quandoquidem novimus operationes illas, a quibus ima- 
ginationes producuntur, fieri secundum alias leges prorsus di- 
versas a legibus intellectus, et animam circa imaginationem tan- 
tum habere rationem patientis. 87. Ex quo etiam constat, quam 
facile ii in magnos errores possunt delabi, qui non accurate 
distinxerunt inter imaginationem et intellectionem. In bos ex. gr. 
quod extensio debeat esse in loco, debeat esse finita, caius partes 
ab invicem distinguuntur realiter, quod sit primum et unicum 
fundamentum omnium rerum, et uno tempore maius spatium oc- 
cupet, quam alio, multaque eiusmodi alia, quae omnia prorsus 
oppugnant veritatem , ut suo loco ostendemus. 

88. Deinde quum verba sint pars imaginationis, hoc est, quod, 
prout vage ex aliqua NI corporis componuntur in me- 

moria, multos conceptus fingamus, ideo non dubitandum, quin 
etiam verba, aeque ac imaginatio, possint esse causa multorum ma- 
gnorumque errorum, nisi magnopere ab ipsis caveamus. 89. Adde 
quod sint constituta ad libitum et ad captum vulgi, adeo ut non 
sint nisi signa rerum, prout sunt in imaginatione, non autem 
prout sunt in intellectu; quod clare patet ex eo, quod omnibus iis, 
quae tantum sunt in intellectu, et non in imaginatione, nomina 
imposuerunt saepe negativa, uli sunt, incorporeum, infinitum 
etc.; et etiam multa, quae sunt revera affirmativa, negative ex- 
primunt, et contra, uti sunt increatum, independens, infinitum, 
immortale etc., quia nimirum horum contraria multo facilius ima- 
ginamur: ideoque prius primis hominibus occurrerunt, et nomina 
positiva usurparunt. Multa affirmamus et negamus, quia natura 
verborum id affirmare et negare patitur, non vero rerum natura; 
adeoque hac ignorata facile aliquid falsum pro vero sumeremus. 

90. Vitamus praeterea aliam magnam causam confusionis, et 
quae facit, quo minus intellectus ad se reflectat. Nempe quum 
non distinguimus inter imaginationem et intellectionem, putamus 
ea, quae facilius imaginamur, nobis esse clariora, et id, quod 
imaginamur, putamus intelligere. Unde quae sunt postponenda, 
anteponimus, et sic verus ordo progrediendi pervertitur, nec ali- 
quid legitime concluditur. 


XII. Methodi pars secunda. De duplici perceptione. 


91. Porro, ut tandem ad secundam partem huius me- 
thodi*) perveniamus, proponam primo nostrum scopum in hac 
methodo, ac deinde media, uteumattingamus. Scopus itaque 
est claras et distinctas habere ideas, tales videlicet, quae ex pura 
mente, et non ex fortuitis molibus corporis factae sint. Deinde 
omnes ideae ad unam ut redigantur, conabimur eas tali modo con- 
catenare et ordinare, ut mens nostra, quoad eius fieri polest, re- 
ferat obiective formalitatem naturae, quoad totam et quoad eius 
partes. 


*) Praecipua huius partis regula est, ut ex prima parte sequitur, 
recensere omnes ideas, quas ex puro intellectu in nobis invenimus, ut 
eaeab iis, quas imaginamur, distinguantur; quod ex proprietatibus 
uniuscuiusque, nempejmagjnationis et intellectionis, erit eliciendum, Sp. 

92. Quoad primum, ut iam tradidimus, requiritur ad nostrum 
ultimum finem, ut res concipiatur vel per solam suam essentiam 
vel per proximam suam causam. Scilicet si res sitin se, sive ut 
vulgo dicitur, causa sui, tum per solam suam essentiam debebit 
intelligi; si vero res non sit in se, sed requirat causam, ut existat, 
tum per proximam suam causam debet intelligi. Nam revera co- 
gnitio effectus nibil aliud est, quam perfectiorem causae cognitio- 
nem acquirere.) 93. Unde nunquam nobis licebit, quam diu de 
inquisitione rerum agimus, ex abstractis aliquid concludere, et 
magnopere cavebimus, ne misceamus ea, quae tantum sunt in in- 
telleetu, cum iis, quae suntin re. Sed optima conclusio erit de- 
promenda ab essentia aliqua particulari affirmativa, sive a vera et 
legitima definitione. Nam ab axiomatis solis universalibus non 
potest intellectus ad singularia descendere, quandoquidem axio- 
mata ad infinita se extendunt, nec intellectum magis ad unum, 
quam ad aliud singulare contemplandum determinant. 94. Quare 
recta inveniendi via est ex data aliqua definitione cogitationes for- 
mare: quod eo felicius et facilius procedet, quo rem aliquam me- 
lius definiverimus. Quare cardo totius huius secundae methodi 
partis in hoc solo versatur, nempe in conditionibus bonae defini- 
tionis cognoscendis, et deinde in modo eas inveniendi. Primo 
itaque de conditionibus definitionis agam. 


XIIL. De conditionibus definitionis. 


95. Definitio ut dicatur perfecta, debebit intimam essentiam 
rei explicare, et cavere, ne eius loco propria quaedam usurpemus. 
Ad quod explicandum, ut alia exempla omittam, ne videar aliorum 
errores velle detegere, adferam tantum exemplum alicuius rei abs- 
itractae, quae perinde est, quomodocumque definiatur, circuli 
scilicet: quod si definiatur, esse figuram aliquam, cuius lineae a 
centro ad cireumferentiam ductae sunt aequales, nemo non videt 
talem definitionem minime explicare essentiam circuli, sed tantum 
eius aliquam proprietatem. Et quamvis, ut dixi, circa figuras 
et cetera entia rationis hoc parum referat, multum tamen refert 


.*) Nota, quod hinc appareat, nihil nos de natura posse intelligere, 
quin simul cognitionem primae causae sive Dei ampliorem reddamus. Sp. 

circa entia physica et realia: nimirum, quia proprietates rerum 
non intelliguntur, quam diu earum essentiae ignorantur; si autem 
has praetermittimus, necessario concatenationem intellectus, quae 
naturae concatenationem referre debet, pervertemus, et a nostro 
Scopo prorsus aberrabimus. 96. Ut itaque hoc vitio liberemur, 
erunt haec observanda in definitione. 

I. Si res sil creata, definitio debebit, uti diximus, compre- 
hendere causam proximam. Ex. gr. circulus secundum hanc 
legem sic esset definiendus: eum esse figuram, quae describitur 
a linea quacumque, cuius alia extremitas est fixa, alia mobilis, 
quae definitio clare comprehendit causam proximam. 

H. 'Falis requiritur conceptus rei sive definitio, ut omnes pro- 
prietates rei, dum sola, non autem cum aliis coniuncta spectatur, 
ex ea concludi possint, uti in hac definitione eirculi videre est. 
Nam ex ea clare concluditur omnes lineas a centro ad cireumferen- 
tiam ductas aequales esse; quodque hoc sit necessarium requisi- 
tum definitionis, adeo per se est attendenti manifestum, ut non 
videatur operae pretium in ipsius demonstratione morari, nec etiam 
ostendere ex hoc secundo requisito omnem definitionem debere 
esse aflirmativam. Loquor de affirmatione intellectiva, parum 
curando verbalem, quae propter verborum penuriam poterit for- 
tasse aliquando negative exprimi, quamvis affirmative intelligatur. 

97. Definitionis vero rei increatae haec sunt requisita. 

J. Ut omnem causam secludat, hoc est, obiectum nullo alio 
praeter suum esse egeat ad sui explicationem. 

JI. Ut data eius rei definitione nullus maneat locus quaestioni, 
an sit. 

HI. Ut nulla quoad mentem habeat substantiva, quae possint 
adieetivari, hoc est, ne per aliqua abstracta explicetur. 

IV. Et ultimo (quamvis hoc notare non sit valde necessarium) 
requiritur, ut ab eius definitione omnes eius proprietates con- 
cludantur. Quae etiam omnia attendenti accurate fiunt manifesta. 

98. Dixi etiam, quod optima conclusio erit depromenda ab 
essentia aliqua particulari affirmativa. Quo enim specialior est 
idea, eo distinctior, ac proinde clarior est. Unde cognitio parti- 
cularium quam maxime nobis, quaerenda est. 

XIV. De mediis quibus res aeternae cognoscuntur. 


99. Quoad ordinem vero, et ut omnes nostrae perceptiones 
ordinentur et uniantur, requiritur, uti, quam primum fieri potest 
et ratio postulat, inquiramus, an detur quoddam ens, et simul 
quale, quod sit omnium rerum causa, ut eius essentia obiectiva 
sit etiam causa omnium nostrarum idearum, et tum mens nostra, 
uti diximus, quam maxime referet naturam. Nam et ipsius es- 
sentiam et ordinem et unionem habebit obiective. Unde possumus 
videre, apprime nobis esse necessarium, ut semper a rebus phy- 
sicis sive ab entibus realibus omnes nostras ideas deducamus, pro- 
grediendo, quoad eius fieri potest, secundum seriem causarum 
ab uno ente reali ad aliud ens reale, etita quidem, ut ad abstracta 
et universalia non transeamus, sive ut ab iis aliquid reale non con- 
cludamus, sive ut ea ab aliquo reali non concludantur. Utrumque 
enim verum progressum intellectus interrumpit. 100. Sed no- 
tandum, me hic per seriem causarum et realium entium non in- 
telligere seriem rerum singularium mutabilium, sed tantummodo 
seriem rerum fixarum aeternarumque. Seriem enim rerum singu- 
larium mutabilium impossibile foret humanae irbecillitati assequi, 
quum propter earum omnem numerum superantem multitudinem, 
tum propter infinitas circumstantias in una eteadem re, quarum 
unaquaeque potest esse causa, ut res existat aut non existat. 
Quandoquidem earum existentia nullam habet connexionem cum 
earundem essentia, sive (ut iam diximus) non est aeterna veritas. 
101. Verumenimvero neque etiam opus est, ut earum seriem in- 
telligamus: siquidem rerum singularium mutabilium essentiae 
non sunt depromendae ab earum serie sive ordine existendi, quum 
hic nihil aliud nobis praebeat praeter denominationes extrinsecas, 
relationes, aut ad summum circumstantias; quae omnia longe ab- 
sunt ab intima essentia rerum. Haec vero tantum est petenda a 
fixis atque aeternis rebus , et simul a legibus in iis rebus, tanquam 
in suis veris codicibus inscriptis, secundum quas omnia singularia 
et fiunt et ordinantur; imo haec mutabilia singularia adeo intime 
atque essentialiter (ut sic dicam) ab iis fixis pendent, ut sine iis 
nec esse nec concipi possint. Unde haec fixa et aeterna, quamvis 
sint singularia, tamen ob eorum ubique praesentiam ac Jatissimam 

potentiam erunt nobis tanquam universalia sive genera definitio- 
num rerum singularium mutabilium, et causae proximae omnium 
rerum. 

102. Sed quum hoc ita sit, non parum difficultatis videtur 
subesse, ut ad horum singularium cognitionem pervenire possi- 
mus; nam omnia simul concipere res est longe supra humani in- 
tellectus vires. Ordo autem, ut unum ante aliud intelligatur, uti 
diximus, non est petendus ab eorum existendi serie, neque etiam 
arebus aeternis. Ibi enim omnia haec sunt simul natura. Unde 
alia auxilia necessario sunt quaerenda praeter ilia, quibus utimur 
ad res aeternas earumque leges intelligendum; attamen non est 
huius loci ea tradere, neque etiam opus est, nisi postquam rerum 
aeternarum earumque infallibilium legum sullicientem acquisi- 
verimus cognilionem , sensuumque nostrorum natura nobis inno- 
tuerit. 

103. Antequam ad rerum singularium cognitionem accinga- 
mur, tempus erit, ut ea auxilia tradamus , quae omnia eo tendent, 
ut nostris sensibus sciamus uti, et experimenta certis legibus et 
ordine facere, quae sufficient ad rem , quae inquiritur, determi- 
nandam, ut tandem ex iis concludamus, seeundum quasnam re- 
rum aeternarum leges facta sit, et intima eius natura nobis inno- 
tescat, ut suoloco ostendam. Hic, ut ad propositum revertar, 
tantum enitar, tradere, quae videntur necessaria, ut ad cogni- 
tionem rerum aeternarum pervenire possimus, earumque defini- 
tiones formemus conditionibus supra traditis. 

104. Quod ut fiat, revocandum in memoriam id, quod supra 
diximus, nempe quod, ubi mens ad aliquam cogitationem attendit, 
ut ipsam perpendat, bonoque ordine ex ea deducat quae legitime 
sunt deducenda, si ea falsa fuerit, falsitatem deteget; sin autem 
vera, tum feliciter perget sine ulla interruptione res veras inde de- 
ducere: hoc, inquam, ad nostram rem requiritur. Nam ex nullo 
fundamento cogitationes nostrae terminari queunt. 105. Si igitur 
rem omnium primam investigare velimus, necesse est dari aliquod 
fundamentum, quod nostras cogitationes eo dirigat. Deinde quia 
methodus est ipsa cognitio reflexiva, hoc fundamentum, quod 
nostras cogitationes dirigere debet, nullum aliud potest esse, quam 
cognitio eius, quod formam veritatis constituit, et cognitio intel- 

lectus eiusque proprielatum et virium. Hac enim acquisita fun- 
damentum habebimus, a quo nostras cogitationes deducemus, et 
viam, qua intellectus, prout eius fert capacitas, pervenire poterit 
ad rerum aeternarum cognilionem, habita nimirum ratione virium 
intellectus. 


XV. De viribus intellectus eiusque proprietatibus. 


106. Quod si vero ad naturam cogitationis pertineat veras for- 
mare ideas, ut in prima parte ostensum, hic iam inquirendum, 
quid per vireset potentiamintellectus intelligamus. Quon- 
iam vero praecipua nostrae methodi pars est, vires intellectus 
eiusque naturam optime intelligere, cogimur necessario (per ea 
quae in hac secunda parte methodi tradidi), haec deducere ex ipsa 
cogitationis et intellectus definitione. 107. Sed hucusque nullas 
regulas inveniendi definitiones habuimus, et quia eas tradere non 
possumus, nisi cognita natura sive definitione intellectus eius- 
que potentia, hinc sequitur, quod vel definitio intellectus per se 
debet esse clara, vel nihil intelligere possumus. Illa tamen per 
se absolute clara non est. Attamen quia eius proprietates, ut 
omnia, quae ex intellectu habemus, clare et distincte percipi ne- 
queuut nisi cognita earum natura: ergo definitio intellectus per se 
innotescet, siad eius proprietates, quas clare et distincte intelli- 
gimus, attendamus. Intellectus igitur proprietates bic enumere- 
mus easque perpendamus, deque nostris innatis instrumentis") 
agere incipiamus. 

108. Intellectus proprietates, quas praecipue notavi et clare 
intelligo, hae sunt. 

I. Quod certitudinem involvat, hoc est, quod sciat res ita esse 
formaliter, ut in ipso obiective continentur. 

II. Quod quaedam percipiat, sive quasdam formet ideas ab- 
solute, quasdam ex aliis. Nempe quantitatis ideam format ab- 
solute, nec ad alias attendit cogitationes; motus vero ideas non 
nisi attendendo ad ideam quantitatis. 

HI. Quas absolute format, infinitatem exprimunt; at deter- 
minatas ex aliis format. Ideam enim quantitatis, si eam per cau- 


') Vide supra $. 29. sqq. 

sam percipit, tum quantitatem determinat, ut quum ex motu 
alicuius plani corpus, ex motu lineae vero planum, ex motu de- 
nique puncti lineam oriri percipit; quae quidem percepliones non 
inserviunt ad intelligendam, sed tantum ad determinandam quan- 
litatem. Quod inde apparet, quia eas quasi ex motu oriri con- 
cipimus, quum tamen motus non percipiatur nisi percepta quan- 
litate, et motum etiam ad formandam lineam in infinitum con- 
tinuare possumus, quod minime possemus facere, si non haberemus 
ideam infinitae quantitatis. 

IV. Ideas positivas prius format, quam negativas. 

V. Res non tam sub duratione, quam sub quadam specie 
aeternitatis percipit et numero infinito; vel potius ad res per- 
cipiendas nec ad numerum , nec ad durationem attendit. Quum 
autem res imaginatur, eas sub cerlo numero determinata dura- 
tione et quantitate percipit. 

VI. Ideae, quas claras et distinctas formamus, ita ex sola 
necessitate nostrae naturae sequi videntur, ut absolute a sola 
nostra potentia pendere videantur; confusae autem contra. Nobis 
enim invitis saepe formantur. 

VH. Ideas rerum, quas intellectus ex aliis format, multis 
modis mens determinare potest: ut ad determinandum ex. gr. 
planum ellipseos, fingit stylum chordae adhaerentem circa duo 
centra moveri, vel concipit infinita puncta eandem semper et 
certam rationem ad datam aliquam rectam lineam habentia, vel 
conum plano aliquo obliquo sectum, ita ut angulus inclinationis 
maior sit angulo verticis coni, vel aliis infinitis modis. 

VHI. Ideae quo plus perfectionis alicuius obiecti exprimunt, 
co perfectiores sunt. Nam fabrum, qui fanum aliquod excogita- 
vit, non ita admiramur, ac illum, qui templum aliquod insigne 
excogitavit. 

109. Reliqua, quae ad cogitationem referuntur, ut amor, 
laetitia etc. nihil moror; nam nec ad nostrum institutum praesens 
faciunt, nec etiam possunt concipi nisi percepto intellectu. Nam 
perceptione omnino sublata ea omnia tolluntur. 


110. Ideae falsae et fictae nihil positivum habent (ut abunde 
ostendimus), per quod falsae aut fictae dicuntur; sed ex solo de- 

fectu cognitionis ut tales considerantur.  Ideac ergo falsae et 
fictae, quatenus tales, nihil nos de essentia cogitationis docere 
possunt; sed haec pelenda ex modo recensitis proprietatibus po- 
sitivis, hoc est, iam aliquid commune statuendum est, ex quo 
hae proprietates necessario sequantur, sive quo dato hae neces- 
sario dentur, et quo sublato haec omnia tollantur. 


Reliqua desiderantur. 


IV. 
BENEDICTI DE SPINOZA 

IN QUO DEMONSTRATUR, QUOMODO SOCIETAS UBI IMPERIUM MON- 
ARCHICUM LOCUM HABET, SICUT ET EA UBI OPTIMI IMPERANT, 
DEBET INSTITUI, NE IN TYRANNIDEM LARATUH ET ET PAX 


LIBERTASQUE CIVIUM INVIOLATA MANEAT. 

B. D. S. OPERUM POSTHUMORUM. 


— Tractatum politicum auctor noster paulo ante obitum 
composuit. Sunt in eo et accuratae cogitationes et stylus clarus. 
Suam sententiam , relictis multorum politicorum opinionibus, so-- 
lidissime in eo proponit et consequentia ex antecedentibus passim 
elicit. Agit in quinque prioribus capitibus de politica in genere, 
in sexto et septimo de monarchia, in octavo, nono et decimo de 
aristocratia, undecimum denique initium est imperii democratici. 
Mors autem intempestiva fuit in causa, quod hunc tractatum non 
absolverit etquod nec de legibus, nec de variis quaestionibus, quae 
politicam spectant, tractaverit, uti videre est ex epistola au- 
ctoris ad amicum subsequenti, quae praefationis loco 
huic traetatui politico apte praefigi et inservire pot- 
erit. 

Amice dilecte, grata tua mihi heri tradita est. Gratias pro 
cura tam diligenti, quam pro me geris, ez animo ago. Hane 
occasionem non praetermilterem , nisi in quadam re essem ocet- 
patus, quam utiliorem iudico, quaeque tibi, ut credo, magis 
arridebit, nempe in tractatu politico concinnando, quem 
ante aliquod tempus te auctore inchoavi. Huius tractatus capita 
sev iam sunt absoluta. Primum ad ipsum opus introductionem 
quasi continet. Secundum tractat de iure naturali; ter- 
tium de iure summarum potestatum; quartum quaenam neg- 
otia politica a summarum potestatum gubernatione pendeant ; 
quintum quidnam sit illud extremum el summum, quod societas 

potest considerare; el sextum qua ralione imperium monarchi- 
cum debeat institui, ne in tyrannidem labatur. [mpraesentia- 
rum caput septimum tracio, in quo omnia praecedentis secti 
capitis membra ordinem bene ordinatae monarchiae concernentia 
moethodice demonstro. Postea ad aristocraticum et populare 
imperium, denique ad leges aliasque particulares quaestiones 
politicam spectantes transibo. Hisce vale. 

Patet hinc auctoris scopus; sed morbo impeditus et morte ab- 
reptus hoc opus non ulterius, quam ad finem aristocratiae per- 
ducere valuit, quemadmodum lector ipse experietur. 

Car. IX. De aristacratia. 


. De imperio aristocratico quod plures urbes tenent. 


Urbes unitae. 


. De rationibus inter utramque aristocratiam paribus. 


De communi urbium vinculo per senatum et forum. 


. Imperii concilium supremum et senatus. 
. De hoc concilio convocando, de ducibus exercitus et legatis cligen- 


dis, de ordinum praesidibus, iudicibus al. 


. De cohortium ducibus et militiae tribunis. 
. De vectigalibus. 


De senatorum emolumentis et conveniendi loco. 


. De conciliis et syndicis singularum urbium. 
. Urbium consules. 


Urbium iudices. 


. De urbibus quae sui iuris non sunt. 
.15. Hoc imperium aristocraticum alteri praeferendum. 


Car. X. De aristocratia. 


. Primaria causa, cur aristocratica imperia dissolvuntur. De dicta- 


tore. 


. De concilio supremo. 

. De plebis tribunis Romanorum. 
. De syndicorum auctoritate. 

. Leges sumptuariae. 


1. Vitia non directe, sed indirecte prohibenda esse. 


. Honores et praemia refutantur. 
.10. Imperium arístocraticum stare potest. 


Car. XI. De democratia. 


. 2. Diserimen democratiae et aristocratiae. 
. De natura democratiae. 


Feminae a regimine secludendae. 


CAP. I. Introductio. 


1. Affectus, quibus conflictamur, concipiunt philosophi veluti 
vitia, in quae homines sua culpa labuntur; quos propterea ridere, 
flere, carpere vel (qui sanctiores videri volunt) detestari solent. 
Sic ergo se rem divinam facere et sapientiae culmen attingere cre- 
dunt, quando humanam naturam, quae nullibi est, multis modis 
laudare et eam, quae revera est, dictis lacessere norunt. Ho- 
mines namque non ut sunt, sed ut eosdem esse vellent, concipiunt. 
Unde factum est, ut plerumque pro ethica satyram scripserint, 
et ut nunquam politicam conceperint, quae possit ad usum re- 
vocari; sed quae pro chimaera haberetur, vel quae in Utopia vel 
in illo poetarum aureo saeculo, ubi scilicet minime necesse erat, 
institui potuisset. Quum igitur omnium scientiarum, quae usum 
habent, tum maxime politices theoria ab ipsius praxi dis- 
crepare creditur, et regendae reipublicae nulli minus idonei aesti- 
mantur, quam theoretici seu philosophi. 

2. At politici contra hominibus magis insidiari, quam con- 
sulere creduntur, et potius callidi, quam sapientes aestimantur. 
Docuit nimirum eosdem experientia, vitia fore, donec homines. 
Humanam igitur malitiam praevenire dum student, idque iis arti- 
bus, quas experientia longo usu docuit, et quas homines magis 
metu, quam ratione ducti exercere solent, religioni adversari vi- 
dentur, theologis praecipue, qui credunt summas potestates de- 
bere negotia publica tractare secundum easdem pietatis regulas, 
quibus vir privatus tenetur. Ipsos tamen politicos multo felicius 
de rebus politicis scripsisse, quam philosophos, dubitari non pot- 
est. Nam quoniam experientiam magistram habuerunt, nihi] 
docuerunt, quod ab usu remotum esset. 

3. Et sane mihi plane persuadeo, experientiam omnia civita- 
tum genera, quae concipi possunt, ut homines concorditer vivant, 
et simul media, quibus multitudo dirigi seu qmbus intra certos 

limites contineri debeat, ostendisse; ita ut non credam, nos posse 
aliquid, quod ab experientia sive praxi non abhorreat, cogitatione 
de hae re assequi, quod nondum expertum compertumque sit. 
Nam homines ita comparati sunt, ut extra commune aliquod ius 
vivere nequeant; iura autem communia et negotia publica a viris 
acutissimis, sive astutis sive callidis, instituta et tractata sunt; 
adeoque vix credibile est, nos aliquid, quod communi societati 
ex usu esse queat, posse concipere, quod occasio seu casus non 
obtulerit, quodque homines communibus negotiis intenti suaeque 
securitati consulentes non viderint. 

4. Quum igitur animum ad politicam applicuerim, nihil 
quod novum vel inauditum est, sed tantum ea, quae cum praxi 
optime conveniunt, certa et indubitata ratione demonstrare, aut 
ex ipsa humunae naturae conditione deducere intendi; et ut ea, 
quae ad hanc seientiam spectant, eadem animi libertate, qua res 
mathematiícas solemus, inquirerem, sedulo curavi, humanas actio- 
nes non ridere, non lugere, neque detestari, sed intelligere: at- 
que adeo humanos affectus, ut sunt amor, odium, ira, invidia, 
gloria, misericordia et reliquae animi commotiones non ut hu- 
manae naturae vitia, sed ut proprietates contemplatus sum, quae 
ad ipsam ita pertinent, ut ad naturam aéris aestus, frigus, tem- 
pestas, tonitru et alia huiusmodi, quae, tametsi incommoda sunt, 
necessaria tamen sunt, certasque habent causas, per quas eorum na- 
turam intelligere conamur, et mens eorum vera contemplatione ae- 
que gaudet, ac earum rerum cognitione, quae sensibus gratae sunt. 

5. Est enim hoc certum et in nostra ethica verum esse demon- 
stravimus*), homines necessario affectibus esse obnoxios et ita 
constitutos esse, ut eorum, quibus male est, misereantur, et 
quibus bene est, invideant, et ut ad vindictam magis, quam ad 
misericordiam sint proni, et praeterea unumquemque appetere, 
ut reliqui ex ipsius ingenio vivant, et ut probent, quod ipse pro- 
bat, et quod ipserepudiat, repudient. Unde fit, ut quum omnes 
pariter appetant primi esse, in contentiones veniant et, quantum 
possunt, nitantur se invicem opprimere, et qui vietor evadit ma- 


*) Vid. Spinozae ethic. p. III. et IV, inprimis IV, 4. coroll. HE, 31. 
schol. et 32. schol. IV. append. 13. 

gis glorietur, quod alteri obfuit, quam quod sibi profuit. Et 
quamvis omnes persuasi sint , religionem contra docere, ut unus- 
quisque proximum tanquam se ipsum amet, hoc est, ut ius alterius 
perinde ae suum defendat, hanc tamen persuasionem in affectus 
parum posse ostendimus. Valet quidem in articulo mortis, quando 
scilicet morbus ipsos affectus vicit et homo segnis iacet, vel in 
templis, ubi homines nullum exercent commercium; at minime 
in foro vel in aula, uhi maxime necesse esset. Ostendimus prae- 
terea, rationem multum quidem posse affectus coércere et mo- 
derari; sed simul vidimus viam, quam ipsa ratio docet, perarduam 
esse!), ita ut, qui sibi persuadent posse multitudinem vel qui 
publicis negotiis distrahuntur, induci, ut ex solo rationis prae- 
scripto vivant, saeculum poétarum aureum seu fabulam somnient. 

6. Imperium igitur, cuius salus ab alicuius fide pendet et cuius 
negotia non possunt recte eurari, nisiii, qui eadem tractant, fide 
velint agere, minime stabile erit, sed, ut permanere possit, res 
eius publicae ita ordinandae sunt, ut qui easdem administrant, 
sive ratione ducantur sive affectu, induci nequeant, ut male fidi 
sint seu prave agant. Nec ad imperii securitatem refert, quo animo 
homines inducantur ad res recte administrandum , modo res recte 
administrentur. Animi enim libertas seu fortitudo privala virtus 
est; at imperii virtus securitas. 

7. Denique quia omnes homines sive barbari sive culti sint, 
consuetudines ubique iungunt et statum aliquem civilem formant, 
ideo imperi: causas et fundamenta naturalia non ex rationis do- 
cumentis petenda, sed ex hominum communi natura seu condi- 
lione deducenda sunt, quod in sequenti capite facere constitui. 


CAP. II. De iure naturali. 


1. Innostro traetatu theologico-politico de i ure naturali 
et civili egimus ?) et in nostra ethica explicuimus, quid pecca- 
tum, quid meritum, quid iustitia, quid iniustitia?) et quid de- 

1) Vid. eth. V, 42. schol. 
2) Vid. tract. theol.-pol. cap. 16. 
3) Vid. ethic. IV, 31. schol. 2. 

nique humana libertas sit.* Sed ne ii, qui hunc tractatum le- 
gunt, opus habeant ea, quae ad hunc ipsum tractatum maxime 
spectant, in aliis quaerere, ea hic iterum explicare et apodictice 
demonstrare constitui. 


2. Res quaecumque naturalis potest adaequate concipi, sive 
existat sive non existat. Ut igitur rerum naturalium existendi 
principium, sic earum in existendo perseverantia ex earum defi- 
nitione non potest concludi. Nam earum essentia idealis eadem 
est, postquam existere inceperunt, quam antequam existerent. 
Ut ergo earum existendi principium ex earum essentia sequi ne- 
quit, sic nec earum in existendo perseverantia: sed eadem po- 
tentia, qua indigent, ut existere incipiant, indigent, ut existere 
pergant. Ex quo sequitur, rerum naturalium potentiam, qua 
existunt, et consequenter qua operantur, nullam aliam esse posse, 
quam ipsam Dei aeternam potentiam. Nam si quae alia creata 
esset, non posset se ipsam, et consequenter neque res naturales 
conservare; sed ipsa etiam eadem potentia, qua indigeret ut crea- 
retur, indigeret ut in existendo perseveraret. 


3. Hinc igitur, quod scilicet rerum naturalium potentia, qua 
existunt et operantur, ipsissima Dei sit potentia, facile intelligi- 
mus, quid ?us naturae sit. Nam quoniam Deus ius ad omnia 
habet et ius Dei nihil aliud est, quam ipsa Dei potentia, quatenus 
haec absolute libera consideratur, hinc sequitur, unamquamque 
rem naturalem tantum iuris ex natura habere, quantum potentiae 
habet ad existendum et operandum; quandoquidem uniuscuiusque 
rei naturalis potentia, qua existit et operatur, nulla alia est, gan 
ipsa Dei potentia, quae absolute libera est. 


4. Per ?us itaque naturae intelligo ipsas naturae leges seu re- 
gulas, secundum quas omnia fiunt, hoc est, ipsam naturae po- 
tentiam. Atque adeo totius naturae, et consequenter uaiuscuius- 
que individui naturale ius eo usque se extendit, quo eius potentia; 
et consequenter quiequid unusquisque homo ex legibus suae na- 
turae agit, id summo naturae iure agit, tantumque in naturam 
habetiuris, quantum potentia valet. 


') Vid. ethic. II, 48. et 49. schol. 

5. Siigitur cum humana natura ita comparatum esset, ut ho- 
mines ex solo rationis praescripto viverent, nec aliud conarentur; 
tum naturae ius, quatenus humani generis proprium esse con- 
sideratur, sola rationis potentia determinaretur. Sed homines 
magis caeca cupiditate, quam ratione ducuntur; ac proinde Ao- 
minum naturalis potentia sive ius non ratione, sed quocumque 
appetitu, quo ad agendum determinantur, quoque se conservare 
conantur, definiri debet. Equidem fateor, cupiditates illas, quae 
exratione non oriuntur, non tam actiones, quam passiones esse 
humanas. Verum quia hic de naturae universali potentia seu iure 
agimus, nullam hie agnoscere possumus differertiam inter cupi- 
ditates, quae ex ratione, et inter illas, quae ex aliis causis in nobis 
ingenerantur; quandoquidem tam hae, quam illae effectus na- 
turae sunt; vimque naturalem explicant, qua homo in suo esse 
nerseverare conatur. Est enim homo, sive sapiens sive ignarus 
sit, naturae pars et id omne, ex quo unusquisque ad agendum de- 
terminatur, ad naturae potentiam referri debet, nempe quatenus 
haec per naturam huius aut illius hominis definiri potest. Nihil 
namque homo, seu ratione seu sola cupiditate ductus, agit nisi 
secundum leges et regulas naturae, hoc est (per art. 4. huius cap.) 
ex naturae iure. 

9. At plerique, ignaros naturae ordinem magis perturbare, 
quam sequi credunt, et homines in natura veluti imperium in im- 
perio concipiunt. Nam mentem humanam a nullis causis natura- 
libus statuunt produci, sed a Deo immediate creari, a reliquis 
rebus adeo independentem , ut absolutam habeat potestatem sese 
determinandi et ratione recte utendi. Sed experientia satis super- 
que docet, quod in nostra potestate non magis sit, mentem sanam, 
quam corpus sanum habere. Deinde quandoquidem unaquaeque 
res, quantum in se est, suum esse conservare conatur, dubitare 
nequaquam possumus, quin, si aeque in nostra potestate esset, 
tam ex rationis praescripto vivere, quam caeca cupiditate duci, 
omnes ratione ducerentur et vitam sapienter instituerent; quod 
minime fit. Nam trahit sua quemque voluptas." Nec theologi 
hanc difficultatem tollunt, qui scilicet statuunt huius impotentiae 


”) Virgil. ecl. 2, 65. 

causam humanae naturae vitium seu peecatum esse, quod origi- 
nem a primi parentis lapsu traxerit. Nam si etiam in primi ho- 
minis potestate fuit tam stare, quam labi, et mentis compos erat 
et natura integra, qui fieri potuit, ut sciens prudensque lapsus 
fuerit? Atdicunt, euma diabolo deceptum fuisse. Verum quis 
ille fuit, qui ipsum diabolum decepit? Quis, inquam, ipsum 
omnium creaturarum intelligentium praestantissimum adeo amen- 
tem reddidit, ut Deo maior esse voluerit? Nonne enim se ipsum, 
qui mentem sanam habebat, suumque esse, quantum in se erat, 
conservare conabatur? Deinde qui fieri potuit, ut ipse primus 
Lomo, qui mentis compos erat et suae voluntatis dominus, se- 
duceretur et mente pateretur capi? Nam si potestatem habuit, ra- 
tione recte utendi, decipi non potuit; nam quantum in se fuit, 
conatus est necessario suum esse mentemque suam sanam con- 
servare, Atquisupponitur, eum hoc in potestate habuisse: ergo 
mentem suam sanam necessario conservavit, nec decipi potuit. 
Quod ex ipsius historia falsum esse constat. Ac proinde fatendum 
est, quod in primi hominis potestate non fuerit, ratione recte uti, 
sed quod, sicuti nos, affectibus fuerit obnoxius. 

7. Quod autem homo, ut reliqua individua, suum esse, quan- 
tum in se est, conservare conetur, negare nemo potest. Nam si 
hic aliqua concipi posset differentia, inde oriri deberet, quod homo 
voluntatem haberet liberam. Sed quo homo a nobis magis liber 
conciperetur, eo magis cogeremur statuere, ipsum sese necessario 
debere conservare et mentis compotem esse, quod facile unus- 
quisque, qui libertatem cum contingentia non confundit, mihi 
concedet. Est namque libertas virtus seu perfectio. Quicquid 
igitur hominem impotentiae arguit, id ad ipsius libertatem referri 
nequit. Quare homo minime potest dici liber, propterea quod 
potest non existere vel quod potest non uti ratione; sed tantum 
quatenus potestatem habet existendi et operandi secundum hu- 
manae naturae leges. Quo igitur hominem magis liberum esse 
consideramus, eo minus dicere possumus, quod possit ratione 
non uti et mala prae bonis eligere; et ideo Deus, qui absolute liber 
existit, intelligit et operatur necessario etiam, nempe ex suae na- 
turae necessitate existit, intelligit et operatur. Nam non dubium 
est, quin Deus eadem, qua existit, libertate operetur. Utigitur 

ex ipsius naturae necessitate existit, ex ipsius etiam naturae neces- 
sitate agit, hoc est, libere absolute agit. 

8. Concludimus itaque, in potestate uniuscuiusque hominis 
non esse ratione semper uti et in summo humanae libertatis fastigio 
esse; et tamen unumquemque semper, quantum in se est, conari 
suum esse conservare, et (quia unusquisque tantum iuris habet, 
quantum potentia valet) quicquid unusquisque, sive sapiens sive 
ignarus, conatur et agit, id summo naturae iure conari et agere. 
Ex quibus sequitur ius et institutum naturae, sub quo omnes na- 
secuntur homines et maxima ex parte vivunt, nihil, nisi quod nemo 
cupit et quod nemo potest, prohibere, non contentiones, non 
odia, non iram, non dolos, nec absolute aliquid, quod appeti- 
tus suadet, aversari. Nec mirum. Nam natura non legibus hu- 
manae rationis, quae non nisi hominum verum utile et conserva- 
tionem intendunt, continetur; sed infinitis aliis, quae totius na- 
turae, cuius homo particula est, aeternum ordinem respiciunt, 
ex cuius sola necessitate omnia individua certo modo determinan- 
tur ad existendum et operandum. Quicquid ergo nobis in natura 
ridiculum , absurdum aut malum videtur, id inde est, quod res 
tantum ex parte novimus, totiusque naturae ordinem et cohaeren- 
tiam maxima ex parte ignoramus, et quod omnia ex praescriplo 
nostrae ralionis ut dirigerenturvolumus ; quum tamen id, quod ratio 
malum esse dictat, non malum sit respectu ordinis et legum uni- 
versae naturae, sed tantum solius nostrae naturae legum respectu. 

9. Praeterea sequitur, unumquemque iam diu alterius esse 
iuris, quam diu sub alterius potestate est, et eatenus sui iuris, 
quatenus vim omnem repellere damnumque sibi illatum ex sui 
animi sententia vindicare, et absolute quatenus ex suo ingenio vi- 
vere potest. 

10. Is alterum sub potestate habet, quem ligatum tenet, vel cui 
arma et media sese defendendi aut evadendi ademit, vel cui metum 
iniecit, vel quem sibi beneficio ita devinxit, ut ei potius, quam sibi 
morem gerere et potius ex ipsius, quam ex sui animisententia vivere 
velit. Qui primo vel secundo modo alterum in potestate habet, 
eius tantum corpus, non mentem tenet; tertio autem vel quarto tam 
ipsius mentem, quam corpus sui iuris fecit; sed non nisi durante 
metu vel spe; hac vero aut illo adempto manet alter sui iuris. 

11. Iudicandi facultas eatenus etiam alterius iuris esse potest, 
quatenus mens potest ab altero decipi. Ex quo sequitur, mentem 
eatenus sui iuris omnino esse, quatenus recte uti potest ratione. 
Imo quia humana potentia non tam ex corporis robore, quam ex 
mentis fortitudine aestimanda est; hinc sequitur, ilios maxime 
suiiuris esse, qui maxime ratione pollent, quique maxime eadem 
ducuntur. Atque adeo hominem eatenus liberum omnino voco, 
quatenus ratione ducitur, quia eatenus ex causis, quae per solam 
eius naturam possunt adaequate intelligi, ad agendum determina- 
tur, tametsi ex iis necessario ad agendum determinetur. Nam 
libertas (ut art. 7. huius cap. ostendimus) agendi necessitatem non 
tollit, sed ponit. 

12. Fides alicui data, qua aliquis solis verbis pollicitus est, 
se hoc aut illud facturum, quod pro suo iure omittere poterat, vel 
contra, tam diu rata manet, quam diu eius, qui fidem dedit, 
non mutatur voluntas. Nam qui potestatem habet solvendi fidem, 
is revera suo iure non cessit; sed verba tantum dedit. Siigitur 
ipse, qui naturae iure sui iudex est, iudicaverit, seu recte seu 
prave (nam errare humanum est), ex fide data plus damni, quam 
utilitatis sequi, ex suae mentis sententia fidem solvendam esse 
censet, et naturae iure (per art. 9. huius cap.) eandem solvet. 

13. Si duo simul conveniant et vires iungant, plus simul pos- 
sunt, et consequenter plus iuris in naturam simul habent, quam 
uterque solus; et quo plures necessitudines sic iunxerint suas, eo 
omnes simul plus iuris habebunt. 

14. Quatenus homines ira, invidia aut aliquo odii affectu con- 
flictantur, eatenus diverse trahuntur et invicem contrarii sunt, et 
propterea eo plus timendi, quo plus possunt, magisque callidi et 
astuti sunt, quam reliqua animalia; et quia homines ut plurimum 
(ut in art. 5. praec. cap. diximus) his affectibus natura sunt ob- 
noxii, sunt ergo homines ex natura hostes. Nam is mihi maximus 
hostis, qui mihi maxime timendus et a quo mihi maxime cavendum 
est. 

15. Quum autem (per art. 9. huius cap.) in statu naturali tam 
diu unusquisque sui iuris sit, quam diu sibi cavere potest, ne ab 
alio opprimatur et unus solus frustra ab omnibus sibi cavere cone- 
tur, hine sequitur, quam diu ius humanum naturale uniuscuius- 

que potentia determinatur et uniuscuiusque est, tam diu nullum 
esse; sed magis opinione, quam re constare, quandoquidem 
nulla eius obtinendi est securitas. Et certum est, unumquemque 
tanto minus posse, et consequenter tanto minus iuris habere, 
quanto maiorem timendi causam habet. His accedit, quod ho- 
mines vix absque mutuo auxilio vitam sustentare et mentem colere 
possint. Atque adeo concludimus ius naturae, quod humani ge- 
neris proprium est, vix posse concipi, nisi ubi homines iura ha- 
bent communia, qui simul terras, quas habitare et colere possunt, 
sibi vindicare, seseque munire, vimque omnem repellere et ex 
communi omnium sententia vivere possunt. Nam (per art. 13. 
huius cap.) quo plures in unum sic conveniunt, eo omnes simul 
plus iuris habent; etsi scholastici hac de causa, quod scilicet ho- 
mines in statu naturali vix sui iuris esse possunt, velint hominem 
animal sociale dicere, nihil habeo, quod ipsis contradicam. 

16. Ubi homines iura communia habent omnesque una veluti 
mente ducuntur, certum est (per art. 13. huius cap.) eorum unum- 
quemque tanto minus habere iuris, quanto reliqui simul ipso po- 
tentiores sunt, hoc est, illum revera ius nullum in naturam ha- 
bere praeter id, quod ipsi commune conceditius. Ceterum quic- 
quid ex communi consensu ipsi imperatur, teneri exsequi vel (per 
art. 4. huius cap.) iure ad id cogi. 

17. Hocius, quod multitudinis potentia definitur, imperium 
appellari solet. Atque hoc is absolute tenet, qui curam rei- 
publicae ex communi consensu habet, nempe iura statuendi, in- 
terpretandi et abolendi, urbes muniendi, de bello et pace decer- 
nendi elc. Quod si haec cura ad concilium pertineat, quod ex 
communi multitudine componitur, tum imperium democratia ap- 
pellatur; si autem ex quibusdam tantum selectis, aristocratia, 
etsi denique reipublicae cura et consequenter imperium penes 
unum sit, tum monarchia appellatur. 

18. Ex his, quae in hoc capite ostendimus, perspicuum nobis 
fit, in statu naturali non dari peccatum, vel si quis peccat, is 
sibi, non alteri peccat: quandoquidem nemo iure naturae alteri, 
nisi velit, morem gerere tenetur, nec aliquid bonum aut malum 
habere, nisi quod ipse ex suo ingenio bonum aut malum esse de- 
cernit; et nihil absolute naturae iure prohibetur, nisi quod nemo 

potest, "Vide art. 5. et 8. huius cap. At peccatum actio est, 
quae iure fieri nequit. Quod si homines ex naturae instituto tene- 
rentur ratione duci, tum omnes necessario ratione ducerentur. 
Nam naturae instituta Dei instituta sunt (per art. 2. et 3. huius 
cap.), quae Deus eadeni, qua existit, libertate instituit, quae- 
que adeo ex naturae divinae necessitate consequuntur (vide art. 7. 
huius eap.), et consequenter aeterna sunt, nec violari possunt. 
Sed homines maxime appetitu sine ratione ducuntur, nec tamen 
naturae ordinem perturbant, sed necessario sequuntur; ac proinde 
ignarus et animo impotens non magis ex naturaeiure tenetur, vitam 
sapienter instituere, quam aeger tenetur sano corpore esse. 

19. Peccatum itaque non nisi in imperio concipi potest, ubi 
scilicet quid bonum et quid malum sit ex communi totius imperii 
iure decernitur et ubi nemo (per art. 16. huius cap.) iure quic- 
quam agit, nisi quod ex communi decreto vel consensu agit. Id 
enim (ut iu praec. art. diximus) peccatum est, quod iure fieri ne- 
quit, sive quod iure prohibetur; obsequium autem est constans 
voluntas, id exsequendi, quod iure bonum est et ex communi de- 
creto fieri debet. 

20. Solemus tamen id etiam peccatum appellare, quod contra 
sanae rationis dictamen fit, et obsequium constantem voluntatem 
moderandi appetitus ex rationis praescripto; quod omnino proba- 
rem, si humana libertas in appetitus licentia et servitus in rationis 
imperio consisteret. Sed quia humana libertas eo maior est, quo 
homo magis ratione duci et appetitus moderari potest, non pos- 
sumus, nisi admodum improprie, vitam rationalem vocare obse- 
quium, et peccatum id, quod revera mentis impotentia, non 
autem contra se ipsam licentia est, et per quod homo servus po- 
tius, quam liber potest dici. "Vide art. 7. et 11. huius cap. 

21. Verumenimvero, quia ratio pietatem exercere et animo 
iranquillo et bono esse docet, quod non nisi in imperio fieri potest, 
et praeterea quia fieri nequit, ut multitudo una veluti mente duca- 
tur, sicut in imperio requiritur, nisi iura habeat, quae ex rationis 
praescripto instituta sint; non ergo adeo improprie homines, qui 
in imperio vivere consueverunt, id peccatum vocant, quod contra 
rationis dictamen fit, quandoquidem optimi imperii iura (vide art. 
18. huius cap.) ex rationis dictamine institui debent. Cur autem 

dixerim (art. 18. huius cap.) hominem in statu naturaii sibi pec- 
care, si quid peccat, de hoc vide cap. 4. art. 4. et 5., ubi osten- 
ditur, quo sensu dicere possimus, eum, qui imperium tenet et 
iure naturae potitur, legibus adstrictum esse et peccare posse. 

22. Ad religionem quod attinet, certum etiam est, hominem 
eo magis esse liberum et sibi maxime obsequentem, quo Deum 
magis amat et animo magis integro colit. Yerum quatenus non ad 
naturae ordinem, quem ignoramus, sed ad sola rationis dictamina, 
quae religionem concernunt, attendimus et simul consideramus, 
eadem nobis a Deo, quasi in nobis ipsis loquente, revelari, vel 
eliam haec eadem prophetis veluti iura fuisse revelata, eatenus, 
more humano loquendo, dicimus hominem Deo obsequi, qui 
ipsum integro animo amat, et contra peccare, qui caeca cupiditate 
ducitur. Sed interim memores esse debemus, quod in Dei po- 
testate sumus, sicut lutum in potestate figuli, qui ex eadem massa 
alia vasa ad decus, alia ad dedecus facit!): atque adeo homo 
contra haec Dei decreta quidem , quatenus in nostra vel in prophe- 
tarum mente tanquam iura inscripta fuerunt; at non contra aeter- 
num Dei decretum, quod in universa natura inscriptum est, 
quodque totius naturae ordinem respicit, quidquam agere potest. 

23. Ut itaque peccatum et obsequium stricte sumptum, sic 
eliam iustitia et iniustitia non nisi in imperio possunt concipi. 
Nam nihil in natura datur, quod iure posset dici huius esse et non 
alterius; sed omnia omnium sunt, qui scilicet potestatem habent 
sibi eadem vendicandi. At jn imperio ubi communi iure decer- 
nitur, quid huius, quidque illius sit, ille zustus vocatur, cui 
constans est voluntas tribuendi unicuique suum; iniustus autem, 
qui contra conatur id, quod alterius est, suum facere. 

24. Ceterum laudem et vituperium affectus esse laetitiae et 
tristitiae, quos comitatur idea virtutis aut impotentiae humanae 
tanquam causa, explicuimus in nostra ethica. 2) 

1) Conf. Pauli epist. ad Rom. 9, 21. 22. 

2) Vid. Spin. ethic. ITI, 29. schol. 

CAP. III. De iure summarum potestatum. 


l. Imperii cuiuseumque status dicitur civilis; imperii autem 
integrum corpus civitas appellatur, et communia imperii negotia, 
quae ab eius, qui imperium tenet, directione pendent, respublica. 
Deinde homines, quatenus ex iure civili omnibus civitatis com- 
modis gaudent, cives appellamus, et subditos, quatenus civitatis 
institutis seu legibus parere tenentur. Denique status civilis tria 
dari genera, nempe democraticum , aríistocraticum et monarchi- 
cum, in art. 17. cap. praeced. diximus. Iam antequam de uno- 
quoque seorsim agere incipiam , illa prius demonstrabo, quae ad 
statum civilem in genere pertinent; quorum ante omnia conside- 
randum venitsummum civitatis seu summarum potesta- 
tum ius. 

2. Ex art. 15. praeced. cap. patet, imperii seu summarum po- 
testatum ius nihil esse praeter ipsum naturae ius, quod potentia 
non quidem uniuscuiusque, sed multitudinis, quae una veluti 
mente ducitur, determinatur, hoc est, quod unusquisque in statu 
naturali, sic etiam totius imperii corpus et mens tantum iuris 
habet, quantum potentia valet. Atque adeo unusquisque civis 
seu subditus tanto minus iuris habet, quanto ipsa civitas ipso po- 
lentior est (vid. art. 16. praeced. eap.), et consequenter unus- 
quisque civis nihil iure agit, nec habet praeter id, quod communi 
civitatis decreto defendere potest. 

3. Si civitas alicui concedat ius, et consequenter potestatem 
(nam alias per art. 12. praeced. cap. verba tantum dedit) vivendi 
ex suo ingenio, eo ipso suo iure cedit et in eum transfert, cui ta- 
lem potestatem dedit. Si autem duobus aut pluribus hanc po- 
testatem dedit, ut scilicet unusquisque ex suo ingenio vivat, eo 
ipso imperium divisit, et si denique unicuique civium hane ean- 
dem potestatem dedit, eo ipso sese destruxit, nec manet amplius 
civitas, sed redeunt omnia ad statum naturalem , quae omnia ex 
praecedentibus manifestissima fiunt. Atque adeo sequitur, nulla 
ratione posse concipi, quod unicuique civi ex civitatis instituto 
liceat ex suo ingenio vivere, et consequenter hoc ius naturale, quod 
scilicet unusquisque sui iudex est, in statu civili necessario cessat. 

Dico expresse ex civitatis instituto; nam ius naturae uniuscuius- 
que (si recte rem perpendamus) in statu civili non cessat. 
Homo namque tam in statu naturali, quam civili ex legibus suae 
naturae agit, suaeque utilitati consulit. Homo, inquam, in 
utroque statu spe aut metu ducitur ad hoc aut illud agendum vel 
omittendum; sed praecipua inter utrumque statum differentia est, 
quod in statu civili omnes eadem metuant et omnibus una eadem- 
que securitatis sit causa et vivendi ratio, quod sane iudicandi fa- 
cultatem uniuscuiusque non tollit. Qui enim omnibus civitatis 
mandatis obtemperare constituit sive eius potentiam metuit, vel 
quia tranquillitatem amat, is profecto suae securitati suaeque 
utilitati ex suo ingenio consulit. 

4. Praeterea concipere etiam non possumus, quod unicuique 
civi liceat civitatis decreta seu iura interpretari. Nam si hoc uni- 
cuique liceret, eo ipso sui iudex esset; quandoquidem unusquis- 
que facta sua specie iuris nullo negotio excusare seu adornare 
posset, et consequenter ex suo ingenio vitam institueret, quod 
(per art. praeced.) est absurdum. 

5. Videmus itaque, unumquemque civem non sui, sed civi- 
tatis iuris esse, cuius omnia mandata tenetur exsequi, nec ullum 
habere ius decernendi, quid aequum, quid iniquum, quid pium, 
quidve impium sit; sed contra, quia imperii corpus una veluti 
mente duci debet, et consequenter civitatis voluntas pro omnium 
voluntate habenda est, id quod civitas iustum et bonum esse de- 
cernit, tanquam ab unoquoque decretum esse censendum est. 
Atque adeo, quamvis subditus civitatis decreta iniqua esse cen- 
seat, tenetur nihilo minus eadem exsequi. 

6. At obiici potest: an non contra rationis dictamen est, se 
alterius iudicio omnino subiicere? et consequenter: an status ci- 
vilis rationi non repugnat? Ex quo sequeretur statum civilem irra- 
tionalem esse, nec posse creari nisi ab hominibus ratione destitu- 
tis; at minime ab iis, qui ratione ducuntur. Sed quoniam ratio 
nihil contra naturam docet, non potest ergo sana ratio dictare, ut 
unusquisque sui iuris maneat, quam diu homines affectibus sunt 
obnoxii (per art. 15. praeced. cap.), hoc est (per art. 5. cap. 1.) 
ratio hoc posse fieri negat. Adde, quod ratio omnino docet pacem 
quaerere, quae quidem obtineri nequit, nisi communia civitatis 

iura inviolata serventur; atque adeo quo homo ratione magis du- 
citur, hoc est (per art. 11. praeced. cap.) quo magis liber est, eo 
constantius civitatis iura servabit et summae potestatis, cuius sub- 
ditus est, mandata exsequetur. Ad quod accedit, quod status 
civilis naturaliter instituitur ad metum communem adimendum et 
communes miserias propellendum; ac proinde id maxime intendit, 
quod unusquisque, qui ratione ducitur, in statu naturali conare- 
tur; sed frustra (per art. 15. praeced. cap.). Quapropter si ho- 
mini, qui ratione ducitur, id aliquando ex civitatis mandato fa- 
ciendum est, quod rationi repugnare novit, id damnum longe 
compensatur bono, quod ex ipso statu civili haurit, Nam rationis 
etiam lex est, utex duobus malis minus eligatur; ac proinde con- 
eludere possumus, neminem quicquam contra suae rationis prae- 
scriptum agere, qualenus id agit, quod iure civitatis faciendum 
est: quod nobis facilius unusquisque concedet, postquam expli- 
cuerimus, quo usque civitatis potentia, et consequenter ius se 
extendit. 

7. Nam considerandum primum venit, quod sicuti in statu 
naturali (per art. 11. praeced. cap.) ille homo maxime potens ma- 
ximeque sui iuris est, qui ratione ducitur; sie etiam illa civitas 
maxime erit potens et maxime sui iuris, quae ratione fundatur et 
dirigitur. Nam civitatis ius potentia multitudinis, quae una ve- 
luti mente ducitur, determinatur. At haec animorum unio con- 
cipi nulla ratione posset, nisi civitas id ipsum maxime intendat, 
quod sana ratio omnibus hominibus utile esse docet. 

8. Secundo venit etiam considerandum, quod subditi eatenus 
non sui, sed civitatis iuris sint, quatenus eius potentiam seu minas 
metuunt, vel quatenus statum civilem amant (per art. 10. praeced. 
cap.). Ex quo sequitur, quod ea omnia, ad quae agenda nemo 
praemiis aut minis induci potest, ad iura civitatis non pertineant. 
Ex. gr. iudicandi facultate nemo credere potest. Quibus enim 
praemiis aut minis induci potest homo, ut credat, totum non esse 
sua parte maius, aut quod Deus non existat, aut quod corpus, 
quod videt finitum , ens infinitum esse credat, et absolute ut ali- 
quid contra id, quod sentit vel cogitat, credat? Sic etiam qui- 
bus praemiis aut minis induci potest homo, ut amet quem odit, 
vel ut odio habeat quem amat? Atque hue etiam illa referenda 

sunt, a quibus humana natura ita abhorret, ut ipsa omni malo 
peiora habeat, ut quod homo testem contra se agat, ut se cruciet, 
ut parentes interficiat suos, ut mortem vitare non conetur et si- 
milia, ad quae nemo praemiis nec minis induci potest. Quod si 
tamen dicere velimus, civitatem ius sive potestatem habere talia 
imperandi, id nullo alio sensu poterimus concipere, nisi quo 
quis diceret, hominem iure posse insanire et delirare. Quid enim 
aliud nisi delirium ius illud esset, cui nemo adstrictus esse pot- 
est? Atque hic de iis expresse loquor, quae iuris civitatis esse 
nequeunt, et a quibus natura humana plerumque abhorret. Nam 
quod stultus aut vesanus nullis praemiis, neque minis induci 
possit ad exsequenda mandata, et quod unus aut alter ex eo, quod 
huie aut illi religioni addictus sit, imperii iura omni malo peiora 
iudicat; iura tamen civitatis irrita non sunt, quandoquidem iisdem 
plerique cives continentur. Ac proinde, quiaii, qui nihil timent 
neque sperant, eatenus sui iuris sunt (per art. 10. praeced. cap.); 
sunt ergo (per art. 14. praeced. cap.) imperii hostes, quos iure 
cohibere licet. 

9. Tertio denique considerandum venit, ad civitatis ius ea 
minus pertinere, quae plurimi indignantur. Nam certum est, 
homines naturae ductu in unum conspirare, vel propter commu- 
nem metum, vel desiderio damnum aliquod commune ulciscendi ; 
et quia ius civitatis communi multitudinis potentia definitur, cer- 
tum est, potentiam civitatis et ius eatenus minui, quatenus ipsa 
causas praebet, ut plures in unum conspirent. Habet certe ci- 
vitas quaedam sibi metuenda, et sicut unusquisque civis sive homo 
in statu naturali, sic civitas eo minus sui iuris est, quo maiorem 
timendi causam habet. Atque haec de iure summarum potestatum 
in subditos. Iam antequam de earundem in alios iure agam , sol- 
venda videtur quaestio, quae de religione moveri solet. 

10. Nam obiici nobis potest, an status civilis et subditorum 
obedientia, qualem in statu civili requiri ostendimus, non tollat 
religionem, qua Deum colere tenemur. Sed si rem ipsam per- 
pendamus, nihil reperiemus, quod possit scrupulum iniicere. 
Mens enim quatenus ratione utitur, non summarum potestatum, 
sed sui iuris est (per art. 11. cap. praeced.). Atque adeo vera Dei 
cognitio et amor nullius imperio subiici potest, ut nec erga pro- 

ximum caritas (per art. 8. huius cap.); et si praeterea considere- 
mus summum caritatis exercitium esse illud, quod ad pacem tuen- 
dam et concordiam conciliandam fit, non dubitabimus, illum re- 
vera suo officio functum esse, qui unicuique tantum auxilii fert, 
quantum iura civitatis, hoc est, concordia et tranquillitas con- 
cedunt. Ad externos cultus quod attinet, certum est, illos ad 
veram Dei cognitionem et amorem, qui ex ea necessario sequitur, 
nibil prorsus iuvare nec nocere posse; atque adeo non tanti fa- 
ciendi sunt, ut propter ipsos pax et tranquillitas publica perturbari 
mercatur. Ceterum cerium est, me iure naturae, hoc est (per 
art, 3. praec. cap.) ex divino decreto, non esse religionis vindicem; 
nam nulla mihi est, ut olim Christi discipulis potestas fuit, eii- 
ciendi spiritus immundos et faciendi miracula, quae sane potestas 
adeo necessaria est ad propagandam religionem in locis, ubi in- 
terdicta est, ut sine ipsa non tanlum oleum et opera, ut aiunt, 
perdatur, sed plurimae insuper creentur molestiae; cuius rei fu- 
nestissima exempla omnia videruntsaecula. Unusquisque igitur 
ubicumque sit, Deum potest vera religione colere, sibique pro- 
spicere, quod viri privati officium est. Ceterum cura religionis 
propagandae Deo vel summis potestatibus, quibus solis incumbit 
reipublicae habere curam, committenda est. Sed ad propositum 
revertor. 

11. Iure summarum potestatum in cives et subditorum officio 
explicato superest, ut earum ius in reliqua consideremus, quod 
jam ex dictis facile cognoscitur. Nam quandoquidem (per art. 2. 
huius cap.) ius summae potestatis nihil est praeter ipsum naturae 
ius, sequitur duo imperia ad invicem sese habere , ut duo homines 
in statu naturali, excepto hoc, quod civitas sibi cavere potest, ne 
ab alia opprimatur, quod homo in statu naturali non potest, ni- 
mirum qui quotidie somno, saepe morbo aut animi aegritudine, 
et tandem senectute gravatur, et praeter haec aliis incommodis 
est obnoxius, a quibus civitas securam se reddere potest. 

12. Civitas igitur eatenus sui iuris est, quatenus sibi consulere 
et cavere potest, ne ab alia opprimatur (per art. 9. et 15. praec. 
cap.), et (per art. 10. et 15. praec. cap.) eatenus alterius iuris, 
quatenus alterius civitatis potentiam timet, vcl quatenus ab ea im- 
peditur, quo minus id quod vult exsequatur, vel denique quatenus 

ipsius auxilio ad sui conservationem vel incrementum indiget. 
Nam dubitare nequaquam possumus, quin, si duae civitates in- 
vicem mutuum auxilium praestare volunt, ambae simul plus pos- 
sint, et consequenter plus iuris simul habeant, quam alterutra 
sola. Vid. art. 13. cap. praeced. 


13. Haec autem clarius intelligi possunt, si consideremus, 
quod duae civitates natura hostes sunt. Homines enim (per art. 
14. praec. cap.) in statu naturali hostes sunt. Qui igitur ius na- 
turae extra civitatem retinent, hostes manent. Si itaque altera 
civitas alteri bellum inferre et extrema adhibere media velit, quo 
eam sui iuris faciat, id ei iure tentare licet, quandoquidem, ut 
bellum geratur, ei sufficit eius rei habere voluntatem. At de pace 
nihil statuere potest nisi connivente alterius civitatis voluntate. 
Ex quo sequitur iura belli uniuscuiusque civitatis esse; pacis au- 
tem non unius, sed duarum ad minimum civitatum esse iura, 
quae propterea confoederatae dicuntur. 


14. Hoc foedus tam diu fixum manet, quam diu causa foederis 
pangendi, nempe metus damni seu lucri spes in medio est. Hac 
autem aut illo civitatum alterutri adempto, manet ipsa sui iuris 
(per art. 10. praec. cap.), et vinculum, quo civitates invicem ad- 
strictac erant, sponte solvitur, ac proinde unicuique civitati ius 
integrum est solvendi foedus, quandocumque vult, nec dici pot- 
est, quod dolo vel perfidia agat, propterea quod fidem solvit, 
simulatque metus vel spei causa sublata est, quia haec condilio 
unicuique contrahentium aequalis fuit, ut scilicet quae prima ex- 
ira metum esse posset, sui iuris esset, eoque ex sui animi sen- 
tentia uteretur, et praeterea quia nemo in futurum contrahit nisi 
positis praecedentibus circumstantiis. His autem mutatis totius 
status etiam mutatur ratio, et hac de causa unaquaeque con- 
foederatarum civitatum ius retinet sibi consulendi, et unaquaeque 
propterea, quantum potest, conatur extra metum et consequenter 
sui iuris esse, et impedire, quo minus altera potentior evadat. 
Si quae ergo civitas se deceptam esse queritur, ea sane non con- 
foederatae civitatis fidem, sed suam tantummodo stultitiam da- 
mnare potest, quod scilicet salutem suam alteri, qui sui iuris et 
cui sui imperii salus summa lex est, crediderit. 


68 TRACTATUS POLITICI 


15. Civitatibus, quae una pacem contraxerunt, ius competit 
dirimendi quaestiones, quae moveri possunt de pacis conditioni- 
bus seu legibus, quibus sibi invicem fidem adstrinxerunt, quando- 
quidem pacis iura non unius civitatis, sed contrahentium simul 
sunt (per art. 13. huius cap.). Quod si de iis convenire inter ipsas 
non potest, eo ipso ad belli statum redeunt. 

16. Quo plures civitates simul pacem contrahunt, eo una- 
quaeque reliquis minus timenda, sive unicuique minor est po- 
testas bellum inferendi; sed eo magis pacis tenetur conditiones 
servare, hoc est (per art. 13. huius cap.) eo minus sui iuris est, 
sed eo magis communi foederatorum voluntati sese accommodare 
tenetur. 

17. Ceterum fides, quam sana ratio et religio servandam docet, 
hie minime toilitur: nam nec ratio, nec Scriptura omnem datam 
fidem servare docet. Cui enim pollicitus sum, argentum ex. gr. 
quod mihi secreto servandum dedit, custodire, fidem praestare 
non teneor, simulac noverim aut scire crediderim, furtum esse, 
quod mihi servandum dedit; sed rectius agam, si dem operam, 
ut suis restituatur. Sic etiam si summa potestas aliquid alteri se 
facturam promisit, quod postea tempus seu ratio docuit aut do- 
cere videbatur, communi subditorum saluti obesse, fidem sane 
solvere tenetur. Quum itaque Scriptura non nisi in genere doceat 
fidem servare et casus singulares, qui excipiendi sunt, uniuscu- 
iusque iudicio relinquat, nihil ergo docet, quodiis, quae modo 
ostendimus, repugnat. 

18. Sed ne toties opus sit sermonis filum interrumpere et si- 
miles posthac obiectiones solvere, monere volo, me haec omnia 
ex naturae humanae quomodocumque consideratae necessitate de- 
monstrasse, nempe ex universali omnium hominum conatu sese 
conservandi, qui conatus omnibus hominibus inest, sive ignari 
sive sapientes sint. Ac proinde quomodocumque homines sive af- 
fectu sive ratione duci considerentur, res eadem erit, quia de- 
monsiratio, ut diximus, universalis est. 

CAP. IV. De summis negotiis politicis. 


1. Ius summarum potestatum, quod earum potentia deter- 
minatur, in praeced. cap. ostendimus, idque in hoc potissimum 
consistere vidimus, nempe quod imperii veluti mens sit, qua 
omnes duci debent; adeoque solas ius habere decernendi, quid 
bonum, quid malum, quid aequum, quid iniquum, hoc est, 
quid singulis vel omnibus simul agendum vel omittendum sit. 
Ac proinde vidimus iis solis ius competere leges condendi , easque, 
quando de iis quaestio est, in quocumque singulari casu interpre- 
tandi et decernendi, an datus casus contra vel secundum ius factus 
sit (vide art. 3. 4. 5. praec. cap.); deinde bellum inferendi, vel 
pacis conditiones statuendi ct offerendi, vel oblatas acceptandi. 
Vide art. 12. et 13. praec. cap. 

2. Quum haec omniaac etiam media, quae ad eadem exsequenda 
requiruntur, omnia negotia sint, quae ad integrum im- 
perii corpus, hoc est, quae ad rempublicam spectant, 
hinc sequitur, rempublicam ab eius solummodo directione pen- 
dere, qui summum habet imperium. Ac proinde sequitur solius 
summae potestatis ius esse de factis uniuseuiusque iudicandi, de 
factis cuiuscumque rationem exigendi, delinquentes poena mul- 
ctandi et quaestiones inter cives de iure dirimendi, vellegum lata- 
rum peritos statuendi, qui haec eius loco administrent; deinde 
omnia ad bellum et pacem media adhibendi et ordinandi, nempe 
urbes condendi et muniendi, milites conducendi, officia militaria 
distribuendi, et quid factum velit imperandi, et pacis causa lega- 
tos mittendi et audiendi, et denique sumptus ad haec omnia 
exigendi. 

3. Quoniam itaque solius summae potestatis ius sit negotia 
publica tractandi, vel ministros ad eadem eligendi, sequitur, sub- 
ditum imperium affectare , qui suo solo arbitrio, supremo concilio 
inscio, negotium aliquod publicum adgressus est, tametsi id, 
quod intenderat agere, civitati optimum fore crediderit. 

4. Sed quaeri solet, an summa potestas legibus adstricta sit, 
et consequenter an peccare possit? Verum quoniam legis et peccati 
nomina non tantum civitatis iura, sed etiam omnium rerum na- 

turalium eL apprime rationis communes regulas respicere solent, 
non possumus absolute dicere, civitatem nullis adstrictam esse 
legibus seu peccare non posse. Nam si civitas nullis legibus seu 
regulis, sine quibus civitas non esset civitas, adstrieta essel, tum 
civitas non ut res naturalis, sed ut chimaera esset contemplanda. 
Peccat ergo civitas, quando ea agit vel fieri patitur, quae causa 
esse possunt ipsius ruinae, atque tum eandem eo sensu peccare 
dicimus, quo philosophi vel medici naturam peccare dicunt, et 
hoc sensu dicere possumus, civitatem peccare, quando contra 
rationis dictamen aliquid agit. Est enim civitas tum maxime sui 
iuris, quando ex dictamine rationis agit (per art. 7. praeced. cap.) ; 
quatenus igitur contra rationem agit, eatenus sibi deficit seu pec- 
cai. Atque haec clarius intelligi poterunt, si consideremus, 
quod, quum dicimus unumquemque posse de re, quae sui iuris 
est, statuere, quicquid velit, haec potestas non sola agentis po- 
tentia, sed etiam ipsius patientis aptitudine definiri debet. Si 
enim ex. gr. dico, me iure posse de hae mensa, quicquid velim, 
facere, non hercle intelligo, quod ius habeam efficiendi, ut haec 
mensa herbam comedat. Sic etiam, tametsi dicimus homines 
non sui, sed civitatis iuris esse, non intelligimus, quod homines 
naturam humanam amittant et aliam induant; atque adeo quod 
civitas ius habeat efficiendi, ut homines volent, vel quod aeque 
impossibile est, ut homines cum honore adspiciant ea, quae ri- 
sum movent vel nauseam; sed quod quaedam circumstantiae oc- 
currant, quibus positis ponitur subditorum erga civitatem re- 
verentia et metus, et quibus sublatis metus et reverentia et cum 
his civitas una tollitur. Civitas itaque ut sui iuris sit, metus et 
reverentiae causas servare tenetur; alias civitas esse desinit. Nam 
iis, velei, qui imperium tenet, aeque impossibile est, ebrium 
aut nudum cum scortis per plateas currere, histrionem agere, 
leges ab ipso latas aperte violare seu contemnere, et cum his ma- 
iestatem servare, ac impossibile est, simul esse et non esse. 
Subditos deinde trucidare, spoliare, virgines rapere et similia 
metum in indignationem, et consequenter statum civilem in statum 
hostilitatis vertunt. 

5. Videmus itaque, quo sensu dicere possumus, civitatem 
legibus teneri et peccare posse. Verum si per legem intelligamus 


CAP. IV. 74 


ius civile, quod ipso iure civili vindicari potest, et peccatum id, 
quod iure civili fieri prohibetur, hoc est, si haec nomina genuino 
sensu sumantur, nulla ratione dicere possumus, civitatem le- 
gibus adstrictam esse aut posse peccare. Nam regulae et causae 
metus et reverentiae, quas civitas sui causa servare tenetur, non 
ad iura civilia, sed ad ius naturale spectant; quandoquidem (per 
art. praeced.) non iure civili, sed iure belli vindicari possunt, et 
civitas nulla alia ratione iisdem tenetur, quam homo in statu na- 
turali, ut sui iuris esse possit, sive ne sibi hostis sit, cavere 
tenetur, ne se ipsum interficiat, quae sane cautio non obsequium, 
sed humanae naturae libertas est. At iura civilia pendent a solo 
civitatis decreto; atque haec nemini, nisi sibi, ut scilicet libera 
maneat, morem gerere tenetur, nec aliud bonum aut malum 
habere, nisi quod ipsa sibi bonum aut malum esse decernit. Ac 
proinde non tantum ius habet sese vindicandi, leges condendi et 
interpretandi, sed etiam easdem abrogandi et reo cuicumque ex 
plenitudine potentiae condonandi. 

6. Contractus seu leges, quibus multitudo ius suum in unum 
concilium vel hominem transferunt, non dubium est, quin vio- 
lari debeant, quando communis salutis interest easdem violare. 
At iudicium de hac re, an scilicet communis salutis intersit, 
easdem violare, an secus, nemo privatus, sed is tantum, qui 
imperium tenet, iure ferre potest (per art. 3. huius cap.); ergo 
iure civili is solus, qui imperium tenet, earum legum interpres 
manet. Ad quod accedit, quod nullus privatus easdem iure vin- 
dicare possit; atque adeo eum, qui imperium tenet, revera non 
obligant. Quod si tamen eius naturae sint, ut violari nequeant, 
nisi simul civitatis robur debilitetur, hoc est, nisi simul plero- 
rumque civium communis metus in indignationem vertatur, eo 
ipso civitas dissolvitur et contractus cessat, qui propterea non iure 
civili, sed iure belli vindicatur. Atque adeo is, qui imperium 
tenet, nulla etiam alia de causa huius contractus conditiones ser- 
vare tenetur, quam homo in statu naturali, ne sibi hostis sit, 
tenetur cavere, ne se ipsum interficiat, ut in praeced. art. diximus. 

CAP. V. De optimo imperii statu. 


1. Inart. 11. cap. 2. ostendimus, hominem tum maxiine sui 
iuris esse, quando maxime ratione ducitur, et consequenter (vid. 
art, T. cap. 3.) civitatem illam maxime potentem maximeque sui 
iuris esse, quae ratione fundatur et dirigitur. Quum autem opti- 
ma vivendi ratio ad sese, quantum fieri potest, conservandum 
easit, quae ex praescripto rationis instituitur; sequitur ergo id 
omne optimum esse, quod homo vel civitas agit, quatenus maxi- 
me sui iuris est. Nam non id omne, quod iure fieri dicimus, 
optime fieri affirmamus. Aliud namque est agrum iure colere, 
aliud agrum optime colere; aliud, inquam, est sese iure de- 
fendere, conservare, iudicium ferre etc., aliud sese optime de- 
fendere, conservare, atque optimum iudicium ferre; et conse- 
quenter aliud est iure imperare et reipublicae curam habere, 
aliud optime imperare et rempublicam optime gubernare. Post- 
quam itaque de iure cuiuscumque civitatis in genere egimus, 
lempus est, utde optimo cuiuscumque imperii statu 
agamus. 

2. Qualis autem cuiuscumque imperii sit status, facile ex fine 
status civilis cognoscitur: qui scilicet nullus alius est, quam pax 
vitaeque securitas. Ac proinde illud imperium optimum est, 
ubi homines concorditer vitam transigunt et cuius iura inviolata 
servantur. Nam certum est, quod seditiones, bella, legumque 
contemptio sive violatio non tam subditorum malitiae, quam 
pravo imperii statui imputanda sunt. Homines enim civiles non 
nascuntur, sed fiunt. Hominum praeterea naturales affectus 
ubique iidem sunt. Si itaque in una civitate malitia magis regnat, 
pluraque peccata committuntur, quam inalia, certum est, id ex 
eo oriri, quod talis civitas non satis concordiae providerit, nec 
iura satis prudenter instituerit, et consequenter neque ius civita- 
tis absolutum obtinuerit. Status enim civilis, qui seditionum 
causas non abstulit, et ubi bellum continuo timendum, et ubi 
denique leges frequenter violantur, non multum ab ipso naturali 
statu differt, ubi unusquisque ex suo ingenio magno vitae peri- 
culo vivit. 

3. Atsicut subditorum vitia nimiaque licentia et contumacia 
civitati imputanda sunt, ita contra eorum virtus et constans legum 
observantia maxime civitatis virtuti et iuri absoluto tribuenda est, 
ut patet ex art. 15. cap. 2. Unde Hannibali merito eximiae vir- 
tuti ducitur, quod in ipsius exercitu nulla unquam seditio orta 
fuerit. *) 

4. Civitas, cuius subditi metu territi arma non capiunt, po- 
tius dicenda est, quod sine bello sit, quam quod pacem habeat. 
Pax enim non belli privatio, sed virtus est, quae ex animi forti- 
tudine oritur; est namque obsequium (per art. 19. cap. 2 ) con- 
stans voluntas id exsequendi, quod ex communi civitatis decreto 
fieri debet. Illa praeterea civitas, cuius pax a subditorum inertia 
pendet, qui scilicet veluti pecora ducuntur, ut tantum servire 
discant, rectius solitudo, quam civitas dici potest. 

5. Quum ergo dicimus, illud imperium optimum esse, ubi 
homines concorditer vilam transigunt, vitam humanam intelligo, 
quae non sola sanguinis circulatione et aliis, quae omnibus ani- 
malibus sunt communia, sed quae maxime ratione, vera mentis 
virtute et vita definitur. 

6. Sed notandum, imperium, quod in hunc finem institui 
dixi, a me intelligi id, quod multitudo libera instituit, non 
aulem id, quod in multitudinem iure belli acquiritur. Libera 
enim multitudo maiori spe, quam metu, subacta autem maiori 
metu, quam spe ducitur: quippe illa vitam colere, haec autem 
mortem tantummodo vitare studet; illa, inquam, sibi vivere 
studet, haec victoris esse cogitur, unde hane servire, illam 
liberam esse dicimus. Finis itaque imperii, quod aliquis iure 
belli adipiscitur, est dominari et servos potius, quam subditos 
habere. Et quamvis inter imperium, quod a libera multitudine 
creatur, etillud, quod iure belli acquiritur, si ad utriusque ius in 
genere attendamus, nulla essentialis detur differentia, finem ta- 
men, ut iam ostendimus, et praeterea media, quibus unum- 
quodque conservari debeat, admodum diversa habent. 

7. Quibus autem mediis princeps, qui sola dominandi libidine 
fertur, uti debet, ut imperium stabilire et conservare possit, 


') Vid. Iustini histor. 32, 4, 12. 

acutissimus Machiavellus prolixe ostendit *); quem autem in 
finem, non satis constare videtur. Si quem tamen bonum habuit, 
ut de viro sapiente credendum est, fuisse videtur, ut ostenderet, 
quam imprudenter mulli tyrannum e medio tollere conantur, 
quum tamen causae, cur princeps sit tyrannus, tolli nequeant, 
sed contra eo magis ponantur, quo principi maior timendi causa 
praebetur: quod fit, quando multitudo exempla in principem 
edidit et parricidio quasi re bene gesta gloriatur. Praeterea 
ostendere forsan voluit, quantum libera multitudo cavere debet, 
ne salutem suam uni absolute credat, qui nisi vanus sit et omni- 
bus se posse placere existimet, quotidie insidias timere debet, 
atque adeo sibi potius cavere et multitudini contra insidiari magis, 
quam consulere cogitur. Et ad hoc de prudentissimo isto viro 
credendum magis adducor, quia pro libertate fuisse constat, ad 
quam etiam tuendam saluberrima consilia dedit. 


CAP. VL De monarchia. 


1. Quia homines, uti diximus, magis affectu, quam ratione 
ducuntur, sequitur multitudinem non ex rationis ductu, sed ex 
communi aliquo allectu naturaliter convenire et una veluti mente 
duci velle, nempe (ut art. 9. cap. 3. diximus) vel ex communi spe, 
vel metu, vel desiderio commune aliquod damnum ulciscendi. 
Quum autem solitudinis metus omnibus hominibus insit, quía 
nemo in solitudine vires habet, ut sese defendere, et quae ad vi- 
tam necessaria sunt, comparare possit, sequitur statum civilem 
homines natura appetere, nec fieri posse, ut homines eundem 
unquam penitus dissolvant. 

2. Ex discordiis igitur et seditionibus, quae in civitate saepe 
concitantur, nunquam fit, ut cives civitatem dissolvant (ut in re- 
liquis societatibus saepe evenit), sed ut eiusdem formam in aliam 


*) Niccolo di Bernardo dei Macchiavelli Florentinus natus a. 1469. 
mortuus a. 1527. scripsit librum nobilissimum ,,il prineipe'* Venet. 1515, 
4.,in quem Fridericus M. Borussorum rex: ,,Anti-Macchiavel ou examen 
du prince de Macchiavel avec des notes historiques et critiques.** Hag. 
Comit. 1140. Idem quod Spinoza de Macchiavello iudicat W. T. Krugius 
in: encyclopád.-philosoph. Lexicon vol. H. p. 164. 


CAP. VI. 75 


mutent; si nimirum contentiones sedari nequeunt servata civitatis 
facie. Quare media, quae ad imperium conservandum requiri 
dixi, ea intelligo, quae ad imperii formam absque ulla eius nota- 
bili mutatione conservandam necessaria sunt. 

3. Quod si cum humana natura ita comparatum esset, ut ho- 
mines id, quod maxime utile est, maxime cuperent, nulla esset 
opus arte ad concordiam et fidem. Sed quia longe aliter cum na~ 
tura humana constitutum esse constat, imperium necessario ita 
instituendum est, ut omnes, tam qui regunt, quam qui regun- 
iur, velint nolint, id tamen agant, quod communis salutis inter- 
est, hoc est, ut omnes sponte vel vi vel necessitate coacti sint ex 
rationis praescripto vivere; quod fit, si imperii res ita ordinentur, 
ut nihil, quod ad communem salutem spectat, ullius fidei abso- 
lute committatur. Nemo enim tam vigilans est, qui aliquando 
non dormitet, et nemo tam potenti tamque integro animo fuit, 
qui aliquando, et praesertim quando maxime animi fortitudine 
opus est, non frangeretur ac pateretur vinci, Et sane stultitia 
est ab alio id exigere, quod nemo a se ipso impetrare potest, 
nempe, ut alteri potius, quam sibi vigilet, ut avarus non sit, 
neque invidus, neque ambitiosus etc., praesertim is, qui omni- 
um affectuum incitamenta maxima quotidie habet. 

4. At experientia contra docere videtur, pacis et concordiae 
interesse, ut omnis potestas ad unum conferatur. Nam nullum 
imperium tam diu absque ulla notabili mutatione stetit, quam 
Turcarum, et contra nulla minus diuturna, quam popularia seu 
democratica fuerunt, nec ulla, ubi tot seditiones moverentur. 
Sed si servitium, barbaries et solitudo pax appellanda sit, nihil 
hominibus pace miserius. Plures sane et acerbiores contentiones 
inter parentes et liberos, quam inter dominos et servos moveri 
solent, nec tamen oeconomiae interest, ius paternum in domini- 
um mutare, etl liberos perinde ac servos habere. Servitutis igi- 
tur, non pacis, interest, omnem potestatem ad unum transferre, 
Nam pax, ut iam diximus, non in belli privatione, sed in ani- 
morum unione sive concordia consistit. 

5, Et sane, qui credunt posse fieri, ut unus solus summum 
civitatis ius obtineat, longe errant. Ius enim sola potentia deter- 
minatur, ut capite 2. ostendimus. At unius hominis potentia 

longe impar est tantae moli sustinendae. Unde fit, ut, quem 
multitudo regem elegit, is sibi imperatores quaerat seu consi- 
liarios seu amicos, quibus suam et omnium salutem committit, 
itaut imperium, quod absolute monarchicum esse creditur, 
sit revera in praxi aristocraticum ; non quidem manifestum, sed 
latens, et propterea pessimum. Ad quod accedit, quod rex 
puer, aeger aut senectute gravatus, precario rex sit; sed ii revera 
summam potestatem habeant, qui summa imperii negotia admi- 
nistrant, vel qui regi sunt proximi: utiam taceam, quod rex li- 
bidini obnoxius omnia saepe moderetur ex libidine unius aut 
alterius pellicís aut cinaedi.  ,,Audieram, inquit Orsines, in 
Asia olim regnasse feminas; hoc vero novum est, regnare 
castratum ! ** *) 

6. Est praeterea hoc certum, quod civitas semper magis 
propter cives, quam propter hostes periclitetur: rari quippe boni. 
Ex quo sequitur, quod is, in quem totum imperii ius delatum 
est, magis cives, quam hostes semper timebit, et consequenter 
sibi cavere et subditis non consulere, sed insidiari conabitur, iis 
praecipue, qui sapientia clari vel divitiis potentiores sunt. 

7. Accedit praeterea, quod reges filios etiam plus timent 
quam amant, et eo magis, quo pacis bellique artes magis callen 
et subditis ob virtutes dilectiores sunt. Unde fit, ut eos ita edu- 
care studeant, ut causa timendi absit. Qua in re officiarii prom- 
ptissime regi obsequntur et studium adhibebunt summum, ul re- 
gem successorem rudem habeant, quem arte tractare possint. 

8. Ex quibus omnibus sequitur, regem eo minus sui iuris, et 
subditorum conditionem eo miseriorem esse, quo magis absolute 
civitatis ius in eundem transfertur. Atque adeo necesse est, ad 
imperium monarchicum rite stabiliendum fundamenta iacere 
firma, quibus superstruatur; ex quibus monarchae securitas et 
multitudini pax sequatur , ac proinde, ut monarcha tum maxime 
sui iuris sit, quum maxime multitudinis saluti consulit. Quae- 
nam autem haec imperii monarchici fundamenta sint, 
primum breviter proponam, et deinde ordine ea ostendam. 


*) Haec referuntur apud Curtium 1. 10. cap. 1. 

9. Urbs una aut plures condendae et muniendae sunt, quarum 
omnes cives, sive ii intra moenia sive extra propter agriculturam 
habitent, eodem civitatis iure gaudeant; ea tamen conditione, 
ut unaquaeque certum civium numerum ad sui et communem de- 
fensionem habeat; quae autem id praestare nequit, aliis conditio- 
nibus in ditione habenda. 

10. Militia ex solis civibus, nullo excepto, formanda est et 
ex nullis aliis; atque adeo omnes arma habere teneantur et nullus 
iu civium numerum recipiatur, nisi postquam exercitium militare 
didicerit, illudque signatis anni temporibus exercere pollicitus 
fuerit. Deinde uniuscuiusque familiae militia in cohortes et le- 
giones divisa nullius cohortis dux eligendus, nisi qui archite- 
cturam militarem noverit. Porro cohortium et legionum duces ad 
vitam quidem, sed qui familiae unius integrae militiae imperet 
in bello tantummodo eligendus, qui annum ad summum im- 
perium habeat, nec continuari in imperio, nec postea eligi possil. 
Atque hi eligendi sunt ex regis consiliariis (de quibus art. 15. et 
seqq. dicendum) vel qui officio consiliarii functi sunt. 

11. Omnium urbium incolae et agricolae, hoc est, omnes 
eives in familias dividendi sunt, quae nomine et insigni aliquo 
distinguantur, et omnes ex aliqua harum familiarum geniti in ci- 
vium numerum recipiantur, eorumque nomina in catalogum 
eorum familiae redigantur, simulac eo aetatis pervenerint, ut 
arma ferre et officium suum noscere possint; iis tamen exceptis, 
qui ob scelus aliquod infames, vel qui muti, vesani et famuli 
sunt, qui servili aliquo officio vitam sustentant. 

12. Agri et omne solum et, si fieri potest, domus etiam 
publici iuris sint, nempe eius, qui ius civitatis habet, a quo 
annuo pretio civibus sive urbanis et agricolis locentur; et prae- 
terea omnes ab omni exactione tempore pacis liberi sive immunes 
sint. Atque huius pretii alia pars ad civitatis munimenta, alia ad 
usum domesticum regis referenda est. Nam tempore pacis urbes 
tanquam ad bellum munire, et praeterea naves et reliqua instru- 
menta bellica parata necesse est habere. 

13. Electo rege ex aliqua familia, nulli nobiles censendi nisi 
a rege oriundi, qui propterea insignibus regiis a sua et a reliquis 
familiis distinguantur. 

14. Regis consanguinei nobiles masculi, qui ei, qui regnat, 
gradu consanguinitatis tertio aut quarto propinqui sunt, uxorem 
ducere prohibeantur, et si quos liberos procreaverint, illegitimi 
habeantur et omni dignitate indigni, nec parentum heredes agno- 
scantur; sed eorum bona ad regem redeant. 

15. Hegis praeterea consiliarii, qui ei proximi vel dignitate 
secundi sunt, plures esse debent, et non nisi ex civibus eligendi; 
nempe ex unaquaque familia tres aut quatuor aut quinque (si fami- 
liae non plures quam sexcentae fuerint), qui simul unum huius 
concilii membrum constituent, non ad vitam , sed in tres aut qua- 
tuor aut quinque annos, ita ut singulis annis eorum tertia, quarta 
aut quinta pars nova eligatur; in qua electione tamen apprime ob- 
servandum, ut ex unaquaque familia unus ad minimum iuris peri- 
tus consiliarius eligatur. 

16. Haec electio ab ipso rege fieri debet, cui constituto anni 
tempore, quo scilicet novi consiliarii eligendi sunt, unaquaeque 
familia omnium suorum civium nomina, qui ad annum quinquage- 
simum aetatis pervenerunt et qui huius officii candidati rite pro- 
moti fuerunt, regi tradere debet, ex quibus, quem velit, rex 
eliget. Ateoanno, quo alicuius familiae iuris peritus alteri suc- 
cedere debet, iuris peritorum tantum nomina sunt regi tradenda. 
Qui statuto tempore officio hoc consiliarii functi sunt, in eodem 
continuari nequeant, nec ad catologum eligendorum quinquennio 
aut amplius referri. Causa autem, cur necesse sit singulis annis 
ex unaquaque familia unum eligere, est, ne concilium iam ex in- 
expertis novitiis, iam ex veteranis et rerum expertis componeretur, 
quod necessario fiet, si omnes simul recederent et novi succede- 
rent. Sed si singulis annis ex unaquaque familia unus eligatur, 
tum non nisi quinta, quarta aut ad summum tertia concilii pars ex 
novitiis erit, Praeterea si rex aliis negotiis impeditus aut alia de 
causa huic electioni vacare aliquamdiu non possit, tum ipsi con- 
siliarii alios pro tempore eligant, donec ipse rex vel alios eligat, vel 
quos concilium elegit probet. 

17. Huius concilii primarium officium sit, imperii fundamen- 
talia iura defendere, consilia de rebus agendis dare, ut rex quid 
in bonum publicum decernendum sit sciat, atque adeo, ut regi 
nihil de aliqua re statuere liceat nisi intellecta prius huius concilii 

sententia. Sed si concilio ut plerumque fiet, non una mens fuerit, 
sed diversas habuerit sententias, etiam postquam bis aut ter quae- 
stionem de eadem re habuerint, res in longius trahenda non est, 
sed discrepantes sententiae ad regem deferendae, ut art. 25. huius 
capitis docebimus. 

18. Huius praeterea concilii officium eliam sit, regis instituta 
seu decreta promulgare, et quid in rempublicam decretum est, 
curare, totiusque administrationis imperii curam habere, tan- 
quam regis vicarii. 

19. Civibus nulli ad regem aditus pateant nisi per hoc conci- 
lium, cui omnes postulationes seu libelli supplices tradendi sunt, 
ut regi offerantur. Legatis etiam aliarum civitatum non nisi in- 
tercedente hoc concilio veniam regem alloquendi impetrare liceat. 
Epistolae praeterea, quae ex aliis locis regi mittuntur, eiab hoc 
concilio tradi debent; et absolute rex censendus est veluti civitatis 
mens, hoc autem concilium mentis sensus externi, ceu civitatis 
corpus, per quod mens civitalis statum concipit ct per quod mens 
id agit, quod sibi optimum esse decernit. 

20. Cura filios regis educandi huie etiam concilio incumbat, et 
etiam tutela, si rex successore infante seu puero relicto obiit, Sed 
ne tamen concilium interea temporis sine rege sit, ex nobilibus 
civitatis senior eligendus, qui regis locum suppleat, donec legi- 
limus successor eo aetatis pervenerit, quo imperii onus sustinere 
possit. 

2i. Huius concilii candidati ii sint, qui regimen, fundamenta 
etstatum seu conditionem civitalis, cuius subditi sunt, norint. 
At qui iurisperiti locum occupare vult, is praeter regimen et con- 
ditionem civitatis, cuius subditus est, aliarum etiam, cum qui- 
bus commercium aliquod intercedit, scire debet. Sed nulli nisi 
qui ad quinquagesimum aelatis annum, nullo convicti crimine, 
pervenerint, in catalogum eligendorum referendi sunt. 

22. In hoc concilio nihil de rebus imperii concludendum nisi 
praesentibus omnibus membris: quod si aliquis morbi aut alia de 
causa adesse nequeat, aliquem ex eadem familia, qui eodem of- 
ficio functus, vel qui in catalogum eligendorum relatus est, in 
ipsius locum mittere debet. Quod si nec hoc fecerit, sed quod 
concilium propter eius absentiam rem aliquam consulendam in 

diem differre coactus fuerit, samma aliqua pecuniae sensibili mul- 
ctetur. Sed hoc intelligendum, quando quaestio est de re, quae 
integrum imperium spectat, videlicet de bello et pace, de iure 
aliquo abrogando vel instituendo, de commercio ete. Sed si 
quaestio sit de re, quae unam aut alteram urbem spectet, de li- 
bellis supplicibus etc., satis erit, si maior concilii pars adsit. 

23. Ut inter familias aequalitas in omnibus et ordo sedendi, 
proponendi et dicendi habeatur, vices servandae sunt, ut singulae 
singulis sessionibus praesideant, et quae hac sessione prima, se- 
quenti ultima sit. Sed eorum, qui eiusdem familiae sunt, is pri- 
mus sit, qui prior electus fuerit. 

24. Hoc concilium quater ad minimum in anno convocetur, ut 
rationem administrationis imperii a ministris exigant, ut rerum 
Statum nostant, et si quid praeterea statuendum sit videant. Nam 
adeo magnum civium numerum negotiis publicis continuo vacare 
impossibile videtur; sed quia negotia publica interim exerceri nihilo 
minus debent, ideo ex hoc concilio quinquaginta aut plures eli- 
gendi sunt, qui soluto concilio eius vicem suppleant, quique quo- 
tidie congregari debeant in cubiculo, quod regio sit proximum, 
atque adeo quotidie curam habeant aerarii, urbium, munimento- 
rum, educationis filii regis, et absolute eorum omnium magni 
concilii officiorum , quae modo enumeravimus, praeterquam illud, 
quod de rebus novis , de quibus nihil decretum est, consulere non 
possint. 

25. Congregato concilio, antequam aliquid in eo proponatur, 
quinque aut sex aut plures iurisperiti ex familiis, quae illa sessione 
ordine loci priores sunt, regem adeant, ut libellos supplices vel 
epistolas, si quas habent, tradant, ut rerum statum indicent, et 
denique ut ex ipso intelligant, quid in suo concilio proponere iu- 
heat; quo accepto concilium repetant, et qui ordine loci prior est, 
rem consulendam aperiat. Nec de re suffragia statim colligenda, 
quae aliquibus videtur alicuius esse momenti, sed in id tempus 
differenda, quod rei necessitas concedit. Concilio igitur ad id 
statutum tempus soluto, poterunt interea uniuscuiusque familiae 
consiliarii de ipsa seorsum quaestionem habere, et si res iis magni 
momenti videbitur, alios, qui eodem officio functi vel qui eiusdem 
concilii candidati sunt, consulere, et si intra constitutum tempus 

inter ipsos convenire non poterit, illa familia extra suffragium erit; 
nam unaquaeque familia unum tantum ferre suffragium poterit. 
Alias eius familiae iurisperitus instructus sententiam, quam opti- 
mam iudicaverint esse, in ipso concilio ferat, et sic reliqui; et si 
maiori parti visum fuerit post auditas cuiusque sententiae rationes, 
rem iterum perpendere, concilium iterum in tempus solvatur, ad 
quod unaquaeque familia, quaenam ultima eius sit sententia, 
pronuntiabit, et tum demum praesente integro concilio suffragiis 
collectis ea irrita habeatur, quae centum ad minimum suffragia 
nonhabuerit. Reliquae autem ad regem deferantur a iurisperitis 
omnibus, qui concilio interfuerunt, ut ex iis, postquam unius- 
cuiusque partis rationes intellexerit, quam velit, eligat, atque 
inde digressi ad concilium revertantur, ubi omnes regem ad con- 
stitutum ab ipso tempus exspectent, ut, quam sententiam ex latis 
eligendam censet, omnes audiant, et quid faciendum ipse de- 
cernat. 

26. Ad iustitiam administrandam concilium aliud ex solis iu- 
risperitis est formandum, quorum officium sit lites dirimere et 
poenas ex delinquentibus sumere; sed ita ut omnes sententiae, 
quas tulerint, ab iis, qui concilii magni vicem supplent, probari 
debeant, num scilicet servato rite in iudicando ordine prolatae 
fuerint et absque partium studio. Quod si quae pars, quae causa 
cecidit, ostendere poterit, aliquem ex iudicibus munere aliquo 
corruptum fuisse ab adversario, vel aliam communem causam 
amicitiae erga eundem, vel odii erga ipsum habere, vel denique 
quod communis iudicandi ordo non fuerit servatus , ea in integrum 
restituatur. Sed haec forsan observari non possent ab iis, qui, 
quando quaestio de crimine est, non tam argumentis, quam tor- 
mentis reum convincere solent. Verum nec ego hic alium in iu- 
dicando ordinem concipio praeter eum, qui cum optimo civitatis 
regimine convenit. 

27. Hi iudices magno etiam et impari numero esse debent; 
nempe sexaginta et unus aut quinquaginla et unus ad minimum, 
et ex una familia non nisi unus eligendus, nec tamen ad vitam, sed 
ut quotannis etiam aliqua eius pars cedat et alii totidem eligantur, 
qui ex aliis sint familiis, quique ad quadragesimum aetatis annum 
pervenerint. 

Spinoza II. 6 

28. In hoc concilio nulla sententia pronuntianda nisi praesen- 
tibus omnibus iudicibus. Quod si aliquis morbi aut alterius rei 
causa diu concilio interesse non poterit, alius ad id tempus eli- 
gendus, qui ipsius locum suppleat. In suffragiis autem ferendis 
debebit unusquisque sententiam suam non palam dicere, sed cal- 
culis indicare. 

29. Huius et praecedentis concilii vicariorum emolumenta sint 
primo eorum, qui mortis damnati sunt ab ipsis, et etiam eorum, 
qui summa quadam argenti plectuntur. Deinde ex unaquaque 
sententia, quam de rebus civilibus tulerint, ab eo, qui causa 
cecidit, pro ratione totius summae partem aliquotam accipiant, 
qua utrumque concilium gaudeat. 

30. His conciliis alia subordinentur in unaquaque urbe, quo- 
rum etiam membra ad vitam eligi non debent, sed etiam quotan- 
nis pars aliqua eligenda ex solis familiis, quae in eadem habitant. 
Sed opus non est haec latius persequi. 

31. Militiae stipendia nulla solvenda tempore pacis, tempore 
autem belli iis tantummodo quotidiana stipendia danda, qui quo- 
tidiano opere vitam sustentant. At duces et reliqui officiarii co- 
hortium nulla alia emolumenta ex bello exspectanda habeant prae- 
ter hostium praedam. 

32. Si quis peregrinus alicuius civis filiam in uxorem duxerit, 
eius liberi sunt cives censendi el in catalogo familiae matris inscri- 
bendi. Qui autem ex peregrinis parentibus in ipso imperio nati 
et edueati sunt, iis constituto aliquo pretio ius civis ex chiliarchis 
alicuius familiae emere liceat, et in catalogum eiusdem familiae 
referantur. Nec imperio, tametsi chiliarchae lucri causa aliquem 
peregrinum infra constitutum pretium in numerum suorum ci- 
vium receperint , aliquod inde detrimentum oriri potest; sed con- 
tra media excogitanda, quibus facilius civium augeri possit nu- 
merus et magna hominum detur confluentia. At qui in catalogum 
civium non referuntur, aequum est, ut tempore saltem belli otium 
suum labore aut exactione aliqua compensent. 

33. Legati, qui tempore pacis ad alias civitates pacis contra- 
hendae vel conservandae causa mitti dehent, ex solis nobilibus 
eligendi sunt et ex civitatis aerario sumptus iisdem suppeditandi, 
non autem ex regis domestico aerario. 

34. Qui aulam frequentant et regis domestici sunt, quibusque 
ex suo aerario domestico stipendia solvit, ab omni civitatis mini- 
sterio seu officio secludendi sunt. Dico expresse, quibus rex ex 
aerario suo domestico stipendia solvit, ut corporis custodes ab iis- 
dem secludam. Nam corporis custodes nulli praeter cives eiusdem 
urbis in aula, servatis vicibus, vigilare pro rege ante fores debent. 

38. Bellum non nisi pacis causa inferendum, ut eo finito arma 
cessent. Urbibus igitur iure belli captis et hoste subacto pacis 
conditiones instituendae sunt, ut captae urbes nullo praesidio ser- 
vari debeant; sed vel ut hosti, pacis foedere accepto, potestas 
concedatur easdem pretio redimendi, vel (si ea ratione timor sem- 
per a tergo maneat formidine loci) prorsus delendae sunt et incolae 
alio locorum ducendi. 

36. Regi nullam ewtraneam matrimonio sibi iungere, sed 
tantum ex consanguineis vel civibus aliquam in uxorem ducere li- 
ceat, ea tamen conditione, siscilicet civem aliquam duxerit, ut 
qui uxori sanguine sint proximi, nullum civitatis officium admi- 
nistrare possint. 

37. Imperium indivisibile esse debet, Si igitur rex plures 
liberos procreaverit, illorum maior natu iure succedat, minime 
autem concedendum, ut imperium inter ipsos dividatur, nec 
ut indivisum omnibus vel aliquibus tradatur, et multo minus, ut 
partem imperii dotem filiae dare liceat. Nam filias in hereditatem 
imperii venire, nulla ratione concedendum. 

38. Si rex liberis masculis orbus obierit, ille, qui ipsi sanguine 
proximus, heres imperii habendus, nisi forte uxorem extraneam 
duxerit, quam repudiare nolit. 

39. Ad cives quod attinet, patet ex art. 5. cap. 3. eorum unum- 
quemque ad omnia regis mandata sive edicta a concilio magno 
promulgata (vide de hac conditione art. 18. et 19. huius capitis) 
obtemperare debere, tametsi eadem absurdissima credat, vel iure 
adid cogi. Atque haec imperii monarchici fundamenta sunt, qui- 
bus superstrui debet, ut stabile sit, quemadmodum in seq. cap. 
demonstrabimus. 

40. Ad religionem quod attinet, nulla plane templa urbium 
sumptibus aedificanda, nec iura de opinionibus statuenda, nisi 
seditiosae sint et civitatis fundamenta evertant. liigitur, quibus 

religionem publice exercere conceditur, templum si velint suis 
sumptibus aedificent. At rex ad religionem, cui addictus est, 
exercendam templum in aula sibi proprium habeat. 


CAP. VII. De monarchia. Continuatio, 


1. Imperii monarchici fundamentis explicatis eadem hic 
ordine demonstraresuscepi; ad quod apprime notandum est, 
praxi nullo modo repugnare, quod iura adeo firma constituantur, 
quae nec ab ipso rege aboleri queant. Persae enim reges suos in- 
ter deos colere solebant, et tamen ipsi reges potestatem non ha- 
bebant iura semel instituta revocandi, ut ex Daniele!) patet; et 
nullibi, quod sciam, monarcha absolute eligitur, nullis expressis 
conditionibus. Imo nec rationi, nec obedientiae absolutae, quae 
regi debetur, repugnat. Nam fundamenta imperii veluti regis 
aeterna decreta habenda sunt, adeo ut eius ministri ei omnino 
obediant, si, quando aliquid imperat, quod imperii fundamentis 
repugnat, mandata exsequi velle negent. Quod exemplo Ulissis 
clare explicare possumus. ?) Socii enim Ulissis ipsius mandatum 
exsequebantur, quando navis malo alligatum et cantu Syrenum 
mente captum religare noluerunt; tametsi id modis multis mini- 
tando imperabat, et prudentiae eiusdem imputatur, quod postea 
Sociis gratias egerit, quod ex prima ipsius mente ipsi obtempera- 
verint. Etad hoc Ulissis exemplum solent etiam reges iudices in- 
struere, ut scilicet iustitiam exerceant, nec quenquam respiciant, 
nec ipsum regem, si quid singulari aliquo casu imperaverit, quod 
conira institutum ius esse noverint. Reges enim non dii, sed 
homines sunt, qui Syrenum capiuntur saepe cantu. Si igitur 
omnia ab inconstanti unius voluntate penderent, nihil fixum esset 
Atque adeo imperium monarchicum, ut stabile sit, instituendum 
est, ut omnia quidem ex solo regis decreto fiant, hoc est, ut 
omne ius sit regis explicata voluntas; at non ut omnis regis volun- 
tas iussit, de quo vide art. 3. 5. et 0. praeced. cap. 

2. Deinde notandum, quod in iaciendis fundamentis maxime 
humanos affectus observare necesse est, nec ostendisse sufficit, 


1) Vid. Daniel. cap. 6. v. 15. 
2) Conf. Hom. Odyss. 12, 156. sqq. 

quid oporteat fieri: sed apprime, qui fieri possit, ut homines, 
sive affectu sive ratione ducantur, iura tamen rata fixaque habeant. 
Nam si imperii iura, sive libertas publica solo invalido legum 
auxilio nitatur, non tantum nulla eius obtinendae erit civibus se- 
curitas, utart. 3. cap. praeced. ostendimus, sed etiam exitio erit. 
Nam hoc certum est, nullam civitatis conditionem miseriorem 
esse, quam optimae, quae labascere incipit, nisi uno actu et ictu 
cadat et in servitutem ruat (quod sane impossibile videtur esse}; 
ac proinde subditis multo satius esset suum ius absolute in unum 
transferre, quam incertas et vanas sive irritas libertatis conditio- 
nes stipulari, atque ita posteris iter ad servitutem crudelissimam 
parare. At si imperii monarchici fundamenta, quae in praeced. 
cap. retuli, firma esse ostendero, nec divelli posse nisi cum indi- 
gnatione maximae partis armatae multitudinis, et ex iis regi et 
multitudini pacem et securitatem sequi, atque haec ex communi 
natura deduxero, dubitare nemo poterit eadem optima esse et 
vera, ut patet ex art. 9. cap. 3. etart. 3. et 8. praeced. cap. Quod 
autem huius illa naturae sint, quam paucis potero, ostendam. 

3. Quod officium eius, qui imperium tenet, sit imperii sta- 
tum et conditionem semper noscere et communi omnium saluti 
vigilare, et id omne, quod maiori subditorum parti utile est, ef- 
ficere, apud omnes in confesso est. Quum autem unus solus 
omnia perlustrare nequeat, nec semper animum praesentem 
habere et ad cogitandum instituere, et saepe morbo aut senectute 
aut aliis de causis rebus vacare publicis prohibeatur; necesse ergo 
est, ut monarcha consiliarios habeat, qui rerum statum noscant 
et regem consilio iuvent et ipsius locum saepe suppleant; atque 
adeo fiat, ut imperium seu civitas una semper eademque mente 
constet. 

4. Sed quia cum humana natura ita comparatum est, ut unus- 
quisque suum privatum utile summo cum atfectu quaerat, et illa 
iura aequissima esse iudicet, quae rei suae conservandae et 
augendae necessaria esse, et alterius causam eatenus defendat, 
quatenus rem suam eo ipso stabilire credit, hine sequitur consi- 
liarios necessario debere eligi, quorum privatae res et utilitas a 
communi omnium salute et pace pendeant. Atque adeo patet, 
quod, si ex unoquoque civium genere sive classe aliquot eligan- 

tur, id maiori subditorum parti utile erit, quod in hoc concilio 
plurima habuerit suffragia. Et quamvis hoc concilium, quod ex 
adeo magno civium numero componitur, frequentari necessario 
debeat a multis rudi admodum ingenio; hoc tamen certum est, 
unumquemque in negotiis, quae diu magno cum affectu exercuit, 
satis callidum atque astutum esse. Quapropter si nulli alii 
eligantur, nisi ii, qui ad quinquagesimum aetatis annum usque 
negotia sua sine ignominia exercuerunt, satis apti erunt, ut con- 
silia res suas concernentia dare possint, praesertim si in rebus 
maioris ponderis tempus ad meditandum concedatur. Adde quod 
longe abest, ut concilium, quod paucis constat, a similibus non 
frequentetur. Nam contra maxima eius pars ex hominibus eius- 
modi constat, quandoquidem unusquisque ibi maxime conatur 
socios habere bardos, qui ab ipsius ore pendeant, quod in magnis 
conciliis locum non habet. 

5. Praeterea certum est, unumquemque malle regere, quam 
regi. ,,Nemo enim volens imperium alteri concedit'*, ut habet 
Sallustius in prima ad Caesarem oratione.*) Ac proinde patet, 
quod multitudo integra nunquam ius suum in paucos aut unum 
transferet, si inter ipsam convenire possit, nec ex controversiis, 
quae plerumque in magnis conciliis excitantur, in seditiones ire. 
Atque adeo multitudo id libere tantummodo in regem transfert, 
quod absolute in potestate ipsa habere nequit, hoc est, contro- 
versiarum diremptionem et in decernendo expeditionem. Nam 
quod saepe etiam fit, ut rex belli causa eligatur, quia scilicet bel- 
lum regibus multo felicius geritur, inscitia sane est, nimirum 
quod, ut bellum felicius gerant, in pace servire velint; si quidem 
pax eo in imperio potest concipi, cuius summa potestas sola belli 
causa in unum translata est, qui propterea virtutem suam et quid 
omnes in ipso uno habeant maxime in bello ostendere potest; 
quum contra imperium democraticum hoc praecipuum habeat, 
quod eius virtus multo magis in pace, quam in bello valet. Sed 
quacumque de causa rex eligatur, ipse solus, ut iam diximus, 


*) Vid. incerti auctoris epist. duae ad C.Caesarem de republica or- 
dinanda Sallustio falso adseriptae I. c. 1. 6. 4. in: „C. Crispi Sallustii 
quae extant . . . recensuit Gottl, Cortius.'* Lips. 1724. 4. 

quid imperio utile sit, scire nequit; sed ad hoc, ut in praeced. 
artic. ostendimus, necesse est, ut plures cives consiliarios habeat, 
et quia concipere nequaquam possumus, quod aliquid de re con- 
sulenda potest concipi, quod tam magnum hominum numerum 
effugerit, sequitur, quod praeter omnes huius concilii sententias, 
quae ad regem deferuntur, nulla poterit concipi ad populi salu- 
tem idonea. Atque adeo, quia populi salus suprema lex seu regis 
summum ius est, sequitur, ius regis esse, unam ex latis concilii 
sententiis eligere, non autem contra totius concilii mentem quic- 
quam decernere vel sententiam ferre. "Vide art. 25. praeced. cap. 
Sed si omnes sententiae in concilio latae ad regem deferendae 
essent, fieri posset, utrex parvis urbibus, quae pauciora habent 
suffragia, semper faveret. Nam quamvis ex lege concilii statutum 
sit, ut sententiae non indicatis earum auctoribus deferantur, nun- 
quar tamen tam bene cavere poterunt, ut non aliqua eflluat. Ac 
proinde necessario statuendum est, ut illa sententia, quae cen- 
tum ad minimum suffragia non habuerit, irrita habeatur, quod 
quidem ius maiores urbes summa vi defendere debebunt. 

6. Atque hic, nisi brevitati studerem, magnas huius concilii 
utilitates alias ostenderem; unam tamen, quae maximi videtur 
esse momenti, adducam. Nempe quod nullum maius ad virtu- 
tem incitamentum dari potest, hac communi spe summum hunc 
honorem adipiscendi. Nam gloria maxime ducimur omnes, ut in 
nostra ethica fuse ostendimus. *) 

7. Quin maiori huius concilii parti nunquam animus gerendi 
bellum, sed magnum pacis studium et amor semper futurus sit, 
dubitari non potest. Nam, praeterquam quod ex bello ipsis 
timor semper erit bona sua cum libertate amittendi, accedit, 
quod ad bellum novi sumptus requirantur, quos suppeditare 
debent, ac etiam quod ipsorum liberi et affines curis domesticis 
intenti studium ad arma in bello applicare et militatum ire cogen- 
tur; unde domum nihil praeter gratuitas cicatrices referre pote- 
runt. Nam, utiart. 31. praeced. cap. diximus, militiae stipen- 
dia nulla solvenda, etart. 10. eiusdem cap. ipsa ex solis civibus 
et ex nullis aliis formanda. 


*) Conf. ethic, III, 29. sqq. 

8. Ad pacem et concordiam aliud praeterea, quod etiam 
magni est momenti, accedit; nempe quod nullus civis bona fixa 
habeat. Vide art. 12. praeced. cap. Unde omnibus ex bello par 
propemodum periculum est. Nam omnes lucri causa mercaturam 
exercere, vel argentum suum invicem credere, si, ut olim ab 
Atheniensibus, lex lata sit, qua prohibeatur unicuique argentum 
suum foenore aliis, quam incolis dare; atque adeo negotia 
tractare debebunt, quae vel invicem intricata sunt, vel quae 
eadem media, ut promoveantur, requirunt. Atque adeo huius 
concilii maximae parti circa res communes et pacis artes una 
plerumque eademque erit mens. Nam, ut art. 4. huius cap. 
diximus, unusquisque alterius causam eatenus defendit, quate- 
nus eo ipso rem suam stabilire credit. 

9. Quod nemo unquam in animum inducet hoc concilium 
muneribus corrumpere, dubitari non potest. Si enim aliquis ex 
tam magno hominum numero unum aut alterum ad se trahat, 
sane nihil promovebit. Nam, uti diximus, sententia, quae ad 
summum centum ad minimum suflragia non habuerit, irrita est. 

10. Quod praeterea huius concílii semel stabiliti membra ad 
minorem numerum redigi non poterunt, facile videbimus; si 
hominum communes affectus consideremus. Omnes enim gloria 
maxime ducuntur et nullus est, qui sano corpore vivit, qui non 
speret in longam senectutem vitam trahere. Si itaque calculum 
ineamus eorum, qui revera annum quinquagesimum aut scx- 
agesimum aetatis atligerunt, et rationem praeterea habeamus 
magni istius concilii numeri, qui quotannis eligitur, videbimus 
vix aliquem eorum, qui arma ferunt, dari posse, qui non magna 
spe teneatur, huc dignitatis abscendere; atque adeo omnes hoc 
concilii ius, quantum poterunt, defendent. Nam notandum, 
quod corruptio, nisi paulatim irrepat, facile praevenitur. At 
quia facilius concipi potest et minori invidia fieri, ut ex una- 
quaque familia, quam ut ex paucis minor numerus eligatur, 
aut ut una aut alia secludatur; ergo (per art. 15. praeced. cap.) 
consiliariorum numerus non potest ad alium minorem redigi, 
nisi simul ab eo una tertia, quarta aut quinta pars aufera- 
tur, quae sane mutatio admodum magna est, et consequen- 
ter a communi praxi omnino abhorrens. Nec mora praeterea 

sive in eligendo negligentia timenda est, quia haec ab ipso con- 
cilio suppletur. Vid. art. 16. praeced. cap. 

11. Rex igitur sive multitudinis metu ductus, vel ut sibi 
armatae multitudinis maiorem partem devinciat, sive animi ge- 
nerositate ductus, ut scilicet utilitati publicae consulat, illam 
semper sententiam, quae plurima suffragia habuerit, hoc est 
(per art. 5. huius cap.) quae imperii maiori parti est utilior, fir- 
mabit, et discrepantes sententias, quae ad ipsum delatae sunt, 
si fieri potest, conciliare studebit, ut omnes ad se trahat, qua 
in re nervos intendet suos, et ut tam in pace, quam in bello expe- 
riantur, quid in ipso uno habeant. Atque adeo tum maxime sui 
iuris erit et imperium maxime habebit, quando maxime communi 
multitudinis saluti consulit. 

12. Nam rex solus omnes metu continere nequit. Sed ipsius 
potentia, ut diximus, nititur militum numero, et praecipue 
eorundem virtute et fide, quae semper inter homines tam diu con- 
stans erit, quam diu indigentia, sive haec honesta sive turpis sit, 
copulantur. Unde fit, ut reges incitare saepius milites, quam 
coercere, et magis eorum vitia, quam virtutes dissimulare soleant, 
et plerumque, ut optimos premant, inertes et luxu perditos inqui- 
rere, agnoscere, pecunia aut gratia iuvare, prehensare manus, 
jacere oscula et omnia servilia pro dominatione agere. Ut itaque 
cives a rege prae omnibus agnoscantur, et quantum status civilis 
sive aequitas concedit, sui juris maneant, necesse est, ut mililia ex 
solis civibus componatur, et ut ipsia consiliis sint; et contra eos 
omnino subactos esse et aeterni belli fundamenta iacere, simulat- 
que milites auxiliares duci patiuntur, quorum mercatura bellum 
est, et quibus in discordiis et seditionibus plurima vis. 

13. Quod regis consiliarii ad vitam eligi non debeant, sedin 
tres, quatuor vel quinque ad summum annos, patet tam ex art. 
10. huius capitis, quam ex iis, quae in art. 9. huius etiam capitis 
diximus. Nam si ad vitam eligerentur, praeterquam quod maxima 
civium pars vix ullam spem posset concipere eum honorem adipi- 
scendi, utque adeo magna inde inter cives inaequalitas, undein- 
vidia et continui rumores et tandem seditiones orirentur, quae 
sane regibus dominandi avidis non ingratae essent; magnam prae- 
terea ad omnia licentiam (sublato scilicet succedentium metu) 

sument rege minime adversante. Nam quo civibus magis invisi, 
eo magis regi adhaerebunt, eique ad adulandum magis proni 
erunt. Imo quinque annorum intervallum nimium adhuc videtur, 
quia eo temporis spatio non adeo impossibile factu videtur, ut 
magna admodum concilii (quam etiam magnum sit) pars muneri- 
bus aut gratia corrumpatur. Atque adeo longe securius res sese 
habebit, si quotannis ex unaquaque familia duo cedant et totidem 
iisdem succedant (si nimirum ex unaquaque familia quinque 
consiliarii habendi sunt), praeterquam eo anno, quo iuris pru- 
dens alicuius familiae cedit et novus eius loco eligitur. 

14. Rex praeterea nullus maiorem sibi securitatem polliceri 
potest, quam qui in huiusmodi civitate regnat. Nam, praeter- 
quam quod cito perit, quem sui milites salvum esse nolunt, cer- 
tum est regibus summum semper periculum esse ab iis, qui eis 
proximi sunt. Quo igitur consiliarii numero pauciores, et con- 
sequenter potentiores sunt, eo regi maius ab ipsis periculum est, 
ne imperium in alium transferant. Nihil sane Davidem magis 
terruit, quam quod ipsius consiliarius Achitophel partes Abso- 
lomi elegerat. ) Huc accedit, si omnis potestas in unum ab- 
solute translata fuerit, quae tum longe facilius ex uno in alium 
transferri potest. —Suscepere enim duo manipulares imperium 
Romanum transferre, et transtulerunt.?) Omitto artes et astus 
callidos consiliariorum, quibus sibi cavere debent, ne invidiae 
immolentur, quia nimis noti sunt; et nemo, qui historias legit, 
ignorare potest, consiliariis fidem plerumque exitio fuisse; atque 
adeo, ut sibi caveant, eosdem callidos, non fidos esse oportet. 
Sed si consiliarii plures numero, quam ut in eodem scelere con- 
venire possint, et omnes inter se aequales sint, nec ultra quadrien- 
nium eo officio fungantur, regi nequaquam formidolosi esse 
queunt, nisi libertatem iis adimere tentet, quo omnes cives pari- 
ter offendet, Nam (ut Ant. Perezius?) optime notat) imperio ab- 


1) Conf. 2 Sam. 15, 12. 31. 10, 23. 17, 1. sqq. 

2) Vid. Tacit. Histor. l. 1. 

3) Anton. Perezius natu Hispanus, inde ab a. 1614. professor iuris 
universitatis literarum Lovaniensis, scripsit institutiones imperiales 
erolematibus distinctas et explicatas, ius publicum al.; mortuus circa 
a. 1653, 

soluto uti principi admodum periculosum, subditis admodum 
odiosum et institutis tam divinis, quam humanis adversum, ut 
innumera ostendunt exempla. 

18. Praeter haec alia fundamenta in praeced. cap. iecímus, ex 
quibus regi magna imperii et civibus libertatis ac pacis obtinendae 
securitas oritur, quae suis locis ostendemus. Nam quae ad supre- 
mum. concilium spectant, quaeque maximi ponderis sunt, ante 
omnia demonstrare volui. Iam reliqua eo, quo ipsa proposui, 
ordine persequar. 

16. Quod cives eo potentiores, et consequenter magis sui iu- 
ris sint, quo maiores urbes et magis munitas habent, dubio caret. 
Quo enim locus, in quo sunt, tutior est, eo libertatem suam 
melius tueri, sive hostem externum vel internum minus timere 
possunt, et certum est, homines naturaliter securitati suae eo 
magis consulere, quo divitiis potentiores sunt. Quae autem ur- 
bes alterius potentia, ut conserventur, indigent, aequale ius cum 
eo non habent; sed eatenusalterius sunt iuris, quatenus alterius po- 
tentia indigent. Ius enim sola potentia definiri in cap. 2. ostendimus. 

17. Hac eadem etiam de causa, ut cives scilicet sui iuris ma- 
neant et libertatem tueantur, militia ex solis civibus nullo exceptc 
constare debet. Etenim homo armatus magis, quam inermis suí 
iuris (vide art. 12. huius cap.); etii cives suum ius in alterum ab- 
solute transferunt, eiusdemque fidei omnino committunt, cui 
arma dederunt et urbium munimenta crediderunt. Huc accedit 
humana avaritia, qua plerique maxime ducuntur. Fieri enim non 
potest, ut auxiliarius miles sine magnis sumptibus conducatur, 
et cives vix pati possunt exactiones, quae sustentandae otiosae mi- 
litiae requiruntur. Quod autem nullus, qui integrae militiae vel 
magnae eius parti imperet, nisi cogente necessitate in annum ad 
summum eligendus sit, norunt omnes, qui historias tam sacras 
quam profanas legerunt. Ratio autem nihil hoc clarius docet. 
Nam sane imperii robur ei omnino creditur, cui satis temporis 
conceditur, ut militarem gloriam occupet, ipsiusque nomen supra 
regis attollatur, vel fidum sibi exercitum faciat obsequio, liberali- 
tate et reliquis artibus, ducibus assuetis, quibus alienum servi- 
tium, et sibi dominationem quaerunt. Denique ad maiorem to- 
tius imperii securitatem addidi, quod hi militiae imperatores eli-- 

gendi sint ex regis consiliariis, vel qui eodem officio functi sunt, 
hocest, viris, qui eo aetatis pervenerunt, qua homines plerum- 
que vetera et tuta, quam nova et periculosa malint. !) 

18. Cives inter se familiis distinguendos esse dixi ?), et ex 
unaquaque aequalem consiliariorum numerum eligendum, ut ma- 
iores urbes plures haberent pro numero civium consiliarios, et 
plura, ut aequum est, adferre possent suffragia. Nam imperii 
potentia et consequenter ius ex civium numero aestimanda est; 
nec credo, quod ad hane inter cives aequalitatem servandam aliud 
medium aptius excogitari potest, qui omnes natura ita comparati 
sunt, ut unusquisque generi suo adscribi velit, et stirpe a reliquis 
internosei. 

19. Praeterea in statu naturali unusquisque nihil minus sibi 
vendicare, et sui iuris facere potest, quam solum, et quicquid 
solo ita adhaeret, ut id nusquam abscondere nec portare, quo 
velit, possit. Solum igitur et quicquid eiea, qua diximus, con- 
ditione adhaeret, apprime communis civitatis iuris est, nempe 
eorum omnium, qui iunclis viribus, vel eius, cui omnes po- 
testatem dederunt, qua id sibi vendicare possit; et consequenter 
solum et quiequid ei adhaeret, tanti valere apud cives debet, quan- 
ium necesse est, ut pedem eo in loco figere, et commune ius seu 
libertatem tueri possint. Ceterum utilitates, quas civitas hinc 
necesse est ut capiat, ostendimus art. 8. huius capitis. 

20. Ut cives, quantum fieri potest, aequales sint, quod in 
civilate apprime necessarium est, nulli nisi a rege oriundi nobles 
censendisunt. Atsi omnibus ex rege oriundis uxorem ducere seu 
liberos procreare liceret, successu temporis in magnum admodum 
numerum crescerent, et regi et omnibus non tantum oneri, sed 
formidolosissimi insuper essent. Homines enim, qui otio abun- 
dant, scelera plerumque meditantur. Unde fit, ut reges maxime 
nobilium causa inducantur, bellum gerere, quia regibus nobili- 
bus stipatis maior ex bello, quam ex pace securitas et quies. Sed 
haec utpote satis nota relinquo, ut et quae ex art. 15. usque ad 27. 
in praeced. capite dixi. Nam praecipua in hoc cap. demonstrata, 
et reliqua per se manifesta sunt. 

1) Vid. cap. 6, 10, 

2) Vid. cap. 6, 11. et 15. sq. 

21. Quod iudices plures numero esse debeant, quam ut a viro 
privato magna eius pars possit muneribus corrumpi, ut et quod 
suffragia non palam, sed clam ferre debeant, et quod vacationis 
praemium mereantur, omnibus etiam notum.!) Sed solent ubi- 
que annuum habere stipendium; unde fit, ut non admodum festi- 
nent lites dirimere, et saepe, ut quaestionibus nullus sit finis. 
Deinde ubi bonorum publicatio regum emolumenta sunt, ibi saepe, 
non ius aut verum in cognitionibus, sed magnitudo opum specta- 
tur; passim delationes , et locupletissimus quisque in praedam 
correpti, quae gravia et intoleranda, sed necessitate armorum ex- 
cusata etiam in pace manent. At iudicum avaritia, qui scilicet in 
duos aut tres annos ad summum constituuntur, metu succedenti- 
um temperatur; ut iam taceam, quod iudices bona fixa nulla ha- 
bere possunt, sed quod argentum suum lucri causa concivibus 
credere debeant. Atque adeo iis magis consulere, quam insidiari 
coguntur, praesertim si ipsi iudices magno, uti diximus, numero 
sunt. 

22. At militiae nullum decernendum esse stipendium diximus.?) 
Nam summum militiae praemium libertas est. In statu enim na- 
turali nititur unusquisque, sola libertatis causa sese, quantum 
potest, defendere, nec aliud bellicae virtutis praemium exspectat, 
quam ut suus sit; in statu autem civili omnes simul cives con- 
siderandi perínde ac homo in statu naturali, qui propterea, dum 
omnes pro eo statu militant, sibi cavent sibique vacant. At con- 
siliarii, iudices, praetores etc. plus aliis, quam sibi vacant; quare 
iis vacationis praemium decerni aequum est. Accedit, quod in 
bello nullum honestius, nec maius victoriae incitamentum esse 
potest, quam libertatis imago. Sed si contra civium aliqua pars 
militiae designetur, qua de causa necesse etiam erit iisdem certum 
stipendium decernere, rex necessario eosdem prae reliquis agno- 
scet (ut art, 12. huius cap. ostendimus), homines scilicet, qui 
belli artes tantummodo norunt, et in pace propter nimium otium 
luxu corrumpuntur, et tandem propter inopiam rei familiaris nihil 
praeter rapinas, discordias civiles et bella meditantur. Atque 
adeo affirmare possumus, imperium monarchicum huiusmodi re- 


1) Vid. cap. 6, 27. 28. 
2) Vid. cap. 6, 31. 

vera statum belli esse, et solam militiam libertate gaudere, reliquos 
autem servire. 

23. Quae de peregrinis in civium numerum recipiendis art. 32. 
praeced. cap. diximus, per se nota esse credo. Praeterea nemi- 
nem dubitare existimo, quod ii, qui regi sanguine propinqui sunt, 
procul ab eo esse debeant, et non belli, sed pacis negotiis distrahi, 
ex quibus ipsis decus et imperio quies sequatur. Quamvis nec hoc 
quidem Turcarum tyrannis satis tutum visum fuerit; quibus pro- 
pterea religio est, fratres omnes necare. Nec mirum; nam quo 
magis absolute imperii ius in unum translatum est, eo facilius 
ipsum (ut art. 14. huius cap. exemplo ostendimus) ex uno in alium 
transferri potest. At imperium monarchicum, quale hic conci- 
pimus, in quo scilicet mercenarius miles nullus est, satis hoc, 
quo diximus, modo regis saluti cautum fore, extra dubium est. 

24. De iis etiam, quae art. 34. et 35. praeced. cap. diximus, 
ambigere nemo potest. Quod autem rex extraneam in uxorem 
ducere non debet !), facile demonstratur. Nam praeterquam quod 
duae civitates , quanquam foedere inter se sociatae, in statu tamen 
hostilitatis sunt (per art. 14. cap. 3.); apprime cavendum est, ne 
bellum propter regis res domesticas concitetur, et quia contro- 
versiae et dissensiones ex societate praecipue, quae ex matrimonio 
lit, oriuntur, et quae inter duas civitates quaestiones sunt, iure 
belli plerumque dirimuntur. Hinc sequitur, imperio exitiale esse 
arctam societatem cum alio inire. Huius rei fatale exemplum in 
Scriptura legimus. Mortuo enim Salomone, qui filiam regis Ae- 
gypti sibi matrimonio iunxerat, filius eius Rehabeam bellum eum 
Susaco Aegyptiorum rege infelicissime gessit, a quo omnino sub- 
actus est. ?) Matrimonium praeterea Ludovici XIV. regis Gallia- 
rum cum filia Philippi quarti novi belli semen fuit. 5) Et praeter 
haec plurima exempla in historiis leguntur. 


1) Vid. cap. 6, 36. 

2) Conf. 1 Reg. 14, 25. sqq. 2 Chron. 12. Rex Aegyptiorum Hebr. 
vocatur PRW (pum), LXX. JXovgaxip, Ioseph. Ant. 8, 10, 2. 
Zovoaxos. liaque Spinoza procul dubio non cum Susano (uli in edit. 


princ. et sequ. legitur), sed cum Susaco scripserat. 
3) Conf. Car. de Rotteck allgem. Geschichte tom. VIII. cap. 11, 19. 

25. Imperii facies una eademque servari, et consequenter rex 
unus et eiusdem sexus, et imperium indivisibile esse debet. *) 
Quod autem dixerim, ut filius regis natu maior patri iure succedat, 
vel (si nulli sint liberi) qui regi sanguine proximus est, palet tam 
ex artic. 13. praeced. cap., quam quia regis electio, quae a mul- 
titudine fit, aeterna, si fieri potest, esse debet. Alias necessario 
fiet, ut summa imperii potestas saepe ad multitudinem transeat, 
quae mutatio summa est, et consequenter periculosissima. Qui 
autem statuunt, regem ex eo, quod imperii dominus est, idque 
iure absoluto tenet, posse, cui vellet, idem tradere, et succes- 
sorem , quam velit, eligere, atque adeo regis filium imperii here- 
dem iure esse, falluntur sane. Nam regis voluntas tam diu vim 
iuris habet, quam diu civitatis gladium tenet; imperii namque 
ius sola potentia definitur. Rex igitur regno cedere quidem pot- 
est, sed non imperium alteri tradere, nisi connivente multitudine 
vel parte eius validiore. Quod ut clarius intelligatur, venit no- 
tandum, quod liberi non iure naturali, sed civili parentum he- 
redes sunt. Nam sola civitatis potentia fit, ut unusquisque quo- 
rumdam bonorum sit dominus. Quare eadem potentia sive iure, 
quo fit, ut voluntas alicuius, qua de suis bonis statuit, rata sit, 
eodem fit, ut eadem voluntas etiam post ipsius mortem rata ma- 
neat, quam diu civitas permanet; et hac ratione unusquisque in 
statu civiliidem ius, quod dum in vivis est, etiam post mortem 
obtinet, quia, uti diximus, non tam sua, quam civitatis potentia, 
quae aeterna est, de suis bonis quicquam statuere potest, Atre- 
gis alia prorsus est ratio. Nam regis voluntas ipsum ius civile 
est, et rex ipsa civitas. Mortuo igitur rege obiit quodammodo 
civitas, et status civilis ad naturalem, et consequenter summa 
potestas ad multitudinem naturaliter redit, quae propterea iure 
potest leges novas condere et veteres abrogare. Atque adeo ap- 
paret, neminem regi iure succedere; nisi quem multitudo succes- 
sorem vult, vel in theocratia, qualis Hebraeorum civitas olim 
fuit, quem Deus per prophetam elegerit. Possemus praeterea 
haec inde deducere, quod regis gladius sive ius sit revera ipsius 
multitudinis sive validioris eius partis voluntas, vel etiam ex eo, 


*) Vid. cap. 3, 37. 


96 TRACTATUS POLITICI 


quod homines ratione praediti nunquam suo iure ita cedunt, ut 
homines esse desinant, et perinde ac pecudes habeantur. Sed 
haec ulterius persequi non est opus. 


26. Ceterum religionis sive Deum colendi ius nemo in alium 
transferre potest. Sed de hoc in duobus ultimis capitibus tracta- 
tus theologico-politici prolixe egimus, quae hic repetere super- 
fluum est. Atque his me optimi imperii monarchici fundamenta 
satis clare, quamvis breviter, demonstrasse autumo. Eorum 
autem. cohaerentiam sive imperii analogiam facile unusquisque 
observabit, qui eadem simul aliqua cum attentione contemplari 
velit. Superest tantum monere, me hie imperium monarchicum 
concipere, quod a libera multitudine instituitur, cui solummodo 
haec ex usu esse possunt. Nam multitudo, quae alii imperii 
formae assuevit, non poterit sine magno eversionis periculo totius 
imperii recepta fundamenta evellere et totius imperii fabricam 
mutare. 


27. Atque haec, quae scripsimus, risu forsan excipientur ab 
iis, qui vitia, quae omnibus mortalibus insunt, ad solam plebem 
restringunt; nempe quod in vulgo nihil modicum terrere, ni pa- 
veant, et quod plebs aut humiliter servit aut superbe dominatur, 
nec ei veritas aut iudicium etc. At natura una et communis omni- 
um est. Sed potentia et cultu decipimur. Unde est, ut duo 
quum idem faciunt, saepe dicamus: hoc licet impune facere 
huic, illi non licet; non quod dissimilis res sit, sed qui facit. Do- 
minantibus propria est superbia. Superbiunt homines annua de- 
signatione: quid nobiles, qui honores in aeternum agitant! Sed 
eorum arrogantia fastu, luxu, prodigalitate certoque vitiorum 
concentu et docta quadam insipientia et turpitudinis elegantia 
adornatur, ita ut vitia, quorum singula seorsim specíata, quia 
tum maxime eminent, foeda et turpia sunt, honesta et decora im- 
peritis et ignaris videantur. Nihil praeterea in vulgo modicum 
terrere, nisi paveant; nam libertas et servitium haud facile mi- 
scentur. Denique quod plebi nulla veritas neque iudicium sit, 
mirum non est, quando praecipua imperii negotia clam ipsa agi- 
tantur, et non nisi ex paucis, quae celari nequeunt, coniecturam 
facit. Iudicium enim suspendere rara est virtus. Velle igitur 

clam civibus omnia agere, et ne de iisdem prava iudicia ferant, 
neque ui res omnes sinistre interpretentur, summa est inscitia. 
Nam si plebs sese temperare et de rebus parum cognitis iudicium 
suspendere, vel ex paucis praecognitis recle de rebus iudicare 
posset, dignior sane esset, ut regeret, quam ut regeretur. Sed, 
uli diximus, natura omnibus eadem est. Superbiunt omnes do- 
minatione, terrent, nisi paveant, et ubique veritas plerumque 
infringitur ab infensis vel obnoxiis; praesertim ubi unus vel pauci 
dominantur, qui non ius aut verum in cognitionibus, sed magni- 
tudinem opum spectant. 

28. Milites deinde stipendiarii, militari scilicet. disciplinae 
assueli, algoris et inediae patientes, civium turbam contemnere 
solent, utpote ad expugnationes vel aperto Marte dimicandum longe 
inferiorem. Sed quod imperium ea de causa infelicius sit aut mi- 
nus constans, nullus cui mens sana est affirmabit. Sed contra 
unusquisque aequus rerum aestimator illud imperium omnium 
constaniius esse non negabit, quod parta tantum tueri, nec aliena 
appetere potest, quodque propterea bellum omnibus modis decli- 
nare, et pacem tueri summo studio conatur. 

29. Ceterum fateor huius imperii consilia celari vix posse. Sed 
unusquisque mecum etiam fatebitur multo satius esse, ut recta 
imperii consilia hostibus pateant, quam ut prava tyrannorum ar- 
cana clam civibus habeantur. Qui imperii negotia secreto agitare 
possunt, idem absolute in potestate habent, et ut hosti in bello, 
ita civibus in pace insidiantur. Quod silentium imperio saepe ex 
ususit, negare nemo potest; sed quod absque eodem idem im- 
perium subsistere nequeat, nemo unquam probabit. At contra 
rempublicam alicui absolute credere, et simul libertatem obtinere, 
fieri nequaquam potest; atque adeo inscitia est, parvum damnum 
summo malo vitare velle. Verum eorum, qui sibi imperium ab- 
solutum concupiscunt, haec unica fuit cantilena, civitatis omnino 
interesse, ut ipsius negotia secreto agilentur, et alia huiusmodi, 
quae quanto magis utilitatis imagine teguntur, tanto ad infensius 
servitium erumpunt. 

30. Denique quamvis nullum, quod sciam, imperium his 
omnibus, quas diximus, conditionibus institutum fuerit, poteri- 
mus tamen ipsa etiam experientia ostendere, hanc monarchici im- 

perii formam optimam esse, si causas conseryalionis cuiuscumque 
imperii non barbari et eiusdem eversionis considerare velimus. 
Sed hoc non sine magno lectoris taedio hic facere possem. Atta- 
men unum exemplum, quod memoria dignum videlur, silentio 
praeterire nolo; nempe Arragonensium imperium, qui singulari 
erga suos reges fide affecti et pari constantia regni instituta in- 
violata servaverunt. Nam hi simulatque servile Maurorum iugum 
à cervicibus deiecerant, regem sibi eligere statuerunt; quibus 
autem conditionibus non satis inter eosdem conveniebat, et hac de 
causa summum pontificem Romanum de ea re consulere consti- 
tuerunt. Hic Christi profecto vicarium hac in re se gerens eos 
castigavit, quod non satis Hebraeorum exemplo moniti regem 
adeo obtirmato animo petere voluerint; sed si sententiam mutare 
nollent, suasit, ne regem eligerent, nisi institutis prius ritibus 
satis aequis et 1ngenio gentis consentaneis, et apprime ut supre- 
mum aliquod concilium crearent, quod regibus, ut Lacedaemo- 
niorum ephori, opponeretur, et ius absolutum haberet lites diri-- 
mendi, quae inter regem et cives orirentur. Hoc igitur consilium 
sequuti iura, quae ipsis omnium aequissima visa sunt, instituerunt, 
quorum summus interpres, et consequenter supremus iudex non 
rex, sed concilium esset, quod septendecim vocant, et cuius 
praeses Justitia appellatur. ') Hic igitur Iustitia et hi septendecim 
nullis suffragiis, sed sorte ad vitam electi, ius absolutum habent 
omnes sententias in civem quemcumque ab aliis conciliis tam po- 
liticis, quam ecclesiasticis, vel ab ipso rege latas revocandi et 
damnandi, ita ut quilibet civis ius haberet ipsum etiam regem 
coram hoc iudicio vocandi. Praeterea olim ius etiam habuerunt 
regem eligendi et potestate privandi. Sed multis post elapsis an- 
nis rex Don Pedro?), qui dicitur Pugio, ambiendo, largiendo, 
pollicitando omniumque officiorum genere tandem effecit, ut hoc 
ius rescinderetur (quod simulac obtinuit, manum pugione coram 


1) „El Iustiza^ Hispanis vocatur. Conf. Car. de Hotteck allge- 
meine Geschichte tom. V. sect. III. cap. 1, 22. tom. VI. sect. HI, 
cap. t, 12. 

2) Petrus IV. anno 1384. legem regni fundamentalem mulavit, quam 
rem accuratius exposuit E. 4. Schmidt, Geschichte Aragoniens im Mit- 
telalter. Lips. 1828. 8. p. 216. sqq. 

omnibus amputavit, vel, quod facilius crediderim, laesit, ad- 
dens, non sine sanguinis regii impendio licere subditis regem 
eligere), ea tamen conditione: «£ potuerint et possint arma ca- 
pere contra vim quamcumque, qua aliquis imperium ingredi in 
ipsorum damnum velit, imo contra ipsum regem et principem 
Juturum heredem, sí hoc modo (imperium) ingrediatur. Qua 
sane conditione praecedens illud ius non tam aboleverunt, quam 
correxerunt.*) Nam, ut art. 5. et 6. cap. 4. ostendimus, rex uon 
iure civili, sed iure belli dominandi potentia privari potest, vel 
ipsius vim vi solummodo repellere subditis licet. Praeter hanc 
alias stipulati sunt conditiones, quae ad nostrum scopum non 
faciunt. His ritibus ex omnium sententia instructi incredibili 
temporis spatio inviolati manserunt, pari semper fide regum erga 
subditos ac subditorum erga regem. Sed postquam regnum Ca- 
stellae Ferdinando, qui omnium primus Catholicus nuncupatus 
fuit, hereditate cessit, incepit haee Arragonensium libertas Castel- 
lanis esse invisa, qui propterea ipsum Ferdinandum suadere non 
cessabant, ut iura illa reseinderet. At ille nondum imperio ab- 
soluto assuetus, nihil tentare ausus, consiliariis haec respondit: 
praeterquam quod Arragonenstum regnum iis, quas noverant, 
conditionibus acceperit, quodque easdem servare sanctissime 
iuraverit, et praeterquam quod inhumanum sit fidem datam sol- 
vere, se in animum inducisse , suum regnum stabile fore , quam 
diu securitatis ratio non maior regi, quam subditis esset, ita ut 
nec rex subditis, nec contra subditi regi praeponderarent; nam 
si alterutra pars potenlior evadat, pars debilior non tantum pri- 
stinam. aequalitatem recuperare, sed dolore accepti damni in 
alteram. contra referre conabitur, unde vel alterutrius, vel 
utriusque ruina sequeretur, Quae sane sapientia verba non satis 
mirari possem, si prolata fuissent a rege, qui servis, non liberis 
hominibus imperare consuevisset.  Retinuerunt igitur Árrago- 
nenses post Ferdinandum libertatem , non iam iure, sed regum 
potentiorum gratia usque ad Philippum secundum, qui eosdem 
feliciori quidem fato, sed non minori saevitia, quam Confoedera- 


*) Vid. E. 4. Schmidt, 1.1. sect. VII. Verfassung. 

torum Provincias oppressit.*) Et quamvis Philippus tertius omnia 
in integrum restituisse videatur, Arragonenses tamen, quo- 
rum plerique cupidine potentioribus assentandi (nam inscitia est 
contra stimulos calces mittere), et reliqui metu territi, nihil prae- 
ter libertatis speciosa vocabula et inanes ritus retinuerunt. 

3]. Coneludimus itaque multitudinem satis amplam liber- 
latem sub rege servare posse, modo efficiat, ut regis potentia 
sola ipsius multitudinis potentia determinetur et ipsius multitu- 
dinis praesidio servetur. Atque haec unica fuit regula, quam in 
iaciendis imperii monarchici fundamentis sequutus sum. 


CAP. VHI. De aristocratia. 


1. Huc usque de imperio monarchieo. Qua autem ratione 
aristoeraticum instituendum sit, ut permanere possit, hic 
iam dicemus. Aristocraticum imperium illud esse diximus, 
quod non unus, sed quidam ex multitudine selecti tenent, quos 
in posterum patricios appellabimus. Dico expresse: quod qui- 
dam selecti tenent. Nam haec praecipua est differentia inter hoc 
et democraticum imperium, quod scilicet in imperio aristocratico 
gubernandi ius a sola electione pendeat, in democratico autem 
maxime a iure quodam innato, vel fortuna adepto (ut suo loco di- 
cemus); atque adeo, tametsi imperii alicuius integra multitudo 
in numerum patriciorum recipiatur, modo illud ius hereditarium 
non sit, nec lege aliqua communi ad alios descendat, imperium 
tamen aristocraticum omnino erit, quandoquidem nulli nisi ex- 
presse electi in numerum patriciorum recipiuntur. At si hi duo 
tantummodo fuerint, alter altero potior esse conabitur, et impe- 
rium facile ob nimiam uniuscuiusque potentiam in duas partes di- 
videtur, et in tres aut quatuor aut quinque, si tres aut quatuor 
aut quinque id tenuerint. Sed partes eo debiliores erunt, quo in 
plures ipsum imperium delatum fuerit. Ex quo sequitur, in im- 
perio aristocratico, ut stabile sit, ad minimum patriciorum nu- 
merum determinandum necessario habendam esse rationem 
magnitudinis ipsius imperii. 


') Cont. Car. de Rotteck allgem. Geschichte tom. VI. cap. Y , 18. 

2. Ponatur itaque pro mediocris imperii magnitudine satis 
esse, ut centum optimi viri dentur, in quos summa imperii po- 
testas delata sit, et quibus consequenter ius competat, collegas 
patricios eligendi, quando eorum aliquis vita excessit. Hi sane 
omni modo conabuntur, ut eorum liberi, vel qui iis sanguine 
proximi sunt, sibi succedant. Unde summa imperii potestas 
semper penes eos erit, quos fortuna patriciis liberos aut con- 
sanguineos dedit. Et quia ex centum hominibus, qui fortunae 
causa ad honores ascendunt, vix tres reperiuntur, qui arte et con- 
silio pollent vigentque, fiet ergo, ut imperii potestas non penes 
centum, sed penes duos tantummodo aut tres sit, qui animi vir- 
tute pollent, quique facile omnia ad se trahent, et unusquisque 
more humanae cupidinis viam ad monarchiam sternere poterit. 
Atque adeo, sirecle calculum ineamus, necesse est, ut summa 
potestas imperii, cuius magnitudinis ratio centum optimatum ad 
minimum exigit, in quinquies mille ad minimum patricios de- 
feratur. Hac enim ratione nunquam deerit, quin centum re- 
periantur animi virtute excellentes, posito scilicet quod ex quin- 
quaginta, qui honores ambiunt eosque adipiscuntur, unus sem- 
per reperiatur optimis non inferior, praeteralios, qui optimorum 
virtutes aemulantur, quique propterea digni etiam sunt, qui 
regant. 

3. Solent frequentius patricii cives esse unius urbis, quae 
caput totius imperii est, ita ut civitas sive respublica ex eadem 
habeat vocabulum, ut olim Romana, hodie Veneta, Genuen- 
sis ete. At Hollandorum respublica nomen ex integra provincia 
habet; ex quo oritur, ut huius imperii subditi maiori libertate 
gaudeant. am antequam fundamenta, quibus hoc imperium 
aristocraticum niti debet, determinare possimus, notanda est 
differentia inter imperium, quod in unum, et inter id, quod in sa- 
tis magnum concilium transfertur, quae sane permagna est. Nam 
primo unius hominis potentia integro imperio sustinendo (utart. 5. 
cap. 6. diximus) longe impar est, quod sine manifesto aliquo ab- 
surdo de concilio satis magno enuntiare nemo potest. Qui enim 
concilium satis magnum esse affirmat, simul negat idem imperio 
sustinendo esse impar. Rex igitur consiliariis omnino indiget, 
concilium autem huiusmodi minime. Deinde reges mortales 

sunt, concilia contra aeterna. Atque adeo imperii potentia, quae 
semel in concilium satis magnum translata est, nunquam ad mul- 
litudinem redit, quod in imperio monarchico locum non habet, 
ut art. 26. cap. praeced. ostendimus. Tertio regis imperium vel 
ob eius pueritiam, aegritudinem, senectutem vel aliis de causis 
Saepe pecarium est; huiusmodi autem concilii potentia e contra 
una eademque semper manet. Quarto unius hominis voluntas 
varia admodum et inconstans est; et hac de causa imperii mon- 
archici omne quidem ius est regis explicata voluntas (ut in art. 
1. cap. praeced. diximus): at non omnis regis voluntas ius esse 
debet, quod de voluntate concilii satis magni dici nequit, Nam 
quandoquidem ipsum concilium (ut modo ostendimus) nullis con- 
siliariis indiget, debet necessario omnis eius explicata voluntas 
ius esse. Ac proinde concludimus, imperium, quod in conci- 
lium satis magnum transfertur, absolutum esse vel ad absolutum 
maxime accedere. Nam si quod imperium absolutum datur, 
illud revera est, quod integra multitudo tenet. 

4. Attamen quatenus hoc imperium aristocraticum nunquam 
(ut modo ostensum) ad multitudinem redit, nec ulla in eo multi- 
tudini consultatio, sed absolute omnis eiusdem concilii voluntas 
ius est; debet omnino ut absolutum considerari, et consequen- 
ter eius fundamenta sola eiusdem concilii voluntate et iudicio niti 
debent, non autem multitudinis vigilantia, quandoquidem ipsa 
tam a consiliis, quam suffragiis ferendis arcetur. Causa igitur, 
cur in praxi imperium absolutum non sit, nulla alia esse potest, 
quam quia multitudo imperantibus formidolosa est, quae pro- 
pterea aliquam sibi libertatem obtinet, quam, si non expressa 
lege, tacite tamen sibi vendicat obtinetque. 

5. Apparet itaque huius imperii conditionem optimam fore, 
si ita institutum fuerit, ut ad absolutum maxime accedat, hoc 
est, ut multitudo, quantum fieri potest, minus timenda sit, 
nullamque libertatem obtineat, nisi quae ex ipsius imperii consti- 
tutione ipsi necessario tribui debet, quaeque adeo non tam mul- 
titudinis, quam totius imperii ius sit, quod soli optimates ut 
suum vendicant conservantque. Hoc enim modo praxis cum 
theoria maxime conveniet, ut ex art. praeced. patet, et per se 
etiam manifestum est. Nam dubitare non possumus, imperium 

eo minus penes patricios esse, quo plura sibi plebs iura vindicat, 
qualia solent in inferiori Germania opificum collegia, Gilden 
vulgo dicta, habere. 


6. Neque hinc, quod scilicet imperium in concilium absolute 
delatum est, ullum ab eodem infensi servitii periculum plebi me- 
tuendum. Nam concilii adeo magni voluntas non tam a libidine, 
quam a ratione determinari potest; quippe homines ex malo 
affectu diversi trahuntur, nec una veluti mente duci possunt, nisi 
quatenus honesta appetunt, vel saltem quae speciem honesti 
habent. 


7. In determinandis igitur imperii aristocratici fundamentis 
apprime observandum est, ut eadem sola voluntate et potentia 
supremi eiusdem concilii nitantur, ita ut ipsum concilium, quan- 
tum fieri potest, sui iuris sit, nullumque a multitudine periculum 
habeat. Ad haec fundamenta, quae scilicet sola supremi concilii 
voluntate et potentia nitantur, determinandum, fundamenta pa- 
cis, quae imperii monarchici propria et ab hoc imperio aliena sunt, 
videamus. Nam si his alia aequipollentia fundamenta imperio 
aristocratico idonea substituerimus, etreliqua, ut iam iacta sunt, 
reliquerimus, omnes absque dubio seditionum causae sublatae 
erunt, vel saltem hoe imperium non minus securum, quam mon- 
archicum; sed contra eo magis securum, et ipsius conditio eo 
melior erit, quo magis quam monarchicum absque pacis et liber- 
tatis detrimento (vid. art. 3. et 6. huius cap.) ad absolutum accedit. 
Nam quo ius summae potestatis maius est, eo imperii forma cum 
rationis dictamine magis convenit (per art. 5. cap. 3.), et con- 
sequenter paci et libertati conservandae aptior est, Percurramus 
igitur, quae cap. 6. art. 9. diximus, ut illa, quae ab hoc aliena 
sunt, reiiciamus, et quae ei congrua sunt, videamus. 


8. Quod primo necesse sit, vrbem unam aut plures condere et 
munire, nemo dubitare potest. Sed illa praecipue munienda est, 
quae totius imperii est caput, et praeterea illae, quae in limitibus 
imperii sunt. Illa enim, quae totius imperii caput est iusque 
summum hahet, omnibus potentior esse debet, Ceterum in hoc 
imperio superfluum omnino est, ut incolae omnes in familias di- 
vidantur. 

9. Ad militiam quod attinet, quoniam in hoc imperio non 
iuter omnes, sed tantum inter patricios aequalitas quaerenda est, 
et praecipue patrieiorum potentia maior est, quam plebis; certum 
est, ad leges seu iura fundamentalia huius imperii non pertinere, 
ut militia ex ullis aliis quam ex subditis formetur.*) Sed hoc ap- 
prime necesse est, ut nullus in patriciorum numerum recipiatur, 
uisi qui artem militarem recte noverit. Subditos autem extra mi- 
litiam esse, ut quidam volunt, inscitia sane est. Nam praeter- 
quam quod militiae stipendium, quod subditis solvitur, in ipso 
regno manet, quum contra id, quod militi extraneo solvitur, omne 
pereat; accedit, quod maximum imperii robur debilitaretur. Nam 
certum est, illos singulari animi virtute certare, qui pro aris et 
focis certant. Unde etiam apparet, illos etiam non minus errare, 
qui belli duces, tribunos, centuriones ete. ex solis patriciis eli- 
gendos statuunt. Nam qua virtute ii milites certabunt, quibus 
omnis gloriam et honores adipiscendi spes adimitur? Verum contra 
legem stabilire, ne patriciis militem extraneum liceat conducere, 
quando res postulat, vel ad sui defensionem et seditiones coer- 
cendas, vel ob alias quascumque causas, praeterquam quod in- 
consultum est, repugnaret etiam summo patriciorum iuri, de quo 
vide art. 3. 4. 5. huius cap. Ceterum unius exercitus vel totius 
militiae dux in bello tantummodo et ex solis patriciis eligendus, 
qui annum ad summum imperium habeat, nec continuari in im- 
perio nec postea eligi possit; quod ius quum in monarchico, tum 
maxime in hoc imperio necessarium est. Nam quamvis multo fa- 
cilius, ut supra iam diximus, imperium ex uno in alium, quam 
ex libero concilio in unum hominem transferri possit, fit tamen 
saepe, ut patricii a suis ducibus opprimantur, idque multo maiori 
reipublicae damno; quippe quando monarcha e medio tollitur, 
non imperii, sed tantummodo tyranni mutatio fit. At in imperio 
aristocratico fieri id nequit absque eversione imperii et maximo- 
rum virorum clade. Cuius rei funestissima exempla Roma dedit. 
Ceterum ratio, curin imperio monarchico diximus, quod militia 
sine stipendio servire debeat, locum in huiusmodi imperio non ha- 
bet. Nam quandoquidem subditi tam a consiliis, quam suffragiis 

ferendis arcentur, perinde ac peregrini censendi sunt, qui pro- 
pterea non iniquiore conditione, ac peregrini, ad militandum 
conducendi sunt. Neque hic periculum est, ut a concilio prae re- 
liquis agnoscantur. Quin imo ne unusquisque suorum factorum 
iniquus, ut fit, aestimator sit, consultius est, ut patricii certum 
praemium militibus pro servitio decernant. 

10. Praeterea hac etiam de causa, quod omnes praeter patricios 
peregrini sunt, fieri non potest absque totius imperii periculo, ut 
agri et domus et omne solum publici iuris maneant, et ut incolis 
annuo pretio locentur. Nam subditi, qui nullam in imperio par- 
tem habent, facile omnes in adversis urbes desererent, si bona, 
quae possident, portare quo vellent liceret. Quare agri et fundi 
huius imperii subditis non locandi, sed vendendi sunt, ea tamen 
conditione, ut etiam ex annuo proventu partem aliquotam singu- 
lis annis numerent etc., ut in Hollandia fit. 

11. His consideratis ad fundamenta, quibus supremum con- 
cilium niti et firmari debet, pergo. Huius concilii membra in 
mediocri imperio quinque circiter millia esse debere ostendimus 
art. 2. huius cap. Atque adeo ratio quaerenda est, qua fiat, ne 
paulatim ad pauciores deveniat imperium, sed contra, ut pro ra- 
tione incrementi ipsius imperii eorum augeatur numerus; deinde 
ut inter patricios aequalitas, quantum fieri potest, servetur; ut 
praeterea in conciliis celeris detur expeditio; ut communi bono 
consulatur; et denique ut patriciorum seu concilii maior sit, quam 
multitudinis potentia, sed ita, ut nihil inde multitudo detrimenti 
patiatur. 

12. Ad primum autem obtinendum maxima oritur difficultas 
exinvidia. Suntenim homines, ut diximus, natura hostes, ita 
ut, quamvis legibus copulentur adstringanturque, retineant ta- 
men naturam. Atque hinc fieri existimo, ut imperia democratica 
in aristocratica, et haec tandem in monarchica mutentur. Nam 
plane mihi persuadeo, pleraque aristocratica imperia democratica 
prius fuisse, quod scilicet quaedam multitudo novas sedes quae- 
rens, iis inventis et cultis, imperandi aequale ius integra re- 
tinuit, quia nemo imperium alteri dat volens. Sed quamvis eo- 
rum unusquisque aequum esse censeat, ut idem ius, quod alteri 
in ipsum est, ipsi etiam in alterum sit, iniquum tamen esse putat, 

ut peregrinis, qui ad ipsos confluunt, aequale cum ipsis ius sit 
in imperio, quod sibi labore quaesierant, et sui sanguinis impendio 
occupaverant. Quod nec ipsi peregrini renuunt, qui nimirum 
non ad imperandum, sed ad res suas privatas curandum eo migrant, 
et satis sibi concedi putant, si modo ipsis libertas concedatur res 
suas cum securitate agendi. Sed interim multitudo ex peregrino- 
rum confluentia augetur, qui paulatim illius gentis mores induunt, 
donec demum nulla alia diversitate dignoseuntur, quam hoc solo, 
quod adipiscendorum honorum iure careant; et dum horum nu- 
merus quotidie ereseit, civium contra multis de causis minuitur. 
Quippe saepe familiae exstinguuntur, alii ob scelera exclusi, et 
plerique ob rei domesticae angustiam rempublicam negligunt, dum 
interea potentiores nihil studeant, quam soli regnare; et sic pau- 
latim imperium ad paucos, et tandem ob factionem ad unum redi- 
gitur. Atque his alias causas, quae huiusmodi imperia destruunt, 
adiungere possemus; sed quia satis nota sunt, iisdem supersedeo, 
et leges, quibus hoc imperium, de quo agimus, conservari de- 
bet, ordine iam ostendam. 

13. Primaria huius imperii lev esse debet, qua determinatur 
ratio numeri patriciorum ad multitudinem. Ratio enim (per art. 
1. huius cap.) inter hanc et illos habenda est, ita ut pro incremento 
multitudinis patriciorum numerus augeatur. Atque haec (per 
illa quae art. 2. huius cap. diximus) debet esse circiter ut 1 ad 50, 
hoc est, ut inaequalitas numeri patriciorum ad multitudinem nun- 
quam maior sit. Nam (per art. 1. huius cap.) servata imperii forma 
numerus patriciorum multo maior essepotest numero multitudinis. 
Sed in sola eorum paucitate periculum est. Qua autem ratione 
cavendum sit, ut haec lex inviolata servetur, suo loco mox osten- 
dam. 

14. Patricii ex quibusdam tantummodo familiis aliquibus in 
locis eliguntur. Sed hoc expresse iure statuere perniciosum est. 
Nam praeterquam quod familiae saepe exstinguuntur, et quod 
nunquam reliquae absque ignominia excluduntur, accedit, quod 
huius imperii formae repugnat, ut patricia dignitas hereditaria sit 
(per art. 1. huius cap.). Sed imperium hac ratione democraticum 
potius videtur, quale in art. 12. huius cap. descripsimus, quod 
scilicet paucissimi tenent cives. Attamen contra cavere, ne pa- 

tricii filios suos et consanguineos eligant, et consequenter ne im- 
perandi ius in quibusdam familiis maneat, impossibile est, imo 
absurdum, ut art. 39. huius cap. ostendam. Verum modo id 
nullo expresso iure obtineant, nec reliqui (qui scilicet in imperio 
nati sunt, et patrio sermone utuntur, nec uxorem peregrinam ha- 
bent, nec infames sunt, nec serviunt, nec denique servili aliquo 
officio vitam sustentant, inter quos etiam oenopolae et cerevisiarii 
numerandi sunt) excludantur, retinebitur nihilo minus imperii 
forma, et ratio inter patricios et multitudinem servari semper 
poterit. 

15. Quod si praeterea lege statuatur, ut nulli iuniores eligan- 
tur, nunquam fiet, ut paucae familiae ius imperandi retineant. 
Atque adeo lege statuendum, ut nullus nisi qui ad annum aeta- 
tis trigesimum pervenit, in catalogum eligendorum referri possit. 

16. Tertio deinde statuendum est, ut patricii omnes in quo- 
dam urbis Ioco statutis certis temporibus congregari debeant, et 
qui, nisi morbo aut publico aliquo negotio impeditus, concilio 
non interfuerit, sensibili aliqua pecuniae poena muletetur. Nam 
ni hoc fieret, plurimi ob rei domesticae curam publicam neglige- 
rent. 

17. Huius concilii officium sit leges condere et abrogare, col- 
legas patricios et omnes imperii ministros eligere. Non enim fieri 
potest, utis, qui supremum ius habet, ut hoc concilium habere 
statuimus, alicui potestatem det leges condendi et abrogandi, 
quin simul iure suo cedat, et in illum id transferat, cui illam po- 
testatem dedit; quippe qui vel uno solo die potestatem habet leges 
condendi et abrogandi, ille totam imperii formam mutare potest. 
At quotidiana imperii negotia aliis ad tempus secundum constituta 
iura administranda tradere, retento supremo suo iure, potest. 
Praeterea si imperii ministri ab alio, quam ab hoc concilio elige- 
rentur, tum huius concilii membra pupilli potius, quam patricii 
appellandi essent. 

18. Hinc concilio solent quidam reclorem seu principem 
ereare, vel ad vitam, ut Veneti, vel ad tempus, ut Genuenses; 
sed tanta cum cautione, ut satis appareat, id non sine magno im- 
perii periculo fieri. Et sane dubitare non possumus, quin im- 
perium hac ratione ad monarchicum accedat, et quantum ex eorum 

historiis coniicere possumus, nulla alia de causa id factum est, 
quam quia ante constituta haec concilia sub rectore vel duce, veluti 
sub rege, fuerant. Atque adeo rectoris creatio gentis quidem , sed 
non imperii aristocratici absolute considerati requisitum neces- 
sarium est. 

19. Attamen, quia summa huius imperii potestas pencs uni- 
versum hoc concilium, non autem penes unumquodque eiusdem 
membrum est (nam alias coetus esset inordinatae multitudinis), 
necesse ergo est, ut patricii omnes legibus ita adstringantur, ut 
unum veluti corpus, quod una regitur mente, componant. Åt 
leges per se solae invalidae sunt et facile franguntur, ubi earum 
vindices ii ipsi sunt, qui peccare possunt, quique soli exemplum 
ex supplicio capere debent et collegas ea de eausa punire, ut 
suum appelitum eiusdem supplicii metu frenent; quod magnum 
est absurdum. Atque adeo medium quaerendum est, quo su- 
premi huius concilii ordo et imperii iura inviolata serventur, ita 
tamen, ut inter patricios aequalitas, quanta dari potest, sit. 

20. Quum autem ex uno rectore vel principe, qui etiam in 
conciliis suffragium ferre potest, magna necessario oriri debeat 
inaequalitas, praesertim ob potentiam, quae ipsi necessario con- 
cedi debet, ut suo officio securius fungi possit; nihil ergo, si 
omnia recte perpendamus, communi saluti utilius institui potest, 
quam quod huie supremo concilio aliud subordinetur ex quibus- 
dam patriciis, quorum officium solummodo sit observare, utim- 
perii iura, quae concilia et imperii ministros concernunt, invio- 
lata serventur, qui propterea potestatem habeant, delinquentem 
quemcumque imperii ministrum, qui scilicet contra iura, quae 
ipsius ministerium concernunt, peccavit, coram suo iudicio vo- 
candi et secundum constituta iura damnandi. Atque hos in 
posterum syndicos appellabimus. 

21. Atque hi ad vitam eligendi sunt. Nam si ad tempus elige- 
rentur, ita ut postea ad alia imperii officia vocari possint, in ab- 
surdum, quod art. 19. huius cap. modo ostendimus, incidere- 
mus. Sed ne longa admodum dominatione nimirum superbiant, 
nulli ad hoc ministerium eligendi sunt, nisi qui ad annum aetalis 
sexagesimum aut ultra pervenerunt, et senatorio officio (de quo 
infra) functi sunt. 

22. Horum praeterea numerum facile determinabimus, si 
consideremus hos syndicos ad patricios sese habere, ut omnes 
simul patricii ad multitudinem, quam regere nequeunt, si iusto 
numero pauciores sunt. Ac proinde syndicorum numerus ad pa- 
triciorum numerum debet esse, ut horum numerus ad numerum 
multitudinis, hoc est (per art. 13. huius cap.) ut 1 ad 50. 

23. Praeterea ut hoc concilium secure suo officio fungi possit, 
militiae pars aliqua eidem decernenda est, cui imperare, quid 
velit possit. 

24. Syndicis vel cuicumque status ministro stipendium nul- 
Ium, sed emolumenta decernenda sunt talia, ut non possint sine 
magno suo damno rempublicam prave administrare. Nam quod 
huius imperii ministris aequum sit, vocationis praemium decerni, 
dubitare non possumus, quia maior huius imperii pars plebs est, 
cuius securitati patricii invigilant, dum ipsa nullum rei publicae, 
sed tantum privatae curam habet. Verum quia contra nemo (ut 
art. 4. cap. 7. diximus) alterius causam defendit, nisi quatenus 
rem suam eo ipso stabilire credit, res necessario ita ordinandae 
sunt, ut ministri, qui reipublicae curam habent, tum maxime 
sibi consulant, quum maxime communi bono invigilant. 

25. Syndicis igitur, quorum officium, uti diximus, est ob- 
servare, ut imperii iura inviolata serventur, haec emolumenta de- 
cernenda sunt, videlicet ut unusquisque palerfamilias, qui in 
aliquo imperii loco habitat, quotannis nummum parvi valoris, 
nempe argenti unciae quartam partem , solvere teneatur syndicis, 
ut inde numerum inhabitantium cognoscere possint, atque adeo 
observare, quotam eius partem patricii efficiant: deinde ut unus- 
quisque patricius tyro, ut electus est, syndicis numerare debeat 
summam aliquam magnam, ex. gr. viginti aut viginti quinque ar- 
genti libras. Praeterea pecunia illa, qua absentes patricii (qui 
scilicet convocato concilio non interfuerunt) condemnantur, syn- 
dicis etiam decernenda est, et insuper ut pars bonorum delin- 
quentium ministrorum, qui eorum iudicio slare tenentur, et qui 
certa pecuniae summa mulctantur, vel quorum bona proscribun- 
tur, iisdem dedicetur, non quidem omnibus, sed iis tantum- 
modo, qui quotidie sedent, et quorum officium est syndicorum 
concilium convocare, de quibus vide art. 28. huius cap. Ut autem 

syndicorum concilium suo semper numero constet, ante omnia in 
supremo concilio, solito tempore convocato, de eo quaestio ha- 
benda est. Quod si a syndicis neglectum fuerit, ut tum ei, qui 
senatui (de quo mox erit nobis dicendi locus) praeest, supremum 
concilium ea de re monere incumbat, et a syndicorum praeside 
silentii habiti causam exigere, et quid de ea supremi concilii sen- 
tentia sit, inquirere. Quod si is etiam tacuerit, ut causa ab eo, 
qui supremo iudicio praeest, vel eo etiam tacente ab alio quo- 
cumque patricio suscipiatur, qui tam a syndicorum, quam sena- 
tus et iudicum praeside silentii rationem exigat. Denique ut lex 
illa, qua iuniores secluduntur, stricte etiam observetur, statuen- 
dum est, ut omnes, qui ad annum aetatis trigesimum per- 
venerunt, quique expresso iure a regimine non secluduntur, 
suum nomen in catalogo coram syndicis inscribi curent, et ac- 
cepti honoris signum quoddam, statuto aliquo pretio, ab iisdem 
accipere, ut ipsis liceat certum ornatum, iis tantummodo con- 
cessum, induere, quo dignoscantur et in honore a reliquis habe- 
antur; et interim iure constitutum sit, ut in clectionibus nulli 
patricio quenquam nominare liceat, nisi cuius nomen in com- 
muni catalogo inscriptum est, idque sub gravi poena. Et prae- 
terea ne cuiquam liceat officium sive munus, ad quod subeundum 
eligitur, recusare. Denique ut omnia absolute fundamentalia im- 
perii iura aeterna sint, statuendum est, si quis in supremo con- 
cilio quaestionem de iure aliquo fundamentali moverit, utpote de 
prolonganda alicuius ducis exercitus dominatione, vel de numero 
patriciorum minuendo, et similibus, ut reus maiestatis sit et non 
tantum mortis damnetur, eiusque bona proseribantur, sed ut 
supplicii aliquod signum in aeternam rei memoriam in publico 
emineat. Ad reliqua vero communia imperii iura stabiliendum 
sufficit, si modo statuatur, ut lex nulla abrogari nec nova condi 
possit, nisi prius syndicorum concilium, et deinde supremi con- 
cilii tres quartae aut quatuor quintae partes in eo convenerint. 

26. Ius praeterea supremum concilium convocandi resque 
decernendas in eodem proponendi penes syndicos sit, quibus 
etiam primus locus in concilio concedatur; sed sine iure suffragii. 
Verum antequam sedeant, iurare debent per salutem supremi il- 
lius concilii perque libertatem publicam, se summo studio co- 

naturos, ut iura patria inviolata serventur et communi bono con- 
sulatur. Quo facto res proponendas ordine aperiant per mi- 
nisirum, qui ipsis a secretis est. 

27. Ut autem in decernendo et in eligendis imperii ministris 
omnibus patriciis aequa sit potestas, et celeris expeditio in omni- 
bus detur, omnino probandus est ordo, quem Veneti observant, 
qui scilicet ad nominandos imperii ministros aliquot e concilio 
sorte eligunt, et ab his ordine ministris eligendis nominatis unus- 
quisque patricius sententiam suam, qua propositum ministrum 
eligendum probat vel reprobat, indicat calculis, ita ut postea 
ignoretur, quisnam huius aut illius sententiae fuerit auctor. 
Quo fit non tantum, ut omnium patriciorum in decernendo aucto- 
ritas aequalis sit, et ut negolia cito expediantur; sed etiam ut 
unusquisque absolutam libertatem, quod in conciliis apprime ne- 
cessarium est, habeat, suam sententiam absque ullo invidiae 
periculo proferendi. 

28. In syndicorum etiam et reliquis conciliis idem ordo obser- 
vandus est, ut scilicet suffragia calculis ferantur. Jus autem 
syndicorum concilium eonvocandi resque in eodem decernendas 
proponendi penes eorundem praesidem esse oportet, qui cum 
aliis decem aut pluribus syndicis quotidie sedeat, ad plebis de 
ministris querelas et secretas accusationes audiendum, et accu- 
satores, si res postulat, asservandos, et concilium convocandum 
eliam ante constitutum tempus, quo congregari solet, si in mora 
periculum esse eorum aliquis iudicaverit. At hic praeses et qui 
cum ipso quotidie congregantur, a supremo concilio eligi, et qui- 
dem ex syndicorum numero debent, non quidem ad vitam, sed 
in sex menses, nec continuari, nisi post tres aut quatuor annos. 
Atque his, ut supra diximus, proscripta bona et pecuniarum mul- 
ctae, vel eorum pars aliqua decernenda est. Reliqua quae syndi- 
€os spectant suis in locis dicemus. 

29. Secundum concilium, quod supremo subordinandum 
est, senatum appellabimus, cuius officium sit publica negotia 
agere, ex. gr. imperii iura promulgare, urbium munimenta se- 
cundum iura ordinare, diplomata militiae dare, tributa subditis 
imponere eaque collocare, externis legatis respondere, et quo 
legati mittendi sunt, decernere. Sed ipsos legatos eligere supremi 

concilii officium sit. Nam id apprime observandum est, ne patri- 
cius ad aliquod imperii ministerium vocari possit, nisi ab ipso 
supremo concilio, ne ipsi patricii senatus gratiam aucupari 
studeant. Deinde illa omnia ad supremum concilium deferenda 
sunt, quae praesentem rerum statum aliqua ratione mutant, uli 
sunt belli et pacis decreta. Quare senatus decreta de bello et pace 
ut rata sint, supremi concilii auctoritate firmanda sunt. Et bac 
de causa iudicarem, ad solum supremum concilium, non ad se- 
natum pertinere, nova tributa imponere. 

30. Ad senatorum numerum determinandum haec conside- 
randa veniunt: primo ut omnibus patriciis spes aeque magna sit, 
ordinem senatorium recipiendi; deinde ut nihilo minus iidem se- 
natores, quorum tempus, in quod electi fuerant, elapsum est, 
non magno post intervallo continuari possint, ut sic imperium a 
viris peritis et expertis semper regatur, et denique ut inter sena- 
tores plures reperiantur sapientia et virtute clari. Ad has autem 
omnes conditiones obtinendas nihil aliud excogitari potest, quam 
quod lege institutum sit, ut nullus nisi qui ad annum actalis quin- 
quagesimum pervenit, in ordinem senatorium recipiatur, et ut 
quadringenti, hoc est, ut patriciorum una circiter duodecima 
pars in annum eligatur, quo elapso post biennium iidem continuari 
iterum possint. Hoc namque modo semper patriciorum una cir- 
citer duodecima pars, brevibus tantummodo interpositis interval- 
lis, munus senatorium subibit; qui sane numerus una cum illo, 
quem syndici conficiunt, non multum superabitur a numero pa- 
triciorum, qui annum aetatis quinquagesimum attigerunt. At- 
que adeo omnibus patriciis magna semper erit spes, senatorum 
aut syndicorum ordinem adipiscendi; et nihilo minus iidem pa- 
tricii, interpositis tantummodo, uti diximus, brevibus interval- 
lis, senatorium ordinem semper tenebunt, et (per illa quae art. 
2. huius cap. diximus) nunquam iu senatu deerunt viri praestan- 
tissimi, qui consilio etarte pollent. Et quia haec lex frangi non 
potest absque magna multorum patriciorum invidia, nulla alia 
cautione, ut valida semper sit, opus est, quam ut unusquisque 
patricius, qui eo, quo diximus, aetatis pervenit, syndicis eius 
rei testimonium ostendat, qui ipsius nomen in catalogum eorum, 
qui senatoriis muneribus adipiscendis destinantur, reponent et 

in supremo concilio legent, ut locum in hoc supremo concilio si- 
milibus dicatum, et qui senatorum loco proximus sit cum reliquis 
eiusdem ordinis occupet. 

31. Senatorum emolumenta talia esse debent, ut iis maior 
utilitas ex pace, quam ex bello sit; atque adeo ex mercibus, quae 
ex imperio in alias regiones, vel quae ex aliis regionibus in im- 
perium portantur, una centesima aut quinquagesima pars ipsis 
decernatur. Nam dubitare non possumus, quin hac ratione pa- 
cem, quantum poterunt, tuebuntur, et bellum nunquam pro- 
trahere studebunt. Nec ab hoc vectigali solvendo ipsi senatores, 
si eorum aliqui mercatores fuerint, immunes esse debent; nam 
talis immunitas non sine magna commercii iactura concedi potest, 
quod neminem ignorare credo. Porro contra statuendum lege 
est, ut senator vel qui senatoris officio functus est, nullo mi- 
litiae munere fungi possit; et praeterea ut nullum ducem vel 
praetorem, quos tempore belli tantummodo exercitui praebendos 
diximus art. 9. huius capitis, renuntiare liceat exiis, quorum pa- 
ter vel avus senator est vel senatoriam dignitatem intra biennium 
habuit. Nec dubitare possumus, quin patricii, qui extra sena- 
tum sunt, haec iura summa vi defendant; atque adeo fiet, ut 
senatoribus maius semper emolumentum ex pace, quam ex bello 
sit, qui propterea bellum nunquam nisi summa imperii necessi- 
tate cogente suadebunt. Atobiici nobis potest, quod hac ratione, 
si scilicet syndicis et senatoribus adeo magna emolumenta decer- 
nenda sunt, imperium aristocraticum non minus onerosum 
subditis erit, quam quodcumque monarchicum. Sed praeter- 
quam quod regiae aulae maiores sumptus requirunt, quae tamen 
ad pacem tutandam non praebentur, et quod pax nunquam nimis 
caro pretio emi possit; accedit primo, quod id omne, quod in mon- 
archico imperio in unum aut paucos, in hoc in plurimos confer- 
tur. Deindereges eorumque ministri onera imperii cum subdi- 
tis non ferunt, quod in hoc contra accidit; nam patricii, qui 
semper ex ditioribus eliguntur, maximam partem reipublicae con- 
ferunt. Denique imperii monarchici onera non tam ex regiis 
sumptibus, quam ex eiusdem arcanis oriuntur. Onera enim im- 
perii, quae pacis et libertatis tutandae causa civibus imponuntur, 
quamvis magna sint, sustinentur tamen et pacis utilitate feruntur. 

Spinoza M. H1 


114 TRACTATUS POLITICI 


Quae gens unquam tot tamque gravia vectigalia pendere debuit, 
ut Hollandica? Atque haec non tantum non exhausta, quin con- 
tra opibus adeo potens fuit, ut eius fortunam omnes inviderent. 
Si itaque imperii monarchici onera pacis causa imponerentur, ci- 
ves non premerent; sed, uti dixi, ex huiusmodi imperii arcanis 
fit, ut subditi oneri succumbant: nempe quia regum virtus magis 
in bello, quam in pace valet, et quod ii, qui soli regnare volunt, 
summopere conari debent, ut subditos inopes habeant; ut iam alia 
taceam, quae prudentissimus Belga V. H. olim notavit, quia ad 
meum institutum, quod solummodo est imper: cuiuscumque 
optimum statum describere, non spectant. 

32. In senatu aliqui ex syndicis, a supremo concilio electis, 
sedere debent; sed sine suffragii iure: nempe ut observent, num 
iura, quae illud concilium spectant, recte serventur, et ut su- 
premum concilium convocari curent, quando ex senatu ad ipsum 
supremum concilium aliquid deferendum est. Nam ius supremum 
hoc concilium convocandi resque in eo decernendas proponendi 
penes syndicos, ut iam diximus, est. Sed antequam de simili- 
bus suffragia colligantur, qui senatui tum praesidet, rerum sta- 
tum, et quaenam de re proposita ipsius senatus sit sententia, ct 
quibus de causis, docebit; quo facto, suffragia solito ordine col- 
ligenda erunt. 

33. Integer senatus non quotidie, sed, ut omnia magna concilia, 
statuto quodam tempore congregari debet. Sed quia interim im- 
perii negotia exercenda sunt, opus est ergo, ut senatorum aliqua 
pars eligatur, quae dimisso senatu eius vicem suppleat, cuius of- 
ficium sit, ipsum senatum, quando eo opus est, convocare, eius- 
que decreta de republica exsequi, epistolas senatui supremoque 
concilio scriptas legere, et denique de rebus in senatu proponendis 
consulere. Sed ut haec omnia et universi huius concilii ordo fa- 
cilius concipiatur, rem totam accuratius describam. 

34. Senatores in annum, ut iam diximus, eligendi in qua- 
tuor aut sex ordines dividendi sunt, quorum primus primis tribus 
vel duobus mensibus in senatu sedeat, quibus elapsis secundus 
ordo locum primi occupet; et sic porro, servatis vicibus, unus- 
quisque ordo eodem temporis intervallo primum locum in senatu 
teneat, itaut, qui primis mensibus primus, is secundis ultimus 

sit. Praeterea quot ordines, totidem praesides totidemque eo- 
rundem vicarii, qui ipsorum vicem, quando opus est, suppleant, 
eligendi sunt, hoc est, ex quocumque ordine duo eligendi sunt, 
quorum alter praeses, alter vicarius eiusdem ordinis sit, et qui 
primi ordinis praeses est, primis etiam mensibus senatui praesi- 
deat, vel si absit, eius vicarius ipsius vicem gerat, et sic porro 
reliqui, servato ut supra ordine. Deinde ex primo ordine aliqui 
sorte vel suffragio eligendi sunt, qui cum praeside et vicario eius- 
dem ordinis senatus vicem, postquam dimissus est, suppleant; 
idque eodem temporis intervallo, quo idem eorum ordo primum 
locum in senatu tenet: quippe eo elapso ex secundo ordine totidem 
iterum sorte vel suffragio eligendi sunt, qui cum suo praeside et 
vicario primi ordinis locum occupent, vicemque senatus supple- 
ant; et sic porro reliqui, nec opus est, ut horum electio, quos 
scilicet sorte vel suffragio singulis tribus vel duobus mensibus eli- 
gendos dixi, et quos in posterum consules appellabimus, a supremo 
concilio fiat. Nam ratio, quam in art. 29. huius cap. dedimus, 
locum hic non habet, et multo minus illa art. 17. Sufficiet igitur, 
si a senatu et syndicis, qui praesentes adsunt, eligantur. 

35. Horum autem numerum determinare non ita accurate pos- 
sum. Attamen hoc certum est, plures esse debere, quam ut fa- 
cile corrumpi possint. Nam tametsi de republica nihil soli decer- 
nant, possunt tamen senatum protrahere, vel quod pessimum 
esset, ipsum deludere proponendo illa, quae nullius, et ilia re- 
ticendo, quae maioris momenti essent; ut iam taceam, quod si 
nimis pauci essent, sola unius aut alterius absentia moram publi- 
cis negotiis adferre posset. Sed quoniam contra hi consules ideo 
creantur, quia magna concilia publicis negotiis quotidie vacare 
nequeunt, medium necessario hie quaerendum est; et defectus 
numeri temporis brevitate supplendus. Atque adeo si modo triginta 
aut circiter in duos aut tres menses eligantur, plures erunt, quam 
ut hoc brevi tempore corrumpi possint; et hac de causa etiam 
monui, ut ii, qui in eorum locum succedunt, nullo modo eli- 
gendi sint, nisi eo tempore, quo ipsi succedunt et alii discedunt. 

36. Horum praeterea officium esse diximus, senatum, quando 
eorum aliqui, licet pauci sint, opus esse iudicaverint, convocare, 
resque in eodem decernendas proponere, senatum dimittere eius- 

que de negotiis publicis decreta exsequi. Quo autem id fieri ordine 
debeat, ne res inutilibus quaestionibus diu protrahantur, paucis 
iam dicam. Nempe consules de re in senatu proponenda, et 
quid faetu opus sit consulant, et si de eo omnibus una fuerit 
mens, tum convocato senatu, et quaestione ordine exposita quae- 
nam eorum sit sententia doceant , nec alterius sententia exspectata 
suffragia ordine colligant. Sed si consules plures, quam unam 
sententiam foverint, tum in senatu illa de quaestione proposita 
sententia prior dicenda erit, quae a maiori consulum numero de- 
fendebatur; et si eadem a maiori senatus et consulum parte non 
fuerit probata, sed quod numerus dubitantium et negantium si- 
mul maior fuerit, quod ex calculis, ut iam monuimus, constare 
debet, tum alteram sententiam , quae pauciora, quam prior, ha- 
buerit inter consules suffragia, doceant, et sic porro reliquas. 
Quod si nulla a maiori totius senatus parte probata fuerit, senatus 
in sequentem diem aut in tempus breve dimittendus, ut consules 
interim videant, num alia media, quae magis possint placere, 
queant invenire. Quod si nulla alia invenerint, velsi, quae in- 
venerint, senatus maior pars non probaverit, tum senatoris cuius- 
que sententia audienda est, in quam si etiam maior senatus pars 
noniverit, tum de unaquaque sententia iterum suffragia ferenda, 
et non tantum affirmantium, ut huc usque factum, sed dubitan- 
tium etiam et negantium caleuli numerandi sunt, et si plures re- 
perientur affirmantes, quam dubitantes aut negantes, ut tum 
sententia rata maneat, et contra irrita, si plures invenientur ne- 
gantes, quam dubitantes aut affirmantes: sed si de omnibus 
sententiis maior dubitantium, quam negantium aut affirmantium 
fuerit numerus, ut tum syndicorum concilium senatui adiungatur, 
qui simul cum senatoribus suffragia ferant, calculis solummodo 
affirmantibus aut negantibus, omissis iis, qui animum ambigu- 
um indicant. Circa res, quae ad supremum concilium a senatu 
deferuntur, idem ordo tenendus est. Haec de senatu. 

37. Ad forum quod attinet sive £ribunal, non potest iisdem 
fundamentis niti, quibus illud, quod sub monarcha est, ut illud 
in cap. 6. art. 26, et seq. descripsimus. Nam (per art. 14. huius 
cap.) cum fundamentis huius imperii non convenit, ut ulla ratio 
stirpium sive familiarum habeatur. Deinde quia iudices ex solis 

patriciis electi metu quidem succedentium patriciorum contineri 
possent, ne in eorum aliquem iniquam aliquam sententiam pronun- 
tient, etforteut neque eos secundum merita punire sustineant ; sed 
contra in plebeios omnia auderent, et locupletes quotidie in prae- 
dam raperent. Scio hac de causa Genuensium consilium a multis 
probari, quod scilicet non ex patriciis, sed ex peregrinis iudices eli- 
gant. Sed hoc mihi rem abstracte consideranti absurde institutum 
videtur, ut peregrini, et non patricii ad leges interpretandas vocen- 
tur. Nam quid aliud iudicessuntnisi leguminterpretes? Quare mihi 
persuadeo, Genuenses in hoc etiam negotio magis suae gentis in- 
genium, quam ipsam hujus imperii naturam respexisse. Nobis 
igitur rem abstracte considerantibus media excogitanda sunt, quae 
cum huius regiminis forma optime conveniunt. 

38. Sed ad iudicum numerum quod attinet, nullum singula- 
rem huius status ratio exigit; sed ut in imperio monarchico, ita 
etiam in hoc apprime observari debet, ut plures sint, quam ut a 
viro privato corrumpi possint. Nam eorum officium solummodo 
est providere, ne quisquam privatus alteri iniuriam faciat; atque 
adeo quaestiones inter privatos, tam patricios quam plebeios, diri- 
mere, et poenas delinquentibus, etiam ex patriciis, syndicis et 
senatoribus, quatenus contra iura, quibus omnes tenentur, de- 
liquerunt, sumere. Ceterum quaestiones, quae inter urbes, quae 
sub imperio sunt, moveri possunt, in supremo concilio dirimen- 
dae sunt. 

39. Temporis praeterea, in quod eligendi sunt, ratio est ea- 
dem in quocumque imperio, et etiam ut quotannis aliqua eorum 
pars cedat, et denique, quamvis non opus sit, ut unusquisque 
ex diversa sit familia, necesse tamen est, ne duo sanguine pro- 
pinqui simul in subselliis locum occupent; quod in reliquis con- 
ciliis observandum est, praeterquam in supremo, in quo sufficit, 
si modo in electionibus lege cautum sit, ne cuiquam propinquum 
nominare, nec de eo, si ab alio nominatus sit, suffragium ferre 
liceat, et praeterea ne ad imperii ministrum quemcumque nominan- 
dum duo propinqui sortem ex urna tollant. Hoc, inquam, sufficit 
in concilio, quod ex tam magno hominum numero componitur, 
et cui nulla singularia emolumenta decernuntur. Atque adeo im- 
perio inde nihil erit detrimenti, ut absurdum sit, legem ferre, 

qua omnium patriciorum propinqui a supremo concilio secludan- 
tur, ut art. 14. huius cap. diximus. Quod autem id absurdum 
Sit, patet. Nam ius illud ab ipsis patriciis institui non posset, 
quin eo ipso omnes absolute suo iure eatenus cederent, ac proinde 
eiusdem iuris vindices non ipsi patricii, sed plebs esset; quod iis 
directe repugnat, quae in art. 5. et 6. huius cap. ostendimus. Lex 
autem illa imperii, qua statuitur, ut una eademque ratio inter 
numerum patriciorum et multitudinis servetur, id maxime re- 
spicit, ut patriciorum ius et potentia conservetur, ne scilicet pau- 
ciores sint, quam ut multitudinem possint regere. 

40. Ceterum iudices a supremo concilio ex ipsis patriciis, hoc 
est (per art. 17. huius cap.) ex ipsis legum conditoribus eligendi 
sunt, et sententiae, quas tulerunt tam de rebus civilibus, quam 
criminalibus, ratae erunt, si servato ordine et absque partium 
studio prolatae fuerint, de qua re syndicis lege permissum erit 
cognoscere, iudicare et statuere. 

4]. Iudicum emolumenta eadem esse debent, quae art. 29. 
cap. 6. diximus; nempe ut ex unaquaque sententia, quam de re- 
bus civilibus tulerint, ab eo, qui causa cecidit, pro ratione totius 
summae partem aliquotam accipiant. At circa sententias de rebus 
eriminalibus haec sola hic differentia sit, ut bona ab ipsis pro- 
Scripta, et quaecumque summa, qua minora crimiua mulctantur, 
ipsis solis designetur, ea tamen conditione, ut nunquam iis liceat 
quenquam tormentis cogere quidpiam confiteri, et hoc modo satis 
cautum erit, ne iniqui in plebeios sint, et ne metus causa nimium 
patriciis faveant. Nam praeterquam quod hic metus sola avaritia, 
eaque specioso iustitiae nomine adumbrata temperetur, accedit, 
quod plures sint numero, et quod suffragia non palam, sed cal- 
culis ferantur, ita ut si quis ob dampatam suam causam stomache- 
tur, nihil tamen habcat, quod uni imputare possit. Porro ne 
iniquam aut saltem ne absurdam aliquam sententiam pronuntient, 
et ne eorum quispiam dolo quicquam faciat, syndicorum reve- 
rentia prohibebit, praeterquam quod in tam magno iudicum nu- 
mero unus semper aut alter reperietur, quem iniqui formident. 
Ad plebeios denique quod attinet, satis iis etiam cavebitur, siad 
syndicos iisdem appellare liceat, quibus, uti dixi, iure permis- 
sum sit de iudicum rebus cognoscere, iudicare et statuere, Nam 

certum est, quod syndiei multorum patriciorum odium vitare non 
poterunt, et plebi contra gratissimi semper erunt, cuius applau- 
sum, quantum ipsi eliam poterunt, captare studebunt. Quem 
in finem data occasione non omittent sententias contra leges fori 
prolatas revocare, et quemcumque iudicem examinare, et poenas 
ex iniquis sumere; nihil enim hoc magis multitudinis animos mo- 
vet. Nec obstat, quod similia exempla raro contingere possint; 
sed contra maxime prodest. Nam praeterquam quod illa civitas 
prave constituta sit, ubi quotidie exempla in delinquentes eduntur 
(ut cap. 5. art. 2. ostendimus), illa profecto rarissima esse debent, 
fama quae maxime celebrantur. 

42. Qui in urbes vel provincias proconsules mittuntur, ex or- 
dine senatorio eligendi essent, quia senatorum officium est de ur- 
bium munimentis, aerario, militia etc. curam habere. Sed qui 
in regiones aliquantulum remotas mitterentur, senatum frequen- 
tare non possent, et hac de causa ii tantummodo ex ipso senatu 
vocandi sunt, qui urbibus in patrio solo conditis destinantur; at 
quos ad magis remota loca mittere volunt, ex iis eligendi sunt, 
quorum aetas a senatorio gradu non abest. Sed neque hac ratione 
paci totius imperii satis cautum fore existimo, si nimirum urbes 
eircumvicinae iure suffragii omnino prohibeantur, nisi adeo im- 
potentes omnes sint, ut palam contemni possint, quod sane con- 
cipi nequit. Atque adeo necesse est, ut urbes circumvicinae iure 
civitatis donentur, et ex unaquaque viginti, triginta aut quadra- 
ginta (nam numerus pro magnitudine urbis maior aut minor esse 
debet) cives electi in numerum patriciorum adscribantur, ex qui- 
bus tres, quatuor aut quinque quotannis eligi debent, qui ex se- 
natu sint, et unus ad vitam syndicus. Atque hi, qui ex senatu 
sunt, proconsules in urbem, ex qua electi sunt, mittantur una 
cum syndico. 

43. Ceterum iudices iz unaquaque urbe constituendi ex pa- 
triciis eiusdem urbis eligendi sunt. Sed de his non necesse iudico 
prolixius agere, quia ad singularis huius imperii fundamenta non 
pertinent. 

A4. Qui in quocumque concilio a secretis sunt, et alil eius- 
modi ministri, quia suffragii ius non habent, eligendi sunt ex 
plebe. Sed quia hi diuturna negotiorum tractatione maximam re- 

rum agendarum notitiam habent, fit saepe, ut eorum consilio 
plus, quarm par est, deferatur, et ut status totius imperii ab eo- 
rum directione maxime pendeat; quae res Hollandis exitio fuit. 
Nam id sine magna multorum optimorum invidia fieri nequit. Et 
sane dubitare non possumus, quin senatus, cuius prudentia non 
a senatorum, sed ab administrorum consilio derivatur, maxime 
ab inertibus frequentetur, et huius imperii conditio non multo 
melior erit, quam imperii monarchici, quod pauci regis consiliarii 
regunt, de quo vide cap. 6. art. 5. 6. et 7.  Verumenimvero im- 
perium, prout recte vel prave institutum fuerit, eo minus aut 
magis erit huic malo obnoxium. Nam imperii libertas, quae non 
satis firma habet fundamenta, nunquam sine periculo defenditur; 
quod patricii ne subeant, ministros gloriae cupidos ex plebe eli- 
gunt, qui postea vertentibus rebus veluti hostiae caeduntur ad 
placandam eorum iram, qui libertati insidiantur. At ubi liber- 
tatis fundamenta satis firma sunt, ibi patricii ipsi eiusdem tutan- 
dae gloriam sibi expetunt studentque, ut rerum agendarum pru- 
dentia ab eorum tantummodo consilio derivetur: quae duo in 
iaciendis buius imperii fundamentisapprime observavimus, nempe 
ut plebs tam a consiliis, quam a suffragiis ferendis arceretur (vid. 
art. 3. et 4. huius cap.); atque adeo ut suprema imperii potestas 
penes omnes patricios, auctoritas autem penes syndicos et sena- 
lum, et ius denique senatum convocandi resque ad communem 
salutem pertinentes penes consules ex ipso senatu electos esset. 
Quod si praeterea statuatur, ut qui a secretis in senatu vel in aliis 
conciliis est, in quatuor aut quinque ad summum annos eligatur, 
atque ei secundus, qui a secretis in idem tempus designatus sit, 
adiungatur, qui interim laboris partem ferat, vel si iu senatu 
non unus, sed plures a secretis sint, quorum alius his, alius aliis 
negotiis detinetur, nunquam fiet, ut administrorum potentia ali- 
cuius sit momenti. 

45. Aerarii tribuni ex plebe etiam eligendi sunt, qui eius ra- 
tionem non tantum senatui, sed etiam syndicis reddere teneantur. 

46. Ad religionem quae spectant, satis prolixe ostendimus in 
tractatu theologico-politico. Quaedam tamen tum omisimus, de 
quibus ibi non erat agendi locus: nempe quod omnes patricii 
eiusdem religionis, simplicissimae seilicet et maxime catholicae, 

qualem in eodem tractatu descripsimus, esse debeant. Nam ap- 
prime cavendum est, ne ipsi patricii in sectas dividantur, et ne 
alii his, alii aliis plus faveant, et deinde, ne superstitione capti 
libertatem subditis dicendi ea, quae sentiunt, adimere studeant. 
Deinde quamvis unicuique libertas dicendi ea, quae sentit, danda 
est, magni tamen conventus prohibendi sunt. Atque adeo iis, 
qui alii religioni addicti sunt, concedendum quidem est, tot, 
quot velint, templa aedificare; sed parva et certae cuiusdam men- 
surae, et in locis aliquantulum ab invicem dissitis. At templa, 
quae patriae religioni dicantur, multum refert, ut magna et sum- 
ptuosa sint, et ut praecipuo ipsius cultui solis patriciis vel senatori- 
bus manus admovere liceat, atque adeo ut solis patriciis liceat 
baptizare, matrimonium consecrare, manus imponere, et abso- 
lute ut templorum veluti sacerdotes patriaeque religionis vindices 
et interpretes agnoscantur. Ad concionandum autem et ecclesiae 
aerario eiusque quotidianis negotiis administrandis aliqui ex plebe 
ab ipso senatu eligendi sunt, qui senatus quasi vicarii sint, cui 
propterea rationem omnium reddere teneantur. 


47. Atque haec illa sunt, quae huius imperii fundamenta spe- 
ctant; quibus pauca alia minus quidem principalia, sed magni 
tamen momenti addam: nempe ut patricii veste quadam seu ha- 
bitu singulari, quo dignoscantur, incedant, et ut singulari quo- 
dam titulo salutentur, et unusquisque ex plebe iis loco cedat, et 
si aliquis patricius bona sua aliquo infortunio, quod vitari ne- 
quit, amiserit, idque liquido docere poterit, ut in integrum ex 
publicis bonis restituatur; sed si contra constet, eundem largi- 
tate, fastu, ludo, scortis etc. eadem consumpsisse, vel quod ab- 
solute plus debet, quam est solvendo, ut dignitate cedat, et omni 
honore officioque indignus habeatur. Qui enim se ipsum resque 
suas privatas regere nequit, multo minus publicis consulere 
poterit. 


48. Quos lex iurare cogit, a periurio multo magis cavebunt, 
si per salutem patriae et libertatem perque supremum concilium, 
quam si per Deum iurare iubeantur. Nam qui per Deum iurat, 
privatum bonum interponit, cuius ille aestimator est; at qui iure- 
iurando libertatem patriaeque salutem interponit, is per commune 

omnium bonum, cuius ille aestimator non est, iurat, et si 
peierat, eo ipse se patriae hostem declarat. 

49. Academiae, quae sumptibus reipublicae fundantur, non 
tam ad ingenia colenda, quam ad eadem coércenda instituuntur. 
Sed in libera republica tum scientiae et artes optime excolentur, 
si unicuique veniam petenti concedatur publice docere, idque 
suis sumptibus suaeque famae periculo. Sed haec et similia ad 
alium locum reseryo. Nam hic de iis solummodo agere consti- 
tueram, quae ad solum imperium aristocraticum pertinent. 


CAP. IX. De aristocratia. Continuatio. 


]. Huc usque imperium consideravimus, quatenus ab una 
sola urbe, quae totius imperii caput est, nomen habet. Tempus 
jam est, ut de eo agamus, quod plures urbes tenent, 
quodque ego praecedenti praeferendum existimo. Sed ut utriusque 
differentiam et praestantiam noscamus, singula praecedentis im- 
perii fundamenta perlustrabimus, et, quae ab hoc aliena sunt, 
reiiciemus, etalia, quibus niti debeat, eorum loco iaciemus. 

2. Urbes itaque, quae civitalis iure gaudent, ita conditae et 
munitae esse debent, ut unaquaeque sola sine reliquis subsistere 
quidem non possit; sed contra etiam, ut a reliquis deficere nequeat 
absque magno totius imperii detrimento. Hoc enim modo sem- 
per unitae manebunt. At quae ita constitutae sunt, ut nec se 
conservare, nec reliquis formidini esse queant, eae sane non sui, 
sed reliquarum iuris absolute sunt. 

3. Quae autem art. 9. et 10. praeced. cap. ostendimus, ex 
communi imperii aristocratici natura deducuntur, ut et ratio 
numeri patriciorum ad numerum multitudinis, et qualis eorum 
aetas et conditio esse debeat, qui patricii sunt creandi, ita ut 
nulla circa haec oriri possit differentia, sive imperium una sive 
plures urbes teneant. At supremi concilii alia hic debet esse ra- 
tio, Nam si quae imperii urbs supremo huic concilio congre- 
gando destinaretur, illa revera ipsius imperii caput esset; atque 
adeo vel vices servandae essent, vel talis locus huic concilio esset 
designandus, qui civitatis ius non habeat, quique ad omnes 
aeque perlineat. $ed tam hoc quam illud, ut dictu facile, ita 

factu difficile est, ut scilicet tot hominum millia extra urbes saepe 
ire, vel ut iam hoc, iam alio in loco convenire debeant. 

4. Verum ut recte, quid in hac re fieri oporteat, et qua ra- 
tione huius imperii concilia instituenda sint, ex ipsius natura et 
conditione concludere possimus, haec consideranda sunt, nempe 
quod unaquaeque urbs tanto plus iuris, quam vir privatus habeat, 
quanto viro privato potentior est (per art. 4. cap. 2.); et conse- 
quenter unaquaeque huius imperii urbs (vide art. 2. huius cap.) 
tantum iuris intra moenia seu suae iurisdictionis limites habeat, 
quantum potest: deinde quod omnes urbes non ut confoederatae, 
sed ut unum imperium constituentes invicem sociatae et unitae 
sint; sed ita, ut unaquaeque urbs tanto plus iuris in imperium, 
quam reliquae obtineat, quanto reliquis est potentior. Nam qui 
inter inaequales aequalitatem quaerit, absurdum quid quaerit. 
Cives quidem aequales merito aestimantur, quia uniuscuiusque 
potentia cum potentia totius imperii comparata nullius est consi- 
derationis: at urbis cuiuscumque potentia magnam partem poten- 
tiae ipsius imperii conslituit, et eo maiorem quo ipsa urbs maior 
est. Ac proinde omnes urbes aequales haberi nequeunt. Sed ut 
uniuscuiusque potentia, ita eliam eiusdem ius ex ipsius magni- 
tudine aestimari debet. "Vincula vero, quibus adstringi debent, 
ut unum imperium componant, apprime sunt (per art. 1. cap. 4.) 
senatus et forum. Quomodo autem eae omnes his vinculis ita 
copulandae sint, ut earum tamen unaquaeque sui iuris, quantum 
fieri potest, maneat, breviter hic ostendam. 

5. Nempe uniuscuiusque urbis patricios, qui pro magnitudine 
urbis (per art. 3. huius cap.) plures aut pauciores esse debent, 
summum in suam urbem ius habere concipio, eosque in concilio, 
quod čllius urbis supremum est, summam habere potestatem 
urbem muniendi eiusque moenia dilatandi, vectigalia imponendi, 
leges condendi et abrogandi, et omnia absolute agendi, quae ad 
suae urbis conservationem et incrementum necessaria esse iudi- 
cant. Ad communia autem imperii negotia tractanda senatus 
creandus est, iis omnino conditionibus, quas in praeced. cap. 
diximus; ita ut inter hunc senatum et illum nulla alia sit differen- 
tia, quam quod hic auctoritatem etiam babeat dirimendi quaestio- 
nes, quae inter urbes oriri possunt. Nam hoc in hoc imperio, 

cuius nulla urbs caput est, non potest, ut in illo a supremo con- 
cilio fieri. "Vide art. 38. praeced cap. 

6. Ceterum in hoc imperio supremum concilium convocandum 
non est, nisi opus sit ipsum imperium reformare, vel in arduo 
aliquo negotio, ad quod peragendum senatores se impares esse 
credent; atque adeo raro admodum fiet, ut omnes patricii in con- 
cilium vocentur. Nam praecipuum supremi concilii officium esse 
diximus (art. 17. praeced. cap.) leges condere et abrogare, et 
deinde imperii ministros eligere. At leges sive communia totius 
imperii iura simulatque instituta sunt, immutari non debent. 
Quod si tamen tempus et occasio ferat, ut novum aliquod ius in- 
stituendum sit aut iam statutum mutandum, potest prius de 
eodem quaestio in senatu haberi, et postquam senatus in eo con- 
venerit, tum deinde legati ad urbes ab ipso senatu mittantur, 
qui uniuscuiusque urbis patricios senatus sententiam doceant; et 
si denique maior urbium pars in sententiam senatus iverit, ut 
tum ipsa rata maneat, alias irrita. Atque hic idem ordo in eli- 
gendis ducibus exercitus et legatis in alia regna mittendis, ut 
circa decreta de bello inferendo et pacis conditionibus acceptandis 
teneri potest. Sed in reliquis imperii ministris eligendis, quia 
(ut in art. 4. huius cap. ostendimus) unaquaeque urbs, quantum 
fieri potest, sui iuris manere debet, et in imperio tanto plus iuris 
obtinere, quanto reliquis est potentior, hie ordo necessario ser- 
vandus est. Nempe senatores a patriciis uniuscuiusque urbis 
eligendi sunt; videlicet unius urbis patricii in suo concilio certum 
senatorum numerum ex suis civibus collegis eligent, qui ad 
numerum patriciorum eiusdem urbis se habeat (vide art. 30. 
praeced. cap.), ut 1 ad 12; et quos primi, secundi, tertii etc. or- 
dinis esse volunt, designabunt; et sic reliquarum urbium patricii 
pro magnitudine sui numeri plures paucioresve senatores eligent, 
et in ordines distribuent, in quot senatum dividendum esse dixi- 
mus. Vide art. 34. praeced. cap. Quo fiet, ut in unoquoque 
senatorum ordine pro magnitudine cuiuscumque urbis plures 
paucioresve eiusdem senatores reperiantur. At ordinum prae- 
sides eorumque vicarii, quorum numerus minor est urbium 
numero, a senatu ex consulibus electis sorte eligendi sunt. In 
iudicibus praeterea supremis imperii eligendis idem ordo retinen- 

dus est, scilicet ut uniuscuiusque urbis patricii ex suis collegis 
pro magnitudine sui numeri plures aut pauciores iudices eligant. 
Atque adeo fiet, ut unaquaeque urbs in eligendis ministris sui 
iuris, quantum fieri potest, sit, et ut unaquaeque quo potentior 
est, eo etiam plus iuris tam in senatu, quam in foro obtineat; 
posito scilicet, quod senatus et fori ordo in decernendis imperii 
rebus et quaestionibus dirimendis talis omnino sit, qualem art. 33. 
et 34. praeced. cap. descripsimus. 

7. Cohortium deinde duces et militiae tribuni e patriciis 
etiam eligendi sunt. Nam quia aequum est, ut unaquaeque urbs 
pro ratione suae magnitudinis certum militum numerum ad com- 
munem totius imperii securitatem conducere teneatur, aequum 
etiam est, ut e patriciis uniuscuiusque urbis pro numero legio- 
num, quas alere tenentur, tot tribunos, duces, signiferos etc. 
eligere liceat, quot ad illam militiae partem, quam imperio sup- 
peditant, ordinandam requiruntur. 

8. Fectigalia nulla etiam a senatu subditis imponenda, sed 
ad sumptus, qui ad negotia publica peragenda ex senatus decreto 
requiruntur, non subditi, sed urbes ipsae ab ipso senatu ad cen- 
sum vocandae sunt, ita ut unaquaeque urbs pro ratione suae 
magnitudinis sumptuum partem maiorem vel minorem ferre de- 
beat; quam quidem partem eiusdem urbis patricii a suis urbanis 
ea, qua velint, via exigent, eos scilicet vel ad censum trahendo, 
vel, quod multo aequius est, iisdem vectigalia imponendo. 

9. Porro quamvis omnes huius imperii urbes maritimae non 
sint, nec senatores ex solis urbibus maritimis vocentur, possunt 
tamen iisdem eadem emolumenta decerni, quae art. 31. praeced. 
cap. diximus. Quem in finem pro imperii constitutione media ex- 
cogitari poterunt, quibus urbes invicem arctius copulentur. Ce- 
terum reliqua ad senatum et forum, et absolute ad universum im- 
perium spectantia, quae in praeced. cap. tradidi, huic etiam im- 
perio applicanda sunt. Atque adeo videmus, quod in imperio, 
quod plures urbes tenent, non necesse sit, supremo concilio 
convocando certum tempus aut locum designare. At senatui et 
foro locus dicandus est in pago vel in urbe, quae suffragii ius non 
habet. Sedadilla, quae ad singulas urbes spectant, revertor. 

10. Ordo supremi concilii unius urbis in eligendis urbis et im- 

perii ministris et in rebus decernendis idem ille, quem art. 27. et 
36. praeced. cap. tradidi, esse debet. Nam eadem hic, quam il- 
lic, est ratio. Deinde syndicorum concilium huic subordinan- 
dum est, quod ad urbis concilium se habeat, ut illud syndicorum 
praeced. cap. ad concilium totius imperii, et cuius officium intra 
limites iurisdictionis urbis idem etiam sit, iisdemque emolumen- 
tis gaudeat. Quodsi urbs, et consequenter patriciorum numerus 
adeo exiguus fuerit, ut non nisi unum aut duos syndicos creare 
possit, qui duo concilium facere nequeunt, tum syndicis in co- 
gnitionibus pro re nata iudices a supremo urbis concilio designandi 
sunt, vel quaestio ad supremum syndicorum concilium deferenda. 
Nam ex unaquaque urbe aliqui etiam ex syndicis in locum, ubi 
senatus residet, mittendi sunt, qui prospiciant, ut iura universi 
imperii inviolata serventur, quique in senatu absque iure suffragii 
sedeant. 

11. Urbium consules a patriciis etiam eiusdem urbis eligendi 
sunt, qui veluti senatum illius urbis constituant. Iforum autem 
numerum determinare non possum, nec etiam necesse esse 
existimo, quandoquidem eiusdem urbis negotia, quae magni 
ponderis sunt, asupremo eiusdem concilio, et quae ad univer- 
sum imperium spectant, a magno senatu peraguntur. Ceterum 
si pauci fuerint, necesse erit, ut in suo concilio palam suffragia 
ferant, non autem calculis, ut in magnis conciliis. In parvis 
enim conciliis, ubi suffragia clam indicantur, qui aliquanto cal- 
lidior est, facile cuiusque suffragii auctorem noscere, et minus 
attentiores multis modis eludere potest. 

12. In unaquaque praeterea urbe ?udices a supremo eiusdem 
concilio constituendi sunt, a quorum tamen sententia supremum 
imperii iudicium appellare liceat, praeterquam reo palam convicto 
et confitenti debitori. Sed haec ulterius persequi non est opus. 

13. Superest igitur, ut de urbibus, quae sui iuris non sunt, 
loquamur. Hae si in ipsa imperii provincia vel regione conditae 
et earum incolae eiusdem nationis et linguae sint, debent neces- 
sario, sicuti pagi, veluti urbium vicinarum partes censeri, ita ut 
earum unaquaeque sub regimine huius aut illius urbis, quae sui 
iuris est, esse debeat. Cuius rei ratio est, quod patricii non a 
supremo huius imperii, sed a supremo uniuscuiusque urbis con- 

cilio eligantur, qui in unaquaque urbe pro numero incolarum 
intra limites iurisdictionis eiusdem urbis plures paucioresve sunt 
(per art. 5. huius cap.). Atque adeo necesse est, ut multitudo 
urbis, quae sui iuris non est, ad censum multitudinis alterius, 
quae sui iuris sit, referatur, et ab eius directione pendeat. At 
urbes iure belli captae, et quae imperio accesserunt, veluti im- 
perii sociae habendae et beneficio victae obligandae, vel coloniae, 
quae iure civitalis gaudeant, eo mittendae, et gens alio ducenda 
vel omnino delenda est. 

14. Atque haec sunt, quae ad huius imperii fundamenta 
spectant. Quod autem eius conditio melior sit, quam illius, 
quod nomen ab una urbe sola habet, hinc concludo, quod sci- 
licet uniuseuiusque urbis patricii more humanae cupidinis suum 
ius tam in urbe, quam in senatu retinere, et, si fieri potest, 
augere studebunt; atque adeo, quantum poterunt, conabuntur 
multitudinem ad se trahere, et consequenter imperium beneficiis 
magis, quam metu agitare, suumque numerum augere: quippe 
quo plures numero fuerint, eo plures (per art. 6. huius cap.) ex 
suo concilio senatores eligent, et consequenter (per art. eundem) 
plus iuris in imperio obtinebunt. Necobstat, quod, dum una- 
quaeque urbs sibi consulit reliquisque invidet, saepius inter se 
discordent, et tempus disputando consumant. Nam si, dum 
Romani deliberant, perit Sagunthus*); contra dum pauci ex solo 
suo affectu omnia decernunt, perit libertas communeque bonum. 
Sunt namque humana ingenia hebetiora, quam ut omnia statim 
penetrare possint; sed consulendo, audiendo et disputando acu- 
untur, et dum omnia tentant media, ea, quae volunt, tandem 
inveniunt, quae omnes probant, et de quibus nemo antea cogi- 
tasset. Quod si quis regerat, Hollandorum imperium non diu 
absque comite vel vicario, qui vicem comitis suppleret, stetisse, 
hoc sibi responsum habeat, quod Hollandi ad obtinendam liberta- 
tem satis sibi putaverunt comitem deserere, et imperii corpus 
capite obtruncare, nec de eodem reformando cogitarunt; sed 
omnia eius membra, uti antea constituta fuerant, reliquerunt, 
ita ut Hollandiae comitatus sine comite, veluti corpus sine capite, 


') Vid. Livii histor. 1. 21. cap. 6. sqq. 

ipsumque imperium sine nomine manserit. Atque adeo minime 
mirum, quod subditi plerique ignoraverint, penes quos summa 
esset imperii potestas. Et quamvis hoc non esset, ii tamen, qui 
imperium revera tenebant, longe pauciores erant, quam ut mul- 
titudinem regere, et potentes adversarios opprimere possent. 
Unde factum, ut hi saepe impune iis insidiari, et tandem evertere 
potuerint. Subita itaque eiusdem reipublicae eversio non ex eo 
orta est, quod tempus in deliberationibus inutiliter consumeretur, 
sed ex deformi eiusdem imperii statu et paucitate regentium. 

15. Est praeterea hoc aristocraticum imperium, quod plures 
urbes tenent, alteri praeferendum, quia non opus est, ut in prae- 
cedenti, cavere, ne universum supremum eius concilium subito 
impetu opprimatur, quandoquidem (per art. 9. huius cap.) eidem 
convocando nullum tempus nec locus designatur. Sunt praeterea 
potentes cives in hoc imperio minus timendi. Nam ubi plures ur- 
bes libertate gaudent, non sufficit ei, qui viam ad imperium affe- 
€tat, urbem unam occupare, ut imperium in reliquas obtineat. 
Et denique in hoc imperio libertas pluribus communis. Nam ubi 
una sola urbs regnat, eatenus reliquarum bono consulitur, qua- 
tenus regnanti huic urbi expedit. 


CAP. X. De aristocratia. Finis. 


1. Imperii utriusque aristocratici fundamentis explicatis et 
ostensis superest, ut inquiramus, an aliqua causa culpa- 
bili possint dissolvi aut in aliam formam mutari. 
Primaria causa, unde huiusmodi imperia dissolvuntur, illa est, 
quam acutissimus Florentinus*) Disc. 1. lib. 3. in Tit. Livium ob- 
servat, videlicet quod ,,Zmperio, sicuti humano corpori, quoti- 
die aggregatur aliquid, quod quandoque indiget curatione.“ 
Atque adeo necesse esse, ait, ut aliquando aliquid accidat, quo 
imperium ad suum principium, quo stabiliri incepit, redigatur. 
Quod si intra debitum tempus non acciderit, vitia eo usque cre- 
Scent, ut tolli nequeant nisi cum ipso imperio. Atque hoc, in- 


*) Laudavit Spinoza his verbis „Nic. Machiavelli, discorsi sopra la 
prima deca di Tito Livio I. HI. cap. t.” Opere ed. 1813, vol. III. p. 301. 
Cf. tract. pol. 5, 1.* 

quit, vel casu contingere potest, vel consilio et prudentia legum 
aut viri eximiae virtutis. Nec dubitare possumus, quin haec 
res maximi sit ponderis, et quod, ubi huic incommodo provisum 
non sit, non poterit imperium sua virtute, sed sola fortuna per- 
manere; et contra, ubi huic malo remedium idoneum adhibitum 
fuerit, non poterit ipsum suo vitio, sed solummodo inevitabili 
aliquo fato cadere, ut mox clarius docebimus. Primum quod 
huie malo remedium occurrebat, hoc fuit, ut scilicet singulis 
lustris supremus aliquis dictator in mensem unum aut duos crec- 
tur, cui ius esset de senatorum et cuiuscumque ministri factis 
cognoscendi, iudicandi et statuendi, et consequenter imperium 
ad suum principium restituendi. Sed qui imperii incommoda 
vitare studet, remedia adhibere debet, quae cum imperii natura 
conveniant, et quae ex ipsius fundamentis deduci queant, alias 
in Scyllam incidet cupiens vitare Charybdin. Est quidem hoc ve- 
rum, quod omnes tam qui regunt, quam qui reguntur, metu 
supplicii aut damni contineri debeant, ne impune vel cum lucro 
peccare liceat; sed contra certum etiam est, quod si hic metus 
bonis et malis hominibus communis fuerit, versetur necessario 
imperium in summo periculo. Quum igitur dictatoria potestas 
absoluta sit, non potest non esse omnibus formidabilis, praeser- 
tim si statuto tempore, ut requiritur, dictator crearetur, quia 
tum unusquisque gloriae cupidus eum honorem summo studio 
ambiret; et certum est, quod in pace non tam virtus quam opu- 
lentia spectatur, ita uf, quo quisque superbior, eo facilius honores 
adipiscatur. Et forte hac de causa Romani nullo constituto tem- 
pore, sed fortuita quadam necessitate coacti dictatorem facere 
consueverant. AL nihilo minus ,,tumor dictatoris, ut Ciceronis 
verba referam *), bonis iniucundus'* fuit. Et sane, quandoquidem 
haec dictatoria potestas regia absolute est, potest non absque 
magno reipublicae periculo imperium aliquando in monarchicum 
mutari, tametsi in tempus, quantumvis breve, id fiat. Adde 
quod, siad creandum dictatorem nullum certum tempus designa- 
tum sit, ratio tum nulla temporis intercedentis ab uno ad alium, 
quam maxime servandam esse diximus, haberetur, et quod res 


*) Cic. ad Quint. fratr. HT, 8, 4. In edd. leg. rumor, non tumor. 
Spinoza II, A JU 

etiam vaga admodum esset, ut facile negligeretur. Nisi itaque 
haec dictatoria potestas aeterna sit et stabilis, quae servata imperii 
forma in unum deferri nequit, erit ea ipsa, et consequenter rei- 
publicae salus et conservatio admodum incerta. 

2. At contra dubitare nequaquam possumus (per art. 3. cap. 
6.), quod si possit servata imperii forma dictatoris gladius perpe- 
tuus et malis tantummodo formidini esse, nunquam eo usque vi- 
tia invalescere poterunt, ut tolli aut emendari nequeant. Ut igitur 
has omnes conditiones obtineamus, syndicorum concilium con- 
cilio supremo subordinandum diximus, ut scilicet dictatorius ille 
gladius perpetuus esset, non penes personam aliquam naturalem, 
sed civilem, cuius membra plura sint, quam ut imperium inter 
se possint dividere (per art. 1. et 2. praeced. cap.) vel in scelere 
aliquo convenire. Ad quod accedit, quod a reliquis imperii mu- 
neribus subeundis prohibeantur, quod militiae stipendia non sol- 
vant, et quod denique eius aetatis sint, ut praesentia ac tula, quam 
nova et periculosa malint. Quare imperio nullum ab iis periculum, 
et consequenter non bonis, sed malis tantummodo formidini esse 
queunt, et revera erunt. Nam ut ad scelera peragenda debiliores, 
ita ad malitiam coércendam potentiores sunt. Nam praeterquam 
quod principiis obstare possunt (quia concilium aeternum est), 
sunt praeterea numero satis magno, ut sine invidiae timore po- 
tentem unum aut alterum accusare et damnare audeant; praeser- 
tim quia suffragia calculis feruntur, et sententia nomine totius 
concilii pronuntiatur. 

3. At Romae plebis tribuni perpetui etiam erant; verum im- 
pares, ut Scipionis alicuius potentiam premerent; et praeterea id, 
quod salutare esse iudicabant, ad ipsum senatum deferre debe- 
bant, a quo etiam saepe eludebantur, efficiendo scilicet, ut plebs 
ei magis faveret, quem ipsi senatores minus timebant. Ad quod 
accedit, quod tribunorum contra patricios auctoritas plebis favore 
defenderetur, et quotiescumque ipsi plebem vocabant , seditionem 
potius movere, quam concilium convocare viderentur. Quae sane 
incommoda in imperio, quod in praecedd. duobus capp. desceripsi- 
mus, locum non habent. 

4. Verumenimvero haec syndicorum auctoritas hoc solummodo 
praestare poterit, ut imperii forma servetur, atque adeo prohibere, 

ne leges infringantur, et ne cuiquam cum lucro peccare liceat; 
sed nequaquam efficere poterit, ne vitia, quae lege prohiberi ne- 
queunt, gliscant, ut sunt illa, in quae homines otio abundantes 
incidunt, et ex quibus imperii ruina non raro sequitur. Homines 
enim in pace deposito metu paulatim ex ferocibus barbaris civiles 
seu humani, et ex humanis molles et inertes fiunt, nec alius 
alium virtute, sed fastu et luxu excellere studet. Unde patrios 
mores fastidire, alienos induere, hoc est, servire incipiunt. 

5. Ad haec mala vitandum multi conati sunt leges sumptuarias 
condere; sed frustra. Nam omnia iura, quae absque ulla alterius 
iniuria violari possunt, ludibrio habentur, et tantum abest, ut 
hominum cupiditates et libidinem frenent, quin contra easdem 
intendant, Nam nitimur in vetitum semper, cupimusque ne- 
gata." Nec unquam bominibus otiosis ingenium deest ad 
eludenda iura, quae instituuntur de rebus, quae absolute prohi- 
beri nequeunt, ut sunt convivia, ludi, ornatus et alia huiusmodi, 
quorum tantummodo excessus malus et ex uniuscuiusque fortuna 
aestimandus est, ita ut lege nulla universali determinari queat. 

6. Concludo itaque, communia illa pacis vitia, de quibus hic 
loquimur, nunquam directe, sed indirecte prohibenda esse, talia 
scilicet imperii fundamenta iaciendo, quibus fiat, ut plerique non 
quidem sapienter vivere studeant (nam hoc impossibile est), sed 
ut iis ducantur affectibus, ex quibus reipublicae maior sit utilitas. 
Atque adeo huic rei maxime studendum, ut divites si non parci, 
avari tamen sint. Nam non dubium est, quin, si hic avaritiae 
affectus, qui universalis est et constans, gloriae cupidine fovea- 
tur, plerique rei suae sine ignominia augendae summum ponant 
studium, quo honores adipiscantur et summum dedecus vitent. 
Si itaque ad fundamenta utriusque imperii aristocratici, quae 
praecedd. duobus capp. explicui, attendamus, hoc ipsum ex iisdem 
sequi videbimus. Numerus enim regentium in utroque adeo ma- 
gnus est, ut divitum maximae parti aditus ad regimen pateat et ad 
imperii honores adipiscendos. 

7. Quod si praeterea (uti diximus art. 47. cap. 8.) statuatur, 
ut patricii, qui plus debent, quam sunt solvendo, ordine patricio 

*) Ovid. amor. III, 4, 11. 

deturbentur, et qui bona sua infortunio perdiderunt, ut in in- 
legrum restituantur, non dubium est, quin omnes, quantum 
poterunt, conabuntur bona sua conservare.  Peregrinos prae- 
terea habitus nunquam concupiscent, nec patrios fastidient, si 
lege constituatur, ut patricii et qui honores ambiunt, singulari 
veste dignoscantur: de quo vide art. 25. et 47. cap. 8. Et praeter 
haec alia in quocumque imperio cum natura loci et gentis ingenio 
consentanea excogitari possunt, et in eo apprime vigilari, ut sub- 
diti magis sponte, quam lege coacti suum officium faciant. 


8. Nam imperium, quod nihil aliud prospicit, quam ut ho- 
mines metu ducantur, magis sine vitiis erit, quam cum virtute. 
Sed homines ita ducendi sunt, ut non duci, sed ex suo ingenio et 
libero suo decreto vivere sibi videantur; atque adeo ut solo liber- 
tatis amore, rei augendae studio, speque imperii honores adipi- 
scendi retineantur. Ceterum imagines, triumphi et alia virtutis 
incitamenta magis servitutis, quam liberlatis sunt signa. Servis 
enim, non liberis virtutis praemia decernuntur. Fateor quidem: 
homines his stimulis maxime incitari; sed ut haec in initio viris 
magnis, ita postea crescente invidia ignavis et opum magnitudine 
tumidis decernuntur, magna omnium bonorum indignatione. 
Deinde qui parentum triumphos et imagines ostentant, iniuriam 
sibi fieri credunt, ni reliquis praeferantur. Denique, ut alia ta- 
ceam, hoc certum est, quod aequalitas, qua semel exuta com- 
munis libertas necessario perit, conservari nullo modo possit, 
simulatque alicui viro virtute claro singulares honores iure publico 
decernuntur. 


9. His positis videamus iam, an huiusmodi imperia culpabili 
aliqua causa possint destrui. Verum si quod imperium aeternum 
esse potest, illud necessario erit, cuius semel recte instituta iura 
inviolata manent. Anima enim imperii iura sunt. His igitur 
servatis servatur necessario imperium. At iura invicta esse ne- 
queunt, nisi et ratione et communi hominum affectu defendantur; 
alias si scilicet solo rationis auxilio nituntur, invalidae sane sunt 
facileque vincuntur. Quum itaque utriusque imperii aristocratici 
iura fundamentalia cum ratione et communi hominum affectu con- 
venire ostenderimus; possumus ergo affirmare, si quae ulla im- 

peria, haec necessario aeterna fore, vel nulla culpabili causa, 
sed fato tantummodo aliquo inevitabili posse destrui. 

10. At obiici nobis adhuc potest, quod, quamvis imperii iura 
in praecedd. ostensa ratione et communi hominum affectu defen- 
dantur, possint nihilo minus aliquando vinci. Nam nullus affe- 
ctus est, qui aliquando a fortiori et contrario affectu non vincatur; 
timorem namque mortis a cupidine rei alienae saepe vinci vide- 
mus. Qui hostem metu territi fugiunt, nullo alterius rei metu 
detineri possunt; sed sese in flumina praecipitant vel in ignem 
ruunt, ut hostium ferrum fugiant. — Quantumvis igitur civitas 
recte ordinata et iura optime instituta sint, in maximis tamen im- 
perii angustiis, quando omnes, ut fit, terrore quodam panico 
capiuntur, tum omnes id solum, quod praesens metus suadet, 
nulla futuri neque legum habita ratione, probant, omnium ora in 
virum victoriis clarum vertuntur, eundemque legibus solvunt, 
atque ipsi imperium (pessimo exemplo) continuant totamque rem- 
publican ipsius fidei committunt: quae res sane Romani imperii 
exitii fuit causa. Sed ut huic obiectioni respondeam, dico primo, 
quod in recte constituta republica similis terror non oritur, nisi 
ex iusta causa. Atque adeo is terror et confusio ex eo orta nulli 
causae, quae prudentia humana vitari poterat, adscribi potest. 
Deinde notandum, quod in republica, qualem in praecedd. de- 
scripsimus, fieri non potest (perart. 9. et 25. cap. 8.), ut unus 
aut alter virtutis fama ita excellat, ut omnium ora in se vertat; 
sed necesse est, ut plures habeat aemulos, quibus plures alii 
faveant. Quamvis itaque ex terrore confusio aliqua in republica 
oriatur, leges tamen fraudare atque aliquem contra ius ad im- 
perium militare renuntiare nemo poterit, quin statim contentio 
aliorum petentium oríatur, quae ut dirimatur, necesse tandem 
erit ad semel statuta et ab omnibus probata iura recurrere, atque 
res imperii secundum leges latas ordinare. Possum igitur abso- 
lute affirmare, quum imperium, quod una sola urbs, tum prae- 
cipue illud, quod plures urbes tenent, aeternum esse, sive nulla 
interna causa posse dissolvi aut in aliam formam mutari. 

CAP. XI. De democratia. 


1. Transeo tandem ad tertium et omnino absolutum impe- 
rium, quod democraticum appellamus. Huius ab aristoera- 
tico differentiam in hoc potissimum consistere diximus, quod in 
eo a sola supremi concilii voluntate et libera electione pendeat, 
ut hic aut ille patricius creetur, ita ut nemo ius suffragii et munera 
imperii subeundi hereditarium habeat, nemoque id ius sibi po- 
scere iure possit, ut in hoc, de quo iam agimus, imperio fit. Nam 
omnes, qui ex parentibus civibus vel qui in patrio illo solo nati, 
vel qui de republica bene meriti sunt, vel ob alias causas, ob 
quas lex alicui ius civis dare iubet, ii, inquam, omnes ius suffra- 
gii in supremo concilio muneraque imperii subeunda iure sibi 
poscunt; nec denegare iis licet, nisi ob crimen aut infamiam. 

2. Siigitur iure institutum sit, ut seniores tantummodo, qui 
ad certum aetatis annum pervenerunt, vel ut soli primogeniti, si- 
mulatque per aetatem licet, vel qui certam pecuniae summam 
reipublicae contribuunt, ius suffragii in supremo concilio et im- 
perii negotia tractandi habeant, quamvis hac ratione fieri posset, 
ut supremum concilium ex paucioribus civibus componeretur, 
quam illad imperii aristocratici, de quo supra egimus, erunt 
nihilo miuus huiusmodi imperia democratica appellanda, quon- 
iam eorum cives, qui ad regendam rempublicam destinantur, 
non a supremo concilio ut optimi eliguntur, sed lege ad id desti- 
nantur. Et quamvis hac ratione huiusmodi imperia, ubi scilicet 
non qui optimi, sed qui forte fortuna divites, vel qui primi 
nati sunt, ad regimen destinantur, imperio aristocratico cedere 
videantur, tamen si praxin seu communem hominum condi- 
tionem spectemus, res eodem redibit. Nam patriciis ii semper 
optimi videbuntur, qui divites vel ipsis sanguine proximi vel ami- 
citia coniuncti sunt. Et sane si cum patriciis ita comparatum 
esset, ut liberi ab omni affectu, et solo studio publicae salutis 
ducti collegas patricios eligerent, nullum esset imperium cum 
aristocratico comparandum. Sed rem contra omnino sese habere 
satis superque ipsa experientia docuit, praesertim in oligar- 
chiis, ubi patriciorum voluntas ob defectum aemulantium 

maxime lege soluta est. Ibi enim studio optimos a concilio arcent 
patricii, et eos sibi socios in concilio quaerunt, qui ab eorum ore 
pendent, ita ut in simili imperio multo infelicius res eius sese 
habeant, propterea quod patriciorum electio ab absoluta quorun- 
dam libera sive omni lege soluta voluntate pendeat. Sed ad ince- 
ptum redeo. 

3. Ex dictis in praeced. art. patet, nos posse imperii democra- 
tici diversa genera concipere. Sed meum institutum non est de 
unoquoque, sed de eo solummodo agere, „in quo omnes abso- 
lute, qui solis legibus patriis tenentur, et praeterea sui iuris sunt 
honesteque vivunt, ius suffragii in supremo concilio habent mu- 
neraque imperii subeundi.** Dico expresse: qui solis legibus pa- 
triis tenentur, ut peregrinos secludam, qui sub alterius imperio 
esse censentur. Addidi praeterea: quod, praeterquam quod le- 
gibus imperii teneantur, in reliquis sui iuris sint, ut mulieres et 
servos secluderem, qui in potestate virorum et dominorum, ac 
etiam liberos et pupillos quam diu sub potestate parentum et tu- 
torum sunt. Dixi denique: Ahonesteque vivunt, utii apprime se- 
cluderentur, qui ob crimen aut aliquod turpe vitae genus infames 
sunt. 

4. Sed forsan rogabit aliquis, num feminae ex natura an ex 
instituto sub potestate virorum sint? Nam, si ex solo instituto id 
factum est, nulla ergo ratio nos co&git feminas a regimine seclu- 
dere. Sedsiipsam experientiam consulamus, id ex earum imbe- 
cillitate oriri videbimus. Nam nullibi factum est, ut viri et fe- 
minae simul reguarent, sed ubicunque terrarum viri et feminae 
reperiuntur, ibi viros regnare et feminas regi videmus, et hac ra- 
tione utrumque sexum concorditer vivere. Sed contra ÀAmazonae, 
quas olim regnasse fama proditum est, viros in patrio solo mo- 
rari non patiebantur, sed feminas tantummodo alebant, mares 
autem, quos pepererant, necabant.*) Quod si ex natura femi- 
nae viris aequales essent, et animi fortitudine et ingenio, in quo 
maxime humana potentia, et consequenter ius consistit, aeque 
pollerent, sane inter tot tamque diversas nationes quaedam repe- 
rirentur, ubi uterque sexus pariter regeret, etaliae, ubi a femi- 


*) Conf, Justini histor. 2, 4. 

nis viri regerentur atque ita educarentur, ut ingenio minus pos- 
sent. Quod quum nullibi factum sit, affirmare omnino licet, 
feminas ex natura non aequale cum viris habere ius; sed eas viris 
necessario cedere, atque adeo fieri non posse, ut uterque sexus 
pariter regat, et multo minus, ut viri a feminis regantur. Quod si 
praeterea humanos affectus consideremus, quod scilicet viri ple- 
rumque ex solo libidinis affectu feminas ament, et earum inge- 
nium et sapientiam tanti aestiment, quantum ipsae pulchritudine 
pollent, et praeterea quod viri aegerrime ferant, ut feminae, 
quas amant, aliis aliquo modo faveant, et id genus alia, levi neg- 
otio videbimus, non posse absque magno pacis detrimento fieri, 
ut viri et feminae pariter regant. Sed de his satis. 


Reliqua desiderantur. 

Arc. Spinozae scientia et humanitate laudata Oldenburgius mentionem 
facit coloquii Rhenoburgi de Deo, de extensione al. habiti, super 
quibus rebus ut fusius exponat philosophum enixe rogat. 


Clarissimo viro B. n. S. 
HENRICUS OLDENBURGIUS. 


CLARISSIME DOMINE, AMICE COLENDE, 


Tam aegre nuper, quum tibi in secessu tuo Rhenoburgi ad- 
essem*), a latere tuo divellebar, ut quam primum in Angliam 
factus sum redux, tecum rursus unire, quantum fieri potest, 
commercio saltem epistolico annitar. Rerum solidarum scientia, 
coniuncta cum humanitate et morum elegantia (quibus omnibus 
natura et industria amplissime te locupletarunt) eas habent in se- 
met ipsis illecebras, ut viros quosvis ingenuos et liberaliter edu- 
catos in sui amorem rapiant. Age itaque, vir praestantissime, 
amicitiae non fucatae dextras iungamus, eamque omni studiorum 
et officiorum genere sedulo colamus. Quod quidem a tenuitate 
mea proficisci potest, tuum iudica. Quas tu possides ingenii do- 
tes, earum partem, quum sine tuo id fieri detrimento possit, me 
mihi vindicare sinas. 2. Habebamus Rhenoburgi sermonem de 
Deo, de extensione et cogitatione infinita, de horum attributorum 
discrimine et convenientia, de ratione unionis animae humanae 
cum corpore; porro de principiis philosophiae Cartesianae et Ba- 
conianae. 3. Verum quum quasi per transennam et in transcursu 
duntaxat de tanti momenti argumentis tunc loqueremur, atque in- 
terim ista omnia menti meae crucem figant, ex amicitiae inter nos 
initae iure tecum agere aunc aggrediar, ac peramanter rogare, ut 
circa subiecta praememorata tuos conceptus nonnihil fusius mihi 


*) Rhenoburgi (Rhynsburg), in vico prope Lugdunum, Spinoza ver- 
salus est ab a. 1661 — 1664, 

exponere, imprimis vero in hisce duobus me edocere non graveris, 
videlicet, primo, qua in re extensionis et cogitationis verum dis- 
crimen ponas; secundo, quos in Cartesii et Baconis philosophia 
defectus observes, quaque ratione eos e medio tolli ac solidiora 
substitui posse iudices. Quo liberalius de hisce et similibus ad 
me scripseris, eo arctius me tibi devincies et ad paria, si modo 
possim, praestanda vehementer obstringes. 4. Sub prelo hic 
jam sudant exercitationes quaedam physiologicae a nobili quodam 
Anglo, egregiae eruditionis viro, perscriptae.*)  Tractant illae de 
aeris indole et proprietate elastica, quadraginta tribus experimen- 
tis comprobata, de fluiditate item et firmitudine et similibus. 
Quam primum excusae fuerint, curabo, ut per amicum, mare 
fortassis traiicientem , tibi exhibeantur. Tu interim longum vale 
et amici tui memor vive, qui est 

Londini d. jd August. 1661. 

tuus omni affectu et studio 
HENRICUS OLDENBURG. 


EPISTOLA IIL 


Anc. Spinoza respondet definiendo Deum et attributum, mittitque ut 
melius intelligatur ethices part. 1. definitiones, axiomala el qualuor 
primas propositiones. Fine epistolae de quibusdam Cartesii et Ba- 
conis erroribus dispulat. (Rhenoburgi mense Sept. 1661.) 


Viro nobilissimo ac doctissimo Henr. Oldenburgio 


B. p. S. 
Hesponsio ad praecedentem. 


VIR CLARISSIME , 

Quam grata sit mihi tua amicilia, ipse iudicare poteris, modo 
simula tua humanitate impetrare possis, ut tibi ad virtules, qui- 
bus abundas, reflectere liceat, et quamvis, quam diu ipsas con- 
templor, non parum mihi videar superbire, nempe quod eam te- 
cum inire audeam, praesertim dum cogito amicorum omnia, prae- 


*) Sunt Roberti Boylii „tentamina physiologica ... cum historia flui- 
ditatis et firmitatis. Ex Angl. translata.'* Amstel. 1661. 12. Conf. epp. seqq. 

cipue spiritualia, debere esse communia; tamen hoc tuae humani- 
tati potius, simul et benevolentiae, quam mihi, erit tribuendum. 
Summilate enim illius te deprimere et copia huius adeo me locu- 
pletare voluisti, ut arctam amicitiam, quam mihi constanter pol- 
liceris et a me reciprocam dignatus es petere, inire non verear, 
eaque ut sedulo colatur, enixe sim curaturus. 2. Ingenii mei 
dotes quod attinet, si quas possiderem, eas te tibi vindicare li- 
bentissime sinerem, quamquam scirem, id non sine meo magno 
detrimento futurum. Sed ne videar hoc modo tibi, quod a me 
iure amicitiae petis, velle denegare, quid circailla, de quibus lo- 
quebamur, sentiam, conabor explicare; quamquam non putem, 
nisi tua benignitas intersit, hoc medium futurum, ut mihi arctius 
devinciaris. 3. De Deo itaque incipiam breviter dieere; quem 
definio esse ens constans infinitis attributis, quorum unumquod- 
que est infinitum sive summe perfectum in suo genere. Ubi no- 
tandum, me perattributum intelligere omne id, quod concipi- 
tur per se et in se; adeo ut ipsius conceptus noninvolvat conceptuni 
alterius rei. Ut ex. gr. extensio per se et in se concipitur; at mo- 
tus non item. Nam concipitur in alio, et ipsius conceptus involvit 
extensionem. 4. Verum, quod haec sit vera Dei definitio, con- 
stat ex hoc, quod per Deuin intelligamus ens summe perfectum 
et absolute infinitum. Quod autem tale ens existat, facile est ex 
hac definitione demonstrare; sed, quia non est huius loci, de- 
monstratione supersedebo. 5. Sed quod hic demonstrare debeo, 
ut primae quaestioni viri clar, satisfaciam, sunt haec sequentia : 
primo, quod in rerum natura non possunt existere duae substan- 
tiae, quin tota essentia differant; secundo, substantiam non 
posse produci; sed quod sit de ipsius essenlia existere; tertio, 
quod omnis substantia debeat esse infinita sive summe perfecta in 
suo genere. 6. Quibus demonstratis facile poterit videre vir clar. 
quo tendam, modo simul attendat ad definitionem Dei, adeo ut 
non sit opus apertius de his loqui. Ut autem haec clare et breviter 
demonstrarem, nihil melius potui excogitare, nisi ut ea more geo- 
metrico probata examini tui ingenii subiicerem; ea itaque hic se- 
paratim mitto, tuumque circa ipsa iudicium exspectabo.*) 7.Petis 


*) Vide ethices parlem 1. ab inilio usque ad prop. 4. 
Spinoza II. 10 

a me secundo, quosnam errores in Cartesii et Baconis philosophia 
observem. Quainre, quamvis meus mos non sit aliorum errores 
detegere, volo etiam tibi morem gerere. Primus itaque et masi- 
mus est, quod tam longe a cognitione primae causae et originis 
omnium rerum aberrarint; secundus, quod veram naturam huma- 
nae mentis non cognoverint; tertius, quod veram causam erroris 
nunquam assecuti sint: quorum trium quam maxime necessaria 
sit vera cognitio, tantum ab iis ignoratur, qui omni studio et di- 
sciplina prorsus destituti sunt. Quod autem a cognitione primae 
causae et humanae mentis aberraverint, facile colligitur ex veritate 
trium propositionum supra memoratarum : quare ad solum tertium 
errorem ostendendum me converto. 8. De Bacone parum dicam, 
qui de hac re admodum confuse loquitur et fere nihil probat; sed 
tantum narrat. Nam primo supponit, quod intellectus humanus 
praeter fallaciam sensuum sua sola natura fallitur, omniaque fingit 
ex analogia suae naturae et non ex analogia universi, adeo ut sit 
instar speculi inaequalis ad radios rerum, qui suam naturam natu- 
rae rerum immiscet etc. Secundo, quod intellectus humanus fertur 
ad abstracta propter naturam propriam, atque ea, quae fluxa sunt, 
fingit esse constantia etc. Tertio, quod intellectus humanus gli- 
scat, neque consistere aut acquiescere possit: et quas adhuc alias 
causas adsignat, facile omnes ad unicam Cartesii reduci possunt ; 
scilicet quia voluntas humana est libera et latior intellectu, sive ut 
ipse Verulamius magis confuse loquitur, quia ,,intellectus luminis 
sicci non est, sed recipit infusionem a voluntate.**) (Notandum 
hic, quod Verulamius saepe capiat intellectum pro mente, in quo 
a Cartesio differt.) 9. Hanc ergo causam, ceteras ut nullius mo- 
menti parum curando, ostendam esse falsam; quod et ipsi facile 
vidissent, modo attendissent ad hoc, quod scilicet voluntas differt 
ab hac et illa volitione, eodem modo ac albedo ab hoc et illo albo, 
sive humanitas ab hoc et illo homine; adeo ut aeque impossibile 
sit concipere, voluntatem causam esse huius ac illius volitionis, 
atque humanitatem esse causam Petri et Pauli. 10. Quum igitur 
voluntas non sit nisi ens rationis, et nequaquam dicenda causa hu- 
ius et illius volitionis; et particulares volitiones, quia, ut existant, 


*) Vide Baconi liin novum organum scient. libr. 1. aphorism, 49. 

egent causa, non possint dici liberae, sed necessario sint tales, 
quales a suis causis determinantur; et denique secundum Carte- 
sium ipsissimi errores sint particulares volitiones: inde necessario 
sequitur, errores, id est, particulares volitiones, non esse libe- 
ras, sed determinari a causis externis et nullo modo a voluntate; 
quod demonstrare promisi etc. 


EPISTOLA IIL 


Anc. Oldenburgius diversas movet quaestiones de Deo eiusque cxi- 
slentia, de cogitatione et de eth. part. 1. axiomalis, simulque amicum 
de collegio quodam philosophico certiorem facit et Boylii librum de 
exercitationibus physiologicis mittere denuo promittit. 


Clarissimo viro B. D. S. 
HENRICUS OLDENBURGIUS. 


VIR PRAESTANTISSIME ET AMICISSIME , 

Redditae mihi sunt perdoctae tuae literae et magna cum volu- 
plate perlectae. Geometricum tuum probandi morem valde probo ; 
sed meam simul hebetudinem incuso, quod, quae tam accurate 
doces, ego haud ita prompte assequar.  Patiaris igitur, oro, ut 
documenta istius meae tarditatis tibi prodam, dum sequentes quae- 
stiones moveo, earumque solutiones ate peto. 2. Prima est, an 
clare e£ indubitanter intelligas, ex sola illa definitione, quam de 
Deo tradis, demonstrari, tale ens existere. Ego sane quum me- 
cum perpendo, definitiones non nisi conceptus mentis nostrae 
continere, mentem autem nostram multa concipere, quae non 
existunt, et fecundissimam esse in rerum semel conceptarum mul- 
tiplicationeé et augmentatione, necdum video, quomodo ex eo con- 
ceptu, quem de Deo habeo, inferre possim Dei existentiam. Pos- 
sum quippe ex mentali congerie omnium perfectionum, quas in 
hominibus, animalibus, vegetabilibus, mineralibus etc. depre- 
hendo, concipere et formare substantiam aliquam unam, quae 
omnes illas virtutes solide possideat, quin imo mens mea valet eas- 
dem in infinitum multiplicare et augere; adeoque ens quoddam 
perfectissimum et excellentissimum apud sese effigiare, quum 
lamen nullatenus inde concludi possit huiusmodi entis existentia, 

3. Secunda quaestio est, an tibi sit indubitatum, corpus non ter- 
minari cogitatione, nec cogitationem corpore; quum adhuc sub 
iudice lis sit, quid sit cogitatio; sitne motus corporeus, an actus 
quidam spiritualis, corporeo plane contradistinctus? 4. Tertia 
est, an axiomata illa, quae mihi communicasti, habeas pro prin- 
cipiis indemonstrabilibus et naturae luce cognitis nullaque proba- 
tione egentibus. Fortasse primum axioma tale est. Sed non video, 
quomodo tria reliqua in talium numerum referri queant. Secun- 
dum quippe supponit, nihil existere in rerum natura praeter sub- 
stantias et accidentia, quum tamen multi statuant, tempus et 
locum rationem habere neutrius. Tertium iuum axioma, res 
nempe, quae diversa habent attributa, nihil habere inter se com- 
mune, tantum abest, ut clare a me concipiatur, ut potius contra- 
rium eius tota rerum universitas videatur evincere. Res enim 
omnes nobis cognitae, tum in nonnullis inter se differunt, tum in 
quibusdam conveniunt. 5. Quartum denique, res seilicet, quae 
nihil commune habent inter se, unam alterius causam esse non 
posse, non ita perspicuum est intellectui meo caliginoso, quin 
luce aliqua perfundi egeat. Deus quippe nihil formaliter commune 
habet cum rebus creatis, earum tamen causa a nobis fere omnibus 
habetur. 6. Haecigitur axiomata, quum apud me non videantur 
extra omnem dubitationis aleam posita, facile coniicis , propositio- 
nes tuas iis superstructas non posse non vacillare. Et quo magis 
eas considero, eo pluribus super eas dubitationibus obruor. 7. Ad 
primam quippe expendo, duos homines esse duas substantias et 
eiusdem attributi, quum et unus et alter ratione valeant; inde 
concludo, dari duas substantias eiusdem attributi. Circa secun- 
dam considero, quum nihil possit esse causa sui ipsius, vix cadere 
sub captum nostrum, quomodo verum esse possit, substantiam 
non posse produci, neque ab alia quacumque substantia. 8. Haec 
enim propositio omnes substantias causas sui statuit, easdemque 
omnes et singulas a se invicem independentes, totidemque deos 
facit et hac ratione primam omnium rerum causam negat: quod 
ipsum lubens fateor me non capere, nisi hane mihi gratiam facias, 
ut sententiam tuam de sublimi hoc argumento nonnihil enuclea- 
tius et plenius mihi aperias, doceasque, quaenam sit substantia- 
rum origo et productio, rerumque a se invicem dependentia et 

mutua subordinatio. Ut hac in re libere et fidenter mecum agas, 
per eam, quam inivimus, amicitiam te coniuro rogoque enixissime, 
ut persuasum tibi habeas quam maxime, omnia ista, quae mihi im- 
pertiri dignaberis, integra et salva fore, meque nullatenus com- 
missurum, ut eorum quippiam in tui noxam aut fraudem a me 
evulgetur. 9. In collegio nostro philosophico experimentis et 
observationibus faciendis gnaviter, quantum per facultates licet, 
indulgemus et concinnandae artium mechanicarum historiae im- 
moranur, ratum habentes ex principiis mechanicis formas et qua- 
litates rerum optime posse explicari et per motum, figuram atque 
texturam, et varias eorum complicationes omnia naturae effecta pro- 
duci, nec opus esse, ut ad formas inexplicabiles et qualitates 
occultas, ceu ignorantiae asylum, recurramus. 10. Librum, quem 
promisi, tibi transmittam, quam primum legali vestri Delgici, 
qui hic agunt, nuntium aliquem (ut saepe facere solent) Hagam 
Comitis expedient, aut quam primum amicus quidam alius, cui 
tuto eum committere possim, ad vos excurret. "Veniam peto meae 
prolixitati et libertati, atque unice rogo, ut quae sine ullis inyo- 
lucris et elegantiis aulicis libere ad tuas reposui, in bonam partem, 
ut amici solent, accipias, meque credas sine fuco et arte 
Londini die 27. Septemb. 1661. 
tibi addictissimum 
HENR, OLDENBVRG. 


EPISTOLA IV. 


Are. Spinoza respondet ad quasdam Oldenburgii quaestiones et dubi- 
tationes, ceteris propter temporis brevitatem omissis, quum iter 
Amstelodamum facturus esset. (Rhenoburgi m. Oct. 1661.) 


Viro nobilissimo ac doctissimo Henrico Oldenburgio 


B. pn. S. 


Responsio ad praecedentem. 


VIR CLARISSIME, 
Dum paro ire Ámstelaedamum, ut ibi hebdomadam unam ac 
alteram commorer, tuam perquam gratam epistolam accepi, tuas- 
que obiectiones in tres, ges TA propositiones vidi; quibus 

solis, ceteris propter temporis brevitatem omissis, conabor satis- 
facere. 2. Ad primam itaque dico, quod non ex definitione cuius- 
cumque rei sequitur existentia rei definitae; sed tantummodo (ut 
in scholio, quod tribus propositionibus adiunxi, demonstravi) 
sequitur ex definitione sive idea alicuius attributi, id est (uti 
aperte circa definitionem Dei explicui) rei, quae per se ei in se con- 
cipitur. Rationem vero huius differentiae etiam in memorato 
scholio satis clare, ni fallor, proposui, praecipue philosopho. Sup- 
ponitur enim, non ignorare differentiam, quae est inter fictionem 
et inter clarum et distinctum conceptum; neque etiam veritatem 
huius axiomatis, scilicet, quod omnis definitio sive clara et di- 
slincta idea sit vera. Quibus notatis non video, quid ad primae 
quaestionis solutionem ultra desideretur. 3. Quare ad solutionem 
secundae pergo: ubi videris concedere, quodsi cogitalio non 
pertineat ad exteusionis naturam, quod tum extensio non termina- 
relur cogilatione, nimirum quum de exemplo tantum dubites. 
Sed nota, amabo, si quis dicat extensionem non extensione termi- 
nari, sed cogitatione; annon idem dicet, extensionem non esse 
absolute infinitam, sed tantum quoad extensionem? Hoc est, non 
absolute mihi concedit extensionem, sed quoad extensionem, id 
est, in suo genere esse infinitam. At ais: forte cogitatio est 
actus corporeus. Sit; quamvis nullus concedam. Sed hoc unum 
non negabis, extensionem, quoad extensionem, non esse cogita- 
tionem, quod ad meam definitionem explicandam et ad tertiam 
propositionem demonstrandam sufficit. 4. Pergis fertio in ea, 
quae proposui, obiicere, quod axiomata non sunt inter notiones 
communes numeranda. Sed de hac re non disputo. Verum etiam 
de ipsorum veritate dubitas, imo quasi videris velle ostendere 
eorum contrarium magis esse vero simile. Sed attende, quaeso, 
ad definitionem, quam substantiae et accidentis dedi, ex qua haec 
omnia concluduntur. 5. Nam quum substantiam intelligam id, 
quod per se et in se concipitur, hoc est, cuius conceptus non in- 
volvit conceptum alterius rei; per modificationem autem sive per 
accidens id, quod in alio est, et per id, in quo est, concipitur: 
hinc elare constat primo, quod substantia sit prior natura suis 
accidentibus. Nam haec sine illa nec existere nec concipi possunt. 
Secundo, quod praeter pubstontias ordei nihil detur realiter 

sive extra intellectum. Nam quiequid datur, vel per se vel per 
aliud concipitur, et ipsius conceptus vel involvit conceptum alte- 
rius rei, vel non involvit. 6. Tertio, quod res, quae diversa habent 
attributa, nihil habent inter se commune. Per attributum enim 
explicui id, cuius conceptus non involvit conceptum alterius rei. 
Quarto denique, quod rerum, quae nihil commune habent inter 
se, una alterius causa esse non potest. Nam quum nihil sit in 
effectu commune cum causa, totum, quod haberet, haberet a 
nihilo. 7. Quod autem adfers, quod Deus nihil formaliter com- 
mune habeat cum rebus creatis etc., ego prorsus contrarium statui 
in mea definitione. Dixi enim, Deum esse ens constans infinitis at- 
tributis, quorumunumquodque est infinitum sive summe perfectum 
in suo genere. 8. Quod autem adfers in primam propositionem, 
quaeso, miamice, ut consideres homines non creari, sed tantum 
generari, et quod eorum corpora iam antea existebant, quamvis alio 
modo formata. Verum hoc concluditur, quod libenter etiam fateor, 
seilicet quod si una pars materiae annihilaretur, simul etiam tota 
extensio evanesceret. Secunda autem propositio non multos deos 
facit, sed tantum unum, scilicet constantem infinitis attributis etc. 


EPISTOLA V. 


Anc. Oldenburgius Boylii librum mittit et dolet quod philosophus non 
ad omnia dubia respondere potuerit. 


Clarissimo viro B. D. S. 
HENRICUS OLDENBURGIUS. 


AÀMICE PLURIMUM COLENDE , 

Libellum, quem promiseram, en accipe, mihique tuum de 
eo iudicium, inprimis circa ea, quae de nitro deque fluiditate ac 
firmitudine inserit specimina, rescribe. Gratias tibi maximas ago 
pro eruditis tuis literis secundis, quas heri accepi. 2. Doleo ta- 
men magnopere, quod iter tuum Ámstelaedamense obfuerit, quo 
minus ad omnia mea dubia responderis. Quod tum praetermissum, 
quam primum per otium licuerit, expedias oro. Multum quidem 
mihi lucis in posteriori hac epistola affudisti, non tamen tantum, 
ut omnein caliginem dispulerit; quod tum, credo, fiet feliciter, 

quando distincte et clare de vera et prima rerum origine me instru- 
xeris. 3. Quam diu enim perspicuum mihi non est, a qua causa 
et quomodo res coeperint esse, et quo nexu a prima causa, si 
qua talissit, dependeant; omnia, quae audio quaeque lego, sco- 
pae mihi dissolutae videntur. Tu igitur, doctissime domine, ut 
facem hac in re mihi praeeas, deque mea fide et gratitudine non 
dubites, enixe rogo, qui sum 
Londini d. 13 Octobr. 1661. 
tibi addictissimus 
HENR. OLDENBURG. 


EPISTOLA VL 


Ane. Continet Spinozae adnotationes ad librum Roberti Boylii de nitro, 
fluiditate et firmitate. (Rhenoburgi anno 1661. extr. aut a. 1662. in- 
eunte.) 


Viro nobilissimo ac doctissimo Henr. Oldenburgio 


B. n. S. 


Responsio ad praecedentem. 


VIR CLARISSIME, 

Librum ingeniosissimi Boylii accepi, eumque, quantum per 
otium licuit, evolvi. Maximas tibi ago gratias pro munere hoc. 
Video me non malam antehac, quum primum hunc mihi librum 
promiseras, fecisse coniecturam , nempe, te non nisi de re magni 
momenti sollicitum fore. Vis interim , doctissime domine, ut tibi 
meum tenue de iis, quae scripsit, iudicium mittam, quod, ut mea 
fert tenuitas, faciam, notando scilicet quaedam, quae mihi obscura 
sive minus demonstrata videntur; neque adhuc omnia propter oc- 
cupationes percurrere, multo minus examinare potui. Quae igi- 
tur circa nitrum etc. notanda reperio, sequentibus accipe. 

2. Dg NITRO. Primo colligit ex suo experimento de redinte- 
gratione nitri, nitrum esse quid heterogeneum , constans ex parti- 
bus fixis et volatilibus, cuius tamen natura (saltem quoad phaeno- 
mena) valde differt a natura partium, ex quibus componitur, 
quamvis ex sola mera mixtura harum partium oriatur. Haec, in- 
quam, conclusio, ut diceretur bona, videtur mihi adhuc requiri 

aliquod experimentum , quo ostendatur spiritum nitri non esse re~ 
vera nitrum, neque absque ope salis lixiviosi posse ad consisten- 
tiam reduci, neque crystallisari; vel ad minimum requirebatur 
inquirere, an salis fixi quae in crucibulo manet quantitas, semper 
eadem ex eadem quantitate nitri et ex maiore secundum proportio- 
nem reperiatur. Et quod ad id attinet, quod clarissimus vir ait 
sect. 9., se ope libellae deprehendisse, et etiam quod phaenomena 
spiritus nitri adeo sint diversa, imo quaedam contraría phaeno- 
menis ipsius nitri, nihil, meo quidem iudicio, faciunt ad confir- 
mandam eius conclusionem. 3. Quod ut appareat, id, quod 
simplicissimum occurrit ad hoc de redintegratione nitri explican- 
dum, paucis exponam; simulque duo aut tria experimenta admo- 
dum facilia adiungam, quibus haec explicatio aliquo modo confir- 
matur. Ut itaque hoc phaenomenon quam simplicissime explicem, 
nullam aliam differentiam inter spiritum nitri et ipsum nitrum po- 
nam, praeterquam eam, quae satis est manifesta; hanc scilicet, 
quod partieulae huius quiescant, illius vero non parum concitatae 
inter sese agitentur. 4. Etfixum sal quod attinet, id nihil facere 
ad constituendam essentiam nitri supponam; sed ipsum ut faeces 
nitri considerabo, a quibus neque ipse spiritus nitri (ut reperio) 
liberatur, sed ipsi, quamvis confrictae, satis copiose innalant. 
Hoc sal sive hae faeces poros sive meatus habent excavatos ad men- 
suram particularum nitri. 5. Sed vi ignis, dum particulae nitrosae 
ex ipsis expellebantur, quidam angustiores evaserunt, et per con- 
sequens alii dilatari cogebantur, et ipsa substantia sive parietes 
horum meatuum rigidae et simul admodum fragiles reddebantur. 
Ideoque quum spiritus nitri ipsi insüllaretur, quaedam ipsius par- 
ticulae per angustiores illos meatus impetu se insinuare incepe- 
runt, et quum ipsarum crassities (ut a Cartesio non male demon- 
stratur) sit inaequalis, eorum rigidos parietes prius flectebant in- 
Star arcus, antequam eos frangerent; quum autem ipsos frange- 
rent, illa fragmenta resilire cogebant, et suum, quem habebant, 
motum retinendo aeque ac antea ineptae manebant ad consisten- 
dum atque erystallisandum; partes vero nitri per latiores meatus 
seinsinuantes, quoniam ipsorum parietes non tangebant, neces- 
sario ab aliqua materia subtilissima cingebantur et ab eadem 
eodem modo, ac a flamma vel calore partes ligni sursum expelle- 

bantur et in fumum avolabant; at si satis copiosae erant, sive quod 
cum fragmentis parietum et cum particulis per angustiores meatus 
ingredientibus congregarentur, guttulas componebant sursum vo- 
litantes. 6. Sed si sal fixum ope aquae vel aeris laxetur *) langui- 
diusque reddatur, tum satis aptum fit ad cohibendum impetum 
particularum nitri et eas cogendum, ut, quem habebant, motum 
amittant, atque iterum consistant, eodem modo ac globus tor- 
mentarius, quum arenae aut luto impingit. In sola hae consistentia 
particularum spiritus nitri nitri redintegratio consistit, ad quam 
efficiendum sal fixum, ut ex hac explicatione apparet, tanquam 
instrumentum adhibetur. Huc usque de redintegratione. 

7. Videamus iam, si placet, primo, cur spiritus nitri et ipsum 
nitrum sapore adeo inter se differant; secundo, cur nitrum sit 
inflammabile, spiritus vero nitri nullo modo. Ut primum in- 
telligamus, advertendum est, quod corpora, quae sunt in motu, 
nunquam aliis corporibus occurrant latissimis suis superficiebus; 
quiescentia vero aliis incumbunt latissimis suis superficiebus. 
Partieulae itaque nitri, si, quum quiescunt, linguae imponantur, 
ei incumbent latissimis suis superficiebus et hoc modo ipsius 
porosobstruent, quae causa est frigoris; adde quod saliva non pot- 
est nitrum dissolvi in particulas adeo minutas. Sed si, quum 
hae particulae concitate moventur, linguae imponantur, occur- 
rent ipsi acutioribus superficiebus et per eius poros se insinua- 
bunt, et quo concitatius moveantur, eo acrius linguam pungent; 
eo modo ac acus, quae si linguae occurrat cuspide aut sua longi- 
tudine ipsi incumbat, diversas oriri faciet sensationes. 

8. Causa vero, cur nitrum sit inflammabile, spiritus autem 
nonitem, est, quia, quum particulae nitri quiescunt, difficilius 
ab igne sursum ferri possunt, quam quum proprium versus omnes 
partes habeant motum, ideoque, quum quiescunt, tam diu igni 
resistunt, donec ignis eas ab invicem separet, atque undequaque 
cingat; quum vero ipsas cingit, huc illuc ipsas secum rapit, donec 
proprium aequirant motum et sursum in fumum abeant. Sed par- 
ticulae spirijus nitri, quum iam sint in motu et ab invicem separa- 


*) Si quaeris, cur ex instillatione spiritus nitri in sal fixum dissolu- 
tum ebullitio oriretur, lege notam in $. 24. Sp. 

tae, a parvo calore ignis in maiori sphaera undequaque dilatantur, 
et hoc modo quaedam in fumum abeunt, aliae per materiam ignem 
suppeditantem se insinuant, antequam flamma undiquaque cin- 
gantur; ideoque ignem potius extinguunt, quam alunt. 

9. Pergam iam ad ezperimenta, quae hanc explicationem com- 
probare videntur. Primum est, quod reperi particulas nitri, quae 
inter detonandum in fumum abeunt, merum esse nitrum. Nam 
quum semel atque iterum nitrum liquefacerem, donec erucibulum 
satis incanduerit, atque pruna micante incenderem, eius fumum 
calice vitreo frigido excepi, donec ab ipso irroraretur, et postea 
halitu oris calicem etiam ultra madefeci et tandem aéri eum frigido 
exposui, ut siccaretur. *) Quo facto hic illic in calice stiriolae 
nitri apparuerunt. 10. Et ut minus suspicarer, id non ex solis 
particulis volatilibus fieri, sed quod forte flamma partes integras 
nitri secum raperet (ut secundum clarissimi viri sententiam lo- 
quar), et fixas simul cum volatilibus, antequam dissolverentur, 
ex se expelleret: hoc, inquam, ut minus suspicarer, fumum per 
tubum ultra pedem longum, ut À, quasi per caminum adscendere 
feci, ut partes ponderosiores tubo adhaererent, et solas volatiliores, 
per angustius foraminulum B transeuntes, exciperem ; et res, uti 
dixi, successit. 


Fig. I. 


11. Verum neque hic subsistere volui; sed, ut rem ulterius 
examinarem, maiorem quantitatem nitri accepi, liquefeci et pru- 
na micante incendi; atque, uti antea, tubum A crucibulo imposui 
et iuxta foramen B, quam diu flamma duravit, frustulum speculi 
tenebam, cui materia quaedam adhaesit, quae aeri exposita lique- 
Scebat; et quamvis aliquot dies exspectaverim, nullum nitri effe 


*) Quum haec experiebar, aër erat serenissimus. Sp. 

ctum observare potui, sed postquam spiritum nitri affundebam, in 
nitrum mutabatur. 12. Ex quo videor posse concludere, primo 
quod partes fixae inter liquandum a volatilibus separantur et quod 
flamma ipsas ab invicem dissociatas sursum pellit; secundo quod, 
postquam partes fixae a volatilibus inter detonandum dissociantur, 
iterum consociari non possunt: ex quo concluditur tertio, quod 
partes, quae calici adhaeserunt et in stiriolas coaluerunt, non 
fixae, sed tantum volatiles fuerunt. 

13. Secundum experimentum, et quod ostendere videtur partes 
fixas non nisi faeces nitri esse, est, quod nitrum quo magis est 
defaecatum , eo volatilius et magis aptum ad crystallisandum re- 
perio. Nam quum crystallos nitri defaecati sive filtrati poculo vi- 
treo, quale est A, imponerem, et parum aquae frigidae infun- 
derem, simul cum aqua illa frigida partim evaporabat, et sursum 
circa vitri labra particulae illae fugitivae haerebant et in stiriolas 
coalescebant. 


Fig. 1I. 


14. Tertium experimentum, quod indicare videtur, particulas 
spiritus nitri, ubi suum motum amittunt, inflammabiles reddi, 
hoe est. Guttulas spiritus nitri involucro humido instillavi, ac 
deinde arenam inieci, per cuius meatus spiritus nitri continuo se 
insinuabat, et postquam arena totum aut fere totum spiritum nitri 
imbiberat, eam in eodem involucro super ignem probe exsiccavi : 
quo facto arenam deposui et chartam prunae micanti apposui, quae 
statim atque ignem apprehendebat, eodem inodo scintillabat, ac 
facere solet, quum ipsum nitrum imbiberit. 13. Alia, si mihi 
fuisset commoditas ulterius experiundi, his adiunxissem, quae 
fortassis rem prorsus indicarent. Sed quia aliis rebus prorsus 
sum distractus, in aliam occasionem tua venia differam et ad alia 
notanda pergam. 

16. Ad §. 5. Ubi vir clarissimus de figura particularum nitri 
obiter agit, culpat modernos. scriptores, quod ipsam perperam 

exhibuerint, inter quos nescio, an etiam Cartesium intelligat. 
Eum si intelligit, forte ex aliorum dictis ipsum culpat. Nam Car- 
tesius non loquitur de talibus particulis, quae oculis conspici 
queunt. Neque puto clarissimum virum intelligere, quod si 
stiriolae nitri abraderentur, donec in parallelepipeda aut in aliam 
quamcumque figuram mutarentur, nitrum esse desinerent; sed 
forte chymicos aliquos notat, qui nihil aliud admittunt, nisi quod 
oculis videre et manibus palpare possunt. 


17. Ad §. 9. Si hoc experimentum accurate potuisset fieri, 
prorsus confirmaret id, quod concludere volebam ex primo supra 
memorato experimento. 


18. Inde a $. 13. usque ad 18. conatur vir clarissimus osten- 
dere, omnes tactiles qualitates pendere a solo motu, figura et 
ceteris mechanicis affectionibus, quas demonstrationes quando- 
quidem a clarissimo viro non tanquam mathematicae proferuntur, 
non opus est examinare, an prorsus convincant. Sed interim 
nescio, cur clarissimus vir hoc adeo sollicite conetur colligere ex 
hoc suo experimento; quum iam hoc a Verulamio et postea a Car- 
tesio satis superque demonstratum sit. Neque video, hoc ex- 
perimentum luculentiora nobis praebere indicia, quam alia satis 
obvia experimenta. Nam quod calorem attinet; an idem non ae- 
que clare apparet ex eo, quod si duo ligna, quamvis frigida, contra 
se invicem confricentur, flammam ex solo illo motu concipiant? 
quod calx inspersa aqua incalescat? 19. Ad sonum quod attinet, 
non video, quid in hoc experimento magis notabile reperiatur, 
quam reperitur in aquae communis ebullitione, et in aliis multis. 
De colore autem, ut tantum probabilia adferam, nihil aliud dicam, 
nisi quod videmus omnia virentia in tot tamque diversos colores 
mutari. Porro corpora tetrum odorem spirantia si agitentur, te- 
triorem spargunt odorem, et praecipue si modice incalescant. 
Denique vinum dulce in acetum mutatur, et sic multa alia. Quare 
haec omnia (si libertate philosophica uti liceat) supervacanea iu- 
dicarem.*) Hoc dico, quia vereor, ne alii, qui clarissimum virum 
minus, quam par est, amant, perperam de ipso iudicent. 


*) In epistola a me missa hace consulto omisi. Sp. 

20. Ad $. 24. De huius phaenomeni causa iam locutus sum. 
Hic tantum addo, me etiam experientia invenisse, guttulis illis 
salinis particulas salis fixi innatare. Nam quum ipsae sursum 
volitabant, vitro plano, quod paratum ad id habebam, occurre- 
bant, quod utcumque calefeci, ut, quod volatile vitro adhaerebat, 
evolaret; quo facto materiam crassam albicantem vitro hic illic ad- 
haerentem conspiciebam. 


21. In S. 25. videtur clarissimus vir velle demonstrare, partes 
alealisatas per impulsum particularum salinarum huc illuc ferri ; 
particulas vero salinas proprio impulsu se ipsas in aérem tollere. 
Et ego in explicatione phaenomeni dixi, quod particulae spiritus 
nitri concitatiorem motum acquirunt, eo quod, quum latiores 
meatus ingrediuntur, necessario a materia aliqua subtilissima 
cingi debent et ab eadem, ut ab igne particulae ligni, sursum pelli ; 
particulae vero alealisatae suum motum acceperunt ab impulsu 
particularum spiritus nitri per angustiores meatus se insinuan- 
tium. Hic addo, aquam puram non adeo facile solvere atque 
laxare posse partes fixas. Quare non mirum est, quod ex affusione 
spiritus nitri in solutionem salis istius fixi in aqua dissoluti talis 
ebullitio, qualem vir clarissimus $. 24. recitat, oriatur; imo puto 
hanc ebullitionem fervidiorem fore, quam si spiritus nitri sali fixo 
adhuc intacto instillaretur. Nam in aqua in minutissimas mole- 
culas dissolvitur, quae facilius dirimi atque liberius moveri pos- 
sunt, quam quum omnes partes salis sibi invicem incumbunt at- 
que firmiter adhaerent. 


22. Ad S. 26. De sapore spiritus acidi iam locutus sum. 
Quare de solo alcali dicendum restat. Id quum imponerem lin- 
guae, calorem, quem punctio sequebatur, sentiebam. Quod 
mihi indicat, quoddam genus calcis esse; eodem enim modo al- 
que calx ope aquae, ita hoc sal ope salivae, sudoris, spiritus nitri 
et forte eliam aéris humidi incalescit. 

23. Ad$.27. Non statim sequitur, particulam aliquam ma- 
ileriae ex eo, quod alii iungitur, novam acquirere figuram; sed 
tantum sequitur ipsam maiorem fieri, et id sufficit ad efficiendum 
id, quod in hac S. ab clar. viro quaeritur. 


24. Ad §. 33, Quid de. ratione philosophandi clarissimi viri 

sentiam, dicam, poslquam videro eam dissertationem, de qua hic 
et in commentatione prooemiali pag. 23. mentio fit. 

25. DkFLurpiTATE. Ad $. 1. Satis constat, annumeran- 
das esse maxime generalibus affectionibus etc. Notiones ex vulgi 
usu factas, vel quae naturam explicant, non ut in se est, sed prout 
ad sensum humanum refertur, nullo modo inter summa genera 
numerandas censerem, neque miscendas (ne dicam confundendas) 
cum notionibus castis et quae naturam, ut in se est, explicant. 
Huius generis sunt motus, quies et eorum leges; illius vero visi- 
bile, invisibile, calidum, frigidum et, ut statim dicam, fluidum 
etiam et consistens etc. 

26. Ad §. 5. Prima est corporum componentium parvitas, 
in grandioribus quippe etc. Quamvis corpora sint parva, super- 
ficies tamen habent (aut habere possunt) inaequales asperitales- 
que. Quare si corpora magna tali proportione moveantur, ut eo- 
rum motus ad eorum molem sit, ut motus minutorum corporum 
ad eorundem molem, fluida etiam essent dicenda, si nomen fluidi 
quid extrinsecum non significaret, et non ex vulgi usu tantum 
usurparetur ad significanda ea corpora mota, quorum minutiae 
atque interstitia humanum sensum effugiunt. Quare idem erit 
corpora dividere in fluida et consistentia, ac in visibilia et invisi- 
bilia. 

27. Ibidem. Nisi chymáícis experimentis id comprobare pos- 
semus. Nunquam chymicis neque aliis experimentis nisi demon- 
stratione et computatione aliquis id comprobare poterit. Ratione 
enim et calculo corpora in infinitum dividimus; et per consequens 
etiam vires, quae ad eadem movendum requiruntur. Sed experi- 
mentis nunquam id comprobare poterimus. 

28. Ad$.6. Grandia corpora inepta nimis esse constituen- 
dis fluidis etc. Sive per fluidum intelligatur id, quod modo dixi, 
sive non, res tamen per se est manifesta. Sed non video, quo- 
modo vir clar, experimentis in hac $. allatis id comprobet. Nam 
(quando de re incerta dubitare volumus) quamvis ossa ad compo- 
nendum chylum et similia fluida sint inepta, forte satis erunt apta 
ad novum quoddam genus fluidi componendum. 

29. AdS.10. Idque dum eas minus, quam antea reddit fle- 
xiles etc. Sine ulla partium mutatione, sed ex eo tantum, quod 

partes in recipiens propulsae a reliquis separabantur, in aliud cor- 
pus oleo solidius coagulari potuerant. Corpora enim vel leviora 
vel ponderosiora sunt pro ratione fluidorum, quibus immerguntur. 
Sic particulae butyri, dum laeti innatant, partem liquoris compo- 
nunt; sed postquam lac novum motum propter agitationem acqui- 
rit, cui omnes partes lac componentes non aeque se accommodare 
possunt, hoc solum facit, ut quaedam ponderosiores evadant, 
quae partes leviores sursum pellunt. Sed quia hae leviores aére 
ponderosiores sunt, ut cum ipso liquorem componant, ab ipso 
deorsum peliuntur, et quia ad motum ineptae sunt, ideo etiam 
solae liquorem componere non possunt, sed sibi invicem incum- 
bunt et adhaerent. "Vapores etiam quum ab aere separantur, in 
aquam mutantur, quae respectu aéris consistens potest dici. 

30. Ad §. 13. Atque exemplum peto a vesica per aquam di- 
stenta, quam a vesica aére plena etc. Quum aquae particulae 
semper quaquaversum indesinenter moveantur, perspicuum est, 
si a corporibus circumiacentibus non cohibentur, eam quaquaver- 
sum dilatatum iri. Porro quid vesicae aqua plenae distentio iuvet 
ad sententiam de spatiolis confirmandam, fateor me nondum posse 
percipere. Ratio enim, cur particulae aquae lateribus vesicae di- 
gito pressis non cedant, quod alias, si liberae essent, facerent, 
est, quia non datur aequilibrium sive circulatio, uti datur, quum 
corpus aliquod, puta digitus noster, a fluido sive aqua cingitur. 
Sed quantumvis aqua a vesica prematur, eius tamen particulae Ja- 
pidi, vesicae etiam incluso, cedent eodem modo, ac extra vesicam 
facere solent. 


Fig. lil. 


31. Ad$.eandem. Dalurne aliqua materiae portio? | Afür- 
maliva statuenda, nisi malumus progressum in infinitum quaerere, 
aut (quo nil absurdius) concedere dari vacuum. 

32. Ad$.19. Ut liquoris particulae ingressum in poros illos 
reperiant ibique detineantur: qua ratione etc. Hoc non est ab- 
solute affirmandum, de; omnibus liquoribus ingressum in poros 

aliorum invenientibus. Particulae enim spiritus nitri, si poros 
albae chartae ingrediantur, eam rigidam ac friabilem reddunt; 
quod experiri licebit, si capsulae ferreae candenti, ut A, guttulae 
aliquot infundantur et fumus per involucrum chartaceum, ut B, 
propellatur. Porro ipse spiritus nitri corium madefacit, non vero 
humectat; sed contra ipsum, siculi etiam ignis, contrahit. 


Fig. IF. 


33. Ad $. eandem. Quas quum natura et volatui et natatui 
tlestinaverit etc. Causam a fine petit. 

34. Ad$.23. Quamvis eorundem motus raro a nobis conci- 
viatur; cape igitur etc. Sine hoc experimento et sine ullo dis- 
peudio res satis apparet ex eo, quod halitus oris, qui tempore hye- 
mali satis conspicitur moveri, tempore tamen aestatis aut in hypo- 
caustis conspici a nobis non potest. Porro si tempore aestatis 
aura Subito frigescat, vapores ex aqua adscendentes quum propter 
novam densitatem aéris non possint, uti antequam frigesceret, 
per ipsum adeo facile dispergi, denuo super aquae superficiem 
tanta copia congregantur, ut a nobis satis conspici queant. Porro 
motus saepe tardior est, ut a nobis conspiciatur, ut ex gnomone 
et umbra solis colligere possumus, et saepissime celerior est, 
quam ut a nobis conspiciatur, ut videre est in fomento ignito, dum 
aliqua celeritate movetur; ibi nempe imaginamur, partem ignitam 
in omnibus locis peripheriae, quam motu suo describit, quie- 
scere: quorum causas hic redderem , nisi id supervacaneum iudi- 
carem. 35. Denique, uthocobiter dicam, sufficit, ad naturam 
fluidi in genere intelligendum scire, quod possumus manum no- 
stram motu fluido proportionato versus omnes partes sine ulla re- 
sistentia movere, ut satis manifestum est iis, qui ad notiones illas, 
quae naturam, utin se est, non vero ut ad sensum humanum re- 
latam explicant, satis attendunt. Neque ideo hanc historiam tan- 
quam inutilem despicio; sed contra si de unoquoque liquore quam 

accuratissime et summa cum fide fieret, ipsam utilissimam iudi- 
carem ad eorum peculiares differentias intelligendum , quae res ut 
summe necessaria omnibus philosophis maxime desideranda. 

36. Dr FIRMITATE. Ad $.7. Catholicis naturae legibus. 
Est demonstratio Cartesii. Nec video clar. virum aliquam genui- 
nam demonstrationem ab experimentis vel observationibus desum- 
ptam in medium adferre. 

Multa hic et in sequentibus notaveram; sed postea vidi clar 
virum se ipsum corrigere. 

37. Ad $. 16. Et semel quadringentas et triginta duas. Si 
cum pondere argenti vivi tubo inclusi conferatur, proxime ad 
verum pondus accedit. "Verum haec examinare, ut simul habea- 
tur, quoad fieri potest, ratio inter impulsionem aéris ad latera, 
sive secundum lineam horizonti parallelam et inter illam, quae fit 
secundum lineam horizonti perpendicularem, operae pretium du- 
cerem, et puto hoc modo posse fieri. 


Sit in Fig. 1. (V.) CD speculum planum probissime levigatum ; 
AB duo marmora se immediate tangentia. Marmor À alligatum 
sit denti E, B vero chordae N alligatum. T est trochlea, G pon- 
dus, quod ostendet vim, quae requiritur ad divellendum marmor 
B a marmore A secundum lineam horizonti parallelam. 

InFig.2.(VI.) F sit filum sericum satis robustum, quo marmor 
B pavimento alligatur, D trochlea, G pondus, quod ostendet vim, 
quae requiritur ad divellendum marmor A ab marmore B secun- 
dum lineam horizonti perpendicularem. 

Reliqua desiderantur. 

AnG. Oldenburgius suo et Boylii nomine Spinozae gratias agit pro literis 
scriptis. De societate regia Londini constituta. Ceterum hortatur 
philosophum ut libros philosophicos et theologicos in publicum 
prodire iubeat. (Londini, ut videtur a. 1662. Cf. init. huius epist.) 


Clarissimo viro B. p. S. 


HENRICUS OLDENBURGIUS. 


Jiesponsio ad praecedentem. 


Ante septimanas sat multas , vir clarissime, gratissimam tuam 
epistolam in Boylii librum docte animadvertentem accepi. Ipse 
auctor una mecum maximas tibi pro meditationibus communicatis 
gratias agit, idque citius significasset, nisi eum spes tenuisset, 
se negotiorum, quibus oneratur, mole tam brevi temporis spatio 
potuisse levari, ut una cum gratiis etiam responsionem suam 
eadem opera potuisset remittere. 2. Verum enim vero spe sua se 
hactenus frustratum sentit, negotiis tum publicis tum privatis 
eam ita distrahentibus, ut hac vice non nisi gratum suum animum 
tibi testari queat, suam vero de notis tuis sententiam in aliud 
tempus differre cogatur. Accedit, quod duo adversarii scriptis 
excusis eum sunt adortí, quibus, ut primo quoque tempore re- 
spondeat, obstrictum se arbitratur. Ea vero scripta non in com- 
mentationem de nitro, sed in libellum eius alium ,, experimenta 
pneumatica aerisque elaterem probantia ** continentem vibrantur. 
Quam primum laboribus hisce se expediverit, de tuis etiam exce- 
plionibus mentem suam tibi aperiet; at interea temporis rogat, 
ne moram hanc sinistre interpreteris. 

3. Collegium illud philosophantium, de quo coram apud te 
mentionem inieceram, iam regis nostri gratia in societatem re- 
giam conversum est, publicoque diplomate munitum, quo ipsi 
insignia privilegia conceduntur, spesque egregia suppeditatur, 
reditibus necessariis id ipsum locupletandi. 

4. Omnino consulerem tibi, ut, quae pro ingenii tui sagaci- 
tate docte, tum in philosophicis, tum theologicis concinnasti, 
doctis non invideas, sed in publicum prodire sinas, quicquid 
theologastri oggannire poterint. Liberrima est respublica vestra; 

liberrime in ea philosophandum. Tua interim ipsius prudentia 
libi suggeret, ut conceptus tuos tuamque sententiam, quam pot- 
eris modestissime, prodas; de reliquo eventum fato committas. 
5. Age igitur, vir optime, metum omnem expectora nostri tem- 
poris homunciones irritandi; satis diu ignorantiae et nugis lita- 
tum; vela pandamus verae scientiae et naturae adyta penitius, 
quam hactenus factum, scrutemur. Innoxie, putem, medita- 
tiones tuae apud vos excudi poterunt, nec ullum earum inter sa- 
pientes offendieulum verendum. Hos igitur si patronos et fau- 
tores inveneris (ut omnino te inventurum spondeo), quid momum 
ignorantem reformides? Non te missum faciam, amice honorande, 
quin te exoravero, nec unquam, quantum quidem in me est, 
concedam, ut cogitata tua, quae tanti sunt ponderis, aeterno 
silentio premantur. 6. Magnopere rogo, ut quid super hae re 
consilii capies, mihi significare, quam primum commode potes, 
nongraveris. Occurrent hic forte talia, quae cognitione tua non 
indigna erunt. Praedicta quippe societas institutum suum nune 
acrius urgebit, et forsan, dummodo pax in hisce oris perennet, 
rempublicam literariam non vulgariter ornabit. "Vale, vir eximie, 
meque crede 
tui studiosissimum et amicissimum 
Heyer. OLDENBURG. 

ArG. Respondet Oldenburgius iterum ad epist. 6. et Boylii sententiam de 
Spinozae notis exponit. Fine epistolae denuo admonet amicum ut 
edat opuscula ,,de rerum primordiis et intellectus emendatione.** 


Clarissimo viro B. p. S. 


HENRICUS OLDENBURGIUS. 


Altera responsio ad epistolam VI. 


PRAESTANTISSIME VIR, AMICE CLARISSIME, 

Multa equidem afferre possem, quae diuturnum meum silen- 
tium apud te excusarent; sed ad duo capita causas illius reducam, 
invaletudinem scilicet nobilissimi Doylii et meorum negotiorum 
turbam. Illa impedimento fuit, quo minus ad tuas in nitrum 

animadversiones citius respondere valuerit Boylius; haec adeo me 
districtum tenuere per plurimos menses, ut mei vix iuris fuerim, 
proindeque nec officio illo defungi potuerim, ad quod me tibi 
obstrictum profiteor. Gestit animus, amotum esse (pro tempore 
saltem) utrumque obstaculum, ut meum cum tanto amico com- 
mercium instaurare liceat. Id equidem nunc facio maxima cum 
labentia; statque animus (favente numine) omni modo cavere, ne 
deinceps consuetudo nostra literaria tam diu interrumpatur. 

2. Ceterum priusquam de iis tecum agam, quae tibi et mihi 
privatim intercedunt, expediam illa, quae D. Boylii nomine tibi 
debentur. Notas, quas in chymico-physicum illius tractatulum 
concinnaveras, sueta sibi humanitate excepit, tibique maximas 
pro examine tuo gratias rependit. Interim moneri te cupit, pro- 
positum sibi non tam fuisse, ostendere, vere philosophicam per- 
fectamque hane esse nitri analysin, quam explicare, vulgarem et 
in scholis receptam de formis substantialibus et qualitatibus do- 
ctrinam infirmo talo niti, specificasque rerum differentias, quas 
vocant, ad partium magnitudinem, motum, quietem et situm 
posse revocari. 3. Quo praenotato auctor porro ait, experimen- 
tum suum de nitro satis superque docere, nitri corpus universum 
in partes, a se invicem etab ipso toto discrepantes, per analysin 
chymicam abiisse; postea vero ita rursum ex iisdem coaluisse et 
redintegratas fuisse, ut parum fuerit de pristino pondere desidera- 
tum. Addit vero se ostendisse, rem ipsam ita se habere; de rei 
autem modo, quem tu coniectari videris, non egisse, nec de eo 
quicquam, quum praeter institutum eius fuerit, determinasse. 
Quae tu interim de modo supponis, quodque sal nitri fixum tan- 
quam faeces eius consideras, ceteraque talia, ea a te gratis dicta, 
nec probata arbitratur: quodque a te affertur, has faeces sive hoc 
sal fixum meatus habere ad mensuram particularum nitri excava- 
tos, circa id notat auctor noster, salem cinerum clavellatorum 
(Belgice potasch) cum spiritu nitri nitrum aeque constituere, ac 
spiritum nitri cum proprio suo salefixo. 4. Unde liquere putat, 
similes reperiri poros in eiusmodi corporibus, unde nitrosi spiri- 
tus non extruduntur. Nec videt auctor illam materiae subtilissi- 
mae, quam adstruis, necessitatem ex ullis phaenomenis proba- 
tam; sed ex sola vacui impossibilitatis hypothesi assumptam. 

5. Quae de causis differentiae saporis inter spiritum nitri et 
nitrum ipsum disseris, ferire se auctor negat. Quod vero de nitri 
inflammabilitate et spiritus nitri &qAoyío tradis, Cartesii de igne 
doctrinam supponere ait, quam sibi necdum satisfecisse testatur. 

6. Quod ad experimenta spectat, quibus tuam phaenomeni 
explicationem comprobari putas; respondet auctor, primo spiri- 
tum nitri nitrum quidem esse materialiter, formaliter nequaquam, 
quum qualitatibus et virtutibus quam maxime differant, sapore 
scilicet, odore, volatilitate, potentía solvendi metalla, colores 
vegelabilium mutandi ete. Secundo, quod coire ais particulas 
quasdam sursum latas in crystallos nitri, id ex eo fieri statuit, 
quod partes nitrosae una cum spiritu nitri per ignem protrudun- 
tur, quemadmodum in fuligine contingit. 7. Tertio, quod de 
defaecationis effectu affers, ei respondet auctor, ista defaecatione 
ut plurimum liberari nitrum a sale quodam, sal commune re- 
ferente; ascensum vero in stiriolas communem illi esse cum aliis 
salibus, et ab aeris pressione aliisque quibusdam causis, alias 
dicendis nilque ad praesentem quaestionem facientibus, depen- 
dere. Quarto, quod dicis de experimento tuo tertio, idem fieri 
ait auctor etiam cum aliis quibusdam salibus; asserens, chartam 
actu inflammatam particulas rigidas et solidas, quae componebant 
salem, vibrare, iisdemque hoc pacto scintillationem conciliare. 

8. Quod porro putas sect. 5. auctorem nobilem culpare Carte- 
sium, in hoc te ipsum culpandum credit; dicitque, se nullatenus 
indigitasse Cartesium , sed Gassendum et alios, qui figuram cy- 
lindricam particulis nitri tribuunt, quum revera sit prismica; nec 
de figuris aliis seloqui, quam visibilibus. 

9. Ad ea, quae in sect. 13—18. animadvertis, hoc tantum 
reponit, se haec scripsisse inprimis, ut chymiae usum ad confir- 
manda principia philosophiae mechanica ostenderet assereretque ; 
nec se invenisse haec apud alios tam clare tradita et tractata. Est 
noster Boylius ex eorum numero, qui non adeo suae rationi con- 
fidant, ut non velint cum ratione convenire phaenomena. Magnum 
praeterea discrimen ait intercedere inter obvia experimenta, circa 
quae quid adferat natura quaeque interveniant, ignoramus, et inter 
ea, de quibus eerto constat, quaenam ad ea afferantur. Ligna 
sunt corpora multo magis composita, quam subiectum, de quo 

auctor tractat. Et in aquae communis ebullitione ignis externus 
additur, qui in procreatione soni nostri non adhibetur. 10. Porro, 
quod virentia in tot tamque diversos colores mutantur, de eius 
causa quaeritur; illud vero ex mutatione partium oriri, hoc ex- 
perimento declaratur, quo apparet, colorem ex spiritus nitri af- 
fusione mutatum fuisse. Denique neque tetrum neque suavem 
habere odorem nitrum ait; sed ex sola dissolutione tetrum acqui- 
rere, quem in reconiunctione amittit. 

11. Quae ad sect. 25. notas (cetera enim se non tangere ait), 
iis respondet usum se fuisse principiis Epicuraeis, quae volunt, 
motum particulis inesse connatum; opus enim fuisse aliqua uti 
hypothesi ad phaenomeni explicationem; quam tamen propterea 
suam non faciat, sed adhibeat ad sententiam suam contra chymi- 
cos et scholas sustinendum, duntaxat ostendens ex hypothesi me- 
morata rem posse bene explicari. Quod ibidem subiicis de aquae 
purae ineptitudine solvendi partes fixas, ei Boylius noster re- 
spondet, ehymicos passim observare et asserere, aquam puram 
salia alealizata citius, quam alia solvere. 

12. Quae circa fluiditatem et firmitudinem annotasli, ea nec- 
dum vacavit auctori expendere. Haec quae consignavi, tibi trans- 
mitto, ne diutius commercio et colloquio tuo literario destituerer. 

13. Peto autem enixissime, ut boni ea consulas, quae adeo 
subsultim et mutilate tibi repono, idque meae potius festinationi, 
quam illustris Boylii ingenio tribuas. Ea quippe magis ex fami- 
liari cum co circa hoc subiectum sermone collegi, quam ex prae- 
scripta et methodica aliqua eius responsione: unde sine dubio 
factum, ut multa ab ipso dicta me effugerint, forte et solidiora et 
elegantiora, quam quae hic a me commemorata sunt.  Culpam 
igitur omnem in me reiicio, penitusque ab ea auctorem libero. 

14. Iam ad ea progrediar, quae mihi tecum intercedunt. Et 
hic in ipso limine rogare mihi fas sit, confecerisne illud tanti mo- 
menti opusculum tuum, in quo ,,de rerum primordio earumque 
dependentia a prima causa, ut et de intellectus nostri emendatione'* 
tractas. Certe, vir amicissime, nil credo in publicum prodire 
posse, quod viris revera doctis ct sagacibus futurum sit istius- 
modi tractatu gratius vel acceptius. Id tui genii et ingenii vir 
spectare potius debet, quam quae nostri seculi et moris theologis 

arrident: non tam illi veritatem, quam commoditates spectant. 
15. Te igitur per amicitiae nostrae foedus, per omnia veritatis 
augendae et evulgandae iura contestor, ne tua de argumentis iis 
scripta nobis invideas vel neges. Si tamen quid sit maioris mo- 
menti, quam ego praevideo, quod ab operis publicatione te ar- 
ceat, summopere oro, ut epitomen eius per literas mihi impertire 
ne graveris; et amicum me senties pro hoc officio et gratum. 
16. Alia brevi prodibunt ab eruditissimo Boylio edenda, quae 
redhostimenti loco tibi transmittam, ea quoque adiuncturus, quae 
totum tibi institutum regiae nostrae societatis, cui sum cum aliis 
viginti a consilio et eum uno et altero a secretis, depingent. Hac 
vice temporis angustia praecludor, quo minus evagari ad alia 
queam. Omnem tibi fidem, quae ab honesta mente proficisci 
potest, omnemque ad quaevis officia, quae a tenuitate mea prae- 
stari queunt, promptitudinem tibi spondeo, sumque ex animo, 
Londini d. 3. April. 1663. 
vir oplime, luus ex asse 
HENRICUS OLDENBURG. 

Anc. Nuntiat Spinoza Oldenburgio, se supelleetilem suam Rhenoburgum 
transtulisse et propter ,, principia philosophiae Cartesianae** edenda 
per tempus Amstelodami versatum esse. Ad obiectiones a Boylio fa- 
ctas respondet. (Rhenoburgi mense Maio aut Iun. 1663.) 


Viro nobilissimo ac doctissimo Henr. Oldenburgio 


B. p». S. 


Responsio ad praecedentem. 


YVır NOBILISSIME, 

Literas tuas, mihi dudum desideratas, tandem accepi, iisque 
etiam respondere licuit. Verum priusquam id aggrediar, ea quae 
impediverunt, quo minus antehac rescribere potuerim, paucis di- 
cam. Quum mense Aprili meam supellectilem huc transtuli*), 


") Quum iam inde ab anno i661, versaretur Rhenoburgi, ubi usque 
ad annum 1664. remansit, haec verba non de sedis ac domicilii mutatione 
intelligenda sunt. 

Amstelaedamum profectus sum. Ibi quidam me amici rogarunt, ut 
sibi copiam facerem cuiusdam tractatus ,, secundam partem prin- 
cipiorum Cartesii more geometrico demonstratam et praecipua, 
quae in metaphysicis tractantur,** breviter continentis, quem ego 
cuidam iuveni, quem meas opiniones aperte docere nolebam, ante- 
hac dictaveram. 2. Deinde rogarunt, ut quam primum possem, 
primam etiam partem eadem methodo concinnarem. Ego ne ami- 
cis adversarer, statim me ad eam conficiendam accinxi, eamque 
intra duas hebdomadas confeci atque amicis tradidi, qui tandem 
me rogarunt, ut sibi illa omnia edere liceret, quod facile impetrare 
potuerunt, hac quidem lege, ut eorum aliquis, me praesente, ea 
stylo elegantiori ornaret, ac praefatiunculam adderet, in qua łe- 
etores moneret, me non omnia, quae in eo tractatu continentur, 
pro meis agnoscere, quum non pauca in eo scripserim, quorum 
contrarium prorsus amplector, hocque uno aut altero exemplo 
ostenderet. 3. Quae omnia amicus quidam, cui editio huius li- 
belli curae est, pollicitus est facere et hac de causa aliquod tem- 
pus Amstelaedami moratus sum. Et a quo in hunc pagum, in 
quo iam habito, reversus fui, vix mei iuris esse potui propter ami- 
cos, qui me dignati sunt invisere. lam tandem, amice suavis- 
sime, aliquid superest temporis, quo haec tibi communicare, si- 
mulque rationem, cur ego hunc tractatum in lucem prodire sino, 
reddere possum. 4. Hac nempe occasione forte aliqui, qui in 
mea patria primas partes tenent, reperientur, quí cetera, quae 
scripsi, atque pro meis agnosco, desiderabunt videre, adeoque 
curabunt, utea extra omne incommodi periculum communis iuris 
facere possim. Hoc vero si contingat, non dubito, quin statim 
quaedam in publicum edam; sin minus, silebo potius, quam 
meas opiniones hominibus invita patria obtrudam, eosque mihi 
infensos reddam.  Precorigitur, amice honorande, ut eo usque 
exspectare non graveris: tum enim aut ipsum tractatum impres- 
sum aut eius compendium, ut a me petis, habebis. Etsiinterim 
eius, qui sub prelo iam sudat, unum aut alterum exemplar 
habere velis, ubi id rescivero et simul medium, quo ipsum com- 
mode mittere potero, tuae voluntati obsequar. 

5. Revertor iam ad tuam epistolam. Magnas tibi, uti debeo, 
nobilissimoque Boylio ago gratias pro perspectissima tua erga me 

benevolentia, proque benefica tua voluntate. Tot enim, tantique 
momenti et ponderis negotia, in quibus versaris, non potuerunt 
efficere, ut tui amici obliviscereris; quin imo benigne polliceris, 
te omni modo curare, ne in posterum consuetudo nostra literaria 
tam diu interrumpatur.  Eruditissimo domino Boylio magnas 
etiam ago gratias, quod ad meas notas dignatus fuerit respondere, 
quamvis obiter et quasi aliud agendo. 6. Equidem fateor, eas 
non tanti esse momenti, ut eruditissimus vir in iis respondendo 
tempus, quod altioribus cogitationibus impendere potest, con- 
sumat. Ego quidem non putavi, imo mihi persuadere non po- 
tuissem, quod vir eruditissimus nihil aliud sibi proposuerit in suo 
tractatu de nitro, quam tantum ostendere doctrinam illam pueri- 
lem et nugatoriam de formis substantialibus, qualitatibus etc. in- 
firmo talo niti. Sed quum mihi persuasissem, clarissimum virum 
naturam nitri nobis explicare voluisse: quod nempe esset corpus 
heterogeneum, constans partibus fixis et volatilibus, volui mea 
explicatione ostendere (quod puto me satis superque ostendisse), 
nos posse omnia, quae ego saltem novi, nitri phaenomena fa- 
cillime explicare, quamvis non concedamus nitrum esse corpus 
heterogeneum, sed homogeneum. 7. Quocirca meum non erat 
ostendere sal fixum faeces esse nitri, sed tantum supponere, ul 
viderem, quomodo mihi vir clarissimus ostendere posset, illud 
sal non esse faeces, sed prorsus necessarium ad essentiam nitri 
constituendam, sine quo non posset concipi; quia, ut dico, pu- 
tabam, virum clarissimum id ostendere voluisse. Quod vero dixi, 
salfixum meatus habere ad mensuram particularum nitri excava- 
tos, eo non egebam ad redintegrationem nitri explicandam. Nam 
ut ex eo, quod dixi, nempe quod in sola consistentia spiritus nitri 
eius redintegratio consistit, elare apparet omnem calcem, cuius 
meatus angustiores sunt, quam ut particulas nitri continere 
queant, quorumque parietes languidi sunt, aptam esse ad motum 
particularum nitri sistendum, ac proinde ex mea hypothesi ad 
ipsum nitrum redintegrandum: adeoque non mirum esse, alia 
salia, tartari scilicet et cinerum clavellatorum, reperiri, quorum 
ope nitrum redintegrari potest. 8. Sed ideo tantum dixi, sal 
nitri fixum meatus habere ad mensuram particularum nitri exca- 
vatos, ut causam redderem, cur sal fixum nitri magis aptum sit 

ad nitrum ita redintegrandum, ut parum absit de pristino suo 
pondere; imo ex eo, quod alia salia reperiantur, quibus nitrum 
redintegrari potest, putabam ostendere, calcem nitri ad essentiam 
nitri constituendam non requiri, nisi vir clarissimus dixisset, 
nullum sal esse, quod sit (nitro scilicet) magis catholicum : adeo- 
que id in tartaro et cineribus clavellatorum latere potuisse. 
9. Quod porro dixi, particulas nitri in maioribus meatibus a ma- 
teria subtiliori cingi, id ex vacui impossibilitate, ut clarissimus 
vir notat conclusi; sed nescio, cur vacui impossibilitatem hypo- 
thesin vocat, quum clare sequatur ex eo, quod nihili nullae sint 
proprietates. Et miror, virum clarissimum de hoc dubitare, 
quum videatur statuere, nulla dari accidentia realia. An quaeso 
non daretur accidens reale, si daretur quantitas absque sub- 
stantia? 

10. Quod ad causas differentiae saporis spiritus nitri et nitri 
ipsius attinet, eas proponere debui, ut ostenderem, quomodo 
poteram ex sola dilferentia, quam inter spiritum nitri et nitrum 
ipsum admittere tantum volui, nulla salis fixi habita ratione, eius 
phaenomena facillime explicare. 

11. Quae autem tradidi de nitri inflammabilitate et spiritus 
nitri &gAoyic, nihil aliud supponunt, quam quod ad excitandam 
in aliquo corpore flammam requiratur maleria, quae eius corporis 
partes disiungat agitetque; quae duo quotidianam experientiam et 
rationem satis docere puto, 

12. Transeo ad experimenta, quae attuli, non ut absolute, 
sed, ut expresse dixi, aliquo modo meam explicationem confir- 
marem. In primum itaque experimentum, quod attuli, nihil vir 
clarissimus adfert, praeter quod ipse expressissimis verbis notavi; 
de ceteris vero, quae etiam tentavi, ut id, quod vir clarissimus 
mecum notat, minus suspicarer, nihil prorsus ait. 13. Quod 
deinde in secundum experimentum adfert, nempe defaecalione ut 
plurimum liberari nitrum a sale quodam, sal commune referente, 
id tantum dicit; sed non probat. Ego enim, ut expresse dixi, 
haec experimenta non attuli, utiisea, quae dixi, prorsus confir- 
marem; sed tantum quia ea experimenta, quae dixeram et ratione 
convenire ostenderam, illa aliquo modo confirmare viderentur. 
Quod autem ait, adscensum in stiriolas communem illi esse cum 

aliis salibus, nescio quid id ad rem faciat; concedo enim alia etiam 
salia faeces habere, atque volatiliora reddi, si ab iis liberentur. 
In tertium etiam experimentum nihil video adferri, quod me tan- 
gat. 14. In sectione quinta auctorem nobilem culpare Cartesium 
putavi, quod etiam in aliis locis pro libertate philosophandi cuivis 
concessa utriusque nobilitate illaesa fecit; quod forte etiam alii, 
qui clar. viri scripta et Cartesii principia legerunt, idem, nisi ex- 
presse moneantur, mecum putabunt. Necdum video clar. virum 
suam mentem aperte explicare; nondum enim ait, an nitrum ni- 
trum esse desineret, si eius stiriolae visibiles, de quibus tantum 
loquiait, raderentur, donec in parallelepipeda aut aliam figuram 
mutarentur. 

15. Sed haec relinquo et ad id, quod clar. virad ea, quae in 
sectione 13 — 18. ponit, transeo, atque dico, me libenter fateri, 
hanc nitri redintegrationem praeclarum quidem experimentum esse 
ad ipsam nitri naturam investigandam, nempe ubi prius principia 
philosophiae mechanica noverimus et quod omnes corporum varia- 
tiones seeundum leges mechanicae fiant; sed nego, haec ex modo 
dieto experimento clarius atque evidentius sequi, quam ex aliís 
multis obviis experimentis, ex quibus tamen hoc non evincitur. 
Quod vero vir clar. ait, se haec sua apud alios tam clare tradita et 
tractata non invenisse, forte aliquid in rationes Verulamii et Carte- 
sii, quod ego videre non possum, habet, quo ipsas se refutare 
posse arbitratur. Eas hic non adfero, quia non puto clar. virum 
ipsas ignorare; hoc tamen dicam, ipsos etiam voluisse, ut cum 
eorum ratione convenirent phaenomena. Si nihilo minus in qui- 
busdam erraverunt, homines fuerunt; humani nihil ab ipsis alie- 
num puto. 16. Ait porro magnum discrimen intercedere inter ea 
(obvia scilicet et dubia, quae attuli, experimenta) circa quae, quid 
adferat natura, quaeque interveniant, ignoramus, etinterea, de 
quibus certo constat, quaenam ad ea adferantur. Verum nondum 
video, quod clarissimus vir nobis explicuerit naturam eorum, 
quae in hoc subiecto adhibentur, nempe calcis nitri huiusque spi- 
ritus; adeo ut haec duo non minus obscura videantur, quam quae 
attuli, calcem nempe communem et aquam. 17. Ad lignum quod 
atünet, concedo, id corpus esse magis compositum, quam nitrum; 
sed quam diu utriusque naturam et modum, quo in utroque calor 

oritur, ignoro, quid id quaeso ad rem facit? Deinde nescio, qua 
ratione clar. vir affirmare audet, se scire, quae in hoc subiecto, 
de quo loquimur, natura adferat. Qua quaeso ratione nobis osten- 
dere poterit, illum calorem non ortum fuisse a materia aliqua sub- 
lilissima? An forte propterea, quod parum fuerit de pristino 
pondere desideratum? | Quamvis nihil desideratum fuisset, nihil 
meo quidem iudicio concludere posset. 18. Videmus enim, quam 
facile res ex parva admodum quantitate materiae calore aliquo im- 
bui possunt, neque ideo ponderosiora, quoad sensum, neque le- 
viora fieri. Quare non sine ratione dubitare possum, an forte 
quaedam non concurrerint, quae nullo sensu observari potuis- 
sent; praesertim, quam diu ignoratur, quomodo omnes illae va- 
riationes, quas vir clar. inter experiundum observavit, ex dictis 
corporibus fieri potuerunt; imo pro certo habeo, calorem et illam 
effervescentiam , quam clar. vir recitat, a materia adventitia ortas 
fuisse. 19. Deinde puto me facilius ex aquae ebullitione (taceo 
iam agitationem) posse concludere, aéris concitationem causam 
esse, a qua sonus oritur, quam ex hoc experimento, ubi eorum, 
quae concurrunt, natura plane ignoratur et in quo calor etiam ob- 
servatur, qui quo modo sive a quibus causis ortus fuerit, nescitur. 
Denique multa sunt, quae nullum prorsus spirant odorem, quo- 
rum tamen partes, si utcumque concitentur atque incalescant, 
odor statim persentitur, et si iterum frigescant, nullum iterum odo- 
rem habent (saltem quoad humanum sensum), ut exempli gratia, 
succinum et alia, quae etiam nescio, an magis composita sint, 
quam nitrum. 

20. Quae ad sectionem vigesimam quartam notavi, ostendunt 
spiritum nitri non esse purum spiritum, sed calce nitri aliisque 
abundare; adeoque me dubitare, an id, quod vir clarissimus ope 
libellae deprehendisse ait, quod nempe pondus spiritus nitri, quem 
instillavit, pondus illius, quod inter detonandum perierat, fere 
exaequabat, satis caute observare potuit. 

21. Denique, quamvis aqua pura quaod oculum salía alcalisata 
citius solvere possit; tamen quum ea corpus magis homogeneum, 
quam aér sit, non potest, sicuti aér, tot genera corpusculorum 
habere, quae per omnis generis calcis poros se insinuare possint. 
Quare quum aqua certis particulis unius generis maxime constet, 

quae calcem ad certum terminum usque dissolvere possunt, aër 
vero non item, inde sequitur, aquam usque ad illum terminum 
longe citius calcem dissoluturam, quam aerem. Sed quum contra 
aer constet etiam crassioribus et longe subtilioribus et omnis gene- 
ris particulis, quae per poros longe angustiores, quam quos parti- 
culae aquae penetrare possunt, multis modis se insinuare possunt ; 
inde sequitur aerem, quamvis non tam cito, atque aquam, nempe, 
quia non tot particulis uniuscuiusque generis constare potest, 
longe tamen melius atque subtilius dissolvere calcem nitri posse, 
eamque languidiorem, ac proinde aptiorem ad motum particula- 
rum spiritus nitri sistendum reddere. Nam nullam aliam diffe- 
rentiam inter spiritum nitri et nitrum ipsum adhuc agnoscere co- 
gor ab experimentis, quam quod particulae huius quiescant, illius 
vero valde concitatae inter sese agitentur; adeo ut eadem differen- 
tia, quae est inter glaciem et aquam, sit inter nitrum et eius spi- 
ritum. 

22. Verum te circa haec diutius detinere non audeo. — Vercor, 
ne nimis prolixus fuerim, quamvis, quantum quidem potui, bre- 
vitati studuerim. Si nihilo minus molestus fui, id ut ignoscas oro, 
simulque ut ea, quae ab amico libere et sincere dicta sunt, in me- 
liorem partem interpreteris. Nam ego de his prorsus tacere, ut 
tibi rescriberem, inconsultum iudicavi. Ea tamen apud te lau- 
dare, quae minus placebant, mera esset adulatio, qua nihil in 
amicitiis perniciosius et damnosius censeo. Constitui igitur, 
mentem meam apertissime explicare; et nihil hoc viris philosophis 
gratius fore iudicavi. Interim si tibi videbitur consultius, haec 
cogitata igni potius, quam eruditissimo domino Boylio tradere, in 
tua manu sunt. Facutlubet; modo me tibi nobilissimoque Boy- 
lio addictissimum atque amantissimum credas. Doleo, quod pro- 
pter tenuitatem meam hoc non nisi verbis ostendere valeam; atta- 
men etc. 

Anc. Oldenburgius laetatur de principiorum Cartesianae philosophiae 
editione exspeetanda, mittit Boylii librum novum et cum Spinoza no- 
vum societatis regiae experimentum communicat. 


Clarissimo viro B. d. S. 


HENRICUS OLDENBURGIUS. 


CLARISSIME VIR, AMICK PLURIMUM COLENDE , 

Commercii nostri literarii instaurationem in magna pono parte 
felicitatis. Scias itaque, me tuas |1 Iulii ad me datas accepisse 
insigni cum gaudio, duplici imprimis nomine, tum quod salutem 
tuam testarentur, tum quod de tuae erga me amicitiae constantia 
certiorem me redderent. Accedit ad cumulum, quod mihi nuntias, 
te primam et secundam principiorum Cartesii partem, more geo- 
metrico demonstratam, prelo commisisse, eiusdem unum al- 
terumve exemplar liberalissime mihi offerens. X Accipio munus 
perlubenti animo, rogoque, ut istum sub prelo iam sudantem 
tractatum, si placuerit, domino Petro Serrario, Amstelaedami 
degenti, pro me transmittas. In mandatis quippe ipsi dedi, ut 
eiusmodi fasciculum recipiat et ad me per amicum traiicientem 
expediat. 

2. Ceterum permittas tibi dicam, me impatienter ferre, te 
etiamnum supprimere ea scripta, quae pro tuis agnoscis, in re- 
publica imprimis tam libera, ut sentire ibi quae velis, et quae sen- 
tias dicere liceat. Perrumpere te velim ista repagula, imprimis 
quum subticere nomen tuum possis et hac ratione extra omnem 
periculi aleam te collocare. 

3. Nobilissimus Boylius peregre abiit. Quam primum redux 
fuerit factus in urbem, communicabo ipsi eam epistolae tuae do- 
elissimae partem, quae illum spectat, eiusque de conceptibus tuis 
sententiam, quam primum eam nactus fuero, rescribam. Puto, 
te iam vidisse ipsius ,,chymistam Scepticum", qui iam dudum 
Latine editus inque exterorum oris dispersus fuit, multa continens 
paradoxa chymico-physica et Stagyricorum principia hypostatica 
(ut vocant) sub examen severum revocans. 

4. Alium nuper edidit libellum, qui forte necdum ad biblio- 
polas vestros pervenit: quare eum hoc involucro tibi mitto, rogo- 
que peramanter, ut hoc munusculum boni consulas, Continet 
libellus, ut videbis, defensionem virtutis elasticae aéris contra 
quendam Franciscum Linum *), qui funiculo quodam, intellectum 
juxta ac sensum omnem fugiente, phaenomena in experimentis 
novis physico-mechanicis domini Boylii recitata explicare satagit. 
Evolve et expende libellum et tua de eo animi sensa mihi deprome. 

5. Societas nostra regia institutum suum gnaviter pro viribus 
prosequitur, intra experimentorum observationumque cancellos 
sese continens, omnesque disputationum anfractus devitans. 

Egregium nuper captum fuit experimentum, quod valde tor- 
quet vacuistas, plenistis vero vehementer placet. Est vero tale. 


Fig. FI. 


6. Phiala vitrea A, repleta ad summitatem aqua, orificio eius 
in vas vitreum B aquam continens inverso, imponatur recipienti 
novae machinae pneumaticae domini Boylii; exhauriatur mox aér 
ex recipiente: conspicientur bullae magna copia ex aqua in phia- 
lam A adscendere et omnem inde aquam in vas B infra superfi- 


*) Franc. Linus Londini nat. a. 1595 , Iesuita, Leodii matheseos pro- 
fessor. 

ciem aquae ibi contentae depellere. Relinquantur in hoc statu 
duo vascula ad tempus unius alteriusve diei, aére identidem ex di- 
cto recipiente crebris exantlationibus evacuato: tum eximantur e 
recipiente et phiala A repleatur hac aqua aére privata, rursumque 
invertatur in vas B, ac recipienti denuo utrumque vas includatur. 
Exhausto iterum recipiente per debitas exantlationes, conspicie- 
tur forte bullula quaedam ex collo phialae À adscendere, quae ad 
summitatem emergens et continuata exantlatione se ipsam expan- 
dens, rursum omnem depellet aquam ex phiala, ut prius. Tum 
phiala iterum ex recipiente eximatur et exhausta aére aqua ad 
summum repleatur invertaturque, ut prius, et recipienti immit- 
tatur. Tum aére probe evacuetur recipiens, eoque rite et omnino 
evacuato remanebit aqua in phiala sie suspensa, ut nullatenus 
descendat. 7. In hoc experimento causa, quae iuxta Boylium 
sustinere aquam in experimento Torricelliano statuitur (aér nempe 
aquae in vasculo B incumbens), ablata plane videtur, nec tamen 
aqua in phiala descendit. Plura statueram hic subiungere, sed 
amici et occupationes me avocant. 

8. Non possum claudereliteras, quin iterum iterumque tibi 
inculcem publicationem eorum, quae tu ipse es meditatus. Nun- 
quam desistam te hortari, donec petitioni meae satisfeceris. In- 
terea temporis, si quaedam contentorum illorum capita mihi im- 
pertiri velles, oh! quam te deperirem, quantaque necessitudine 
me tibi obstrictum iudicarem! Valeas florentissime, meque, ut 
facis, amare pergas 

Londini 31. Iulii 1663. 
tui studiosissimum et amicissimum 
HENR. OLDENBURG. 

Anc. Boyii sententiam deSpinozae adnotationibus denuo scribit et phi- 
losophi amicitiam studiorumque consortium laudibus tollit. 


Clarissimo viro B. d. S. 
HENRICUS OLDENBURGIUS. 


PRAESTANTISSIME VIR ET AMICE COLENDISSIME, 

Vix tres quatuorve dies sunt elapsi, ex quo epistolam per ta- 
bellionem ordinarium ad te dabam. Memineram ibi cuiusdam 
libelli a domino Boylio conscripti et tibi transmittendi. Non tum 
affulgebat spes tam cito nanciscendi amicum, qui eum perferret. 
Ex eo tempore se obtulit quidam opinione mea celerius. Accipias 
igitur nunc, quod tunc mitti non poterat, unaque domini Boylii, 
qui nune rure in urbem reversus est, salutem officiosissimam. 
2. Rogat ille ut praefationem in experimenta ipsius circa nitrum 
factam consulas, intelleeturus inde verum, quem sibi praesti- 
tuerat in eo opere, scopum; ostendere videlicet resurgenti philo- 
sophiae solidioris placita claris experimentis illustrari et haec ipsa 
sine scholarum formis, qualitatibus, elementis nugatoriis optime 
explicari posse; neutiquam autem in se suscepisse naturam nitri 
docere, vel etiam improbare ea, quae de materiae homogeneitate 
deque corporum differentiis, ex motu et figura etc. duntaxat ex- 
orientibus, a quoquam tradi possunt. Hoc duntaxat se voluisse 
ait, texturas corporum varias, varia eorum discrimina inducere, 
ab iisque diversa admodum effecta proficisei, riteque inde, quam 
diu ad primam materiam resolutio facta non fuerit, heterogeneita- 
tem aliquam a philosophis et aliis concludi. 3. Nec putem, in rei 
fundo inter te ct dominum Boylium dissensum esse. Quod vero 
ais, omnem calcem, cuius meatus angustiores sunt, quam ut 
partieulas nitri continere queant, quorumque parietes languidi 
sunt, aptam esse ad motum particularum nitri sistendum, proin- 
deque ad ipsum nitrum redintegrandum; respondet Boylius, si 
cum aliis calcibus spiritus nitri misceatur, non tamen cum ipsis 
verum nitrum compositum iri. 

4. Quoad ratiocinationem, qua ad evertendum vacuum uteris, 
attinet, ait Boylius, se eam nosse et praevidisse; at in ipsa ne- 
quaquam acquiescere: qua de re alibi dicendi locum fore asserit. 

5. Petiit, ut te rogarem, an suppeditare ipsi exemplum possis, 
in quo duo corpora odora in unum conflata corpus plane inodorum 
(nitrum scilicet) componant. "Tales ait esse partes nitri, spiritum 
quippe ipsius teterrimum spargere odorem, nitrumque fixum 
odore non destitui. 

6. Rogat porro, ut probe consideres, an probam institueris 
inter glaciem aquamque cum nitro eiusque spiritu comparationem, 
quum tota glacies non nisi in aquam resolvatur, glaciesque inodora 
in aquam relapsa inodora permaneat; discrepantes vero qualitates 
inter nitri spiritum eiusque salem fixum reperiantur, uti tractatus 
impressus abunde docet. 

7. Haec et similia inter disserendum de hoc argumento ab illu- 
stri auctore nostro accipiebam; quae per memoriae meae imbecil- 
litatem cum multa eius fraude potius, quam existimatione, me 
repetere certus sum. Quum de rei summa consentiatis, nolim 
haec ulterius exaggerare; potius auctor essem, ut ingenia iungatis 
uterque ad philosophiam genuinam solidamque certatim excolen- 
dam. "Te imprimis monere mihi fas sit, ut principia rerum pro 
mathematici tui ingenii acumine consolidare pergas: uti nobilem 
meum amicum Boylium sine mora pellicio, ut eandem experi- 
mentis et observationibus pluries et accurate factis confirmet illu- 
swetque. 8. Vides, amice carissime, quid moliar, quid am- 
biam. Novi nostrates hoc in regno philosophos suo muneri expe- 
rimentali nequaquam defuturos; nec minus persuasum mihi 
habeo, te quoque provincia tua gnaviter perfuncturum, quiequid 
ogganniat vel criminetur sive philosophorum sive theologorum 
vulgus. Quum literis praegressis iam te fuerim pluribus ad hoc 
ipsum hortatus, nunc me reprimo, ne fastidium tibi creem. Hoc 
saltem peto ulterius, ut quaecumque eorum typis iam mandata 
sunt, quae vel in Cartesium es commentatus, vel ex intellectus 
tui scriniis propriis depromsisti, quanto ocius mihi transmittere 
per dominum Serrarium digneris. Habebis moe tanto arctius tibi 
devinctum, intellizesque quavis data occasione me esse 

Londini d. 4. August. 1663. 
tui studiosissimum 
HENR. OLDENBURG. 


ha" 

EPISTOLA XII. 


Are. Queritur Old. de interrupto literarum eommercio et de DBoylii 
libris et anonymi tractatu physico quaedam agit. 


Clarissimo viro B. d. S. 
HENRICUS OLDENBURGIUS. 


VIR CLARISSIME MIHIQUE AMICISSIME , 

Gaudebam magnopere , quum ex nuperis domini Serrarii literis 
intelligerem, te vivere et valere et Oldenburgii tui memorem esse. 
Sed simul graviter foriunam meam (si fas est tali vocabulo uti) 
accusabam, qua factum est, ut per tot mensium spatium com- 
mercio illo suavissimo, quo antehac tecum utebar, privatus fue- 
rim. Tum oecupationum turba, tum calamitatum domesticarum 
immanitas culpandae sunt; meum quippe erga te studium am- 
plissimum fidaque amicitia firmo semper stabunt talo et incon- 
cussa perennabunt. 2. Dominus Boylius et ego non raro de te, 
tua eruditione et profundis meditationibus confabulamur. Vel- 
lemus ingenii tui foetus excludi et doctorum amplexibus commen- 
dari, teque hac in re exspectationi nostrae facturum satis confidi- 
mus. Nonest, quod domini Boylii diatriba de nitro, deque fir- 
mitate et fluiditate apud vos imprimatur: hic quippe Latino ser- 
mone iam excusa est, nec nisi commoditas deest exemplaria ad vos 
transvehendi. Rogo igitur, ne permittas, ut quis typographus 
vestras tale quid aggrediatur. 3. Idem Boylius tractatum insi- 
gnem ,, de coloribus ** in lucem emisit et Anglice et Latine, simul 
et „historiam experimentalem de frigore, thermometris** ete., 
ubi multa praeclara, multa nova. Nil nisi bellum hoc infaustum *) 
obstat, quo minus libri ad vos transmittantur. 4. Prodiit etiam 
tractatus quidam insignis ,,de sexaginta observationibus mi- 
croscopicis**, ubi multa audacter, sed philosophice (iuxta tamen 
principia mechanica) disseruntur. Spero bibliopolas nostros viam 
inventuros, horum omnium exemplaria ad vos expediendi. Ego 


*) Est bellum Caroli IT. Anglorum regis contra Hollandos inde ab a. 
1664 — 1661. Conf. Kotteck allg. Gesch. t. VIH. cap. 2. $. 11. 


EPISTOLA XII XII. 181 


quid tu nuper egeris, vel sub manu habeas, accipere a manu tua 
propria aveo, qui sum 
Londini d. 28. April. 1663. 
lui studiosissimus et amanlissimus 
HENR. OLDENBURG. 


EPISTOLA XIIL 


AnG. Spinoza cum Oldenburgio de duobus Boylii libris communicat 
sententiam et de telescopiis Italicis, quibus in Iove et Saturno res 
novae sint observatae, (Voorburgi m. Maio 1665.) 


Viro nobilissimo ac doctissimo Henr. Oldenburgio 


B. p. S. 


ÅMICE INTEGERRIME, 

Paucis ante diebusamicus quidam epistolam tuam d. 28. Aprilis, 
quam a bibliopola Amstelaedamensi , qui eam sine dubio a domino 
Serrario acceperat, sibi traditam aiebat. Gavisus sum summo- 
pere, quod tandem ex te ipso intelligere licuit, te bene valere, 
tuumque erga me animum benevolum eundem atque olim esse. 
Ego sane quotiescumque data fuit occasio, D. Serrarium et Chri- 
stian. Hugenium Z. D. *), qui etiam te novisse mihi dixerat, de 
te tuaque valetudine rogare non desii. 2. Ab eodem D. Hugenio 
etiam intellexi eruditissimum D. Boylium vivere et in lucem emi-- 
sisse tractatum illum insignem ,,de coloribus** Anglice, quem 
ille mihi commodato daret, si linguam Anglicam callerem. Gau- 
deo igitur ex te scire, hunc tractatum simul cum illo altero ,, de 
frigore et thermometris**, de quo nondum audiveram, Latina 
civitate donatos et publici iuris factos. 3. Liber de observationi- 
bus microscopicis etiam penes D. Hugenium est, sed ni fallor An- 
glice. Mira quidem mihi de hisce microscopiis narravit et simul 
de telescopiis quibusdam in Italia elaboratis, quibus eclipses in 
love ab interpositione satellitum observare potuerunt, ac etiam 
umbram quandam in Saturno tanquam ab annulo factam. Quo- 
rum occasione non satis possum mirari Cartesii praecipitantiam, 


*) Christian. Huygens nat. Hagae 1629., mort. 1695., inventor horo- 
logiorum oscillatoriorum, physicos libros e: mathematicos edidit. Conf. 
ep. 14. 15. et 16. 

qui ait causam, cur planetae iuxta Saturnum (eius enim ansas 
planetas esse putavit, forte quia eas Saturnum tangere nunquam 
observavit) non moventur, posse esse, quod Saturnus circa pro- 
prium axem non gyret, quum hoc cum suis principiis parum con- 
veniat, tum quia ex suis principiis facillime ansarum causam ex- 
plicare potuerat, nisi praeiudicio laboraret etc. 


EPISTOLA XIV. 


Anc. Oldenburgius una cum Boylio denuo Spinozam monet ad studium 
philosophiae gnaviter promovendum et libros edendos. De Kircheri 
et Hugenii tractatibus. De Hevelii et Auzouti dissidio. De Europae 
statu. 


Clarissimo viro B. d. S. 


HENRICUS OLDENBURGIUS. 


VIR PRAESTANTISSIME, AMICE COLENDE, 

Facis, ut virum cordatum et philosophum decet, quod viros 
bonos amas; nec est, quod dubites, quin illi te redament et merita 
tua, prout par est, aestiment. Dominus Boylius una mecum sa- 
lutem plurimam tibi nuntiat, utque strenue etaxgrgoc philosophari 
pergas, te hortatur. Inprimis, si quid tibi lucis affulserit in ardua 
illa indagine, quae in eo versatur, ut cognoscamus, quomodo 
unaquaeque pars naturae cum suo toto conveniat et qua ratione 
cum reliquis cohaereat, ut illud nobis communices, peramanter 
rogamus. 2. Causas, quas memoras tanquam incitamenta ad 
tractatum de Scriptura concinnandum, omnino probo, inque votis 
efflictim habeo, me usurpare iam oculis posse, quae in argumen- 
tum istud es commentatus. Dominus Serrarius forte fasciculum 
aliquem brevi ad me transmittet, cui, si visum ita fuerit, commit- 
tere tuto poteris, quae ea de re iam composuisti, et reciprocam 
officiorum nostrorum promptitudinem polliceri. 

3. Kircheri ,, mundum subterraneum'* quadantenus evolvi*), 
et quamvis ratiocinia eius et theoriae non commendent ingenium, 
observationes tamen et experimenta, nobis ibi tradita, collaudant 


*) Athanas. Kircherus natus a. 1602., mort. a. 1680, Iesuita, Romae 
prof. philos., mathem, et linguarum Orientalium. 
| /[ ( I. OI ) 

diligentiam auctoris, eiusque de republica philosophica bene me- 
rendi voluntatem. Vides igitur, me plusculum illi tribuere, quam 
pietatem, facileque dignoscis eorum animum, qui benedictam 
hane aquam illi adspergunt. 4. Quando verba facis de tractatu 
Mugeniano ,,de motu**, innuis Cartesii regulas motus falsas fere 
omnes esse. Non iam ad manum cst libellus, quem antehac edi- 
disti de Cartesii principiis geometrice demonstratis: non subit 
animum, num ibi falsitatem istam ostenderis, an vero Cartesium in 
aliorum gratiam xær& zr6d« fueris secutus. 5. Utinam tandem 
proprii ingenii foetum excluderes et orbi philosophico fovendum 
et educandum committeres! Memini te alicubi indigitasse multa 
ex iis, quae Cartesius ipse captum humanum superare aiebat, quin 
et multo sublimiora et subtiliora evidenter posse ab hominibus in- 
telligi et clarissime explicari. Quid haeres, miamice? quid me- 
tuis? Tenta, aggredere, perfice tanti momenti provinciam, et 
videbis totum vere philosophantium chorum tibi patrocinari. Fi- 
dem meam obstringere audeo, quod non facerem, si liberare me 
cam posse dubitarem.  Nullatenus crediderim, in animo tibi esse, 
quicquam contra existentiam et providentiam Dei moliri; et fuleris 
hisce incoluminibus firmo talo stat religio, facileque etiam quaevis 
contemplationes philosophicae vel defenduntur vel excusantur. 
Rumpe igitur moras, nec scindi tibi penulam patiaris. 

6. Brevi putem me accepturum, quid de cometis nuperis sit 
statuendum.  Disceptant inter se de factis observationibus Heve- 
lius Dantiscanus !) et Auzoutus Gallus, ambo viri docti et mathe- 
matici. Dispieitur hoc tempore controversia, et quando iudicata 
lis fuerit, mihi, credo, res tota communicabitur et a me tibi. 
Hoc asserere iam possum, omnes, qui quidem mihi cogniti sunt, 
astronomos iudicare, non unum, sed duos cometas fuisse, nec in 
quemquam hactenus incidi, qui ex hypothesi Cartesiana ipsorum 
phaenomena conatus fuerit explicare. 

7. Rogo, si quid porro acceperis de studiis et laboribus do- 
mini Hugenii, deque successu pendulorum, ut et de ipsius trans- 


i) Joh. Hevelius Dantisci nat. a. 1611., mort. a. 1687. multarum 
stellarum inventor et librorum astronomicorum editor. 

2) Adrien. Auzotius vir doctus Gallorum saec. 17. med. Parisiis 
vixit, 

migratione in Galliam, mihi quam primum significare non graveris. 
Adiungas ea rogo, quae apud vos forte dicuntur de tractatu pacis, 
de Suecici exercitus in Germaniam transvecti consiliis, deque epi- 
scopi Monasteriensis progressu.*) Totam credo Europam sequenti 
aestate bellis involutum iri, et omnia videntur ad mutationem inu- 
sitatam vergere. Serviamus nos summo numini casta mente et 
philosophiam veram, solidam et utilem excolamus. 8. Nonnulli 
ex philosophis nostris regem Oxonium secuti non raros ibi coetus 
agitant et de promovendis studiis physicis consulunt. Inter alia 
in sonorum naturam inquirere nuper coeperunt. Experimenta, 
credo, facient, ut explorent, qua proportione augenda sint pondera 
ad extendendam chordam absque ulla vi alia, ut intendatur eadem 
ad notam eiusmodi aculiorem, quae facit assignatam consonantiam 
cum sono priori. De his plura alias. Optime vale et vive memor 
Londini d. 12. Octobr. 1663. 
tui studiosissini 
Hxnn. OLDENBEVRG. 


EPISTOLA XV. 


Axe. Philosophus amico rescribit „de rationibus, quibus persuademur 
unamquamque naturae parlem eum suo toto convenire et cum reti- 
quis cohaerere. Quaedam de fMugenio. (Voorburgi m. Nov. 1605.) 


Nobilissimo ae doctissimo viro Henr. Oldenburgio 


B. p. S. 


Responsio ad praecedentem. 


VIR NOBILISSIME, 

Quod me ad philosophandum tu et nobilissimus D. Boylius be- 
nigne hortamini, maximas habeo gratias. Ego quidem pro 
tenuitate mei ingenii, quantum queo, pergo, non dubitans interim 
de vestro auxilio et benevolentia. Ubi quaeris, quid sentiam 
circa quaestionem, quae in eo versatur, «£ cognoscamus, quo- 
modo unaquaeque pars naturae cum suo toto conveniat et qua ra- 


*) Hernhardus van Galen, episcopus Monasteriensis, foedere iun- 
ctus cum Anglis bellavit h. a. contra Hollandos. Conf. Rotteck 1. 1. 

tione cum reliquis cohaereat, puto te rogare rationes, quibus per- 
suademur unamquamque naturae partem cum suo toto convenire 
et cum reliquis cohaerere. Nam cognoscere, quomodo revera 
cohaereant et unaquaeque pars cum suo toto conveniat, id me igno- 
rare dixi in antecedenti mea epistola; quia ad hoe cognoscendum 
requireretur, totam naturam omnesque eius partes cognoscere. 
2. Conabor igitur rationem ostendere, quae me id affirmare cogit; 
attamen prius monere vellem, me naturae non tribuere pulchritu- 
dinem, deformitatem, ordinem neque confusionem. Nam res 
non nisi respective ad nostram imaginationem possunt dici pul- 
chrae aut deformes, ordinatae aut confusae. 

3. Per partium igitur cohaerentiam nihil aliud intelligo, quam 
quod leges sive natura unius partis ita sese accommodant legibus 
sive naturae alterius, ut quam minime sibi contrarientur. Circa 
totum et partes considero res eatenus, ut partes alicuius totius, 
quatenus earum natura invicem se accommodat, ut, quoad fieri 
potest, inter se consentiant; quatenus vero inter se discrepant, 
eatenus unaquaeque ideam ab aliis distinctam iu nostra mente for- 
mat, ac proinde ut totum, non ut pars consideratur. Ex. gr. 
quum motus particularum lymphae, chyli etc. invicem pro ratione 
magnitudinis et figurae ita se accommodant, ut plane inter se con- 
sentiant, unumque fluidum simul omnes constituant, ealenus 
tantum chylus, lympha etc. ut partes sanguinis considerantur: 
quatenus vero concipimus particulas lymphaticas ratione figurae et 
motus, a particulis chyli discrepare, eatenus eas ut totum, non ut 
partem consideramus. 

4. Fingamus iam, si placet vermiculum in sanguine vivere, 
qui visu ad discernendas particulas sanguinis, lymphae etc. valeret, 
ei ratione ad observandum, quomodo unaquaeque particula ex al~ 
terius occursu vel resilit, vel partem sui motus communicat etc. 
llle quidem in hoc sanguine, ut nos in hac parte universi, viveret 
et unamquamque sanguinis particulam ut totum, non vero ut par- 
tem consideraret, nec scire posset, quomodo partes omnes ab 
universali natura sanguinis moderantur, et invicem , prout univer- 
salis natura sanguinis exigit, se accommodare coguntur, ut certa 
ratione inter se consentiant. 5. Nam si fingamus, nullas dari 
causas extra sanguinem, quae novos motus sanguini communi- 

carent, nec ullum dari spatium extra sanguinem, nec alia corpora, 
in quae particulae sanguinis suum motum transferre possent, cer- 
ium est, sanguinem in suo statu semper mansurum et eius parti- 
culas nullas alias variationes passuras, quam eas, quae possunt 
concipi ex data ratione motus sanguinis ad lympham, chylum etc., 
et sic sanguis semper ut totum, non vero ut pars considerari de- 
beret. Verum quia plurimae aliae causae dantur, quae leges na- 
turae sanguinis certo modo moderantur et vicissim illae a san- 
guine, hinc fit, ut alii motus aliaeque variationes in sanguine 
oriantur, quae consequuntur non a sola ratione motus eius par- 
tium adinvicem, sed a ratione motus sanguinis et causarum exter- 
narum simul ad invicem: hoc modo sanguis rationem partis, non 
vero totius habet. De toto et parte modo dixi. 

6. Iam quum omnia naturae corpora eodem modo possint et 
debeant concipi, ac nos hic sanguinem concepimus (omnia enim 
corpora àb aliis circumcinguntur et ab invicem determinantur ad 
existendum et operandum certa ac determinata ratione, servata 
semper in omnibus simul, hoc est, in toto universo eadem ratione 
motus ad quietem), hine sequitur omne corpus, quatenus certo 
modo modificatum existit, ut partem totius universi considerari 
debere, cum suo toto convenire et cum reliquis cohaerere; et 
quoniam natura universi non est, ut natura sanguinis, limitata, 
sed absolute infinita, ideo ab hac infinitae potentiae natura eius 
partes infinitis modis moderantur et infinitas variationes pati co- 
guntur. Verum ratione substantiae unamquamque partem ar- 
ctiorem unionem cum suo toto habere concipio. Nam ut antehac 
in prima mea epistola, quam Rhenoburgi adhuc habitans tibi 
Scripsi*), conatus sum demonstrare, quum de natura substantiae 
sit esse infinitam, sequi ad naturam substantiae corporeae 
unamquamque partem pertinere, nec sine ea esse aut concipi 
posse. 

7. Vides igitur, qua ratione, et rationem, cur sentiam, Cor- 
pus humanum partem esse naturae. Quod autem ad mentem hu- 
manam attinet, eam etiam partem naturae esse censeo; nempe 
quia statuo, dari etiam in natura potentiam infinitam cogitandi, 


*) Est epist, IE. huius collectionis 

quae, quatenus infinita, in se continet totam naturam obiective et 
cuius cogitationes procedunt eodem modo, ac natura eius, ni- 
mirum idearum. 

8. Deinde mentem humanam hanc eandem potentiam statuo ; 
non quatenus infinitam et totam naturam percipientem , sed fini- 
tam, nempe quatenus tantum humanum corpus percipit, et hac 
ratione mentem humanam partem cuiusdam infiniti intellectus 
statuo. 

9. Verum haec omnia et quae huic rei annexa sunt, hic accura- 
te explicare et demonstrare, res esset nimis prolixa, nec puto, te 
id impraesentiarum a me exspectare. Imo dubito, an mentem 
tuam satis perceperim, atque aliud responderim, ac rogaveris, 
quod ex te scire desidero. 

10. Quod deinde scribis, me innuisse, Cartesii regulas motus 
falsas fere omnes esse, si recte nemini, D. Hugenium id sentire 
dixi, nec ullam aliam falsam esse affirmavi, quam regulam sex- 
lam Cartesii, eirea quam D. Hugenium etiam errare me putare 
dixi. Qua occasione petii, ut mihi communicares experimentum, 
quod secundum eam hypothesin experti estis in vestra regia socie- 
tate; sed tibi id non licere iudico, quia de hoc nihil respondes. 

11. Dictus Hugenius totus occupatus fuit et adhuc est in ex- 
poliendis vitris dioptricis; in quem finem fabricam adornavit, in 
qua et patinas tornare potest, satis quidem nitidam. Quid autem 
ea promoverit, adhuc nescio, nec, ut verum fateor, valde scire 
desidero. Nam me experientia satis docuit, in patinis sphaericis 
libera manu tutius et melius expoliri, quam quavis machina. De 
peudulorum successu et tempore transmigrationis in Galliam non- 
dum aliquid certi possum scribere etc. 

EPISTOLA XVI. 


Anc. De communi Cartesii et Hugenii errore; de Hugenii experimentis ; 
de Oxoniensium ohservatis anatomicis; de rumore Israelitarum re- 
ditus in patriam; de politicis. 


Viro clarissimo B. d. S. 


HENRICUS OLDENBURGIUS. 


VIR PRAESTANTISSIME, AMICK PLURIMUM COLENDE, 

Perplacent, quae de partium naturae cum toto consensu nexu- 
que philosopharis; quamquam non satis assequar, quomodo pos- 
simus ordinem et symmetriam a natura, ut tu facere videris, pro- 
lligare; inprimis quum ipse agnoscas, omnia eius corpora ab aliis 
ambiri et ab invicem certa et constanti ratione, tum ad existen- 
dum, tum ad operandum determinari, eadem semper in omnibus 
simul motus ad quietem ratione servata: quae ipsissima veri or- 
dinis ratio formalis esse videtur. At nec hie forte te satis capio, 
non magis, quam in eo, quod de regulis Cartesii antehac scri- 
pseras. Utinam subire laborem velles, me edocendi, qua in re tam 
Cartesium, quam Hugenium in regulis motus errasse iudices. 
Pergratum mihi sane hoc officio defungendo praestiteris, quod qui- 
dem pro viribus demereri studerem. 

2. Praesens non fui, quando D. Hugenius experimenta hypo- 
thesin suam comprobantia hie Londini fecit. lntelligo interim 
quendam inter alia pilam unius librae penduli in modum suspen- 
disse, quae delapsa percusserit aliam eodem modo suspensam, sed 
librae dimidiae, ex angulo quadraginta graduum; et Hugenium 
praedixisse paucula facta computatione Álgebraica, quis foret ef- 
fectus, et hunc ipsum praedictioni ad amussim respondisse. 
Abest vir quidam insignis, qui multa talia experimenta propo- 
suerat, quae solvisse dieitur Hugenius. Quam primum dabitur 
ipsum, qui abest, convenire, uberius et enucleatius forsan hanc 
rem tibi exposuero 3. Tu interim superiori petito me ne refra- 
geris, iterum atque iterum rogo; et si quid praeterea de Hugenii 
successu in poliendis vitris telescopicis cognoveris, impertiri quo- 
que negraveris. Spero societatem nostram regiam, peste iam in- 

signiter per Dei gratiam desaeviente, brevi Londinum reversuram, 
coetusque suos hebdomadicos instauraturam. Quae ibi transi- 
gentur scitu digna, eorum communicationem certo tibi poteris 
polliceri. 

4. Mentionem antehac feceram de observalis anatomicis. 
Scripsit ad me non ita pridem Dom. Boylius (qui te perhumaniter 
salutat), eximios anatomicos Oxonii se certum reddidisse, quod 
asperam arteriam tum quarundam ovium, tum boum, gramine 
refertam invenerint; et quod ante paucas septimanas dicti anato- 
mici invitati fuerint ad videndum bovem, qui per duos tresve dies 
collum fere continuo obstipum erectumque tenuerat, et ex morbo, 
quem possessores plane non cognoverint, mortuus fuerit: in quo, 
dissectis parlibus ad collum et iugulum spectantibus, ipsi repe- 
rerint cum admiratione asperam eius arteriam in ipso trunco peni- 
tus gramine refertam fuisse, ac si quis illud vi intro adegisset. Id 
quod iustam suggerit inquirendi causam, tum qua ratione tanta 
graminis quantitas illuc pervenerit; tum, quum ibiesset, quo- 
modo eiusmodi animal tam diu supervivere potuerit. 5. Prac- 
terea idem amicus mihi significavit, curiosum quendam medicum, 
itidem Oxoniensem, lac in sanguine humano invenisse. Narrat 
enim puellam, sumpto largiori ientaculo hora septima matutina, 
sanguinem misisse in pede hora eiusdem diei undecima; et pri- 
mum sanguinem immissum fuisse scutellae, eumque pauco exinde 
temporis spatio elapso alborem induisse; postremum vero san- 
guinem in vasculum minus, quod acetabulum, ni fallor, vocant 
(Anglice a sawcer) influxisse, eumque protinus in placentae la- 
cteae formam abiisse: interieetis quinque aut sex horis medicum 
reversum sanguinem utrumque inspexisse, eumque, qui iu scu- 
tella erat, dimidium fuisse sanguinem, dimidium vero chylifor- 
mem, qui chylus sanguini, utserum lacti, innataverit; at eum, 
qui erat in acetabulo, totum fuisse chylum sine ulla sanguinis 
specie; quumque utrumque super igne seorsim calefaceret, am- 
bos liquores induruisse; puellam vero bene valuisse, nec san- 
guinem misisse, nisi quod nunquam passa fuisset menstrua, 
quamquam colore florido vigeret. 

6. Sed transeo ad politica. In omnium ore hic est rumor de 
Israelitarum per plus quam bis mille annos dispersorum reditu in 

patriam. Pauci id hoc loco credunt; at multi optant. Tu quid 
hac de re audias statuasque, amico tuo significabis. Me quod 
attinet, quam diu nova haec a viris fide dignis non perscribuntur 
ex urbe Constantinopolitana, cui huius rei maxime omnium inter- 
est, fidem iis adhibere non possum. Scire ayeo, quid Iudaei 
Amstelaedamenses ea de re inaudiverint et quomodo tanto nuntio 
afficiantur, qui, verus si fuerit, rerum omnium in mundo cata- 
strophen induturus sane videtur. 
Quid Suecus nunc moliatur et Brandiburgicus, si potes, ex- 
plica; et crede me esse 
Londini die 8. Decembr. 1665. 
tui studiosissünum 
Hrsg. OLDENBURG. 


P. S. Quid de nuperis cometis nostri philosophi statuant, 
brevi tibi indicabo Deo volente. 


EPISTOLA X*II. 


ARG. Gratias agit Oldenburgius pro misso tractatu theol.-politico, quem 
quidem non acceperit, et iudicium in epistola priori quadam (quae in 
hac collectione deest) severius latum immutat. 


Clarissimo viro B. d. S. 


HENRICUS OLDENBURGIUS 
S. P. D. 


Nolui dimittere commodam hanc occasionem, quam doctissi- 
mus Dom. Bourgeois, medicinae doctor Cadomensis et reformatae 
religionis addictus, iam in Belgium abituriens, mihi offert, ut hac 
ratione tibi significarem, me ante aliquot septimanas tibi gra- 
tum meum animum pro tractatu tuo mihi transmisso *), licet 
nunquam tradito, exposuisse; at dubium fovere, num literae 
illae meae ad manus rite pervenerint. [ndicaveram in iis meam de 


*) Tractatus est tZeologico-politicus, qui anno 1710. editus est no- 
mine Spinozae omisso. Itaque haec epistola non 8. Oct. 1665. scripta 
esse potest, uti vetus editio indicat, sed potius 8. lun. 1615. 

tractatu illo sententiam; quam utique, dehinc ve propius in- 
specta et perpensa, nimis ómmaturam fuissc nunc existimo. 
2. Quaedam mihi videbantur tunc temporis vergere in fraudem 
religionis, dum eam ex eo pede metiebar, quam theologorum 
vulgus et receptae confessionum formulae (quae nimium spirare 
videntur partium studia) suppeditant. At totum negotium inti- 
mius recogitanti multa occurrunt, quae mihi persuasum eunt, te 
tantum abesse, ut quicquam in verae religionis solidaeve philoso- 
phiae damnum moliaris, ut contra genuinum Christianae religio- 
nis finem, nec non divinam fructuosae philosophiae sublimitatem 
et excellentiam commendare et stabilire allabores. 3. Quum igi- 
tur hoc ipsum animo tuo sedere nunc credam , rogatum te enixe 
velim, ut quid eum in finem nunc pares et mediteris, veteri et 
candido amico, qui instituti tam divini successum felicissimum 
totus anhelat, frequentibus literis exponere digneris. Sancte tibi 
polliceor, me nihil eorum ulli mortalium propalaturum, siqui- 
dem tu mihi silentium iniunxeris ; hoc me solummodo enixurum, 
ut bonorum et sagacium virorum mentes ad amplexandas illas 
veritates, quas tu aliquando in ampliorem lucem depromes, sen- 
sim disponam et praeiudicia adversus meditationes tuas concepta e 
medio tollam. 4. Ni fallor admodum, penitius mihi perspicere 
videris mentis humanae naturam et vires eiusque cum corpore 
nostro unionem. De quo argumento ut tua cogitata edocere me 
velis, impense oro. Vale, vir praestantissime, et doctrinae ac 
virtutis tuae cultori studiosissimo favere perge 
Londini d. 8. Juni 1675. *) 
HENR. OLDENBURG. 


*) Ita apud Chr. Theoph. de Murr l.l. p. 20. In edil. princ. et al. cer- 
tissime perperam legebatur 8. Oct. 1665. Commercium literarium inter 
Oldenburgium et Spinozam per decennium erat interruptum. Gf. epist. 
sequ. init. 

EPISTOLA XVIIL 


Anc. Gaudet de restaurato commercio literario, et de ethices libris 
quinque, quos philosophus epistola d. 5. Iul. data (haec deest) se 
editurum promiserat, quaedam agit. 


Clarissimo viro B. d. S. 
HENRICUS OLDENBURGIUS. 


Commercio nostro literario sic feliciter instaurato, vir claris- 
sime, nolim amici officio deesse literarum intermissione, Quum 
ex responsione tua 5. Iulii ad me data intellexerim, animo sedere 
iuo, tractatum illum tuum quinque partitum publici iuris facere, 
permittas, quaeso, te moneam ex affectus in me tui sinceritate, 
ne quicquam misceas, quod religiosae virtutis praxin labefactare 
ullatenus videatur; maxime quum degener et flagitiosa haec aetas 
nil venetur avidius, quam dogmata eiusmodi, quorum conclusio- 
nes grassantibus vitiis patrocinari videantur. 

2. De cetero non renuam aliquot dicti tractatus exemplaria re- 
cipere. Hoc duntaxat rogatum te velim, ut suo tempore merca- 
tori cuidam Belgico, Londini commoranti, iuscribantur, qui 
mihi postmodum tradenda curet. Nec opus fuerit verba de eo 
facere, libros scilicet istiusmodi ad me fuisse transmissos: dum- 
modo enim in potestatem meam tuto pervenerint, nullus dubito, 
quin commodum mihi futurum sit, eos amicis meis hinc inde dis- 
tribuendi iustumque pro iis pretium consequendi. Vale et, 
quando vacaverit, rescribe 

Londini d. 22. Julii 1675. 
tui sludiosissimo 
HkNR. OLDENBURG. 

EPISTOLA XIX. 


Anc. Spinoza narrat de ilinere Amstelodamum facio elhices edendae 
causa; aquo consilio sit deterritus theologorum et Cartesianarum cri- 
minationibus. Optat ut Oldenburgius singulos virorum doctorum 
scrupulos de tractatu theol.-pol. significet, quem notis velit illustrare. 
(Hagae Com. a. 1673.) 


Viro nobilissimo ac doctissimo Henrico Oldenburgio 


B. p. S. 


Responsio ad praecedentem. 
NOBILISSIME ET CLARISSIME DOMINE , 

Eo tempore, quo literas tuas d. 22. Iulii accepi, Amstelaeda- 
mum profectus sum eo consilio, ut librum, de quo tibi scripseram, 
typis mandarem. Quod dum agito, rumor ubique spargebatur, 
librum quendam meum de Deo sub prelo sudare, meque in eo 
conari ostendere, nullum dari Deum: qui quidem rumor a pluri- 
mis acceipiebatur. Unde quidam theologi (huius forte rumoris 
auctores) occasionem cepere, de me coram principe et magistrati- 
bus conquerendi; stolidi praeterea Cartesiani, quia mihi favere 
creduntur, ut a se hanc amoverent suspicionem, meas ubique 
opiniones et scripta detestari non cessabant, nec etiamnum ces- 
sant. 2. Haec quum a viris quibusdam fide dignis intellexissem, 
qui simul affirmabant, theologos mihi ubique insidiari, editionem, 
quam parabam, differre statui, donec, quo res evaderet, viderem, 
et quod tum consilium sequerer, tibi significare proposui. Ve- 
rum negotium quotidie in peius vergere videtur, et quid tamen 
agam, incertus sum. Interim meam ad tuas literas responsionem 
diutius intermittere nolui, et primo tibi maximas ago gratias pro 
amicissima tua admonitione, cuius tamen ampliorem explicatio- 
nem desidero, ut sciam, quaenam ea dogmata esse credas, quae 
religiosae virtutis praxin labefactare viderentur. Nam quae mihi 
cum ratione convenire videntur, eadem ad virtutem maxime esse 
utilia credo. 3. Deinde, nisi tibi molestum sit, velim, ut loca 
tractatus theologico-politici, quae viris doctis scrupulum iniece- 
runt, mihi indicares. Cupio namque istum tractatum notis qui- 
busdam illustrare et concepta de eo praeiudicia, si fieri possit, 
tollere. Vale. 


Spinoza II, E à 
tp://rcin.or 

EPISTOLA XX. 


Anc. Exponit auctor de quibusdam capitibus, quae in tractatu theol.- 
politico diligentius sint explicanda. 


Clarissimo viro B. d. S. 


HENRICUS OLDENBURGIUS. 


Quantum video ex tuis novissimis, in periculo versatur libri a 
te publico destinati editio. Non possum non probare institutum 
tuum, quo illustrare et mollire te velle significas, quae in tractatu 
theologico-politico crucem lectoribus fixere. Ea inprimis esse 
putem, quae ambigue ibi tradita videntur de Deo et natura; quae 
duo a te confundi quam plurimi arbitrantur. 2. Ad haec multis 
tollere videris miraculorum auctoritatem et valorem, quibus solis 
divinae revelationis certitudinem adstrui posse, omnibus fere 
Christianis est persuasum. Insuper de Iesu Christo, mundi red- 
emptore et unico hominum mediatore, deque eius incarnatione 
et satisfactione sententiam tuam celare te aiunt, postulantque, ut 
de tribus hisce capitibus mentem tuam dilucide aperias. Quod si 
feceris, in eoque Christianis cordatis et ratione valentibus placue- 
ris, in tuto res tuas fore opinor. Haec paucis te scire volui, qui 
sum tui studiosissimus. Vale. 

Dab. Londini die 15. Novemb. 1675. 

P.S. Fac, quaeso, brevi sciam, has meas lineolas tibi rite 
traditas fuisse. 


EPISTOLA XXL 


Arc, Spinoza respondet quid sentiat de Deo, de miraculis, de Iesu 
Christo. (Hagae m. Nov. 1615.) 


Viro nobilissimo ac doctissimo Henrico Oldenburgio 
B. n. S. 
Responsio ad praecedentem. 


NOBILISSIME DOMINE , 
Perbreves tuas literas d. 15. Nov. ad me datas die Saturni 
elapsa accepi. In iis ea tantummodo indicas, quae in tractatu 

theologico-politico crucem lectoribus fixere, quum tamen ex iis 
etiam cognoscere speraverim, quaenam eae opiniones essent, quae 
religiosae virtutis praxin labefactare viderentur, de quibus antea 
monueras. Sed, ut de tribus illis capitibus, quae notas, mentem 
meam tibi aperiam, dico, et quidem ad primum, me de Deo et 
natura sententiam fovere longe diversam ab ea, quam neoterici 
Christiani defendere solent. 2. Deum enim rerum omnium 
causamimmanentem, utaiunt, non vero transeuntem statuo. 
Omnia, inquam, in Deo esse et in Deo moveri cum Paulo affirmo *), 
et forte etiam cum omnibus antiquis philosophis, licet alio modo; 
et auderem etiam dicere, cum antiquis omnibus Hebraeis, quan- 
tum ex quibusdam traditionibus, tametsi multis modis adulteratis, 
coniicere licet. Attamen quod quidam putant, tractatum theolo- 
gico-politicum eo niti, quod Deus et natura (per quam massam 
quandam sive materiam corpoream intelligunt) unum et idem sint, 
tota errant via. 3. Ad miracula deinde quod attinet, mihi contra 
persuasum est, divinae revelationis certitudinem sola doctrinae 
sapientia, non autem miraculis, hoc est, ignorantia adstrui posse, 
quod satis prolixe cap. VI. de miraculis ostendi. Hoc tantum hic 
addo, me inter religionem et superstitionem hanc praecipuam 
agnoscere differentiam, quod haec ignorantiam, ille autem sa- 
pientiam pro fundamento habeat, et hanc causam esse credo, cur 
Christiani non fide, neque caritate, neque reliquis spiritus sancti 
fructibus, sed sola opinione inter reliquos dignoscuntur; nempe, 
quia, ut omnes, solis miraculis, hoc est ignorantia, quae omnis 
malitiae fons est, se defendunt; atque adeo fidem, licet veram, 
in superstitionem vertunt. Verum an huic malo remedium ad- 
hibere reges unquam concedent, valde dubito. 4. Denique, ut 
tle tertio etiam capite mentem meam clarius aperiam, dico, ad 
salutem non esse omnino necesse, Christum secundum carnem 
noscere; sed de aeterno illo filio Dei, hoc est, Dei aeterna sapien- 
tia, quae sese in omnibus rebus, et maxime in mente humana, et 
omnium maxime in Christo Iesu manifestavit, longe aliter sen- 
tiendum. Nam nemo absque hac ad statum beatitudinis potest 
pervenire, utpote quae sola docet, quid verum et falsum, bonum 


*) „Ev «9 Oeh Couty xai xwounsOa xai tontv.* Haec Paulus 
ad Athenienses, Vid. Act. 17, 28, Conf. 1 Cor. 3, 16. 12, 6, Eph. 4, 23. 

et malum sit. Et quia, uti dixi, haec sapientia per Iesum Chri- 
stum maxime manifestata fuit, ideo ipsius discipuli eandem, qua- 
tenus ab ipso ipsis fuit revelata, praedicaverunt, seseque spiritu 
illo Christi supra reliquos gloriari posse ostenderunt. 5. Cete- 
rum quod quaedam ecclesiae his addunt, quod Deus naturam hu- 
manam assumpserit, monui expresse, me quid dicant nescire; 
imo, ut verum fatear, non minus absurde mihi loqui videntur, 
quam si quis mihi diceret, quod circulus naturam quadrati indue- 
rit. Atque haec sufficere arbitror ad explicandum, quid de tribus 
illis capitibus sentiam. An eadem Christianis, quos nosti, pla- 
citura sint, id tu melius scire poteris. "Vale. 


EPISTOLA XXII 


Anc. De difficultate fatalismi, cuius Spinoza accusalus erat, cupit 
edoceri Oldenburgius; praeterea de hominis intelligentia finita, de 
filii Dei incarnatione et redemtione verba facit. 


Clarissimo doctissimoque viro B. d. S. 


HENRICUS OLDENBURGIUS 
S. P. 
Responsio ad praecedentem. 


Quandoquidem accusare me videris nimiae brevitatis, culpam 
illam hac vice nimia prolixitate eluam.  Exspectaveras, ut video, 
earum in scriptis tuis opinionum enarrationem, quae religiosae 
virtutis praxin convellere lectoribus tuis videantur. Dicam quid 
sit rei, quod potissimum eos excruciel. 2. Fatalem videris rerum 
et actionum omnium necessitatem adstruere; atqui illa concessa 
assertaque legum omnium, omnis virtutis et religionis incidi ner- 
vos, omnesque remunerationes et pocnas inanes esse aulumant. 
Quicquid cogit vel necessitatem infert, excusare iidem arbitran- 
tur: proindeque neminem inexeusabilem in Dei conspectu fore 
censent. Si fatis agamur, duraque revoluta manu omnia certo et 
inevitabili tramite vadunt, quis culpae poenarumque sit locus, 
ili equidem non assequuntur. Quis huic nodo adhiberi possit 
cuneus, perquam ardua res dictu est. Tu quid opis hanc in rem 
suppeditare poete scire et d ervelim. 

[ L el J da e) 

3. Ad sententiam illam tuam, quam de tribus capitibus a me 
notatis aperire mihi dignaris, haec inquirenda subeunt. Primo, 
quonam sensu miracula et ignorantiam pro synonymis et aequi- 
pollentibus habeas, ut in novissimis tuis sentire videris; quum 
Lazari a mortuis resuscitatio et Iesu Christi a morte resurrectio 
omnem naturae creatae vim superare et soli potentiae divinae 
competere videatur; neque id ignorantiam culpabilem arguat, 
quod intelligentiae finitae certisque repagulis constrictae limites 
excedat necessum est, An non convenire censes creatae menti et 
scientiae, increatae mentis ac supremi numinis talem scientiam 
potentiamque agnoscere, quae penetrare ac praestare ea possit, 
quorum ratio ac modus a nobis homuncionibus reddi et explicari 
nequeat? Homines sumus, humani nihil a nobis alienum ducen- 
dum videtur.!) 4. Deinde, quum capere te nequire fatearis, 
Deum revera naturam humanam assumpsisse, quaerere ex te fas 
sit, quomodo illa evangelii nostri et epistolae ad Hebraeos scriptae 
locos intelligas, quorum prior affirmat, verbum carnem factum 
esse?), posterior, filium Dei non angelos, sed semen Abrahae 
assumpsisse.3) Et totius evangelii tenorem id inferre putem, filium 
Dei unigenitum 4óyov (qui et Deus et apud Deum erat) in natura 
humana se ostendisse +) et pro nobis peccatoribus avriAvroov, red- 
emptionis pretium, passione et morte sua exsolvisse.*) Quid de 
his et similibus dicendum, ut sua constet evangelio et Christianae 
religioni, cui te favere opinor, veritas, lubens edoceri vellem. 

5. Plura scribere statueram, sed interpellant amici invisentes, 
quibus negare humanitatis officia nefas duco. Sed et haec, quae 


1) Conf. Terent. Heaut. 1, 1, 25. Cic. de off. 1, 9. Sen. ep. 95. 

2) Ioh.1,14. „O Aóyoc aao£ yevro.“ 

3) Hebr. 2, if. sq. OÙ ÓZzov àyytàev imàanfávetou, ilg 
oztéguooc 'APoadu Emiaufáviros (i. e. opitulatur), 0Ocv Öperkev 
xar% ravra tois GOtAq OU: Gpow S Toa. o 

4) Ioh. 1, t. »0 Aóyos 2v móc tov Oor xai Otóc 7 D. ô a 2d 
Vo 9. » Hv tò Qc. . Égyóptvoy tig TÓV xópov. ** Phil. LO) 
ÓOLO uecTt dvOgozov yswóntvoc x. OYUATE bord eic cg EMO di 
aog.“ 

5) Vid. 1 Tim. 2, 6. cf. Mat. 20, E 

congessi hac epistola, su(fecerint et fortasse taedium tibi philoso- 
phanti ereaverint. Vale igitur et me iugem eruditionis et scien- 
tiae tuae cultorem erede. 

Dab. Londini die 16. Decembr. 1075. 


EPISTOLA XXIII. 


Anc. Oldenburgio exponit, quomodo intelligat fatalem omnium rerum 
el actionum necessitalem. De discrimine inter miracula et igno- 
rantiam. Htesurrectionern Christi, in quo Deus maxime se mani- 
festaveril, spiritualem esse cogitandam; neque scriptores sanctos 
secundum occidentalem dicendi modum explicandos. (Hagae m. Dec. 
1615. aut m. Ian. 1616.) 


Viro nobilissimo ae doctissimo Henr. Oldenburgio 


B. p. S. 


Hesponsio ad praecedentem. 


NOBILISSIME DOMINE, 

Video tandem, quid id fuerit, quod a me postulabas, ne evulga- 
rem. Sed quia id ipsum praecipuum est fundamentum eorum 
omnium, quae in tractatu, quem edere destinaveram, haben- 
tur, volo híc paueis explicare, qua ratione ego fatalem omnium 
rerum et actionum necessitatem statuam. Nam Deum nullo 
modo fato subiicio, sed omnia inevitabili necessitate ex Dei na- 
tura sequi concipio eodem modo, ac omnes concipiunt, ex ipsius 
Dei natura sequi, ut Deus se ipsum intelligat; quod sane nemo 
negat ex divina natura necessario sequi, et tamen nemo concipit, 
Deum fato aliquo coactum, sed omnino libere, tametsi neces- 
sario, se ipsum intelligere. 

2. Deinde haec inevitabilis rerum necessitas nec iura divina, 
nec humana tollit. Nam ipsa moralia documenta sive formam 
legis seu iuris ab ipso Deo accipiant, sive non, divina tamen sunt 
et salutaria; et si bonum, quod ex virtute et amore divino sequi- 
tur, a Deo tanquam iudice accipiamus, vel ex necessitate divinae 
naturae emanet, non erit propterea magis aut minus optabile; uti 
nec contra mala, quae ex pravis actionibus et affectibus sequun- 
tur, ideo, gun necessario ex iisdem puru minus timenda 

sunt; et denique sive ea, quae agimus, necessario sive contin- 
genter agamus, spe lamen et metu ducimur. 

3. Porro homines coram Deo nulla alia de causa sunt inexcusa- 
biles, quam quia in ipsius Dei potestate sunt, ut lutum in pote- 
state figuli, qui ex eadem massa vasa facit, alia ad decus, alia ad 
dedecus.*) Ad haec pauca si attendere velis aliquantulum, non 
dubito, quin facili negotio ad omnia argumenta, quae in hanc 
sententiam obiiei solent, respondere possis, ut multi iam me- 
cum experti sunt. 

4. Miracula et ignorantiam pro aequipollentibus sumpsi, quia 
ii, qui Dei existentiam et religionem miraculis adstruere conan- 
tur, rem obscuram per aliam magis obscuram, et quam maxime 
ignorant, ostendere volunt, atque ita novum argumentandi genus 
adferunt, redigendo scilicet non ad impossibile, ut aiunt, sed 
ignorantiam. Ceterum meam de miraculis sententiam satis, ni 
fallor, explicui in tractatu theologico-politico.**) 5. Hoc tantum 
hic addo, quod si ad haec attendas, quod scilicet Christus non 
senatui, nec Pilato, nec cuiquam infidelium, sed sanctis tan- 
iummodo apparuerit, et quod Deus neque dextram neque sini- 
stram habeat, nec in loco, sed ubique secundum essentiam sit, 
et quod materia ubique sit eadem , et quod Deus extra mundum in 
spatio, quod fingunt, imaginario, sese non manifestet, et quod 
denique corporis humani compages intra debitos limites solo aéris 
pondere coérceatur: facile videbis, hanc Christi apparitionem 
non absimilem esse illi, qua Deus Abrahamo apparuit, quando 
hic vidit homines, quos ad secum prandendum invitavit. At di- 
ces, apostolos omnes omnino credidisse, quod Christus a morte 
resurrexerit et ad coelum revera ascenderit: quod ego non nego. 
Nam ipse etiam Abrahamus credidit, quod Deus apud ipsum pran- 
sus fuerit, et omnes Israélitae, quod Deus e coelo igne circum- 
datus ad montem Sinai descenderit et cum iis immediate locutus 
fuerit, quum tamen haec et plura alia huiusmodi apparitiones seu 
revelationes fuerint, captui et opinionibus eorum hominum ac- 
commodatae, quibus Deus mentem suam iisdem revelare voluit. 
6. Concludo itaque, Christi a mortuis resurrectionem revera spiri- 


*) Conf. Pauli ep. ad Rom. 9, 21. **) Vid cap. VI. 

tualem et solis fidelibus ad eorum captum revelatam fuisse, nempe 
quod Christus aelernitate donatus fuit et a mortuis (mortuos hic 
intelligo eo sensu, quo Christus dixit!): sinite mortuos sepelire 
mortuos suos) surrexit, simulatque vita et morte singularis san- 
ctitatis exemplum dedit; et eatenus discipulos suos a mortuis 
suscitat, quatenus ipsi hoc vitae eius et mortis exemplum sequun- 
iur. 7. Nec difficile esset totam evangelii doctrinam secundum 
hane hypothesin explicare. Imo caput 15. epist. I. ad Corinthios 
ex sola hac hypothesi explicari potest, et Pauli argumenta intelligi, 
quum alias communem hypothesin sequendo infirma appareant et 
facili negotio refelli possint; ut iam taceam, quod Christiani 
omnia, quae Iudaei carnaliter, spiritualiter interpretati sunt. 
8. Humanam imbecillitatem tecum agnosco. Sed te contra rogare 
mihi liceat: an nos homunciones tantam naturae cognitionem ha- 
beamus, ut determinare possimus, quousque eius vis et poten- 
tia se extendit et quid eius vim superat? Quod quia nemo sine ar- 
roganlia praesumere potest, licet ergo absque iactantia miracula 
per causas naturales, quantum fieri polest, explicare, et quae 
explicare non possumus, nec etiam demonstrare, quod absurda 
sint, satius erit iudicium de iis suspendere et religionem , uti dixi, 
sola doctrinae sapientia adstruere. 9. Loca denique evangelii 
Iohannis et epistolae ad Hebraeos iis, quae dixi, repugnare credis, 
quia linguarum orientalium phrases Europaeis loquendi modis 
metiris; et quamvis Iohannes suum evangelium Graece scripserit, 
hebraizat tamen. Quicquid sit, an eredis, quando Scriptura ait, 
quod Deus in nube sese manifestaverit, aut quod in tabernaculo 
et in templo habitaverit, quod ipse Deus naturam nubis, taber- 
naculi et templi assumpserit? Atqui hoc summum est, quod Chri- 
stus de se ipso dixit, se scilicet templum Dei esse?), nimirum 
quia, ut in meis praecedentibus dixi, Deus sese maxime in 
Christo manifestavit, quod Iohannes, ut efficacius experimeret, 
dixit: verbum factum esse carnem. Sed he his satis. 


1) Vid. Mat. 8, 22. Luc. 9, 60. 
2) Vid. Ioh. 2, 19. sqq. ef. Mat. 26, 60. Marc. 14, 58. 

Anc. Old. regreditur ad quaestiones de rerum omnium necessitate, de 
miraculis el de historiae sacrae interpretatione allegorica et literali. 


Viro clarissimo B. d. S. 


HENRICUS OLDENBURGIUS 


* è 
tv MQATTEW. 


Responsio ad praecedentem. 


Rem acu tetigisti, dum percipis causam, quare fatalem illam 
rerum omnium necessitatem vulgari nollem, ne scilicet virtutis 
exercitium inde sufflaminaretur, nec praemia ac poenae vilesce- 
rent. Quae in eam rem novissimae tuae literae suggerunt, nec- 
dum conficere hoc negotium, mentemque humanam tranquillare 
videntur. Etenim si nos homines in omnibus actionibus nostris, 
moralibus aeque ac naturalibus, ita in potestate Dei sumus, ut 
lutum in manu figuli, qua fronte quaeso accusari ullus nostrum 
potest, quod hoc vel illo modo egerit, quum secus agere ipsi 
omnino fuerit impossibile? 2. An non ad unum omnes regerere 
Deo poterimus: Inflexibile fatum tuum ac irresistibilis tua pote- 
stas nos eo adegit, ut sic operaremur,nec operari aliter potuimus ; 
cur igitur et quo iure nos dirissimis poenis mancipabis, quas nul- 
latenus evitare potuimus, te omnia per supremam necessitatem 
pro arbitrio et beneplacito tuo operante et dirigente? Quum tu 
dicis: homines coram Deo nulla alia de causa esse inexcusabiles, 
quam quia sunt in potestate Dei; ego argumentum illud plane in- 
verterem diceremque maiori, ut videtur, ratione: homines ideo 
plane esse excusabiles, quia in potestate Dei sunt. In promptu 
enim est omnibus obiicere: Ineluctabilis est potestas tua, o Deus; 
quare merito, quod aliter non egi, excusandus videor! 

3. Deinde, quod miracula et ignorantiam pro aequipollentibus 
eliamnum capis, videris potentiam Dei et hominum, etiam acu- 
lissimorum, scientiam iisdem finibus concludere; quasi nihil 
agere vel producere Deus queat, cuius rationem reddere homines 
non possint, si omnes ingenii vires intendant. 4. Ad haec histo- 
ria illa de Christi passione, morte, sepultura, resurrectione vivis 

adeo coloribus genuinisque descripta videtur, ut vel appellare con- 
scientiam tuam ausim, credasne illa allegorice potius, quam li- 
teraliter esse accipienda, dummodo de historiae veritate fueris 
persuasus? Circumstantiae illae, quae ab evangelistis ea de re 
adeo dilucide sunt consignatae, urgere penitus videntur, historiam 
illam ad literam esse capiendam. 5. Haec paucis ad argumen- 
tum illud notare porro volui, quibus ut ignoscas et pro candore 
tuo amice respondeas, enixe rogo. Dom. Boylius te officiose re- 
salutat. Quid regia societas nunc agat alia vice exponam. Vale 
et me amare perge. 
Londini d. 14. Ianuar. 1676. 


EPISTOLA XXV. 


Anc. Spinoza denuo disserit de fatalismo eiusque rationibus. Christi 
passionem, mortem ac sepulturam quidem ad verbum, sed re- 
surreclionem ct adscensionem se spiritualiter intelligere repetit. 
(Hagae m. Febr. 1616.) 


Viro nobilissimo ac doctissimo Henr. Oldenburgio 


B. p. S. 


Responsio ad praecedentem. 


NOBILISSIME DOMINE, 

Quod in praecedentibus meis dixi, nos ideo esse inexcusabiles, 
quia in Dei potestate sumus, ut lutum in manu figuli, hos sensu 
intelligi volui, videlicet quod nemo Deum redarguere potest, quod 
ipsi naturam infirmam seu animum impotentem dederit. Sicut 
enim absurde circulus conquereretur, quod Deus ipsi globi pro- 
prietates, vel infans, qui calculo cruciatur, quod ei corpus sanum 
non dederit, sie etiam homo animo impotens queri posset, quod 
Deus ipsi fortitudinem veramque ipsius Dei cognitionem et amo- 
rem negaverit, quodque ipsi naturam adeo infirmam dederit, ut 
cupiditates suas nec coérceere nec moderari possit. 2. Nam na- 
turae cuiuscumque rei nihil aliud competit, quam id, quod ex 
data ipsius causa necessario sequitur. Quod autem naturae 
uniuscuiusque hominis non competat, ut animo forti sit, et quod 
in nostra potestate non magis sit corpus sanum, quam mentem 

sanam habere, negare nemo potest, nisi qui tam experientiam, 
quam rationem negare velit. At instas: Si homines ex naturae 
necessitate peccant, sunt ergo excusabiles, nec quod inde con- 
cludere velis, explicas, an scilicet quod Deus in eos irasci ne- 
queat, an vero quod beatitudine, hoc est, Dei cognitione et amore 
digni sint. 3. Sed si primum putas, omnino concedo, Deum 
non irasci, sed omnia ex ipsius sententia fieri: at nego, quod 
propterea omnes beati esse debeant; possunt quippe homines ex- 
cusabiles esse, et nihilo minus beatitudine carere et multis modis 
eruciari. Est enim equus excusabilis, quod equus et non homo 
sit; at nihilo minus equus et non homo esse debet. Qui ex morsu 
canis furit, excusandus quidem est, et tamen iure suffocatur; et 
qui denique cupiditates suas regere et metu legum easdem coer- 
cere nequit, quamvis etiam ob infirmitatem excusandus sit, non 
potest tamen animi acquiescentia Deique cognitione et amore frui ; 
sed necessario perit. 4. Neque hie necesse esse puto monere, 
quod Scriptura, quando ait, Deum in peccatores irasci eumque 
iudicem esse, qui de hominum actionibus cognoscit, statuit et iu- 
dicat, more humano et secundum receptas vulgi opiniones loqua- 
tur, quia ipsius intentum non est philosophiam docere, nec homi- 
nes doctos, sed obtemperantes reddere. 

5. Quo praeterea pacto videar, ex eo, quod miracula et igno- 
ranliam pro aequipollentibus sumpserim, potentiam Dei et ho- 
minum scientiam iisdem finibus concludere, non video. 

6. Ceterum Christi passionem, mortem et sepulturam tecum 
literaliter accipio, eius autem resurrectionem allegorice. Fateor 
quidem hanc etiam ab evangelistis iis narrari circumstantiis, ut 
negare non possimus, ipsos evangelistas eredidisse, Christi cor- 
pus resurrexisse et ad coelum adscendisse, ut ad Dei dextram se- 
deret; et quod ab infidelibus etiam potuisset videri, si una in iis 
locis adfuissent, in quibus ipse Christus discipulis apparuit; in 
quo tamen, salva evangelii doctrina, potuerunt decipi, ut aliis 
etiam prophetis contigit, cuius rei exempla in praecedentibus dedi. 
At Paulus, cui etiam Christus postea apparuit, gloriatur, quod Chri- 
stum non secundum carnem, sed secundum spiritum noverit.*) 


*) Haud dubie meminit 2 Cor. 5, 46. Conf. 1 Cor. 15, 8. et 2 Cor. 
2, Act. 9. 

Vale, vir amplissime, et me omni studio atque affectu tuum esse 
crede. 


EPISTOLA XXVI. 


Anc. Simon de Vries, Spinozae philosophiae et scriptorum studiosissi- 
mus, de definitionis natura et ethices locis duobus quaestiones pro- 
ponit, aliorum sententiis adhibitis. 


Clarissimo viro B. d. S. 
SIMON poe VRIES. 


ÅMICE INTEGERRIME, 

Iamdudum exoptavi tibi adesse; sed tempus asperaque hyems 
non satis mihi fuerunt propitiae. Quamvis autem corpore abs te 
tam longe sim remotus, animo tamen saepissime es praesens meo, 
praesertim in tuis scriptis quum versor eaque manibus tracto. Sed 
quum non omnia circa definitiones mihisint clara, tui memor 
ad hasce literas scribendas animum appuli. 2. Consului subtilis 
ingenii mathematicum Borellum*), qui de his rebus sic scribit. 
Definitiones, inquit, adhibentur in demonstratione, ut praemis- 
sae. Quare necesse est, ut sint evidenter cognitae; alias co- 
gnitio scientifica seu evidentissima ex iis acquiri non potest. Et 
alibi: Non temere, sed maxima cautione eligi debet ratio siru- 
cturae aut essentialis passio prima et notissima alicutus subiecti. 
Nam si constructio et passio nominata sit impossibilis, tune non 
cfficielur definitio scientifica; ut si quis diceret: duae rectae 
lineae spatium comprehendentes vocentur figurales, essent defi- 
nitiones non entium et impossibiles; et propterea potius ignoran- 
tia, quam scienlia ez eis deduceretur. Deinde si constructio aut 
passio nominata sit quidem possibilis et vera, sed nobis ignota 
aut dubia, tunc bona definitio non erit. Nam conclusiones ab 
ignoto et dubio ortae incerlae quoque et dubiae erunt; et ideo 
suspicionem aut opinionem, non autem scientiam certam afferent. 


*) Petr. Borellus nat. a. 1620., sodalis societatis literarum Paris. et 
medicus regis Galliae mort. Parisiis a. 1689., varios scripsit libros et me- 
dicos ct philosophicos. 

3. Acuius opinione dissentire videtur Tacquet!), qui autumat ex 
falso pronuntiato directe ad veram conclusionem procedi posse, uti 
tibi notum. Clavius?) vero, cuius etiam sententiam introducit, sic 
sentit. JDefinitiones, inquit, sunt artis vocabula, neque opus 
est, ut ratio afferatur, cur res aliqua hoc aut illo definiatur 
modo; sed satis est, ut nunquam res definita asseratur alicui 
convenire , nisi prius definitionem traditam eidem convenire de- 
?nonstretur. 

4. lta ut Borellus velit, quod definitio alicuius subiecti de- 
beat constare ex passione sive structura prima, essentiali, nobis 
notissima et vera. Clavius contra statuat, nihil referre, sive 
prima, sive notissima, sive vera passio sit, nec ne, dummodo de- 
finitionem, quam tradidimus, alicui convenire, non asseratur, nisi 
prius demonstretur. 

5. Prae Clavii sententia Borelli sententiam eligerem ego. 
Utri vero tu, an eorum neutri assenliaris, nescio. Quum igitur 
tales de definitionis natura, quae inter principia demonstrationis 
numeratur, difficultates mihi sint oborlae, nec animus ab istis se 
queat expedire, magnopere desidero et obnixe peto, ut, si per ne- 
gotium perque otium liceat, tuam hac de re sententiam perseribere 
non graveris, et simul addere distinctionem inter axiomata et defi- 
nitiones. Borellus nullam veram admittit, nisi quoad nomen ; 
sed te aliam ponere credo. 

6. Porro definitionem tertiam non intelligo.*) Memini te 
Hagae Comitis mihi dixisse, quod res duobus modis potest con- 
siderari, vel prout in se est, vel prout respectum habet ad aliud ; 
uti intellectus: is enim vel potest considerari sub cogitatione, vel 
ut constans ideis. Sed quaenam hic sit distinctio, non assequor. 
Nam existimo, quod, si cogitationem recte concipio, eam oportet 
comprehendere sub ideis, quia remotis ab ea omnibus ideis cogi- 
tationem destrui necessum est. Cuius rei quum exemplum satis 


1) Andr. Tacquet nat. Antwerpiae a. 1611. ibique matbemat. prof. 
mort, a. 1660. 

2) Christoph. Clavius nat. Bambergae a. 1537. , deinde Romae ma- 
them. prof. mort. a. 1612. 

3) Laudat Spinozae ethices part. I. definit. 3., quae iam lunc a 
diversis erat descripta et cum amicis communicata. 

clarum non habeam, res ipsa aliquo modo obscura remanet ulte- 
rioreque explicatione indiget. 7. Denique etiam in scholio prop. 
10. lib. 1.*) sub initium ipse haec habes: Ez his apparet, quod, 
quamvis duo attributa realiter distincta concipiantur, hoc est, 
unum, sine alterius ope, non possumus tamen inde concludere, 
ipsa duo entia sive duas diversas substantias constituere. Id 
enim est de natura substantiae, ut unumquodque eius attributo- 
rum per se concipiatur; quandoquidem omnia quae habet attri- 
buta simul in ipsa fuerunt. 8. In quibus videris supponere, 
substantiae naturam ita esse constitutam, ut plura possit habere 
attributa, quod nondum est demonstratum, nisi ad sextam defini- 
lionem substantiae absolute infinitae sive Dei respicias; alias, si 
statuatur unamquamque substantiam tantum habere unum attri- 
butum, et ego haberem duas ideas duorum attributorum , recte 
concludere possem, quod, ubi duo diversa attributa, ibi duae di- 
versae sint substantiae. Huius etiam clariorem explicationem 
rogo. Desino, vir clarissime, et ad has tuam responsionem prima 
quavis occasione exspecto 
Amstelaedami die 24. Febr. 1663. 
tibi addictissimus 
S. I. de VRIES. 


EPISTOLA XXVII 


Anc. Respondet auctor inler genera dcfinitionum distinguendum esse 
suamque sententiam accuratius explanat. (Rhenoburgi a. 1663.) 


Doctissimo iuveni Simoni de Vries 


B. n. S. 


Hesponsio ad praecedentem. 


AMICE COLENDE, 

Quod ad quaestiones a te propositas attinet, video te in iis hae- 
rere, propterea quod non distinguis inter genera definitionum: 
nempe inter definitionem, quae inservit ad rem, cuius essentia 
tantum quaeritur et de qua sola dubitatur, explicandum, et inter 


*) Laudat iterum ethic. Spin. p. I. prop. 10. schol. 

definitionem, quae ut solum examinetur, proponitur. Ilia enim, 
quia determinatum habet obiectum, vera debet esse; haec vero id 
non requirit. 2. Ex. gr. si quis templi Solomonis descriptionem 
meroget, ipsi veram templi descriptionem tradere debeo, nisi 
cum ipso cupiam garrire. Sed si ego templum aliquod in mente 
coneinnavi, quod aedificare cupio, ex cuius descriptione concludo 
me talem fundum totque millia lapidum aliorumque materialium 
emere debere: aliquisne sanae mentis mihi dicet, me male con- 
clusisse, ex eo quod forte falsam adhibui definitionem? Vel an 
aliquis a me exiget, ut meam definilionem probem? Is sane nihil 
aliud mihi dicet, quam quod id, quod conceperam, non conce- 
perim, vel a me exiget, ut id, quod conceperam, probem, me 
concepisse; quod sane est nugari. 3. Quare definitio vel ex- 
plicat rem, prout est extra intellectum, et tum vera debet esse et a 
propositione vel axiomate non differre, nisi quod illa tantum circa 
rerum rerumve affectionum essentias versatur, hoc vero latius, 
nempe ad aeternas veritates etiam se extendit: vel explicat rem, 
prout a nobis concipitur vel concipi potest, tumque iu eo etiam 
differt ab axiomate et propositione, quod non exigit nisi ut concipia- 
tur absolute, non ut axioma sub ratione veri. Quare mala definitio 
illa est, quae non concipitur. 4. Quod ut intelligatur, Borelli 
exemplum capiam. Nempe si quis diceret: duae rectae lineae 
spatium comprehendentes vocentur figurales; siis per lineam re- 
ctam intelligit id, quod omnes per lineam curvam, tum bona est 
definitio (per illam enim definitionem intelligeretur figura ut ( ), 
aut similes), modo quadrata et alias postea non intelligat figuras. 
Verum si per lineam intelligat id. quod communiter intelligimus, 
res est plane inconceptibilis, ideoque nulla est definitio. Quae 
omnia a Borello, in cuius sententia amplectenda pronus es, plane 
confunduntur. 5. Aliud exemplum addo, id nempe, quod in 
fineadfers. Si dicam: unamquamque substantiam unum tantum 
habere attributum, mera est propositio et eget demonstratione. 
Si vero dicam: per substantiam intelligo id, quod uno tantum 
attributo constat, bona erit definitio, modo postea entia pluribus 
attributis constantia alio nomine a substantia diverso insigniantur. 
6. Quod autem dicis, me non demonstrare, substantiam (sive 
ens) plura habere posse attributa, forte ad demonstrationes no- 

luisti attendere. Duasenimadhibui.!) Prima ,,quod nihil nobis 
evidentius, quam quod unumquodque ens sub aliquo attributo a 
nobis concipiatur, et quo plus realitatis aut esse aliquod ens habet, 
eo plura attributa ei sunt tribuenda: uude ens absolute infinitum 
definiendum** etc. Secunda, et quam ego palmariam iudico, 
est, quod ,,quo plura attributa alicui enti tribuo, eo magis cogor, 
ipsi existentiam tribuere,** hoc est, eo magis sub ratione veri 
ipsum concipio, quod plane contrarium esset, si ego chimaeram 
aut quid simile finxissem. 7. Quod autem dicis, te non concipere 
cogitationem, nisi sub ideis, quia remotis ideis cogitationem de- 
struis, credo id tibi contingere propterea, quod dum tu, res sci- 
licet cogitans, id facis, omnes tuas cogitationes et conceptus sepo- 
nis. Quare non mirum est, quod ubi omnes tuas cogitationes 
seposuisti, nihil postea tibi cogitandum supersit. Quod autem 
ad rem attinet, puto me satis clare et evidenter demonstrasse, in- 
tellectum, quamvis infinitum, ad naturam naturatam, non vero 
ad naturantem pertinere. 8. Porro quid hoc ad tertiam definitio- 
nem intelligendam faciat, nondum video, nec etiam cur ea moram 
iniiciat. Ipsa enim definitio, ut ipsam, ni fallor, tibi tradidi, sic 
sonat: Per substantiam intelligo id, quod in se est et per se 
concipitur, hoc est, cuius conceptus non involvit conceptum alte- 
riusrei. Idem per attributum intelligo, nisi quod attributum 
dicatur respectu intellectus, substantiae certam talem naturam 
tribuentis.?) Haec inquam, definitio satis clare, quid per sub- 
stantiam sive attributum intelligere volo, explicat. 9. Vis tamen, 
quod minime opus est, ut exemplo explicem, quomodo una 
eademque res duobus nominibus insiguiri possit. Sed ne parcus 
videar duo adhibebo. Primo dico per sraélem intelligi tertium 
patriarcham; idem per Jacobum intelligo, quod nomen Iacobi 
ipsi imponebatur propterea, quod calcem fratris apprehenderat. 
Secundo per planum intelligo id, quod omnes radios lucis sine 
ulla mutatione reflectit; idem per album intelligo, nisi quod 
album dicatur respectu hominis planum intuentis etc. 


1) Vid. ethic. part I. prop. 10. schol. 
2) Vid. ethic. part. I. defin. 3, et 4. 

EPISTOLA XXVIII 


Arc. Spinoza respondet ad Vriesii epistolam in hoc corpore omissam 
de experientia necessaria ad definitionem probandam et de veritati- 
bus aeternis. (Rhenoburgi a. 1663, ?) 


Doctissimo iuveni Simoni de Vries 


B. b. S. 


ÀMICE COLENDR, 

Petis a me, an egeamus experientia ad sciendum, utrum de- 
finitio alicuius attributi sit vera? Ad hoc respondeo, nos nunquam 
egere experientia, nisi ad illa, quae ex rei definitione non possunt 
concludi, ut ex. gr. existentia modorum (haec enim a rei defini- 
tione non potest concludi): non vero ad illa, quorum existentia 
ab eorundem essentia non distinguitur, ac proinde ab eorum de- 
finitione concluditur. Imo nulla experientia id unquam nos edo- 
cere poterit. Nam experientia nullas rerum essentias docet; sed 
summum, quod efficere potest, est, mentem nostram determi- 
nare, ut circa certas tantum rerum essenlias cogitet. Quare 
quum existentia attributorum ab eorum essentia non differat, eam 
nulla experientia poterimus assequi. 

2. Quod porro petis, anne res etiam rerumve affectiones sint 
aeternae veritates, dico: omnino. Si regeris, cur eas aeternas 
veritates non voco, respondeo, uteas distinguam , uti omnes so- 
lent, ab iis, quae nullam rem reive affectionem explicant, ut ex. 
gr.:a nihilo nihil fit. Haec, inquam, similesque propositiones 
vocantur absolute aeternae veritates, sub quo nihil aliud signifi- 
care volunt, quam quod talia nullam sedem habent extra men- 
tem etc. 


Spinoza II. „114 

EPISTOLA XXIX. 


Arc. Viro amicissimo, Ludovico Meyero, philosophiae medicinaeque 
doctori, ad binas literas respondens quaestionem de infinito subtiliter 
exponit. 


Viro doctissimo atque expertissimo L. M. r.m. Q.D. 


B. p. S. 


ÅMICE SINGULARIS, 

Duas abs te accepi epistolas, unam die 11. Ianuarii datam et 
ab amico N. N. mihi traditam; alteram vero 20. die Martii et ab 
amico nescio quo Leida missam.  Pergratae mihi ambae fuerunt; 
praecipue, ubi ex iis, omnia tua optime se habere, teque mei 
saepe memorem intellexi. Porro pro tua erga me humanitate et 
honore, quo semper me dignatus es afficere, maximas quas debeo 
ago gratias; simulque precor, ut me tibi non minus addictum 
credas, quod semper data occasione, quantum mea ferre poterit 
tenuitas, ostendere conabor. Atque hoc ut incipiam, ad id, 
quod in tuis epistolis ex me quaeris, respondere curabo. Petis 
autem, ut, quae de infinito excogitata habeam, tibi communicem ; 
quod libentissime faciam. *) 

2. Quaestio de infinito omnibus semper difficillima, imo 
inextricabilis visa fuit, propterea quod non distinxerunt inter id, 
quod sua natura sive vi suae definitionis sequitur esse infinitum, 
etid, quod nulles fines habet, non quidem vi suae essentiae, sed 
vi suae causae; ac etiam, quia non distinxerunt inter id, quod 
infinitum dicitur, quia nullos habet fines, et id, cuius partes, 
quamvis eius maximum et minimum habeamus, nullo tamen nu- 
mero adaequare et explicare possumus; denique quia non distin- 
xerunt interid, quod solummodo intelligere, non vero imaginari, 
etinterid, quod etiam imaginari possumus. Ad haec, inquam, 
si attendissent, nunquam tam ingenti difficultatum turba obruti 
fuissent. Clare enim tum intellexissent, quale infinitum in nullas 
partes dividi seu nullas partes habere potest; quale vero contra, 


*) Conferre iuvabit Giord. Bruno: „de la causa, principio et uno” 
et „de l'infinito universo e mondi" in: Opere di Giordano Bruno Nolano 
ed. Ad, Wagner. Lips. 1830, 8. vol. I. p. 201. sqq. et vol. II. p. 1. sqq. 

n.ort 

idque sine contradictione. Porro etiam intellexissent, quale in- 
finitum maius alio infinito sine ulla implicantia, quale vero non 
item concipi potest; quod ex mox dicendis clare apparebit. 

3. Verum prius haec quatuor paucis exponam , videlicet su b- 
stantiam, modum, aeternitatem et durationem. Quae 
circa substantiam considerari velim, sunt. Primo, quod ad eius 
essentiam pertinet existentia, hoc est, quod ex sola eius essentia 
et definitione sequatur eam existere; quod , nisi me mea fallit me- 
moria, antehac tibi viva voce absque ope aliarum propositionum 
demonstravi. Secundum, et quod ex hoc primo sequitur, est, 
quod substantia non multiplex, sed unica duntaxat eiusdem na- 
turae existat. Teriium denique, quod omnis substantia non nisi 
infinita possit intelligi. 4. Substantiae vero affectiones modos 
voco, quorum definitio, quatenus non est ipsa substantiae de- 
finitio, nullam existentiam involvere potest. Quapropter, quam- 
vis existant, eos ut non existentes concipere possumus. Ex quo 
porro sequitur, nos, ubi ad solam modorum essentiam, non vero 
ad ordinem totius naturae attendimus, non posse concludere ex 
eo, quod iam existant, ipsos postea exstituros aut non exstituros, 
vel antea exstitisse aut non exstitisse. Unde clare apparet, nos 
existentiam substantiae toto genere a modorum existentia diversam 
concipere. Ex quo oritur differentia inter aeternitatem et duratio- 
nem. Per duralionem enim modorum tantum existentiam explicare 
possumus; substantiae vero per aeternitatem, hoc est, infinitam 
existendi sive (invita Latinitate) essendi fruitionem. 

5. Ex quibus omnibus clare constat, nos modorum existen- 
tiam et durationem, ubi, ut saepissime fit, ad solam eorum es- 
sentiam, non vero ad ordinem naturae attendimus, ad libitum, et 
quidem propterea nullatenus quem eorum habemus conceptum de- 
struendo, determinare, maiorem minoremque concipere, atque 
in partes dividere posse; aeternitatem vero et substantiam, quan- 
doquidem non nisi infinitae concipi possunt, nihil eorum pati 
posse, nisi simul eorum conceptum destruamus. Quare ii pror- 
sus garriunt, ne dicam insaniunt, qui substantiam extensam ex 
partibus sive corporibus ab invicem realiter distinctis conflatam 
esse putant. Perinde enim est, ac si quis ex sola additione et coa- 
cervatione multorum circulorum quadratum aut triangulum, aut 

quid aliud tota essentia diversum conflare studeat. 6. Quare omnis 
illa farrago argumentorum , quibus substantiam extensam finitam 
esse ostendere philosophi vulgo moliuntur, sua sponte ruit. 
Omnia enim illa substantiam corpoream ex partibus conflatam sup- 
ponunt. Ad eundem etiam modum alii, qui postquam sibi per- 
suaserunt, lineam ex punctis componi, multa invenire potuerunt 
argumenta, quibus ostenderent lineam non esse in infinitum divi- 
sibilem. 

7. Si tamen quaeras, cur naturae impulsu adeo propensi simus 
ad dividendam substantiam extensam: ad id respondeo, quod 
quantitas duobus modis a nobis concipiatur; abstracte scilicet sive 
superficialiter, prout ope sensuum eam in imaginatione habemus, 
vel ut substantia, quod non nisi a solo intellectu fit. Itaque si ad 
quantitatem, prout est in imaginatione, attendimus, quod sae- 
pissime et facilius fit, ea divisibilis, finita, ex partibus composita 
et multiplex reperietur. Sin ad eandem, prout est in intellectu, 
attendamus, et res, ut in se est, percipiatur, quod difficillime 
fit, tum, ut satis antehac tibi demonstravi, infinita, indivisibilis 
et unica reperietur. 

8. Porro ex eo, quod durationem et quantitatem pro libitu de- 
terminare possumus, ubi scilicet hanc a substantia abstractam 
concipimus, et illam a modo, quo a rebus aeternis fluit, separa- 
mus, oritur tempus e£ mensura; tempus nempe ad durationem, 
mensura ad quantitatem tali modo determinandam, ut, quoad fieri 
potest, eas facile imaginemur. Deinde ex eo, quod affectiones 
substantiae ab ipsa substantia separamus et ad classes, ut eas, 
quoad fieri potest, facile imaginemur, redigimus, oritur numerus, 
quo ipsas determinamus. Ex quibus clare videre est, mensuram, 
tempus et numerum nihil esse praeter cogitandi seu potius imagi- 
nandi modos. 9. Quare non mirum est, quod omnes, qui simi- 
libus notionibus, et quidem praeterea male intellectis, progres- 
sum naturae intelligere conati sunt, adeo mirifice se intricarint, 
ut tandem se extricare nequiverint, nisi omnia perrumpendo et ab- 
surda, etiam absurdissima admittendo. Nam quum mulla sint, 
quae nequaquam imaginatione, sed solo intellectu assequi possu- 
mus, qualia sunt substantia, aeternitas et alia; si quis talia eius- 
modi notionibus, quae dumtaxat auxilia imaginationis sunt, ex- 

plicare conatur, nihilo plus agit, quam si det operam, ut sua ima- 
ginatione insaniat. Neque etiam ipsi substantiae modi, si cum 
eiusmodi entibus rationis seu imaginationis auxiliis confundantur, 
unquam recte intelligi poterunt, Nam quum id facimus, eos a 
substantia et modo, quo ab aeternitate fluunt, separamus, sine 
quibus tamen recte intelligi nequeunt. 

10. Quod ut adhuc clarius videas, capehoc exemplum: nempe, 
ubi quis durationem abstracte conceperit eamque cum tempore 
confundendo in partes dividere inceperit, nunquam poterit intel- 
ligere, qua ratione hora ex. gr. transire possit. Nam ut hora trans- 
eat, necesse erit, eius dimidium prius transire, et postea dimidium 
reliqui, et deinde dimidium, quod huius reliqui superest; et si sic 
porro infinite dimidium a reliquo subtrahas, nunquam ad finem 
horae pervenire poteris. Quare multi, qui entia rationis a reali- 
bus distinguere assueti non sunt, durationem ex momentis com- 
poni ausi sunt asseverare, et sic in Scyllam inciderunt cupientes 
vitare Charybdim. Idem enim est durationem ex momentis com- 
ponere, quam numerum ex sola nullitatum additione. 

11. Porro quum ex modo dictis satis pateat, nec numerum, 
nec mensuram, nec tempus, quandoquidem non nisi auxilia ima- 
ginationis sunt, posse esse infinitos (nam alias numerus non esset 
numerus, nec mensura mensura, nec tempus tempus): hinc clare 
videre est, cur multi, qui haec tria cum rebus ipsis confundebant, 
propterea quod veram rerum naturam ignorabant, infinitum actu 
negarunt. Sed quam misere ratiocinati sint, iudicent mathema- 
tici, quibus huius farinae argumenta nullam moram iniicere po- 
tuerunt in rebus ab ipsis clare distincteque perceptis. 12. Nam 
praeterquam quod multa invenerunt, quae nullo numero explicari 
possunt (quod satis numerorum defectum ad omnia determinan- 
dum patefacit) ; multa etiam habent, quae nullo numero adaequari 
possunt, sed omnem, qui dari potest, numerum superant. Nec 
tamen concludunt, íalia omnem numerum superare ex partium 
multitudine, sed ex eo, quod rei natura non sine manifesta con- 
tradictione numerum pati potest, ut ex. gr. omnes inaequalitates 
spatii duobus circulis AB et CD interpositi, omnesque variatio- 
nes, quas materia in eo mota pati debeat, omnem numerum su- 
perant. 


214 EPISTOLA XXIX. 


Fig. VII. e 
a 

13. Idque non concluditur, ex nimia spatii interpositi magni- 
tudine. Nam quantumvis parvam eius portionem capiamus, huius 
tamen parvae portionis inaequalitates omnem numerum supera- 
bunt. Neque etiam idcirco concluditur, ut in aliis contingit, 
quod eius maximum et minimum non habeamus ( utrumque enim 
in hoc nostro exemplo babemus, maximum nempe A B, minimum 
vero € D): sed ex eo tantum concluditur, quod natura spatii inter 
duos circulos diversa centra habentes interpositi nihil tale pati 
possit. Ideoque si quis omnes illas inaequalitates certo aliquo 
numero determinare velit, simul efficere debebit, ut circulus non 
sit circulus. 

14. Sic etiam, ut ad nostrum propositum revertar, si quis 
omnes materiae motus, qui hucusque fuerunt, determinare volet, 
eos scilicet eorumque durationem ad certum numerum et tempus 
redigendo, is certe nihil aliud conabitur, quam substantiam cor- 
poream, quam non nisi existentem concipere possumus, suis af- 
fectionibus privare, et ut naturam, quam habet, non habeat, effi- 
cere. Quae clare demonstrare hic possem, ut et alia multa, quae 
in hac epistola attigi, nisi id superfluum iudicarem. 

15. Ex omnibus iam dictis clare videre est, quaedam sua na- 
tura esse infinita, nec ullo modo finita concipi posse; quaedam 
vero vi causae, cui inhaerent, quae tamen, ubi abstracte conci- 
piuntur, in partes possunt dividi et ut finita spectari; quaedam 
denique infinita, vel, si mavis, indefinita dici, propterea quod 
nullo numero adaequari queant, quae tamen maiora et minora 
possunt concipi, quia non sequilur, illa necessario debere esse 
aequalia, quae numero adaequari nequeunt, ut ex allato exemplo 
et aliis multis satis est manifestum. 

16. Denique causas errorum et confusionum, quae circa quae- 
stionem de infinito ortae sunt, breviter ob oculos posui, easque, 
ni fallor, ita explicui omnes, ut non putem ullam superesse circa 
infinitum quaestionem, quam hic non attigi, aut quae ex dictis 

facillime solvi non queat. Quare in his te detinere diutius, operae 
pretium esse non iudico. 

17. Verum hic obiter adhuc notari velim, quod Peripatetici 
recentiores, ut quidem puto, male intellexerunt demonstrationem 
veterum, qua ostendere nitebantur Dei existentiam. Nam, ut 
ipsam apud Iudaeum quendam, Rab Ghasdai vocatum *), reperio, 
sic sonat: ,,Si datur progressus causarum in infinitum, erunt 
omnia, quae sunt, etiam causata. Atque nulli, quod causatum 
est, competit, vi suae naturae necessario existere. Ergo nihil est 
in natura, ad cuius essentiam pertinet necessario existere. Sed 
hoc est absurdum: ergo et illud.** Quare vis argumenti non in 
co sita est, quod impossibile sit, dari actu infinitum aut progres- 
sus causarum in infinitam; sed tantum in eo, quod supponatur, 
res, quae sua natura non necessario existunt, non determinari ad 
existendum a re sua natura necessario existente. 

18. Transirem iam, quia tempus me festinare cogit, ad se- 
cundam tuam epistolam: sed ad ea, quae isthaec continentur, 
commodius, quum dignatus fueris me invisere, respondere potero. 
Quaeso itaque, si fieri potest, ut quam primum venias; nam tem- 
pus migrandi festinanter accedit. Tantum est. Vale meique me- 
mor vive, qui sum etc. 

Rhenoburgi d. 20. April. 1663. 


EPISTOLA XXX. (Versio.) 


Anc. De ominibus et imaginationibus. Mentem aliquid quod futurum 
est confuse posse praesenlire. 


Viro doctissimo ac prudentissimo Petro Balling 
B. p. S. 
DILECTE AMICE, 
Postrema tua epistola die 26. elapsi mensis, ni fallor, scripta 
recte ad meas manus pervenit. Non exigua me ea tristitia ac sol- 


*) Secundum Chr. Th. de Murr p. 21. citatur Rabbi Abraham Bar 
Chasdai, qui saec. 12. inclinante Barcinone fuit (cf. de eius scriptis Wolf. 
bibl. Hebr. t. I. p. 57. sqq.); sed haud dubie laudatus est a Spinoza Rabbi 
Chasdai Ben Abraham, qui saec. 14. vixit et primus omnium philoso- 
phiam Aristotelicam oppugnasse dicitur. De eius libro nm "UN 
(lux Domini) vid. Wolf. bibl. Hebr. t. I. p. 317. sq. 4 

licitudine affecit, licet eadem valde decreverit, ubi tuam pruden- 
tiam et animi fortitudinem perpendo, quibus fortunae vel potius 
opinionis incommoda eo tempore, quo validissimis te oppugnant 
armis, contemnere nosti. Mea tamen in dies accrescit sollicitudo ; 
et propterea per nostram ego te amicitiam oro atque obsecro, ne 
multis ad me scribere tibi grave sit. 2. Quantum omina, quorum 
mentionem facis, attinet, nempe quod infante tuo adhue sano et 
valente tales gemitus audiveris, quales edebat, quum aegrotabat 
et paulo post fatis concedebat, existimarem ego, hanc verum non 
fuisse gemitum, sed non nisi tuam imaginationem; quia ais, 
quod, quum te levabas et, ut audires, te componebas, tam clare 
eos non audiveris, quam antea vel postea, quum in somnum re- 
lapsus fueris. Profecto hoc ostendit, eos gemitus non nisi meram 
fuisse imaginationem, quae soluta et libera certos gemitus effica- 
cius et vividius imagínari potuit, quam eo tempore, quo te erige- 
bas, ut ad certum locum auditum dirigeres. 3. Quod hic dico, 
alio easu, qui mihi elapsa hieme Rhenoburgi accidit, confirmare 
simulque explicare possum. Quum quodam mane, lucescente 
iam coelo, ex somnio gravissimo evigilarem, imagines, quae mihi 
in somnio occurrerant, taza vivide ob oculos versabantur, ac si res 
fuissent verae, et praesertim cuiusdam nigri et scabiosi Brasiliani, 
quem nunquam antea videram. Haec imago partem maximam 
disparebat, quando, ut me alia re oblectarem, oculos in librum 
vel aliud quid defigebam. Quam primum vero oculos a tali obiecto 
rursus avertebam, sine attentione in aliquid oculos defigendo, 
mihi eadem eiusdem Aethiopis imago eadem vividitate et per vices 
apparebat, donec paulatim circa caput dispareret. 4. Dico idem, 
quod mihi in sensu meo interno visus occurrit, in tuo occurrisse 
auditu. Sed quoniam causa longe diversa fuit, casus tuus, non 
vero meus omen fuit. Ex eo quod iam narrabo, res clare deprehen- 
detur. Effectus imaginationis ex constitutione vel corporis vel 
mentis oriuntur. Hoc, ut omnem evitem prolixitatem, imprae- 
sentiarum sola experientia probo. 5. Experimur febres aliasque 
corporeas alterationes deliriorum causas esse, et eos, qui tenacem 
habent sanguinem, nihil aliud, quam rixas, molestias, caedes 
hisque similia imaginari. Videmus etiam imaginationem tantum- 
modo ab animae constitutione determinari; quandoquidem, ut 

experimur, intellectus vestigia in omnibus sequitur, et suas ima- 
gines ac verba ex ordine, sicuti suas demonstrationes intellectus, 
concatenat et invicem connectit; adeo ut fere nihil possimus in- 
telligere, de quo imaginatio non aliquam e vestigio formet imagi- 
nem. 6. Hoc quum ita sit, dico omnes imaginationis effectus, 
quae a corporeis causis procedunt, nunquam rerum futurarum 
posse esse omina; quia eorundem causae nullas res futuras invol- 
vunt. Sed vero imaginationis effectus vel imagines, quae originem 
suam ab mentis constitutione ducunt, possunt alicuius rei futurae 
esse omina; quia mens aliquid, quod futurum est, confuse potest 
praesentire, Quare id adeo firmiter et vivide potest sibi imaginari, 
ac si eiusmodi res esset praesens; nempe, pater (ut tui simile ad- 
ducam exemplum) adeo filium suum amat, ut is et dilectus filius 
quasi unus idemque sint, Et quoniam (iuxta id quod alia occa- 
sione demonstravi) filii essentiae affectionum, et quae índe se- 
quuntur, necessario in cogitatione dari debet idea, el pater ob 
unionem, quam cum filio suo habet, pars memorati filii est, etiam 
necessario patris anima de essentia ideali filii et eiusdem affectio- 
nibus et iis, quae inde sequuntur, participare debet, ut alibi pro- 
lixius demonstravi. 7. Porro, quoniam patris anima idealiter de 
lis, quae essentiam filii consequuntur, participat, ille (ut dixi) 
potest interdum aliquid ex iis, quae eius essentiam consequuntur, 
tam vivide imaginari, ac si id coram se haberet, si nimirum se- 
quentes concurrunt conditiones: I.si casus, qui filio in vitae de- 
cursu accidet, notabilis erit; II. si talis erit, quem facillime ima- 
ginari possumus; III. si tempus, quo hic continget casus, non 
admodum remotum est; IV. denique si corpus bene constitutum 
est, non tantum quod sanitatem spectat, sed etiam si liberum et 
omnibus curis et negotiis vacuum est, quae externe sensus tur- 
bant. 8. Huic rei inservire quoque potest, quod ea cogitemus, 
quae ut plurimum his similes excitant ideas. Exempli gratia si 
interea, dum cum hoc illove loquimur, gemitus audimus, plerum- 
que fiet, ut, ubi de eodem homine iterum cogitamus, ii gemitus, 
quos auribus percipiebamus, quum cum ipso loquebamur, in 
memoriam sint venturi. Haec, amice dilecte, mea de tua quae- 
stione est sententia. Brevissimus, fateor, fui; sed dedita opera 

ut materiam prima quavis occasione ad me scribendi tibi suppe- 
ditarem etc. 
Voorburgi d. 20. lulii 1664. 


EPISTOLA XXXI. (Versio. 


Anc. Auctor gaudet de Cartesii principiis philosophiae a Spinoza illu- 
stratis et editis, petitque ab eo ut per literas quaedam liceat accura- 
tius invicem colloqui. Dubia de voluntate hominis libera et decreto 
Dei aeterno. 


Clarissimo viro B. d. S. 


GUILIELMUS pe BLYENBERGH. 


MI DOMINE ET AMICE IGNOTE, 

Iam saepiuscule tuum tractatum una cum eius appendice nu- 
per in lucem editum *) attente evolvi. Magis me decebit, ut aliis, 
quam tibi narrem summam, quam in eo reperi, solidilatem et 
quam inde percepi voluptatem. Id tamen reticere nequeo, quod, 
quo frequentius cum attentione eum percurro, eo magis mihi pla- 
ceat, et continuo aliquid observem, quod antea non animadver- 
teram. Verumenimyero (ne hac in epistola adulator videar) nolo 
eius auctorem nimium admirari. Novi, deos omnia laboribus 
vendere. 2. Neautem te in admiratione nimis diu detineam, quis 
sit et qui fiat, ut tibi ignotus tanta ad te scribendi libertate utatur, 
dicam tibi, eum esse, qui desiderio purae et sincerae veritatis im- 
pulsus, in brevi hac et fragili vita pedes suos in scientia, quantum 
humanum nostrum patitur ingenium, figere studet; quique nul- 
lum alium ad indagandum veritatem scopum sibi praefixit, quam 
ipsam veritatem; quique scientia nee honores nec divitias, sed 
meram veritatem tranquillitatemque, tanquam veritatis effectum, 
sibi acquirere conatur; et qui ex omnibus veritatibus ac scientiis, 
nullis magis quam metaphysicis, si non omnibus, saltem aliqua 
earum parte se oblectat; et qui omnem suam vitae delectationem 
in eo collocat, ut horas otiosas et subcisivas in iis transigat. 


*) Loquitur epistolae auctor de ,, Renati de Cartes principiorum 
philosophiae parte Í. et II. more geometrico demonstrata per Ben. de 
Spinoza, et de eiusdem cogitatis metaphysicis" quae anno 1663. prodi- 
erunt. 

3. Verum nec quivis adeo beatus est, nec tantum adhibet studium, 
quantum mihi persuadeo te adhibuisse, et propterea quivis eo 
perfectionis non pervenit, quo te iam pervenisse, ex opere tuo 
perspicio. Verbo ut absolvam, is ipse est, quem familiarius 
tognoscere tibi licebit, si eum tibi tantopere devincire placeat, ut 
aperias et quasi perfores haerentes eius cogitationes. 

4. Sed ad tractatum tuum redeo. Quemadmodum inibi multa 
inveni, quae summopere palato arridebant, ita etiam quaedam 
obtulerunt sese concoctu difficilia, quaeque mihi tibi ignoto ita 
obiicere haud aequum foret, eoque magis, quod, grata nec ne haec 
sint futura, me latet. Et haec est causa, cur haec praemittam et 
rogem, an liceat, si his vesperis hiemalibus tempus superfuerit, 
tibique placuerit, ad meas difficultates, quae mihi in libro tuo 
adhue restant, respondere, nonnullas earum transmittere: hac 
tamen lege et obtestatione, ne ego rei magis necessariae tibique 
magis acceptae impedimento sim; quoniam nihil intensius iuxta 
promissain libro tuo facta, quam latiorem opinionum tuarum expli- 
cationem ac editionem desidero. Ipse id, quod tandem calamo et 
chartae credo, coram salute impertita praestitissem ; quia vero 
primo tuum hospitium mihiignotum erat, dein morbus contagiosus 
et denique munus meum impediebant, hoc ipsum in aliud ac 
aliud tempus dilatum est. 

5. Ne vero haec epistola plane sit vacua, et quia simul spe 
ducor, non tibi fore ingratum, unicum tantum tibi proponam: 
nempe, te passim tam in principiis, quam in cogitatis metaphysi- 
cis statuere, sive ut propriam sententiam, sive ut Cartesium, cu~ 
ius philosophiam docebas, explicares, creare et conservare unum 
et idem esse (quod per se adeo clarum est iis, qui eo suas cogita- 
tiones direxerunt, ut etiam prima sit notio), et Deum non modo 
substantias, sed etiam motum in substantiis creasse, hoc est, 
Deum non solum substantias in statu suo continua creatione, ve- 
rum etiam earundem motum ac conatum conservare. 6. Deus 
verbi causa non tantum efficit, ut anima immediata Dei voluntate 
atque operatione (perinde est, quomodo id nomines) diutius exi- 
stat inque suo perseveret statu, verum etiam causa est, ut tali 
modo sese ad animae motum habeat; hoc est, quemadmodum 
continua Dei creatio efficit, ut res diutius existant, ita quoque co- 

natus vel rerum motus per eandem causam fit in rebus; quando- 
quidem extra Deum nulla motus datur causa. Sequitur igitur, 
Deum non tantum causam esse substantiae menlis, sed etiam cu- 
iuscumque conatus vel motus mentis, quem voluntatem nuncu- 
pamus, veluti passim statuis. Ex qua assertione etiam necessario 
sequi videtur, vel nil mali in motu sive mentis voluntate esse, vel 
Deum ipsum illud malum immediate operari. Nam ea quoque, 
quae mala appellamus, per animam, et consequenter per eiusmodi 
immediatum influxum et Dei concursum fiunt. 7. Exempli gratia 
anima Adami vult edere de fructu prohibito. Efficitur ergo iuxta 
superius tradita, non tantum ut illa Adami voluntas per Dei in- 
fluxum velit, sed etiam, quemadmodum statim ostendetur, ut 
tali modo velit; adeo ut ille Adami prohibitus actus, quatenus 
Deus non modo voluntatem eius movebat, sed et quatenus eam 
tali modo movebat, vel in se non sit malus, vel ut Deus ipse illud 
operari videatur, quod nos malum vocamus. Nec aut tu aut D. 
Cartesius hunc nodum solvere videris, dicendo malum esse non 
ens, cum quo Deus non concurrit. Unde enim voluntas edendi 
aut voluntas diabolorum ad superbiam procedebat? Nam quoniam 
voluntas (ut recte animadvertis) non sit diversum quid ab ipsa 
mente, sed sit hic aut ille motus vel mentis conatus, tam ad hanc, 
quam ad illam motionem concursu Dei ei opus erit. Iam vero 
Dei concursus, ut ex scriptis tuis intelligo, nihil aliud est, quam 
rem per suam voluntatem hoc vel illo pacto determinare. Sequitur 
ergo, Deum aeque cum mala voluntate, quatenus mala est, ac 
cum bona, quatenus bona est, concurrere, hoc est, eam deter- 
minare. Nam voluntas Dei, quae causa absoluta est omnium, 
quae existunt tam in substantia, quam in conatu, videtur etiam 
prima causa esse malae voluntatis, quatenus mala est. 8. Deinde 
nulla in nobis fit voluntatis determinatio, quin Deus eam ab aeterno 
sciverit; alioquin, si nesciverit, in Deo imperfectionem statui- 
mus. Sed qui Deus illam aliter sciverit, quam ex suis decretis? 
Sunt igitur eius decreta nostrarum determinationum causa; et ita 
rursum sequi videtur, malam voluntatem vel non esse malum 
quid, vel Deum illius mali causam esse immediatam et id operari. 
Neque hic distinctio theologorum de differentia inter actum et ma- 
lum actuí adhaerens locum habere potest. Nam Deus quum 

actum, tum modum actus decrevit, hoc est, Deus non solummodo 
decrevit, ut Adamus ederet, verum etiam ut necessario contra 
mandatum ederet; adeo ut iterum sequi videatur, vel ró edere 
Adami adversus praeceptum non esse malum, vel Deum ipsum il- 
lud operari. 

9. Haecsunt, vir clarissime, quae in praesentia in tractatu 
iuo percipere nequeo; extrema namque utrinque statuere durum 
est. Tale autem responsum a perspicaci tuo iudicio et industria, 
quod mihi faciat satis, exspecto, et spero, me sequentibus meis 
ostensurum, quantum libi propterea debeam. Certo tibi, vir 
clarissime, persuadeas, me haec nulla alia de causa, quam studio 
veritatis quaerere. Liber sum, nulli adstrietus professioni, ho- 
nestis mercaturis me alo, et tempus, quod mihi reliquum est, hisce 
rebus impendo. Submisse quoque rogo, ut meae difficultates tibi 
non sint ingratae. Siad hasce respondere animus est, id quod ar- 
dentissime cupio, seribe ad etc. 

Dordraci d. 12. Decemb. 1664. 

GUIL. DE BLvENBERGH. 


EPISTOLA XXXII (Versio) 


ARG. Respondet Spinoza humaniter, ut solet, ad quaestionem propositam. 
(Voorburgi d. 5. lan. 1665.) 


Viro doctissimo ac prudentissimo Guil. de Blyenbergh 


B. p. S. 


Responsio ad praecedentem. 


ÁÀMICE IGNOTE, 

Epistolam tuam d. 12. Decembris datam et in alia inclusam, 
scripta d. 24. eiusdem mensis, d. 26. Schiedami") demum accepi ; 
unde intensum tuum veritatis amorem, eamque solummodo 
omnium studiorum tuorum scopum esse intelligebam. Quod me, 
qui etiam in nihil aliud animum intendo, ut concluderem coëgit, 
non tantum tuam petitionem, nempe ut ad tuas quas iam mittis et 
imposterum mittes quaestiones pro viribus mei intellectus respou- 


.") Schiedamum. oppidum ad Mosam prope Roterodamum situm, 
ubi per tempus quoddam Spinoza videtur versatus esse. Conf. ep. 36. in. 

derem, plene concedere; verum omnia quoque pro mea parte con- 
ferre, quae ulteriori notitiae sinceraeque amicitiae inservire que- 
unt. 2. Quantum enim ad me attinet, nullas ex omnibus rebus, 
quae in potestate mea non sunt, pluris facio, quam cum viris veri- 
tatem sincere amantibus foedus inire amicitiae; quia credo, nos 
nihil omníno in mundo, quod nostrae potestatis non est, tranquil- 
lius, quam istiusmodi homines posse amare; quoniam tam im- 
possibile est amorem dissolvere, quem ii erga invicem habent, eo 
quod amore, quem unusquisque erga veritatis cognitionem habet, 
fundatus est, quam ipsam veritatem semel perceptam non ample- 
cti. Est insuper summus ac gratissimus, qui in rebus, quae no- 
stri arbitrii non sunt, dari potest; quandoquidem nulla res prae- 
ter veritatem diversos sensus et animos penitus unire valet. 
Taceo maximas utilitates, quae inde fluunt, ut rebus, quas procul 
dubio ipse nosti, diutius te non detineam , quod tamen huc usque 
feci, quo eo melius ostenderem, quum gratum mihi et in poste- 
rum futurum sit, occasionem nancisci ad meum tibi officium prae- 
standum. 

3. Ut autem praesentem captem, propius accedam et ad quae- 
stionem tuam respondebo, quae in eo vertitur cardine, nimirum 
„quod clare videatur sequi tam ex Dei providentia, quae ab eius 
voluntate non differt, quam ex Dei concursu rerumque creatione 
continua, vel nulla dari peccata nullumve malum, vel Deum ea 
peccata atque illud malum efficere.'^ Verum non explicas, quid 
per malum intelligas, et quantum ex exemplo de determinata vo- 
luntate Adami perspicere licet, videris per malum intelligere ipsam 
voluntatem, quatenus tali modo determinata conciperetur, vel 
quatenus Dei mandato repugnaret, et propterea ais, magnam esse 
absurditatem (ut et ego, si se ita res haberet) alterutrum horum 
statuere, nempe, Deum ipsum res, quae contra suam volunta- 
tem sunt, operari, vel eas bonas fore, licet voluntati Dei repu- 
gnarent. 4. Quoad me, non possum concedere peceata et malum 
quid positivum esse, multo minus, aliquid esse aut fieri contra 
Dei voluntatem. E contra dico, non solum peccata non esse quid 
positivum, verum etiam affirmo, nos non nisi improprie vel hu- 
mano more loquendo dicere posse, nos erga Deum peccare, ut 
quum dicimus, homines Deum offendere- 

5. Nam primum quod spectat, novimus quicquid est, in se 
consideratum sine respectu ad aliud quid , perfectionem includere, 
quae sese eo usque in quaeumque re extendit, quo se extendit ipsa 
rei essentia: nam essentia etiam nihil aliud est. Sumo, exempli 
gratia, consilium sive determinatam Adami voluntatem ad eden- 
dum de fructu prohibito. Hoc consilium sive illa determinata 
voluntas in se sola considerata tantum perfectionis includit, quan- 
tum realitatis exprimit; et hoc inde intelligi potest, nempe quod 
in rebus nullam imperfectionem possimus concipere , nisi ad alias 
res attendamus, quae plus habent realitatis; et propterea in 
Adami decreto, quando illud in se consideramus nec cum aliis 
perfectioribus perfectioremve statum ostendentibus comparamus, 
nullam poterimus invenire imperfectionem; imo cum infinitis aliis 
comparare respectu illius longe perfectioribus, uti lapidibus, 
truncis etc. licet. 6. Et hoc quivis revera quoque concedit. Nam 
quilibet res, quas in hominibus detestatur cumque aversione con- 
templatur, in animalibus cum admiratione intuetur, uti apum 
bella atque columbarum zelotypiam ete., quae in hominibus sper- 
nuntur, et nihilo minus ob ea animalia perfectiora iudicamus. Haec 
quum ita sint, clare sequitur, peccata, quandoquidem ea nil nisi 
imperfectionem indicant, non posse in aliquo consistere, quod 
realitatem exprimit, sicuti Adami decreto eiusque exsecutione. 

7. Praeterea neque dicere valemus, Adami voluntatem cum 
lege Dei pugnare, ac ideo illam esse malam, quia Deo displiceret. 
Nam praeterquam quod magnam in Deo poneret imperfectionem, 
si quicquam contra eius voluntatem fieret, sique quid desideraret, 
cuius compos non fieret, eiusque natura tali modo determinata 
esset, ut, quemadmodum creaturae, cum his sympathiam, cum 
ilis antipathiam haberet; etiam omnino cum voluntate divinae 
naturae pugnaret: quia enim illa ab eius intellectu non discrepat, 
impossibile aeque est, aliquid fieri contra eius voluntatem, ac 
contra eius intellectum, hoc est, id, quod contra eius volunta- 
iem fieret, talis deberet esse naturae, ut eius etiam intellectui 
repugnaret, ut quadratum rotundum. 8. Quandoquidem ergo 
voluntas decretumve Adami in se spectatum nec malum, nec quo- 
que proprie loquendo contra Dei voluntatem erat; sequitur Deum 
eius causam posse, imo iuxta eam rationem, quam animadvertis, 

debere esse: non vero quatenus malum erat; nam malum, quod 
in eo erat, non erat aliud, quam privationis status, quem propter 
illud opus Adamus amittere debebat, et certum est, privationem 
non esse quid positivum, eamque respectu nostri, non vero Dei 
intellectus ita nominari. Hoc autem hinc oritur, quia cuncta eius- 
dem generis singularia, ea omnia verbi gratia, quae externam 
hominum figuram habent, una eademque deíinitione exprimimus, 
et ideirco iudicamus, ea omnia aeque apta esse ad summam per- 
fectionem, quam ex eiusmodi definitione deducere possumus; 
quando autem unum invenimus, cuius opera cum ista pugnant 
perfectione, tune id ea privatum esse iudicamus et a sua natura 
aberrare; quod haud faceremus, si id ad eiusmodi definitionem 
non retulissemus, talemque ei naturam affinxissemus. Quoniam 
vero Deus res nec abstracte novit, nec id genus generales format 
definitiones, nec plus realitatis rebus competit, quam iis divinus 
intellectus et potentia immisit et revera tribuit, manifesto sequi- 
tur, privationem istam solummodo respectu nostri intellectus, 
non vero respectu Dei dici posse. 

9. Hisce, mihi ut videtur, quaestio penitus soluta est. Ut 
vero viam magis planam reddam omnemque scrupulum evellam, 
necesse habeo, ad has duas sequentes quaestiones respondere, 
nempe primo, quare S. Scriptura dicat Deum flagitare, ut se im- 
probi convertant, et etiam, quare Adamo prohibuerit ex arbore 
non edere, quum tamen contrarium conelusisset. Secundo, quod 
ex dictis meis sequi videatur, improbos superbia, avaritia, de- 
speratione etc. aeque Deum colere, ac probos generositate, pa- 
tientia, amore etc., propterea quod Dei voluntatem exsequuntur. 

10. Ad primum ut respondeam, dico Scripturam, quia plebi 
praecipue convenit et inservit, continuo humano more loqui. 
Plebs etenim rebus sublimibus percipiendis inepta est. Et haec 
est ratio, cur mihi persuadeam ea omnia, quae Deus prophetis 
revelavit ad salutem esse necessaria, legum modo scribi. Et hoc 
pacto integras parabolas prophetae finxerunt; nempe primo Deum, 
quia salutis et perditionis media revelarat quorumque erat causa, 
instar regis ac legislatoris adumbrarunt; media, quae nil nisi 
causae sunt, leges appellarunt et ad modum legum conscripse- 
runt; salutem perditionemque , quae nil nisi effectus sunt, qui 

necessario ex illis mediis fluunt, tanquam praemium et poenam 
proposuerunt, atque iuxta hanc parabolam magis, quam iuxta 
veritatem omnia sua verba ordinarunt, Deumque ad instar homi- 
nis passim expresserunt, modo iratum , modo misericordem, iam 
futura desiderantem, iam zelo et suspicione captum, quin ab ipso 
diabolo deceptum; adeo ut philosophi et simul omnes, qui sunt 
supralegem, hocest, qui virtutem, non ut legem, sed ex amore, 
quia praestantissima est, sequuntur, eiusmodi verbis non debeant 
offendi. 

11. Edictum ergo Adamo factum in hoc solummodo consiste- 
bat, nempe quod Deus Adamo revelavit, có edere ex illa arbore 
mortem operari, quemadmodum et nobis per naturalem intelle- 
ctum revelat, venenum esse mortiferum. Si vero roges, in quem 
finem hoc ei revelaret, responsum do, ut eum tanto scientia per- 
fectiorem redderet. Deum ergo interrogare, quam ob rem ipsi 
perfectiorem non dederit voluntatem, est aeque absurdum, ac 
interrogare, cur circulo omnes globi proprietates non fuerit largi- 
tus, uti ex supra diclis perspicue sequitur, et ego scholio prop. 15. 
partis I. princip. philos. Cartes. more geometrico demonstrat. de- 
monstravi. 

12. Secundam difficultatem quod attinet, verum quidem est, 
impios Dei voluntatem suo modo exprimere; ideo tamen cum pro- 
bis nullatenus sunt comparandi. Quo enim res aliqua plus per- 
fectionis habet, eo etiam magis de deitate participat Deique per- 
fectionem exprimit magis. Quum ergo probi inaestimabiliter plus 
perfectionis, quam improbi habeant, virtus eorum cum impro- 
borum virtute comparari nequit, eo quod improbi amore divino, 
qui ex Dei profluit cognitione et quo solo nos pro humano nostro 
intellectu Dei servi dicimur, carent. Imo, quia Deum non co- 
gnoscunft, non sunt nisi instrumentum in manu artificis, quod in- 
scium servit et serviendo consumitur; probi contra conscii ser- 
viunt et serviendo perfectiores evadunt. 


Spinoza II. 1 

EPISTOLA XXXIII. (Fersio.) 


ÁnG. Prulixe scriptor impugnat Spinozae principium de peccato mera 
negatione eiusque sententiam de scriptura sacra. 


Clarissimo viro B. d. S. 


GUILIELMUS pe BLYENBERGH. 


Responsio ad praecedentem. 


MI DOMINE ET CARISSIME AMICE, 

Ubi tua mihi primum tradebatur epistola, eaque a me cursim 
evolvebatur, non tantum statim respondere, sed et multa refutare 
animus erat. Verum quo eam magis volvebam , eo minorem ob- 
iectionum materiam inveniebam, et quantum desiderium legendi 
me ceperat, tantam legendo percepi voluptatem. Antequam vero 
ad postulatum accedam, ut nimirum quasdam difficultates sol- 
veres, imprimis sciendum est, me duas generales habere regulas, 
iuxta quas semper studeo philosophari. Prior regula est clarus et 
distinctus mei intellectus conceptus; posterior est verbum Dei re- 
velatum vel Dei voluntas. 2. Iuxta priorem amator veritatis, iuxta 
utramque vero, Christianus ut sim philosophus, conor; et si 
quando post longum accideret examen, ut naturalis mea cognitio 
vel videretur cum hoc verbo pugnare, vel minus bene cum eo con- 
venire, tantum hoc verbum apud me habet auctoritatis, ut conce- 
ptus, quos claros esse mihi imaginor, mihi sint potius suspecti, 
quam ut eos supra et contra illam veritatem, quam in illo libro 
mihi praescriptam puto, collocarem. Et quid mirum? Nam con- 
stanter credere volo, illud verbum esse Dei verbum, hoc est, id 
provenisse a summo et perfectissimo Deo, qui plures perfectiones 
includit, quam ego capere possum; et forte de se ipso suisque 
operibus plures voluit perfectiones praedicare, quam ego finito 
meo intellectu hodie, hodie inquam, percipere queo. Tieri enim 
potest, ut memet operibus meis maioribus perfectionibus pri- 
varim; et ideo, si forte ea praeditus essem perfectione, qua 
actionibus propriis privatus sum, percipere possem omne id, 
quod in eo verbo nobis proponitur et docetur, cum sanissimis 
meae mentis conceptibus congruere. 3. Verum quia mihi ipsi 

suspectus sum, annon continuo errore memet meliore privaverim 
conditione, et, ut statuis princip. philos. Cartes. part. I. prop. 
15., nostra cognitio, licet clarissima, adhuc imperfectionem in- 
cludat; potius etiam sine ratione ad illud verbum inclino, hoc ni- 
sus fundamento, quod a perfectissimo prodiit (hoc quippe iam 
praesuppono, quía eius probatio hic non haberet locum vel nimis 
longa foret), et propterea a me credi debet. Si iam solo ductu 
regulae meae primae, exclusa secunda, quasi eam non haberem aut 
ea non exstaret, de tua epistola iudicarem, multa mihi essent con- 
cedenda, ut et concedo, subtilesque conceptus tui essent suspi- 
ciendi; secunda vero regula longius a te me dissentire cogit. 
Verum pro epistolae modo et ductu huius et illius regulae aliquan- 
to latius eos examinabo. 

4. Primo iuxta primo positam regulam rogaveram, quia secun- 
dum tuam positionem creare et conservare unum idemque erant, 
et quia Deus non tantum res, sed motus quoque et rerum modos 
in statu suo perseverare faciebat, hoc est, cum iis concurrebat, 
annon videretur sequi, nullum esse malum, aut ipsum Deum 
malum operari; hac nixus regula, quod nihil contra Dei volunta- 
tem potest fieri, alioquin involveret imperfectionem, aut res, quas 
Deus operatur (quibus etiam res, quas malas dicimus, compre- 
hensae videntur), etiam deberent malae esse. "Verum quia et hoc 
contradictionem includit, et quocumque eam verterem modo, me 
a contradictione statuenda liberare non possem, propterea me ad 
te recipiebam , utpote optimum tuorum conceptuum interpretem. 
5. In responsione dicis, te persistere in prima sententia, nempe 
nihil contra Dei voluntatem vel fieri, vel posse fieri. Verum quum 
huic difficultati respondendum esset, annon igitur Deus nullum 
faciat malum, negas peccatum quid positivum esse, addisque, 
non nisi valde improprie dici posse, nos in Deum peccare; et 
appendicis parte I. cap. 6. dicis, malum absolutum nullum dari, 
ut per se est manifestum.*) Nam quicquid existit, in se consi- 
deratum. sine respectu ad aliud quid perfectionem includit, quae 
sese semper eo usque in quacumque re extendit, quo se extendit 
ipsa vei essentia, et propterea evidenter sequitur, peccata, quia 


*) Vid. cogitat, metaph. I, cap. 6. $. 7. 

ea nihil nisi imperfectionem denotant, non posse in aliquo, quod 
essentiam exprimit, consistere. 6. Si peccatum, malum, error, 
vel quocumque id appelles nomine, nihil aliud est, quam perfe- 
ctiorem statum amittere, aut eo privari, utique sequi videtur, ro 
existere non quidem malum aut imperfectionem esse; sed aliquod 
malum in re existente posse oriri. Nam perfectum per aeque per- 
fectam actionem perfectiore statu non privabitur; sed quidem per 
id, quod ad aliquod imperfectum, quia concessis nobis viribus 
abutimur, inclinamus. Hoc videris non malum, sed bonum mi- 
nus appellare: quia res in se consideratae perfectionem inclu- 
dunt; demde quia rebus, ut ais, non plus essentiae competit, 
quam divinus intellectus et potentia eis tribuit el revera confert; 
et propterea non plus eliam existentiae in actionibus suis osten- 
dere, quam essentiae accepere, possunt. T. Nam si nec plures, 
nec pauciores possum edere operationes, quam quantum essentiae 
accepi, mulla perfectioris status privatio fingi potest. Si enim 
nihil contra Dei voluntatem fit et si solummodo tantum fit, quan- 
tum essentiae collatum est, qua via malum, quod melioris con- 
ditionis privationem nuncupas, excogitari potest? Quomodo quis 
per statutum adeo et dependens opus perfectiorem statum amit- 
tere potis est? Adeo ut mihi persuadeam, virum clarissimum al- 
terutrum debere statuere, vel aliquod esse malum, vel si minus, 
nullam esse posse melioris status privationem. Nam nullum esse 
malum et meliori conditione orbari, contradictorium mihi videtur. 

8. At dices: per perfectioris status privationem ad minus qui- 
dem bonum, sed non ad absolutum malum recidimus. Sed ap- 
pend. part. I. cap. 3. me docuisti, non esse de verbis litigandum.*) 
Quare, an id absolutum nec ne dicendum sit, iam non disputo; 
sed solum, annon a meliori in peiorem statum delabi apud nos 
iure peior status aut status malus dicatur et dici debeat. At re- 
geres: malus ille status multum adhuc boni continet. Ego vero 
interrogo: annon ille homo, qui per imprudentiam suam in causa 
fuit, quod perfectiore statu orbatus est et per consequens nunc 
minorest, quam antea fuit, malus vocari queat? 

9. Ut autem antecedens ratiocinium, quia nonnullae circa id 


*) Vid. cogitat. metaph. I. eap. 3. $. 8. 

supersunt tibi difficultates, declines, afirmas malum quidem esse, 
et in Adamo fuisse, verum id non esse positivum quid, et respectu 
nostri, non autem Dei intellectus tale dici, nostrique respectu 
privationem (sed tantum quatenus eo optima libertate, quae 
ad nostram naturam speciat et in nostra potestate est, nosmet 
ipsos privamus), Dei vero respeclunegationem esse. Hic au- 
tem examinemus, an illud, quod malum vocas, siquidem dun- 
taxat nostri respectu malum foret, malum non esset; deinde an 
malum, ut tu vis, acceptum, Dei respectu tantum negatio dici 
debeat. 

10. Ad primum supra aliquo modo videor respondisse; et 
quamvis concederem, minus alio ente perfectum esse in me 
nullum ponere posse malum, eo quod meliorem statum a creatore 
flagitare nequeo et tantum efficere, ut meus status gradibus dif- 
ferat; non tamen ideo potero concedere et fateri, si iam imperfe- 
ctior sum, quam ante fui, eamque imperfectionem mea culpa mihi 
creavi, me eatenus tanto peiorem esse; si, inquam, me ipsum, 
antequam in imperfectionem unquam incideram, considero, et 
me cum aliis tunc maiore quam ego praeditus perfectione com- 
paro, minor illa perfectio non malum, sed secundum gradus 
minus bonum erit. Si vero me ipsum, postquam perfectiore 
statu excidi, eoque propria orbatus imprudentia, cum prima mea 
forma, qua ex manu mei creatoris prodii et perfectior eram, com- 
paro, me esse deteriorem, quam antea, iudicare debeo. Nam non 
creator, sed ego me ipsum eo redegi; vires enim mihi me ab 
errore praeservandi, uti et tu fateris, suppetebant. 

11. Quod secundum spectat, nempe an malum, quod sta- 
tuis consistere in melioris status privatione, quam non tantum 
Adamus, sed et nos omnes subita et inordinata nimis actione 
amisimus, an illud, inquam, respectu Dei mera sil negatio. 
Ut hoc vero sana mente examinemus, videndum nobis est, quo- 
modo hominem constituas et a Deo ante omnem errorem de- 
pendentem facias, et quomodo post errorem eundem hominem 
constituas. Ante errorem eum describis, quod non plus 
ipsi essentiae competit, quam quantum ei divinus intellectus et 
potentia tribuit et revera confert, hoc est (nisi a mente tua ab- 
errem) quod homo nec plus nec minus perfectionis potest habere, 

quam quantum essentiae Deus in ipso posuit. Hoc vero est ho- 
minem tali modo a Deo dependentem facere, quemadmodum 
elementa, lapides, herbas etc. Si autem haec tua sit senten- 
lia, quid sibi velint verba princip. philos. Cartes. p. I. prop. 
15., non percipio. Quum autem voluntas, inquis*), libera 
sit ad se determinandum, sequitur nos potestatem habere facul- 
tatem assentiendi intra limites intellectus continendi , ac proinde 
efficiendi, ne in errorem incidamus. Annon videtur contradi- 
ctio, voluntatem tam liberam, utse ab errore possit praeservare, 
et una a Deo dependentem facere, ut nec plus nec minus perfectio- 
nis queat proferre, quam quantum essentiae Deus ipsi dedit? 12. 
Ad secundum, nempe quo modo hominem constituas post erro- 
rem, dicis, hominem subita nimis actione, nimirum volunta- 
tem non continendo intra intellectus limites, se ipsum perfectiore 
conditione privare. Verum mihi videtur, tibi et hic et in Prin- 
cipis philos. utraque huius privationis extrema propius fuisse ex- 
plicanda, quid ante privationem possideret, quidque post amis- 
sionem perfecti istius status (ut eum appellas) sibi servaret. Dici- 
tur quidem, quid perdiderimus; sed non quid retinuerimus 
Princip. philos. part. I. prop. 15. schol.: Tota igitur imperfectio 
erroris in sola optimae libertatis privatione consistet , quae error 
vocatur, 13. Examinemus utcumque hoc ea ratione, qua a te 
statuitur. Statuis non solum tam diversos cogitandi modos in 
nobis dari, quorum alios volendi aliosque intelligendi nuncupa- 
mus; sed etiam inter eos talem esse ordinem, ut res non debea- 
mus velle, antequam eas clare intelligamus. — Aflirmas enim, 
quod, si voluntatem nostram intra limites intellectus continemus, 
nunquam errabimus, et quod denique in nostra potestate est vo- 
luntatem intra limites intellectus continere. Quum haec serio 
mente agito, alterutrum ut verum sit, necessum est: vel omne id, 
quod ponitur, est fictum, vel Deus eundem ordinem nobis im- 
pressit. Si impressit, annon absurdum esset, affirmare id sine 
fine factum esse, Deumque, ut ullum ordinem observemus et se- 
quamur, non exigere; nam illud in Deo contradictionem poneret. 
Etsi ordinem in nobis positum debemus observare, quomodo adeo 


*) Princip. philos. I prop. 15. schol. 

a Deo dependentes possumus et esse et manere. Si enim nemo 
nec plus nec minus perfectionis habet, quam quantum essentiae 
accepit, et si haec vis ex effectibus debeat cognosci, ille, qui yo- 
luntatem suam ultra limites intellectus extendit, non tantum vi- 
rium a Deo accepit; alioquin eas in effectum deduceret: et per 
consequens is, qui errat, perfectionem non errandi a Deo non 
accepit; alias nunquam erraret. Nam secundum te tantum essen- 
liae datum est, quantum perfectionis efficitur. 14. Deinde si 
Deus nobis tantum essentiae tribuit, ut eum observare queamus 
ordinem, ut tu nos eum posse servare affirmas, et si tantum per- 
fectionis producimus, quantum essentiae nacti sumus, qui fit, ut 
eum transgrediamur, qui, ut eum possimus transgredi ordinem, 
utque voluntatem non semper intra limites intellectus continea- 
mus? Tertio, si a Deo tantopere dependeo, ut supra te staluere 
ostendi, ut nec intra, nec extra limites intellectus voluntatem conti- 
nere possim, nisi mihi Deus in antecessum tantum dederit essen- 
tiae el sua voluntate prius alterutrum determinaverit: quomodo 
ergo mihi, si hoc penitius consideremus, voluntatis libertas usu 
venire potest? 15. Nonne in Deo contradictionem ponere videtur, 
nobis praescribere ordinem nostram voluntatem intra limites 
nostri intellectus continendi, et non praebere tantum essentiae 
vel perfectionum, ut eum observemus? Et si (iuxta tuam senten- 
tiam) tantum perfectionis nobis concessit, nunquam profecto er- 
rare possemus. Quantum enim essenliae possidemus, tantum 
perfectionis producere oportet, semperque concessas vires in 
nostris operationibus ostendere. Nostri autem errores sunt argu- 
mentum, nos eiusmodi potentiam a Deo ita dependentem (ut sta- 
tuis) non possidere; adeo ut alterutrum verum esse debeat, vel 
nos non adeo a Deo dependere, vel nos in nobis potentiam non 
errandi non habere. At potentiam errandi habemus, prout sta- 
tuis. Ergo a Deo non adeo dependemus. 

16. Ex dictis iam clare patere videtur, impossibile esse, ut 
malum aut meliori statu privari respectu Dei esset negatio. Quid 
enim siguificat privari aut perfectiorem statum amittere? Nonne 
est a maiori ad minorem perfectionem, et per consequens a maiori 
ad minorem essentiam transire, et a Deo in certa mensura perfe- 
ctionis et essentiae collocari? Nonne est velle, nos alium praeter 

sui perfectam notitiam non posse acquirere statum , nisi aliter de- 
crevisset, ac voluisset? Fierine polest, ut illa creatura ab omni- 
scio et summe perfecto ente producta, quod voluit, ut talem 
essentiae statum retineret, imo, cum qua Deus, utl eam in eo 
statu retineret, continuo concurrit; ut, inquam, in essentia decli- 
naret, hoc est, in perfectione praeter Dei notitiam minor fieret? 
Haec res absurditatem involvere videtur. 17. Annon absurdum 
est dicere, Adamum perfectiorem amisisse conditionem, et con- 
sequenter ineptum fuisse ad eum ordinem, quem Deus in anima 
eius posuerat, Deumque nullam habere notitiam, qualis quantae- 
que perfectionis Adamus iacturam fecerat? Potestne comprehendi, 
Deum ens aliquod constituere ita dependens, ut non nisi eius- 
modi opus produceret, et tum propter illud opus perfectiorem 
perderet statum (praeterquam quod eius absoluta esset causa), et 
tamen nullam eius haberet notitiam? Concedo inter actum et ma- 
lum actui adhaerens dari discrimen; sed vero malum respectu Dei 
esse negationem superat meum captum. Deum actum scire, 
eundem determinare, et cum eo concurrere, et tamen malum, 
quod in illo actu est, eiusque exitum non cognoscere, mihi in 
Deo impossibile videtur. 18. Adverte mecum, Deum in actu 
meo progignendi cum uxore mea concurrere; est enim positivum 
quid, et per consequens claram eius habet Deus scientiam. Verum 
quatenus eo actu abutor et cum alterius uxore contra datam fidem 
et iusiurandum meum rem habeo, illum actum malum comitatur. 
Quid iam hic respectu Dei esset negativum? Non quod actum 
progignendi faciam; quatenus etenim is positivus est, cum eodem 
Deus concurrit. Debetergo istud malum, quod illum actum co- 
mitatur tantummodo esse, quod ego contra proprium foedus vel 
Dei mandatum cum aliena congredior, cum qua non licet. Fam 
vero, potestne capi, Deum nostras scire actiones, cum iis con- 
currere, et tamen ignorare, quacum illam actionem producimus, 
eo magis quod Deus etiam cum illius feminae actione, cum qua 
rem habebam, concurrit? Id de Deo sentire durum videtur. 19. 
Attende occidendi actum! Quatenus est actus positivus, cum eo 
Deus concurrit. Sed vero istius actionis effectum, nempe ali- 
cuius entis destructionem et Dei creaturae dissolutionem anne 
ignoraret, quasi proprium opus Deo foret incognitum? — Metuo 

ne mentem tuam bene percipiam. Conceptus quippe tui, quam 
ut tam foedum committas errorem, perspicaciores sunt. Fortasse 
instabis, eos actus, prout eos pono, mere esse bonos et nullum 
eos comitari malum. Sed tum, quid malum nunceupes, capere 
nequeo, quod perfectioris conditionis privationem sequitur; et 
tum mundus in aeterna et perpetua poneretur confusione, nosque 
bestiis similes redderemur. Vide quaeso, quam utilitatem ca 
sententia mundo conferret. 

20. Vulgarem hominis descriptionem reiicis et unicuique ho- 
mini tantum tribuis perfectionis, quantum Deus ipsi, ut operetur, 
largitus est. Sed ea ratione mihi videris statuere impios Deum 
aeque ac pios suis operibus colere. Quare? Quia utrique per- 
fectiora nequeunt producere opera, quam quantum utrisque essen- 
tiae datum est et suis demonstrant effeetibus. Nec mihi quaestioni 
satisfacere in secunda responsione videris dicendo: (wo res ali- 
qua plus perfectionis habet, eo etiam magis de deilale participat, 
Deique perfectionem exprimit magis. Quum ergo probi inaesti- 
mabiliter plus perfectionis, quam improbi habeant, virtus eorum 
cum improborum virtute comparari nequit. Improbi quia Deum 
non cognoscunt, non sunt nisi instrumentum in manu artificis, 
quod inscium servit et serviendo consumitur. Probi contra conscii 
serviunt et serviendo perfectiores evadunt. 21. In utrisque tamen 
hoc verum est, eos amplius non posse operari; quanto etenim plus 
perfectionis hic prae illo efficit, tanto plus essentiae unus prae alio 
accepit. Annon igitur exigua sua perfectione impii aeque ac pii 
Deum colunt? Nam secundum tuam sententiam nihil amplius ab 
impiis Deus flagitat; alioquin plus essentiae in eos contulisset. 
Sed vero plus essentiae non dedit, uti ex effectibus liquet. Ergo 
amplius ab eis non petit, Etsi quando unusquisque in specie nec 
plus, nec minus, quam Deus vult, facit, curis, qui parum ope- 
ratur, sed tamen tantum, quantum Deus ab ipso exigit, Deo 
aeque ac probus non esset acceptus? Insuper, quemadmodum 
per malum, quod actum comitatur, nostra imprudentia ex tua 
sententia perfectiorem perdimus statum, ita et hic videris statuere, 
quod, continendo voluntatem intra limites intellectus, non tan- 
tum adeo perfecti manemus, ac sumus, sed quod praeterea ser- 
viendo perfectiores evadimus; quod contradictionem involvere 

mihi persuadeo, si modo tantopere a Deo dependemus, ut nec 
plus, nec minus perfectionis queamus efficere, quam quantum 
essentiae accepimus, hocest, quam Deus voluit, ut tunc per im- 
prudentiam peiores aut per prudentiam meliores fiamus. 22. Adeo 
nihil aliud statuere videris, quam, si homo talis sit, ac eum de- 
scribis, impios suis operibus aeque ac pios suis Deum colere, et 
hac ratione ita, ut elementa, herbae, lapides etc., a Deo dependen- 
tes reddimur. Cui rei igitur inserviet noster intellectus? Cui 
voluntatem intra limites intellectus continendi potestas? Qua de 
causa ordo ille nobis infixus est? Et vide quaeso ab alia parte, 
qua re nos privemus, nempe anxia et seria meditatione ad nos 
ipsos secundum regulam perfectionis Dei et ordinem nobis impres- 
sum perfectos reddendum! — Nosmet precatione et ad Deum suspi- 
riis, quibus tam saepe extraordinariam confortationem accepisse 
percepimus, orbamus.  Nosmet tota religione ac omni illa spe et 
aequiescenlia, quam ex precibus et religione speramus, orbamus. 
Enimvero, si nullam mali habet Deus cognitionem, multo minus 
credibile est, eum malum puniturum. 23. Quaenam ergo 
supersunt rationes, quo minus facinora quaevis (si modo iudicem 
effugio) avide perpetrem? Cur non detestandis mediis divitias 
mihi acquiro? Cur absque discrimine et quo caro nos trahit, id, 
quod lubet, non perpetro? Dices: quia virtus propter se est 
amanda. Qui vero virtutem amare possum? Mihi tantum essen- 
tiae ac perfectionis non est tributum; etsi tantum acquiescentiae 
et ex hoc et ex illo habere licet, cur mihi vim, ut voluntatem intra 
limites intellectus contineam, infero? Cur id non facio, quo me 
affectus trahunt? Cur non hominem, qui mihi alicubi obest, 
clam occido? etc. Ecce quam cunctis impiis et impietati demus 
occasionem! Nos truncis omnesque nostras actiones motibus 
horologiorum similes reddimus. 

24. Ex dictis valde durum mihi videtur, quod improprie tan- 
tum in Deum peccare possimus dici. Cui enim rei data nobis 
voluntatem intra limites intellectus continendi potentia inservit, si, 
ubi eam transgredimur, contra eum non peccamus ordinem? Re- 
geres forte, id non esse peccatum in Deum, sed in nos ipsos. 
Nam si proprie erga Deum peccare diceremur, etiam dicendum 
esset, aliquid contra Dei voluntatem fieri; quod iuxta te est im- 

possibile. Ergo etiam peccatum. Interim alterutrum verum sit 
necesse est, Deum vel velle vel nolle. $i vult; quomodo nostri 
respectu malum esse potest? Si non vult, id, ex tua opinione, 
non fieret. Quamvis autem hoc aliquam, ut tua fert sententia, 
involveret absurditatem , praedictas tamen absurditates admittere 
periculosissimum videtur. Quis novit, si anxie inquirerem, an- 
non remedium posset inveniri his aliquo modo conciliandis? 

25. Atque sic tuae epistolae examen iuxta regulam meam 
primam generalem finiam. Antequam vero ad examen iuxta secun- 
dam regulam accedam, duo adhuc proponam, quae epistolam 
tuam spectant, quaeque scripsisti princ. philos. part. I. prop. 15. 
Prius est, quod affirmas, nos potestatem volendi et iudicandi intra 
limites intellectus retinere posse: quod absolute concedere ne- 
queo. Nam hoc si foret verum, certe ex innumerabilibus vel unus 
reperiretur homo, qui se ea praeditum potestate ostenderet; etiam 
quivis apud se experiri potest, se quantas etiam impendat vires, 
eum scopum attingere non posse. Etsi quis de hoc negotio dubi- 
tat, se ipum examinet, quoties invito intellectu passiones ratio- 
nem suam vincant, etiam tum quum summis obnititur viribus. 
26. At dices: quod hoc minus praestamus, non est, quia nobis 
impossibile est, sed quia sufficientem non adhibemus diligentiam. 
Regero, quod, si hoc possibile esset, saltem ex tot millibus vel 
unus inveniretur; sed ne unusomnium hominum exstitit vel existit, 
qui auderet gloriari, se in errores haud incidisse. Quaenam vero 
huius rei certiora, quam ipsa exempla, possunt adduci argumenta? 
Si pauci essent, unus esset; iam vero quum nullus sit, nulla eius 
quoque datur probatio. Instabis et dices: si fieri potest, ut iudi- 
cium suspendendo et voluntatem intra terminos intellectus conti- 
nendo semel, ne errem, efficere queam, quare, ubi eandem ad- 
hibeo diligentiam, semper id efficere non possem? Respondeo, 
me videre non posse, nos hodie tantum virium habere, ut in eo 
semper perseveremus; semel una hora, quando omnes intendo 
nervos, iter duorum milliarium conficere potis sum, verum sem- 
per id praestare non possum; ita me summo studio ab errore 
semel praeservare possum, sed vires ad id semper praestandum 
deficiunt. 27. Clarum mihi videtur, primum hominem e manu 
perfecti illius artificis prodeuntem iis praeditum fuisse viribus; 

sed (ut in hoc tecum sentio) eum, illis viribus non satis utendo vel 
abutendo, statum suum amisisse perfectum ad praestandum, 
quod antea sui erat arbitrii. Haecque multis rationibus, ni ni- 
mius essem, firmarem. Et hoc in negotio omnem sacrae scri- 
pturae essentiam, quae propterea apud nos in honore esse debet, 
sitam esse opinor, quoniam nos id, quod tam clare intellectus 
noster naturalis confirmat, docet: nempe, lapsum ex nostra prima 
perfectione nostra imprudentia factum esse. Quid igitur istius 
lapsus emendatione magis necessarium? Atque hominem lapsum 
ad Deum reducere sacrae scripturae unicus quoque est scopus. 

28. Posterius est princip. philos. part. I. prop. 15., quod affir- 
mas, res clare et distincte intelligere repugnare naturae hominis ; 
unde tandem concludis, longe melius esse, rebus quamvis con- 
Jusis assentiri et libertatem exercere, quam semper indiferen- 
tem, hoe est, in infimo gradu libertatis manere. Quam ut con- 
cedam conclusionem, impedit in me obscuritas. Nam suspensum 
iudicium nos in eo statu, in quo a creatore sumus creati, conser- 
vat; verum rebus confuse est rebus non intellectis assentiri, et ita 
aeque facile vero ac falso assentiri. Et si (ut D. des Cartes alicubi 
docet) eum ordinem in assentiendo non usurpamus, quem Deus 
inter nostrum intellectum nostramque voluntatem constituit, 
nempe ut non nisi clare perceptis assentiamur, quamvis tunc 
casu in veritatem incidamus, tamen quia verum non eo quo Deus 
voluit ordine amplectimur, peccamus; et per consequens, ut 
assensus cohibitio nos in statu, in quo a Deo constituti sumus, 
conservat, ita confusus assensus nostrum statum peiorem reddit; 
erroris quippe ponit fundamentum , quo perfectum deinceps amit- 
limus statum. 29. Sed te dicentem audio: nonne praestat, ut 
nos perfectiores reddamus, rebus licet confusis assentiendo, quam 
ut non assentiendo semper in infimo perfectionis etlibertatis gradu 
maneamus? At praeterquam quod hoc negaverimus et aliquo 
modo ostenderimus, nos nosmet non meliores, sed deteriores 
reddidisse; nobis etiam impossibile et quasi contradictio videtur, 
Deum cognitionem rerumab ipso determinatarumlongius extendere, 
aceam, quam nobis dedit; imo Deum tunc adsolutam nostrorum 
errorum causam involvere. Nec huic contrarium est, quod nos 
Deum, ut plura in nos conferret, quam contulit, non possumus 

accusare; quia ad id non tenebatur. 30. Verum quidem est, 
Deum non teneri, ut plura, quam dedit, daret; sed summa Dei 
etiam infert perfectio, ut creatura ab ipso procedens nullam con- 
tradictionem involveret, prout tum videretur sequi. Nullibi nam- 
que in ereata natura, praeterquam in nostro intellectu, deprehen- 
dimus scientiam. In quem alium finem ille nobis concessus esset, 
nisi ut Dei opera contemplaremur et cognosceremus? Et quid- 
nam evidentius sequi videtur, quam quod harmonia inter res 
cognoscendas nostrumque intellectum dari debet? 

31. Si tuam epistolam circa ea, quae modo diximus, ad meam 
secundam regulam generalem examinarem, magis, quam in prima, 
disereparemus. Mihi namque videtur (aberranti commonstra 
viam !), te sacrae scripturae eam infallibilem veritatem et divinita- 
iem non adscribere, quam ego in ea esse mihi persuadeo. Verum 
quidem est, quod te credere ais, Deum res sacrae scripturae pro- 
phetis revelasse; sed modo adeo imperfecto, ut, si factum est, 
prout tu statuis, in Deo contradictionem involveret. 32. Si enim 
Deus suum verbum ac voluntatem hominibus manifestavit, certum 
in finem, idque clare iis manifestavit. Si iam prophetae ex illo 
verbo, quod acceperant, parabolam f(inxissent, id Deus vel vo- 
Juisset vel noluisset. Si voluisset, ut exin parabolam fingerent, 
hoc est, ut ab eius mente aberrarent; Deus istius erroris esset 
causa aliquidque, quod contrariaretursibi, vellet. Si noluisset, 
impossibile erat, ut prophetae inde parabolam effingerent. Prae- 
terea credibile est, si supponitur, Deum verbum suum prophetis 
dedisse, quod ita eis dedit, ut illud accipiendo non erraverint. 
Nam Deus in verbo suo revelando certum finem habere debebat. 
Àt sibi finem, ut homines in errorem duceret, proponere nequit. 
Id enim in Deo esset contradictio. Etiam homo contra Dei vo- 
luntatem errare non poterat; nam id secundum te fieri nequit. 
33. Praeter haec omnia de illo summe perfecto Deo eredi non pot- 
est, eum permittere, ut suo verbo prophetis dato ad illud populo 
explicandum, alius a prophetis tribuerelur sensus, quam Deus 
voluit. Si enim statuimus, Deum prophetis suum concessisse 
verbum, simul asserimus, Deum modo extraordinario prophetis 
apparuisse vel cum iis loquutum fuisse. Si iam prophetae de hoc 
tradito verbo parabolam fingunt, hoc est, alium ei sensum tri- 

buunt, quam, uttribuerent, voluit, Deus hanc rem eos edocuis- 
set. Estetiam tam respectu prophetarum impossibile, quam re- 
spectu Dei contradictio, prophetas alium sensum potuisse habere, 
quam eos habere voluit Deus. 

34. Deum suum ita revelasse verbum, uti tu vis, parum pro- 
bas; nempe eum salutem et perditionem tantum revelasse, certa 
eum in finem decrevisse media, atque salutem ac perditionem non 
nisi decretorum mediorum effectus esse. Nam profecto, si pro- 
phetaeDei verbum isthoc sensu acceperant, quas rationes ad alium 
illi adscribendum sensum habuissent? Sed et nullam adducis 
probationem, qua nos, ut hanc tuam supra prophetarum senten- 
tiam poneremus, convinceres. Si vero existimas, hanc esse pro- 
bationem, quod alioquin illud verbum multas imperfectiones et 
contrarietates includeret, dico, hoc duntaxat dici, non vero pro- 
bari. Et quis novit, si uterque sensus produceretur, uter mi- 
nores includeret imperfectiones? Denique enti summe perfecto 
bene perspectum erat, quid populus caperet, quaeque optima 
esset methodus, iuxta quam populus institui deberet. 

35. Quantum ad secundum primae tuae quaestionis membrum 
attinet, quaeris ex te ipso: quare Deus Adamo, ne ex arbore 
ederet, quum tamen contrarium decrevisset, edixit? Respondes 
vero, edictum Adamo factum in hoc solo consistere, quod nimi- 
rum Deus Adamo revelavit ro edere ex arbore mortis esse causam, 
quemadmodum nobis per naturalem rationem venenum mortife- 
rum esse revelat. Sistatuitur, Deum aliquid Adamo interdixisse, 
quaenam rationes sunt, quo magis crederem modum prohibitionis, 
quem tu adfers, quam quem adducunt prophetae, quibus Deus 
ipse modum prohibitionis revelavit? 36. Dices: mea prohibendi 
ratio magis naturalís est, et ideo magis veritati Deoque conveniens. 
Sed hoc omne nego. Nec capio, quod Deus per naturalem intel- 
lectum nobis venenum letale esse revelavit; nec rationes video, 
quibus unquam scirem, aliquid esse venenatum, nisi malos ve- 
neni effectus in aliis vidissem et audivissem. Quod homines, quía 
venenum non noscunt, inscii edant et moriantur, quotidiana nos 
docet experientia. Dices: si homines scirent, id venenum esse, 
etiam malum id esse, eos non lateret. Sed respondeo, neminem 
veneni haberi notitiam aut posse habere, nisi qui vidit aut audivit, 

aliquem eius usu damnum sibi dedisse; et si ponimus, nos ad 
hunc usque diem nunquam audivisse vel vidisse, aliquem eius usu 
sibi nocuisse, non tantum nunc quoque ignoraremus, sed et sine 
metu in proprium damnum id usurparemus, quemadmodum tales 
veritates in dies docemur. 

37. Quid magis in hac vita candidum atque erectum animum, 
quam illius perfectae deitatis contemplatio delectat? Nam quem- 
admodum circa perfectissimum versatur, ita etiam perfectissimum, 
quod in finitum nostrum intellectum cadere potest, involvere de- 
bet. Nec mihi in vita quicquam est, quod cum ca mutarem de- 
lectatione. In hac coelesti instigatus appetitu multum temporis 
insumere possum; sed et simul tristitia affici, quando intueor tam 
multa finito meo intellectui deesse. Verum tristitiam sedo spe ea, 
quam possideo, quae mihi vita carior est, quod posthac existam 
et permanebo, et eam deitatem maiori perfectione, quam nunc, 
intuebor. 

38. Ubi brevem praetervolantemque considero vitam, in qua 
singulis momentis mortem exspecto; si deberem credere me finem 
habiturum, sanctaque illa et praestantissima cariturum contem- 
platione, certe omnium creaturarum, quibus cognitio finis sui 
deest, miserrimus essem. Quippe metus mortis ante obitum mi- 
serum me redderet, et post eum plane nihil, et per consequens 
miser essem, quia divina illa contemplatione privatus essem. Huc 
vero me tuae videntur ducere opiniones, quod, ubi hic esse de- 
sino, etiam in aeternum desinam, quum e contra illud verbum et 
Dei voluntas consolentur interno suo in anima mea testimonio, 
quod post hanc vitam in statu perfectiore me aliquando, contem- 
plando summe perfectam deitatem, oblectabo. 39. Profecto 
licet spes ista aliquando falsa esse deprehenderetur, me tamen, 
dum spero, beatum reddit. Unicum hoc est, quod precibus, 
suspiriis et seriis votis a Deo peto et petam (utinam ad id plus con- 
ferre liceret!) quam diu spiritus hos regetartus, ut ipsi placeat, 
me sua bonitate tam beatum reddere, ut, quando hoc corpus dis- 
solvitur, ens intellectuale ad perfeetissimam illam deitatem con- 
templandum maneam; et si hoc tantum nanciscor, mihi, quo- 
modo hic credatur, quid invicem persuadeatur, an aliquid natu- 
rali intellectu fundetur et percipi ab eo possit, nec ne, perinde est. 


240 EPISTOLA XXXIII. 


Hoc, hoc solummodo est votum meum, meum desiderium con- 
tinuaeque preces, ut Deus hanc certitudinem in anima mea con- 
firmet, et, si eam possideo (ah me miserrimum, si eo destituar! ) 
prae desiderio anima mea exclamet: ,, Quemadmodum cervus an- 
helat aquarum rivos, itate, o Deus vivens, anima mea desiderat: 
ah! quando veniet dies, quod tecum ero et te adspiciam.***) 40. 
Si hoc tantum obtineo, omne animae meae studium et desiderium 
possideo. Quia vero nostrum opus Deo displicet, spem istam ex 
tua sententia non video; nec intelligo, Deum (siquidem de eo 
humano more loqui liceat), si nullam ex opere nostro et laudatione 
capit voluptatem, nos produzisse et conservasse. Si vero a tua 
sententia aberro, tuam explicationem expeto. Verum me, et forte 
te solito diutius moratus sum; quia vero mihi chartam deesse vi- 
deo, finiam. Horum solutionem videre aveo. Forte hic illic ali- 
quam ex epistola tua eduxi conclusionem , quae fortassis tua non 
erit opinio; sed super ea re explicationem tuam audire cupio. 


4l. Nuper occupatus fui in quibusdam Dei attributis perpen- 
dendis, in quo me tua non parum iuvitappendix. Mentem tuam 
solummodo fusius explicui, quae mihi non nisi demonstrationes 
exhibere videtur; et ideo demiror in praefatione affirmari, te illa 
non sentire, sed obligatum fuisse, ut ita tuum, uti promiseras, 
Cartesii philosophiam discipulum doceres; et te longe aliam, tam 
de Deo, quam de anima, speciatim de animae voluntate fovere opi- 
nionem. Video quoque in illa praefatione dici, te haec cogitata 
metaphysica brevi prolixiora editurum: quae duo avide desidero; 
nam de iis aliquid singulare spero. Mea autem non fert consue- 
tudo aliquem laudibus extollere. 


42. Scripsi haec sincero animo et amicitia non fucata, prout 
in epistola tua petiisti, utque veritas detegeretur. Excusa nimiam, 
praeter intentionem, prolixitatem. Siad has responderis, me 
tibi summopere devincies. Non recuso, si ea lingua, in qua edu- 
catus sum, scribere animus est, vel alia, modo Latina aut Gallica 
Sit; hoc vero responsum, ut eadem exares lingua, peto, quia 

mentem tuam in ea bene, quod forte in lingua Latina non fieret, 
percipiebam. Ita me tibi devincies, egoque ero ac permanebo, 
Dordraci d. 16. Ianuarii 1665. 
mi domine, tibi addictissimus atque officiosissimus 
G. DE BLYENBERGH. 
P.S. In responsione tua prolixius, quid per negationem in 
Deo intelligas, erudiri exopto. 


EPISTOLA XXXIV. (Versio.) 


Anc. Spinoza miratur quod Blyenbergh omnia fere perperam intellexerit 
et exponit de eius dubiis et quaestionibus. (Voorburgi d. 28. fan. 
1665.) 


Viro doctissimo ac ornatissimo Guilielmo de Blyenbergh 


B. p. S. 


Responsio ad praecedentem. 


Mt DOMINE ET AMICE, 

Quum primam tuam epistolam legebam, existimabam nostras 
opiniones fere concordare. Sed vero ex secunda, quae die 21. 
liuius mensis mihi tradita est, longe aliter se rem habere intelligo, 
videoque nos non tantum dissentire de iis, quae longe ex primis 
principiis sunt petenda, sed etiam de eisdem ipsis principiis; adeo 
ut vix credam fore, ut nos epistolis invicem erudire possimus 
2. Video namque nullam demonstrationem, licet pro demonstra- 
tionis legibus solidissimam, apud te valere, nisi conveniat cum 
ea explicatione, quam vel ipse, vel alii theologi tibi haud ignoti 
sacrae scripturae tribuunt. Verum si deprehendas, Deum per sa- 
cram scripturam clarius et efficacius loqui, quam per lumen natu- 
ralis intellectus, quod nobis etiam concessit, ac assiduo sapientia 
sua divina firmiter et incorrupte conservat, validas habes rationes, 
ut intellectum flectas ad opiniones, quas sacrae scripturae tribuis ; 
quin ipse haud aliter facere possem. 3. Quod vero me spectat, 
quia plane et sine ambagibus profiteor, me sacram scripturam non 
intelligere, licet aliquot annos in ea insumpserim, et quia me haud 
fugit, quando solidam nactus sum demonstrationem, me non posse 


in tales cogitationes incidere, ut unquam de ea dubitare queam, 

omnino in eo, quod mihi intellectus monstrat, acquiesco sine 
ulla suspicione, me ea in re deceptum esse, nec sacram scriptu- 
ram, quamvis eam non investigem, ei contradicere posse; quia 
, Veritas veritati non repugnat“, ut iam ante in appendice mea 
(caput indicare nequeo"), nec enim liber hic ruri penes me est) 
clare indicavi; etsi fructum, quem iam ex intellectu naturali cepi, 
vel semel falsum esse deprehenderem, me fortunatum redderet, 
quoniam fruor, et vitam non moerore et gemitu, sed tranquillitate, 
laetitia et hilaritate transigere studeo, et subinde gradum unum 
adscendo. Ágnosco interim (id, quod summam mihi praebet satis- 
factionem et mentis tranquillitatem) cuncta potentia entis summe 
perfecti ac eius immutabili ita fieri decreto. 

4. Ad tuam vero ut redeam epistolam, dico me tibi summas 
ex animo agere gratias, quod mihi tuam in tempore philosophandi 
rationem aperuisti; sed quod tu talia, qualia vis ex mea epistola 
educere, mihi affingas, pro eo nullas tibi gratias ago. Quam, 
quaeso, materiam mea praebuit epistola has mihi affingendi opi- 
niones, homines nempe bestiis esse similes, homines bestiarum 
more mori et interire, nostra Deo displicere opera elc. ; licet in 
postremo hoc summopere dissentiamus, quia aliter te non perci- 
pio, quam quod intelligas, Deum nostris operibus delectari, tan- 
quam qui finem suum assecutus est, eo quod res ex voto successit. 
5. Quantum ad me, ego profecto clare dixi, probos Deum colere 
et assidue colendo perfectiores evadere, Deum amare. Hoccine est 
eos bestiis similes reddere, aut eos instar bestiarum perire, vel 
denique eorum opera Deo non placere? Si meas literas maiore 
cum attentione legisses, clare perspexisses, nostrum dissensum 
in hoc solo positum esse: scilicet an Deus, ut Deus, hoc est, ab- 
solute, nulia ei humana attributa adscribendo, perfectiones, quas 
probi accipiunt, eiscum communicet, ut ego intelligo; anve ut iu- 
dex, quod ultimum tu statuis; et ea de causa defendis impios, 
quia iuxta Dei decretum, quicquid possunt, faciunt, Deo aeque, 
ac pios servire, 6. Sed vero secundum mea dicta id nullatenus 
sequitur; quia Deum tanquam iudicem non introduco, et ideo 
ego opera ex operis qualitate, non vero ex potentia operatoris 

aestimo, ct merces, quae opus consequitur, (am necessario id 
consequitur, quam ex natura trianguli sequitur, tres eius angulos 
duobus rectis aequales esse debere. Et hoc unusquisque intelli- 
get, qui tantum ad id, quod summa nostra beatitudo in amore 
erga Deum consistit, attendit, quoque ille amor necessario ex Dei 
cognitione, quae nobis tantopere commendatur, fluit. Hoc autem 
generaliter facillime demonstrari potest, si modo ad naturam de- 
creti Dei attendatur, quemadmodum in mea appendice explicui. 
Verum fateor, eos omnes, qui divinam naturam cum humana con- 
fundunt, valde ad id intelligendum ineptos esse. 

7. Hisce literis finem hic imponere animus erat, ne tibi am- 
plius essem molestus iis rebus, quae tantummodo (uti clarum est 
ex valde devoto additamento fini tuae epistolae affixo) pro ioco et 
risu inserviunt, nulli autem usui sunt. Ne vero petitionem tuam 
omni modo reiiciam, ulterius ad explicationem vocum negationis et 
privationis, et breviter ad id, quod necessarium est ad sensum 
praecedentis meae epistolae dilucidius enucleandum, progrediar. 

8. Dico igitur primo privationem non esse privandi actum, 
sed tantum simplicem et meram carentiam, quae in se nihil est; 
est quippe ens rationis tantum vel modus cogitandi, quem forma- 
mus, quum res invicem comparamus. Dicimus exempli gratia, 
caecum visu privatum esse, quia eum facile ut videntem imagina- 
mur, sive imaginatio haec hinc oriatur, quod cum aliis, qui 
vident, sive quod praesentem suum statum cum praeterito, quum 
videbat, comparamus; et quum hunc virum ea ralione considera- 
mus, nempe comparando suam naturam cum natura aliorum, vel 
cum praeterita sua, tunc affirmamus , visum ad suam naturam 
pertinere, et propterea dicimus, eum eo privatum esse. 9. Verum 
quum Dei decretum eiusque natura consideratur, non magis de 
illo homine, quam de lapide possumus affirmare, eum visu orba- 
tum esse, quia illo tempore non magis sine contradictione illi 
homini visus, quam lapidi competit; quoniam ad hominem illum 
nil amplius pertinet et suum est, quam id, quod divinus intelle- 
clus et voluntas ei iribuit. Et propterea Deus non magis est 
causa co? illius non videre, quam rof non videre lapidis: id quod 
mera est negatio. Ita eliam quum ad naturam hominis, qui 
appelitu libidinis ducitur, atlendimus, praesentemque appetitum 

eum eo, qui in probis est, vel cum eo, quem ipse alias habuit, 
comparamus; affirmamus , eum hominem meliore appetitu pri- 
vatum esse, quia tunc isti virtutis appetitum competere iudica- 
mus. Quod facere non possumus, si ad naturam divini decreti 
et intellectus attendimus. Nam eo respectu melior ille appetitus 
non magis ad naturam istius hominis eo tempore, quam od natu- 
ram diaboli vel lapidis pertinet. 10. Et idcirco eo respectu 
melior appetitus non est privatio, sed negatio. Adeo ut privatio 
nihil aliud sit, quam aliquid de re negare, quod iudicamus ad 
suam naturam pertinere, etzega£io nil aliud, quam aliquid de re 
negare, quia ad suam naturam non pertinet. Et hinc liquet, 
quare Adami appetitus rerum terrenarum nostri, non vero intel- 
lectus Dei respectu tantum malus esset. Licet enim Deus prae- 
teritum et praesentem Adami statum sciret, non idcirco Adamum 
praeterito statu privatum esse intellizebal, hoc est, praeteritum 
ad suam naturam pertinere. Nam tunc Deus aliquid contra suam 
voluntatem, hoc est, contra proprium suum intellectum intelli- 
geret. Hoc si bene percepisses, simulque me illam libertatem, 
quam Cartesius menti adscribit, non concedere, quemadmodum 
L. M.in praefatione meo nomine testatus est, vel minimam in meis 
verbis non invenires contradictionem. 11. Sed video, me melius 
multo factarum fuisse, si in prima mea epistola Cartesii verbis re- 
spondissem, dicendo, nos non posse scire, quomodo nostra liber- 
las et quicquid ab ea dependet cum Dei providentia et libertate 
congruat (sicuti in appendice diversis locis feci*) , adeo ut ex Dei 
creatione nullam in libertate nostra queamus invenire contradi- 
ctionem, quia capere haud possumus, quomodo Deus res creavit 
et (quod idem est) quomodo eas conservat. Verum putabam, te 
praefationem legisse, meque, si ex animi sententia non respon- 
derem, in amicitiae officium, quam animitus offerebam, pecca- 
turum fuisse. Sed haec susque deque fero. 

12. Quia tamen video, te Cartesii mentem hactenus non bene 
percepisse, peto, ut haec duo attendas. Primo: neque me neque 
Cartesium unquam dixisse, quod ad nostram naturam pertineat, 
ut nostram voluntatem intra limites intellectus contineamus; sed 

tantum, quod Deus nobis intellectum determinatum et voluntatem 
indeterminatam dedit, ita tamen, ut ignoremus, in quem finem 
nos creaverit. Porro: quod istiusmodi indeterminata vel perfecta 
voluntas nos non solum perfectiores reddit; sed quoque, ut tibi 
in sequentibus dicam, quod ea nobis sit valde necessaria. 

13. Secundo: quod nostra libertas nec in quadam contingentia, 
nec in quadam indifferentia sita est, sed in modo affirmandi et ne- 
gandi; adeo ut, quo rem aliquam minus indifferenter affirmamus 
aut negamus, eoliberiores simus. Verbi causa si Dei natura no- 
bis est cognita, tam necessario ex natura nostra co affirmare sequi- 
tur, Deum existere, quam ex natura trianguli eius tres angulos 
duobus rectis aequari fluit; et tameu nunquam magis liberi su- 
mus, quam quum rem tali modo afirmamus. Quia vero haec 
necessitas nihil aliud est, quam Dei decretum, veluti in mea ap- 
pendice clare ostendi*); hine quodammodo intelligere licet, quo 
pacto rem libere agamus, eiusque causa simus, non obstante, 
quod eam necessario et ex Dei decreto agamus. 14. Hoc, inquam, 
aliquo modo possumus intelligere, quum quid affirmamus, quod 
clare et distincte percipimus; ubi vero quicquam, quod clare ac 
distincte non capimus, asserimus, hoc est, quum patimur, ut 
voluntas extra nostri intellectus limites exspatietur, tum illam ne- 
cessitatem Deique decreta non ita percipere possumus, sed no- 
stram quidem libertatem, quam nostra voluntas semper includit; 
quo respectu opera nostra solummodo bona vel malaappellantur. 
Kt si tunc conamur libertatem nostram cum Dei decreto et con- 
tinua creatione conciliare, confundimus id, quod clare et distincte 
intelligimus, cum eo, quod non percipimus, et propterea frustra 
id conamur. Sufficit ergo nobis, quod scimus nos liberos esse et 
nos tales esse posse non obstante Dei decreto, nosque mali cau- 
sam esse, eo quod nullus actus, nisi respectu nostrae libertatis, 
tantum malus nominari potest. Haec sunt, quae Cartesium spe- 
clant, ut demonstrarem, eius dicta ab ea parte nullam pati con- 
tradictionem. 

15. Jam ad ea, quae me attinent, me convertam, ac primo 
breviter referam utilitatem, quae ex mea opinione nascitur, quae 

praecipue in eo est sita, quod scilicet noster intellectus Deo mentem 
et corpus extra omnem superstitionem offert, nec preces nobis 
valde utiles esse nego. Nam meus intellectus est nimis parvus ad 
omnia media determinandum, quae Deus habet, quibus homines 
ad sui amorem, hoc est, ad salutem perducat; adeo ut tantum 
absit, hanc opinionem noxiam futuram esse, ut econtra iis, qui 
nullis praeiudiciis nec puerili superstitione praeoccupati sunt, 
unicum sit medium ad summum beatitudinis gradum perveniendi. 

16. Quod vero ais, me homines, eos a Deo tam dependentes 
faciendo, ideo elementis, herbis et lapidibus similes reddere, id 
sufficienter ostendit, te meam opinionem perversissime intelligere 
et res, quae intellectum spectant, cum imaginatione confundere. 
Si enim puro intellectu percepisses, quid sit a Deo dependere, 
certe non cogitares, res, quatenus a Deo dependent, mortuas, 
corporeas et imperfectas esse (quis unquam de ente summe per- 
fecto tam viliter ausus fuit loqui); e contra caperes, ea de causa et 
quatenus a Deo dependent, perfectas esse: adeo ut hanc depen- 
dentiam atque necessariam operationem quam optime per Dei de- 
cretum intelligamus, quando non ad truncos et herbas, sed ad 
maxime intelligibiles et res creatas perfectissimas attendimus, ut 
ex illo, quod secundo de Cartesii mente iam ante memoravimus, 
clare apparet; quod attendere debuisses. 

17. Nec reticere possum, me id summopere mirari, quod di- 
cis: si Deus delictum non puniret (hoc est, tanquam iudex tali 
poena, quam ipsum delictum non inferret; id enim solum nostra 
est quaestio), quaenam ratio impedit, quo minus quaevis scelera 
avide perpetrem? Certe qui illud tantum (quod de te non spero) 
formidine poenae omittit, is nulla ratione ex amore operatur et 
quam minime virtutem amplectitur. Quantum ad me, ea omitto 
vel omittere studeo, quia expresse cum mea singulari natura pu- 
gnant, meque a Dei amore et cognitione aberrare facerent. 

18. Porro si ad naturam humanam paulum attendisses et na- 
turam Dei decreti, prout in appendice explicui*), percepisses, 
tandemque scivisses, quomodo res esset deducenda, antequam ad 
conclusionem perveniatur, non adeo temere dixisses, hanc opinio- 

nem nos truncis etc. similes reddere; nec tam multas absurditates, 
quam imaginaris, mihi affinxisses. 

19. De duabus illis rebus, quas ais, priusquam ad secundam 
tuam regulam pergis, te percipere haud valere, respondeo : primo, 
Cartesium sufficere ad conclusionem tuam faciendam, quod 
nempe, si modo attendis ad naturam tuam, experiris, te posse iu- 
dicium tuum suspendere; si vero dicas, te in te ipso non experiri, 
nos tantum virium hodie in rationem obtinere, ut hoc semper con- 
tinuare possemus, id idem Cartesio esset ac, nos hodie non posse 
videre, nos, quam diu existimus, futuros semper res cogitantes, 
vel naturam cogitantis retenturos, quod profecto contradictionem 
involvit. 

20. Ad secundum cum Cartesio dico: si voluntatem nostram 
extra limites intellectus nostri valde limitati extendere non posse- 
mus, nos miserrimos futuros, neque in nostra potestate fore vel 
frustum panis comedere, vel passum progredi, vel subsistere; 
omnia enim incerta atque periculis sunt plena. 

21. Transeo nunc ad secundam tuam regulam, asseroque, me 
quidem credere, quod ego eam veritatem, quam tu in Scriptura 
esse credis, illi non tribuam, et tamen credo, quod ego illi tan- 
tum, sinon plus adscribam auctoritatis; quodque longe cautius, 
quam alii, caveam, ne illi pueriles quasdam et absurdas senten- 
tias affingam, quod nemo praestare potest, nisi is, qui philoso- 
phiam bene intelligit, vel divinas habet revelationes; adeo ut me 
valde parum moveant explicationes, quas vulgares theologi de 
Scriptura adferunt, praesertim si istius sint farinae, ut Scriptu- 
ram semper iuxta literam sensumque externum sumant; et nun- 
quam praeter Socinianos crassum adeo vidi theologum, qui non 
percipit sacram scripturam creberrime more humano de Deo lo- 
qui, ac suum sensum parabolis exprimere; et quod ad contra- 
dictionem, quam frustra (mea quidem opinione) conaris ostendere, 
credo te per parabolam omnino aliud quid, quam vulgo fit, in- 
telligere. Nam quis unquam audivit, eum, qui suos conceptus 
parabolis exprimit, a suo sensu aberrare? 22. Quum Micha regi 
Aghabo diceret, se Deum in solio suo sedentem vidisse, ac exer- 
citus coelestes a dextra et sinistra stantes, Deumque ex illis quac- 
rere, quisnam Aghabum deciperet, illud ipsum certe erat para- 

bola, qua propheta praecipuum, quod ea occasione (quae non 
erat, ut sublimia theologiae dogmata doceret) Dei nomine debebat 
manifestare, sufficienter exprimebat*), adeo ut nullo modo a sensu 
Suo aberraret. Sic etiam ceteri prophetae Dei verbum iussu Dei 
ea ratione populo manifestarunt, tanquam optimo medio, non 
vero tanquam illo, quod Deus petebat, populum ad scopum Scri- 
plurae primarium ducendi, qui iuxta ipsius Christi dietum in hoc 
consistit, nimirum in amore Dei supra omnia et proximi tanquam 
sui ipsius. **) Sublimes speculationes, credo, Scripturam minime 
tangunt. Me quod spectat, nulla Dei aeterna attributa ex sacra 
scriptura didiei, nec discere potui. 

23. Quantum vero quintum attinet argumentum (scilicet pro- 
phetas Dei verbum tali ratione manifestum fecisse, quoniam veri- 
tas veritati non est contraria), nihil reliqui est, quam ut (quemad- 
modum quivis, qui demonstrandi methodum percipit, iudicabit) 
demonstrem, Scripturam, prout est, esse Dei verum 
verbum revelatum. Cuius mathematicam demonstrationem 
nisi divina revelatione habere nequeo. Etideo dixi: credo, sed 
non more mathemalico scio, omnia, quae Deus prophetis ete., 
quia firmiter credo, non vero mathematice scio, prophetas Dei in- 
timos consiliarios et legatos fuisse fidos; adeo ut in iis, quae ego 
affirmavi, nulla omnino sit contradictio, quum e contrario ab al- 
tera parte haud paucae inveniantur. 

24. Reliquum tuae epistolae, nempe ubi dicis: denique ens 
summe perfectum noverat etc., et deinde quod contra exemplum 
de veneno adfers, ac ultimo, quod appendicem et id, quod se- 
quitur, spectat, dico hanc praesentem quaestionem non respicere. 

25. Praefationem L. M. quod attinet, in ipsa certe simul 
ostenditur, quid Cartesio adhuc probandum esset, ut solidam de 
libero arbitrio demonstrationem formaret, additurque, me con- 
trariam fovere sententiam, et quomodo eam foveam: quam forte 
suo tempore indicabo. Nunc vero animus non est. 

26. De opere vero super Cartesium nec cogitavi, nec ulterio- 
rem eius gessi curam, postquam sermone Belgico prodiit; et qui- 

dem non sine ratione, quam hie recensere longum foret. Adeo ut 
nihil dicendum restet, quam me etc. 


EPISTOLA XXXV. (Versio) 


Anc. Mercator Dordracenus de virtutis et vitii ratione multa disputat ct 
epistolae fine novas proponit quaestiones. 


Clarissimo viro B. d. S. 


GUILIELMUS pe BLYENBERGH. 


Responsio ad praecedentem. 


Mi DOMINE ET CARE AMICE, 

Epistolam tuam d. 28. Ianuarii scriptam suo tempore accepi. 
Aliae occupationes praeter studia impediverunt, quo minus ad 
tuam citius responderim; et quoniam hic illic acribus tua referta 
est reprehensionibus, quid de ea iudicarem, vix sciebam. Nam 
in prima d. 5. Ianuarii exarata tam liberaliter amicitiam tuam ex 
animo mihi obtuleras, hac addita obtestatione, meam non solum 
illo tempore scriptam, sed et subsequentes valde gratas fore; quin 
amice flagitabas, ut libere, si quas insuper movere possem diffi- 
cultates, obiicerem, uti in mea d. 16. Tanuarii data prolixius paulo 
praestiti. Ad eam amicam et erudientem iuxta postulatum et pro- 
missum tuum exspectabam responsionem. Sed e contra talem, 
quae nimiam non redolet amicitiam, accepi; nempe quod nullae 
demonstrationes, licet validissimae, apud me valent, quod men- 
tem Cartesii non percipio, quod res spirituales nimiun cum ler- 
renis confundo etc., ita ut invicem epistolis diutius erudire nos 
non possemus. 2. Ad quae amice respondeo, me firmiter credere, 
le supra dicta melius me intelligere et assuetum magis esse, res 
corporeas a spiritualibus discernere. In metaphysica enim, quam 
ego inchoo, summum adscendisti gradum, et ideo, ut erudirer, 
favorem tuum captabam; nunquam vero existimabam, me ob- 
iectionibus libere factis offensionis causam praebitarum. Sum- 
mas tibi ex animo ago gratias, quod lantum laborem ín duabus 
epistolis exarandis, praecipue in secunda, suscepisti. 3. Ex 
posteriore, quam ex priore, tuam mentem clarius percepi, et 
nihilo minus ei assensum praebere nequeo, nisi difficultates, quas 

adhuc in ea invenio, tollantur. Nec hoc offensionis causam dare 
potest. Nam illud vitium in intellectu nostro arguit, si veritati 
sine fundamento necessario assentimur. Licet tui veri essent 
conceptus, iis assensum praebere non licet, quam diu in me quae- 
dam obsceuritatis vel dubitationis rationes supersunt, quamvis du- 
bitationes non ex re proposita, sed ex mei intellectus imperfe- 
ctione orirentur. Et quia hoc abunde tibi notum est, aegre ferre 
non debes, si rursus quasdam formem obiectiones. Cogor ita 
facere, quam diu rem clare percipere nequeo; nam hoc in alium 
non fit inem, quam ad veritatem inveniendam, non vero ad tuam 
mentem praeter intentionem tuam detorquendam; et propterea ad 
haec pauca amicam peto responsionem. 4. Dicis, nihil ad es- 
sentiam. rei amplius pertinere, quam id, quod divina voluntas 
potentiaque ei concedit et revera tribuit; et quum ad naturam 
hominis, qui appetitu libidinis ducitur, altendimus, praesentem- 
que appetitum cum eo, qui in probis est, vel cum eo, quem ipse 
alias habuit, comparamus, affirmamus eum hominem meliore 
appelitu privatum esse, quia tunc isti virtutis appetitum compe- 
tere iudicamus. | Quod facere non possumus, si ad naturam di- 
vini decreti et intellectus attendimus; mam eo respectu melior ille 
appetitus non magis ad naturam istius hominis eo tempore, quam 
ad naturam diaboli aut lapidis pertinet elc. Licet enim Deus 
praeteritum et praesentem Adami statum sciret, non idcirco 
Adamum praeterito statu privatum esse, hoc est, praeteritum ad 
suam praesentem naturam pertinere intelligebat ete. 5. Ex qui- 
bus verbis clare sequi videtur, iuxta tuam sententiam nihil aliud 
ad essentiam pertinere, quam quod eo momento, quo percipitur, 
res habet, hoc est, si me voluptatis desiderium tenet, illud desi- 
derium ad meam illo tempore pertinet essentiam, et si me non 
tenet, illud 20n-desiderium ad meam eo, quo non desidero, tem- 
pore essentiam pertinet. Unde infallibiliter consequitur, me tum 
respectu Dei aeque perfectionem in meis operibus includere (so- 
Jummodo gradu diiferentibus), quando voluptatum cupiditate, 
quam quando ea non teneor; quando omnis generis scelera per- 
petro, quam quando virtutem et iustitiam exerceo. 6. Ad meam 
enim essentiam eo tempore tantum duntaxat, quantum operor, 
pertinet. Nec enim plus, nec minus, secundum tuam positionem, 

operari possum, quam quantum revera accepi perfectionis, quia 
voluptatum scelerumque cupiditas ad meam eo tempore, quo facio, 
pertinet essentiam, et eo tempore illam, non vero maiorem, a 
divina potentia accipio. Exigit ergo divina potentia eiusmodi dun- 
taxat opera. Et ita ex tua positione clare videtur sequi, Deum 
scelera una eademque ratione velle, qua ea vult, quae tu nomine 
virtutis insignis. 7. Ponamus iam, quod Deus ut Deus, non 
vero ut iudex, piis et impiis talem et tantum essentiae largitur, 
quantum vult, ut illi efficiant; quaenam rationes dantur, ut unius 
opus non eodem modo, quam alterius velit? Nam quoniam uni- 
cuique ad opus suum qualitatem concedit, sequitur utique, quod, 
quibus minus largitus est, eadem ratione tantum ab ipsis petit, 
quantum ab illis, quibus plus dedit; et per consequens Deus sui 
ipsius respectu maiorem minoremve nostrorum operum perfe- 
ctionem, voluptatum et virtutum cupiditatem eodem modo exigit : 
adeo ut, qui scelera patrat, necessario eadem patrare debeat, quia 
nihil aliud ad suam eo tempore essentiam spectat; uliis, qui vir- 
tutem exercet, ideo virtutem exercet, quia Dei potentia voluit, ut 
ad suam eo tempore essentiam id pertineret. Rursum mihi vide- 
tur Deus aeque et eodem modo scelera, quam virtutem velle; 
quatenus autem utraque vult, tam huius, quam illius est causa, 
ipsique eatenus grata esse debent. Quod de Deo concipere du- 
rum est. 

8. Dicis, ut video, probos Deum colere. Verum ex tuis 
scriptis nihil aliud percipio, quam quod Deo servire tantum sit 
talia efficere opera, quae Deus, ut operaremur, voluit. Idem 
adscribis impiis et libidinosis. Quaenam ergo est differentia re- 
spectu Dei inter proborum et improborum cultum? Ais etiam, 
probos Deo servire et serviendo continuo perfectiores evadere. 
Sed non percipio, quid per zo perfectiores evadere intelligas, nee 
quid significet ro continuo perfectiores evadere. Nam et impii et 
pii suam essentiam et conservationem aut continuam creationem a 
Deo ut Deo, non vero ut iudice nanciscuntur, voluntatemque eius 
iuxta Dei decretum utrique eodem modo exsequuntur. Quaenam 
ergo differentia respectu Dei inter utrosque potest esse? Nam tó 
perfectiores continuo evadere non ex opere, sed ex Dei voluntate 
(luit; adeo ut, si impii per opera sua imperfectiores fiunt, illud 

non fluat ex operibus, sed ex sola Dei voluntate; et utrique volun- 
tatem Dei tantum exsequuntur.  Nequit ergo in his duobus ratione 
Dei dari discrimen. Quaenam sunt ergo rationes, ut hi per opus 
suum continuo perfectiores , illi vero deteriores evadant? 

9. Sed vero discrimen operis horum supra alterorum opus in 
hoc ponere videris, quod hoc opus plus perfectionis, quam illud 
includit. In his tuum vel meum certo confido latere errorem. 
Nam nullam in tuis scriptis reperire licet regulam, secundum 
quam res magis minusve perfecta dicitur, quam quando plus 
minusve habet essentiae. Si iam haec sit perfectionis regula, sunt 
igitur scelera Dei respectu ei aeque ac opera proborum grata. Nam 
Deus ea ut Deus, hoc est, sui respectu eodem modo vult, quia 
utraque ex Dei fluunt decreto. 10. Si haec sit sola perfectionis 
regula, errores non nisi improprie tales dici possunt. Sed revera 
nulli errores, nulla dantur scelera: et quicquid est, illam tantum- 
modo et talem, quam Deus dedit, essentiam complectitur, quae 
semper, utcumque ea se habeat, perfectionem involvit. Me hoc 
clare non posse percipere, fateor, et tu quaerenti, an occidere 
Deo aeque placeat, ac eleemosynas largiri; an furtum commit- 
tere, Dei respectu, aeque bonum sit, ac iustum esse, condona. 
Si neges, quaenam sunt rationes? Si affirmes, quae apud me ex- 
istunt rationes, quibus moverer, ut hoc opus, quod tu virtutem 
appellas, magis quam aliud operarer? Quaenam lex magis hoc, 
quam illud prohibet? 11. Si ipsam nomines virtutis legem, fa- 
tendum mihi certe est, me nullam apud te reperire, iuxta quam 
virtus moderanda et ex qua cognoscenda sit. Quicquid enim est, 
a Dei voluntate inseparabiliter dependet, et per consequens et hoc 
et illud ex aequo virtuosum est. Et quid tibi virtus vel lex virtutis 
sit, non capio. Ideo etiam quod asseris, nos ex amore virtutis 
debere operari, non intelligo. Dicis quidem, te scelera et vitia 
omittere, quia ea cum singulari tua natura pugnant, et te ab di- 
vina cognitione et amore seducunt; verum nullam horum in omni- 
bus tuis scriptis invenio vel regulam vel probationem. Quin ex- 
cusa me, si contrarium ex illis sequi dicam. —Omittis ea, quae 
vitia appello, quia cum singulari tua natura pugnant, non autem 
quia vitia complectuntur: omiltis ea, quemadmodum cibus, a 
quo natura nostra abhorret, relinquitur. Certe qui mala omittet, 

eo quod sua natura ab eis abhorret, parum de virtute gloriari 
poterit. 

12. Hic iam rursum quaestio moveri potest: an, si daretur 
animus, cum cuius singulari natura non pugnaret, sed conveniret, 
voluptates sceleraque patrare, an, inquam, ratio virtutis sit, quae 
ipsum ad virtutem praestandam malumque omittendum mo- 
veret? Sed qui fieri potest, ut quis cupiditatem voluptatis amit- 
teret, quum eius cupiditas eo tempore de sua sit essentia, ipsam- 
que iam modo acceperit, neque dimittere possit? 

13. Hanc etiam consequentiam in tuis scriptis non video, quod 
nimirum eae actiones, quas scelerum nomine insignio, te a Dei 
cognitione et eius amore seducerent. Nam voluntatem Dei tantum 
exsequutus es, neque amplius praestare poteras, quia ad tuam isto 
tempore essentiam constituendam a divina voluntate ac potentia 
nihil amplius datum erat. Quomodo sic determinatum ac depen- 
dens opus a divino amore aberrare facit?  Aberrare est confusum 
et independens esse, et hoc secundum te est impossibile. Nam 
sive hoc sive illud, sive plus sive minus perfectionis edimus, illud 
ad esse nostrum pro illo tempore immediate a Deo accipimus: 
quomodo ergo possumus aberrare? Vel ego, per errorem quid 
intelligatur, non capio. Attamen in hoc, inquam, solo causa 
vel moi vel tui erroris latere debet. 

14. Hic multa alia dicerem et quaererem. Primo: an substan- 
tiae intellectuales alio modo, quam vitae expertes a Deo depen- 
deant? Licet enim entia intellectualia plus essentiae, quam vita 
carentia involvant, annon utraque Deo Deique decreto ad suum 
motum in genere et ad talem motum in specie conservandum opus 
habent, et per consequens, quatenus dependent, annonuna eadem- 
que ratione dependeant? Secundo: quia, quam ei D. des Cartes ad- 
signavit, libertatem animae non concedis, quaenam sit differentia 
inter dependentiam intellectualium et anima carentium substan- 
tiarum? et si nullam volendi habent libertatem, quomodo tu eas a 
Deo dependere concipias? et quo pacto anima a Deo dependeat? 
15. Tertio : siquidem nostra anima non ea sit praedita libertate, an- 
ne nostra actio proprie Dei actio et nostra voluntos proprie Dei sit 
voluntas? Plura alia quaerere possem, sed tam multa a te petere 
non ausim : solummodo ad praecedentia responsum tuum brevi ex- 

specto, an forte hoc medio adhibito sententiam tuam melius intel- 
ligam, ut postea de hac re coram tecum pluribus agerem. Ubi 
enim tuum nactus fuero responsum , Leydam profectus , si gratum 
sit, in transitu te salutabo. His nixus dico ex animo, tibi salute 
dicta, me manere 
Dordraci d. 19. Febr. 1665. 
tibi addictissimum atque officiosissiinum 
G. DE BLyENBERGH. 

P.S. Nimia festinatione hanc inserere quaestionem oblitus 
sum: an quod alias nobis eveniret, prudentia nostra non im- 
pedire queamus. 


EPISTOLA XXXVI. (Versio) 


Arc. Spinoza respondet aliter apud philosophos, aliter apud theologos 
de Deo rebusque divinis disputandum esse. De quaestionibus 
epistolae antecedentis. (Yoorburgi d. 13. Mart. 1665.) 


Viro doctissimo ac ornatissimo Guilielmo de Blyenbergh 


B. p. S. 


Responsio ad praecedentem. 


Mi DOMINE ET AMICE, 

Duas abs te hac septimana accepi epistolas; posterior d. 9. 
Martii exarata tantum ei inserviebat, ut me de priore d. 19. Fe- 
bruarii scripta et mihi Schiedamo missa certiorem redderet. Jn 
hac priore te de eo queri video, quod dixerim, nullam apud te de- 
zonstrationem locum habere posse etc., quasi illud mearum ra- 
tionum respectu, quia statim tibi non fecerunt satis, locutus 
fuerim; quoda mente mea longe abest. Respiciebam propria tua 
verba, quae sic habent: Et si quando post diutinam investiga- 
tionem accideret, ut naturalis mea scientia videretur cum hoc 
verbo vel pugnare, vel non satis bene eic., illud verbum tantae 
apud me est auctoritatis, ut conceptus, quos existimo clare per- 
cipere, mihi polius suspecti sint etc.; adeo ut tua tantum verba 
breviter repetierim , nec propterea credo, me ulla in re irae causam 
praebuisse, eo magis, quod ea tanquam rationem adducebam, 
quibus magnum nostrum dissensum ostenderem. 

2. Porro, quia in calce secundae epistolae scripseras, te tan- 

iummodo sperare et optare, ut in fide ac spe perseveres, alque 
reliqua, quae nobis invicem de intellectu naturali persuademus, 
tibi esse indifferentia; animo volvebam, uti et iam revolvo, meas 
nulli usui futuras, mihique ea de causa consultum magis esse, ut 
studia (quae alioqui tam diu intermittere cogor) non negligerem 
propter res, quae nullum fructum possunt largiri. Nec hoc primae 
epistolae meae contrariatur: quia ibite ut merum philosophum, 
qui (sicuti haud pauci, qui se Christianos autumant, concedunt) 
nullum alium veritatis Lydium habet lapidem praeter naturalem 
intellectum, non vero theologiam , considerabam. Sed de hac re 
me aliter edocuisti, simulque ostendisti, quod fundamentum, cui 
nostram amicitiam superaedificare animus erat, non, ut arbitra- 
bar, esset iactum. 

3. Denique reliqua quod attinet, ea plerumque tali modo inter 
disputandum contingunt, ut propterea humanitatis limites non 
transgrediamur, et hac de causa in secunda tua epistola, nec non 
in hac his similia tanquam non animadversa praetermittam. Haec 
de tua offensione, ut, me ei nullam dedisse causam, ostenderem, 
multo minus me ferre haud posse, ut mihi quisquam obloquatur. 
Nunc, quo ad tuas obiecliones rursus respondeam, me converto. 

4. Statuo ergo primo, Deum absolute et revera causam esse 
omnium, quae essentiam habent, quaecumque etiam illa sint. 
Si iam poteris demonstrare, malum, errorem, scelera etc. quic- 
quam esse, quod essentiam exprimit, tibi penitus concedam, 
Deum scelerum, mali, erroris etc, causam esse. Videor mihi 
sufficienter ostendisse id, quod formam mali, erroris, sceleris 
ponit, non in aliquo, quod essentiam exprimit, consistere, ideo- 
que dici non posse, Deum eius esse causam. Neronis verbi gratia 
matricidium , quatenus aliquid positivum comprehendebat, sce- 
lus non erat; nam facinus externum fecit: simulque intentionem 
ad trucidandam matrem Orestes habuit, et tamen, saltem ita uti 
Nero, non accusatur. Quodnam ergo Neronis scelus? Non aliud, 
quam quod hoc facinore ostenderet se ingratum, immisericordem 
ac inobedientem esse. Certum autem est, nihil horum aliquid 
essentiae exprimere, et ideirco Deum eorum etiam non fuisse cau- 
sam, licet causa actus et intentionis Neronis fuerit. 

5. Porro velim hic notari, nos, dum philosophice loquimur, 

non debere phrasibus theologiae uti. Nam quia theologia Deum 
passim, nec temere, ut hominem perfectum repraesentat, pro- 
pterea oportunum est, ut in theologia dicatur, Deum quicquam 
cupere, Deum taedio operibus improborum affici et proborum de- 
lectari. In philosophia vero, ubi clare percipimus, quod Deo 
illa attributa, quae hominem perfectum reddunt, tam aegre pos- 
sunt tribui et adsignari, quam si ea, quae elephantum asinumve 
perficiunt, homini tribueremus; ibi haec et his similia verba nul- 
lum obtinent locum, nec ibi sine nostrorum conceptuum summa 
confusione ea usurpare licet. Quare philosophice loquendo dici 
nequit, Deum a quoquam quicquam petere, neque ei taediosum 
aut gratum quid esse; haec quippe omnia humana sunt attributa, 
quae in Deo locum non habent. 

6. Notari tandem voluissem, quod, quamvis opera proborum 
(hoc est, eorum, qui claram Dei habent ideam, ad quam cuncta 
eorum opera, ut et cogitationes determinantur) et improborum 
(hocest, eorum, qui Dei ideam haud possident, sed tantum re- 
rum lerrenarum ideas, ad quas eorum opera cogitationesque de- 
terminantur), et denique omnium corum, quae sunt, ex Dei 
aeternis legibus et decretis necessario profluant continuoque a Dco 
dependeant, attamen non solum gradibus, sed et essentia ab in- 
vicem differunt. Licet etenim mus aeque ac angelus, et aeque 
tristitia ac laetitia a Deo dependeant, nequit tamen mus species 
angeli et tristitia species laetitiae esse. Hisce opinor me luis ob- 
iectionibus (si eas probe intellexi, quippe interdum dubius haereo, 
num conclusiones, quas inde deducis, non differant ab ipsa pro- 
positione, quam demonstrare suscipis) respondisse. 

7. Verum illud clarius patebit, si ad quaestiones propositas ex 
his fundamentis respondeam. Prima est: an occidere Deo adeo 
acceptum sit, ac eleemosynas elargiri? Altera est: an furari Dei 
respectu aeque bonum sit, ac iustum esse? Tertia denique est: 
an, si daretur animus, cum cuius singulari natura non pugnaret, 
sed conveniret, libidinibus obtemperare et scelera perpetrare, an 
ineo, inquam, ratio virtutis daretur, quaeipsi, ut bonum face- 
ret et malum omitteret, persuaderet? 

8. Ad primam hoc do responsum , me (philosophice loquendo) 
quid his verbis: Deo acceptum esse velis, nescire. Siroges: an 

Deus hunc non odio habeat, illum vero diligat? an Deum alius 
contumelia affecerit, alius favore prosecutus fuerit? respondeo: 
quod non. Si vero quaestio est: numne homines, qui occidunt 
el eleemosynas distribuunt, aeque probi et perfecti sint? rursus 
negando respondeo. 

9. Ad secundam regero: si bonum respectu Dei inferat, iu- 
stum aliquid boni Deo praestare et furem aliquid mali, respondeo, 
neque iustum neque furem in Deo delectationem aut taedium posse 
causari. Si vero quaeratur: an utrumque illud opus, quatenus 
aliquid reale et a Deo causatum est, aeque sit perfectum? dico, 
si ad opera tantum animum advertamus et ad talem modum, posse 
fieri, ut utrumque aeque sit perfectum. Si igitur interroges: 
numne fur et iustus aeque sint perfecti beatique? respondeo: non. 
Per iustum namque eum intelligo, qui constanter cupit, ut unus- 
quisque, quod suum est, possideat; quam cupiditatem ego in 
mea ethica (necdum edita) in piis ex clara, quam de se ipsis et 
Deo habent, cognitione necessario originem ducere, demonstro. 
Et quoniam eius generis cupiditatem fur non habet, necessario 
Dei et sui ipsius cognitione, hoc est, primario, quod nos homi- 
nes beatos reddit, destituitur. 10. Si tamen ulterius quaeras: 
quid te queat movere, ut magis hoc opus, quod virtutem nun- 
cupo, quam aliud facias? dico, me non posse scire, qua via ex 
infinitis Deus utatur, ut te ad hoc opus determinet. Posset esse, 
ut Deus tibi clare sui ideam impresserit, ut mundum oblivioni 
propter sui amorem traderes, reliquosque homines, sicut te 
ipsum, amares; et perspicuum est huiusmodi animi constitutio- 
nem cum ceteris omnibus, quae malae vocantur, pugnare et ea 
de causa in uno subiecto non posse esse. Porro fundamenta ethi- 
ces explicandi et etiam cuncta mea dieta demonstrandi non est hic 
locus, quia tantum in eo sum, ut ad quaestiones tuas responsum 
dem et eas a me avertam arceamque. 

11. Quantum denique tertiam quaestionem attinet, ea con- 
iradictionem supponit, mihique aeque videbatur, ac si quis roga- 
ret: Si melius cum alicuius natura conveniret, ut se ipsum su- 
spenderet, an rationes darentur, utse non suspenderet? Verum, 
eiusmodi dari naturam , sit possibile. Tunc affirmo (etiamsi libe- 
rum arbitrium concederem, sive non concederem), si quis videt, 

se commodius ín cruce posse vivere, quam mensae suae accum- 
bentem, eum stultissime agere, si se ipsum non suspenderet; et 
is, qui clare videret, se scelera patrando revera perfectiore et 
meliore vita vel essentia, quam virtutem sectando posse frui, is 
etiam stultus foret, si illa non faceret. Nam scelera respectu 
istiusmodi naturae humanae perversae virtus essent. 

12. Ad aliam quaestionem, quam calci epistolae addidisti, 
quia una hora vel centum eius generis quaerere possemus, nec ta- 
men nunquam ad conclusionem unius perveniremus, et ipse re- 
sponsionem non adeo urges, non respondebo. Hoc tempore 
tantum dicam etc. 


EPISTOLA XXXVII. (Versio) 


Anc. Laele recordatur colloquii cum Spinoza in itinere habiti et 
quinque novas quaestiones proponit. 


Viro clarissimo B. d. S. 


GUILIELMUS pe BLYENBERGH. 


Responsio ad praecedentem. 


Mt DOMINE ET AMICE, 

Ubi tua honorabar praesentia, ut in ea perseverarem, uon 
tempus, multo minus memoria permittebat, ut quae colloquen- 
tes tractavimus, ei mandarem; licet ego quam primum a te dis- 
cesseram, omnes memoriae vires, quo audita relinerem, colli- 
gerem. In proximum ergo profectus locum tuas opiniones chartae 
mandare conabar. Sed experiebar tunc, me revera ne quartam 
quidem tractatorum partem retinuisse ; adeo ut tibi sim excusan- 
dus, si adhuc semel, tantum quaerendo de iis, in quibus men- 
tem tuam vel non bene perceperim, vel non bene retinuerim, tibi 
molestus sim. — Optem, ut hunc laborem aliquo beneficio tibi 
compensandi facultas daretur. 

2. Primum erat: quomodo, ubi principia et cogitata tua me- 
taphysica lego, quae tua quaeque Cartesii sit sententia, interno- 
scere possim? 

Secundum; an proprie detur error, et in quo consistat? 

Tertium: qua ratione statuas, voluntatem non esse liberam? 

3. Quartum, quid his verbis, quae L. M. in praefatione tuo 
nomine scripsit, intelligas, nempe: Quum contra auctor noster 
admiltat quidem, in rerum natura esse substantiam cogitantem, 
attamen neget, illam conslituere essentiam mentis humanae, 
sed slatuat, eodem modo, quo extensio nullis limitibus determi- 
nata est, cogitationem etiam nullis limitibus determinari: adeo- 
que quemadmodum corpus humanum non est absolute, sed tan- 
tum certo modo secundum leges naturae extensae per molum et 
quietem determinata extensio; sic eliam mentem sive animam 
humanam non esse absolute, sed tantum secundum leges naturae 
cogitantis per ideas certo modo determinatam cogitationem; 
quae necessario dari concluditur, ubi corpus humanum existere 
incipit. 4. Unde sequi videtur, sicut eorpus humanum ex mil- 
lenis compositum est corporibus, ita etiam humanam mentem ex 
millenis constare cogitationibus; et quemadmodum humanum 
corpus in millena resolvitur unde componebatur corpora, sic 
etiam mentem nostram, ubi corpus deserit, in tam multiplices 
ex quibus constabat cogitationes resolvi. Et sicuti resolutae hu- 
mani nostri corporis partes non amplius unitae manent, sed alia 
corpora inter ea se insinuant, ita sequi quoque videtur, mente 
nostra dissoluta illas innumeras cogitationes, quibus constabat, 
non amplius combinatas, sed divisas esse; et quemadmodum cor- 
pora soluta corpora quidem manent, sed non humana, ita a morte 
quoque nostram substantiam cogitantem quidem resolvi, ut cogi- 
tationes vel substantiae cogitantes maneant, non vero ita, utes- 
sentia erat earum, quum mens humana dicebantur. 5. Unde 
mihi videtur, ac si statueres, substantiam hominis cogitantem 
mutari et instar corporum resolvi, quin imo quasdam ita, ut de 
impiis (ni me fallat memoria) affirmabas , omnino perire, nullam- 
que sibi retinere cogitationem reliquam. Et sicut D. des Cartes, 
ut L. M. habet, mentem esse substantiam absolute cogitantem 
tantum praesupponit, ita et tu et L. M. praesupponilis maximam 
partem, ut mihi videmini. Quare tuam hoc in negotio mentem 
clare non percipio. 

6. Quintum est, quod tam in colloquio, quam in postrema 
tua epistola d. 13. Martii scripta statuis, ex clara Dei et nostri 

cognitione oriri constantiam, qua, ut quilibet suum sibi habeat, 
cupimus. Verum hic explicandum restat, qua ratione Dei et 
nostri cognitio in nobis constantem voluntatem producat, ut 
unusquisque, quod suum est, possideat, hoc est, qua via id ex 
Dei cognitione fluat, vel nos obstringat, ut virtutem amemus et 
ea negligamus opera, quae vitia dicimus; et unde procedat (quan- 
doquidem occidere et furari iuxta te aeque quid positivum, ac 
eleemosynas dare comprehendant), cur caedem committere non 
tantum perfectionis, beatitudinis et acquiescentiae, quantum 
eleemosynas distribuere involvat. 7. Dices forte, ut in postrema, 
quae d. 13. Martii consignata est, hanc quaestionem ad elhicam 
spectare, eamque inibi a te moveri. Verum quum sine huius 
quaestionis, ut et praecedentium elucidatione, ego tuam ne- 
queam percipere mentem, quin semper absurditates supersint, 
quas conciliare non possum, amice rogo, ut latius mihi ad eas 
respondeas ac praecipuas quasdam definitiones, postulata et axio- 
mala, quibus tua ethica et haec imprimis quaestio innititur, pro- 
ponas et explanes. Forte, quia labor deterret, te excusabis; 
verum ut meae satisfacias petitioni saltem hac vice flagito, eo quod 
absque ultimae quaestionis solutione mentem tuam nunquam 
recte sim percepturus. 8. Optem, ut laborem tuum aliquo bene- 
ficio compensare liceret. Tempus duarum triumve septimanarum 
praescribere non audeo; tantum ut ante iter tuum Amstelaeda- 
mense ad has responsum des, requiro. Hoc ubi praestiteris, me 
tibi summopere devincies, egoque ostendam me esse et per- 
manere, 
Dordraci d. 27. Martii 1665. 
mi domine, 
tuum ad quaevis officia paratissimum 
G. DE BLxENBERGH. 

EPISTOLA XXXVIII (Versio) 


Arc. Spinoza se non posse amplius per literas cum Blyenberghio com- 
municare rescribil, coram vero se quaedam explieaturum adfirmat. 
(Voorburgi m. Aprili 1665.) 


Humanissimo ornatissimoque viro Guil. de Blyeubergh 


B. p. S. 


Responsio ad praecedentem. 


Mi DOMINE ET AMICE, 

Ubi tua d. 27. Martii ad me data mihi tradebatur, ut Amste- 
Jaedamum proficiscerer, in procinctu stabam. Quare, ubi dimi- 
dium eius perlegeram, domi relinquebam, donec rediissem, ut 
ium responderem; quoniam putabam, eam nihil nisi quaestiones 
ad primam spectantes controversiam comprehendere. Ego vero 
postea eam perlegens longe aliud eius argumentum esse deprehen- 
debam, in eaque non modo probationem eorum, quae in praefa- 
tione mearum demonstrationum geometricarum in Cartesii princi- 
pia curavi scribi, eo tantum fine, ut meam sententiam cuilibet 
indicarem, non vero probarem et hominibus persuaderem; sed 
etiam magnam ethices partem, quae, ut cuivis notum, metaphy- 
sica et physica fundari debet, desiderari. 2. Qua de causa ut tuis 
facerem satis quaestionibus, a me impetrare non potui; sed occa- 
sionem exspectare volui, quo amicissime coram, ut postulato de- 
sistas, a te peterem, meae negationis rationem darem et denique 
ostenderem, eas ad primae nostrae controversiae solutionem non 
facere, sed e contra maximam partem a solutione istius litis pen- 
dere. Tantum ergo abest, ut mea opinio, rerum necessitatem 
spectans, sine iis non possit percipi; quia hae revera percipi ne- 
queunt, antequam ea in antecessum intelligatur. 3. Antequam vero 
offerebatur occasio, hac hebdomada alterum adhuc mihi tradeba- 
tur epistolium, quod aliquam displicentiam ex nimia mora prae 
se ferre videtur. Et ideo haec pauca ad te scribere necessitas me 
coëgit, ut de proposito et decreto meo certiorem, ut iam reddidi, 
te redderem, Spero te, negotio perpenso ultro atua petitione 
destiturum, et tamen animum in me propensum servaturum. 
Ego a mea parte pro viribus meis in omnibus demonstrabo, me 
esse etc. 

EPISTOLA XXXIX. (Versio) 


Arc. Argumenta de unitate Dei. 
Viro amplissimo ac prudentissimo * * ** *** 


B. p. S. 


AMPLISSIME VIR, 

Demonstrationem unitatis Dei, hinc nimirum, quod eius 
natura necessariam involvit existentiam, quam postulabas, et ego 
in me recipiebam, ante hoe tempus ob quasdam occupationes 
mittere non potui. Ut ergo eo deveniam, praesupponam 

I. Veram uniuscuiusque rei definitionem nihil aliud, quam 
rei definitae simplicem naturam includere. Et hinc sequitur 

II. Nullam definitionem aliquam multitudinem vel certum ali- 
quem individuorum numerum involvere vel exprimere; quando- 
quidem nil aliud, quam rei naturam, prout ea in se est, involvit 
et exprimit. Ex. gr. definitio trianguli nihil aliud includit, quam 
simplicem naturam trianguli; at non certum aliquem triangulorum 
numerum: quemadmodum mentis definitio, quod ea sit res cogi- 
tans, vel Dei definitio, quod is sit ens perfectum, nihil aliud, 
quam mentis et Dei naturam includit; at non certum mentium vel 
deorum numerum. 

HII. Uniuscuiusque rei existentis causam positivam, per quam 
existit, necessario dari debere. 

IV. Hanc causam vel in natura et in ipsius rei definitione (quia 
scilicet ad ipsius naturam existentia pertinet, vel eam necessario 
includit) vel extra rem ponendam esse. 

2. Ex his praesuppositis sequitur, quod si in natura certus 
aliquis individuorum numerus existat, una pluresve causae dari 
debeant, quae illum iuste nec maiorem, nec minorem individuo- 
rum numerum producere potuerunt. Si, exempli gratia, in rerum 
natura viginti homines existant (quos omnis confusionis vitandae 
causa simul ac primos in natura esse supponam), non satis est, 
causam humanae naturae in genere investigare, ut rationem, cur 
viginti existant, reddamus; sed etiam ratio investiganda est, cur 
nec plures, nec pauciores, quam viginti homines existant. Nam 
(iuxta tertiam hypothesin) de quovis homine ratio et causa, cur 


l1. 

existat, reddenda est. 3. At haec causa (iuxta secundam et ter- 
tiam hypothesin) nequit in ipsius hominis natura contineri; vera 
enim hominis definitio numerum viginti hominum non involvit. 
Ideoque (iuxta quartam hypothesin) causa existentiae horum viginti 
hominum, et consequenter uniuscuiusque sigillatim, extra eos dari 
debet. Proinde absolute concludendum est, ea omnia, quae 
concipiuntur numero multiplicia existere, necessario ab externis 
causis, nonvero propriae suae naturae vi produci. Quoniam vero 
(secundum hypothesin) necessaria existentia ad Dei naturam per- 
tinet, eius vera definitio necessariam quoque existentiam ut inclu- 
dat, necessum est; et propterea ex vera eius definitione necessaria 
eius existentia concludenda est. At ex vera eius definitione (ut 
iam ante ex secunda et tertia hypothesi demonstravi) necessaria 
inultorum deorum existentia non potest concludi. Sequitur ergo 
unici Dei solummodo existentia. Quod erat demonstr. 

4. Maec, amplissime vir, mihi hoc tempore optima visa fuit 
methodus ad propositum demonstrandum. Hoc ipsum antehac 
aliter demonstravi, distinctionem essentiae et existentiae adhi- 
bendo: quia vero ad id, quod mihi indicasti, attendo, hanc tibi 
libentius mittere volui. Spero tibifaciet satis, tuumque super ea 
iudicium praestolabor, et interea temporis manebo etc. 

Voorburgi d. 7. Ianuar. 16606. 


EPISTOLA XL. (FVersio.) 
Arc. Pergit disputare de unitate Dei. 
Viro amplissimo ac prudentissimo * * * **** 


B. b. S. 


AÀMPLISSIME VIR, 

Quod in tua epistola d. 10. Febr. ad me data aliquo modo mihi 
erat obscurum, in ultima d. 30. Martii scripta optime enucleasti. 
Quoniam igitur, quae proprie tua sit sententia, novi, statum 
quaestionis talem, qualem eum concipis, ponam: an scilicet non 
nisi unum sit ens, quod sua sufficientia vel vi subsistit? Quod non 
tantum affirmo, sed etiam demonstrare in me suspicio, hinc nimi- 
rum, quod eius natura necessariam involvit existentiam; licet hoc 

ipsum facillime ex Dei intellectu (quemadmodum ego in propos. 
1. part. I. demonstrationum mearum geometricarum in Cartesii 
principia praestiti) aut ex aliis Dei attributis demonstrare licet. 
2. Rem ergo ut aggrediamur, in antecessum breviter ostendam, 
quas proprietates ens necessariam includens existentiam habere 
debeat: nimirum 

I. Id esseaeternum. Si enim determinata duratio ei attribue- 
retur, ens istud extra determinatam durationem ut non existens, 
vel ut necessariam non involvens existentiam conciperetur, quod 
definitioni suae repugnat. 

II. Id simplex, non vero ex partibus compositum esse. Par- 
tes namque componentes natura et cognitione priores sint oportet, 
quam id, quod compositum est; quod in eo, quod sua natura 
aeternum est, locum non habet. 

3. IIT. Id non determinatum, sed solum infinitum posse con- 
cipi. Quippe si istius entis natura determinata esset et etiam de~ 
terminata conciperetur, illa natura extra eos terminos ut non exi- 
stens conciperetur, quod cum definitione sua quoque pugnat. 

IV. Id indivisibile esse. Si enim esset divisibile, in partes vel 
eiusdem vel diversae naturae dividi posset. Si hoc, destrui et ita 
non existere posset, quod definitioni adversum est; et si illud, 
pars quaelibet necessariam per se existentiam includeret, et hoc 
pacto unum sine alio existere, et per consequens concipi, ac pro- 
pterea illa natura ut finita comprehendi posset, quod per antece- 
dens definitioni adversatur. Hinc videre est, quod, si eiusmodi 
enti aliquam velimus adscribere imperfectionem, statim in contra- 
dictionem incidamus. Nam sive imperfectio, quam tali vellemus 
affingere naturae, in quodam defectu aut terminis quibusdam, 
quos istiusmodi natura possideret, vel in aliqua mutatione, quas 
virium defectu a causis externis pati posset, sita esset; eo semper 
redigemur, eam naturam, quae necessariam involvit existentiam, 
non existere, vel haud necessario existere. Et idcirco concludo: 

4. V. Id omne, quod necessariam includit existentiam, nul- 
lam in se habere posse imperfectionem , sed meram debere expri- 
mere perfectionem. 

VI. Porro, quoniam non nisi ex perfectione provenire potest, 
ut aliquod ens sua sufficientia et vi existat, sequitur, si suppona- 

mus, ens, quod non omnes exprimit perfectiones, sua nalura 
existere, etiam nos debere supponere illud quoque ens existere, 
quod omnes comprehendit in se perfectiones. Si enim minore 
potentia praeditum sua sufficientia, quanto magis aliud maiori 
potentia praeditum existit. 

5. Ut denique ad rem accedamus, affirmo, non nisi unicum 
posse ens esse, cuius existentia ad suam naturam pertinet; illud 
nimirum ens tantum, quod omnes in se habet perfectiones, quod- 
que Deum nominabo. Quippe si aliquod ponatur ens, ad cuius 
naturam existentia pertinet, illud ens nullam in se continere im- 
perfectionem, sed omnem exprimere debet perfectionem (per no- 
tam 5.); et propterea natura illius entis ad Deum (quem per no- 
tam 6. etiam existere statuere debemus) pertinere debet, quia 
omnes perfectiones, nullas vero imperfectiones in sehabet. 6. Nec 
extra Deum existere potest; nam si vel extra Deum existeret, una 
eademque natura, quae necessariam involvit existentiam, duplex 
existeret; quod iuxta antecedentem demonstrationem est absur- 
dum. Ergo nihil extra Deum, sed solus Deus est, qui neces- 
sariam involvit existentiam. Quod erat demonstrandum. 

Haec sunt, amplissime vir, quae hoc tempore ad hanc rem 
demonstrandam in medium proferre scio. Optem, ut tibi demon- 
strare liceat, me esse etc. 

Voorburgi die 10. Aprilis 1666. 


EPISTOLA XLI. (Fersio.) 
Arc. Quibusdam de unitate Dei denuo explicitis amici consilium de 
poliendis vitris audire cupit. (Voorburgi m. Maio 1666.) 


Viro amplissimo ae prudentissimo * * * * * * * 


B. p. S. 


AMPLISSIME VIR, 

Ad tuam (in causa fuit impedimentum aliquod) nono decimo 
Maii datam citius respondere non licuit. Quia vero te tuum su- 
per demonstratione mea tibi missa suspendere iudieium, quan- 
ium ad maximam partem, deprehendi (propter obscuritatem, cre- 

do, quam in ea reperis), sensum eius clarius hic explicare 
conabor. 

2. Primo ergo quatuor proprietates, quas ens sua sufficientia 
aut vi existens habere debet, enumeravi. Has quatuor reliquas- 
que his similes in nota quinta ad unam redegi. Deinde ut omnia 
ad demonstrationem necessaria ex solo supposito deducerem, in 
sexta ex data hypothesi Dei existentiam demonstrare conatus sum ; 
et inde denique, nihil amplius (ut notum) nisi simplicem ver- 
borum sensum praesupponendo, quod petebatur, conclusi. 

Hoc breviter meum propositum, hic scopus fuit. Iam unius- 
cuiusque membri sensum sigillatim explanabo, ac primum a prae- 
missis ordiar proprietatibus. 

3. In prima nullam invenis difficultatem, nec aliud quid, sic- 
ut et secunda, est, quam axioma. Per simplex enim nihil, nisi 
quod non est compositum, intelligo, sive ex partibus natura dif- 
ferentibus aut ex aliis natura convenientibus componatur. De- 
monstratio certe universalis est. 

4. Sensum tertiae (quantum ad hoc, quod si ens sit cogitatio, 
id in cogitatione, si vero sit extensio, in extensione non determi- 
natum, sed solummodo indeterminatum concipi potest) optime 
percepisti, quamvis te conclusionem percipere neges; quae tamen 
hoc nititur, quod sit contradictio, aliquid, cuius definitio existen- 
tiam includit, aut (quod idem est) existentiam affirmat, sub ne- 
gatione existentiae concipere. Et quoniam determinatum nihil 
positivi, sed tantum privationem existentiae eiusdem naturae, 
quae determinata concipitur, denotat; sequitur id, cuius definitio 
existentiam affirmat, non determinatum posse concipi. 5. Ex. 
gr. si terminus eztensionis necessariam includit existentiam, ae- 
que extensionem sine existentia, ac existentiam sine extensione 
impossibile erit concipere. Hoc si ita statuatur, determinatam 
extensionem concipere impossibile quoque erit. Si enim ea deter- 
minata conciperetur, propria sua natura esset determinanda, 
nempe extensione: et haec extensio, qua determinaretur, deberet 
sub existentiae negatione concipi; id quod iuxta hypothesin mani- 
festa est contradictio. 

6. In quarta nihil aliud volui ostendere, quam tale ens nec in 
partes eiusdem, nec in partes diversae naturae posse dividi, sive 

eae, quae diversae sunt naturae, necessariam existentiam, sive 
minus involvunt. Si enim, inquiebam, posterius hoc locum ob- 
tineret, posset destrui, quoniam rem destruere est illam in eius- 
modi partes resolvere, ut nulla earum omnium naturam totius ex- 
primat: si vero prius locum haberet, cum tribus iam declaratis 
pugnaret proprietatibus. 

7. In quinta solummodo praesupposui, perfectionem in ro esse 
et imperfectionem in privatione cov esse consistere. Dico priva- 
tionem; quamvis enim ex. gr. extensio de se cogitationem neget, 
nulla tamen hoc ipsum in ea est imperfectio. Hoc vero, si ni- 
mirum extensione deslitueretur, in ea imperfectionem argueret, 
ut revera fieret, si esset determinata; similiter si duratione, situ 
etc, careret. 

8. Sextam absolute concedis; et tamen dicis, tuam difficulta- 
tem (quare scilicet non plura entia per se existentia, natura autem 
differentia possent esse; quemadmodum cogitatio et extensio di- 
versa sunt, ac forte propria sufficientia subsistere possunt) totam 
superesse. Hinc non aliud iudicare valeo, quam te eam longe 
alio ac ego sensu capere. Confido me perspicere, quo eam sensu 
intelligas; ego tamen, ne tempus perdam, meum tantum decla- 
rabo sensum. Dico ergo, quantum ad sextam attinet, si ponamus 
aliquid, quod in suo genere solummodo indeterminatum et per- 
fectum est, sua suflicientia existere, quod eliam existentia entis 
absolute indeterminati ac perfecti concedenda erit; quod ens ego 
Deum nuncupabo. Si ex. gr. statuere volumus, extensionem 
aut cogitationem (quae quaelibet in suo genere, hoc est, in certo 
genere entis, perfectae esse queunt) sua sufficientia existere; 
eliam existentia Dei, qui absolute perfectus est, hoc est, entis ah- 
solute indeterminati erit concedenda. 9. Hic loci, quod modo 
dixi, notari vellem, quantum vocabulum Zmperfectionis spectat, 
nimirum illud significare rei alicui quicquam deesse, quod tamen 
ad suam naturam pertinet. Ex. gr. extensio solummodo respectu 
durationis, situs, quantitatis imperfecta dici potest; nimirum 
quia non durat longius, quia suum non retinet situm, vel quia 
maior non evadit. Nunquam vero, quia non cogitat, imperfecta 
dicetur, quandoquidem eius natura nihil tale exigit, quae in ex- 
tensione sola consistit, hoc est, in certo entis genere: quo re- 

spectu tantum determinata aut indeterminata, imperfecta aut per- 
fecta dicenda est. Et quandoquidem Dei natura in certo entis ge- 
nere non consistit, sed in ente, quod absolute indeterminatum 
est, eius etiam natura exigit id omne, quod rò esse perfecte expri- 
mit; eo quod eius natura alias determinata et deficiens esset. 
10. Haec quum ita se habeant, sequitur, non nisi unum ens, 
Deum scilicet, posse esse, quod propria vi existit. Si etenim, 
verbi causa, ponamus, quod extensio existentiam involvit, aeterna 
et indeterminata ut sit, absoluteque nullam imperfectionem, sed 
perfectionem exprimat, opus est. Ideoque extensio ad Deum per- 
tinebit, aut aliquid erit, quod aliquo modo Dei naturam exprimit ; 
quia Deus est ens, quod non certo duntaxat respectu, sed abso- 
lute in essentia indeterminatum et omnipotens est. Hocque, 
quod (pro lubitu) de extensione dicitur, de omni eo, quod ut tale 
statuere volemus , affirmandum quoque erit. Concludo ergo, ut 
in praecedenti mea epistola, nihil extra Deum, sed Deum solum 
sua sufficientia subsistere. Credo haec sufficere ad sensum prae- 
cedentis declarandum; tu vero melius de eoiudicium ferre poteris. 

11. Hisce (inirem: verum quia, ut mihi novae ad polienda 
vitra scutellae fabricentur, animus est, tuum hac in re consilium 
audire exoptem. Non video, quid vitris convexo-concavis tornan- 
dis proficiamus. — Convexa plana e contra utiliora ut sint necesse 
est, si bene calculum subduxi. Nam si (facilitatis gratia) pona- 
mus rationem refractionis esse ut 3 ad 2, et literas in hac apposita 
figura, ut eas in parva tua dioptrica locas, appingamus, invenie- 
tur ordinata aequatione, NI, quae dicitur z —73/ 2 ss—a— 
q^ l—2xw. Unde sequitur: si z =Q, erit s —2, quae tunc etiam 
est longissima; et si v=}, erit z = $2, vel paulo amplius: si 
nimirum supponimus radium B I secundam non pati refractionem, 
quando ex vitro versus I tendit. 


Fig. IX. 

19. Statuamus vero iam, eum ex vitro prodeuntem in plana 
superficie B F refringi, ét non versus I, sed versus R tendere. 
Quando ergo lineae B I et B R in eadem sunt ratione, in qua est 
refractio, hoc est (ut hic supponitur) ut 3 ad 2; etsi quando tunc 
tenorem sequimur aequationis, venit pro N R = V z3— oc — 
qT^i—zz. Etsiiterum, utante, ponimus z = 0, erit N R —1, 
hoc est, aequalis semidiametro. Si vero z —, erit N R —317 +- 
Id quod ostendit hunc focum alio minorem esse, licet tubus opti- 
cus per integram semidiametrum sit minor; adeo ut, si telesco- 
pium aeque longum fabricaremus, acest D I, faciendo semidia- 
metrum —11, et B F, eadem manente apertura, focus multo 
minor sit futurus. 13. Ratioinsuper, cur convexo-concava vitra 
minus placeant, est, quod, praeterquam quod duplicem laborem 
el sumptum exigunt, radii, quandoquidem non omnes ad unum 
idemque tendunt punctum, nunquam in superficiem concavam 
perpendiculariter incidant. Verum quum non dubitem, quin 
haec iam olim perpenderis ac magis accurate ad calculos revocave- 
ris, et denique rem ipsam determinaveris, ideo tuum iudicium con- 
siliumque hac de re exquiro etc. 


EPISTOLA XLII 


Anc. De optima methodo, qua inoffenso pede in rerum cognitione 
pergere possimus. 


Doctissimo expertissimoque viro I. B. 


B. p. S. 


DOoCTISSIME VIR, AMICE SINGULARIS, 

Ad ultimas tuas literas, dudum a me acceptas, antehac respon- 
dere non potui; ita variis occupationibus et sollicitudinibus impe- 
ditus fui, ut vix tandem me expedire potuerim. Nolo tamen, 
quandoquidem animum aliquantisper recipere licet, meo officio 
deesse; sed tibi quam primum maximas agere gratias volo pro 
amore atque officio erga me tuo, quod saepius opere, iam vero 
literis etiam satis superque testatus es etc. 2. Transeo ad tuam 
quaestionem, quae sie se habet, nempe: an aliqua detur aut dari 
possit methodus talis, qua inoffenso pede in praestantissimarum 

rerum cogitatione sine taedio pergere possimus? an vero, quem- 
admodum corpora nostra, sic eliam mentes casibus obnoxiae sint, 
et fortuna magis, quam arte cogilationes nostrae regantur? 
Quibus me satisfacturum puto, si ostendam, quod necessario de- 
beat dari methodus, qua nostras claras et distinctas perceptiones 
dirigere et concatenare possumus, et quod intellectus non sit, vel- 
uti corpus, casibus obnoxius. Quod quidem ex hoc solo constat, 
quod una clara et distincta perceptio, aut plures simul possunt ab- 
solute esse causa alterius clarae et distinctae perceptionis. Imo 
omnes clarae et distinctae perceptiones, quas formamus, non 
possunt oriri nisi ab aliis claris et distinctis perceptionibus, quae 
in nobis sunt, nec ullam aliam causam extra nos agnoscunt. 3. 
Unde sequitur, quas claras et distinctas perceptiones formamus, 
a sola nostra natura eiusque certis et fixis legibus pendere, hoc est, 
ab absoluta nostra potentia, non vero a fortuna, hoc est, a causis 
quamvis certis etiam et fixis legibus agentibus, nobis tamen igno- 
tis et a nostra natura et potentia alienis. Quod ad reliquas perce- 
ptiones attinet, eas a fortuna quam maxime pendere fateor. 4. Ex 
his igitur clare apparet, qualis esse debeat vera methodus eL in quo 
potissimum consistat, nempe in sola puri intellectus cognitione, 
eiusque naturae et legum; quae ut acquiratur, necesse est ante 
omnia distinguere inter intellectum et imaginationem, sive inter 
veras ideas et reliquas, nempe fictas, falsas, dubias et absolute 
omnes, quae a sola memoria dependent. Ad haec intelligendum, 
saltem quoad methodus exigit, non est opus, naturam mentis per 
primam eius causam cognoscere, sed sufficit, mentis sive perce- 
ptionum historiolam concinnare modo illo, quo Verulamius docet. 
5. Et his paucis puto me veram methodum explicuisse et demon- 
strasse, simulque viam ostendisse, qua ad eam perveniamus. 
Superest tamen te monere, ad haec omnia assiduam meditationem 
et animum propositumque constantissimum requiri, quae ut ha- 
beantur, apprime necesse est, certum vivendi modum et rationem 
statuere et certum aliquem finem praescribere. Sed de his im- 
praesentiarum satis etc. 
Voorburgi d. 10. Iun. 1666. 

EPISTOLA XLIII (Versio.) 
Are. Quaestionem arithmeticam solvit amico. (Voorburgi 1. Oct. 1666.) 


Ornatissimo viro I. v. M. 


B. pn. S. 


ORNATISSIME VIR, 

Dum hic solitarius in agro vitam ago, quaestionem, quam 
mihi aliquando proposuisti, mecum volvi, eamque simplicem 
valde deprehendi. Universalis demonstratio hoc nititur funda- 
mento: quod is iustus sit lusor, qui suam lucrandi aut perdendi 
sortem seu exspectationem cum adversarii sorte aequalem ponit. 
Haec aequalitas consistit in sorte et in pecunia, quam adversarii 
deponunt ac periclitantur; hoc est, sisors utrimque est aequalis, 
quilibet etiam aequales nummos deponere et periclitari debet; si 
vero sors sit inaequalis, unus eo plus pecuniae deponere debet, 
quo sua sors maior est, tuneque exspectatio utrimque aequalis et 
consequenter lusus aequus erit. Si enim ex. gr. A cum B ludens 
duas lucrandi exspectationes et perdendi unicam tantum, et e con- 
tra B solum unicam lucrandi exspectationem et duas habet amit- 
tendi, clare apparet, quod À tantum pro unaquaque sorte debet 
periclitari, quantum B pro sua periclitatur, hoc est, A debet du- 
plum ipsius B periclitari. 

2. Hoc ut adhuc clarius ostendamus, supponemus, tres 
A. B. C. aequali exspectatione inter se ludere et unumquemque 
aequalem pecuniae summam deponere. Manifestum est, quod, 
quia quivis aequales nummos deponit, unusquisque etiam non 
nisi tertiam partem periclitetur, ut duas tertias lucretur, quod- 
que, quia quilibet contra duos ludit, quivis unam tantum lucrandi 
exspectationem, ac duas amittendi habet. Si statuamus, terhum 
horum ante lusum inchoatum, nempe C, lusione velle desistere, 
manifestum est, eum id duntaxat, quod deposuit, hocest, ter- 
tiam partem debere recipere; et B si exspectationem ipsius C velit 
emere et illius in locum succedere, tantum debere deponere, quan- 
tum C recepit. Huic negotio nequit sese A opponere: etenim ipsi 
perinde est, an cum una contra duas sortes duorum diversorum 

lusorum, an cum uno lusore aleam subeat. 3. Hinc quum haec 
ita se habeant, sequitur, quod, si quis manum suam exserat, ut, 
si alter de duobus numeris unum coniiciat, eumque coniectura 
assequalur, certam nummorum summam lucretur, vel si e con- 
trario aberret, aequalem summam perdat, quod, inquam, ex- 
spectatio utrimque aequalis est, nimirum tam ei, qui manum ex- 
tendit, ut alter divinet, quam cui divinandi datur potestas. Porro 
Si manum extendat, ut alter prima vice unum ex tribus numeris 
divinet et cum divinando certam pecuniae summam vincat, vel sin 
minus, dimidium istius pecuniae perdat, sors et exspectatio 
utrimque est aequalis. Similiter exspectatio quoque aequalis est, 
si is, qui manum ezserit, alii bis coniiciendi copiam dat, ut si 
coniectura assequatur, certam summam sibi habeat, vel, si hal- 
lucinetur, duplo mulctetur. Sors et exspectatio aequalis quoque 
est, si ipsi concedit, ut de quatuor numeris ter coniecturam faciat 
ad quandam summam lucrandum, vel e contra perdendum ter, si 
errorem committat; vel quater ex quinque numeris, quo unum 
lucretur, aut quatuor perdat, et sic deinceps. 4. Unde sequitur 
ei, qui dextram extendit, perinde esse, ut aliquis pro se toties, 
quoties vult, ex multis unum divinet numerum, si modo pro illis 
vicibus, quas coniicere suscipit, tantum ponit et periclitatur, 
quantum numerus vicium per numerorum summam divisus facit. 
Si verbi causa 5 sint numeri et cuidam semel tantum est divinan- 
dum, is J contra $ alterius solum; si bis coniecturam faciet, tum 
2 contra 2 alterius; si ter, 3 contra 2 alterius, et sic porro $ con- 
tra 1, eL $ contra 2 periclitari debet. Et per consequens perinde ei 
est, qui veniam coniiciendi alicui largitur, si exempli loco } de- 
positi duntaxat periclitetur, ut $ lucretur, an unus solus quin- 
quies, vel an quinque homines singuli semel divinent, ut tua vult 
quaestio. 
D. 1. Octobr. 1666. 

EPISTOLA XLIV. (Versio.) 


Anc. De dioptrica Cartesii. 


Viro humanissimo atque prudentissimo I. f. 
B. ». S. 


HUMANISSIME VIR, 


Varia obstacula in causa fuerunt, quo minus ad tuas non citius 
responderim. Quod de dioptrica Cartesii *) notasti, vidi et legi. 
Non aliam is causam, qua imagines in oculi fundo maiores mino- 
resve formantur, quam radiorum decussationem considerat, qui 
ex diversis obiecti punctis veniunt, prout nimirum sese, vel pro- 
pius vel remotius ab oculo, decussare incipiunt, ita ut ad anguli 
magnitudinem, quam hi radii efficiunt, quando se invicem in oculi 
superficie decussant, non attendat. 2. Etlicet ultima haec causa 
sit praecipua, quae in telescopiis notanda est, videtur tamen, 
hanc eum silentio praeterire voluisse; quandoquidem, ut con- 
iicio, nullum illi perspectum erat medium eos radios, ex diversis 
punctis parallele prodeuntes, in totidem aliis punctis congregandi, 
et eam ob causam istum angulum non potuit mathematice deter- 
minare. Forte reticuit, ne usquam circulum aliis figuris ab se 
introduclis praeferret. Non enim dubium est, quin hac in re 
cunctas alias figuras, quas invenire licet, circulus superet. Nam 
quia circulus idem ubique est, easdem ubique proprietates habel. 
3. Si exempli causa circulus A B CD hanc possideat proprietatem, ut 
radii omnes axi A B paralleli, a parte A venientes, ad eum modum 
in eius superficie refringantur, ut postea omnes simul in puncto B 
coéant; omnes quoque radii axi € D paralleli, a parte C venientes, 
ita in superficie refringentur, ut simulin puncto D conveniant: id 
quod de nulla alia figura affirmare licet, licet hyperbolae ac elli- 
pses infinitas habent diametros. 


*) Vid. Renati des Cartes specimina philosophiae seu dissertatio de 
methodo recie regendae rationis et veritatis in scientiis investigandae, 
dioptrice et meteora. Amstel. 1656, 4. p. 61. sqq. 

Spinoza Il. à Arr re 

Fig.X 


4. Ita ergo, ut scribis, se res habet; si nihil nisi oculi vel te- 
lescopii longitudo attenditur, longissimos tubos opticos cogere- 
mur fabricare, antequam res, quaein una, tam distinctas, quam 
quae in terra sunt, possemus intueri. Sed, ut dixi, praecipuum 
in anguli magnitudine consistit, quem radii ex variis punctis ex- 
euntes in oculi superficie, quum ibi invicem decussant, efficiunt; 
hicque angulus maior quoque aut minor evadit, prout vitrorum in 
tubo eollocatorum foci magis minusve differunt. Si animus huius 
rei demonstrationem videre gestit, eam transmittere, quando pla- 
cuerit, paratus sum. 
Voorburgi d. 3. Martii 1667. 


EPISTOLA XLV. (Versio) 


Anc. Respondet ad binas I. I. literas de yovcozroite Helvetii et Brech- 
leltii, de Cartesii meditatione 3. et 4. , et de re dioptrica. 


Viro humanissimo atque prudentissimo I. I. 


B. p. S. 


HUMANISSIME VIR, 

Postrema tua huius mensis 14. die scripta recte mihi tradita 
fuit; ob varia vero impedimenta citius respondere non licuit. 
Conveni dominum Vossium *) de Helvetii negotio, qui (ne omnia 
in hae epistola, quae collocuti sumus, narrem) effuse ridebat, 


*) Est nobilissimus /saacus Vossius nat. Lugduni Batavorum a. 
1618., mort. in Anglia a. 1689, 

quin mirabatur, quod ego de his nugis ex illo quaererem. *) Ego 
tamen hoc flocci faciens, ipsum aurilicem, cuius cognomen est 
Brechtelt, qui aurum probaverat, adibam. Hic vero alium longe 
sermonem habuit, quam dom. Vossius, affirmans auri inter li- 
quescendum et separandum pondus auctum esse, et tanto gravius 
esse redditum, quantum argenti pondus, quod separationis gratia 
crucibulo iniecerat, valebat; adeo ut firmiter crederet, hoc aurum, 
quod suum argentum in aurum transmutarat, aliquid singulare in 
se continere. 2. Nec ille solus; sed diversi quoque alii domini, 
tum temporis praesenles, hoc ita sese liabere experti sunt, Post 
haec ipsum adii Helvetium, qui mihi et aurum et crucibulum, in- 
terius etiam tum auro obductum, ostendebat narrabatque, se vix 
quartam grani hordeacei vel sipapis partem plumbo liquefaeto in- 
iecisse. Addebat, se totius negotii historiam brevi editurum, et 
porro referebat, quendam virum (quem eundem illum, qui se 
convenerat, rebatur) eandem operationem Amstelodaemi fecisse, 
de quo procul dubio audivisti. Haec de hac re potui resciscere. 
3. Scriptor libelli, cuius mentionem facis (in quo gloriatur, se 
demonstraturum esse, Cartesii rationes in tertia ac quarta medi- 
tatione prolatas, quibus Dei existentiam demonstrat, falsas esse) 
certo cum sua pugnabit umbra, magisque sibi, quam aliis nocebit. 
Cartesii, fateor, axioma aliquo modo est obscurum, uti et tu no- 
lasti, atque clarius veriusque ita dixisset: Quod cogitandi poten- 
tia ad cogitandum non maior est, quam naturae potentia ad 
existendum et operandum. Clarum hoc verumque est axioma, 
unde Dei existentia clarissime et efficacissime ex sua idea sequi- 
tur. 4. Argumentum memorati auctoris, quod recenses, clare 
satis ostendit, se rem necdum intelligere. Est quidem verum, 
nos in infinitum, si hoc pacto quaestio in omnibus suis partibus 
solvitur, posse procedere; alioquin magna est stultitia. Si, 
exempli loco, aliquis interroget, per quam causam eiusmodi de- 
terminatum corpus moveatur; respondere licet, id ab alio corpore 
hocque rursus ab alio, et ita in infinitum progrediendo ad talem 
motum esse determinatum; hoc, inquam, respondere liberum 


*) Ioh. Frid. Helvetius medicus Hagensis saec. 17. med. de lapide 
philosophorum et de ypvcozroue scripsit in libro suo „vitulus aureus. ** 

est, quia duntaxat de motu quaestio est, et nos aliud corpus con- 
tinuo ponentes sufficientem aeternamque istius motus causam as- 
signamus, 5. Sed si ego librum sublimibus meditationibus re- 
pletum nitideque scriptum in manibus plebeii cuiusdam conspi- 
ciam et ipsum rogem, unde eum babeat librum, sique mihi, se 
eum ex alio libro alterius plebeii, qui quoque nitide scribere no- 
verat, descripsisse, et sic in infinitum procedat, is mihi non facit 
satis. Nam non tantum de figuris ae ordine literarum interrogo, 
de quibus tantum respondet, verum etiam de meditationibus et 
sensu, quem earundem compositio indicat; nihil ad haec in in- 
finitum sie progrediens respondet. Quomodo hoc ideis applieari 
queat, facile ex eo, quod ego in Cartesii principiorum philosophiae 
geometrice a me demonstratorum part. I. axiomate 9. declaravi, 
percipi potest. 

6. Pergo iam, ut ad secundam tuam epistolam d. nono Martii 
exaratam respondeam; in qua ulleriorem eius, quod in praece- 
denti mea de circulari figura scripseram, explicationem exigis. 
Poteris id facile capere, si modo animadvertere placet, omnes ra- 
dios, qui supponuntur parallele in anterius telescopii vitrum in- 
cidere, revera non esse parallelos (quia solummodo ex uno eodem- 
que puncto veniunt); verum ut tales considerari eo quod obiectum 
adeo longe a nobis distat, ut telescopii apertura instar puncti re- 
spectu distantiae tantum sit habenda. 7. Certum porro est, nos, 
ut integrum intueamur obiectum, non modo radiis ex unico solo 
puncto, verum aliis quoque omnibus radiorum conis ex aliis 
omnibus punctis prodeuntibus opus habere; et propterea etiam 
esse necessarium, ut in toL aliis focis, ubi per vitrum transeunt, 
conveniant. Et quamvisipseoculus non itaaccurate constitutus est, 
ut omnes radii ex diversis obiecti punctis venientes accuratissime 
in tot aliis in oculi fundo coéant, est tamen certum, eas figuras, 
quae hoc praestare possunt, aliis omnibus esse praeferendas. 
8. Quandoquidem vero definitum circuli segmentum efficere valet, 
ut omnes radios, qui ex uno procedunt puncto, in aliud suae 
diametri punctum (mechanice loquendo) cogat; alios quoque 
omnes, qui ex aliis obiecti punctis veniunt, in tot alia puncta coget. 
Duci etenim ex quovis obiecti puncto linea potest, quae per circuli 
centrum transit, licet eum in finem telescopii apertura minor 

multo sit facienda, quam alias fieret, si tantum unico foco esset 
opus, quemadmodum facile videre poteris, 

9. Quod hic de circulo dico, non de ellipsi, non de hyperbola, 
multo minus de aliis magis compositis alfirmari figuris potest, 
quia non nisi unicam ex unico solo obiecti puncto, quae per 
utrumque transit focum, lineam ducere possibileest. Haec volui 
in prima mea epistola hac de re indicare. 


Fig.XI. 


10. Demonstrationem, quod angulus, quem radii ex diversis 
punctis emanantes in oculi superficie faciunt, maior aut minor, 
prout foci magis minusve differunt, evadit, ex apposita figura per- 
spicere poteris: adeo ut post officiosissimam salutem nil restet, 
nisi ut dicam me esse etc. 

Voorburgi d. 25. Martii 1667. 


EPISTOLA XLVI f(Versio.) 
Anc. De experimentis hydrostaticis. 


Viro humanissimo atque prudentissimo 1. I. 


B. p. S. 


HUMANISSIME VIR, 

Hic paucis, quid de eo, quod primo coram, deinde literis a 
me petiisti, experientia deprehenderim, narrabo; cui, quid nunc 
de re sentiam, adiiciam. 

Curavi, ut mihi fabricaretur tubus ligneus, cuius longitudo 
10 pedum, cavitas vero 12 digitorum erat, ad quem tres perpen- 
diculares tubos applicui, uti apposita figura demonstrat. 

2. Ut primo experirer, num aquae pressio cirea tubulum B 
aeque magna, ac cirea E esset, tubum M circa A assereulo in eum 
finem parato obturavi. Porro ipsius B orificium tantopere arcta- 
bam, ut tubulum vitreum instar C caperet. Postquam ergo tubum 
ope vasis F aqua implevissem, notabam in quantam ea altitudinem 
per tubulum C prosiliret. Deinde tubum B occludebam, et sub- 
lato asserculo À aqua ut in tubum E flueret, sinebam, quem 
eodem modo, ac B, aptaveram; et postquam integrum tubum 
iterum aqua replevissem, deprehendebam eam in eandem altitu- 
dinem per D, ac per € factum fuerat, prosilire: quod mihi, tubi 
longitudinem nihil vel valde parum impedimento fuisse, persua- 
debat. 3. Ut vero hoc accuratius experirer, tentabam, an eliam 
tubus E tam brevi temporis spatio aeque, ac B, pedem cubicum 
ad id paratum posset adimplere. Ut vero tempus mensurarem, 
quia horologium oscillatorium ad manum non erat, vitreo recurvo 
tubo, ut H, usus sum, cuius pars brevior aquae immergebatur, 
longior vero in libero pendebat aere. 

E: 


Fig. XII. 

4. Hisce paratis sinebam aquam primo per tubum B aequali cum 
eodem tubo radio fluere, usque dum pes cubicus impleretur. 
Tum accurata bilance, quantum aquae interea temporis in catil- 
lum L influxerat, explorabam, ac pondus eius quatuor unciarum 
deprehendebam. Tubo deinde B occluso, aquam aequali cum eo 
radio per tubum E in cubicum pedem fluere sinebam. Hoc im- 
pleto ponderabam, ut ante, aquam, quae interea in catillum in- 
fluxerat, huiusque illius pondus ne per semiunciam quidem su- 
perare expertus sum. Quoniam vero radii tam ex B, quam ex E non 
continuo eadem vi fluxerant, operationem iterabam, ac tantum 
aquae, quantum experientia prima vice opus fuisse experti eramus, 
praesto ut esset apportabam. 5. Eramus tres adeo, ac quidem 
possibile erat, occupati, atque memoratam operationem accura- 
lius, quam antea, efficiebamus; verum non adeo accurate, ac 
quidem exoptaveram. Mihi tamen satis suppeditabatur argumenti 
ad hanc rem aliquo modo determinandum; quandoquidem ean- 
dem fere differentiam hac secunda vice, ac prima comperiebam. 
Re ergo hisque experimentis perpensis cogor concludere, differen- 
tiam, quam tubi longitudo potest efficere, initio tantum locum 
habere, hoc est, quum aqua fluxum suum inchoat; sed ubi per 
tempus exiguum fluxum continuavit, aequali vi per tubum longis- 
simum ac per brevem fluxurum. 6. Huius rei ratio est, quod al- 
tioris aquae pressio eandem semper retinet vim, quodque omnem, 
quem communicat, motum continuo ope gravitatis recipit; et ideo 
hunc motum continuo aquae in tubo contentae communicabit, us- 
que dum propulsa tantam recipit celeritatem, quantam vim gravi- 
latis aqua altior ei tribuere potest. Certum enim est, si aqua 
tubo G contenta primo momento aquae in tubo M unum conferat 
celeritatis gradum, secundo momento, siquidem priorem retineat 
vim, ut supponitur, quatuor celeritatis gradus eidem aquae com- | 
munieabit; et sic deinceps, usque dum aqua in tubo longiore M 
tantum exacte virium accepit, quantum vis gravitatis altioris aquae 
in tubo G conclusae ei communicare valet: adeo ut aqua per tubum 
quadraginta mille pedes longum decurrens post exactum temporis 
exiguum spatium altioris aquae solummodo pressione tantam ac- 
quisitura sit celeritatem, quantam eadem acquireret, si tubus M 
unum duntaxat aequaret pedem. Tempus, quod aqua in longiore 

tubo requirit ad tantam accipiendam celeritatem, determinare po- 
tuissem, si perfectiora nancisci potuissem instrumenta. Id tamen 
minus necessarium existimo, eo quod praecipuum sufficienter dc- 
terminatum est etc. 

Voorburgi d. 5. Septembr. 1669. 


EPISTOLA XLVII. (Versio) 


Anc. Ut amicus impediat, quo minus tractatus theol.-polit. in linguam 
Belgicam versus typis describatur, rogat. De libro perniciosissimo 
homo politicus." De Thalete Milesio. 


Viro humanissimo ac prudentissimo I. I. 
B. n. S. 


HUMANISSIME VIR, 

Quum me nuper professor N. N. inviseret, narrabat mihi inter 
alia, se audisse tractatum meum theologico-politicum in linguam 
Belgicam translatum esse, ac quendam, cuius nomen ignorabat, 
in eo esse, utimprimeretur. Quam ob rem serio abs te peto, ut 
in hoc negotium sedulo inquiras et, si fieri potest, impressionem 
impedias. Non solum haec mea, sed et multorum meorum ami- 
corum nolorumque est petitio, qui huius libri interdictum non 
libenter viderent, quemadmodum procul dubio fiet, si Belgico 
sermone prodit. Non dubito, quin hoc mihi et causae sis officium 
facturus. 

2. Quidam amicorum ante aliquod tempus libellum, cui titu- 
lus Homo politicus, mihi misit, de quo multa auribus hau- 
seram. Eundem evolvi, libeumque, quem homines excogitare 
et fingere queunt, perniciosissimum deprehendi. Auctoris sum- 
mum bonum sunt honores et opes, ad quae suam doctrinam ac- 
commodat, ac eo perveniendi rationem monstrat; nempe, interne 
omnem reiiciendo religionem, et externe talem profitendo, quae 
suae promotioni maxime inservit: porro nemini fidem servare, nisi 
quatenus ea ulilitatem suam habeat. Reliquum quod spectat: 
Simulare, promittere et promissis non stare, mentiri, periurare, 
multaque alia summis effert laudibus. 3. Haec ubi perlegissem, 
mecum, ut contra hunc auctorem libellum indirecte conscriberem, 

cogitabam, in quo summum bonum tractarem, deinde inquietam 
ac miseram eorum, qui honorum et divitiarum cupidi sunt, con- 
ditionem ostenderem, et denique evidentissimis rationibus mul- 
tisque exemplis respublicas insatiabili honorum et divitiarum cu- 
piditate debere interire et interiisse evincerem. 

4. Verum quanto meliores et praestantiores Thaletis Milesii 
essent meditationes, quam huius memorati scriptoris, vel ex hoc 
patet ratiocinio. Omnia, inquiebat, amicorum sunt communia ; 
sapientes sunt deorum amici et deorum sunt omnia; ergo sapien- 
tum sunt omnia. Ita uno verbo vir ille sapientissimus se fecit di- 
tissimum, magis contemnendo generose divitias, quam eas sor- 
dide quaerendo. 5. Alias tamen ostendit, sapientes non ex 
necessitate, sed voluntate divitiis carere. Quum enim amici 
ei paupertatem suam exprobrarent, respondit: Vultisne, ut 
ostendam, me posse acquirere id, quod ego labore meo in- 
dignum iudico, vos autem tanta diligentia quaeritis? Illis an- 
nuentibus conduxit omnia prela totius Graeciae (viderat enim ut 
erat astrologus insignis, fore magnam olivarum abundantiam, 
quarum annis praecedentibus magna fuerat penuria) et elocavit, 
quanti voluit, ea, quae vilissimo pretio conduxerat, atque magnas 
divitias unico anno sibi comparavit, quas deinde tam liberaliter 
distribuit, quam industria acquisiverat etc.*) 

Hagae Comitis d. 17. Februar. 1671. 

Anc. Haec epistola (a L. d. V. ad I. O. scripta, ad Spinozam vero ab 
hoc missa, ut refutaret eam) continet iudicium de singulis tractatus 
theol.-pol. capitibus, cuius summa: auctorem religionem evertere et 
atheismum docere.  (Ultraiecti d. 24. Jan. 1671, vet. st.) 


Doctissimo atque ornatissimo viro I. O. 


L. p. V. M. Dr. 


DoCTISSIME VIR, 
Nactus tandem aliquod vacuum tempus, illico applicui animum 
ad satisfaciendum votis atque postulatis tuis. Poscis autem, ut 
declarem tibi sententiam meam, adornans iudicium meum de 


*) Vid. Diog. Laert. 1, 1, 5. Conf. Cic, de div. 1, 49. 

libro, qui inscribitur discursus theologico-politicus, 
quod nunc pro copia temporis et mea facultate facere constitui. 
Non autem ibo per singula, sed per compendium auctoris sensum 
animumque eius de religione exponam. 

2. Cuius gentis ille sit, aut quod vitae institutum sequatur, 
me fugit; etiam nihil interest id scire. {llum non esse stupidi in- 
genii, nec supine et perfunctorie religionis controversias, quae 
in Europa inter Christianos agitantur, tractasse atque introspexisse, 
libri ipsius argumentum satis prodit. Sibi persuasit huius libri 
scriptor, se felicius versaturum in examinandis sententiis, per 
quas homines prorumpunt in factiones et eunt in partes, si prae- 
iudicia deponat et exuat. Hinc plus satis laboravit ad vindican- 
dum animum ab omni superstitione, a qua ut se immunem prae- 
beret, nimium se flexit in contrarium, et ut superstitiosi culpam 
vitaret, omnem mihi videtur exuisse religionem. Saltem non 
assurgit supra religionem deistarum, quorum satis ubique ma- 
gnus numerus (ut suntpessimi huius saeculi mores) est, et praeser- 
tim in Gallia: contra quos edidit tractatum Mersennus, quem 
olim me legere memini. *) Sed existimo vix ullum ex deistarum 
numero tam malo animo tamque callide et versute pro pessima iila 
causa verba fecisse, quam huius dissertationis auctorem. Prae- 
terea, nisi me coniectura fallat, iste homo se deistarum finibus 
non includit et minores cultus partes hominibus superesse sinit. 

3. Deum agnoscit, eumque universi opificem atque condi- 
torem esse profitetur. Sed formam, speciem, ordinem mundi 
plane necessarium statuit, aeque ac Dei naturam, et aeternas 
veritates, quas extra Dei arbitrium constitutas esse vult. Ideo 
etiam diserte pronuntiat, omnia indomita necessitate fatoque in- 
evitabili evenire; et statuit, res recte putantibus praeceptis atque 
mandatis nullum relinqui locum, sed hominum ignorantiam in- 
vexisse simul huiusmodi nomina, quemadmodum vulgi imperitia 
locum fecit modis loquendi, quibus Deo affectus tribuuntur. 


*) Marinus Mersennus, monachus ordinis fratrum minimorum, 
nat. 1588., Carlesio amicissimus, scripsit: l'impiété des déisles et des plus 
subtils libertins decouverte et refutée, et: quaestiones celeberrimae in 
Genesin. Paris. 1623, fol., ubi p. 669—676. atheos suae aetatis refert. 
Mort. a. 1648. 

Deus itaque pariter ad captum hominis sese accommodat, quando 
illas aeternas veritates et reliqua, quae necessario evenire debent, 
per formam mandati hominibus exponit. 4. Docetque, tam ne- 
cesse esse, ea, quae legibus imperantur et hominum voluntati 
substrata esse putantur, evenire, quam necessaria est trianguli 
natura, atque ideo illa, quae praeceptis continentur, non magis 
ab hominis voluntate pendere, aut ex eorum fuga aut prosecutione 
aliquid boni aut mali hominibus procurari, quam precibus Dei 
voluntatem flecti, aut aeterna atque absoluta eius decreta mutari. 
Praeceptorum itaque atque decretorum eandem rationem esse, at- 
que in hoc convenire, quod hominis imperitia atque ignorantia 
Deum moverit, ut eorum usus aliquis esset apud eos, qui per- 
fectiores de Deo cogitationes formare non possunt, quique huius- 
modi miseris praesidiis indigent ad excitandum in se virtutis stu- 
dium et vitiorum odium. Et ideo videre licet, auctorem nullam 
menlionem in suo scripto facere usus precum, quemadmodum 
nec vitae, nec mortis, neque cuiusquam remunerationis aut 
poenae, quibus a iudice universi afficiendi sunt homines. 

5. Idque facit congruenter suis principiis. Nam quis locus 
esse potest iudicio extremo? Aut quae exspectatio praemii aut 
poenae, quando fato omnia adscribuntur et inevitabili necessitate 
omnia a Deo emanare statuitur, vel potius, quando totum hoc 
universum Deum esse statuit? Nam vereor, ne noster auctor non 
admodum alienus sit ab illa sententia: saltem non longe discre- 
pant, statuere, omnia necessario a Dei natura emanare, et univer- 
sum ipsum Deum esse. 

6. Ponit tamen summam voluptatem hominis in cultu virtutis, 
quae ipsa sibi praemium et theatrum amplissimorum esse dicit. 
Et ideo vult hominem recte rerum intelligentem debere virtuti 
operam dare, non propter praecepta et legem Dei aut spem praemii 
aut poenae metum, sed pulchritudine virtutis et mentis gaudio, 
quod homo in usu virtutis percipit, illectum. 

7. Statuit itaque, Deum per prophetas et revelationem homi- 
nes praemiorum spe et poenarum metu, quae duo semper legibus 
connexa sunt, per speciem tantum ad virtutem horlari, quia vul- 
garium hominum ingenium ita factum est tamque male informa- 
tum, ut non nisiargumentis a natura legum et a melu poenae etspe 

praemii muluatis ad virtulis exercitationem impelli possint: at 
homines rem ex vero aestimantes intelligere, huiusmodi argu- 
menlis nullam veritatem aut vim subesse. 

8. Neque quicquam referre putat, quamvis recte hoc axiomate 
conficiatur, vates et doctores sacros, atque adeo Deum ipsum, 
per quorum os Deus hominibus est loquutus, usos esse argumen- 
lis per se, si eorum natura aestimatur, falsis. Palam enim et 
promiscue, quando usus venit, profitetur et inculeat, sacram 
scripturam non esse comparatam, ut veritatem et naturas rerum, 
quarum in ea fit mentio et quas in suum usum confert ad infor- 
mandos homines ad virtutem, doceat; negatque vates ita rerum 
peritos fuisse, ut omnino a vulgi erroribus fuerint immunes in 
conficiendis argumentis et in rationibus excogitandis, quibus ho- 
mines ad virtutem excitabant, quamvis natura virtutum et vitio- 
rum moralium iis fuerit exploratissima. 

9. Et ideo auctor praeterea docet, prophetas etiam tunc, quum 
eos, ad quos mittebantur, officii sui admonebant, aberratione iudicii 
non fuisse liberos, nec tamen ideo eorum sanctitatem et acozri- 
ario» imminutam; quamvis sermone et argumentis non veris, sed ad 
praeconcepfas opiniones eorum, ad quos verba faciebant, accom- 
modatis utebantur, iisque homines ad virtutes, de quibus nullus 
unquam ambigit et de quibus nulla est controversia inter homines, 
excitabant: quandoquidem finis missionis prophetae erat cultus 
virtutis in hominibus promovendus, non ullius veritatis doctrina. 
Et ideo existimat illum errorem et ignorantiam prophetae auditori- 
bus, quos ad virtutem inflammabat, non fuisse noxiam, quia parum 
interesse putat, quibus argumentis excitemur ad virtutem, modo 
ea moralem virtutem, ad quam incendendam comparata sunt et a 
vate in medium prolata, non evertant; quia aliarum rerum verita- 
tem mente perceptam nullum momentum habere putat ad pietatem, 
quando morum sanctitas re ipsa non continetur ea veritate, putat- 
que veritatis atque etiam mysteriorum cognitionem eo plus aut 
minus necessariam esse, quanto plus aut minus ad pietatem con- 
ferunt. 

10. Puto auctorem respicere ad axioma illud theologorum, 
qui distingunt inter sermonem vatis dogmatizantis et simplici- 
ter aliquid enarrantis, quae distinctio, ni fallor, apud omnes 

theologos recepta est, et cui doctrinae suum per errorem summum 
congruere putat. 

1l. Etideo existimat, omnes eos pedibus in suam sententiam 
ituros, qui negant rationem et philosophiam esse Scripturae inter- 
pretem. Quum enim constet omnibus, in Scriptura de Deo in- 
finita praedicari, quae Deo non conveniunt, sed accomodata sunt 
ad hominum captum, ut homines iis moveantur et virtutis studium 
in iis exciletur, statuendum esse putat, doctorem sacrum iis ar- 
gumentis non veris voluisse homines erudire ad virtutem, aut 
cuivis sacram scripturam legenti eam libertatem concessam , ut ex 
principiis suae rationis iudicet de sensu et scopo doctoris sacri, 
quam sententiam auctor prorsus damnat et explodit una cum iis, 
qui cum theologo paradoxo docent, rationem Scripturae interpre- 
tem esse. Arbitratur enim, Scripturam iuxta sensum literalem 
intelligendam, neque hominibus concedendam libertatem inter- 
pretandi ex suo arbitrio et rationis sensu, quid prophetarum verbis 
intelligi debeat, ita ut ad suas rationes et cognitionem, quam de 
rebus sibi compararunt, examinent, quando prophetae proprie et 
quando figurate sunt loquuti. Sed de his in sequentibus dicendi 
locus erit. 

12. Etutredeam ad ea, a quibus nonnihil diverteram, auctor 
inhaerens suis principiis de fatali omnium rerum necessitate negat, 
ulla miracula fieri, quae legibus naturae adversentur; quia statuit, 
Sicut supra monuimus, naturas rerum earumque ordinem non 
minus necessarium quid esse, quam sunt natura Dei aeternaeque 
veritates. Ideoque docet aeque non posse fieri, ut aliquid a na- 
turae legibus deflectat, quam ut fieri non possit, ut in triangulo 
tres anguli non sint aequales duobus tectis. 

13. Deum non posse efficere, ut pondus minus grave attollat 
magis grave, aut quod corpus motum duobus gradibus motus 
possit assequi corpus, quod quatuor gradibus motus movetur. 
Statuit itaque miracula communibus naturae legibus subiici, quas 
docet esse immutabiles aeque, ac ipsas naturas rerum, nempe 
quia naturae legibus ipsae naturae contineantur: neque admittit 
aliam Dei potentiam, quam ordinariam, quae iuxta naturae leges 
exseritur, et putat aliam fingi non posse, quia naturas rerum de- 
Strueret secumque ipsa pugnaret. 

14. Est itaque ex auctoris mente miraculum, quod inopi- 
nato, et cüius causam vulgus ignorat, evenit"); quemadmodum 
idem vulgus precum viribus et singulari Dei directioni attribuit, 
quando post rite conceptas preces imminens aliquod malum pro- 
pulsatum aut expetitum bonum sibi videtur obtinuisse, quum 
tamen ex auctoris sententia Deus iam ab aelerno absolute decreve- 
rit, ut ea evenirent, quae vulgus interventu et efficacia existimat 
evenisse: quum preces non sint causa decreti, sed decretum sit 
causa precum. 

15. Totum illud de fato et rerum indomita necessitate, tam 
quoad naturas, quam quoad eventum rerum, quae quotidie con- 
tingunt, fundat in natura Dei, vel ut clarius loquar, in natura 
Dei voluntatis atque intellectus, quae quidem nomine diversa, sed 
in Deo re ipsa conveniunt. Statuit ideoque, Deum tam necessario 
hoc universum, et quicquid successive in eo evenit, voluisse, quam 
necessario hoc idem universum cognoscit. Si Deus autem neces- 
sario cognoscit hoc universum eiusque leges, ut et veritates aeter- 
nas iis legibus contentas, concludit Deum aliud universum non 
magis condere potuisse, quam naturas rerum evertere, et facere, 
ut bis ter sint septem. Quemadmodum itaque nos ab hoc uni- 
verso eiusque legibus, secundum quas ortus et interitus rerum 
fiunt, non possimus aliquid diversum concipere, sed quicquid 
huiusmodi a nobis fingi possit, id ipsum se subvertere: sic docet 
naturam divini intellectus totiusque universi earumque legum, 
secundum quas natura procedit, ita comparatam esse, ut Deus 
non magis suo intellectu ullas res intelligere potuerit ab his, quae 
nunc sunt, diversas, quam fieri possit, ut res nunc a se ipsis sint 
diversae. 16. Conficit itaque, quod, quemadmodum Deus nunc 
ea efficere non potest, quae ipsa se subvertunt, ita Deum naturas 
ab his, quae nune sunt, diversas nec fingere nec cognoscere 
posse, quia tam earum naturarum comprehensio et intelleetio 
impossibilis est (quia repugnantia ponit ex sensu auctoris), 
quam nunc est impossibilis productio rerum ab iis, quae 
nunc sunt, diversarum; quia omnes illae naturae, si conci- 
piantur ab his, quae nunc sunt, diversae, necessario etiam cum 


*) Cont. tract. theol.-polit, cap. 6. $. 1. 


EPISTOLA XLVIIL 287 


iis, quae nune sunt, essent pugnantes: quia quum naturae rerum 
hoc universo comprehensarum (ex auctoris sententia) sunt neces- 
sariae, non possunt illam necessitatem habere ex se, sed ex 
natura Dei, a qua necessario emanant. Non vult enim cum Car- 
iesio, cuius tamen doctrinam videri vult cdoptasse, omnium 
rerum naturas, quemadmodum a Dei natura et essentia sunt di- 
versae, ita earum ideas libere in mente divina esse. 

17. Hisce, de quibus iam est habitus sermo, auctor sibi 
munivit viam ad ea, quae in fine libri tradit et quo omnia, quae in 
praecedentibus capitibus docentur, eollimant.*) Vult nempe 
mentem magistratus omniumque hominum informare hoc axio- 
male: ,,Magistratui competere ius constituendi cultus divini, qui 
publice in republica obtinere debeat; deinde magistratui fas esse, 
civibus suis permittere, ut de religione sentiant et loquantur, 
quemadmodum mens animusque iis dictat, eamque libertatem, 
etiam quantum ad actus cultus externi, eo usque subditis conce- 
dendam.** 

18. Quoad studium virtutum moralium, sive ut pietas sarta 
tecta manere possit, quum de iis virtutibus nulla controversia esse 
possit, et reliquarum rerum cognitio et usus nullam virtutem mora- 
lem contineant, inde conficit, Deo ingratum esse non posse, qualia- 
cumque sacra alioquin homines amplectantur. Loquitur autem 
auctor de iis sacris, quae virtulem moralem non constituunt, nec 
in eam impingunt, quaeque virtuti nec adversa sunt, neque ab 
ea aliena; sed quae homines suscipiunt atque profitentur tanquam 
adminicula virtutum verarum, ut ita Deo per studium earum vir- 
tutum accepti et grati esse possint, quia Deus non offenditur 
earum studio et exercitatione, quae indiferentes quum sunt, 
neque quidquam faciunt ad virtutes aut vitia; eas tamen homines 
ad usum pietatis referunt, iisque tanquam praesidiis ad virtutis 
cultum utuntur. 

19. Auctor autem, ut hominum animos apparet ad haec 
paradoxa amplectenda, statuit primo, totum cultum a Deo insti- 
tutum et Iudaeis, hoc est, civibus reipublicae fsraéliticae, tra- 
ditum, tantum ad id comparatum esse, ut feliciter in sua repu- 


*) Con.f tract. theol.-polit. cap. 19. et 20. 

blica aetatem agerent. Ceterum Iudaeos prae ceteris gentibus 
Deo caros et gratos non fuisse, idque Deum per prophetas Iudaeis 
passim fuisse testatum, quando iis exprobrabat ipsorum imperi- 
tiam et errorem, quod in cultu illo instituto et a Deo ipsis imperato 
sanctimoniam et pietatem collocarent, quum ea tantum ponenda 
erat in studio virtutum moralium, nempe in amore Dei et caritate 
proximi, 

20. Et quum Deus omnium gentium animum informarit prin- 
cipiis et quasi seminibus virtutum, ita ut sua sponte sine ulla 
ferme institutione de discrimine boni et mali iudicent, inde con- 
ficit, Deum reliquas gentes non habuisse expertes carum rerum, 
quibus vera beatitudo parari potest; sed se omnibus hominibus 
aeque beneficum praebuisse. !) 

21. Imo ut in omnibus, quae ad assequendam veram felici- 
citatem aliqua ratione praesidio et usui esse possunt, gentes Iu- 
daeis pares faciat, statuit gentes veris vatibus non caruisse, idque 
exemplis probare instituit. Imo insinuat, Deum per angelos 
bonos, quos ex consuetudine in vetere testamento usitata deos 
vocat?), imperio rexisse reliquas gentes; et ideo sacra reliquarum 
gentium Deo non displicuisse, quam diu per hominum supersti- 
tionem ita non corrumperentur, uta vera sanctitate homines red- 
derent alienos, neque eos impellerent ad ea perpetranda in reli- 
gione, quae virtuti non congruunt. Deum autem vetuisse Iudaeis 
propter rationes singulares et isti populo proprias gentium deos 
colere, qui ex Dei instituto et procuratione aeque recte colebantur 
a gentibus, ac angeli, Iudaeorum reipublicae custodes constituti, a 
Iudaeis suo modo deorum numero habebantur et divinis ab iis 
afficiebantur honoribus. 

22. Ktquum auctor arbitretur in confesso esse, cultum exter- 
num per se Deo gratum non esse, parum referre existimat, quibus 
ceremoniis cultus ille externus expediatur, modo huiusmodi sit, 
qui ita Deo congruat, utin mente hominum Dei reverentiam exci- 
tet, eosque ad virtutis studium moveat. 

23. Deinde, quandoquidem totius religionis summam con- 


1) Conf. tract. theol.-polit. cap. 3. 
2) Vid. Ps. 97, 7. 9. cf. Hebr. 1, 6. 

tineri putat cultu virtutis, omnisque mysteriorum cognitio super- 
vacua, quae per se apta nata non est ad promovendam virtutem, 
illaque potior magisque necessaria habeatur, quae plus momenti 
ad homines ad virtutem erudiendos et inflammandos confert, con- 
ficit omnes illas sententias de Deo eiusque cultu, deque iis omni- 
bus, quae ad religionem pertinent, probandas, aut saltem non 
reiiciendas, quae ex mente hominum illorum, qui illas fovent, 
verae sunt et comparatae, ut probitas vigeat floreatque. 24. Etad 
illud dogma stabiliendum, ipsos prophetas citat suae sententiae 
auctores et testes, qui edocti Deum nihili pendere, quales homi- 
nes de religione sensus habeant, sed illum cultum illasque omnes 
sententias Deo gratas esse, quae ex studio virtutum et reverentia 
numinis profectae sunt, sibi eo usque indulserunt, ut etiam talia 
argumenta, quibus homines ad virtutem incitarentur, protulerint, 
quae quidem in se vera non erant, sed ex opinione eorum, ad quos 
verba faciebant, talia aestimabantur, etapta nata erant ad calcar 
iis addendum, quo alacrius se ad virtutis studium accingerent. 
Ponit itaque Deum prophetis argumentorum selectu permisisse, 
ut ea adhiberent, quae temporibus et personarum rationibus 
essent accommodata, quaeque illi pro suo captu bona et efficacia 
putabant. 

25. Et inde natum putat, quod divinorum doctorum alii aliis 
argumentis et saepe pugnantibus inter se usi sint: Paulum do- 
cuisse hominem non iustificari operibus, Iacobum hisce opposi- 
tum incalcasse. "Videbat nempe lacobus, ita existimat auctor, 
Christianos doctrinam de iustificatione per fidem aliorsum rapere, 
et ideo per fidem et opera iustificari hominem, multis probat. *) 
Intelligebat enim ex re Christianorum sui temporis non esse , illam 
doctrinam de fide, qua homines placide quiescebant in Dei mise- 
ricordia et bonorum operum nullam habebant curam, ita incul- 
care, eoque modo proponere, ut fecerat Paulus, cui cum Iudaeis 
res erat, qui per errorem iustificationem suam ponebant in operi- 
bus legis a Mose ipsis specialiter traditae, et qua se supra gentes 
elatos et aditum ad beatitudinem sibi solum paratum putantes, 
salutis rationem per fidem, qua exaequabantur gentibus et nudi 


*) Conf. tract. theol.-polit. cap. 11. $. 19. 
Spinoza M. 19 

ac vacui ab omnibus privilegiis constituebantur, reiiciebant. 
Quum itaque utraque propositio tam Pauli, quam Iacobi, pro 
diversis temporum ac personarum momentis et appendicibus 
egregie conferebat, ut homines attenderent animum ad pietatem, 
putat auctor prudentiae apostolicae fuisse, modo hanc modo illam 
adhibere. 

26. Et haec est inter alias multas causa, quam ob rem auctor 
putat, admodum a veritate alienum esse, sacrum textum per ra- 
tionem velle explicare, eamque interpretem Scripturae constituere, 
aut unum doctorem sacrum per alium interpretari, quum sint 
paris auctoritatis: verba eorum, quibus usi sunt, explicanda esse 
ex forma loquendi et sermonis proprietate istis doctoribus fami- 
liari; non autem esse attendendum in investigatione veri sensus 
Scripturae ad rei naturam , sed ad sensum literalem tantum. 

27. Quum itaque ipse Christus et reliqui doctores divinitus 
missi suo exemplo et instituto praeierunt et ostenderunt, solum- 
modo virtutum studio homines grassari ad felicitatem, reliqua 
nihil pensi habenda, inde auctor efficere vult, magistratui id tan- 
tum curae esse debere, ut iustitia et probitas in republica vigeat, 
in minima autem parte sui muneris ponere, expendere, quis cul- 
ius et quae doctrinae veritati potissimum congruant; sed curare 
debere, ne huiusmodi suscipiantur, quae virtuti obicem ponant, 
eliam ex eorum sententia, qui ea profitentur. 

29. Magistratum itaque facile sine offensione numinis posse in 
sua republica tolerare diversa sacra. Ut autem id persuadeat, 
etiam hac via insistit, Ponit, rationem virtutum moralium, qua- 
tenus illi in societatibus usum habent et in actibus externis occu- 
patae sunt, huiusmodi esse, ut nemo eas ex privato iudicio et ar- 
bitrio exercere debeat, sed earum virtutum cultum, exercitium et 
modificationem dependere ab auctoritate et imperio magistratus, 
tum quia actus externi virtutum mutuantur suam naturam a cir- 
cumstantiis, quum etiam, quia hominis officium ad huiusmodi 
actiones externas patrandas aestimatur ex commodo aut incom- 
modo, quod ex illis actibus proficiscitur; ita ut actus illi externi, 
si tempestive non exserantur, virtutum naturam exuant et illis op- 
positi virtutum numero censeri debeant. Auctor aliam rationem 
virtutum esse arbitratur, ut, quatenus intus in mente subsistunt, 

illae semper naturam suam servant, neque a circumstantiarum 
mutabili statu pendent. 

29. Nunquam alicui licet, propensum esse ad crudelitatem et 
saevitiam, non amantem proximi et veritatis. Sed possunt inci- 
dere tempora, quibus quidem animi propositum et enarratarum 
virtutum studium non quidem deponere liceat, sed se ab iis quoad 
actus externos aut temperare, aut etiam ea agere, quae quoad 
speciem externam cum his virtutibus pugnare putantur: et ita fiat, 
ut non sit amplius officium viri probi veritatem in aperto ponere et 
ore aut scripto cives illius veritatis participes facere, eamque cum 
iis communicare, si plus incommodi, quam commodi ex illa ma- 
nifestatione in cives redundaturum putamus. Et quamvis singuli 
amore omnes homines complecti debeant, neque unquam liceat 
illi affectui nuntium mittere, evenit tamen saepius, ut quidam 
duriter a nobis sine vitio possint haberi, quando constat, ex cle- 
mentia, qua erga eos uti paramus, magnum malum nobis oritu- 
rum. 30. Ita quidem omnes existimant, non omnes veritates, 
sive illae ad religionem, sive ad vitam civilem pertinent, omni 
tempore opportune proponi. Et qui docet rosas porcis non esse 
obiiciendas, si metus est eos saevituros in eos, qui ipsis eas por- 
rigunt, is pariter non existimat viri boni officium esse, de qui- 
busdam capitibus religionis plebem edocere , de quibus in medium 
prolatis et sparsis in plebem metus est, ne ita turbent rempubli- 
cam aut ecclesiam, ut inde civibus et sanctis plus noxae, quam 
boni creetur. 

31 . Quum autem praeter alia etiam hoc societates civiles, a 
quibus imperium et auctoritas ferendarum legum seiungi non 
potest, introduxerint, quod singulorum arbitrio, quid homini- 
bus in civile corpus coalescentibus usui esset, permitti non de- 
buit, sed imperantibus concedi; inde auctor arguit, penes ma- 
gistratum ius essestatuendi, qualia et quae dogmata in republica 
publice doceri debeant, et subditorum officium esse, ad professio- 
nem externam quod attinet, sese temperare a docendis dogmati- 
bus et ab iis profitendis, de quibus publice silendum esse, magi- 
Stratus legibus sanxit; quia Deus hoc non magis privatorum iu- 
dicio permisit, quam iisdem concessit contra sensus et decreta 
magistratus aut sententiam iudicum ea agere, quibus eluditur vis 

legum, et frustrantur suo fine magistratus. !) 32. Existimat enim 
auctor, de huiusmodi rebus cultum externum eiusque professionem 
spectantibus homines pacisci posse, et actus cultus divini externos 
tam tuto committi magistratus iudicio, quam eidem conceditur 
ius et potestas aestimandi iniuriam civitati illatam, eandemque 
per vim vindicandi. Nam quemadmodum privatus non tenetur 
suum iudicium de illata iniuria civitati accommodare ad iudicium 
magistratus; sed suo sensu frui tamen possit, quamvis (si res ita 
ferat) teneatur ad magistratus sententiam exsecutioni mandandam 
etiam operam suam conferre: ita auctor arbitratur, privatorum in 
republica partes quidem esse, iudicare de veritate et falsitate, ut 
et de necessitate alicuius dogmatis, neque privatum legibus civi- 
tatis adstringi posse, ut idem de religione sentiat, quamvis ex 
iudicio magistratus pendeat, quae dogmata publice proponi de- 
beant, et privatorum officium sit, sensus suos de religione a ma- 
gistratus sententia dissentientes silentio premere, neque quic- 
quam huiusmodi agere, quo leges de cultu a magistratu constitu- 
tae vim suam obtinere non possint. 

33. At quia evenire potest, ut magistratus dissentiens a mul- 
tis ex plebe in religionis capitibus quaedam publice doceri velit, 
quae a iudicio plebis aliena sunt, et magistratus tamen existimat 
honoris divini interesse, palam in sua republica talium dogma- 
tum professionem fieri; vidit auctor, superesse illam difficulta- 
tem, qua civibus propter iudicium magistratus diversum a plebis 
iudicio creari posset damnum maximum. Ideo ad praecedentem 
rationem, etiam hanc alteram addit auctor, quae simul et ma- 
gistratus atque subditorum animum tranquillet et libertatem in re- 
ligione sartam tectam conservet.?) Nempe magistratum non de- 
bere vereri Dei iram, quamvis prava suo iudicio sacra in sua re- 
publica fieri sinat, modo illa non pugnent cum virtutibus morali- 
bus easque non evertant. 34. Cuius sententiae ralio te fugere 
non potest, quum in superioribus satis fuse eam tradidi. Nempe 
statuit auctor, Deum susque deque habere, nec cura tangi, qua- 
les opiniones homines in religione foveant et animo probent atque 


1) Conf. tract. theol.-pol. cap. 19. 
?) Vid. tract. theol.- pol, cap. 20. 

tueantur, et qualia publice sacra curent, quum haec omnia cen- 
seri debeant ex numero rerum cum virtute et vitio nullam affinita- 
tem habentium; quamvis cuiusvis officium sit, ita rationes suas 
instituere, ut ea dogmata eumque cultum habeat, quibus putat 
se maximos in virtutis studio progressus facere posse. 

35. Habes hic, vir ornatissime, per compendium tibi tradi- 
tam summam doctrinae theologi politici, quae meo iudicio 
omnem cultum et religionem tollit atque funditus subvertit, clam 
atheismum introducit, aut talem Deum fingit, cuius numinis re- 
verentia non est quod homines tangantur, quia ipse fato subiici- 
tur, neque ullus gubernationi aut providentiae divinae locus re- 
linquitur, omnisque poenarum atque praemiorum distributio tol- 
litur. Hoc saltem ex auctoris scripto videre in promptu est, eius 
ratione et argumentis infringi totius sacrae scripturae auctorila- 
tem, et dicis causa apud auctorem eius tantum mentionem fieri ; 
quemadmodum ex eius positionibus consequitur, Alcoranum etiam 
Dei verbo exaequandum. Neque auctori superest vel unum argu- 
mentum, quo probet Mahometem non fuisse prophetam verum, 
quia Turcae etiam ex prophetae sui praescripto virtutes morales, de 
quibus inter gentes lis non est, colunt; et secundum auctoris 
doctrinam Deo infrequens non est etiam gentibus, quibus oracula 
Iudaeis et Christianis tradita non est impertitus, aliis revelationi- 
bus in gyrum rationis et obedientiae ducere. 

36. Arbitror itaque me non magnopere a vero aberrasse, ne- 
que auctori a me iniuriam fieri, si denuntiem eum tectis et fucatis 
argumentis merum atheismum docere. 


EPISTOLA XLIX. 


Anc. Spinoza de epistola ad I. O. missa respondet omnesque crimina- 
tiones refutat. (Hagae Com. a. 1671.) 


Doctissimo atque ornatissimo viro I. O. 


B. b. S. 


DocTISSIME VIR, 
Miraris sine dubio, quod te tam diu exspectare feci; sed ego 
vix animum inducere possum, ut ad libellum illius viri, quem 

mihi communicare voluisti, respondeam, nec ulla alia de causa 
iam hoc facio, quam quia promisi. "Verum ut meo etiam animo, 
quoad eius fieri potest, morem geram, quam paucis potero, me 
dissolvam et breviter ostendam, quam ille sinistre meam mentem 
interpretatus sit, quod an ex malitia vel ex ignorantia fecerit, haud 
facile dixerim. Sed ad rem. 

2. Primo ait, parum interesse, scire cuius gentis ego sim, 
aut quod vitae institutum sequar. Quod sane si novisset, non 
tam facile sibi persuasisset, me atheismum docere. Solent enim 
athei honores et divitias supra modum quaerere, quas ego semper 
contempsi, ut omnes, qui me norunt, sciunt. Deinde ut ad id, 
quod vult, viam sterneret, ait, me non stupidi ingenii esse, ut 
facilius scilicet persuadere possit, me callide et versute maloque 
animo pro pessima deistarum causa verba fecisse. Quod satis 
ostendit, illum meas rationes non intellexisse. Nam quis tam 
callido ingenio tamque astuto esse potest, ut simulato animo tot 
tamque validas rationes pro re, quam falsam aestimat, dare pos- 
sit? Quem, inquam, posthae putabit ex vero animo scripsisse, 
si tam ficta, quam vera solide demonstrari posse credit? Sed nec 
hoc iam miror. Sic enim olim Cartesius a Voétio !) , et sic passim 
optimi quique traducuntur. 

3. Pergit deinde: Ut superstitiosi culpam vitaret, omnem 
mihi videtur exuisse religionem. Quid ille per religionem quid- 
que per superstitionem intelligat, nescio. An, quaeso, ille 
omnem religionem exuit, qui Deum summum bonum agnoscen- 
dum statuit, eundemque libero animo ut talem amandum? et 
quod iu hoc solo nostra summa felicitas, summaque libertas con- 
sistit? porro quod praemium virtutis sit ipsa virtus, stultitiae 
autem et impotentiae supplicium sit ipsa stultitia? et denique 
quod unusquisque proximum suum amare debet et maudatis 
summae potestatis obedire? 4. Atque haec non tantum expresse 
dixi, sed firmissimis insuper rationibus demonstravi.2) "Verum 
videre puto, quo in luto hic homo haereat. Nihil scilicet in ipsa 


1) Gisbert. Voëtius nat. 1589, inde ab a. 1634, Lugduni Batav. prof. 
theol., mort. a. 1616., vehementissimus Cartesii et Ioh. Cocceii fuit ad- 
versarius. 

2) Vid. tract, theol.-polit. cap. 4. et 43. 

virtute et intellectu reperit, quod ipsum delectet, et mallet ex 
impulsu suorum affectuum vivere, nisi hoc unum obstaret, quod 
poenam timet. A malis igitur actionibus, ut servus, invitus et 
fluctuante animo abstinet et divina mandata exsequitur, et pro hoc 
servitio muneribus ipso divino amore longe suavioribus a Deo 
honorari exspectat, seilicet eo magis, quo magis bonum, quod 
agit, adversatur et invitus facit. Atque hinc fit, ut omnes, qui 
hoc metu non retinentur, effrenatos vivere omnemque religionem 
exuere credat. Sed haec mitto, et ad eius deductionem, qua 
ostendere vult, me tectis et fucatis argumentis atheismum do- 
cere, transeo. 

5. Fundamentum ipsius ratiocinii est hoc, quod putat, me 
Dei libertatem tollere, eumque fato subiicere. Quod sane fal- 
sum est. Nam ego eodem modo statui, omnia inevitabili neces- 
sitate ex Dei natura sequi, ac omnes statuunt, ex Dei natura se- 
qui, quod se ipsum intelligit: quod sane nemo negat ex divina 
natura necessario sequi, et tamen nemo concipit, quod Deus fato 
aliquo coactus, sed quod omnino libere, tametsi necessario, se 
ipsum intelligat. Atque hic nihil reperio, quod ab unoquoque 
non possit percipi, et si haec nihilo minus ex malo animo dicta 
esse credit, quid ergo de suo Cartesio sentit, qui statuit nihil a 
nobis fieri, quod a Deo antea non fuerit praeordinatum, imo nos 
singulis momentis a Deo quasi de novo creati, et nihilo minus nos 
ex nostri arbitrii libertate agere? Quod profecto ipso Cartesio 
fatente comprehendere nemo potest. 

6. Porro haec inevitabilis rerum necessitas neque leges divinas 
neque humanas tollit. Nam documenta moralia, sive formam 
legis ab ipso Deo accipiant, sive non, divina tamen sunt et salu- 
taria, et si bonum, quod ex virtute et amore divino sequitur, a 
Deo tanquam iudice accipiamus, vel quod ex necessitate divinae 
naturae emanet, non propterea magis aut minus optabile erit, ut 
nec contra mala, quae ex malis operibus sequuntur, ideo, quia 
necessario ex iisdem sequuntur, minus sunt timenda; et denique 
sive ea, quae agimus necessario vel libere agamus, spe tamen aut 
metu ducimur. Quare falso asserit, me statuere praeceptis 
atque mandatis nullum relinqui locum, vel, ut postea pergit , quod 
nulla exspectatio praemii aut poenae est, quando fato omnia ad- 

scribuntur, et inevitabili necessitate omnia a Deo emanare sta- 
tuitur. 


7. Nec hic iam quaero, cur idem sit, vel non multum discre- 
pent, statuere omnia necessario a Dei natura emanare et universum 
Deum esse; sed velim ut notes ea, quae non minus odiose subiun- 
git. Nempe me velle, hominem debere virtuti operam dare non 
propter praecepta et legem Dei aut spem praemii aut poenae me- 
ium, sed etc. Quod sane in meo tractatu nullibi reperies; sed 
contra cap. 1V. expresse dixi, legis divinae (quae menti nostrae 
divinitus inscripta est, ut cap. II. dixi) summam eiusque summum 
praeceptum esse, Deum ut summum bonum amare; nempe non 
ex metu alicuius supplicii (nam amor ex metu oriri nequit), nec 
prae amore alterius rei, qua delectari cupimus; nam tum non tam 
ipsum Deum, quam id, quod cupimus, amaremus. Atque hanc 
ipsam legem Deum prophetis revelasse in eodem capite ostendi, et 
sive istam legem Dei iuris formam ab ipso Deo accepisse statuam, 
sive quod ipsam concipiam ut reliqua Dei decreta, quae aeternam 
necessitatem et veritatem involvunt, manebit nihilo minus Dei de- 
cretum et salutare documentum, et sive Deum amem libere, sive 
ex necessitate Dei decreti, Deum tamen amabo et salvus ero. 
Quare affirmare hic iam possem, istum hominem ex illorum genere 
esse, de quibus in fine meae praefationis dixi, me malle, ut 
meum librum prorsus negligerent, quam eundem perverse, ut 
omnia solent, interpretando molesti sint, et dum sibi nihil pro- 
sunt, aliis obsint. 


8. Et quamvis haec sufficere putem ad id quod volebam osten- 
dendum, pauca adhue tamen notare operae pretium duxi; nempe 
ipsum falso putare, me ad axioma illud theologorum respicere, 
qui distinguunt inter sermonem vatis dogmatizantis et simpliciter 
aliquid narrantis. Nam si per hoc axioma illud intelligit, quod 
cap. XV. cuiusdam R. Iehudae Alpakhar esse dixi; qua ratione 
putare potui, meum eidem congruere, quum ipsum in eodem 
capite tanquam falsum reiecerim? Si autem aliud putat, fateor 
me illud adhuc ignorare, adeoque ad id minime respicere potui. 


9. Porro non etiam video, cur dicit, me existimare omnes eos 
pedibus in meam sententiam ituros, qui negant rationem et philo- 

sophiam esse Scripturae interpretem, quum ego tam horum, quam 
Maimonidae sententiam refutaverim. 

10. Longum nimis foret omnia eius recensere, quibus osten- 
dit, se non omnino sedato animo iudicium de me fecisse. Quare 
ad eius conclusionem transeo, ubi ait, miki nullum superesse 
argumentum, quoprobem Mahometem non fuisse prophetam 
verum. Quod quidem ipse ex meis sententiis conatur ostendere, 
quum tamen ex iisdem clare sequatur eundem impostorem fuisse; 
quandoquidem libertatem illam, quam religio catholica lumine 
naturali et prophetico revelata concedit, quamque omnino concedi 
debere ostendi, ipse prorsus adimit. Et quamvis hoc non esset, 
an, quaeso, teneor ego ostendere prophetam aliquem falsum esse? 
Prophetae sane contra tenebantur ostendere, se veros esse. Quod 
si regerat Mahometem legem etiam divinam docuisse, suaeque 
legationis certa signa dedisse, ut reliqui prophelae fecerunt, nihil 
causae profecto erit, cur neget, eundem verum fuisse prophetam. 

11. Quod autem ad ipsos Turcas et reliquas gentes attinet. 
Si Deum cultu iustitiae et caritate erga proximum adorent, eos- 
dem spiritum Christi habere credo et salvos esse, quicquid de 
Mahomete et oraculis ex ignorantia persuasum habeant. 

12. En vides, amice, virum istum longe a vero aberrasse et 
nihilo minus concedo, ipsum nullam mihi, sed maxime sibi iniu- 
riam facere, quando pronuntiare non erubescit, me tectis et 
Jfucatis argumentis atheismum docere. 

13. Ceterum non puto, te hic aliquid reperturum, quod in 
hunc virum inclementius dictum iudicare possis. Attamen si quid 
simile offendas, id quaeso vel ut deleas, vel, prout tibi videbitur, 
corrigas. Animus nonest eum, quisquis tandem sit, irritare et 
labore meo mihi inimicos parare; et quia hoc saepe similibus dis- 
putationibus fit, ideo vix a me impetrare potui, ut responderem, 
nec impetrare potuissem, nisi promisissem. Vale, et tuae pru- 
dentiae hanc epistolam committo, meque, qui sum etc. 

EPISTOLA L. (Versio.) 


Ant. De discrimine inter Spinozae et Hobbesii politicam, de unitate Dei, 
de figurae notione, de libro professoris Ultraiectini in tractatum 
theol.-politicum. 


Viro humanissimo atque prudentissimo * ***** 


B. p. S. 


HUMANISSIME VIR, 

Quantum ad politicam spectat, discrimen inter me et Hobbe- 
sium!), de quo interrogas, in hoc consistit, quod ego naturale ius 
semper sarlum tectum conseryo, quodque supremo magistratui in 
qualibet urbe non plus in subditos iuris, quam iuxta mensuram 
potestatis, qua subditum superat, competere statuo, quod in 
statu naturali semper locum habet, 

2. Porro, quod demonstrationem attinet, quam ego in appen- 
dice geometricarum in Cartesii principia demonstrationum sta- 
bilio?), nempe Deum non nisi valde improprie unum vel unicum 
dici posse; respondeo, rem solummodo existentiae, non vero 
essentiae respectu unam vel unicam dici. Res enim sub numeris, 
nisi postquam ad commune genus redactae fuerunt, non concipi- 
mus. Qui verbi gratia sestertium et imperialem manu tenet, de 
numero binario non cogitabit, nisi hunc sestertium et imperialem 
uno eodemque, nempe nummorum vel monetarum nomine vocare 
queat. Nam tunc se duos nummos vel monetas habere, potest 
affirmare; quoniam non modo sestertium, sed etiam imperialem 
nummi vel monetae nomine insignit. 3. Hinc ergo clare patet, 
nullam rem unam aut unicam nominari, nisi postquam alia res 
concepta fuit, quae (ut dietum est) cum ea convenit. Quoniam 
vero Dei existentia ipsius sit essentia, deque eius essentia univer- 
salem non possimus formare ideam , certum est, eum, qui Deum 
unpm vel unicum nuncupat, nullam de Deo veram habere ideam, 
vel improprie de eo loqui. 

4. Quantum ad hoc, quod figura negatio, non vero aliquid po- 
sitivum est; manifestum est, integram materiam indefinite consi- 


1) Respicit Thom. Hobbesii (nat. a. 1588., mort. a. 1679.) libros: 
a de cive" et ,, de corpore politico." 
2) Vid. cogit. metaph. I. cap. 6. $. 2. 

deratam nullam posse habere figuram, figuramque in finitis ac de- 
terminatis corporibus locum tantum obtinere. Qui enim se figu- 
ram percipere ait, nil aliud eo indicat, quam se rem determinatam, 
et quo paeto ea sit determinata, concipere. Haec ergo determina- 
tio ad rem iuxta suum esse non pertinet; sed econtra est eius non- 
esse. Quia ergo figura non aliud quam determinatio, et determi- 
natio negatio est, non poterit, ut dictum, aliud quid quam negatio 
esse. 

5. Librum, quem Ultraiectinus professor in meum scripsit, 
quique post obitum eius luci expositus est!), e fenestra bibliopolae 
pendentem vidi, et ex paucis, quae tum temporibus in eo legeram, 
eum lecta, multo minus responsione indignum iudieabam. Re- 
linquebam ergo librum eiusque auctorem. Mente subridens vol- 
vebam, ignarissimos quosque passim audacissimos et ad scriben- 
dum paratissimos esse. Mihi***" merces suas eodem modo, ac 
propolae, venum exponere videntur, qui semper, quod vilius est, 
primo loco ostendunt. Aiunt, diabolum esse vaferrimum; mihi 
vero eorum genius longe hunc vafritie superare videtur. Vale. 

Hagae Comitis d. 2. Iunii 1674. 

Anc. Leibnilius Spinozae mittit libellum de optica editum eiusque cupit 
cognoscere iudicium. De Franc. Lanae et Ioh. Oltii libris. 


Illustri et clarissimo viro B. d. S. 


GOTTFRIDUS LEIBNITIUS. 


ILLYSTBRIS ET CLARISSIME VIR, 

Inter ceteras laudes tuas, quas fama publicavit, etiam insignem 
rei opticae peritiam esse intelligo. Quae res efficit, ut qualem- 
cumque conatum meum ad te destinare voluerim, quo meliorem 
in hoc studiorum genere censorem non temere reperero. Schedu- 
lam hanc, quam mitto, ac notitiam opticae promolae inscripsi ?), 
ideo publicavi, ut commodius possem communicare cum amicis 


1) Est Regneri a Mansvelt adversus anonymum theologico-politicum 
liber singularis. Opus posthumum. Amstelod. 1674, 4. 

2) Prodiit Francof. 1611. 4., in Leibnitii Opp. tom. III. p. 13. sg. ed. 
Dutens. 

aut curiosis. Audio et amplissimum ****** in eodem genere 
florere, nec dubito tibi cognitissimum esse.!) Unde si huius 
quoque iudicium et favorem mihi impetraveris, beneficium miri- 
fice auxeris. Schedula ipsa, quid rei sit, satis explicat. 

2. Credo ad manus tuas pervenisse prodromum Francisci La- 
nae?) soc. Jesu Italice scriptum, ubi dioptrica quoque non- 
nulla insignia proponit. Sed et Joh. Oltius, Helvetius, iuve- 
nis in his rebus pereruditus, publicavit cogitationes physico-me- 
chanicas de visione; in quibus partim machinam quandam polien- 
dis omnis generis vitris simplicem admodum et universalem polli- 
cetur, partim ait, se reperisse modum quendam colligendi omnes 
radios ab omnibus obiecti punctis venientes in totidem alia puncta 
respondentia, sed tantum in certa distantia figuraque obiecti. 

3. Ceterum id, quod a me propositum est, huc redit, non ut 
omnium punctorum radii recolligantur (id enim in qualibet obiecti 
distantia aut figura, quantum hactenus cognitum sit, impossibile 
est), sed ut aeque colligantur radii punctorum extra axim optieum, 
ac in axe optico; ac proinde aperturae vitrorum, salva distincta 
visione, possint fieri quantaecumque. Sed haec acutissimo iudi- 
cio tuo stabunt. Vale faveque, 

Francofurti d. 5. Octobr. stylo 

novo 1671. 
amplissime vir, 
cultori sedulo 
GOTTFRIDO LEIBNITIO, 
I. U. D. et consiliario Mogunt. 


1) Significatur Ysbrandus Diemerbroeckius , nat. a. 1609., professor 
medic. Ultraiectinus, Cartesianus, mort. a. 1674. 

2) Franciscus Lana, vir ordinis lesuitarum ingeniosissimus, nat. a. 
1631. Bresciae, prof. lilerarum human., philos. et mathem. universit. 
Rom., scripsit: ,, Prodromo promesso all' arte maestra **, cuius inier- 
pretatio , Prodromus seu specimina novarum inventionum artis magi- 
strae.” Mort. a. 1687. 

Arc. Spinoza se non satis Leibnilii novam sententiam intellexisse re- 
spondet eiusque explicationem optat. 


Eruditissimo nobilissimoque viro Gottfr. Guil. Leibnitio 
Iuris utr. doctori et consiliario Moguntino 


B. p. S. 
Hesponsio ad praecedentem. 


ERUDITISSIME NOBILISSIMEQUE DOMINE, 

Schedulam, quam mihi dignatus es mittere, legi, magnasque 
pro eiusdem communicatione habeo gratias. Doleo, quod men- 
tem tuam, quam tamen credo te satis clare explicuisse, non satis 
assequi potuerim, videlicet, an aliam credis esse causam, cur in 
vitrorum apertura parci esse debemus, quam quia radii, qui ex 
uno puncto veniunt, non in alio accurate puncto, sed in spatiolo, 
quod punctum mechanicum appellare solemus, congregentur, 
quod spatiolum pro ratione aperturae maius aut minus est. 
2. Deinde rogo, num lentes illae, quas pandochas vocas, hoc 
vitium corrigant, ut scilicet punctum mechanicum sive spatiolum, 
in quo radii, qui ex eodem puncto veniunt, post refractionem con- 
gregantur, idem ratione magnitudinis semper maneat, sive aper- 
tura magna sit sive parva. Nam si haec praestant, earum aper- 
turam ad libitum augere licebit, et consequenter omnibus aliis fi- 
guris mihi cognitis longe praestantiores erunt; alias nihil video, 
cur easdem supra communes lentes tantopere commendas. 
3. Lentes enim circulares eundem ubique habent axem, adeoque 
quando illas adhibemus, omnia obiecti puncta, tanquam in axe 
optico posita, sunt consideranda: et quamvis omnia obiecti puncta 
non in eadem sint distantia, tamen differentia, quae inde oritur, 
sensibilis esse non potest, quando obiecta admodum remota sunt, 
quia tum radii, qui ex uno puncto veniunt, tanquam paralleli con- 
siderati, ingrederentur vitrum. Hoc tamen credo lentes tuas iu- 
vare posse, quando plurima obiecta uno obtutu comprehendere 
volumus (ut fit, quando lentes circulares conversas admodum 

magnas adhibemus), ut omnia scilicet distinctius repraesententur. 
Verum iudicium de his omnibus suspendere malo, donec mentem 
tuam clarius explices, quod ut facias, enixe rogo. Domino 
***** ut jubes, alterum exemplar misi. Respondit, sibi im- 
praesentiarum tempus non esse id examinandi; se tamen post 
unam aut alteram hebdomadam vacaturum sperat. 

4. Prodromum Francisci Lanae necdum vidi, ut nec etiam 
Joh. Oltii cogitationes physico-mechanicas, et, quod magis doleo, 
nondum hypothesis tua physica ad manus meas pervenit, nec hie 
Hagae Comitis venalis exstat. Munus igitur, quod mihi tam 
liberaliter promittis, aeceptissimum mihi erit, et si qua alia re 
tibi inservire potero, semper me invenies paratissimum.*) Pre- 
cor itaque ut ad haec pauca mihi respondere non graveris. 

Hagae Comitis d. 9. Nov. 1671. 

Fir amplissime, 
ex asse tuus 
B. n. SPINOZA. 


P.S. Dom. Diemerbruckius hic non habitat.  Cogor itaque 
hanc tabellioni ordinario tradere. Non dubito, quin hic 
Hagae Comitis aliquem qui epistolas nostras curare velit 
noveris, quem ego novisse velim, ut epistolae commodius 
et securius curari possent. Si tractatus theologico-politi- 
cus ad tuas manus nondum pervenerit, unum exemplar, 
nisi molestum erit, mittam. Vale. 


*) Verba sequentia et P. S. omissa erant in opp. posthumis. Addidi 
ea ex autographo, quod Chr. Th. de Murr contulit in biblioth. regia 
Hannover. Conf. eiusdem B. de Sp. adnotat. ad tract. theol.-pol. Hag. 
Gom. 1802, p. 26. sq. 

Ame. Fabritius iussu ac nomine electoris Palatini Spinozae munus pro- 
fessoris philosophiae in academia Heidelbergensi offert cum amplis- 
sima philosophandi libertate. 


Philosopho acutissimo ac celeberrimo B. d. S. 


I LUDOVICUS FABRITIUS. 


CELEBERRIME VIR, 

In mandatis mihi dedit serenissimus elector Palatinus*), do- 
minus meus clementissimus, ut ad te, mihi quidem hucusque 
ignotum, serenissimo vero principi commendatissimum scriberem, 
ac rogarem, an in illustri sua academia ordinariam philosophiae 
professionem suscipere animus esset. Stipendium exsolvetur an- 
nuum, quo ordinarii professores hodie fruuntur. Non alibi inve- 
nias principem faventiorem eximiis ingeniis, inter quae te aesti- 
mat. 2. Philosophandi libertatem habebis amplissimam, qua te 
ad publice stabilitam religionem conturbandam non abusurum 
eredit. Ego sapientissimi principis mandato non potui non obse- 
cundare. Quapropter te rogo quam impensissime, ut quam pri~ 
mum mihi respondeas, tuamque ad me responsionem vel sere- 
nissimi electoris residenti Hagae Comitis D. Grotio, vel D9. Gilles 
van der Hek ad me in fasciculo literarum, quae in aulam trans- 
mitti solent, curandam tradas, vel alia denique commoditate, quae 
opportunissima videbitur, utaris. Hoc unum addo, te, si huc ve- 
nias, vitam philosopho dignam cum voluptate transacturum , nisi 
praeter spem et opinionem nostram alia omnia accidant. His vale 
et salve, 

Heidelb. d. 16. Febr. 1673. 

vir clarissime, 
a nominis tui studiosissimo 
I. Lvpovico FABRITIO, 
acad. Heidelb. professore et ele- 
€toris Palatini consiliario. 


*) Est Carolus Ludovicus , Friderici V. infelicis filius, mortuo patre 
elector Palatinus ab a. 1632, usque ad a. 1680, 

An&. Spinoza principi clementissimo gralias agit, sed quum nunquam 
publice docere desideraverit el propter alias quasdam causas, ut hac 
de re magis deliberare liceat modeste rogat. 

Amplissimo nobilissimoque viro D. I. Ludovico Fabritio 


acad. Heidelbergensis professori et electoris Palatini consiliario 


B. p. S. 


Responsio ad praecedentem. 
AMPLISSIME VIR, 

Si unquam mihi desiderium fuisset alicuius facultatis profes- 
sionem suscipiendi, hanc solam optare potuissem, quae mihi a 
serenissimo electore Palatino per te offertur, praesertim ob liber- 
tatem philosophandi, quam princeps clementissimus concedere 
dignatur, ut iam taceam, quod dudum desideraverim sub imperio 
principis, cuius sapientiam omnes admirantur, vivere. Sed quon- 
jam nunquam publice docere animus fuit, induci non possum, 
ut praeclaram hanc occasionem amplectar, tametsi rem diu mecum 
agitaverim. 2. Nam cogito primo, me a promovenda philosophia 
cessare, si instituendae iuventuti vacare velim. — Cogito deinde, 
me nescire, quibus limitibus libertas ista philosophandi intercludi 
debeat, ne videar publice stabilitam religionem perturbare velle : 
quippe schismata non tam ex ardenti religionis studio oriuntur, 
quam ex vario hominum aflectu vel contradicendi studio, quo 
omnia, etsi recte dicta sint, depravare et damnare solent. Atque 
haec quum iam expertus sim, dum vitam privatam et solitariam 
ago, multo magis timenda erunt, postquam ad hunc dignitatis 
gradum adscendero. 3. Vides itaque, vir amplissime, me non 
spe melioris fortunae haerere, sed prae tranquillitatis amore, quam 
aliqua ratione me obtinere posse credo, modo a publicis lectioni- 
busabstineam. Quapropter te enixissime rogo, ut serenissimum 
electorem ores, ut mihi hac de re amplius deliberare liceat, deinde 
ut favorem clementissimi principis cultori devotissimo conciliare 
pergas, quo magis tibi devincias, 

Hagae Comitis d. 30. Martii 1673. 

amplissime nobilissimeque domine , 


tuum exc asse 
B. n. S. 

EPISTOLA LV. (Versio.) 
âne. Anonymus Spinozae de apparilionibus , spectris et lemuribus sen- 
lentiam vult cognoscere. 
Acutissimo philosopho B. d. S. 
* o* o * o* X o * * 
CLARISSIME VIR, 

Causa, cur hanc tibi scribam, est, quod tuam de apparitioni- 
bus et spectris vel lemuribus sententiam scire desiderem, et si 
dentur, quid de illis tibi videatur, et quam diu illorum duret vita ; 
eo quod alii ea immortalia, alii vero mortalia esse opinantur. in 
hac mea dubitatione, an nimirum ea dari concedas, ulterius non 
pergam. Certum interim est, veteres eorum existentiam credi- 
disse. Theologi ac philosophi hodierni eiusmodi creaturas ex- 
istere hactenus credunt, licet in eo, quaenam illorum sit essentia, 
non concordent. Quidam ex tenuissima et subtilissima constare 
materia, alii ea spiritualia affirmant. 2. Verum (ut íam dicere 
coepi) multum ab invicem dissentimus, quia, an largiaris ea ex- 
istere, dubius sum; quamvis, uti nec te fugit, tot exempla et hi- 
storiae in omni antiquitate inveniantur, ut revera ea vel negare, vel 
in dubium vocare, difficile foret. Certum est, nempe quod, si 
fatearis ea existere, non tamen credas, quaedam eorum esse ani- 
mas demortuorum, ut Romanae fidei defensores volunt. Hic fi- 
niam tuumque exspectabo responsum. Nihil de bello, nihil de 
rumoribus dicam, eo quod in ea nostra aetas incidit tempora etc. 
Vale. 

D. 14. Septemb. 1674. 


EPISTOLA LVI (Versio. 


AnG. Respondet spectra quid sint se ignorare, neque veterum neque 
recentiorum auctoritatem valere quidquam. (Hagae m. Sept. 1614.) 
Amplissimo prudentissimoque viro *** **** 

B. v. S. 


Responsio ad praecedentem. 
AMPLISSIME YIR, 
Tua, quam heri accepi, mihi fuit aeceptissima, tam quod ali~ 
qoud de te nuntium audire desiderabam, qaum quod te mei peni- 
Spinoza II. 20 

tus non oblitum esse video. Quamnvis forte alii malum esse omen 
putarent, vel lemures causam ad me scribendi fuisse, ego tamen 
e contra maius quid in eo noto; res non tantum veras, sed et nu- 
gas atque imaginationes mihi usui esse posse perpendo. 

2. Verum hoc, an nimirum spectra, phantasmata ac imagina- 
tiones sint, seponamus; quia nempe non tantum ea negare, ve- 
rum etiam de iis dubitare, adeo rarum tibi videtur, quam ei, qui 
tot historiis, quas hodierni et antiqui narrant, convictus est. 
Magna aestimatio ac honor, in quo te habui semper et adhuc ha- 
beo, ut contradicam, multo minus ut tibi blandiar, non patitur. 
Medium, quod servabo, est, ut ex tot, quas de spectris legisti hi- 
storias, unam vel alteram eligere placeat, de qua minimum dubi- 
tare licet, quaeque clarissime spectra existere demonstrat. 3. 
Nam, ut verum fatear, nunquam fide dignum legi auctorem, qui 
ea dari clare ostenderet. Et hactenus quid sint ignoro, nemoque 
mihi unquam id potuitindicare. Certum tamen est, quod de re, 
quam tam clare monstrat experientia, debemus scire quid sit; 
alioquin difficillime ex aliqua historia spectra dari colligimus. 
Colligitur quidem aliquid esse, quod tamen nemo scit, quid sit. 
Si philosophi, quae ignoramus, spectra nominare volunt, ea haud 
negabo, quia res infinitae sunt, quae me latent. 

4. Denique, viramplissime, antequam me hac in materia ul- 
terius explicem: dic quaeso mihi, quaenam res haec spectra vel 
spiritus sint. Suntne infantes, stulti vel insani: quia quae de 
iis auribus hausi, potius insipientibus, quam sapientibus conve- 
niunt, quaeque, uteain meliorem interpretemur partem, rebus 
puerilibus vel stultorum delectamentis similiora sunt? Ante- 
quam finio, hoc unum tibi proponam, illud scilicet desiderium, 
quod plerumque homines habent, res, non ut revera sunt, sed ut 
eas desiderant, narrandi, facilius ex narratioaibus de lemuribus 
spectrisque ac ex aliis cognosci. 5. Huius rei praecipua, ut credo, 
ratio est, quod, quia eiusmodi historiae non alios habent testes, 
nisi earum narratores, harum inventor pro lubitu circumstantias, 
quae ei commodissimae videntur, vel addere vel demere potest, 
nec timet, ut sibi quisquam contra dicat; speciatim vero eas fingit, 
ut metum, quem de somniis et phantasmatis concepit, iustifleet, 
vel etiam ut audaciam, fidem et opinionem suam stablliat. 

AH Ht 

Praeter has alias adinveni rationes, quae me ad dubitandum, si 
non de ipsis historiis, saltem de narratis circumstantiis permo- 
vent, quaeque quam maxime ad conclusionem, quam ex illis hi- 
storiis deducere conamur, faciunt. Hic desinam, usque dum 
intellexero, quaenam eae sint historiae, quibus ita convictus es, 
ut tibi de iis dubitare absurdum videatur etc. 


EPISTOLA LVH. (Fersio.) 


Anc. Idem anonymus diversa argumenta et testimonia profert ad spe- 
ctrorum existentiam demonstrandam. 


Acutissimo philosopho B. d. S. 


* o * *o* * X * 
Responsio ad praecedentem. 


ÁCUTISSIME VIR, 

Non aliud, quam ad me dedisti responsum, nimirum ab amico 
aliamque fovente sententiam exspectabam.  Posterius non curo; 
nam amicos in rebus indifferentibus dissentire semper salva lici- 
tum fuit amicitia. 

2. Exigis, ut tibi, antequam tuam promas sententiam, quae- 
nam haec spectra spiritusve sint, dicam, an sint infantes, stulti 
vel insani etc., et addis, quicquid de iis audiveris, potius ab in- 
sanientibus, quam sanis profectum fuisse. "Verum est prover- 
bium, quod videlicet praeoccupata opinio veritatis indagationem 
impedit. 

3. Credo igitur his de causis spectra dari: primo quia ad uni- 
versi pulchritudinem ac perfectionem, ut sint, pertinet; secundo 
quia verisimile est creatorem ea creasse, quia sibi, quam corpo- 
reae creaturae, similiora sunt; tertio quia sicuti corpus sine 
anima, ita etiam anima sine corpore existit; quarto denique quia 
in supremo aëre, loco vel spatio nullum obscurum corpus esse, 
quin suos obtineat habitatores, existimo; et per consequens, im- 
mensurabile, quod inter nos astraque est, spatium, non vacuum, 
sed spiritibus habitatoribus repletum esse. Forte summi et remo- 
tissimi veri spiritus, infimi vero in infimo aére creaturae sunt 
substantiae subtilissimae et tenuissimae, insuperque invisibiles, 

y»0* 

Opinor igitur omnis generis, sed fortassis nullos feminini dari 
spiritus. 

4. Hoc ratiocinium eos, qui mundum fortuito creatum esse 
temere credunt, nullatenus convincet. Quotidiana insuper, his 
missis rationibus, spectra dari ostendit experientia, quorum mul- 
tae (am novae, quam antiquae historiae etiamnum exstant. Vide- 
antur horum historiae apud Plutarchum in libro ,,de viris illustri- 
bus** aliisque eius operibus, apud Suetonium in vitis Caesarum, 
nec non apud Wierum?!) et Lavaterum ?) in libris de spectris, 
qui de hac materia prolixe egerunt et ex omnis generis scriptoribus 
eas congesserunt. 5. Cardanus, ob eruditionem suam celeberri- 
mus 3), etiam de iis in libris de subtilitate , varietate et de vita 
sua loquitur, ubi ea sibi, cognatis amicisque apparuisse experien- 
tia ostendit. Melanthon, vir prudens et veritatis amans, et alii non 
pauci de suis testantur experientiis. Consul quidam, vir doctus 
et sapiens, quique adhue in vivis est, aliquando mihi narravit, de 
nocte ita audiri opus in matris suae officina cerevisiaria perfici, 
quemadmodum illud de die, quando cerevisia coquebatur, absol- 
vebatur; quin hoc saepius factum esse testabatur. Idem mihi 
saepiuscule contigit, quod nunquam memoria exeidet; adeo ut 
his experimentis dietisque rationibus spectra dari victus sim. 

6. Quantum ad spiritus malos, qui miseros homines in hac 
et post hanc vitam torquent, nec non magiam attinet, ego harum 
rerum historias fabulas esse existimo. In tractatibus, qui de spi- 
ritibus agunt, cireumstantiarum copiam invenies. Poteris, prae- 
ter allegatos, si placet, Plinium Secundum libro septimo in epi- 
stola ad Suram*), ut et Suetonium in vita Iulii Caesaris capite 
trigesimo secundo, Valerium Maximum capite octavo libri primi 


1) Joh. W'ierus nat. a. 1515. , mort. a. 1588, scripsit: ,, de praestigiis 
etincantationibus," ,,de lamiis," ,,liberapologeticus de pseudomonarchia 
daemonum." Exstant in eiusdem Opp. omnibus. Amstel. 1660, 4. 

2) Ludov. Lavater nat. Tiguri a. 1527., mort. a. 1586. ministerii 
Tigurini antistes. Conf. $. 8. 

3) Geronimo Cardano, philosophus, medicus et mathematicus cla- 
rissimus(nat. a.1501. Ticini, mort. a. 1575.), se daemonem familiarem, a 
quo admoneretur, habuisse gloriatus est. 

4) Plin. epist. 7, 27, 

sectione septima et octava, et Alexandrum ab Alexandro !) in 
opere dierum genialium consulere: hos enim penes te esse libros 
mihi persuadeo. 7. Non loquor de monachis et clericis, qui tot 
animarum ac malorum spirituum apparitiones et visiones, totque, 
ut sic loquar potius, spectrorum fabulas referunt, ut prae copia 
taedio afficiant lectorem. Thyraeus Iesuita in libro ,, de spirituum 
apparationibus ** talia quoque tractat. ?) Illi autem lucri solum- 
modo causa, utque melius esse purgatorium probent, haec tra- 
ctant, quae ipsis minera, unde tantam auri ac argenti vim effodiunt, 
exsistit. Id vero in memoratis aliisque modernis scriptoribus nul- 
lum obtinet locum, qui sine partium studio maiorem propterea 
merentur fidem. 

8. Responsionis vice ad tuam epistolam, ubi de stultis et 
amentibus verba facis, hie conclusionem eruditi Lavateri , qua 
librum suum primum de spectris aut lemuribus his verbis finit, 
pono: Qui tot unanimes tam hodiernos, quam veteres negare 
audet testes, fide mihi indignus censetur. Quemadmodum enim 
levitatis signum est iis omnibus, qui se quaedam vidisse spectra 
affirmant , protinus credere; ita e contrario tot fide dignis histo- 
ricis, patribus aliisque magna praeditis auctoritate temere et im- 
pudenter contradicere insignis esset impudentia, 

D. 21, Septemb. 1674. 


1) Alexander «b Alexandro nat. Neapoli a. 1461,, monachus ordinis 
S. Basilii, mort. Romae a. 1523. Eius liber ,, dies geniales" denuo prod- 
iit Lugd. Batav. a. 1613. 2 vol. 8. 

2) Petr. Thyraeus prof. Virceburg. mort. a. 1601. scripsit: de dae- 
moniacis, de apparitionibus prodigiosis spirituum et hominum tractatus 
duo, al. 

EPISTOLA LVIII. (Fersio.) 


AmG. Quaestio de mundi creatione necessaria. Anonymi argumenta et 
scriptorum testimonia refutat. (Hagae a. 1674.) 


Amplissimo prudentissimoque viro * * ***** 


B. b. S. 


Responsio ad praecedentem. 


AMPLISSIME VIR, 

Ego eo, quod in epistola tua die 21. praeteriti mensis dicis, 
nixus, scilicet amicos in re indifferenti salva amicitia dissentire 
posse, clare dicam, quid de rationibus et historiis sentiam, ex 
quibus omnis generis , sed nullos forte feminini generis dari le- 
?nures concludis. Causa, cur citius non responderim, est quod 
ii libri, quos citas, ad manum non sunt, nec praeter Plinium et 
Suetonium ullos reperi. Sed hi duo labore alios inquirendi me 
sublevabunt, quia mihi persuadeo, eos omnes eodem modo deli- 
rare, et historias rerum non vulgarium, quae homines attonitos 
reddunt atque in admirationem rapiunt, amare. Fateor, me non 
parum non historias, quae narrantur, sed eos, qui eas scribunt, 
obstupuisse. Miror, viros ingenio et iudicio praeditos facundiam 
suam insumere, et ea, ut nobis eiusmodi nugas persuadeant, 
abuti. 

2. Auctores vero missos faciamus et rem ipsam aggrediamur. 
Primo etenim ratiocinium meum circa conclusionem tuam paulis- 
per versabitur. "Videamus, an ego, qui nego, spectra aut spiri- 
tus dari, eo minus istos scriptores, qui de hoc negotio scripserunt, 
intelligam; an tu, qui ea existere statuis, hos scriptores non plu- 
ris, quam merentur, facias. Quod ab una parte spiritus dari 
masculini generis in dubium non voces, ab altera vero parte, an 
ii feminini generis sint, dubites, phantasiae, quara dubitationi si- 
milius videtur. Nam si haec tua esset opinio, magis ea cum vulgi 
imaginatione, qui Deum masculini, non vero feminini generis esse 
statuit, convenire videretur. 3. Miror eos, qui spectra nuda con- 
spexere, oculos in genitalia non coníecisse, forte prae timore vel 
prae ignorantia huius discriminis. Regeres: hoc est ridere, non 
autem ratiocinari; et hinc video, tuas rationes tam validas tamque 

bene fundatas tibi videri, ut iis nemo (tuo saltem iudicio) contra- 
dicere queat, nisi perverse aliquis, mundum fortuito factum esse, 
putaret. Hocipsum, antequam praecedentes tuas examino ratio- 
nes, me urget, ut breviter meam de hac positione opinionem, an 
mundus fortuito sit creatus, proponam. 4. Respondeo vero, 
quod, sicuti certum est fortuitum et necessarium duo esse contra- 
ria, ita manifestum etiam est, eum, qui mundum necessarium 
divinae naturae effectum affirmat, omnino etiam mundum casu 
factum esse negare: illum autem, qui affirmat Deum potuisse 
creationem mundi omittere, confirmare, licet aliis verbis, eundem 
casu factum fuisse; quoniam a voluntate, quae nulla esse poterat, 
processit. Quia vero haec opinio haecque sententia penitus ab- 
surda est, vulgo unanimiter, Dei voluntatem aeternam ae nun- 
quam indifferentem fuisse, concedunt: et propterea necessario 
quoque debent largiri (nota bene), mundum naturae divinae ne- 
cessarium esse effectum. 5. Vocent hoe voluntatem, intellectum 
vel quocumque lubet nomine, eo tamen tandem devenient, quod 
unam eandemque rem diversis nominibus expriment. Si enim 
eosroges, an divina voluntas ab humana non differat, respondent, 
priorem non nisi nomen cum posteriore commune habere: prae- 
terquam quod plerumque Dei voluntatem , intellectum, essentiam 
aut naturam unam eandemque rem esse concedunt; sicuti et ego, 
ne divinam naturam cum humana confundam, Deo humana attri- 
buta, nempe voluntatem, intellectum, attentionem, auditum 
eic. non adsigno. Dico igitur, ut iam modo dixi, mundum divi- 
nae naturae necessarium effectum, eumque fortuito non esse 
factum. 

6. Hoc sufficere arbitror, ut tibi persuadeam, eorum opi- 
nionem, qui dicunt (si qui tamen tales dantur), mundum fortuito 
faetum esse, meae omnino contrariari, et bac nixus hypothesi ad 
earum rationum inquisitionem, ex quibus spectra omnis generis 
existere concludis, pergo. Quod in genere de iis dicere valeo, 
est, eas magis coniecturas, quam rationes videri, meque difficil- 
lime credere, te eas pro ratíonibus demonstrativis habere. Verum 
videamus, sive coniecturae sive rationes sunt, an eas pro fundatis 
assumere liceat. 


7. Prima tua ratio est, quod ad pulchritudinem ac universi 

perfectionem ea dari pertinet. Pulchritudo, amplissime vir, non 
tam obiecti, quod conspicitur, est qualitas, quam in eo, qui 
conspicit, effectus. Si nostri oculi essent vel longiores vel bre- 
viores, aut nostrum aliter se haberet temperamentum, ea, quae 
nunc pulchra, deformia, ea vero, quae nunc deforria, pulchra 
nobis apparerent. Pulcherrima manus per microscopium con- 
specta terribilis apparebit. Quaedam procul visa pulchra, et e 
propinquo conspecta deformia sunt; adeo ut res in se spectatae, 
vel ad Deum relatae, nec pulchrae nec deformes sint. 8. Is ergo, 
quiait, Deum mundum, ut pulcher esset, creasse, horum alter- 
uirum necessario statuere debet; nempe vel Deum mundum ad 
appetitum et hominum oculos, vel appetitum et hominum ocu- 
los ad mundum condidisse. Iam vero sive prius, sive poste- 
rius statuamus, cur Deus spectra et spiritus creare debuerit, ut 
alterutrum horum consequeretur, non video. Perfectio atque 
imperfectio sunt denominationes, quae non multum a denomina- 
tionibus pulchritudinis et deformitatis differunt. 9. Ego igitur, 
ne nimis sim prolixus, solummodo interrogo: quid magis ad 
ornatum mundi perfectionem faciat, an quod spectra, an quod 
multiplicia dentur monstra, ut Centauri, H ydrae, Harpyiae, Satyri, 
Gryphes, Argi et plures huiusmodi nugae? Certe mundus bene 
exornatus fuisset , si Deus eum pro libitu nostrae phantasiae iisque 
rebus, quae facile quivis sibi imaginatur et somniat, nemo vero 
unquam intelligere potis est, ornasset et concinnasset! 

10. Secunda ratio est, quod quia spiritus magis, quam aliae 
corporeae creaturae, Dei imaginem exprimunt, verosimile quos 
que sit, Deum eos creasse. Profecto me hactenus nescire, in quo 
spiritus magis, quam aliae creaturae Deum exprimant, fateor. 
Hoc scio, inter finitum et infinitum nullam esse proportionem; 
adeo ut discrimen inter maximam et praestantissimam creaturam 
atque inter Deum non aliud sit discrimen, quam quod inter Deum 
ac minimam creaturam est. Hoc ergo nihil ad rem facit. Si tam 
claram de spectris, quam de triangulo vel circulo haberem ideam, 
nullatenus dubitarem statuere, ea a Deo creata fuisse: verum 
enim vero, quandoquidem idea, quam de iis habeo, omnino cum 
ideis convenit, quas de Harpyiis, Gryphis, Hydris etc. in mea 
deprehendo imaginatione, ea non aliter, quam ut somnia, con- 
r yl 

siderare possum, quae a Deo tantopere, quam ens et non ens 
discrepant. 

11. Tertia ratio (quae est, quod, quemadmodum corpus 
sine anima, etiam anima sine corpore debeat esse) aeque mihi 
absurda videtur. Dic, quaeso, mihi, an non etiam sit verisimile, 
memoriam, auditum, visum etc. sine corporibus dari, eo quod 
corpora sine memoria, auditu, visu ete. inveniuntur, vel globum 
sine circulo, quia circulus sine globo existit? 

19. Quarta et ultima ratio eadem est cum prima, ad cuius 
responsionem me refero. Hie loci tantum notabo, me, quinam 
illi supremi et infimi sint, quos in materia infinita concipis, ne- 
Scire, nisi terram universi centrum esse sentias. Si enim sol 
vel Saturnus universi sit centrum, sol vel Saturnus, non autem 
terra infima erit. Hoc ergo et quod restat praetermittens con- 
cludo, quod hae hisque similes rationes neminem convincent, 
spectra vel lemures omnis generis dari, quam eos, qui aures 
intellectui occludentes se a superstitione seduci patiuntur; quae 
adeo rectae rationi infesta est, ut potius, quo philosophorum ae- 
stimationem minuat, vetulis fidem habeat. 

13. Quantum ad historias attinet, iam in prima mea epistola 
dixi, me eas non omnino, sed inde deductam conclusionem ne- 
gare. Huic accedit, quod eas non adeo fide dignas habeam, ut 
de multis circumstantiis non dubitem, quas saepius addunt, 
magis ut ornent, quam ut historiae veritatem, vel id, quod inde 
volunt concludere, aptius efficiant. Speraveram, utex tot histo- 
riis saltem unam alteramve proferres, de qua minime dubitare li- 
ceret, quaeque elarissime spectra vel lemures existere ostenderet. 
14. Quod memoratus consul inde, quod in matris suae officina 
cerevisiaria spectra ita de nocte laborare audivit, vult concludere 
ea existere, quemadmodum de die audire assuetus erat, risu 
dignum mihi videtur. Similiter etiam nimis longum videretur, hic 
loci omnes, quae de his ineptiis conscriptae sunt, historias exa- 
minare. 15. Utergo brevis sim, me ad Iulium Caesarem refero, 
quí teste Suetonio haec ridebat, et tamen felix erat, iuxta id, quod 
Suetonius de hoc principe in vita eius capite 59. narrat. Et ad 
eum modum omnes, qui mortalium imaginationem et pathematum 
effectus perpendunt, talia ridere debent; quicquid etiam Lavaterus 

aliique, qui cum eo hoc in negotio somniarunt, in contrarium 
producant. 


EPISTOLA LIX. (Versio) 


Ana. Scriptor adversus Spinozae dicta argumentatur et ad philosophorum 
testimonia provocat. 


Aculissimo philosopho B. d. S. 
x* x* * * * * * 


Responsio ad praecedentem. 


ÅCUTISSIME VIR, 

Ad tuas opiniones serius respondeo, eo quod exiguus morbus 
me studiorum et meditationum oblectamento orbavit et ad te scri- 
bere impedivit. Nunc, Deo gratiam habeo, in integrum restitutus 
sum. In respondendo tuae epistolae vestigia premam, atque 
tuas in eos, qui de spectris scripserunt, exclamationes transiliam. 

2. Dico igitur, me existimare, nulla feminini generis esse 
spectra, quia eorum generationem in(itior. Quod talis sint figurae 
et compositionis, quia id ad me non pertinet, omitto. Aliquid 
fortuito factum dicitur, quando praeter auctoris scopum produci- 
tur. Ubi terram ad vineam plantandum vel puteum ad sepulcrum 
faciendum fodimus et thesaurum invenimus, de quo nunquam 
cogitavimus, id casu fieri dicitur. Nunquam is, qui ex libero 
suo arbitrio ita operatur, ut possit operari, vel non, casu operari, 
siquidem operatur, dicitur. Hoc enim pacto omnes humanae 
operationes casu fierent, quod absurdum esset. Necessarium et 
liberum, non vero necessarium et fortuitum contraria sunt. Licet 
vero Dei voluntas sit aeterna, non tamen sequitur mundum esse 
aeternum, eo quod Deus ab aeterno, ut mundum crearet statuto 
tempore, definire potuit. 

3. Negas porro, Dei voluntatem unquam indifferentem 
fuisse, quod ego infitior; nec adeo accurate ad hoc, ut tu putas, 
attendere est necesse. Neque omnes dicunt, Dei voluntatem ne- 
cessariam esse. Hoc enim necessitatem involvit; quia is, qui 
alicui tribuit voluntatem , per id intelligit, eum pro sua voluntate 
posse operari, vel non. Si vero ei adscribimus necessitatem, 
necessario debet operari. 

4. Denique ais, te in Deo nulla humana concedere attributa, 
ne divinam cum humana confunderes naturam. Quod hactenus 
probo; neque enim qua ratione Deus operetur, nec quà ra- 
tione velit, intelligat, perpendat, videat, audiat, percipimus etc. 
Verum enim vero, si has operationes summasque nostras de Deo 
contemplationes pernegas, affirmasque, eas non esse eminenter et 
metaphysice in Deo; tuum Deum, aut quid per hanc vocem Deus 
intelligas, ignoro. Quod non percipitur, haud negandum est. 
5. Mens, quae spiritus et incorporea est, non nisi cum subtilis- 
simis corporibus, nempe humoribus, operari potest. Et quae- 
nam inter corpus mentemque est proportio? Qua ratione mens 
cum corporibus operatur? Sine his enim illa quiescit, et illis tur- 
batis mens contrarium, quam quod debebat, operatur. Mibi, 
qui hoc fiat, monstra. Non poteris, ut nec ego. Videmus tamen 
et sentimus, mentem operari, quod verum manet, licet, qua ra- 
lione haec fiat operatio, non percipiamus. 6. Similiter licet, 
quomodo Deus operatur, non capiamus eique humana nolimus 
adsignare opera; non tamen de ipso negandum, ea eminenter et 
incomprehensibiliter cum nostris concordare, uti velle, intel- 
ligere, intellectu, non vero oculis aut auribus videre ac audire; 
ad eum modum, quo ventus atque aer regiones montesque sine 
manibus aliisve instrumentis destruere, nec non evertere potest ; 
quod tamen hominibus absque manibus machinisque est impos- 
sibile. Si necessitatem Deo tribuis, eumque voluntate aut libera 
electione privas, dubitari posset, numne eum, qui ens infinite 
perfectum est, instar monstri depingas et exhibeas. Ut tuum at- 
tingas scopum, aliis ad iaciendum tuum fundamentum opus erit 
rationibus; quia, meo iudicio, in allatis nihil soliditatis reperitur, 
et, si eas probes, aliae adhuc supersunt, quae forte tuarum pon- 
dusaequabunt. Sed his missis pergamus. 

7. Postulas ad probandum, spiritus in mundo esse, demon- 
strativas probationes, quae valde paucae in mundo sunt, nullae- 
que praeter mathematicas adeo certae, ac quidem optamus, in- 
veniuntur; quippe probabilibus, ut et verosimilibus coniecturis 
sumus contenti. Si rationes, quibus res probantur, essent de- 
monstrationes, non nisi stulti et pervicaces invenirentur, qui eis 
contradicerent. Verum, dilecte amice, non adeo sumus beati, 

In mundo minus accurati sumus, aliqualenus coniecturam faci- 
mus et in raliociniis defectu demonstrationum probabile assumi- 
mus. 8. Hoc ipsum ex omnibus tam divinis, quam humanis 
scientiis controversiarum et disputationum plenis patet, quarum 
multitudo in causa est, quod tot diversae apud quosvis inveniun- 
tur sententiae. Hac de causa olim, ut nosti, philosophi sceptici 
dicti, qui de omnibus dubitabant, fuerunt. Hi pro et contra 
disputabant, ut probabile tantum verarum rationum defectu 
consequerentur, etex iis unusquisque, quod probabilius videba- 
tur, credebat. Luna directe infra solem est posita; et ideo sol 
iu quodam terrae loco obscurabitur; et si sol non obscuretur, 
dum dies est, directe infra eum luna non est posita. Haec est 
probatio demonstrativa, a causa ad effectum et ab affectu ad cau- 
sam. Eiusmodi aliquot, sed valde paucae dantur, quae a nullo, 
si eas modo percipiat, contradici possunt. 

9. Quantum ad pulchritudinem, sunt quaedam, quorum par- 
tes respectu aliarum proportionales et melius, quam aliae, sunt 
compositae; el Deus intellectui et iudicio hominis convenientiam 
et harmoniam cum eo, quod proportionatum est, non vero cum 
eo, in quo nulla est proportio, attribuit: ut in sonis consonan- 
tibus et dissonantibus, in quibus auditus consonantiam et disso- 
nantiam bene distinguere novit, quia illa delectationem, haec 
vero molestiam adfert. Rei perfectio est etiam pulchra, quatenus 
nihil ei deest. Huius multa exstant exempla, quae, ne prolixior 
sim, omitto. 10. Mundum intueamur tantummodo, cui nomen 
totius vel universi tribuitur. Si hoc verum est, uti revera est, 
rebus incorporeis non depravatur minuiturve. Quae de Centauris, 
Hydris, Harpyiis etc. dicis, hic nullum habent locum. Loquimur 
enim de uuiversalissimis rerum generibus deque primis eorundem 
gradibus, quae sub se varias et innumerabiles comprehendunt 
species; scilicet de aeterno et temporali, causa et effectu, finito 
et infinito, animato ac inanimato, substantia et accidenti vel 
modo, corporali et spirituali etc. 11. Dico spiritus Deo, quia 
etjam spiritus est, esse similes. Tam claram de spiritibus, quam 
de triangulo postulas ideam, quod impossibile est. Dic mihi, 
obsecro, quam de Deo habeas ideam, et an ea intellectui tuo adeo 
sit clara, ac idea trianguli! Scio te non habere, dixique, nos 

tam beatos non esse, ut res probationibus demonstrativis perci- 
piamus, et plerumque probabile in hoc mundo praevalere. Af- 
firmo nihilo minus, quod sicuti corpus sine memoria ete., ita 
etiam memoria ete. sine corpore; quodque sicuti circulus sine 
globo, sic etiam globus sine circulo existit. 12. Sed hoc est ab 
universalissimis generibus ad particulares species descendere, de 
quibus hoc ratiocinium non intelligitur. Dico, quod sol sit mundi 
centrum, quodque stellae fixae longius a terra distent, quam Sa- 
turnus, et hic longius, quam Iupiter, hicque longius, quam Mars; 
adeo ut in indefinito aere quaedam remotiora a nobis et quaedam 
propinquiora sint, quae nos altiora vel inferiora nominamus. 

13. Hi, qui dari spiritus defendunt, philosophos extra fidem 
non collocant, sed quidem, qui eos negant; quia omnes philo- 
sophi tam antiqui, quam moderni se convictos, spiritus dari, ar- 
bitrantur. Plutarchus huius rei testis est in tractatibus de philo- 
sophorum sententiis et de Socratis genio. — Testantur quoque 
omnes Stoici, Pythagorici, Platonici, Empedocles, Maximus 
Tyrius, Apuleius aliique. Ex modernis nemo spectra negat. 
14. Reiice ergo tot sapientes oculatos et auritos testes, tot philo- 
sophos, tot historicos talia narrantes; afirma eos omnes cum 
vulgo stultos ac insanos esse: licet tuae responsiones non per- 
suadeant, sed quidem absurdae sint et passim scopum nostrae 
controversiae non attingant, neque tu ullam quidem probationem, 
quae tuam confirmet sententiam, proferas. Caesar cum Cicerone 
et Catone non ridet spectra, sed omina et praesagia; et tamen si 
eo die, quo interibat, Spurinam non illusisset, ipsius hostes tot 
vulneribus eum non confodissent.*) Sed haec hac vice suffi- 
ciant etc. 


°) Conf. Sueton. Iul. Caes. c. 81. 

EPISTOLA LX. (Versio.) 


Are. Tertio Spinoza ad anonymi quaestiones et argumenta respondet. 
(Hagae a. 1614.) 


Amplissimo prudentissimoque viro * ****** 


B. p. S. 


Responsio ad praecedentem. 


AÀMPLISSIME VIR, 

Ad tuam respondere heri mihi traditam, propero; eo quod, 
si longiores necto moras, cogar responsionem diutius, quam 
quidem vellem, differre. Tua me turbasset valetudo, nisi te me- 
lius habere intellexissem; et spero, te iam omnino convaluisse. 

2. Quam difficulter duo, qui diversa sequuntur principia, 
in materia a multis aliis dependente invicem possint convenire et 
idem sentire, ex hac quaestione sola, licet nulla id demonstraret 
ratio, pateret. Dic mihi, quaeso, an aliquos philosophos vide- 
ris aut legeris, qui in ea fuerunt sententia, mundum casu factum 
esse, nempe eo sensu, quo tu intelligis, Deum scilicet in creando 
mundo scopum sibi praefixum habuisse, et tamen eum, quem 
decreverat, transgressum esse. Nescio, tale quid unquam in 
ullius hominis cogitationem incidisse. 3. Similiter me latet, 
quibus rationibus, ut credam fortuitum et necessarium non esse 
contraria, mihi persuadere coparis. Quam primum animadverto, 
ires trianguli angulos duobus rectis necessario aequales esse, nego 
quoque id casu fieri. Similiter, quam primum adverto, calorem 
necessarium ignis esse effectum, nego quoque id casu accidere. 
4. Quod necessarium ac liberum duo contraria sunt, non minus 
absurdum et rationi repugnans videtur. Nam nemo negare potest, 
Deum se ipsum et cetera omnia libere cognoscere; et tamen cuncti 
communi suffragio concedunt, Deum se ipsum nccessario co- 
gnoscere. Quare mihi nullam inter coactionem vel vim et necessi- 
tatem differentiam constituere videris. Quod homo vult vivere, 
amare etc., non est coactum opus, sed tamen necessarium, et 
multo magis, quod Deus vultesse, cognoscere ac operari. 5. Si 
praeter dicta animo volvis, indifferentiam non nisi ignorantiam vel 
dubitationem esse, atque voluntatem semper constantem et in 

omnibus determinatam virtutem necessariamque intellectus esse 
proprietatem, videbis mea verba penitus cum veritate concordare. 
Si affirmamus, Deum potuisse rem non velle, et non potuisse eam 
non intelligere, Deo diversas attribuimus libertates, alteram ne- 
cessariam, alteram indifferentem; et consequenter Dei volunta- 
tem ab essentia sua suoque intellectu diversam concipiemus, et 
hoc pacto in aliam ac aliam incidemus absurditatem. 

6. Attentio, quam in praecedenti mea exegeram , non tibi visa 
est necessaria; et hoc fuit in causa, quod cogitationes tuas in 
praecipuum non defixeris, illudque, quod quam maxime ad rem 
faciebat, neglexeris. 

7. Porro, ubi dicis, si in Deo actum vivendi, audiendi, at- 
tendendi, volendi ctc., eosque in eo esse eminenter nego, quod 
te tum lateat, qualem habeam Deum: hinc suspicor te credere, 
non maiorem esse perfectionem , quam quae memoratis attributis 
explicari potest. Haec non miror; quia credo, quod triangulum, 
siquidem loquendi haberet facultatem, eodem modo diceret, Deum 
eminenter triangularem esse, et circulus, divinam naturam emi- 
nenti ratione circularem esse. Et hac ratione quilibet sua attributa 
Deo adscriberet, similemque se Deo redderet, reliquumque ci 
deforme videretur. 

8. Epistolae parvitas et temporis angustia non sinunt, ut 
meam de divina natura sententiam quaestionesque a te propositas 
enucleem; praeterquam quod difficultates obiicere non sit proferre 
rationes, Nos in mundo multa ex coniectura facere verum est; 
sed nos nostras ex coniectura habere meditationes est falsum. In 
communi vita verisimillimum, in speculationibus vero ve- 
ritatem cogimur sequi. Homo siti et fame periret, si, an- 
tequam perfectam obtinuisset demonstrationem, cibum ac potum 
sibi profuturum, edere aut bibere nollet. Id autem in contem- 
platione locum non habet. E contra cavendum nobis est, quic- 
quam tanquam verum admittere, quod solummodo verisimile est. 
Ubi enim unam admisimus falsitatem , infinitae sequuntur. 

9. Porrohinc, quod divinae et humanae scientiae multis liti- 
bus et controversiis repletae sunt, nequit concludi, ca omnia, 
quae in iis tractantur, incerta esse; quoniam plurimi fuerunt, 
qui tanto contradicendi studio tenebantur, ut etiam demonstra- 

tiones geometricas irriserint. Sextus Empiricus aliique sceptici, 
quos citas, dicunt falsum esse, quod totum sua parte maius est, 
et sic de ceteris iudicant axiomatibus. 

10. Ut vero, praetermisso ac concesso, nos demonstrationum 
defectu verisimilitudinibus debere esse contentos, dico, demon- 
strationem verosimilem talem esse debere, ut, licet de ea dubi- 
lare possimus, contradicere tamen nequeamus; quia id, cui 
potest contradici, non vero, sed falso simile est. Si exempli 
gratia dico, Petrum in vivis esse, quia eum heri sanum conspexi, 
vero quidem id simile est, quatenus mihi nemo contradicere 
potest; si autem alius dicit, se heri vidisse, eum deliquium animi 
passum fuisse, seque credere, Petrum inde diem obiisse supre- 
mum, hic, ut mea verba falsa videantur, efficit. Tuam conie- 
eturam de spectris et lemuribus falsam et ne verisimilem quidem 
videri, tam clare ostendi, ut in responso tuo nihil animadversione 
dignum inveniam. 

11. Ad quaestionem tuam, an de Deo tam claram, quam de 
triangulo habcam ideam, respondeo affirmando. Si me vero in- 
lerroges, utrum tam claram de Deo, quam de triangulo habeam 
imaginem, respondebo negando. Deum enim non imagi- 
nari, sed quidem intelligere possumus. Hic quoque 
notandum est, quod non dico, me Deum omnino cognoscere; 
sed me quaedam eius attributa, non autem omnia, neque maxi- 
mam intelligere partem, et certum est, plurimorum ignorantiam, 
quorundam eorum habere notitiam, non impedire. Quum Eu- 
clidis elementa addiscerem, primo tres trianguli angulos duobus 
rectis aequari intelligebam; hancque trianguli proprietatem clare 
percipiebam, licet multarum aliarum ignarus essem. 

12. Quod ad spectra vel lemures, hactenus nullam intelligibi- 
lem de iis auribus hausi proprietatem; sed quidem de phantasiis, 
quas nemo capere potest. Quum dicis spectra vel lemures hic 
inferius (stylum tuum sequor, licet ignorem, materiam hic infe- 
rius, quam superius minoris esse pretii) ex tenuissima, rarissima 
et subtilissima constare substantia, videris de aranearum telis, 
aére vel vaporibus loqui. Dicere eos esse invisibiles, tantum 
mihi valet, ac si diceres, quid non sint, non vero quid sint: nisi 
forte velis indicare, quod pro lubitu se iam visibiles, iam invisi- 

biles reddunt, quodque imaginatio in his, sicut et in aliis impos- 
sibilibus inveniet difficultatem. 

13. Non multum apud me auctoritas Platonis, Aristotelis ac 
Socratis valet. Miratus fuissem, si Epicurum, Democritum, 
Lucretium vel aliquem ex atomistis atomorumque defensoribus 
protulisses. Non enim mirandum est eos, qui qualitates occul- 
tas, species intentionales, formas substantiales ac mille alias 
nugas commenti sunt, spectra et lemures excogitasse et vetulis 
credidisse, ut Democriti auctoritatem elevarent, cuius bonae fa- 
mae tantopere inviderunl, ut omnes eius libros, quos tanta cum 
laude ediderat, combusserint. Siiis fidem adhibere animus est, 
quas rationes habes ad miracula divae virginis et omnium sancto- 
rum negandum, quae a tot celeberrimis philosophis, theologis ac 
historicis conscripta sunt, ut horum vel centum, illorum vero vix 
unum producere queam? Denique, amplissime vir, longius quam 
volebam, processi; nec te diutius iis rebus, quas (scio) non con- 
cedes, molestias ereare volo, quia alia longe a meis diversa se- 
queris principia etc. 


EPISTOLA LXI 


are. De diversitate sententiarum philosophorum. Cartesius et Spinoza 
diversi de libero arbitrio. 


Praestantissimo acutissimoque philosopho B. d. S. 


JC JC CX X 0 X EX 


PRAESTANTISSIME VIR, 

Miror saltem, quod eo ipso, quo demonstrent philosophi, ali- 
quid falsum esse, eadem ratione ostendant eius veritatem. Cer- 
titudinem enim intellectus in suae methodi initio Cartesius omni- 
bus aequalem esse putat; in meditationibus autem demonstrat. 
Jdem illi probant, qui putant se aliquid certi demonstrare posse 
hac ratione, ut pro indubitato a singulis hominibus accipiatur, 

2. Sed his missis experientiam provoco, et ut ad haec accu- 
rate attendas, submisse rogo. Sic enim deprehendetur, si ex 
duobus unus aliquid affirmet, aller vero neget, et ita, ut sibi eius 
sint conscii, loquantur, quod, licet verbis contrarii videantur, 

Spinoza M. 2i 

attamen perpensis eorum conceptibus ambo (unusquisque pro 
suo conceptu) vera dicant. Quod quidem refero, quum immen- 
sae sit in vita communi utilitatis, et possent hoc unico observato 
innumerae controversiae et inde sequentes contentiones praeca- 
veri; quamvis veritas haec in conceptu non semper absolute vera 
sit, sed positis tantum iis, quae in intellectu supponuntur ut vera. 
3. Quae regula etiam adeo est universalis, ut apud omnes homi- 
nes, ne dementibus quidem ac dormientibus exceptis, reperialur. 
Quicquid enim hi dicunt, se videre (licet nobis non ita appareat) 
aut vidisse, certissimum est, haec revera ita se habere. 4. Quod 
etiam in casu proposito, de libero nempe arbitrio, clarissime con- 
spicitur. Uterque enim tam qui pro, quam qui contra disputat, 
verum mihi dicere videtur, prout nimirum quilibet libertatem con- 
cipit. Liberum enim dicit Cartesius, quod a nulla causa cogi- 
tur; et tu e contra, quod a nulla causa determinatur ad aliquid. 
Fateor itaque tecum, nos in omnibus rebus a certa causa ad ali- 
quid determinari, et sic nullum -nos habere liberum arbitrium. 
Sed contra quoque puto cum Cartesio in certis rebus (quod statim 
aperiam) nos nullatenus cogi, atque ita habere liberum arbitrium. 
Exemplum formabo a praesenti. 

5. Triplex autem est status quaestionis: primo an in res, quae 
exira nos sunt, absolute aliquam habeamus potestatem? Quod 
negatur. Exempli gratia, quod hanc nunc exaro epistolam, non 
est absolute in mea potestate, quandoquidem certe prius scri- 
psissem, ni vel absentia vel amicorum praesentia impeditus fuis- 
sem. Secundo, an nos in motus corporis nostri, qui sequuntur, 
voluntate eos ad id determinante, absolute habeamus potestatem ? 
Respondeo limitando, si nimirum sano corpore vivamus. Si enim 
valeo, semper me ad scribendum applicare vel non applicare pos- 
sum. 6. Tertio, an, quando mihi meum rationis exercitium 
usurpare licet, eo liberrime, hoc est, absolute uti possim? Ad 
quod respondeo affirmative. Quis enim mihi negaret, nisi con- 
tradicendo propriae conscientiae, quod non possum in meis cogi- 
tationibus cogitare, me velle scribere aut non scribere. Et quoad 
operationem quoque, quia hoc externae causae permittunt (quod 
seeundum concernit casum), quod equidem tam scribendi, quam 
non scribendi facultatem habeam: fateor quidem tecum, dari 


EPISTOLA LXI. LXII. 323 


causas, quae me ad id determinant, quod iam scribo, quia scili- 
cet primo mihi scripsisti, eademque opera postulavisti, ut prima 
occasione rescriberem et, quia impraesenliarum dalur occasio, 
eam non libenter amitterem. 7. Pro cerlo etiam affirmo, teste 
conscientia, cum Cartesio, istiusmodi res me propterea non cogere, 
meque revera (quod negatu videtur impossibile) id nihilo minus 
omittere posse, non obstantibus his rationibus, Si quoque co- 
geremur a rebus externis, cui possibile est habitum virtutis aequi- 
rere? Imo hoc posito omnis malitia excusabilis esset, Sed quot 
modis non fit, ut, si a rebus externis ad aliquid determinemur, 
obfirmato tamen ac constanti ei resistamus animo? 

8. Ut itaque superioris regulae clariorem dem explicationem. 
Ambo equidem verum dicitis proprium iuxta conceptum. Si au- 
tem absolutam veritatem spectemus, haec tantum competit sen- 
tentiae Cartesii. Supponis enim in conceptu, ut certum, liberta- 
lis essentiam in eo consistere, quod a nulla re determinamur. 
Hoc sic posito utrumque verum erit. Verum tamen quum essen- 
tia cuiuslibet rei in eo consistat, sine quo ne quidem concipi pos- 
sit, et clare sane concipiatur libertas, licet ab externis causis in 
nostris actionibus ad aliquid determinemur, sive licet semper cau- 
sae sint, quae incitamento nobis sunt, ut actiones nostras tali 
modo dirigamus, quum tamen id plane non efficiant; verum nul- 
latenus, posito quod cogamur. Vide praeterea Cartesii epist. tom. I. 
ep. 8. et 9., item tom. II. ep. 2. in. Sed haec sufficiant. Rogo, 
ut ad has difficultates respondeas etc. 

D. 8. Octob. 1674. 

Arc. Argute et sagaciter de libertate exponit. (Hagae m. Oct. 1674.) 
Viro doctissimo atque expertissimo * * * ***** 


B. p. S. 
Responsio ad praecedentem. 
EXxPERTISSIME DOMINE, 
Misit mihi amicus noster I. R. *) literas, quas ad me dignatus 
es scribere, una cum iudicio tui amici de mea et Cartesii de libero 


*) Joh. Riewerts bibliopola Amstelodamensis procul dubio significatur. 

arbitrio sententia, quae mihi gratissima fuerunt, Et quamvis in 
praesentia, praeterquam quod valetudinem non satis firmam 
habeam, aliis rebus admodum distrahar, tamen vel singularis tua 
humanitas, vel, quod ego praecipuum puto, veritatis studium, 
quo teneris, me cogit, ut tuo desiderio pro mei ingenii tenuitate 
satisfaciam. Etenim quid tuus amicus velit, antequam experien- 
liam provocat et accuratam attentionem petit, nescio. Quod 
deinde addit: sí quando inter duos alter de re quapiam quid affir- 
mat, alter autem neget etc., verum est, si intelligit illos duos, 
quamvis iisdem utantur vocabulis, de rebus tamen diversis cogi- 
lare, cuius rei exempla aliquot amico I. R. olim misi, cui iam 
scribo, ut tibi eadem communicet. 

2. Transeo igitur ad illam libertatis definitionem, quam meam 
esse ait; sed nescio, unde illam sumpserit. Ego eam rem libe- 
ram esse dico, quae ex sola suae naturae necessitate existit et agit, 
coactam aulem, quae ab alio determinatur ad existendum et 
operandum certa ac determinata ratione, Ex. gr. Deus, tametsi 
necessario, libere tamen existit, quia ex sola suae naturae neces- 
sitate existit. Sic etiam Deus se et absolute omnia libere intelligit, 
quia ex sola ipsius naturae necessitate sequitur, ut omnia intelli- 
gat. "Vides igitur me libertatem non in libero decreto, sed in 
libera necessitate ponere. 

3. Sed ad res creatas descendamus, quae omnes a causis ex- 
ternis determinantur ad existendum et operandum certa ac deter- 
minata ratione. Quod ut clare intelligatur, rem simplicissimam 
concipiamus. Ex. gr. lapis a eausa externa ipsum impellente cer- 
tam motus quantitatem accipit, qua postea cessante causae exter- 
nae impulsu moveri necessario perget. Haec igitur lapidis in motu 
permanentia coacta est, non necessaria, quia impulsu causae ex- 
ternae definiri debet; et quod hie de lapide, id de quacumque 
re singulari, quantumvis illa composita et ad plurima apta esse 
concipiatur, intelligendum est, quod scilicet unaquaeque res ne- 
cessario a causa externa aliqua determinatur ad existendum et 
operandum certa ac determinata ratione. 

4. Porro, concipe iam, si placet, lapidem, dum moveri per- 
git, cogitare et scire, se, quantum potest, conari, ut moveri per- 
gat. Hie sane lapis, quandoquidem sui tantummodo conatus est 

conscius et minime indifferens, se liberrimum esse et nulla alia de 
causa in motu perseverare credet, quam quia vult. Atque haec 
humana illa libertas est, quam omnes habere iactant et quae in 
hoc solo consistit, quod homines sui appetitus sint conscii et cau- 
sarum, a quibus determinantur, ignari. 5. Sic infans se lac li- 
bere appetere credit; puerautem iratus vindictam velle et timidus 
fugam.  Ebrius deinde credit, se ex libero mentis decreto ea lo- 
qui, quae postea sobrius tacuisse vellet, Sic delirans, garrulus 
et huius farinae plurimi se ex libero mentis decreto agere, non 
autem impetu ferri credunt. Et quia hoc praeiudicium omnibus 
hominibus innatum est, non ita facile eodem liberantur. Nam 
quamvis experientia satis superque doceat, homines nihil minus 
posse, quam appetitus moderari suos, et quod saepe, dum con- 
trariis affectibus conflictantur, meliora videant et deteriora se- 
quantur, se tamen liberos esse credunt, idque propterea, quod 
res quasdam leviter appetant, et quarum appetitus facile potest 
contrahi memoria alterius rei, cuius frequenter recordamur., 

6. His, quaenam mea de libera et coacta necessitate deque 
fieta humana libertate sit sententia, satis, ni fallor, explicui; ex 
quibus facile ad tui amici obiectiones respondetur. Nam quod 
cum Cartesio ait, illum liberum esse, qui a nulla causa externa 
cogitur, si per hominem coactum intelligit eum, qui invitus agit, 
concedo nos quibusdam in rebus nullatenus cogi, hocque respectu 
habere liberum arbitrium. Sed si per coactum intelligit, qui 
quamvis non invitus, necessario tamen agit (ut supra explicui), 
nego nos aliqua in re liberos esse. 

7. At amicus tuus contra affirmat, nos rationis exercitio li- 
berrime, hoc est, absolute uli posse, qua in re satis, ne dicam, 
nimis confidenter perstat. Quis enim, ait, nisi propriae conira- 
dicendo conscientiae, negaret, me cogitationibus meis cogitare 
posse, quod vellem et quod non vellem scribere? — Pervelim scire, 
quam ille conscientiam praeter illam, quam supra exemplo lapidis 
explicui, narrat. Ego sane, ne meae conscientiae, hocest, ne 
rationi et experientiae contradicam et ne praeiudicia et ignoran- 
tiam foveam, nego, me ulla absoluta cogitandi potentia cogitare 
posse, quod vellem et quod non vellem scribere. 8. Sed ipsius 
conscientiam appello, qui sine dubio expertus est, se in somnis 

non habere potestatem cogitandi, quod vellet et quod non vellet 
scribere; nec quum somniat se velle seribere, potestatem habet, 
non soinuiandi se velle scribere. Nec minus expertum illum esse 
credo, quod mens non semper aeque apta sit ad cogitandum de 
eodem obiecto, sed prout corpus aptius est, ut in eo huius vel 
illius obiecti imago excitetur, ita mens aptior est ad hoc vel illud 
obiectum contemplaadum. 

9. Quum praeterea addit, quod causae, cur animum ad seri- 
bendum applicuerit, ipsum quidem ad scribendum impulerint, 
sed non coegerint, nihil aliud signifieat (si rem aequo pondere 
examinare velis), quam quod ipsius animus ita tum erat constitu- 
tus, ut causae, quae ipsum alias, quum scilicet magno aliquo 
affectu coufliclatur, non potuissent, nunc facile potuerunt flectere, 
hoc est, causae, quae ipsum alias non potuissent cogere, coegerunt 
iam, non ut invitus scriberet, sed ut necessario scribendi esset 
cupidus. 

10. Quod porro statuit: quod sé a causis externis cogeremur, 
virtulis habitum acquirere possit nemo; nescio, quis ipsi dixerit, 
non posse ex fatali necessitate, sed tantummodo ex libero mentis 
decreto fieri, ut firmato et constanti simus animo. 

11. Et quod denique addit: quod hoc posito omnis malitia ex- 
eusabilis esset. Quid inde? Nam homines mali non minus timendi 
sunt, nec minus perniciosi, quando necessario mali sunt. Sed 
de his, si placet, vide meae appendicis ad Cartesii prineipiorum 
lib. I. et IF. ordine geometrico demonstrator. partis II. caput 8. 

12. Denique tuus amicus, qui haec mihi obiicit, vellem, ut 
mihi responderet, qua ratione ille humanam virtutem, quae ex 
libero mentis decreto oritur, simul concipiat cum Dei praeordi- 
natione. Quod si cum Cartesio fatetur, se haec nescire conciliare, 
ergo telum, quo ipse transfixus iam est, in me vibrare conatur. 
Sed frustra. Nam si meam sententiam attento animo examinare 
velis, omnia congruere videbis etc. 

EPISTOLA LXIII 


Arc. Auctor hortatur Spinozam ad libros de intellectus emendatione et 
elhice edendos. De motus definitione. De differentia inter ideam 
veram et adaequatam. (D. 5. Ian. 1675.) 


Praestantissimo atque acutissimo philosopho B. d. S. 
3 CI X UC A 


PRAESTANTISSIME VIR, 

Methodum tuam recte regendae rationis in acquirenda verita- 
tum incognitarum cognitione, ut eL generalia in physicis quando 
impetrabimus? Novi te iam modo magnos in iis fecisse progressus. 
Prius iam mihi innotuit, et posterius noscitur ex lemmatibus parti 
secundae ethices adiectis: quibus multae difficullates in physicis 
facile solvuntur. Si olium et occasio sinit, a te submisse peto, 
veram motus definitionem, ut et eius explicationem, alque qua 
ratione, quum extensio, quatenus per se concipitur, indivisibilis, 
immutabilis etc. sit, a priori deducere possimus, tot tamque mul- 
las oriri posse varietates et per consequens existentiam figurae in 
particulis alicuius corporis, quae tamen in quovis corpore variae 
et diversae sunt a figuris partium, quae alterius corporis formam 
constituunt. 2. Praesens mihi indicasti methodum, qua uteris 
in indagandis necdum cognitis veritatibus. Experior eam metho- 
dum valde esse praecellentem, et tamen valde facilem, quantum 
ego de ea concepi, et possum affirmare hac unica observatione 
magnos me in mathematicis fecisse progressus. Optem idcirco, 
ut mihi veram traderes definitionem ideae adaequatae, verae, fal- 
sae, fictae et dubiae. 3. Dilfferentiam inter ideam veram et adae- 
quatam quaesivi. Huc usque tamen ni! aliud rescire potui, quam 
quum rem inquisivi et certum conceptum vel ideam, quod, in- 
quam (ut porro expiscarer, an haec idea vera etiam alicuius rei 
adaequata esset), ex me quaesiverim, quae sit causa huius ideae 
aut conceptus; qua cognita denuo interrogavi, quae sit rursus 
causa huius conceptus, et sic semper in causas causarum idearum 
inquirendo perrexi, usque dum talem causam nanciscerer, cuius 
aliam causam rursus videre non possem, quam quod inter omnes 
ideas possibiles, quas penes me habeo, haec una quoque ex iisdem 
existat. 4. Si, exempli causa, inquirimus, in quo consistat vera 

nostrorum errorum origo; Cartesius respondebit, quod assensum 
praebeamus rebus nondum clare perceptis. Verum licet haec 
vera idea huius rei sit, nondum tamen potero omnia circa haec 
scitu necessaria determinare, nisi quoque huius rei adaequatam 
ideam habuero; quam ut assequar, denuo in causam huius con- 
ceptus inquiro, quare nimirum fiat, ut assensum praebeamus 
rebus non clare intellectis, et respondeo hoc fieri ex defectu co- 
gnitionis. Sed hic rursus ulterius inquirere non licet, quaenam 
sit causa, ut quaedam ignoremus; ac proinde video me adaequa- 
tam ideam nostrorum errorum detexisse. 5. Hicinterim a te re- 
quiro, an, quia constat, multas res infinitis modis expressas ha- 
bere adaequatam sui ideam et ex quavis adaequata idea omnia ea, 
quae de re sciri possunt, educi posse, quamvis facilius ex hac, 
quam ex illa idea eliciantur, an, inquam, sit medium, quo 
noscatur, utra prae alia usurpandasit. Sic exempli gratia adae- 
quata idea circuli consistit in radiorum aequalitate; eadem quo- 
que consistit in infinitis rectangulis sibi invicem aequalibus, factis 
a segmentis duarum linearum, atque sic porro inlinilas habet ex- 
pressiones, quarum unaquaeque adaequatam circuli naturam ex- 
plicat; et quamvis ex unaquaque harum omnia alia deducere liceat, 
quae de circulo scirí possunt, id ipsum tamen multo facilius fit ex 
una harum, quam ex altera. 6. Sie quoque, qui applicatas cur- 
varum considerat, multa deducet, quae ad dimensionem harum 
spectant, sed maiori facilitate, si consideremus tangentes etc. 
Et ita indicare volui, quo usque hac in disquisitione progressus 
sum; cuius perfectionem vel, si alicubi erro, emendationem, 
nec non desideratam definitionem exspecto. Vale. 
D. 5. Ian. 1675. 

EPISTOLA LXIV. 


Anc. De differentia inter ideam veram et adaequatam, quae nulla sit 


praeter relationem extrinsecam. Doe aliis brevius. (Hagae m. Ian. 
1615.) 


Nobilissimo ac doctissimo viro * ** * **** 


B. n. S. 


Responsio ad praecedentem. 


NOBILISSIME VIR, 

Inter ideam veram ctadaequatam nullam aliam differen- 
tiam agnosco, quam quod nomen veri respiciat tantummodo con- 
venientiam ideae cum suo ideato, nomen adaequati autem naturam 
ideae in se ipsa; ita ut revera nulla detur differentia inter ideam 
veram et adaequatam praeter relationem illam extrinsecam. Jam 
autem, ut scire possim, ex qua rei idea ex multis omnes subiecti 
proprietates possint deduci, unicum tantum observo, ut ea rei 
idea sive definitio causam efficientem exprimat. 2. Exempli gra- 
tia, ad circuli proprietates investigandas inquiro, an ex hac idea 
circuli, quod scilicet constat ex infinitis rectangulis, possim om- 
nes eius proprietates deducere; inquiro, inquam, an haec idea 
causam circuli efficientem involvat, Quod quum non fiat, aliam 
quaero: nempe quod circulus sit spatium, quod describitur a 
linea, cuius unum punctum est fixum, alterum mobile. Quum 
haec definitio iam causam efficientem exprimat, scio me omnes 
inde posse circuli proprietates deducere etc. 3. Sic quoque quum 
Deum definio esse ens summe perfectum quumque ea definitio 
non exprimat causam efficientem (intelligo enim causam efficien- 
tem tam internam, quam externam), non potero inde omnes Dei 
proprietates expromere; at quidem quum detinio Deum esse ens 
etc, Vide definit. VI. part. I. ethices. 

4. Ceterum de reliquis, nimirum de motu, quaeque ad me- 
thodum spectant, quia nondum ordine conscripta sunt, in aliam 
occasionem reservo. 

5. Circa illa, quae ais, quod ille, qui considerat applicatas 
eurvarum , multa deducet, quae ad dinensionem earum spectant, 
sed maiori facilitate considerando tangentes etc. : ego contrarium 

puto, quod etiam considerando tangentes multa alia difficilius de- 
ducentur, quam considerando ordinatim applicatas; et absolute 
statuo, quod ex quibusdam proprietatibus alicuius rei (quacumque 
data idea) alia facilius, alia difficilius (quae tamen omnia ad natu- 
ram illius rei spectant) inveniri possint. Sed hoc tantum obser- 
vandum existimo, ideam talem esse inquirendam, ex qua omnia 
elici queant, ut supra dictum. Omnia enim ex aliqua re possibi- 
lia deducturus, necessario sequitur, ultima prioribus difficiliora 
fore etc. 


EPISTOLA LXV. 


Arc. Quatuor quaestiones de attributis Dei solvendas proponit. 
Praestantissimo aeutissimoque philosopho B. d. S. 


3nd a X3 3G 
PRAESTANTISSIME VIR, 

Serio abs te peto, ut dubitationes hie motas solvere tuamque 
ad eas responsionem mittere placeat. Sit, rogo, demonstratio 
ea ostensiva, non vero ad impossibile deducens, num scilicet 
primo nos plura de Deo attributa, quam cogitationem extensio- 
nemque possimus cognoscere? Porro num inde sequatur, creatu- 
ras aliis constantes attributis nullam posse concipere extensionem? 
Unde sequeretur tot constituendos esse mundos, quot dantur Dei 
attributa. Quantae ex. gr. extensionis noster existeret mundus, 
tantae quoque extensionis mundi aliis affecti attributis essent. 
Quemadmodum vero praeter cogitationem non nisi extensionem 
percipimus, ita etiam istius mundi creaturae non nisi sui mundi 
attributa atque cogitationem perciperent. 

2. Secundo, quoniam Dei intellectus tam essentia, quam 
existentia a nostro differt intellectu, nihil ergo cum nostro com- 
mune habebit; ac proinde (per ethic. part. 1. propos. 3.) Dei in- 
tellectus nostri causa esse nequit. 

3. Tertio, in schol. prop. 10. part. 1. ethic. ais, nihil in na- 
tura clarius esse, quam quod unumquodque ens sub aliquo attri- 
buto debeat concipi (quod optime capio), e£ quo plus realitatis 
aut esse habeat, eo plura ei competant attributa. Hinc sequi vi- 
detur, dari entia, quae tria, quatuor aliaque plura habent attri- 

buta, licet ex demonstratis colligere licuerit, unumquodque ens 
duobus tantum constare attributis, nimirum certo quodam Dei 
attributo eiusdemque attributi idea. 

4. Quarto, eorum, quae a Deo immediate producta sunt, 
quaeque mediante inlinita quadam modificatione producuntur, 
exempla desiderarem. Prioris generis cogitatio ac extensio, po- 
sterioris vero intellectus in cogitatione, motus in extensione esse 
videntur. 

Haec sunt, quae abs te, siquidem tempus aliquod tibi sit re- 
liquum, peto. Vale etc. 

Londiui d. 25. Iulii 1675. 


EPISTOLA LXVI. 


AnG. Spinoza respondet ubivis ethices libris tribus primis laudatis, qui 
in amíci manibus esse debebant. 


Doctissimo expertissimoque viro * * ***** 


B. p. S. 


Responsio ad praecedentem. 


EXPERTISSIME VIR, 

Gaudeo, quod tandem occasio tibi oblata fuerit, ut me tuis 
literis, mihi semper gratissimis, recereares, quod ut frequenter 
facias, enixe rogo etc. 

2. Ad dubia pergo; et quidem ad primum dico, mentem hu- 
manam illa tantummodo posse cognitione assequi, quae idea cor- 
poris actu existentis involvit, vel quod ex hac ipsa idea potest con- 
cludi. Nam euiuscumque rei potentia sola eius essentia definitur 
(per ethices part. 3. prop. 7.), mentis autem essentia (per ethic. 
part. 2. prop. 13.) in hoc solo consistit, quod sit idea corporis actu 
existentis ; ac proinde mentis intelligendi potentia ad ea tantum 
seextendit, quae haec idea corporis in se continet, vel quae ex 
eadem sequuntur. 3. Ad haec corporis idea nulla alia Dei attri- 
buta involvit neque exprimit, quam extensionem et cogitationem. 
Nam eius ideatum, nempe corpus (per ethic. part. 2. prop. 6.) 
Deum pro causa habet, quatenus sub attributo extensionis et non 
quatenus sub ullo alio consideratur; atque adeo (per ethic. part. 

1. ax. 6.) haec corporis idea Dei cognitionem involvit, quatenus 
tantummodo sub extensionis attributo consideratur. Deinde haec 
idea quatenus cogitandi modus est, Deum etiam (per eandem 
prop.) pro causa habet, quatenus res est cogitans, et non quatenus 
sub alio attributo consideratur; adeoque (per idem axioma) huius 
ideae idea Dei cognitionem involvit, quatenus sub cogitationis et 
non quatenus sub alio attributo consideratur. 4. Apparet itaque 
mentem humanam sive corporis humani ideam praeter haec duo 
nulla alia Dei attributa involvere, neque exprimere. Ceterum ex 
his duobus attributis vel eorundem affectionibus nullum aliud Dei 
altributum (per ethic. part. 1. prop. 10.) concludi, neque concipi 
potest. Atque adeo concludo, mentem humanam nullum Dei 
attributum praeter haec posse cognitione assequi, ut fuit proposi- 
tum. Quod autem addis: an ergo tot mundi constituendi sunt, 
quod dantur attributa? vide schol. prop. 7. ethices part. 2. 
5. Posset praeterea haec propositio facilius demonstrari, dedu- 
cendo rem ad absurdum; quod quidem demonstrandi genus, 
quando propositio negativa est, prae altero eligere soleo, quia 
cum natura similium magis convenit. Sed quia positivum tantum- 
modo petis, ad alterum transeo, quod est, an id possit ab alio 
produci, in quo tam essentia, quam existentia discrepat; nam 
quae ab invicem ita differunt, nihil commune habere videntur. 
Sed quum omnia singularia praeter illa, quae a suis similibus pro- 
ducuntur, differant a suis causis lam essentia quam existentia, 
nullam hie dubitandi rationem video. 

6. Quo autem ego sensu intelligam, quod Deus sit causa effi- 
ciens rerum, tam essentiae quam existentiae, credo me satis ex- 
plicuisse in schol. et coroll. prop. 25. ethic. part. 1. 

7. Axioma scholii prop. 10. part. 1., ut in fine eiusdem 
scholii innui, formamus ex idea, quam habemus entis absolute 
infiniti, et non ex eo, quod dentur aut possint dari entia, quae 
tria, quatuor etc. attributa habeant. 

8. Denique exempla, quae petis, primi generis sunt in cogi- 
tatione intellectus absolute infinitus, in extensione autem motus 
et quies; secundi aulem facies totius universi, quae quamvis in- 
finitis modis variet, manet tamen semper eadem, de quo vide 
schol. lemmatis 7. ante prop. 14. ethic. part. 2. 

9. His, vir praestantissime, ad tuas nostrique amici obiectio- 
nes respondisse me credo. Si tamen scrupulum adhuc remanere 
existimas, rogo, ul mihi significare non graveris, ut eum etiam, 
si possim, evellam. Vale etc. 

Hagae Com. d. 29. Iulii 1675. 


EPISTOLA LXVIIL 


Arc. Nova quaestio num duo tantum, an plura sint Dei attributa. 


Acutissimo ac doctissimo philosopho B. d. S. 


* o * x* ox* X* X 
VIR CLARISSIME , 

Abs te peto demonstrationem eius, quod dicis; nempe quod 
anima non possit plura attributa Dei, quam extensionem et cogi- 
tationem percipere. Quod quidem licet evidenter videam, con- 
trarium tamen ex schol. prop. 7. part. 2. ethices posse deduci, mihi 
videtur, forte non aliam ob causam, quam quia sensum huius 
scholii non satis recte percipio. Constitui ergo, haec qua ratione 
deducam, exponere, te, vir clarissime, obnixe rogans, ut mihi 
velis, ubicumque sensum tuum non recte assequor, solita tua 
humanitate succurrere. 2. Ea autem sic sese habent. Quod, 
licet inde colligam, mundum utique unicum esse, id tamen exinde 
non minus quoque clarum est, eum ipsum infinitis modis expres- 
sum, ac proinde unamquamque rem singularem infinitis modis 
expressam esse. Unde videtur sequi, quod modificatio illa, quae 
mentem meam constituit, ac modificatio illa, quae corpus meum 
exprimit, licet una et eadem sit modificatio, ea tamen infinitis 
modis sit expressa, uno modo per cogitationem, altero per exten- 
Sionem, tertio per attributum Dei mihi incognitum, atque sic 
porro in infinitum, quia infinita dantur attributa Dei, et ordo et 
connexio modificationum videtur esse eadem in omnibus. 3. Hinc 
iam quaestio oritur: quare mens, quae certam modificationem 
repraesentat et quae eadem modificatio non solum extensione, sed 
infinitis aliis modis est expressa; quare, inquam, tantum modi- 
ficationem illam per extensionem expressam, hoc est, corpus hu- 
manum et nullam aliam expressionem per alia attributa percipiat? 

Sed tempus mihi non permittit, ut ea prolixius prosequar; forte 
haec dubia omnia crebrioribus meditationibus eximentur. 
Londini d. 12. Augusti 1675. 


EPISTOLA LXVIII. 


Ane. In hoc epistolae fragmento amicum ad ethic. I. 10. et II. 7. schol. . 
delegat. 


Nobilissimo ac doctissimo viro * ****** 


B. n. S. 


Hesponsio nd praecedentem. 


NOBILISSIME VIR, 

— — Ceterum, ad tuam obiectionem ut respondeam, dico, 
quod quamvis unaquaeque res infinitis modis expressa sit in in- 
finito Dei intellectu, illae tamen infinitae ideae, quibus exprimi- 
tur, unam eandemque rei singularis mentem constituere nequeunt, 
sed infinitas; quandoquidem unaquaeque harum infinitarum 
idearum nullam connexionem cum invicem habent, ut in eodem 
scholio propositionis 7. ethic. part. 2. explicui et ex prop. 10. part. 
1. patet. Ad haec si aliquantulum attendas, nihil difficultatis 
superesse videbis etc. 

Hagae d. 18. Augusti 1675. 


EPISTOLA LXIX. 


Anc. Auctor cupit erudiri, quomodo loci quidam epistolae de infinito 
(i. e. 29.) sint intelligendi. 


Acutissimo atque doctissimo philosopho B. d. S. 
*o*o* X X* * 
VIR CLARISSIME, 

— — Primo difficulter admodum concipere queo, qui a priori 
corporum existentia demonstrelur, quae motus et figuras habent ; 
quum in extensione absolute rem considerando nil tale occurrat. 
Secundo erudiri abs te vellem , quomodo intelligendum sit, cuius 
meministi epistola de infinito *) his verbis: Nec tamen con- 
cludunt, talia omnem numerum superare ex partium muiti- 


*) Provocal ad epist. 29., ubi verba citata $. 12. leguntur. 

tudine. Nam revera omnes mathematici mihi videntur circa talia 
infinita semper demonstrare, quod partium numerus sit tam 
magnus, ut omnem assignabilem numerum superent, et in exem- 
plo de duobus circulis ibidem allato non hoc ipsum declarare vi- 
deris, quod tamen susceperas. Ibi enim tantum ostendis !), quod 
non hoc ipsum concludunt ez nimia spatii interpositi magnitu- 
dine et quod eius maximum et minimum non habeamus; sed 
non demonstras, prout volebas, quod id non concludant ex par- 
tium multitudine etc. 

D. 2. Maii 1676. 

Are. Spinoza sententiam suam de infinito explanat. 
Nobilissimo atque doctissimo viro * ***** 


B. p. S. 


Responsio ad praecedentem. 


NOBILISSIME VIR, 

Quod in epistola de infinito dixi ?), quod partium infinitatem 
ex earum multitudine non concludant, hinc patet, quod, si ea 
ex earum multitudine concluderetur, non possemus maiorem par- 
lium multitudinem concipere, sed earum multitudo, quavis data, 
deberet esse maior; quod falsum est. Nam in toto spatio inler 
duos circulos diversa centra habentes duplo maiorem partium 
multitudinem concipimus, quam in eiusdem dimidio, et tamen 
partium numerus, tam dimidii, quam totius spatii omni assigna- 
bili numero maior est. 2. Porro ex extensione, ut eam Cartesius 
concipit, molem scilicet quiescentem, corporum existentiam de- 
monstrare non tantum difficile, ut ais, sed omnino impossibile 
est. Materia enim quiescens, quantum in se est, in sua quiete 
perseverabit, nec ad motum concitabitur, nisi a causa potentiori 
externa; et hac de causa non dubitavi olim affirmare, rerum na- 
turalium principia Cartesiana inutilia esse, ne dicam absurda. 

Hagae d. 5. Maii 1676. 


1) Vid. eiusdem epist. $. 13. 
2) Vid. epist, 29. $. 12. 

Ama. Daceri desiderat, quomodo ex conceptu extensionis secundum 
Spinozae meditationes rerum varietas a priori possil osten.ii. 


Acutissimo doctissimoque philosopho B. d. S. 


X ox oX* X X X X 
DocrissiME VIR, 

— Velim, ut hac in re mihi gratificeris indicando, qui ex con- 
€epiu extensionis secundum (uas meditationes varietas rerum a 
priori possit ostendi, quandoquidem meministi opinionis Cartesii, 
in qua Cartesius statuit, se eam ex extensione nullo alio modo de- 
ducere posse, quam supponendo, motu a Deo excitato hoc ef- 
fectum fuisse in extensione. Deducit ergo iuxta meam opinionem 
corporum existentiam non ex quiescente materia, nisi forte sup- 
positionem moloris Dei pro nihilo haberes; quandoquidem, qui 
illud ex essentia Dei a priori necessario sequi debeat, abs te non 
sit ostensum; id quod Cartesius ostensurus captum humanum 
superare credebat. 2. Quare a te hanc rem requiro, sciens bene, 
te alias cogitationes habere, nisi alia sontica subsit forte causa, 
quare illud hactenus manifestum facere nolueris; et si hoc, de 
quo non dubito, non opus fuisset, tale quid obscure indicares. 
Sed certo tibi persuasum habeas, quod sive candide mihi aliquid 
indices, sive celes, meus tamen erga te affectus immutatus 
maneat. 

3. Rationes tamen, cur illud specialiter desiderem, hae sunt, 
quod in mathematicis semper observarim, quod nos ex quavis re 
in se considerata, hoc est, ex definitione cuiusque rei, unicam 
sallem proprietatem deducere valeamus; quod si autem plures 
proprietates desideremus, necesse esse, ut rem definitam ad alia 
referamus: tunc siquidem ex coniunctione definitionum harum 
rerum novae proprietates resultant. 4. Ex. gr. si circuli periphe- 
riam considerem solam, nihil aliud concludere potero, quam 
quod ubique sibi similis sive uniformis existat, qua quidem pro- 
prietate ab omnibus aliis eurvis essentialiter differt, nec ullas alias 
unquam potero deducere. "Verum si ad alia referam, nimirum ad 
radios ex centro deductos, ad duas lineas sese intersecantes aut 
plures quoque, plures utique hinc proprietates deducere valebo ; 

quae quidem aliquo modo videntur adversari prop. 16. ethices, 
quae praecipua fere est primi libri tui tractatus, in qua tanquam 
notum assumitur, posse ex data cuiuscumque rei definitione plu- 
res proprietates deduci. Quod mihi videtur impossibile, si non 
ad alia referamus rem definitam; id quod porro effecit, ut non 
possim videre, qua ratione ex attributo aliquo solo considerato, 
ex. gr. extensione infinita, corporum varietas exsurgere possit; 
vel si existimas, hoc quoque non posse concludi ex unico solo con- 
siderato, sed omnibus simul sumptis, vellem hoc edoceri abs te, 
et qua ratione hoc concipiendum foret. Vale etc. 
Parisiis d. 23. Iun. 1670. 

Anc. Spinoza explicat rem quaesitam. De lluetii libro et novis inventis, 
quae ad refractionem pertinent. 


Nobhilissimo atque doctissimo viro * ****** 


B. p. S. 
Hesponsio ad praecedentem. 


NOBILISSIME VIR, 

Quod petis, an ex solo extensionis conceptu rerum varielas a 
priori possit demonstrari, credo me iam satis clare ostendisse, id 
impossibile esse; ideoque materiam a Cartesio male definiri per 
extensionem; sed eam necessario debere explicari per attributum, 
quod aeternam el infinitam essentiam exprimat. Sed de his forsan 
aliquando, si vita suppetit, clarius tecum agam. Nam huc us- 
que nihil de his ordine disponere mihi licuit. 

2. Quod autem addis, nos ex definitione cuiusque rei in se 
consideratae unicam tantum proprietatem deducere valere, locum 
forsan habet in rebus simplicissimis, vel entibus rationis (ad quae 
figuras etiam refero), at non in realibus. Nam ex hoe solo, quod 
Deum definio esse ens, ad cuius essentiam pertinet existentia, 
plures eius proprietates concludo: nempe quod necessario existit, 
quod sit unicus, immutabilis, infinitus etc., et ad hune modum 
plura alia exempla adferre possem, quae impraesentiarum omilto. 

3. Denique rogo,, ut inquiras, .an tractatus D. Huct (nempe 
Spinoza II. H2 

contra tractatum theologico-politicum) , de quo antea scripsisti, 

lucem iam viderit !), et an mihi exemplar transmittere poteris ; de- 

inde an iam noveris, quaenam ea sint, quae de refractione noviter 

inventa sint. Hisce vale, nobilissime vir, et amare perge etc. 
Hagae Com. d. 15. fulii 1676. 

Anc. Alb. Burgh se ad ecclesiam catholicam transiisse nuntiat, et Spi- 
nozam doclorem ut exemplum scquatur adhortatur multis de eccle- 
siae catholicae praestantia argumentis allatis. 


Doctissimo et acutissimo viro B. d. S. 


ALBERTUS BURGH 
S. P. 


Promisi tibi scribere ex patria discedens, nimirum si quid digni 
mihi in itinere occurreret. Jfaec autem occasio quum mihi data 
sit, maximique quidem momenti, debitum meum persolvo, tibi 
significans, me per infinitam Dei misericordiam in ecclesiam ca- 
tholicam reductum, eiusdemque membrum effectum esse; quod 
quomodo acciderit ex seripto, quod clarissimo expertissimoque 
viro D. Craeneno, professori Leidensi 2), misi, particularius in- 
telligere tibi licebit; iamque hine, ad tuam quae spectant utilita- 
tem, brevibus subiungam. 

2. Quo magis te antea aliquando prae subtilitate et acumine 
tui ingenii admiratus sum, eo magis te nunc defleo et deploro; 
quoniam, homo quum sis ingeniosissimus et praeclaris dotibus 
mentem a Deo ornatam nactus, veritatisque amans, imo avidus 
sis, te tamen a misero et superbissimo illo spirituum scelestorum 
principe cireumduci et decipi patiaris. Tota enim tua philosophia 
quid est, nisi mera illusio et chymaera? Et tamen non solum illi 
tranquillitatem mentis tuae in hac vita, sed et salutem aeternam 
animae tuae committis. 3. Vide quam misero omnia tua innitan- 
tur fundamento. Te veram philosophiam demum invenisse prac- 


1) Petri Danielis Huetii liber „de concordia rationis et fidei“ prod- 
iit Cadomi et Parisiis 1692, 4. 

2) Theodor. Craanen, philos. et medic. prof. universitatis Lugdu- 
nensis, gravissimus Cartesianae philosophiae defensor, mort. a. 1688, 

sumis. Quomodo scis, tuam philosophiam optimam esse inter 
illas omnes, quae unquam in mundo doctae fuerunt, etiamnum 
docentur, aut unquam in posterum docebuntur? An, ut de exco- 
gitatione futurarum taceam, omnes illasphilosophiastam antiquas, 
quam novas, quae hic et in India et ubique per totum terrarum 
orbem docentur, examinasti? Et quamvis illas rite examinaveris, 
quomodo scis te optimam elegisse? 4. Dices: mea philosophia 
rationi rectae congrua est; ceterae eidem repugnant. Sed omnes 
reliqui philosophi praeter tuos discipulos a te dissentiunt, ac eo- 
dem iure idem, quod tu de tua, ipsi de se suaque philosophia 
praedicant, teque, sicut tu illos, falsitatis errorisque arguunt. 
Manifestum igitur est, a te, ut veritas tuae philosophiae eluceat, 
proponendas esse rationes, quae reliquis philosophiis non sunt 
communes, sed soli tuae applicari possint; aut tuam philoso- 
phiam aeque incertam et nugatoriam esse, ac alias reliquas, faten- 
dum est. 

5. Iam autem me ad librum tuum, cui titulum istum impium 
praefixisti, restringens *), confundensque philosophiam tuam eum 
tua theologia, quoniam tu ipse illas revera confundis, quamvis 
astutia diabolica unam ab altera separatam esse et diversa principia 
habere, statuere obtendas, sic ulterius pergo. 

6. Dices itaque forsan: Alii sacram scripturam toties nonlege- 
runt, quam ego, et ex illa ipsa s. scriptura, cuius agnitio auetori- 
tatis differentiam inter Christianos et reliquos totius mundi popu- 
los constituit, probo mea placita. Sed quomodo? Applicando 
textus claros obscurioribus s. scripturam explico et ex illa mea 
interpretatione dogmata mea compono, vel iam antea in cerebro 
meo conflata confirmo. 7. Sed obsecro, ut reflectas serio ad hoc, 
quod dicis! Quomodo enim scis te bene dictam istam applicatio- 
nem facere, et deinde istam applicationem rite factam interpreta- 
lioni s. scripturae sufficientem esse, sicque te bene eiusdem s. 
scripturae interpretationem instítuere, praesertim quum Catholici 
dicant et verissimum sit, verbum Dei universum non esse scriptis 
traditum , et sie s. scripturam per s. scripturam solam non posse 
explicari, non dicam ab uno homine, sed ne quidem ab ipsa eccle- 


*) Tractatus theologico-politiei rationem habet, inprimis cap. 14, et45. 

sia, quae sola est s. scripturae interpres? Traditiones enim apo- 
stolicae etiam consulendae sunt, quod ex ipsa s. scriptura et san- 
ctorum patrum testimonio probatur, nec non rationi rectae pariter 
ac experientiae consentaneum est. Atque ita falsissimum quum 
sit tuum principium et in exitium ducens; ubi tota tua doctrina 
huic falso fundamento innixa et superaedificata remanebit ? 


8. Sicigitur, si in Christum crucifixum credis, agnosce pessi- 
mam tuam haeresin, resipiscas a perversione tuae naturae et cum 
ecclesia reconciliator. 


9. Quid enim alio modo tua probas, quam omnes haeretici, 
qui unquam ex ecclesia Dei exierunt, etiamnum exeunt, aut un- 
quam in posterum exibunt, fecerunt, faciunt aut facient? Omnes 
enim, sicut et tu, eodem principio, scilicet sola s. scriptura ad 
sua dogmata conflanda et stabilienda utuntur. 


10. Neque tibi abblandiatur, quod forte Calvinistae seu Refor- 
mati dicti, neque Lutherani, neque Mennonitae, neque Sociniani 
etc, tuam doctrinam refellere possint. Omnes enim isti, ut iam 
dictum est, aeque miseri sunt, ac tu es, et pariter tecum in umbra 
mortis sedent. 


11. Si vero in Christum non credis, miserior es, quam effari 
possum. Remedium tamen facile est. Resipisce enim a peccatis 
iuis, animadvertens arrogantiam exitialem miseri et insani tui 
ratiocinii. In Christum non credis. Quare? Dices: quia prin- 
cipiis meis doctrina et vita Christi, nec non Christianorum de ipso 
Christo doctrina meae doctrinae minime convenit. Sed iterum 
dico: tunc te maiorem cogitare audes omnibus iis, qui unquam 
in civitate vel ecelesia Dei surrexerunt, patriarchis, prophetis, 
apostolis, martyribus, doctoribus, confessoribus et virginibus 
sanctis innumeris, imo per blasphemiam ipso domino Iesu Christo. 
12. Tune illis solus doctrina, vivendi modo, in omnibus denique 
antecellis? "Tune miser homuncio, vilis terrae vermiculus, imo 
cinis, vermium esca, te ipsum incarnatae sapientiae infinitae 
aeterni patris blasphemia ineffabili praeferre gesties? Tune solus 
prudentiorem et maiorem te ipsum reputabis omnibus iis, qui un- 
qnam ab initio mundi in ecclesia Dei fuerunt et in Christum ven- 
turum aut iam ventum crediderunt, aut etiamnum credunt? Quo 

fundamento innititur haec tua temeraria, insana, deplorabilis ct 
exsecranda arrogantia? 

13. Negas Christum filium Dei vivi, verbum aeternae sapien- 
liae patris, manifestatum in carne et pro genere humano passum 
et crucifixum esse. Quare? Quia principiis tuis illud omne non 
respondet. Sed ultra quod probatum iam sit, te vera principia 
non habere, sed falsa, temeraria, absurda, nunc plus dico, ni- 
mirum quod, etiamsi veris principiis innixus fueris et iisdem 
omnia superstrueres, nihilo magis tamen per eadem illa omnia, quae 
iu mundo sunt, evenerunt aut eveniunt, explicare posses, neque 
audacter asserere tibi liceret, quum aliquid ipsis principiis videtur 
repugnare, illud idcirco revera impossibile esse aut falsum. 
14. Quam plurima enim sunt, imo innumera, quae, si aliquid 
certi cognosci datur in rebus naturalibus, explicare tamen minime 
poteris; sed neque quidem apparentem talium phaenomenorum 
contradictionem cum reliquorum tuis explicationibus a te pro cer- 
tissimis habitis auferre. Nullum penitus ex tuis principiis expli- 
cabis eorum, quae in fascinatione et praecantationibus verborum 
certorum sola pronuntiatione, aut simplici illorum, aut characte- 
rum in quacumque materia expressorum gestalione efficiuntur, 
nec non phaenomenorum stupendorum a daemoniis obsessorum, 
quorum omnium ego ipse varia exempla vidi, et innumerorum 
talium certissima testimonia quam plurium personarum fide di- 
guissimarum et uno ore loquentium intellexi. 15. Quid poteris 
iudicare de rerum omnium essentiis, concesso, quod ideae aliquae, 
quas in mente habes, rerum istarum essentiis, quarum ideae sunt 
adaequatae, conveniant, quum securus nunquam esse possis, an 
omnium rerum creatarum ideae in mente humana habeantur natu- 
raliter, an vero multae, si non omnes in eadem produci possint et 
revera producantur ab obiectis externis, ac etiam per suggestio- 
nem spirituum bonorum malorumye divinamque revelationem 
evidentem? 16. Quomodo itaque non consulens aliorum homi- 
num testimonia et rerum experientiam, ne iam dicam de subii- 
ciendo tuo iudicio omnipotentiae divinae, ex tuis principiis defi- 
nire praecise poteris stabilireque pro certo existentiam actualem 
aut non existentiam, possibilitatem aut impossibilitatem existendi 
harum ex. gr. sequentium rerum (scilicet illas vel dari actualiter 

vel non dari, aut posse dari vel non posse dari in rerum natura), 
uti sunt: virga probatoria ad detegendum metalla et aquas subter- 
raneas, lapis, quem quaerunt alehymistae, potentia verborum et 
characterum, apparitiones spirituum variorum tam bonorum, 
quam malorum, eorundemque potentia , scientia et occupatio, re- 
praesentatio plantarum et florum in phiala vitrea post illarum com- 
bustionem, Syrenes, homunculi in mineris saepius sese, ut fertur, 
ostendentes, antipathiae et sympathiae rerum quam plurimarum, 
impenetrabilitas corporis humani etc.? 17. Nihil prorsus, mi philo- 
sophe, etiamsi millies subtiliore et acutiore, quam polles, ingenio 
praevaleres, horum dictorum poteris determinare; et si soli intel- 
lectui tuo in hisce et similibus diiudicandis confidis, certe eodem 
modo iam cogitas de illis, quae tibi incognita aut incomperta sunt, 
ac proinde impossibilia habentur. Sed revera incerta tantum, 
donec testimonio quam plurium fide dignorum testium convictus 
fueris, deberent videri; sicut Tulius Caesar, uti mihi imaginor, 
iudicaturus fuisset, aliquo ipsi dicente: pulvis aliquis componi 
potest et posterioribus saeculis communis reddetur, cuius potentia 
tam erit efficax, ut castella, civitates integras, imo montes ipsos 
in aéra prosilire faciat, et in quovis loco conclusus, subito post ac- 
censionem suam se mirum in modum dilatans, omne, quod actio- 
nem eius impedit, disrumpat. Hoc enim Iulius Caesar nullo 
modo credidisset, sed plenis cachinnis irrisisset hunc hominem, 
utpote volentem ipsi persuadere rem iudicio ipsius ac experientiae 
summaeque scientiae militari contrariam. 

18. Sedin viam redeamus. Si haec praedicta igitur non co- 
gnoscis, neque diiudicare potes; quid superbia diabolica tumidus 
miser homo iudicabis temerario de mysteriis tremendis vitae et 
passionis Christi, quae ipsi Catholici docentes incomprehensibilia 
praedicant? Quid porro insanies, nugatorie et futiliter garriendo 
de miraculis innumeris et signis, quae post Christum apostoli et 
discipuli eius, et deinceps aliquot millia sanctorum in testimonium 
et confirmationem veritatis fidei catholicae per omnipotentein Dei 
virtutem ediderunt, ac quae per eandem Dei omnipotentem mise- 
ricordiam et bonitatem etiamnum diebus nostris sine numero per 
totum terrarum orbem fiunt? Et si hisce contradicere non potes, 
ut certe minime poteris, quid plus obstrepis? Manum da et re- 

sipisce ab erroribus et a peccatis tuis; humilitatem indue et re- 
generator. 

19. Verum praeterea ad veritatem facti, sicut revera est fun- 
damentum religionis Christianae, descendere libet. Quomodo 
audebis negare, si recte attendas, efficaciam consensus tot myri- 
adum hominum, quorum aliquot millia doctrina, eruditione et 
vera subtili soliditate vitaeque perfectione te multis parasangis an- 
tecelluere ac antecellunt, qui omnes unanimiter et uno ore affir- 
mant, Christum filium Dei vivi incarnatum esse passum et cruci- 
fixum, mortuumque esse pro peccatis generis humani, resurrexisse, 
transfigaratum esse, regnare in coelis cum patre aeterno in uni- 
tate spiritus sancti Deum, et reliqua, quae huc spectant, ab eodem 
domino Iesu, et in nomine eius postea ab apostolis reliquisque 
sanctis per virtutem divinam et omnipotentem miracula innumera 
captum humanum non tantum excedentia, sed et sensui communi 
repugnantia in ecclesia Dei facta fuisse (quorumque in hunc diem 
usque indicia materialia innumera et longe lateque per orbem ter- 
rarum diffusa visibilia signa supersunt), ac etiamnum fieri? 
20. An non eodem modo liceret mihi negare, Romanos antiquos 
unquam in mundo fuisse, imperatoremque Iulium Caesarem op- 
pressa reipublicae libertate illorum regimen in monarchiam mu- 
tasse, nihil videlicet curanti tot monumenta omnibus obvia, quae 
de Romanorum potentia nobis tempus reliquit, nec non contra 
testimonium gravissimorum illorum auctorum, qui unquam histo- 
rias Romanae reipublicae et monarchiae, particulariter ibi plurima 
de Iulio Caesare narrantes, conseripsere, et iudicium tot hominum 
millium, qui aut dicta monumenta ipsi viderunt, aut iis (utpote 
quae ab innumeris existere affirmantur) pariter, ac dictis historiis 
fidem unquam adhibuerunt, ac etiamnum adhibent; hoc cum fun- 
damento, nimirum quod hac nocte praeterita somniassem, monu- 
menta, quae de Romanis restant, non esse res actuales, sed meras 
ilusiones; similiter et illa, quae de Romanis dicuntur, paria esse 
cum iis, quae libri isti, quos Romansios vocant, de Amadiis, de 
Galliis et similibus heroibus pueriliter narrant; nec non Iulium 
Caesarem, aut unquam in mundo fuisse, aut si exstitit, hominem 
fuisse Atrabilarium, qui non revera Romanorum libertatem con- 
eulcavit, se ipsum super maiestatis imperatoriae thronum erigens; 

sed ad credendum, se hacc magna perfecisse, sua propria stulta 
imaginatione, ve! amicorum ipsi blandientium persuasione indu- 
ctus fuit? 21. Annon prorsus eodem modo liceret mihi negare, 
regnum Chinae a Tartaris occupatum, Constantinopolin sedem 
imperii Turcarum esse et similia innumera? Verum an ullus me 
haec negantem mentis habere compotem, ac insaniae deplorandae 
excusaret? Quoniam omnia haec communi aliquot millium homi- 
num consensu innituntur, ac idcirco eorum certitudo est eviden- 
tissima, quia impossibile est, ut omnes talia, imo quam plurima 
alia asserentes, se ipsos fefellerint, aut fallere alios voluerint per 
tot saeculorum, imo in quam plurimis a primis mundi annis, us- 
que in hunc diem successionem. 

22. Considera secundo ecclesiam Dei ab initio mundi ad hunc 
usque diem non interrupta successione propagatam, immotam ac 
solidam persistere; quum omnes aliae religiones paganae aut hac- 
reticae initium saltem postea, si non et iam finem habuerint, idem- 
que de regnorum monarchiis et philosophorum quorumvis opinio- 
nibus dici debeat. 

23. Considera deinde tertio ecclesiam Dei per adventum Chri- 
sli in carne a cultu veteris ad novi testamenti cultum redactam, et 
ab ipso Christo filio Dei vivi fundatam, propagatam deinceps fuisse 
ab apostolis et eorum discipulis et successoribus, hominibus se- 
cundum mundum indoctis, qui tamen philosophos omnes confu- 
derunt, quamvis doctrinam Christianam, quae sensui communi 
repugnat et omne humanum raliocinium excedit et transcendit, 
docuerint; hominibus secundum mundum abiectis, vilibus et 
ignobilibus, quos non adiuvit potentia regum aut principum terre- 
norum, sed qui e contra ab iisdem omni tribulatione persecuti et 
reliquas mundi adversitates perpessi sunt, quorumque opus, quo 
magis potentissimi imperatores Romani illud impedire, imo oppri- 
mere nitebantur, quot poterant Christianos omnis generis marty- 
rio interficientes, tanto plus incrementi cepit; atque hoc pacto 
brevi temporis spatio per totum terrarum orbem diffusam esse 
Christi ecclesiam, ac tandem ad fidem Christianam conversis ipso 
Romano imperatore et regibus principibusque Europae in illam 
potentiae vastitatem excrevisse hierarehiam ecclesiasticam, sicut 
illam hodie admirari licet; idque omne effectum per caritatem, 

mansuetudinem, patientiam, fiduciam in Deo et reliquas Christia- 
nas virtutes (non armorum strepitu, exercituum numerosorum vi 
et devastalione regionum, sicuti principes mundani limites suos 
extendunt), nihil adversus ecclesiam praevalentibus inferi portis, 
ut ei promisit Christus. 24. Hic etiam perpende terribile et inef- 
fabiliter severum supplicium, quo Judaei ad ultimum miseriae et 
calamitatis gradum depressi sunt, quia Christum crucifigendi au- 
etores fuerunt. Percurre, volve ac revolve omnium temporum hi- 
storias, et nihil simile quid in alia quavis societate accidisse, ne 
per somnium quidem, illic invenies. 

25. Animadverte quarto in essentia catholicae ecclesiae in- 
cludi, et revera eiusdem ecclesiae inseparabiles esse proprietates, 
nimirum antiquitatem, qua succedens in locum religionis Iudaicae, 
quae tunc temporis vera erat, initium suum a Christo ante sexde- 
cim et dimidium saecula numerat, et per quam nunquam interra- 
ptae successionis suorum pastorum seriem ducit, quaque fit, ut 
illa sola libros sacros divinosque puros et incorruptos una cum 
traditione verbi Dei non scripti aeque certa ac immaculata possi- 
deat; imunutabilitatem, qua doctrina eius et administratio sacra- 
mentorum, prout ab ipso Christo et apostolis statuta est, iuviolata, 
alque, uti convenit, in suo vigore conservatur; znfallibilitatem, 
qua omnia ad fidem pertinentia summa cum auctoritate, securitate 
et veritate determinat et decidit, secundum potestatem ipsia Chri- 
sto hunc in finem largitam, et spiritus sancti , cuius ecclesia sponsa 
est, directionem; Zrreformabilitatem , qua corrumpi et falli fal- 
lereque quum non possit, nunquam egere constat; unitatem, 
qua omnia eius membra idem credunt, idem quoad fidem docent, 
unum idemque altare et omnia sacramenta communia hahent, ac 
tandem in unum eundemque finem conspirant, sibi mutuo obe- 
dientia ; nullius animae, sub quocumque demum praetextu, ab ipsa 
separabilitatem, quin simul incurrat aeternam damnationem, 
nisi ante mortem eidem iterum per poenitentiam fuerit unita, qua 
patet, omnes haereses ex illa exiisse, dum illa semper sibi eadem 
constans et stabiliter firma, utpote petrae inaedificata, permanet; 
extensionem vastissimam , qua per totum mundum sese, idque 
visibiliter, diffundit, quod de nulla alia societate schismatica aut 
haeretica aut pagana, neque de ullo politico regimine aut philoso- 

phica doctrina asseri potest, sicuti nec ulla ex dictis proprietatibus 
ecclesiae catholicae ulli alii societati convenit aut convenire potest; 
ac tandem perpetuitatem usque ad finem mundi, de qua securam 
ipsam reddidit ipsa via, veritas et vita, quamque experientia 
omnium dictarum proprietatum, similiter ipsi ab eodem Christo 
per spiritum sanctum promissarum ac datarum, manifeste etiam 
demonstrat. 

26. Collige quinto, ordinem admirabilem, quo dirigitur ac 
gubernatur ecclesia, tantae molis corpus, indicare manifeste, 
illam admodum particulariter a Dei providentia dependere, et a spi- 
ritu sancto mirabiliter disponi, protegi ac dirigi eius administra- 
tonem; sicut harmonia, quae in cunctis rebus huius universi 
perspicitur, omnipotentiam, sapientiam et providentiam infini- 
tam, quae omnia creavit et etiamnum conservat, indigitat. In 
nulla enim alia societate talis ordo, tam pulcher et strictus et sine 
interruptione servatur. 

27. Cogita sexto, Catholicos, ultra quod innumeri utriusque 
sexus (quorum adhuc hodie multi supersunt, aliquos ipsemet vidi 
et novi) admirabiliter et sanclissime vixerint et per virtutem Dei 
omnipotentem in nomine adorando Iesu Christi multa miracula 
fecerint, nec non quotidie adhuc fiant conversiones momentaneae 
quam plurimorum a pessima ad meliorem vere Christianam et san- 
ctam vitam, universos in genere, quo sanctiores et perfectiores, 
eo humiliores esse, seque magis indignos reputare et aliis cedere 
laudem sanctioris vitae; peccatores autem vel maximos semper 
nihilo minus respectum debitum in sacra retinere, confiteri suam 
propriam malignitatem , accusare propria vitia et imperfectiones, 
et ab illis velle liberari et sic emendari: ita ut possit dici, perfe- 
ctissimum haereticum aut philosophum, qui unquam fuit, vix 
inter imperfectissimos Catholicos mereri ut consideretur. Ex 
quibus etiam liquet et evidentissime sequitur, doctrinam catholi- 
cam sapientissimam et profunditate admirabilem esse, uno verbo, 
omnes reliquas doctrinas huius mundi antecellere; siquidem ho- 
mines meliores ceteris alius cuiusvis societatis efficiat, illosque 
viam securam ad tranquillitatem mentis in hac vita et salutem ani- 
mae aeternam post eandem consequendam doceat ac tradat. 

38. Septimo refleete serio ad multorum haereticorum obstina- 

tione induratorum et gravissimorum philosophorum confessionem 
publicam, nimirum quod post receptam ab ipsis fidem catholicam 
demum viderint cognoverintque, se antea miseros, caecos, igno- 
rantes, imo stultos et insanos fuisse, dum prae superbia tumidi 
et arrogantiae vento inflati, se supra ceteros doctrinae, eruditio- 
nis et vitae perfectione longe evectos esse sibi falso persuadebant; 
et quorum deinde aliqui vitam sanctissime traduxerunt et innu- 
merorum miraculorum memoriam post se reliquerunt, alii mar- 
tyrio alacriter et summo cum iubilo obviam ierunt; nonnulli etiam, 
inter quos divus Augustinus, subtilissimi, profundissimi, sa- 
pientissimi ac proinde utilissimi ecclesiae doctores, imo sicut co- 
lumnae, effecti sunt. 

29. Et reflecte tandem ultimo ad miserrimam et inquietam 
vitam atheorum, quamvis prae se ferant aliquando magnam men- 
tis hilaritatem, et iucunde ac cum summa interna animi pace vitam 
traducere velint videri; praecipue vero infelicissimam et horren- 
dam eorundem mortem intuere, quorum aliqua exempla ipsemet 
vidi, quam plurima, imo innumera ex relatione aliorum et ex hi- 
storia aeque certo scio; et disce horum exemplo in tempore sapere. 

30. Atque sic igitur vides, aut saltem te videre spero, quam 
temerarie te ipsum committas opinionibus tui cerebri (si enim 
Christus verus Deus est et homo simul, ut certissimum est, vide, 
quo redactus sis; perseverans enim in tuis abominandis erroribus 
et gravissimis peccatis, quid aliud tibi exspectare licet, quam da- 
mnationem aeternam? quod quam horrendum sit ipse recogites) ; 
quam parum argumenti habeas irridendi totum mundum praeter 
tuos miseros adoratores; quam stulte superbus et inflatus evadas 
cogitatione excellentiae tui ingenii et admiratione vanissimae, imo 
falsissimae et impiissimae tuae doctrinae, quam turpiter te ipsum 
miseriorem facias ipsis bestiis, tollendo tibi ipsi libertatem volun- 
tatis, quam tamen, si revera non experireris neque agnosceres, 
quomodo tibi posses illudere, cogitando tua esse summa laude, 
imo et exaclissima imitatione digna? 

31. Si nolis (quod absit cogitare), ut Deus tui misereatur aut 
proximus tuus, tu ipsemet saltem miserere tui ipsius miseriae, 
qua miseriorem te ipsum, quam nune es, aut minus miserum, 
quam si ita continuaveris, futurus es, stades efficere. 

32. Resipisce, homo philosophe, agnosce stultitiam tuam sa- 
pientem etsapientiain tuam insanam; ex superbo devenito humilis, 
et sanalus eris. Adora Christum in sanctissima trinitate, ut 
dignetur misereri tuae miseriae, et excipiet te. Lege sanctos pa- 
tres et doctores ecclesiae, et instruent te de iis, quae tibi facienda 
sunt, ut ne pereas, sed habeas vitam aeternam. Consule catho- 
licos homines fidem suam profunde edoctos et bonae vitae, et tibi 
multa dicent, quae nunquam scivisti et quibus obstupesces. 

33. Atque ego quidem hanc epistolam tibi perscripsi cum in- 
teutione vere Christiana, primo ut cognoscas amorem, quem erga 
te, quamvis gentilem, habeo; ac deiude, ut rogarem te, ne per- 
severes alios etiam pervertere. 

34. Concludam sic igitur: Deus animam tuam vult ab aeterna 
damnatione eripere, modo tu velis. Ne dubites domino obedire, 
qui de vocavit tam saepe per alios, iam iterum et forte ultima vice 
te vocat per me, qui, gratiam hanc ab ineffabili ipsius Dei miseri- 
cordia consecutus, candem tibi ex toto animo precor. Ne renuas. 
Si enim iam ron auscultes Deum te vocantem, ipsius Domini ira 
contra te accendetur, et periculum est, ne ab eius misericordia 
inliuita derelinquaris, et iustitiae divinae omnia in ira consumentis 
misera evadas victima. Quod omnipotens Deus avertat ad maio- 
rem nominis sui gloriam et animae tuae salutem, nec nop in mul- 
torum infelicissimorum tui idololatrarum salutiferum et sequen- 
dum exemplum, per dominum et salvatorem nostrum Iesum Chri- 
stum, qui cum aelerno patre vivit et regnat in unitate spiritus 
sancti Deus per omnia saecula saeculorum. Amen. 

Florentiae IIT. Non. Sept. cro t9 CLXXV. 

Anc. Spinoza dolet discipuli casum eiusque argumenta refutat. (Hagae 
Com. a. 1615. exeunte.) 


Nohbilissimo iuveni Alberto Burgh 


B. p. S. 
S. D. 
Responsio ad praecedentem. 


Quod ab aliis mihi relatum credere vix potueram, ex tuis tan- 
dem literís intellexi; nimirum te non tantum Romanae ecclesiae 
membrum effectum, ut ais, sed et eius acerrimum propugnatorem 
esse, iamque maledicere et petulanter in tuos adversarios debac- 
chari didicisse. Ad easdem nihil respondere proposueram, cer- 
tus tibi magis opus esse temporis usu, quam ratione, ut ad te 
tuosque restituaris; ut iam taceam alias causas, quas tu olim 
probasti, quando de Stenonio (cuius nunc vestigia sequeris) sermo 
inter nos fuit. *) Sed amici quidam, qui ex egregia tua indole 
magnam spem mecum conceperant, me summopere rogarunt, ne 
amici officio deessem et id potius cogilarem, quod nuper fueris, 
quam quod nune sis et alia huiusmodi; quibus tandem adductus 
sum haec pauca tidiscribere, enixe rogans, ut eadem aequo ani- 
mo legere digneris. 

2. Neque hic sacerdotum et pontificum vitia, ut ecclesiae Ro- 
manae adversarii solent, narrabo, quo te ab iisdem avertam. 
Solentenim haec saepe malo ex affectu vulgari, et magis ad irritan- 
dum, quam ad docendum adduci. Imo concedam in Romana 
plures reperiri magnae eruditionis viros et probatae vitae, quam 
in alia quacumque ecclesia Christiana: plures enim huius eccle- 
siae membra quum sint, plures etiam cuiuscumque conditionis 
viri in eadem reperiuntur. 3. Hoc tamen negare minime poteris, 
nisi forte cum ratione memoriam etiam amisisti, in quacumque 
ecclesia plures dari viros honestissimos, qui Deum iustitia et 
caritate colunt. Plures enim huius generis inter Lutheranos, 


*) Nicol. Steno, Hafniae nat. a. 1638., Florentiae a. 1669. ad ecclesiam 
Catholicam transiit, et inde ab hoe tempore contra Reformatores plures 
edidit libros. Mortuus a. 1586. 

Reformatos, Mennonitas et Enthusiastas novimus; et, ut alios 
laceam, parentes tuos nosti, qui tempore ducis Albani pari animi 
constantia ac libertate omnium tormentorum genera propter reli- 
gionem passi sunt. Ac proinde concedere debes vitae sanctitatem 
non esse Romanae ecclesiae propriam, sed omnibus communem. 
4. Et quia per hoc novimus (ut cum apostolo Iohanne epist. 1. 
cap. 4. vers. 13. loquar), quod in Deo manemus et Deus manet in 
nobis, sequitur, quiequid Romana ecclesia ab aliis distinguit, 
superfluum omnino esse, et consequenter ex sola superstitione 
institutum. Est enim, ut cum Iohanne dixi, iustitia et caritas, 
unicum et certissimum verae fidei catholicae signum et veri spiri- 
tus sancti fructus; et ubicumque haec reperiuntur, ibi Christus 
revera est, et ubicumque desunt, deest Christus. Solo nam- 
que Christi spiritu ducipossumusinamorem iustitiae 
etcaritatis. Haec si tecum recte voluisses perpendere, nec te 
perdidisses, nec tuos parentes in acerbum moerorem coniecisses, 
qui tuam fortunam nunc misere deflent. 

5. Sed ad tuam epistolam revertor, in qua primo defles, quod 
me a scelestorum spirituum principe circumduci patiar. Sed 
quaeso bono animo sis atque ad te redi. Quum mentis compos 
eras, Deum infinitum, ni fallor, adorabas, cuius virtute omnia 
absolute fiunt et conservantur: iam vero principem Dei hostem 
somnias, qui invito Deo homines plerosque (rari quippe boni) cir- 
cumducit et decipit, quos propterea Deus huic scelerum magistro 
in aeternum cruciandos tradit. Patitur ergo divina iustitia, ut 
diabolus homines impune decipiat; at minime, homines misere 
ab ipso diabolo deceptos et cireumductos manere impunes. 

0. Atque haec absurda toleranda adhuc essent, si Deum ad- 
orares infinitum et aeternum, non illum, quod Chastillon in op- 
pido Tienen, sica Belgis nuneupato, equis comedendum impune 
dedit. Et me defles, miser? meamque philosophiam, quam 
nunquam vidisti, chymaeram vocas? O mente destitule iuvenis, 
quis te fascinavit, ut summum illud et aeternum te devorare et in 
intestinis habere credas? 

7. Ratione tamen velle uti videris, meque rogas, quomodo 
sciam, meam philosophiam optimam esse inter illas omnes, quae 
unquam in mundo doctae fuerunt, etiamnum docentur aut un- 

quam in posterum docebuntur? Quod profecto longe meliori iure 
te rogare possum. Nam ego non praesumo, me optimam invenisse 
philosophiam, sed veram me intelligere scio. Quomodo autem id 
sciam, siroges, respondebo: eodem modo, ac tu scis tres angu- 
los trianguli aequales esse duobus rectis; et hoc sufficere negabit 
nemo, cui sanum est cerebrum, nec spiritus immundos somniat, 
qui nobis ideas falsas inspirant veris similes. Est enim verum 
index sui et falsi. 

8. Attu, qui demum optimam religionem, vel potius opti- 
mos viros invenisse praesumis, quibus credulitatem tuam ad- 
dixisti, qui seis, cos optimos esse inter omnes, qui alias religio- 
nes docuerunt, etiamnum docent aut in posterum docebunt? An 
omnes illas religiones tam antiquas quam novas, quae hic el in 
India et ubique per totum terrarum orbem docentur, examina- 
sti? Et quamvis illas rite examinaveris, quomodo scis te optimam 
elegisse, quandoquidem tuae fidei rationem nullam dare potes? 
At dices, te in interno spiritus Dei testimonio acquiescere, reli- 
quos aulem a scelestorum spirituum principe cirenmduci ac de- 
cipi. Sed omnes, qui extra ecclesiam Romanam sunt, eodem iure 
id, quod tu de tua, ipsi de sua praedicant. 

9. Quod autem addis de communi hominum myriadum con- 
sensu deque interrupta ecclesiae successione ete., ipsissima Pha- 
risaeorum cantilena est. Hi namque non minori confidentia, 
quam ecclesiae Romanae addicti testium myriadas exhibent, qui 
aequali ac Romanorum testes pertinacia audita, tanquam ab 
ipsis experta, referunt. Siirpem deinde suam ad Adamum us- 
que proferunt. Eorum ecclesiam in bune usque diem propaga- 
tam, immotam et solidam invito hostili ethnicorum et Christia- 
norum odio permanere, pari arrogantia iactant. Antiquitate om- 
nium maxime defenduntur. 10. Traditiones ab ipso Deo ac- 
ceptas, seque solos verbum Dei scriptum et non scriptum ser- 
vare, uno ore clamant. Omnes haereses ex iis exiisse, ipsos au- 
tem constantes aliquot annorum millia absque ullo imperio co- 
gente, sed sola superstitionis efficacia mansisse, negare nemo 
potest. Miracula, quae narrant, delassare valent mille loquaces. 
Sed quo sese maxime efferunt, est, quod longe plures, quam ulla 


natio, martyres numerent et numerum quotidie augeant eorum, 

qui pro fide, quam profitentur, singulari animi constantia passi 
sunt; neque hoc mendacio. Ipse enim inter alios quendam Iudam, 
quem fidum appellant, novi, qui in mediis flammis, quum iam 
mortuus crederetur, hymnum, qui incipit: Tibi Deus animam 
meam offero, canere incepit et in medio cantu exspiravit. 

11. Ordinem Romanae ecclesiae, quem tantopere laudas, 
politicum et plurimis lucrosum esse fateor; nec ad decipiendam 
plebem et hominum animos coércendum commodiorem islo cre- 
derem, ni ordo Mabumedanae eeclesiae esset, qui longe eundem 
antecellit. Nam a quo tempore haec superstitio incepit, nulla in 
eorum ecclesia sehismata orta sunt, 

12. Siigitur recte caleulum ineas, id solum, quod tertio loco 
notas, pro Christianis esse videbis, quod scilicet viri indocti et 
viles totum fere orbem ad Christi fidem convertere potuerint. Sed 
haec ratio non pro Romana ecclesia, sed pro omnibus, qui Christi 
nomen profitentur, militat. 

13. Atpone, omnes, quas adfers, rationes solius Romanae 
ecclesiae esse.  Putasne te iisdem eiusdem ecclesiae auctoritatem 
mathematice demonstrare? Quod quum longeabsit, cur ergo vis, 
ut credam, meas demonstrationes a scelestorum spirituum prin- 
cipe, tuas autem a Deo inspirari, praesertim quum videam et tuae 
literae clare indicent, te huius ecclesiae mancipium faetum, non 
tam amore Dei ductum, quam inferorum metu, qui superstitionis 
est unica eausa? Estne haec tua humilitas, ut nihil tibi, sed ut 
aliis, qui a plurimis damnantur, credas? An arrogantiae et super- 
biae ducis, quod ratione utar, et in hoc vero Dei verbo, quod in 
mente est, quodque nunquam depravari nec corrumpi potest, ac- 
quiescam? 14. Apage hanc exitiabilem superstitionem et, quam 
tibi Deus dedit, rationem agnosce, eamque cole, nisi inter bruta 
haberi velis. Desine, inquam, absurdos errores mysteria appel- 
lare, nec turpiter confunde illa, quae nobis incognita vel nondum 
reperta sunt, cum iis, quae absurda esse demonstrantur, uti sunt 
huius ecclesiae horribilia secreta, quae, quo magis rectae ralioni 
repugnant, eo ipsa intellectum transcendere credis. 

15. Ceterum tractatus theologico-politici fundamentum, quod 
scilicet scriptura per solam scripturam debeat exponi, quodque 
tam proterve absque ulla ratione falsum esse clamas, non tantum 

supponilur, sed ipsum verum seu firmum esse apodictice demon- 
Straütur, praecipue cap. 7., ubi etiam adversariorum opiniones 
confutantur; quibus adde, quae in fine cap. 15. demonstrantur. 
Ad haec si attendere velis, etinsuper ecclesiae historias (quarum 
te ignarissimum video) examinare, ut videas, quam falso ponti- 
ficii plurima tradunt et quo fato quibusque artibus ipse Romanus 
pontifex post sexcentos demum annos a Christo nato ecclesiae 
principatum adeptus est, non dubito, quin tandem resipiscas. 
Quod ut fiat, tibi ex animo opto. Vale etc. 


EPISTOLA LXXV. 


Anc. Spinoza cum Velthusio consilium communicat, tractatum theolog. 
politicum notis illustratum denuo edendi, ita ut adiungat quae ipse 
Velthusius contra scripserat una cum responsione sua, idque ut 
concedat et nova quaedam argumenta addat, ab eo petit. (Hagae 
Comitum auno 1674. vel 1615.) 


Domino doctissimo Lamberto van Velthuysen 
Dr. med. Ultraiectino 


B. p. S. 


PRAESTANTISSIME CLARISSIMEQUE DOMINE, 

Miror Neostadium !) nostrum dixisse, me animo volvere refu- 
tationem eorum scriptorum, quae ab aliquo temporecontra meum 
tractatum ?) sunt edita, et inter ea mihi refutandum proponere 
manuscriptum tuum. Nam scio, me numquam in mente ha- 
buisse, meorum quemquam adversariorum refellere; adeo omnes 
mihi indigni visi sunt, quibus responderem; nec domino Neo- 
stadio aliud me dixisse memini, quam quod proposuerim praedicti 
tractatus loca quaedam obscuriora notis illustrare?), iisque ma- 
nuscriptum:tuum una cum mea responsione adiungere, si hoc bona 


1) Hic non est Carolus Neostadius iurisconsultus et ordinum Bata- 
vorum generalium senator, mortuus iam a. 1606. , sed eius procul dubio 
propinquus quidam. 

2) Tractatus est theolog. politicus, de cuius adversariis saepissime 
loquitur. Conf. ep. 50. 

3) Idem est quod se suscepturum esse Oldenburgio ep. 19. scribit 
anno 1615. med., unde de huius epistolae tempore coniicere licet. 

Spinoza II. 23 

tua venia posset fieri, quam ut abs te peteret, ipsum rogavi, 
addens, quod si forte hanc nobis veniam concedere ea de causa 
nolles, quod in mea responsione quaedam asperius dicta sint, ut 
tibi eadem vel corrigendi vel delendi integra esset potestas. 2. Sed 
interim domino Neostadio nihil succenseo, tibi tamen rem, ut 
est, indicare volui, ut si quam peto veniam impetrare non potero, 
ostenderem saltem, me manuseriptum tuum te invito nequaquam 
vulgare voluisse. Et quamvis credam posse id fieri absque ullo 
tuae famae periculo, si modo nomen tuum eidem non inseribatur, 
nihil tamen faciam, nisi mihi eiusdem evulgandi licentiam con- 
cedas. 3. Sed, ut verum fatear, rem mihi multo magis gratam 
faceres, si argumenta illa, quibus te meum tractatum impugnare 
posse credis, velis scribere, et manuscriptum tuum iisdem 
augere, quod ut facias enixissime rogo. Nam nemo est, cuius 
ego argumenta libentius perpendere velim; scio enim te solo 
veritatis studio teneri, et singularem tui animi candorem novi, per 
quem te ego iterum atque iterum oro, ut hoc laboris ad te susci- 
pere non graveris, et me esse credas 

tui observantissimum 
SIAT B. nx SPINOZA. 

